
DISPĂRUTĂ FĂRĂ URMĂ 


Oxford, aprilie 1971 


— Nu, a spus el cu convingere. 


Ținând receptorul telefonului lipit de ureche, 
Roger s-a răsucit pentru a privi pe fereastră spre 
cerul noros. 


— Nicio şansă. Doar ţi-am zis, săptămâna viitoare 
plec în Scoţia. 


— Ascultă-mă, Roger, a sunat glasul rugător al 
decanei. Este exact ce îţi place. Şi nu îţi va încărca 
prea mult programul; la vremea asta din lună, ai 
putea ajunge în Hielands la vânătoare de 
căprrrioare — şi chiarr tu mi-ai spus că prrietena ta 
nu va veni aici decât în iulie. 


Roger a scrâşnit din dinți auzind accentul scoțian 
forțat al decanei şi a deschis gura pentru a refuza 
din nou, însă nu s-a dovedit suficient de rapid. 


— E vorba de americani, Rog, a spus femeia. ȘI te 
descurci foarte bine cu americanii. Fiindcă veni 
vorrba de fete, a adăugat ea chicotind scurt. 


— Ascultă, Edwina, a spus el străduindu-se să fie 
răbdător, în vacanța asta am de făcut anumite 
lucruri. Şi printre ele nu se numără îndrumarea 
unor turişti prin muzeele din Londra. 


— Oh, nu, l-a asigurat ea. Avem oameni plătiți 
pentru asta; tu va trebui să te ocupi de conferinţa în 
sine. 


— Bine, dar... 


— Bani, Rog, a spus ea cu glas ca un tors de pisică, 
folosindu-și arma secretă. E vorba de americani, 
după cum ţi-am mai spus. Ştii bine ce înseamnă 
asta. 


A făcut o pauză sugestivă, pentru a-i permite să se 
gândească la onorariul primit ca să conducă o 
conferinţă cu durata de o săptămână, pentru un 
grup de savanți americani în vizită al căror 
organizator se îmbolnăvise. În comparaţie cu 
salariul lui obişnuit, ar fi reprezentat o sumă 
astronomică. 


— Uff... 
A simțit că rezistența lui slăbeşte. 


— Rog, am auzit că ai de gând să te căsătoreşti 
curând. Mai cumperi un drob de oaie în plus 
pentru nuntă, nu? 


— Edwina, ţi-a spus cineva vreodată că eşti subtilă? 
a întrebat el. 


— Niciodată, a răspuns ea chicotind, după care a 
abordat tonul de şef. Bine, atunci ne vedem luni ca 
să stabilim programul de întruniri, a adăugat ea, 
apoi a închis. 


Şi-a stăpânit impulsul inutil de a trânti receptorul 
şi l-a lăsat să cadă în furcă. 


Poate că nu era chiar atât de rău, a gândit el 
sumbru. Adevărul era că nu îl interesau banii, dar 
organizarea unei conferinţe i-ar putea distrage 
atenția de la alte lucruri. A ridicat scrisoarea 
mototolită aflată lângă telefon şi a netezit-o, 
trecându-şi ochii peste paragrafele pline de scuze 
fără a le reciti cu adevărat. 


„Îmi pare foarte rău“, scrisese ea. O invitație 
specială la o conferință pe teme de inginerie în Sri 
Lanka (Doamne, oare toți americanii plecau la 
conferinţe în timpul verii?), contacte valoroase, 
interviuri pentru slujbe (interviuri pentru căpătarea 
unei slujbe? Iisuse, s-a gândit el, nu va mai reveni 
de acolo!) — lucruri care nu trebuiau ratate. Îi părea 
din cale afară de rău. „Ne vedem în septembrie. Îți 
voi scrie. Cu dragoste...“ 


— Da, sigur, a spus Roger. Cu dragoste. 


A făcut scrisoarea din nou ghemotoc şi a aruncat-o 
spre dulapul cu haine. A ricoşat din marginea 
fotografiei cu ramă argintie și a căzut pe mochetă. 


— Puteai să-mi spui fără înconjur, a zis el cu voce 
tare. Aşadar, ai găsit pe altcineva; ai avut dreptate 
atunci, nu? Ai fost deşteaptă, iar eu am rămas de 
prost. Dar puteai măcar să fii sinceră, nu-i așa, 
femeiuşcă mincinoasă? 


Se străduia să se înfurie; să facă orice pentru a 
umple golul din stomac. Nimic nu îl ajuta. 


A luat fotografia cu ramă argintie, dorind ba să o 
facă bucățele, ba să o strângă la piept. În cele din 
urmă, s-a uitat la ea îndelung, după care a aşezat-o 
Jos încet, cu faţa în jos. 

— Îmi pare rău, a spus Roger. Da, îmi pare tare rău. 
Mai 1971 


În ultima zi de conferinţă, când s-a întors de la 
colegiu, înfierbântat, obosit şi sătul de americani, 
coletele îl aşteptau în apropierea cabinei 
portarului. Erau cinci la număr, adevărate lăzi, din 
lemn, înţesate de etichete sclipitoare lipite pentru 
transport internațional. 


— Ce înseamnă asta? 


Roger a luat clipboardul pe care curierul i-l 
întindea,  scotocindu-se cu cealaltă mână în 
buzunar după mărunțiş. 


— Păi, habar n-am. 


Omul, iritat şi transpirat după ce făcuse câteva ture 
între curte şi cabina portarului, a lăsat ultima ladă 
să cadă cu un bufnet peste celelalte. 


— Toate sunt ale dumneavoastră, dom'le. 


Roger a împins cutia de deasupra ca să-i testeze 
greutatea. Dacă nu era vorba de cărți însemna că 
înăuntru se aflau lingouri de plumb. Însă după ce a 
mișcat-o, a văzut marginea plicului lipit bine de 
cutia de dedesubt. Cu o oarecare dificultate, l-a 
desprins şi l-a deschis. 


Mi-ai spus că tatăl tău a zis cândva că fiecare are 
nevoie de o istorie, scria pe biletul aflat în plic. 
Aceasta este a mea. Vrei să o păstrezi alături de a 
ta? Nu apărea niciun salut şi nici o încheiere; doar 
o literă „B“, cu unghiuri ascuţite. 

S-a uitat o clipă fix la bilet, apoi l-a împăturit şi l-a 
pus în buzunarul cămăşii. Lăsându-se atent pe 
vine, a luat în braţe lada de deasupra şi a ridicat-o. 
Iisuse, cântărea pe puţin treizeci de kilograme! 


Transpirat, Roger a trântit lada pe podeaua din 
camera de zi şi s-a dus spre dormitorul minuscul, 
unde a căutat ceva într-un sertar. Înarmat cu o 
şurubelniţă şi cu o sticlă de bere, a revenit pentru a 
vedea ce se afla în ladă. A încercat să își 
domolească sentimentele tot mai încinse de 
emoție, dar nu a reuşit. 


Vrei să o păstrezi alături de a ta? Oare o fată îşi 
trimitea jumătate dintre obiectele personale cuiva 
de care dorea să se despartă? 


— Istorie, aşadar? a murmurat el. După cum le-ai 
împachetat, toate sunt demne de un muzeu. 


Conţinutul fusese deosebit de bine apărat, având 
un strat suplimentar de protecție, iar cutia 
interioară, după ce a deschis-o, a dezvăluit un șir 
misterios de legături și cutii mai mici, învelite în 
ziare. 


A luat o cutie rezistentă pentru pantofi şi s-a uitat 
în ea. Fotografii; vechi, cu marginile zimţate, dar 
şi noi, elegante şi colorate. A apărut apoi un portret 
mare, de studio, pe care l-a scos afară. 


Era Claire Randall, așa cum o ştia; cu ochi calzi, 
de culoarea chihlimbarului, uimitori pe sub 
cascada de bucle castanii și mătăsoase, cu gura 
delicată şi cu un zâmbet discret. Simţindu-se ca un 
ucigaș, a pus portretul înapoi în ladă. 


De sub straturile de ziare a apărut o păpuşă de 
cârpă, meritându-şi numele de Raggedy Ann 1, cu 
fața atât de decolorată încât doar ochii din nasturi 
se mai distingeau, aţintiți într-o privire oarbă şi 

provocatoare. Rochiţa sfâşiată fusese cârpită cu 
grijă, dar stofa moale era pătată. 


Din următoarea legătură a scos o căciuliță Mickey 
Mouse, zdrențuită, cu un mic papion din cauciuc 
spongios de culoare roz încă prins între urechile 
ciulite. Apoi, o cutie muzicală ieftină, care a cântat 
„Over the Rainbow“ 2 când a deschis-o. Un câine 
de pluș, cu blana sintetică roasă pe alocuri. Un 
tricou roşu decolorat, mărime medie, bărbătesc. I 
s-ar fi potrivit Briannei, dar Roger şi-a dat seama 
că îi aparținuse lui Frank. Un halat zdrenţuit din 
mătase maro, matlasat. Dintr-un impuls, l-a 
apropiat de nas. Claire. Parfumul ei 1-a evocat 
prezența, un miros slab de mosc şi de verdeață, şi, 
înfiorându-se, a lăsat articolul vestimentar să cadă. 


Sub stratul de lucruri neînsemnate se afla 
adevărata comoară. Greutatea lăzii provenea în 
primul rând de la cele trei cutii mari şi plate de la 
fund, fiecare dintre ele conţinând un serviciu de 
tacâmuri din argint, învelite în pânză cenușie 
pentru a nu se oxida. Fiecare cutie avea câte un 
bilet dactilografiat, precizând proveniența şi istoria 
argintăriei. 


Un serviciu de tacâmuri argintate, cu un model cu 
noduri pe margini, cu însemnele fabricantului, DG. 
Cumpărat de William S. Randall, 1842. Un model 
englezesc George al III-lea, cumpărat în 1776 de 
Edward K. Randall. Argintărie cu model Husk 
Shell, de Charles Boyton, cumpărată în 1903 de 
Quentin Lambert Beachamp şi oferit cadou lui 
Franklin Randall şi Claire Beauchamp. Argintăria 
familiei. 


Din ce în ce mai nedumerit, Roger a continuat, 
aşezând fiecare piesă cu atenție pe podea, obiecte 
vechi de artă şi de uz comun care cuprindeau 

istoria Briannei Randall. Istorie. Iisuse, de ce 
numea asta istorie? 


Nedumerirea a făcut loc îngrijorării când prin 
minte i-a trecut alt gând şi s-a uitat la capac pentru 
a verifica eticheta cu adresa. Oxford. Da, acolo 
trimisese coletele. De ce acolo, mai ales că ştia — 
ori credea — că el voia să stea în Scoţia toată vara? 
Ar fi plecat deja dacă nu ar fi apărut acea 
conferință în ultima clipă — şi despre asta nu îi 
spusese. 


Într-un colţ era cuibărită o cutie cu bijuterii, mică, 
dar plină. Câteva inele, broşe şi seturi de cercei. 
Broşa cu cristale de cuarț pe care i-o dăruise el de 
ziua de naştere era tot acolo. Coliere şi lănțişoare. 
Două lucruri lipseau. 


Brăţara din argint pe care i-o dăduse el şi şiragul 
de perle al bunicii ei. 


— Iisuse Hristoase! 


S-a uitat din nou ca să fie sigur, răsturnând cutia cu 
bijuterii sclipitoare şi împrăștiindu-le pe cuvertură. 
Nicio perlă. În niciun caz şiragul de perle scoțiene 
baroc, cu cercuri de aur vechi între ele. 


Sigur nu putea purta așa ceva, mai ales la o 
conferință în Sri Lanka. Perlele erau moştenire de 
familie, nu podoabe. Le purta rareori. Ele 
reprezentau legătura ei cu... 


— Nu se poate! a spus el cu voce tare. Doamne, 
spune-mi că nu ai făcut asta! 


A lăsat cutia pentru bijuterii să cadă pe pat și a 
coborât treptele tropăind spre camera telefoanelor. 


A durat o veşnicie să ia legătura cu operatoarea 
pentru convorbiri internaționale şi mult mai mult 

cât a ascultat pocnete slabe şi bâzâituri, după care 
a urmat clicul făcut de conectare, urmat de 
semnalele de apel. Un apel, două, apoi un clic şi 
inima i-a sărit din piept. Era acasă! 


— Ne pare rău, a venit pe fir un glas plăcut de 
femeie, dar impersonal, acest număr a fost 
deconectat sau nu mai este valabil. 


Dumnezeule, nu se poate! A făcut aşa ceva? Da, a 
făcut-o, prostuţa şi nechibzuita de ea! Unde naiba 
era acum? 


A bătut darabana cu degetele pe coapsă agitat, 
ascultând pocnete şi bâzâituri pe linia telefonică 
transatlantică până s-a stabilit conexiunea, a răbdat 
nesfârşitele întârzieri şi stupizenii ale unor centrale 
telefonice de spital şi discuţii cu secretare. În cele 
din urmă, a auzit o voce familiară, profundă și 
răsunătoare. 


— Joseph Abernathy. 


— Doctor Abernathy? Sunt Roger Wakefield. Ştiţi 
cumva unde este Brianna? a întrebat el fără alte 
formalități. 


Glasul profund a crescut în volum, uşor surprins. 
— Cu tine. Nu e acolo? 


Roger a simțit un fior rece şi a strâns receptorul 
mai tare în mână, ca şi cum l-ar fi putut sili să îi 
dea răspunsul pe care şi-l dorea. 


— Nu este, s-a forţat să spună cât de calm a putut. 
Trebuia să vină în toamnă, după ce-şi va susține 
lucrarea de diplomă și după ce va merge la nu ştiu 
ce conferință. 

— Nu, nu e adevărat. A încheiat cursurile la 
sfârşitul lunii aprilie, am invitat-o la cină pentru a 
sărbători evenimentul şi a spus că pleacă în Scoţia, 
fără a mai aştepta ceremonia de absolvire. Stai 
puţin, să mă gândesc... da, corect; fiul meu Lenny 
a condus-o cu maşina la aeroport... când a fost 
asta? Da, marţi... pe 27. Vrei să spui că nu a ajuns 
acolo? 


Agitat, doctorul Abernathy a ridicat glasul. 
— Nu ştiu dacă a ajuns sau nu aici. 


Roger a făcut pumn mâna liberă şi s-a silit să 
respire adânc. 


— Nu mi-a spus că va veni. Incotro a plecat cu 
avionul — spre ce oraş, ştiţi cumva? Londra? 
Edinburgh? 


Poate că Brianna voise să îl surprindă sosind pe 
neaşteptate. Sigur că ar fi fost surprins, dar se 
îndoia că aceea fusese intenția ei. 


Prin minte 1 s-au derulat viziuni legate de răpire, 
agresiune sau vreun atentat al Armatei 
Republicane Irlandeze. Aproape orice i se putea 
întâmpla unei tinere care călătorea singură într-un 
oraş mare — și aproape tot ce s-ar fi putut întâmpla 
ar fi fost preferabil faţă de ceea ce îi spunea 
instinctul că se petrecuse. A naibii femeie! 


— Inverness, s-a auzit vocea doctorului Abernathy. 
De la Boston la Edinburgh, apoi cu trenul spre 
Inverness. 


— Of, Iisuse! 


Era deopotrivă un blestem şi o rugăciune. Dacă 
plecase din Boston marţi, probabil că ajunsese joi 
la Inverness. Şi vineri a fost 30 aprilie — ajunul 

sărbătorii Beltane, sărbătoarea antică a focului, 
când pe culmile dealurilor din Scoţia se 
aprinseseră flăcările punficări şi ale fertilității. 
Când, probabil, poarta spre dealul zânelor de la 
Craign na Dun se deschisese larg. 


A auzit glasul spart al lui Abernathy întrebându-l 
ceva pe un ton agitat. S-a silit să se concentreze 
asupra celor spuse de doctor. 


— Nu, a răspuns el cu dificultate. Nu, nu a ajuns. 
Eu sunt încă la Oxford. Nu am ştiut nimic. 


Spaţiul pustiu dintre ei a vibrat, iar tăcerea a 
devenit încărcată de groază. Trebuia să întrebe. A 
respirat din nou adânc — părea să respire rar, 
făcând un efort conştient — şi a schimbat mâna cu 
care ţinea receptorul ca să îşi şteargă palma 
crispată şi asudată de cracul pantalonilor. 


— Domnule doctor, a spus el atent. E posibil ca 
Brianna să fi plecat la mama ei — la Claire. 
Spuneţi-mi — știți unde este ea? 


De astă dată, din tăcere răzbătea precauția. 

— Ah... nu. 

Vorbele au fost rostite rar, reticent şi prevăzător. 
— Nu, regret, dar nu ştiu. Nu exact. 


Nu exact. Grozav mod de exprimare. Roger şi-a 
trecut o palmă peste față, simțind hârşâitul slab al 
bărbii nerase. 


— Daţi-mi voie să vă întreb ceva, a continuat Roger 
cu fereală. Ați auzit vreodată numele de Jamie 
Fraser? 

Pe linie s-a lăsat o linişte mormântală, urmată de 
un oftat profund. 


— Of, lisuse şi toți sfinții, a spus doctorul 
Abernathy. Deci a făcut-o. 


Tu nu ai fi făcut-o? 


Asta îl întrebase Joe Abernathy la încheierea 
îndelungatei discuţii, iar întrebarea a persistat în 
mintea lui cât a condus spre nord, abia observând 
semnele rutiere care defilau cu viteză pe lângă el, 
estompate de ploaie. 


Tu nu ai fi făcut-o? 


— Eu aş face-o, spusese Abernathy. Dacă nu-ţi 
cunoşti tatăl, nu l-ai cunoscut şi dintr-odată, ai afla 
unde este? Nu ai dori să-l întâlneşti şi să descoperi 
cum e cu adevărat? Eu, unul, aş fi foarte curios. 


— Nu înţelegeţi, replicase Roger, frecându-și 
fruntea cu mâna în semn de frustrare. Nu e ca și 
cum cineva a fost adoptat şi descoperă numele 
adevăratului tată, iar apoi apare în pragul casei lui. 


— Mie mi se pare că tocmai asta este situația. 
Glasul gros sunase glacial. 

— Bree a fost adoptată, adevărat? Cred că ar fi 
plecat mai demult dacă n-ar fi simţit că îl trădează 


pe Frank. 


Roger a clătinat din cap, fără să se gândească la 
faptul că Abernathy nu îl putea vedea. 


— Nu e vorba de asta, ci de partea cu apariția în 
pragul casei lui. Despre calea pe care... despre 
felul în care a trecut, Claire v-a vorbit cumva? 

— Da, mi-a vorbit, intervenise Abernathy, pe un ton 
amuzat. Da, a zis că nu este chiar ca şi cum ai trece 
printr-o ușă turnantă. 


— Ca să ne exprimăm simplu. 


Doar gândul la cercul de pietre de la Craigh na 
Dun i-a dat lui Roger un fior de groază. 


— Ca să mă exprim simplu — știi cum este? a 
întrebat cu interes vocea îndepărtată. 


— Da, la naiba, ştiu! a răspuns Roger inspirând 
adânc. Îmi pare rău. Ascultaţi, nu e... nu pot 
explica, nu cred că ar putea cineva. Pietrele 
acelea... evident, nu oricine le aude. Dar Claire le- 
a auzit. Şi Bree, dar şi... şi eu. lar pentru noi... 


Claire trecuse prin pietrele de la Craigh na Dun în 
timpul sărbătorii focului de Samhain, în prima zi 
de noiembrie, cu doi ani şi jumătate înainte. Roger 
s-a înfiorat, dar nu de frig. Simţea cum i se 
zbârleşte părul pe ceafă de fiecare dată când se 
gândea la asta. 


— Aşadar, nu oricine poate trece, dar tu poți. 


Glasul trădase curiozitatea lui Abernathy, dar şi o 
oarecare invidie. 


— Nu ştiu. 


Roger şi-a trecut o mână prin păr. li ardeau ochii 
de parcă ar fi stat treaz toată noaptea. 


— Aş putea. Problema este că... a continuat el rar, 
străduindu-se să își controleze vocea şi, odată cu 
ea, spaima. Problema este că, dacă a trecut, nu se 
ştie dacă sau unde a ieşit. 


— Am înţeles. 


19 


Glasul profund al americanului îşi pierduse din 
veselie. 


— Şi nu ştii nici unde este Claire. Unde a ieşit. 


Având atât de clară în minte imaginea lui Joe 
Abernathy, încât uitase că acesta nu îl putea vedea, 
Roger a clătinat din cap. Doctorul Abernathy era 
de statură medie, un negru îndesat, cu ochelari cu 
rame de aur, dar avea un aer atât de autoritar, încât 
simpla lui prezență le inspira oamenilor încredere 
şi calm. Roger a rămas surprins să descopere că 
acestea se transmiseseră pe linia telefonică, iar el 
se simțea mai mult decât recunoscător. 


— Nu, a spus el cu voce tare. Deocamdată, să lăsăm 
lucrurile aşa cum sunt. 


Nu avea de gând să intre în amănunte la telefon, 
vorbind cu un om care îi era aproape străin. 


— E femeie; pe vremea aceea, mai nimeni nu băga 
de seamă ce făceau femeile — decât dacă făceau 
ceva ieşit din comun, de exemplu, să fie arse pe 
rug pentru vrăjitorie ori spânzurate pentru vreo 
crimă. Sau dacă erau ucise. 


— Ha-ha, a făcut Abernathy, dar nu râdea. Însă ea a 
reuşit, cel puțin o dată. A plecat, apoi s-a întors. 


— Da, aşa a fost. 


Roger încercase să se consoleze cu acest fapt, însă 
existau prea multe posibilități care vrând-nevrând 
prindeau contur în mintea lui. 


— Dar nu ştim dacă Brianna a ajuns atât de departe 
în trecut sau dacă nu cumva a ajuns mai departe. Și 
chiar dacă a supravieţuit trecerii prin pietre şi a 
ajuns în timpul potrivit... ai idee cât de primejdios 
a fost secolul al XVIII-lea? 

— Nu, a răspuns sec Abernathy. Dar înţeleg ce vrei 
să spui. Insă Claire s-a descurcat bine acolo. 


— A supravieţuit, l-a aprobat Roger. Nu este chiar 
un loc de vacanță căruia să-i faci reclamă. Dar... 
dacă ai noroc, te mai întorci viu? 


Măcar o dată. 


Abernathy a râs auzindu-i vorbele, deşi pe un ton 
care 1-a trădat agitația. A tuşit, apoi şi-a dres glasul. 


— Da, în fine. Chestiunea este că... Bree a plecat 
undeva. Şi cred că ai dreptate în privinţa locului. 
Eu, unul, în situația asta, aş fi plecat. Tu nu ai fi 
făcut-o? 


Tu nu ai fi făcut-o? A virat spre stânga, a depăşit 
un camion cu farurile aprinse, continuându-și 
drumul prin ceața care se îndesea. 


Aş fi făcut-o. Glasul încrezător al lui Abernathy i-a 
răsunat în ureche. 


INVERNESS, 30, scria pe indicatorul rutier, iar el 
a virat brusc la dreapta, făcând ca micul Morris să 
derapeze pe şosea. Picăturile de ploaie răpăiau pe 
asfalt, îndeajuns de tare ca să ridice un soi de 
negură deasupra ierbii de pe marginea şoselei. 


Tu nu ai fi făcut-o? A dus o mână spre buzunarul 
de la pieptul cămășii, unde forma dreptunghiulară 
a fotografiei cu Brianna stătea lipită de inimă. 
Degetele lui au atins marginile rotunjite ale 
medalionului mamei lui, pe care îl luase în ultima 
clipă ca talisman. 


— Da, poate că aş fi făcut-o, a mormăit el, privind 
şiroaiele de ploaie care se scurgeau pe parbriz. Dar 
H-aş fi spus că urma să o fac. Femeie, pentru 
numele lui Dumnezeu — de ce nu m-ai anunţat? 

31 


ÎNTOARCEREA LA INVERNESS 


În hol pluteau mirosuri de lac de mobilă, ceară de 
parchet, vopsea şi odorizant, care l-au făcut să 
simtă că i se contractă gâtlejul. Însă nici măcar 
acele dovezi ale zelului gospodăresc al Fionei nu 
au reușit să învingă aromele delicioase care veneau 
dinspre bucătărie. 


— Să ţi se topească inima de supărare, Tom Wolfe 
3 a murmurat Roger, inspirând adânc, în timp ce 


şi-a aşezat bagajul pe podeaua din hol. 


De acord, vechea casă parohială avea un nou 
gospodar, dar nici măcar transformarea ei în han 
nu reuşiseră să-i modifice caracterul esențial. 


Întâmpinat cu entuziasm de Fiona — şi cu reţinere 
de Ernie — s-a instalat în fosta lui cameră de la 
capătul scării şi s-a apucat imediat de munca de 
detectiv. Nu i-a fost prea greu; dincolo de 
curiozitatea manifestată de scoțieni din Highlands 
față de străini, o femeie de un metru şi optzeci de 
centimetri, cu părul roșcat lung până la talie sigur 
atrăsese atenția. 


Venise la Inverness de la Edinburgh. Ştia cu 
siguranță acest lucru; fusese văzută în gară. Mai 
ştia că o femeie înaltă, cu părul roşcat închiriase o 
maşină cu şofer şi îi ceruse acestuia să o ducă în 

zona rurală. Şoferul nu putea preciza unde se 
dusese pentru că, pe neaşteptate, femeia îi spusese: 
„Gata, acesta e locul, cobor aici.“ 


— A zis că dorea să întâlnească nişte prieteni ca să 
meargă pe jos peste landă, afirmase şoferul 
ridicând din umeri. Era o zi al naibii de umedă ca 
să te plimbi pe dealuri, dar ştiţi cât de trăsniți sunt 
turiştii americani. 


Ei bine, Roger știa ce fel de trăsnită era acea 
turistă. Blestemat să-i fie capul cu păr bogat şi 
încăpăţânarea diavolească, dacă îşi închipuia că 
trebuie să facă aşa ceva, dar de ce Dumnezeu nu îi 
spusese şi lui? Pentru că nu voia să ştii, amice, a 
gândit el sumbru. Şi n-avea chef acum să se 
gândească la motive. 


Doar până acolo ajunsese. Şi exista o singură cale 
de a o continua. 


Claire presupunea că lucrul acela, orice ar fi fost 
el, se deschidea larg la data sărbătorilor vechi ale 
soarelui şi ale focului. Părea să fie aşa — ea plecase 
prima oară de Beltane, la | mai, iar a doua oară de 
Samhain, pe 1 noiembrie. lar acum, Brianna 
mersese clar pe urmele ei, plecând de Beltane. 


Ei bine, el nu avea de gând să aştepte până în 
noiembrie — doar Dumnezeu ştia ce 1 se întâmpla 
Briannei în cinci luni! Însă Beltane şi Samhain 
erau sărbători ale focului; între ele exista o 
sărbătoare a soarelui. 


Urma Miezul Verii, solstițiul de vară, pe 20 iunie, 
adică peste patru săptămâni. A scrâşnit din dinți 
gândindu-se că va trebui să aștepte atât — îi venea 
să plece imediat, indiferent de pericole —, dar asta 
nu ar fi ajutat-o pe Brianna dacă dorinţa lui de a se 
grăbi cavalerește după ea l-ar fi ucis. Nu îşi făcea 

iluzii privind natura cercului de pietre, mai ales 
după ce văzuse şi auzise până atunci. 


Foarte discret, a început să fac pregătiri, atât cât se 
putea. lar seara, când ceața se rostogolea dinspre 
fluviu, se folosea de orice mijloc pentru a-și 
distrage gândurile de la planurile sale, jucând 
dame cu Fiona, mergând la cârciumă cu Ernie şi — 
ca ultimă soluție — scotocind din nou prin zecile de 
cutii care încă stăteau îngrămădite în vechiul garaj. 


Garajul avea un aer de miracol sinistru; cutiile 
păreau să se înmulțească precum pâinile și peştii î 
de fiecare dată când deschidea uşa. Credea că, 
probabil, va încheia sortarea lucrurilor lăsate de 
regretatul lui tată cu puţin timp înainte de a muri el 
însuşi. Deocamdată însă activitatea plicticoasă era 
un dar ceresc, blocându-i mintea suficient ca să-l 
împiedice să înnebunească de atâta aşteptare. În 
unele nopţi chiar reușea să adoarmă. 


— Ai o fotografie pe birou. 


Fiona nu s-a uitat la el, ci a rămas cu privirea 
pironită pe farfuriile pe care le clătea. 


— Mai multe. 


Precaut, Roger a luat o gură de ceai; era fierbinte 
şi proaspăt, dar nu opărit. Cum de reuşea aşa ceva 
femeia asta? 


— E vreuna pe care o doreşti? Sunt şi câteva 
instantanee cu bunica ta — poţi alege, dar aş dori să 
păstrez una. 


Tresărind uşor, ea a ridicat ochii de la farfurie. 


— Cu bunica? Da, tatei i-ar plăcea să le vadă. Dar 
eu vorbeam de cea mare. 

— Cea mare? 


Roger a încercat să-şi dea seama la ce fotografie se 
referea Fiona; cele mai multe erau alb-negru, 
făcute cu demodatul aparat foto al reverendului, 
dar erau şi două fotografii de dimensiuni mai mari 
— una cu părinţii lui, iar alta cu bunica 
reverendului, arătând ca un pterodactil într-o 
rochie din finet negru, făcută când respectiva 
doamnă împlinise o sută de ani. Fiona sigur nu se 
referise la acelea. 


— Cu femeia care şi-a ucis bărbatul și a plecat, a 
rostit Fiona, apoi a strâns din buze. 


— Femeia care... Aha, a făcut Roger și a luat o gură 
mare de ceai. Vorbeşti de Gillian Edgars. 


— De ea, a repetat Fiona cu încăpățânare. De ce ai 
păstrat fotografia ei? 


Roger şi-a lăsat cana pe masă și a ridicat ziarul de 
dimineață, mimând nepăsarea în timp ce căuta un 
răspuns. 

— Mi-a dat-o cineva. 


— Cine? 


De obicei, Fiona era insistentă, dar niciodată 
directă. Ce o tulbura? 


— Doamna Randall, adică doctorita Randall. De 
ce? 


Fiona nu i-a răspuns, ci a strâns din buze. 


Roger îşi pierduse interesul față de ziar. L-a lăsat 
încet pe masă. 


— Ai cunoscut-o? a întrebat el. Pe Gillian Edgars? 


25 


Fiona nu l-a privit, ci s-a întors într-o parte, 
făcându-și de lucru cu husa ceainicului. 


— Ai fost la pietrele de pe Craigh na Dun. Joyce a 
spus că Albert al ei te-a văzut joi coborând de 
acolo, când se întorcea cu maşina de la 
Drumnadrochit. 


— Da, am fost acolo. Doar nu e o crimă, nu? 


A încercat să ia totul în glumă, dar Fiona nu avea 
chef de aşa ceva. 


— Ştii că e un loc ciudat, ca toate cercurile din 
pietre. Şi nu-mi spune că ai urcat până acolo ca să 
admiri peisajul. 


— Nu ți-aş spune asta. 

Roger s-a rezemat de spătar şi a privit-o pe Fiona. 
Părul ei negru și cârlionțat stătea vâlvoi; când era 
agitată, îşi trecea mâinile prin el, iar în acele 


momente era cu adevărat agitată. 


— Deci o cunoşti. Corect. Claire a spus că ai 
cunoscut-o. 


Micul licăr de curiozitate pe care el îl simțise 
auzind numele lui Gillian Edgars creştea, devenind 
o flacără de emoție. 


— Nu am cum să o cunosc. E moartă. Nu-i aşa? 


Fiona a curățat paharul pentru ouă fierte, stând cu 
ochii asupra fragmentelor de coajă pe care le 
arunca. Roger a întins o mână şi a prins-o de braţ. 


— Aşa e? 


— Aşa crede toată lumea. Poliţia nu i-a dat de urmă. 

Cuvântul a sunat „polis“ în vorbirea ei cu accent 
din Highlands. 


— Probabil că nu au căutat unde trebuia. 


Chipul ei atrăgător şi îmbujorat s-a albit brusc. 
Roger a strâns-o mai tare de braţ, deşi ea nu 
încerca să şi-l smulgă. Așadar, ştia, la naiba! Dar 
ce ştia? 


— Spune-mi, Fiona! a zis el. Te rog, spune-mi! Ce 
ştii despre Gillian Edgars şi despre pietre? 


Ea şi-a smuls brațul, dar nu s-a îndepărtat, ci a 
rămas pe loc, răsucind în mână paharul pentru ouă 
fierte, ca şi cum ar fi fost o clepsidră miniaturală. 
Roger s-a ridicat, dar ea s-a tras înapoi, uitându-se 
temătoare la el. 


— Atunci, facem un târg, a spus el, încercând să îşi 
păstreze glasul calm, ca să nu o sperie mai rău. 
Spune-mi ce ştii, și eu îţi voi spune de ce mi-a dat 
doctoriţa Randall acea fotografie şi de ce am urcat 
pe Craigh na Dun. 


— Trebuie să mă gândesc. 


Brusc, Fiona s-a aplecat şi a ridicat tava cu farfurii 
murdare. A ieşit pe ușă înainte ca el să poată rosti 
un cuvânt pentru a o opri. 


Încet, Roger s-a aşezat la loc pe scaun. Fusese un 
mic dejun bun — tot ce gătea Fiona era delicios —, 
însă totul îi stătea în stomac ca o piatră, grea şi de 
nedigerat. 


Nu trebuia să se arate nerăbdător, şi-a zis el. Altfel 
ar fi avut parte de dezamăgire. La urma urmelor, 
ce putea ști Fiona? Totuşi, orice referire la femeia 
care îşi spunea Gillian — iar apoi Geillis — era de 
ajuns ca să îi atragă atenția. 

Şi-a ridicat cana, de care uitase între timp, și a 
băut, fără să simtă gustul ceaiului. Ce se întâmpla 
dacă își respecta promisiunea şi îi spunea Fionei 
totul? Nu doar despre Claire Randall, ci şi despre 
el — şi despre Brianna. 


Gândul la Bree a fost pentru inima lui ca o piatră 
într-un lac, trimițând valuri de spaimă în toate 
direcțiile. Æ moartă. Aşa spusese Fiona despre 
Gillian. Nu-i așa? 


Aşa e? răspunsese el, având vie în minte imaginea 
acelei femei, cu ochi verzi mari şi cu părul blond 
fluturând în vântul stârnit de foc, pregătită să 
zboare prin porțile timpului. Nu, nu murise. 


Nu atunci, deoarece Claire o întâlnise — sau o va 
întâlni? Mai devreme? Mai târziu? Nu murise, dar 
era moartă? Probabil că acum era, nu? ŞI totuşi, la 
naiba cu întorsăturile astea temporale! Cum să se 
poată gândi în mod coerent la aşa ceva? 


Prea tulburat ca să-şi găsească locul, s-a ridicat şi a 
pornit spre hol. S-a oprit în uşa bucătăriei. Fiona 
era lângă chiuvetă şi privea pe fereastră. L-a auzit 
şi s-a întors, ținând o cârpă de vase nefolosită în 
mână. 


Avea chipul îmbujorat, dar hotărât. 
— Nu ar trebui să-ţi spun, dar o voi face, trebuie. 


A inspirat adânc și şi-a ridicat bărbia, arătând ca un 
câine pechinez care înfruntă un leu. 


— Mama lui Bree — acea plăcută doamnă Claire — 
m-a întrebat despre bunica mea. Ştia că bunica 
fusese o... o dansatoare. 


— Dansatoare? Cum adică? Te referi la pietre? 

Roger s-a simțit puţin descumpănit. Când o 
cunoscuse, Claire îi spusese, dar el nu crezuse, că 
sobra doamnă Graham participase la ceremonii 
misterioase pe coamele înverzite ale dealurilor în 
zorii unei zile din luna mai. 


Fiona a expirat lung. 
— Deci ştii. Eram sigură. 


— Nu, nu ştiu. Știu doar ce mi-a spus Claire, 
doctorita Randall. Ea şi soțul ei au văzut femei 
dansând în cercul de pietre de Beltane, în zori, și 
bunica ta era una dintre ele. 


Fiona a scuturat din cap. 
— Nu era doar una dintre ele. Ea era chemătoarea. 


Roger a intrat în bucătărie şi i-a luat din mână 
cârpa de vase fără ca ea să se opună. 


— Vino şi te aşază, a zis el, conducând-o spre masă. 
Spune-mi şi mie ce e aceea o chemătoare? 


— Cea care invocă soarele. 


S-a aşezat fără să opună rezistență. Roger şi-a dat 
seama că Fiona se hotărâse şi avea să-i 
povestească. 


— Cântecul soarelui e într-o limbă din cele vechi; 
unele cuvinte sunt în gaelică, dar nu toate. Întâi 
dansăm în cerc, apoi chemătoarea se opreşte şi stă 
cu faţa spre piatra spintecată şi... nu-i cântec, dar 
nici vorbire; mai curând seamănă cu ceea ce 
rosteşte un preot în biserică. Trebuie să începi în 
momentul potrivit, când apare prima geană de 
lumină pe mare, pentru ca imediat ce termini, 
soarele să apară prin piatră. 

— Îţi mai aminteşti vreun cuvânt? 


Interesul lui de om de ştiinţă l-a făcut să tresară, 
iar curiozitatea a învins starea de derută. 


Fiona nu semăna mult cu bunica ei, dar i-a aruncat 
o privire care i-a amintit brusc de sinceritatea 
doamnei Graham. 


— Le ştiu pe toate, a spus ea. Acum eu sunt 
chemătoarea. 


Roger şi-a dat seama că rămăsese cu gura căscată, 
de aceea a închis-o. Fiona a luat cutia cu biscuiţi și 
a pus-o cu zgomot în faţa lui. 


— Nu e nevoie să le ştii, a spus ea cu un aer 
degajat, aşa că nu ţi le voi spune. Tu vrei să afli 
despre doamna Edgars. 


Fiona o cunoscuse pe Gillian Edgars; Gillian 
fusese una dintre dansatoare, dar era destul de 
nouă în grup. Ea le descususe pe femeile mai în 
vârstă, dorind să înveţe tot ce se putea. Şi voise să 
înveţe cântecul soarelui, dar acela era secret; doar 
chemătoarea şi succesoarea ei îl știau. Unele dintre 
femeile mai bătrâne cunoşteau o parte din el — cele 
care îl ascultaseră în fiecare an, vreme îndelungată 
—, dar nu pe tot, şi nici secretele privind momentul 
de început şi modul de sincronizare al cântecului 
pentru ca el să coincidă cu înălțarea soarelui. 


Privindu-şi mâinile lăsate în poală, Fiona a făcut o 
pauză. 


— E vorba de femei; doar de femei. Bărbaţii nu 
participă la dans, şi noi nu le spunem nimic. 


Niciodată. 


El şi-a lăsat o mână peste ale ei. 

— Ai dreptate să-mi spui, Fiona, a zis el foarte 
încet. Povesteşte-mi restul, te rog. Trebuie să aflu. 


Ea a inspirat adânc, suspinând, şi şi-a retras 
mâinile. Apoi l-a privit direct în ochi. 


— Ştii cumva unde a plecat Brianna? 


pà o 


— Cred că da. S-a dus acolo unde a plecat ş 
Gillian, nu-i aşa? 


Fiona nu i-a răspuns, dar a continuat să îl 
privească. Brusc, Roger şi-a dat seama cât de ireal 
pare totul. I s-a părut imposibil ca el să se afle 
acolo, în bucătăria sărăcăcioasă pe care o ştia din 
copilărie, să bea ceai dintr-o cană pe care era pictat 
chipul reginei şi să discute cu Fiona despre pietrele 
sacre şi călătoria în timp. Nu cu Fiona, pentru 
numele lui Dumnezeu, cea interesată doar de Ernie 
şi de treburile din bucătărie. 


Cel puţin așa crezuse. A ridicat cana, a băut tot 
ceaiul și a lăsat-o pe masă cu un bufnet slab. 


— Fiona, trebuie să plec după ea, dacă voi putea. 
Pot? 


Vădit speriată, ea a clătinat din cap. 


— N-aş putea spune. Eu ştiu doar de femei; 
probabil că numai femeile reuşesc asta. 


Roger a strâns solniţa între degete. Acesta era 
lucrul de care se temea — sau unul dintre lucrurile 
de care se temea. 


— Nu există decât o cale de a afla, adevărat? a spus 
el, încercând să pară relaxat. 


Nechemată, în mintea lui s-a înălţat o stâncă înaltă 
şi  despicată, întunecată şi dezgolită ca o 

amenințare profilată pe cerul zorilor. 

— Am cartea, a spus brusc Fiona. 

— Ce anume? A cui? A lui Gillian? A scris ceva? 
— Da. Există un loc... 

I-a aruncat o privire și a strâns din buze. 


— Ne ținem lucrurile acolo, pregătite dinainte. 
Lăsase cartea acolo, iar eu... am luat-o după aceea. 


Voia să spună că luase cartea după ce soţul lui 
Gillian fusese găsit mort în cercul de pietre. 


— Ştiam că poliția ar fi avut nevoie de ea, a 
continuat Fiona, dar... nu am vrut să o dau şi chiar 
m-am întrebat dacă avea legătură cu crima. Nu o 
puteam păstra dacă prezenta importanţă, şi totuşi... 


A ridicat privirea spre Roger, parcă rugându-l să o 
înțeleagă. 


— Era cartea ei, scrisul ei. lar dacă ea o lăsase în 
acel loc... 


— Era secretă, a încuviințat Roger dând din cap. 
Fiona l-a imitat şi a inspirat adânc. 

— Aşa că am citit-o. 

— Şi ai aflat unde a plecat, a continuat Roger încet. 


Cutremurându-se, Fiona a răsuflat puternic şi i-a 
zâmbit slab. 


— Fi bine, cartea nu i-ar ajuta pe poliţişti, asta e 
sigur. 


— Dar m-ar putea ajuta pe mine? 

— Sper, a spus ea cu simplitate şi, întorcându-se 
către bufet, a tras un sertar și a scos din el un 
carnet legat în pânză verde. 

CARTEA DE FARMECE 


Aceasta este cartea de farmece a 
vrăjitoarei Geillis. E nume de vrăjitoare 
şi mi-l însuşesc; cel de botez nu are 
importanță, ci doar ce voi face şi ce voi 
deveni eu. 


Si ce înseamnă asta? Incă nu vă pot 
spune, pentru că doar devenind voi afla 
ce am reușit. Am ales calea puterii. 


Puterea absolută corupe în mod absolut, 
da — şi cum? De ce? Pentru că suntem 
muritori, voi şi eu. Urmăriţi cum carnea 
vi se stafideşte şi vi se ofileşte pe oase, 
pipăiți-vă liniile țestei, împungând prin 
piele, dinții dinapoia buzelor moi 
rânjind sumbru, drept confirmare. 


Și totuşi, în limitele cărnii, multe lucruri 
sunt posibile. Dacă asemenea lucruri 
sunt posibile dincolo de respectivele 
limite — acesta este tărâmul altora, nu al 
meu. Și asta este deosebirea dintre ei și 
mine, ceilalți care au plecat mai demult 
să exploreze Tărâmul Întunecat, cei care 
caută puterea prin magie şi prin 
invocarea demonilor. 

Eu plec trupeşte, nu sufletește. Și 
renegându-mi sufletul, nu ofer putere 
niciunei forţe, ci doar celei pe care o 
controlez. Nu doresc favoruri din partea 
diavolului sau a lui Dumnezeu, îi 
resping. Pentru că, dacă nu există suflet, 
nici moarte la care să te gândeşti, atunci 
nici Dumnezeu, nici diavolul nu 
domneşte — bătălia dintre ei nu prezintă 
importanță pentru cel care trăieşte doar 
prin carne. 


Domnim un moment, și totuşi pe veci. O 
rețea delicată țesută pentru a prinde în 
capcană deopotrivă pământul şi spațiul. 
Ne este dată o singură viață — și totuși, 
anii ei pot fi cheltuiţi în multe timpuri — 
în câte timpuri? 


Dacă deții puterea, trebuie să iți alegi 
atât timpul, cât şi locul, pentru că uşa 
destinului iţi este deschisă cu adevărat 
doar când umbra pietrei cade la 
picioarele tale. 


— Asta este un caz clar de nebunie, a murmurat 
Roger. Până şi stilul e oribil. 


Bucătăria era goală; vorbea cu voce tare ca să se 
asigure că mai era întreg la minte. Nu îi prea 
folosea. A întors paginile cu grijă, plimbându-și 
ochu peste şirurile de cuvinte scrise cu caractere 
rotunjite. 


După partea introductivă, urma o secţiune 
intitulată „Sărbătorile soarelui şi sărbătorile 
focului“, cu o listă — Imbolc, Alban Eilir, Beltane, 
Litha, Lughnassadh, Alban Elfed, Samhain, Alban 
Arthuan — cu un paragraf de notite după fiecare 

nume, dar și o serie de cercuri mici desenate de-a 
lungul lor. Pentru ce naiba era asta? 


Samhain i-a reținut atenţia pentru că era însoțit de 
şase cruci. 


Aceasta este prima dintre sărbătorile 
morţilor. Cu mult timp înainte de lisus 
Hristos şi de Înviere, în noaptea de 
Samhain, sufletele eroilor se ridicau din 
morminte. Sunt rari aceşti eroi. Cine se 
naşte când stelele sunt aliniate 
favorabil? Nu toți cei care se nasc 
favorizați de stele au curajul de a pune 
stăpânire pe puterea care este dreptul 
lor. 


Chiar dacă era evident vorba de nebunie, femeia 
dovedise metodă şi organizare — un amestec bizar 
de observații reci şi rătăciri poetice. Partea centrală 
a cărții era intitulată „Studii de caz“, iar dacă 
prima secțiune îi făcuse părul de pe ceafă să se 
zbârlească, cea de-a doua a fost îndeajuns ca să îi 
îngheţe sângele în vine. 


Era o enumerare grijulie, cu date şi locuri, a 
cadavrelor descoperite în vecinătatea cercurilor de 
pietre. Era consemnată apariția fiecăruia, iar sub 
descrieri se găseau, în câteva cuvinte, speculaţiile 
ei. 


14 august 1931. Sur-le-Meine, Bretania. 
Cadavrul unui bărbat, rămas 
neidentificat. Vârsta, trecut de 40 de ani. 
Găsit la nord de cercul de pietre. Nu s-a 
constatat cauza morţii, ci doar arsuri 
profunde pe brațe şi pe picioare. 

Îmbrăcămintea descrisă drept zdrenţe. 
Fără fotografie. 


Cauza posibilă a nereușitei: (1) bărbat, 
(2) dată aleasă greşit — 23 de zile înainte 
de cea mai apropiată sărbătoare a 
soarelui. 


2 aprilie 1650. Castlerigg, Scoția. 
Cadavrul unei femei, neidentificat. 
Vârsta, în jur de 15 ani. Găsită în afara 
cercului. S-au constatat mutilări 
considerabile, pare să fi fost târâtă în 
afara cercului de lupi. Îmbrăcămintea 
nu este descrisă. 


Cauza posibilă a nereuşitei: (1) data 
greșită — cu 28 de zile înainte de 
sărbătoarea focului. (2) lipsă de 
pregătire. 


5 februarie 1953. Callanish, Isle of 
Lewis. Cadavrul unui bărbat, identificat 
drept John MacLeod, pescar de homari, 
în vârstă de 26 de ani. Cauza morții 
stabilită ca fiind o masivă hemoragie 
cerebrală; s-a făcut apel la un medic 
legist din cauza înfățișării cadavrului — 
arsuri de gradul II pe pielea feţei și pe 
extremități şi aspectul carbonizat al 
hainelor. Verdictul legistului, moarte în 
urma unui fulger — posibil, dar puţin 
probabil. Cauza posibilă a nereușite: (1) 
bărbat. (2) foarte aproape de Imbolc, 
dar probabil nu suficient de aproape ca 
dată? (3) pregătire insuficientă — N.B. 
fotografia din ziar înfățișează victima cu 
cămașa descheiată, se vede un punct de 

arsură pe piept, care pare să aibă forma 
Crucii lui Bridhe, dar prea neclară 
pentru a fi elocventă. 


1 mai 1963. Tomnahurich, Scoția. 
Cadavrul unei femei, identificat drept 
Mary Walker Willis. Medic legist, 
carbonizare considerabilă a corpului şi 
a îmbrăcămintei, moartea cauzată de un 
stop cardiac — perforaţie a aortei. Din 
notele anchetei, domnişoara purta haine 
ciudate, fără a se specifica detalii. 


Nereuşita — acea femeie ştia ce face, dar 
nu a reușit. Esecul datorat probabil 
omisiunii unei jertfe corespunzătoare. 


Lista continua, ceea ce l-a făcut pe Roger să 
îngheţe la fiecare nume din ea. Geillis descoperise 
douăzeci şi două de cazuri, raportate pe o perioadă 
începând cu mijlocul secolului al XVII-lea și 
încheind cu jumătatea secolului XX, a socotit el — 
oameni care pătrunseseră într-un cerc de piatră, 
fără să aibă idee ce i-a doborât. 


Câţiva dintre ei — doar doi sau trei — păreau să fi 
ştiut; făcuseră unele pregătiri în ceea ce privea 
îmbrăcămintea. Probabil că mai trecuseră prin 
pietre şi încercaseră din nou, dar nu reușiseră 
ultima oară. Stomacul i s-a strâns, devenind un 
melc rece şi încolăcit. Claire avusese dreptate; nu 
era ca şi cum ai fi trecut printr-o ușă turnantă. 


Apoi existau dispariţii... acestea se aflau într-o 
secţiune separată, listate îngrijit după sex şi vârstă, 
precizând şi circumstanţele, atât cât fusese posibil. 
Deci aceasta era semnificaţia crucilor; câți oameni 
dispăruseră în apropierea fiecărei sărbători. Erau 

mai multe în cazul dispăruților decât al morților, 
dar, în mod firesc, existau mai puţine date. Cele 
mai multe dispariții prezentau semne de întrebare 
— Roger a presupus că nu se putea preciza dacă o 
dispariție din apropierea unui cerc de pietre avea 
inevitabil legătură cu el. 


A întors pagina şi a încremenit, parcă ar fi primit 
un pumn direct în stomac. 


1 mai 1945. Craigh na Dun, Inverness- 
Shire, Scoţia. Claire Randall, 27 de ani, 
gospodină.  Văzută ultima oară la 
începutul dimineţii, după ce îşi declarase 
intenția de a vizita cercul în căutarea 
unor specii neobișnuite de plante, nu s-a 
întors la căderea întunericului. Mașina 
găsită parcată la poalele dealului. Nicio 
urmă în cerc şi niciun semn de 
infracțiune. 


A întors cu atenţie pagina, ca şi cum s-ar fi aşteptat 
să îi explodeze în mână. Aşadar, Claire îi oferise 
lui Gillian Edgars o parte dintre dovezile care o 
conduseseră spre propriul experiment. Oare Geillie 
descoperise dovezi privind întoarcerea lui Claire 
peste trei ani? 


Nu, a tras el concluzia, după ce a recitit acele 
pagini, iar dacă o făcuse, nu consemnase nimic 
acolo. 


Fiona îi mai adusese ceai şi o farfurie cu biscuiţi 
cu nucă și ghimbir, care au rămas neatinse de când 
se apucase să citească. Mai mult din obligație 
decât motivat de foame, a ridicat un biscuit şi a 
muşcat din el, dar firimiturile foarte aromate i-au 
rămas în gât, făcându-l să tuşească. 

Ultima secțiune a cărții purta titlul „Tehnici şi 
pregătiri“. Incepea astfel: 


Aici se află ceva, care este mai vechi 
decât omul, iar pietrele păstrează 
puterea lui. Vechile vrăji vorbesc despre 
„linii ale pământului“ şi despre puterea 
care curge prin ele. Scopul pietrelor are 
legătură cu acele linii, sunt convinsă. 
Dar pietrele deformează liniile de putere 
ori sunt doar semne ale lor? 


Bucata de biscuit părea să 1 se fi înţepenit cu totul 
în gât, oricât ceai ar fi băut. S-a trezit citind mai 
repede, trecând peste pasaje, sărind pagini şi, în 
cele din urmă, s-a rezemat de spătar şi a închis 
cartea. Va citi restul mai târziu — şi nu doar o dată. 
Însă acum trebuia să iasă afară, să respire aer 
curat. Nici nu era de mirare că acea carte o 
tulburase atât de mult pe Fiona. 


A mers grăbit de-a lungul străzii, îndreptându-se 
spre râu, fără să ia în seamă ploaia. Era târziu; a 
auzit dangătele unui clopot de biserică, anunțând 
vecernia, iar numărul pietonilor care se îndreptau 
spre baruri creştea pe poduri. Însă dincolo de 
sunetele clopotului și ale pașilor, i-au răsunat în 
urechi ultimele cuvinte pe care le citise, de parcă 
ea 1 s-ar fi adresat în mod direct. 


Să te sărut, copile, să te sărut, 
bărbatule? Să-mi simţi dinţii înapoia 
buzelor când o voi face. Te-aş putea 
ucide la fel de ușor cum te-aș putea 
îimbrățişa. Gustul puterii este gustul 
sângelui — fier în gura mea, fier în mâna 
mea. 

Este nevoie de un sacrificiu. 

AJUNUL MIEZULUI DE VARĂ 


20 iunie 1971 


În ajunul miezului verii în Scoţia, soarele apare pe 
cer alături de lună. Solstițiul de vară, sărbătoarea 
lui Litha, Alban Eilir. Aproape de miezul nopții, 
lumina era scăzută şi de un alb lăptos, dar tot 
lumină se chema. 


A simţit pietrele cu mult înainte de a le vedea. 
Claire şi Geillis avuseseră dreptate, s-a gândit 
Roger; data era cea care conta. La vizitele 
anterioare, pietrele i se păruseră bizare, dar tăcute. 
Acum le putea auzi nu cu urechile, ci cu pielea — 
un zumzet gros, ca burdonul unui cimpol. 


Au ajuns dincolo de creasta dealului şi s-au oprit o 
clipă la patru metri de cerc. Dedesubt era valea 
întunecată, un mister sub luna care răsărea. A auzit 
alături de el o răsuflare precipitată şi şi-a dat 
seama că Fiona era foarte speriată. 


— Ascultă, nu era nevoie să vii până aici, i-a spus 
el. Dacă ţi-e teamă, ar trebui să cobori; n-o să 
păţesc nimic. 

— Nu pentru mine mă tem, prostuțule! a murmurat 


ea, vârându-şi mâinile făcute pumn mai adânc în 

buzunare. 


S-a întors, coborând capul ca un tăuraş în timp ce 
s-a uitat în susul pantei. 


— Să mergem! 


Tufişurile de arin au foşnit aproape de umărul lui 
Roger, care şi-a simțit corpul străbătut de un fior 
îngheţat, deşi era îmbrăcat călduros. Hainele 1 s-au 
părut dintr-odată ridicole: haina lungă, vesta din 
lână groasă, pantaloni care se asortau şi ciorapi 
tricotaţi. Pentru un spectacol la colegiu, aşa îi 
spusese  croitorului care îi  confecționase 
costumaţia. 


— Prostuţ se potriveşte, a murmurat el pentru sine. 


Fiona a pătruns prima în cerc; nu a vrut ca el să o 
însoţească și să privească. Ascultător, s-a întors cu 
spatele, lăsând-o să facă ceea ce intenționa. Avea 
la ea o sacoşă din plastic, în care ţinea probabil 
articole pentru ceremonial. O întrebase ce se afla 
înăuntru, dar ea îi spusese scurt să-şi vadă de 
treburile sale. Lui Roger i s-a părut că era aproape 
la fel de agitată ca şi el. 


Zumzăitul îl deranja. Nu îi răsuna în urechi, ci în 
corp — sub piele, în oase. Făcea ca oasele lungi ale 
braţelor şi ale picioarelor să vibreze ca nişte strune 
ciupite, îi zvâcnea sub piele, făcându-l să vrea să 
se scarpine mereu. Fiona nu îl putea auzi; o 
întrebase pentru a se asigura că ea se simţea bine 
înainte de a-l ajuta. 


Spera că are dreptate, că doar cei care auzeau 
pietrele puteau trece prin ele. Nu şi-ar fi iertat-o 
niciodată dacă 1 se întâmpla ceva Fionei — deşi, așa 
cum spusese ca, se aflase în acel cerc de 
nenumărate ori în timpul sărbătorilor focului şi nu 
pățise nimic. A tras cu ochiul în spate şi a zărit o 

flăcăruie arzând la baza pietrei mari şi despicate, 
apoi a întors capul. 


Ea cânta cu glas slab, ascuţit. Nu a putut distinge 
cuvintele. Toţi ceilalți călători pe care îi cunoştea 
erau femei; oare el va reuşi? 


Probabil, s-a gândit Roger. Dacă abilitatea de a 
trece prin pietre era genetică — ceva precum 
capacitatea cuiva de a-şi răsuci marginile limbii 
pentru a forma un tub sau daltonismul — atunci de 
ce nu? Claire călătorise, la fel și Brianna. Brianna 
era fiica lui Claire. lar el era descendentul singurei 
călătoare prin timp despre care avea cunoștință — 
vrăjitoarea Geillis. 


A bătut din picioare şi s-a scuturat ca un cal care 
vrea să alunge muştele de pe el, chinuindu-se să 
scape de acel zumzet. Doamne, era ca şi cum ar fi 
fost mâncat de viu de furnici! Oare incantaţiule 
Fionei înrăutăţeau lucrurile ori era vorba doar de 
închipuirea lui? 


Străduindu-se să îşi uşureze iritația, s-a frecat 
violent pe piept şi a simțit greutatea medalonului 
mic şi rotund al mamei lui, pe care îl luase pentru 
a-i purta noroc şi pentru granatele pe care le 
conţinea. Avea îndoieli în privinţa speculațiilor lui 
Geillis — nu intenționa să facă un sacrificiu, deși 
Fiona părea să fi aprins un foc —, dar, la urma 
urmelor, pietrele preţioase nu îi puteau face rău, iar 
dacă erau de ajutor... Iisuse, de ce nu se grăbea 
Fiona? S-a răsucit şi s-a încordat în straiele pe care 
le purta, încercând să iasă, nu doar din ele, ci și din 
propria piele. 


Străduindu-se să găsească ceva care să îi distragă 
atenţia, şi-a pipăit încă o dată buzunarul de la 
piept, simțind medalionul. Dacă mergea... dacă 
putea... era o idee care îi venise doar în ultimele 
momente, când posibilitatea prezentată de pietre se 

transformase într-un adevărat plan. Dar dacă era 
posibil... a prins între degete forma mică şi 
rotundă, văzând chipul lui Jerry Mackenzie pe 
pojghiţa întunecată a minţii lui. 


Brianna plecase să-și găsească tatăl. Putea face și 
el la fel? Iisuse, Fiona! Ea înrăutățea lucrurile, 
rădăcinile dinților îl dureau, iar pielea parcă îi 
luase foc. Şi-a scuturat capul violent, apoi s-a 
oprit, ametit; țeasta parcă începea să i se desfacă. 


Apoi ea a apărut, o siluetă măruntă, care l-a prins 
de o mână, spunând ceva care îi trăda neliniștea, în 
timp ce l-a condus în cerc. Nu a auzit-o — în 
interior zgomotul era mult mai puternic; acum îi 
ajunsese în urechi, în cap, întunecându-i vederea și 
trimiţându-i săgeți de durere printre vertebre. 


Scrâşnind din dinţi, a clipit pentru a alunga bezna 
zumzăitoare, suficient cât să-și ațintească ochii 
asupra feţei rotunde şi temătoare a Fionei. 


Brusc, s-a aplecat şi a sărutat-o pe gură. 
— Să nu-i povestești lui Ernie, a spus el. 


După care s-a întors cu spatele şi a păşit prin 
piatră. 


Vântul văratic a adus spre el un miros slab; un 
miros de ars. Cu nările dilatate, a întors capul 
pentru a-l simți mai bine. Pe un deal din apropiere 
a explodat o flacără, care a crescut, un trandafir al 
focului de miez de vară. 


Deasupra capului erau stele care licăreau slab, pe 
jumătate umbrite de un nor călător. Nu-i venea nici 
să se miște, nici să gândească. Se simţea imaterial, 
îmbrățișat de cer, iar mintea i se rotea liberă, 
reflectând imaginile iluminate de stele ca bula din 

sticlă a unei plute de pescar, purtată de curent. În 
jurul lui exista un zumzet muzical slab — cântecul 
îndepărtat al stelelor-sirenă, dar și miros de cafea. 


O vagă impresie că ceva nu e în ordine i-a tulburat 
sentimentul de pace. O senzaţie care își croia loc în 
mintea lui, provocând mici scântei dureroase de 
confuzie. A respins-o, dorindu-și doar să plutească 
în lumina stelelor, însă ceva din exterior l-a trezit. 
Pe neaşteptate, a devenit conştient de propriul 
corp, care îl durea. 


— Roger! 


A tresărit când Glasul stelei i-a răsunat puternic în 
urechi. O durere arzătoare i-a străbătut pieptul, şi 
s-a lovit cu palma peste rană. Ceva 1 s-a agăţat de 
încheietura mâinii și i-a smucit-o, dar nu înainte de 
a simți umezeala și moliciunea cenușii de pe piept. 
Sângera? 


— Te trezeşti, slavă Domnului! Hai, băiete, hai 
odată! Uşurel, bine? 


Îi vorbea norul, nu steaua. Derutat, a clipit, iar 
norul s-a transformat în conturul capului cu păr 
cârlionțat al Fionei, întunecat pe fundalul cerului. 
S-a ridicat în şezut, mai mult printr-o mişcare 
convulsivă decât printr-una conştientă. 


Îi reveniseră dureros senzațiile fizice. Se simțea 
cumplit de rău, şi în nări avea un miros oribil de 
cafea și de carne arsă. S-a răsucit şi s-a ridicat în 
patru labe, a icnit ca să verse, apoi s-a prăbuşit pe 
iarbă. Era umedă, iar răceala ei i-a dat o senzație 
plăcută pe faţa pârjoltă. 


A simțit mâinile Fionei, liniştitoare, ștergându-i 
faţa şi gura. 

— Eşti bine? a întrebat ea pentru a suta oară, din 
câte şi-a dat el seama. 


A reuşit să găsească suficientă putere pentru a-i 
răspunde. 


— Da, a şoptit el. Sunt bine. De ce...? 


Ea şi-a mişcat capul înainte şi înapoi, acoperind 
jumătate dintre stelele de pe cer. 


— Nu ştiu. Ai plecat — dispăruseşi —, apoi a izbucnit 
un foc, iar tu zăceai în cerc, cu haina în flăcări. A 
trebuit să sting focul cu ce mai era în termos. 


Aşadar, asta justifica mirosul de cafea, dar şi 
senzația de umezeală de pe piept. Bâjbâind, a 
ridicat mâna, iar Fiona nu s-a împotrivit. Pe stofa 
umedă a hainei lui apăruse o porțiune arsă, 
probabil cu diametrul de zece centimetri. Carnea 
de pe piept îi era pârlită; a simțit pustulele prin 
gaura din stofă, dar şi durerea sâcâitoare a unei 
arsuri  răspândindu-i-se pe piept. Medalionul 
mamei sale dispăruse. 


— Ce s-a întâmplat, Rog? 


Fiona  îngenunchease lângă el. Avea fața 
întunecată, dar vizibilă. Roger i-a observat dârele 
sclipitoare ale lacrimilor. Ceea ce el crezuse că era 
focul de la miezul verii era flacăra lumânăru ei, 
din care mai rămăsese doar un centimetru. 
Doamne, câtă vreme fusese dincolo? 


— Păi... a încercat el să spună că nu știa, dar s-a 
oprit. Să mă gândesc puţin, bine? 


Şi-a lăsat capul pe genunchi, inspirând mirosul de 
iarbă udă şi de țesătură pârlită. 

S-a concentrat ca să respire, ca amintirea să revină. 
Nu avea nevoie neapărat să se gândească, totul era 
limpede în mintea lui. Dar cum putea descrie așa 
ceva? Nu văzuse nimic, şi totuşi avea imaginea 
tatălui său. Niciun sunet, nicio atingere — şi totuși 
auzise şi simţise. Corpul părea să desluşească 
lucrurile în felul lui, traducând fenomenele 
spirituale ale timpului în ceva material. 


Şi-a ridicat capul de pe genunchi şi a inspirat 
adânc, revenind treptat în propriul corp. 


— Mă gândeam la tatăl meu, a spus el. Când am 
trecut prin piatră, mă gândeam că, dacă voi reuși, 
m-aş putea întoarce să îl găsesc. ȘI... l-am găsit. 


— Serios? Pe tatăl tău? Vrei să spui că era o stafie? 


Roger mai curând a simțit decât a văzut cum Fiona 
a făcut cu degetele semnul împotriva răului. 


— Nu. Nu tocmai. Fiona, nu pot explica. Dar l-am 
întâlnit, l-am recunoscut. 


Senzaţia de pace nu îl părăsise cu totul; plutea 
acolo, unduindu-se lin într-un ungher al minţii. 


— Apoi a urmat un fel de explozie, altfel nu aş 
putea descrie. 


Şi-a atins arsura de pe piept cu degetele. 


— Forţa ei m-a azvârlit... afară, şi asta e tot ce ştiut 
până m-am trezit. 


I-a atins faţa cu delicateţe. 
— Iţi mulțumesc, Fiona; m-ai salvat de carbonizare. 


— Fi, fugi de-aici! 

I-a respins vorbele cu un gest scurt. S-a lăsat pe 
călcâie şi, rămasă pe gânduri, s-a scărpinat în 
bărbie. 


— Mă gândeam, Roger — ce scria în cartea ei despre 
faptul că probabil eşti oarecum protejat dacă ai cu 
tine o piatră prețioasă. În medalionul mamei tale 
erau mici diamante, nu? 


Roger a auzit-o înghițind în sec. 


— Probabil că, dacă nu-l aveai la tine, nu ai fi 
supraviețuit. Ea vorbea despre oameni care nu au 
avut pietre prețioase la ei. Au ars, iar arsurile tale 
sunt exact în locul în care se afla medalonul. 


— Da. S-ar putea. 


Roger începea să se simtă mai sigur pe el. I-a 
aruncat o privire curioasă Fionei. 


— Tot timpul te referi la „ea“. De ce nu-i rostești 
numele? 


Vântul zorilor a ridicat buclele Fionei când ea s-a 
întors să-l privească. Acum era lumină suficientă 
pentru ca el să îi vadă faţa şi expresia de sinceritate 
deconcertantă. 


— Nu numești ceva decât dacă vrei să vină, a 
răspuns Fiona. Sigur ştii asta, doar tatăl tău a fost 
preot, nu? 


Firele de păr de pe antebraţ i s-au înfiorat în ciuda 
cămăşii şi a hainei. 


— Fiindcă ai adus vorba, a spus el, încercând să 
adopte un ton glumeţ, dar nereuşind. Nu am 
invocat numele tatei, dar probabil... Doctoriţa 
Randall a spus că, la întoarcere, s-a gândit la soţul 
ei. 

Fiona a dat din cap încruntându-se. Roger i-a văzut 
bine chipul şi, cu o tresărire, şi-a dat seama că 
lumina sporea. Se apropiau zorile; spre est, cerul 
lcărea în culori care aminteau de solzi unui 
somon. 


— Iisuse, e aproape dimineaţă! Trebuie să plec! 


— Să pleci? a întrebat Fiona cu ochii mari de 
groază. Doar nu vrei să încerci din nou. 


— Ba da. Trebuie. Își simţea gura uscată ca iasca şi 
a regretat că Fiona folosise toată cafeaua ca să 
stingă flăcările de pe hainele lui. A luptat 
împotriva senzației de gol în stomac şi a reuşit să 
se ridice în picioare. Genunchii îi erau nesiguri, 
dar putea merge. 


— Roger, ai înnebunit? Asta o să te omoare sigur! 


El a clătinat din cap, cu ochii aţintiți spre stânca 
înaltă şi despicată. 


— Nu, a spus el, sperând că nu se înşela. Nu, ştiu ce 
n-a mers bine. Nu se va repeta. 


— Nu ai cum să știi, nu poţi fi sigur! 
— Ba da. 


I-a luat mâna care se odihnea pe mâneca lui şi a 
tinut-o între degete; era mică şi rece. 


— Sper că Ernie nu s-a întors acasă; o să pună 
poliția să te caute. Ai face bine să te grăbești. 


Ea a ridicat din umeri, nervoasă. 


— Fi, e la pescuit cu vărul lui, Neil; nu se întoarce 
acasă decât marți. Cum adică nu se va repeta? Ce- 
ai vrut să spui? 

Era un lucru mai greu de explicat decât restul. Dar 
îi era dator, trebuia totuşi să încerce. 


— Când am spus că mă gândeam la tata, m-am 
gândit la ceea ce știam despre el — fotografiile cu 
el în uniformă de aviator, cu mama. Problema este 
că... eu mă născusem atunci. Înţelegi? 


I-a căutat fața mică şi rotundă cu ochii şi a văzut-o 
clipind rar, semn că înţelesese. A expirat slab, cu o 
expresie de spaimă şi de uimire. 


— Deci nu l-ai întâlnit pe tatăl tău atunci, nu? a 
întrebat ea încet. 


Fără să scoată nicio vorbă, Roger a clătinat din 
cap. Nici imagine, nici sunet, nici miros, nici 
atingere. Nu existau imagini care să transmită cum 
fusese acea întâlnire. 


— Trebuie să plec, a șoptit el şi a strâns-o de mână. 
Fiona, nu am cuvinte să-ți mulțumesc. 


Ea l-a privit un moment, cu ochi scânteietori şi 
buza de jos răsfrântă. Apoi s-a desprins de el şi, 
scoţându-şi inelul de logodnă, i l-a pus în palmă. 


— E o piatră mică, dar e diamant adevărat, a spus 
ea. Te-ar putea ajuta. 


— Nu-l pot primi! 


Roger a întins mâna să 1-l înapoieze, însă ea s-a 
retras un pas şi a dus ambele mâini la spate. 


— Nu-ţi face griji, e asigurat. Ernie ține să asigure 
orice, a spus ea şi a încercat să îi zâmbească, deși 


acum pe obraji 1 se scurgeau lacrimi. ȘI eu la fel. 


Nu mai era nimic de adăugat. A vârât inelul în 
buzunarul lateral al hainei şi a aruncat o privire 

spre piatra despicată, ale cărei laturi începeau să 
licărească, semn că fragmentele de mică și 
firicelele de cuarț preluau lumina zorilor. A auzit 
zumzetul, dar acum îl simţea mai mult ca pulsația 
sângelui; undeva în fiinţa lui. 


Nu s-au mai rostit cuvinte, nu era nevoie de ele. 
Roger i-a atins faţa uşor în semn de rămas-bun și a 
pornit spre stâncă, clătinându-se puţin pe picioare. 
A pătruns în despicătură. Fiona nu a auzit nimic, 
însă în aerul neclintit şi limpede al zilei de la 
mijlocul verii a răsunat cu ecou un nume. 


A așteptat îndelung, până când soarele a ajuns pe 
partea de sus a pietrei. 


— Slan leat, a charaid chòir, a şoptit ea. Noroc, 
prietene drag! 


A coborât încet dealul fără a privi în urmă. 

34 


LALLYBROCH 


Scoţia, iunie 1769 


Numele calului roib era Brutus, dar, din fericire, 
deocamdată asta nu părea să îi afecteze caracterul. 
Mai curând truditor decât conspirator, era puternic 
şi credincios — ori, dacă nu credincios, măcar 
resemnat. O purtase prin văile înverzite și 
defileurile străjuite de stânci fără nicio greşeală, 
ducând-o tot mai sus pe drumurile bune făcute de 
generalul englez Wade în urmă cu cincizeci de ani 
şi pe cele desfundate, unde Wade nu mai ajunsese, 
trecând prin pâraie tivite cu tufișuri și urcând spre 
locuri în care drumurile se ştergeau, ajungând doar 
la nişte poteci folosite de căprioarele roşcate care 
mergeau peste landă. 


Brianna a lăsat frâul pe gâtul lu Brutus, 
îngăduindu-i să se odihnească după ultima 
ascensiune, şi a rămas nemișcată, contemplând 
mica vale de jos. Între câmpuri de ovăz și de orz 
de un verde-pal se înălța senină clădirea mare a 
fermei, tencuită în alb, cu ferestrele şi hornurile 
făcute din piatră cenușie, iar grădina pentru varză, 
înconjurată de un zid, și numeroasele anexe erau 
dispuse în jurul ei semănând cu niște puişori 
risipiţi în jurul unei găini mari, albe. 

Nu o mai văzuse, dar era sigură. O auzise destul de 
des pe mama ei descriind Lallybroch. Şi, în plus, 
era singura casă mare pe o rază de mulți kilometri; 
în ultimele trei zile nu văzuse altceva decât căsuțe 
cu ziduri din piatră ale agricultorilor din zonă, 
multe părăsite şi dărăpănate, iar altele doar ruine 
rămase după incendiu. 


Dintr-un horn se ridica fum; asta însemna că era 
cineva acasă. Se apropia miezul zilei; probabil că 
toți erau înăuntru şi stăteau la masă. 


Simţindu-şi gura uscată de emoție şi de îngrijorare, 
a înghițit în sec. Cine va fi? Pe cine va zări mai 
întâi? Pe lan? Pe Jenny? Și cum vor reacţiona 
văzând-o şi auzind-o? 


Hotărâse să mărturisească sincer cine era şi ce 
căuta acolo. Mama îi spusese că semăna foarte 
mult cu tatăl ei; va trebui să se bizuie pe această 
asemănare pentru a-i convinge. Scoţienii din 
Highlands pe care îi întâlnise până atunci se 
arătaseră precauţi în ceea ce privea înfăţişarea şi 
felul ei de a vorbi; probabil că cei din neamul 
Murray nu o vor crede. Apoi şi-a amintit şi a atins 
buzunarul hainei; ba nu, o vor crede, la urma 
urmelor, avea o dovadă. 


Brusc, un gând a făcut-o să simtă un gol în stomac. 
Puteau fi aici? Jamie Fraser şi mama ei? Nu se 
gândise la asta până atunci. Era convinsă că se 
aflau în America, dar poate că nu era așa. Ştia doar 
că ei se vor afla în America în 1776; nu avea de 
unde şti unde erau în acele momente. 


Brutus a ridicat capul brusc şi a scos un nechezat. 
Un nechezat de răspuns a răsunat din spatele lor, şi 
Brianna a tras de frâu când Brutus s-a întors. Calul 
a ridicat iar capul şi a nechezat, iar nările i-au 
fremătat de interes la vederea unui murg frumos 

care venea pe drum, având în spinare un bărbat 
înalt îmbrăcat în ceva cafeniu. 


Bărbatul şi-a oprit calul un moment când i-a văzut, 
apoi l-a lovit uşor cu călcâiul în coaste şi s-a 
apropiat încet. Era tânăr, a văzut ea, și, deşi purta 
pălărie, era foarte bronzat; probabil că petrecea 
mult timp în aer liber. Poala hainei era mototolită, 
iar ciorapii, prăfuiți și plini de scaieți. 


S-a apropiat de ea cu precauţie, dând din cap când 
a ajuns la o distanţă de la care putea fi auzit. Apoi 
Brianna l-a văzut încremenind de surprindere şi a 
zâmbit lăuntric. 


Bărbatul tocmai observase că avea în față o 
femeie. De aproape, hainele bărbătești pe care le 
purta Brianna nu puteau înşela pe nimeni; 
„băieţoasă“ era ultimul cuvânt pe care l-ar fi 
folosit cineva pentru a o descrie. Hainele își jucau 
destul de bine rolul — erau comode pentru călărit 
şi, având în vedere statura ei, de departe o făceau 
să arate ca un bărbat. 


Omul şi-a scos pălăria şi a făcut o plecăciune, 
continuând să arate surprins. Nu era chiar 
atrăgător, dar avea un chip plăcut, puternic, cu 
sprâncene groase — în acele momente înălțate — și 
ochi căprui şi blânzi sub părul ondulat, negru și 
des, radiind sănătate. 


— Madame? a spus el. Vă pot fi de folos cu ceva? 
Ea şi-a scos pălăria și i-a zâmbit. 
— Sper. Acest loc este Lallybroch? 


El a confirmat cu o mişcare din cap, iar precauția 
s-a adăugat surprizei când a auzit accentul ei 
ciudat. 

— Da, aşa e. Aveţi vreo treabă aici? 

— Da, a spus ea cu fermitate. Am treburi. 

S-a îndreptat de spate în şa şi a inspirat adânc. 
— Sunt Brianna... Fraser. 


S-a simțit ciudat să spună numele cu voce tare; 
până atunci nu-l folosise. Oricum, suna bizar. 


Bărbatul părea să fi renunţat la precauţie, dar tot 
nedumerit era. A dat uşor din cap. 


— Sluga dumneavoastră, doamnă. Jamie Fraser 
Murray de Broch Tuarach, a adăugat el cu un aer 
oficial, înclinându-se. 


— Tânărul Jamie! a exclamat ea, iar entuziasmul ei 
l-a făcut să tresară. Aşadar, tu eşti Jamie cel Tânăr! 


— Aşa-mi spun ai mei, a replicat el ţâfnos, reușind 
să îi dea impresia că nu îi plăcea ca numele lui să 
fie folosit fără noimă de femei străine care purtau 
haine nepotrivite. 


— Sunt încântată să te cunosc, a spus ea cutezătoare 
şi, aplecându-se în şa, i-a întins mâna. Sunt 
verişoara ta. 


Sprâncenele lui, care coborâseră în timpul 
prezentărilor, s-au înălţat din nou. S-a uitat 
neîncrezător la mâna ei întinsă, apoi la faţa ei. 


— Tatăl meu e Jamie Fraser, a adăugat Brianna. 


El a rămas cu gura căscată şi s-a holbat la ea o 
clipă. A cercetat-o amănunțit, din cap până în 
picioare, a privit-o printre gene, apoi pe faţa lui a 
apărut un zâmbet larg. 


— Cum să nu? a spus el. 

I-a prins mâna și i-a strâns-o cu putere, mai-mai 
să-i strivească oasele. 


— Iisuse, chiar semeni cu el! 
A râs, iar expresia feţei i s-a schimbat. 


— Iisuse! a repetat el. Mama o să leşine! 


Măceșului mare care încadra uşa îi dăduseră 
frunze noi, dar şi sute de boboci mici și verzi. 
Brianna a ridicat privirea spre el când l-a urmat pe 
Jamie cel Tânăr şi a văzut inscripția de deasupra 
uşii. 


Fraser 1716 stătea scris pe lemnul învechit de 
vreme. Văzându-l, a simțit un mic val de emotie şi 
a rămas cu ochii la el un moment, ținându-şi mâna 
pe lemnul solid şi încălzit de soare al stâlpului de 
uşă. 


— E totul bine, verişoară? 


Jamie cel Tânăr se întorsese ca să o privească 
întrebător. 


— Foarte bine. 


S-a grăbit să intre în casă după el, aplecându-şi 
instinctiv capul, deşi nu era nevoie. 


— Mai toți suntem înalți, mai puțin mama şi micuța 
Kitty, a spus Jamie cel Tânăr cu un zâmbet, văzând 
că ea şi-a aplecat capul. Bunicul meu — dar și al tău 
— a construit casa aceasta pentru soția lui, care era 
şi ea o femeie foarte înaltă. Cred că e singura casă 
din Highlands în care putem intra pe ușă fără să ne 
plecăm capul ca să nu ne lovim. 

Și bunicul tău. Cuvintele rostite cu dezinvoltură 1- 
au dat o senzație de căldură, în ciuda 
semiîntunericului răcoros din holul de al intrare. 


Frank Randall fusese singur la părinți, la fel ca 
mama ei; rudele pe care le avea se aflau departe — 
doar două strămătuşi în Anglia şi nişte veri de-al 
doilea care locuiau în Australia. Pornise la drum cu 
gândul de a-şi găsi tatăl şi nu își dăduse seama că 
ar putea descoperi astfel o întreagă familie. 


O familie numeroasă. Când a păşit în holul cu 
lambriuri zgâriate, s-a deschis o ușă pe care au 
ieșit în fugă patru copii, urmaţi imediat de o 
femeie tânără şi înaltă, cu părul castaniu și ondulat. 


— Hei, fugiţi, fugiţi, peștişorilor, a strigat ea, 
repezindu-se înainte cu braţele desfăcute ca nişte 
clești. Crabul cel rău o să vă pape, hap, hap! 


Copiii au fugit de-a lungul holului într-o furtună de 
chicoteli şi țipete, uitându-se peste umăr cu o 
încântare îngrozită. Unul dintre ei, un băieţel de 
aproape patru ani, i-a văzut pe Brianna şi pe Jamie 
cel Tânăr stând la intrare și s-a îndreptat în goană 
spre ei, venind ca o locomotivă scăpată de sub 
control și strigând: 


— Tati, tati! 


Băiatul s-a aruncat fără nicio grijă spre Jamie cel 
Tânăr, care l-a prins cu pricepere şi l-a ridicat în 
braţe. 


— Uşurel, micuţule Matthew, a spus el cu glas 
autoritar. Ce maniere te-a învăţat mătuşica Janet? 
Ce va crede noua ta verișoară când te va vedea 
repezindu-se fără rost, ca o găină la grăunțe? 


Deloc domolit de cuvintele dojenitoare, băieţelul a 
chicotit mai tare. S-a uitat la Brianna, i-a surprins 

privirea şi imediat şi-a îngropat faţa în umărul 
tatălui. Incet, a ridicat capul şi, căscând ochii 
albaştri, a privit-o din nou. 


— Tati! a spus el. Asta e o doamnă? 
— Sigur că da, doar ţi-am spus, e verişoara ta. 


— Dar poartă pantaloni! a exclamat Matthew, 
holbându-se şocat la ea. Doamnele nu poartă așa 
ceva! 


Tânăra femeie a măsurat-o pe Brianna ca și cum ar 
fi fost de acord cu această părere, dar a intervenit 
cu fermitate, întinzându-se pentru a lua copilul din 
braţele tatălui. 


— Mda, şi sunt convinsă că are un motiv întemeiat 
să se îmbrace așa, dar nu e frumos să faci 
asemenea remarci în fața oamenilor. Du-te să te 
speli, bine? 


L-a lăsat jos şi l-a răsucit cu faţa spre ușa de la 
capătul holului, împingându-l delicat. Băiatul nu s- 
a mişcat din loc, ci a întors capul să se uite la 
Brianna. 


— Matt, unde e bunica? l-a întrebat tatăl lui. 


— În salonul din spate, cu bunicu” şi cu o doamnă şi 
un domn, i-a răspuns fără întârziere Matthew. Au 
cu ei două vase cu cafea, o tavă cu brioşe şi un 
Dundee 5, dar mama a spus că ei zăbovesc sperând 
să li se servească şi cina şi, necazul lor, pentru că 
nu mai avem decât terci şi nişte carne de porc 
pentru azi şi la naiba — hopa! — băiatul a dus o 
mână la gură şi s-a uitat cu un aer vinovat la tatăl 
lui — n-are de gând să le dea din tarta cu agrișe, 
indiferent cât de mult vor mai rămâne. 

Jamie cel Tânăr i-a aruncat fiului său o privire 
printre gene, apoi s-a uitat ironic la sora lui. 


— O doamnă şi un domn? 
Janet s-a strâmbat dispreţuitor. 
— Arţăgoasa aia şi fratele ei, a spus ea. 


Jamie cel Tânăr şi-a dres glasul şi i-a aruncat o 
privire Briannei. 


— Imi închipui că bunica va fi încântat să găsească 
o scuză ca să scape de ei. 


I-a făcut un semn din cap lui Matthew. 


— Flăcăiaș, du-te şi cheam-o pe bunica. Spune-i că 
am adus o vizitatoare pe care ar dori să o vadă. Şi 
ai grijă ce vorbeşti, bine? 


L-a întors pe Matthew spre partea din spate a casei 
şi l-a plesnit uşor peste fund ca să îl îndemne să 
pornească. 


Băieţașul a plecat, dar cu pași rari, uitându-se 
mereu în spate, spre Brianna, fascinat. 


Jamie cel Tânăr s-a răsucit spre ea şi a zâmbit. 


— El e copilul meu cel mic, i-a explicat. Şi ea — a 
făcut un gest spre tânăra femeie — e sora mea, 
Janet Murray. Janet, ea este domnişoara Brianna 
Fraser. 


Brianna nu şi-a dat seama dacă trebuia să întindă 
mâna sau nu, de aceea s-a mulțumit să dea din cap 
şi să zâmbească. 


— Sunt foarte încântată să te cunosc, a spus cu 
căldură. 


60 


Janet a făcut ochi mari de uimire, dar Brianna nu 
şi-a dat seama dacă din cauza cuvintelor sau a 
accentului ei. 


Văzând uimirea surorii sale, Jamie cel Tânăr a 
zâmbit. 


— Sunt convins că nu vei ghici cine e, Jen, a spus 
el. Nici peste o mie de ani! 


Janet a ridicat o sprânceană, apoi a privit-o atent 
printre gene pe Brianna. 


— Verişoară, a murmurat ea, măsurând-o din cap 
până în picioare. Are înfăţişarea celor din neamul 
MacKenzie, asta e limpede. Dar e din neamul 
Fraser, după cum spui... 


Brusc a făcut ochii mari. 


— Oh, nu se poate, a rostit ea şi pe faţă i-a înflorit 
un zâmbet larg, care a scos în evidenţă asemănarea 
cu fratele ei. Nu se poate! 


Hohotul de râs al fratelui ei a fost întrerupt de 
zgomotul unei uși care s-a deschis şi de sunetul 
unor pași uşori pe podeaua din scândură a holului. 


— Da, Jamie? Mattie a spus că avem un oaspete... 


Glasul moale şi vioi s-a stins brusc, iar Brianna a 
ridicat ochii și inima a început să-i bată mai tare. 


Jenny Murray era scundă — nu măsura mai mult de 
un metru Și cincizeci de centimetri — şi avea oasele 
delicate ca ale unei vrăbii. Cu gura întredeschisă, a 
rămas cu privirea aţintită asupra Briannei. Ochii ei 
aveau culoarea profund albastră a genţianei, și mai 
izbitoare pe fața devenită albă ca hârtia. 


— Vai de mine! a exclamat ea firav. Vai de mine! 

Brianna a zâmbit şi a dat din cap încurajator spre 
mătuşa ei — prietena mamei ei, singura soră a 
tatălui ei. Te rog! şi-a zis în sinea ei, cuprinsă brusc 
de o dorință cu atât mai puternică, cu cât era 
neașteptată. Te rog să mă accepti, te rog să te arăţi 
fericită că am ajuns aici! 


Zâmbind, Jamie cel Tânăr s-a înclinat ceremonios 
spre mama lui. 


— Mamă, am onoarea de a ţi-o prezenta pe... 


— Jamie Fraser! Ştiam eu că s-a întors — ţi-am spus 
asta, Jenny Murray! 


Vocea a răsunat din hol, pe un ton strident, 
acuzator. Uimită, Brianna a ridicat ochii şi a văzut 
o femeie apărând din umbră, indignată şi foşnindu- 
şi rochia. 


— Amyas Kettrick mi-a spus că ţi-a văzut fratele 
călărind în apropiere de Balriggan! Dar nu, n-o să- 
ti meargă, Jenny! N-o să-mi zici că sunt nătângă și 
n-o să-i zici nici lui Amyas că e orb, şi că Jamie e 
în America! Amândoi m-aţi mințit, şi tu, și Ian, 
încercând să-l apărați pe acest laş şi ticălos! a 
strigat ea, întorcându-se către partea din spate a 
casei. Hobart! Vino aici de îndată! 


— Taci! a spus Jenny, enervată. Laoghaire, ești o 
neghioabă! 


A tras-o pe femeie de o mânecă, făcând-o să se 
răsucească. 


— Dacă tot vorbeşti de orbi, uită-te la ea! Nu mai 
eşti deloc în stare să deosebeșşti un bărbat de o fată 
care poartă pantaloni, ce Dumnezeu? 


Continua să o privească pe Brianna cu ochi 
scânteietori. 

— O fată? 


Cealaltă femeie s-a întors, încruntându-se ca o 
mioapă spre Brianna. Apoi a clipit, iar furia s-a 
şters de pe faţa ei rotundă, după care a rămas cu 
gura căscată. A expirat puternic, după care şi-a 
făcut cruce. 


— Sfântă Mana, Margareta şi Mireasa Domnului! 
Pentru numele lui Dumnezeu, cine ești tu? 


Brianna a respirat adânc şi s-a uitat de la o femeie 
la cealaltă în timp ce a răspuns, străduindu-se ca în 
glasul ei să nu apară niciun tremur. 


— Numele meu este Brianna. Sunt fiica lui Jamie 
Fraser. 


Cele două femei au făcut ochi mari. Cea pe nume 
Laoghaire s-a înroşit treptat la faţă, care a părut să 
i se umfle, deschizând şi închizând gura într-o 
încercare inutilă de a spune ceva. 


Însă Jenny a făcut un pas înainte şi a prins-o pe 
Brianna de mâini, privind-o drept în ochi. În obraji 
i-a apărut o nuanţă rozale, făcând-o brusc să pară 
tânără. 


— A lui Jamie? Chiar eşti fata lui Jamie? 
A strâns mâinile Briannei într-ale ei. 
— Aşa spune mama. 


Brianna şi-a dat seama că şi ea îi zâmbea drept 
răspuns. Mâinile lui Jenny erau reci, dar Brianna a 
simțit totuşi un val de căldură, care îi urca dinspre 
mâini spre piept. Faldurile rochiei lui Jenny 
răspândeau mirosul slab de mirodenii ale 
preparatelor din bucătărie, dar și unul mai aspru şi 

mai înțepător, despre care Brianna a crezut că 
trebuia să fie mirosul de lână de oaie. 


— Aşa spune? 


Laoghaire îşi recăpătase atât glasul, cât și 
stăpânirea de sine. Cu ochi mijiţi, a făcut un pas în 
față. 


— Jamie Fraser e tatăl tău, da? Şi cine ţi-e mamă? 
Brianna a încremenit. 
— Soţia lui, a răspuns ea. Cine alta? 


Laoghaire şi-a lăsat capul pe spate şi a izbucnit în 
râs. Nu era un râs firesc. 


— Cine alta? a imitat-o ea pe Brianna. Cine alta, 
fetiţo? Şi ce soţie are acum, știi? 


Brianna a simţit că sângele 1 se scurge din obraji, 
iar mâinile i-au încremenit în cele ale lui Jenny, 
când a înţeles. Proasto, s-a dojenit singură. Proastă 
cu diplomă. Au trecut douăzeci de ani! Sigur se 
recăsătorise. Bineînţeles. Indiferent cât de mult o 
iubise pe mama ei. 


Apoi în mintea ei a apărut un alt gând, mai 
îngrozitor. L-a găsit mama? Oh, Doamne, l-a găsit 
cu o nouă soție şi a izgonit-o? Vai, Doamne, unde 
e mama? 


S-a răsucit involuntar, dorind să fugă de acolo, fără 
să ştie încotro să meargă, ce să facă, simțind doar 


că trebuia să plece imediat şi să îşi găsească mama. 


— Verişoară, cred că ar trebui să te aşezi. Vino în 
salon, bine? 


Glasul lui Jamie cel Tânăr a răsunat ferm în 
urechile ei, iar brațul lui i-a cuprins talia, 


64 


întorcând-o şi îndemnând-o să meargă pe hol şi să 
treacă de una dintre uşile care duceau într-acolo. 


Brianna abia dacă a auzit vacarmul vocilor din 
jurul ei, nenumăratele explicaţii și acuzaţii care se 
învârtejeau ca nişte şiruri de artificii. A văzut ca 
prin ceaţă un bărbat scund şi îngrijit, cu o față ca a 
lepurelui Alb £, părând extrem de surprins, dar și 
un alt bărbat, mult mai înalt, cu chipul plăcut, dar 
îmbătrânit, încruntat de îngrijorare, care s-a ridicat 
când Brianna a apărut în salon și a păşit spre ea. 


Vacarmul a fost potolit şi toți au fost chemaţi la 
ordine de un bărbat care a reușit să obțină din 
vociferările derutante o explicație pentru prezenţa 
Briannei acolo. 


— Fiica lui Jamie? a privit-o cu interes, dar s-a 
arătat mai puţin surprins decât ceilalți. Cum te 
cheamă, a leannan? 


— Brianna. 


Era prea tulburată ca să îi zâmbească, dar el nu a 
părut deranjat de asta. 


— Brianna. 


El s-a aşezat pe o pernă şi i-a făcut semn să se 
aşeze în faţa lui, iar ea a văzut că bărbatul avea un 
picior de lemn care ieşea în afară, rigid. A luat-o de 
mână şi i-a zâmbit, iar lumina caldă din ochii 
căprui şi plăcuţi a făcut-o să se simtă ceva mai 
sigură pe ea. 


— Fato, sunt lan, unchiul tău. Bun venit! 


Involuntar, Brianna i-a strâns mâna, agăţându-se 
de ajutorul pe care el părea să i-l ofere. El nu a 
tresărit şi nici nu şi-a retras mâna, ci doar a 

cercetat-o atent, părând amuzat de felul în care era 
îmbrăcată. 


— Ai dormit pe landă, nu-i aşa? a întrebat-o, văzând 
praful şi petele verzi de pe hainele ei. Cred că ai 
bătut ceva cale ca să ne găseşti, nepoată. 


— Spune ea că ţi-e nepoată, a intervenit Laoghaire. 


Işi revenise din şoc şi acum se uita peste umărul 
lui Ian, cu o expresie de ură. 


— Probabil că a venit să vadă ce poate căpăta. 


— Laoghaire, râde ciob de oală spartă, a replicat 
calm lan, după care s-a întors, ajungând faţă în față 
cu ea. Nu cumva tu şi Hobart aţi încercat acum 
jumătate de ceas să stoarceţi de la mine cinci sute 
de lire? 


Ea a strâns din buze, adâncind ridurile care îi 
încadrau gura. 


— Sunt banii mei, s-a răstit ea, şi ştii prea bine asta! 
Aşa a fost înţelegerea, mărturie stă hârtia semnată. 


lan a oftat; evident, nu era prima oară că auzea 
asta în acea zi. 


— Ştiu, a spus el răbdător. Şi-ți vei primi banii — 
imediat ce Jamie îi va putea trimite. A promis, iar 
el este un om de onoare. Numai că... 


— De onoare, da? a pufnit Laoghaire într-un mod 
nedemn pentru o doamnă. E onorabil pentru că a 
comis bigamie, da? Că şi-a părăsit soția şi copiii? 
Că mi-a furat fiica şi a dus-o la ruină? Onorabil? 


S-a uitat la Brianna cu ochi scânteietori şi duri ca 
oţelul. 

— Să te mai întreb ceva, fato. Cum o cheamă pe 
mama ta? 


Nedumerită, Brianna a privit-o lung. Eşarfa de la 
gât o sufoca şi, în ciuda strânsorii lui lan, şi-a 
simțit mâinile reci. 


— Mama ta, a repetat Laoghaire pe un ton iritat. 
Cine a fost ea? 


— N-are importanță cine... a început Jenny, dar 
Laoghaire s-a repezit spre ea cu faţa stacojie de 
furie. 


— Ba contează! Dacă o are cu vreo vivandieră sau 
cu vreo amărâtă de slujitoare cât a fost în Anglia — 
asta e una. Dar dacă ea e... 


— Laoghaire! 
— Surioară! 
— Femeie spurcată la gură! 


Brianna a pus capăt scandalului pur şi simplu 
ridicându-se în picioare. Era la fel de înaltă ca 
bărbaţii şi le domina pe femei. Laoghaire s-a grăbit 
să facă un pas înapoi. Toți se uitau la ea, cu 
expresii ostile, compătimitoare sau doar curioase. 


Cu un calm pe care nu-l simțea, Brianna a băgat 
mâna în buzunarul interior al hainei, buzunarul 
secret pe care îl cususe cu doar o săptămână în 
urmă. Părea că trecuse un veac de atunci. 


— Numele mamei mele este Claire, a spus ea şi a 
lăsat colierul să cadă pe masă. 


In încăpere s-a lăsat o tăcere mormântală, se auzea 
doar sfârâitul focului de turbă, care ardea mocnit 
în vatră. Colierul din perle strălucea, iar cercurile 

de aur au licărit în razele soarelui de primăvară 
care pătrundeau pe fereastră. 


Jenny a fost prima care a vorbit. Mişcându-se ca o 
somnambulă, a întins un deget subțire şi a atins 
una dintre perle. Perle de cultură, genul numit 
baroc, datorită formelor unice, neregulate, 
inconfundabile. 


— Vai de mine, a spus Jenny încet. 


A ridicat capul şi a privit-o direct pe Brianna, iar în 
ochii albaştri şi înclinați au apărut sclipiri care 
păreau lacrimi. 


— Mă bucur tare mult să te cunosc... nepoată. 


— Unde e mama? Știţi cumva? 


Brianna şi-a mutat privirea de la un chip la altul, 
simțind cum inima îi bate tot mai tare. Laoghaire 
nu se uita la ea; încremenise cu o expresie rece şi 
cu ochii țintă la perle. 


Jenny şi lan au schimbat scurt o privire, apoi lan s- 
a ridicat cu stângăcie şi a tras piciorul de lemn sub 
el. 


— E cu tatăl tău, a spus el încet, atingând-o pe braţ. 
Nu te teme, fetiţo, sunt în siguranță. 


Brianna s-a stăpânit ca să nu se prăbușească de 
ușurare. In schimb, a răsuflat cu grijă, simțind cum 
golul din stomac şi îngrijorarea încep să dispară. 


— Mulţumesc, a spus ea. 


A încercat să îi zâmbească lui lan, dar s-a simțit 
moale, ca din cauciuc. Siguranţă. Și împreună. Oh, 
mulțumesc! a gândit ea cu recunoştinţă mută. 

— De drept, acelea sunt ale mele a spus Laoghaire, 
făcând semn din cap spre perle. 


Acum nu mai era furioasă, ci stăpână pe sine şi 
glacială. Trăsăturile feței ei nemaifiind 
schimonosite de furie, Brianna și-a dat seama că 
Laoghaire fusese cândva foarte frumoasă, şi încă 
era atrăgătoare — înaltă pentru o scoțiană şi cu 
mișcări grațioase. Era genul de blondă delicată 
care se ofileşte repede și talia 1 se îngroşase, dar 
silueta ei rămăsese dreaptă şi fermă, iar faţa 
reflecta mândria unei femei care se ştia frumoasă. 


— Ba nu sunt! a spus Jenny într-o izbucnire scurtă 
de iritare. Au fost bijuteriile mamei, pe care tata i 
le-a dat lui Jamie pentru soţia lui şi... 


— Şi eu sunt soția lui, a întrerupt-o Laoghaire. 

S-a uitat apoi la Brianna cu ochi reci şi sfredelitori. 
— Eu sunt soția lui, a repetat ea. M-am căsătorit cu 
el din bună-credinţă, iar el a promis că-mi va plăti 
pentru răul pe care mi l-a făcut. 

S-a întors cu ochi reci spre Jenny. 

— A trecut mai bine de un an de când n-am primit 
niciun penny. Trebuie să-mi vând încălțările ca să- 
mi hrănesc fiica — cea care mi-a rămas? 


A ridicat bărbia şi s-a uitat la Brianna. 


— Dacă tu eşti fiica lui, atunci datoriile lui sunt și 
ale tale. Spune-i, Hobart! 


Hobart a părut uşor stânjenit. 
— Fi, asta-i, surioară, a zis el, lăsându-și o mână pe 


braţul ei în încercarea de a o linişti. Eu gândesc 
că... 

— Ba nu, tu nu gândeşti de când te-ai născut! 


Iritată, i-a îndepărtat braţul şi a întins o mână spre 
perle. 


— Sunt ale mele! 


Din reflex, Brianna a strâns colierul în mână 
înainte ca Laoghaire să ia hotărârea de a-l înșfăca. 
Cercurile din aur erau reci, dar perlele erau calde — 
semn că erau veritabile, aşa îi spusese mama ei. 


— [a stai puţin, a zis Brianna, iar tăria şi răceala din 
glas au surprins-o chiar şi pe ea. Nu ştiu cine eşti și 
nu știu ce s-a petrecut între tine şi tata, dar... 


— Sunt Laoghaire MacKenzie, şi ticălosul tău de 
tată s-a căsătorit cu mine acum patru ani — minţind, 
aş putea adăuga. 


Furia lui Laoghaire nu dispăruse şi părea să se fi 
interiorizat; era încordată, dar nu mai striga, iar 
roşeaţa se stinsese pe obrajii bucălați. 


Străduindu-se să își păstreze calmul, Brianna a 
inspirat adânc. 


— Da? Dar mama e acum cu tata. 
— M-a părăsit. 


Laoghaire rostea cuvintele fără patimă, dar ele 
cădeau cu greutatea unor pietre într-o apă liniştită, 
răspândind valuri nesfârşite de durere şi de 
sentiment al trădării. Jamie cel Tânăr deschisese 
gura să vorbească, dar a închis-o din nou, 
urmărind-o pe Laoghaire. 


— A zis că nu mai poate răbda să locuiască în 
aceeaşi casă cu mine şi să împartă patul cu mine. 

A spus-o pe un ton liniștit, ca și cum ar fi recitat 
ceva învăţat pe de rost, ținându-și ochii aţintiți 
asupra locului unde se aflaseră perlele. 


— Aşa că a plecat. Şi apoi s-a întors — cu 
vrăjitoarea. S-a expus cu ea în fața mea și a făcut 
amor cu ea sub ochii mei. 


Încet, a ridicat privirea spre Brianna, studiind-o 
aprig, căutând misterele chipului ei. A dat rar din 
cap. 


— Ea a fost, a rostit Laoghaire cu o certitudine 
bizar de calmă. Ea a aruncat vrăji asupra lui încă 
din ziua în care a venit la Leoch — şi asupra mea. 
M-a făcut invizibilă. Din ziua în care a apărut ea, 
el nu a mai suportat să mă vadă. 


Brianna a simțit un fior rece urcându-i pe şira 
spinării, în ciuda căldurii degajate de focul din 
vatră. 


— Apoi ea a plecat. Murise, s-a spus. Ucisă în 
Revoltă. Iar el s-a întors din Anglia, eliberat în cele 
din urmă. 


A clătinat din cap uşor; se uita fix la Brianna, dar 
fata ştia că Laoghaire nu mai vedea nimic. 


— Numai că nu era nicidecum moartă, a continuat 
Laoghaire încet. lar el nu era liber. Am ştiut asta; 
am ştiut-o dintotdeauna. Nu poți ucide o vrăjitoare 
cu oţel, ea trebuie să ardă. 


Laoghaire şi-a întors ochii albaştri spre Jenny. 


— Pe ea ai văzut-o la nunta mea. Spectrul ei stând 
acolo, între mine şi el. Ai văzut-o, dar nu ai scos o 
vorbă. Am aflat abia mai târziu, când i-ai spus lui 
Maisri, clarvăzătoarea. Trebuia să-mi fi zis atunci. 

Nu era atât o acuzaţie, cât o constatare a faptelor. 


Jenny pălise din nou, iar în ochii ei de un albastru- 
închis a apărut ceva — probabil spaima. Şi-a umezit 
buzele şi a dat să răspundă, dar Laoghaire îşi 
mutase atenția asupra lui lan. 


— lan Murray, ai face bine să fii precaut, i s-a 
adresat ea, pe un ton degajat şi a făcut semn din 
cap spre Brianna. Uită-te bine la ea, omule! Mai 
înaltă decât aproape toţi bărbaţii, îmbrăcată ca un 
bărbat, cu mâini mai mari decât farfuriile, potrivite 
să ia viaţa unuia dintre copiii tăi, dacă ar dori asta. 


lan nu i-a răspuns, deşi pe faţa lui lungă şi nu 
tocmai frumoasă a apărut o expresie care i-a trădat 
tulburarea. Însă Jamie cel Tânăr şi-a făcut mâinile 
pumn şi a strâns din fălci. Laoghaire a observat 
asta şi a zâmbit în colţul gurii. 


— E copila unei vrăjitoare, a adăugat ea. Şi ştiţi cu 
toții asta! 


A aruncat o privire în jur, provocându-i pe cei 
prezenţi. 


— Mama ei ar fi trebuit să fie arsă la Cranesmuir, 
fie și numai pentru vraja pe care a aruncat-o asupra 
lui Jamie Fraser. Da, vă spun, fiți atenţi la ceea ce 
v-aţi adus în casă! 


Brianna a lovit puternic cu palma în tăblia mesei, 
făcându-i pe toți să tresară. 


— Astea sunt vorbe goale, a rostit ea răspicat. 
A simţit că sângele îi năvălește în faţă, dar nu s-a 
sinchisit. Cu gurile căscate, cei din încăpere s-au 


uitat la ea, dar nu le-a acordat atenție, ci s-a 
concentrat asupra lui Laoghaire MacKenzie. 

— Vorbe goale, a repetat ea şi a arătat cu degetul 
spre femeie. Dacă ar trebui să se ferească de 
cineva, tu ai fi aceea, ucigaşo! 


Laoghaire căscase gura mai mult decât oricine, dar 
nu a scos niciun sunet. 


— Nu le-ai povestit totul despre Cranesmuir, nu-i 
aşa? Mama ar fi trebuit să vorbească, dar nu a 
făcut-o. S-a gândit că eşti prea tânără ca să-ți dai 
seama ce ai făcut. Dar nu erai chiar atât de mică, 
adevărat? 


— Despre ce...? a întrebat Jenny cu glas pierit. 


Jamie cel Tânăr s-a uitat întrebător la tatăl lui, care 
încremenise, privind-o pe Brianna. 


— Ea a încercat să o ucidă pe mama. 


Briannei îi venea greu să-și controleze glasul, care 
îi suna tremurător şi nesigur, însă a reușit să 
continue. 


— Tu ai făcut-o, nu? I-ai spus mamei că Geillis 
Duncan era bolnavă şi că avea nevoie de ajutor — 
ştiai că se va duce, pentru că întotdeauna se ducea 
să vadă orice bolnav, doar e doctor! Ai ştiut că o 
vor aresta pe Geillie Duncan pentru vrăjitorie, iar 
dacă mama ar fi fost acolo, ar fi ridicat-o şi pe ea! 
Ai crezut că o vor arde pe rug, apoi l-ai fi putut 
avea pe el, pe Jamie Fraser. 


Până şi buzele lui Laoghaire se albiseră, iar faţa îi 
era împietrită. Nici măcar ochii ei nu mai aveau 
viaţă, pierduţi şi amorfi ca marmura. 


— Am simţit mâna ei pe el, a şoptit ea. În patul 
nostru, stând acolo, între noi, cu mână pe el, astfel 
că se încorda şi o striga în somn. A fost vrăjitoare. 
Am ştiut-o mereu. 

În încăpere s-a lăsat tăcere, se auzeau doar 
sfârâitul focului şi cântecul unei păsări mici 
dincolo de ferestre. Hobart MacKenzie s-a trezit în 
cele din urmă, a făcut câțiva pași şi a luat-o pe sora 
lui de un braţ. 


— Hai să plecăm, a leannan, a spus el încet. Te duc 
acasă. 


A făcut un semn din cap spre lan, care i-a răspuns 
la fel, cu un mic gest prin care îşi arăta deopotrivă 
înțelegerea şi regretul. 


Fără să opună rezistenţă, Laoghaire s-a lăsat 
condusă de fratele ei, însă, ajunsă la ușă, s-a oprit 
şi s-a întors. Brianna nu se clintea; nu s-ar fi putut 
mișca nici dacă ar fi încercat. 


— Dacă tu eşti fiica lui Jamie Fraser, a spus 
Laoghaire cu glas rece şi limpede, şi s-ar putea să 
fii, având în vedere felul în care arăţi, află de la 
mine că tatăl tău e un mincinos și un stăpân de 
curve, un pungaș şi un codoş. Vă doresc să trăiţi 
bine împreună. 


I-a cedat lui Hobart, care a tras-o de o mânecă, iar 
uşa s-a închis în urma ei. 


Furia care o invadase s-a topit brusc, și Brianna s-a 
aplecat în faţă, sprijinindu-se în mâini, simțind 
şiragul de perle în palmă. Părul i se desprinsese, 
iar O şuviţă groasă i-a căzut peste față. 


Ținea ochii închişi, ca să scape de ameteala care 
ameninţa să o înghită; mai mult a simțit decât a 
văzut mâna care a atins-o şi i-a îndepărtat buclele 
de pe faţă. 


— A continuat să o iubească, a şoptit ea, mai mult 
pentru sine. Nu a uitat-o. 

— Sigur că nu a uitat-o. 


A deschis ochii şi a văzut faţa lungă și ochii căprui 
şi blânzi ai lui lan la câțiva centimetri de ea. Mâna 
lui asprită de muncă se odihnea peste a Briannei, 
caldă şi puternică, o mână chiar mai mare decât a 
el. 


— Nici noi, a adăugat el. 
— Verişoară Brianna, nu mai vrei puţin? 


Joan, soția lui Jamie cel Tânăr, i-a zâmbit de 
dincolo de masă, ținând lingura de servit ridicată 
ispititor deasupra resturilor unei uriaşe tarte cu 
agrişe. 


— Nu, mulțumesc. Nu mai pot lua nici măcar o 
înghițitură, a răspuns Brianna, răspunzând la 
zâmbet. Mă simt ghiftuită! 


Auzind-o, Matthew şi fratele lui mai mic, Henry, 
au început să chicotească tare, dar o privire severă 
a bunicii lor i-a făcut imediat să își ţină gura. Însă 
privind în jurul mesei, Brianna a văzut pe feţele 
tuturor, de la adulți la copii, încercări de a-și reţine 
râsul, toți păreau să găsească remarca ei 
nevinovată drept extrem de distractivă. 


Nu era vorba de costumaţia ei neobișnuită şi nici 
de noutatea produsă de vederea unei străine, s-a 
gândit ea, chiar dacă străina respectivă era mai 
ciudată decât majoritatea. Exista altceva, o undă de 
bucurie care circula între membrii familiei, 
nevăzută, dar vie precum curentul electric. 


Abia treptat şi-a dat seama ce însemna asta, iar o 
remarcă a lui lan a dezvăluit totul. 


— Nu ne-am închipuit că Jamie are un copil. 

Zâmbetul lui lan, aflat de cealaltă parte a mesei, a 
fost îndeajuns de cald încât să topească şi gheaţa. 


— Dar nu l-ai văzut niciodată, adevărat? 


Brianna a clătinat din cap, înghițind rămășițele 
ultimei îmbucături şi zâmbind, deși încă avea gura 
plină. Asta era situația, s-a gândit ea; acei oameni 
nu erau încântați s-o aibă alături nu atât de dragul 
ei, cât de dragul lui Jamie. Îl iubeau şi erau fericiţi, 
nu pentru ei înşişi, ci pentru el. 


Înţelegând acest lucru, Brianna a simţit lacrimi în 
ochi. Aşa nebuneşti cum fuseseră, acuzațiile lui 
Laoghaire o zdruncinaseră şi era o mare alinare să 
îşi dea seama că pentru acei oameni care îl 
cunoşteau bine, Jamie Fraser nu era nici mincinos, 
nici un om rău; era exact aşa cum îl socotea mama 
ei. 


Interpretându-i greşit emoția drept înec, Jamie cel 
Tânăr a bătut-o sănătos pe spate, făcând-o să se 


înece cu mâncarea din gură. 


— I-ai scris unchiului Jamie ca să-l anunți că vu la 
noi? a întrebat el, fără să ia în seamă tusea şi fața 
ei împurpurată. 


— Nu, a spus ea cu glas răgușit. Nu ştiu unde este. 
Jenny a ridicat din sprâncene. 

— Adevărat, ne-ai spus deja. Uitasem. 

— Știți unde se află acum? El şi mama? 


Brianna s-a aplecat  nerăbdătoare în față, 
scuturându-şi firimiturile de foitaj din volanul de 
la baza gâtului. 


Jenny a zâmbit şi s-a ridicat de la masă. 

— Da, ştim — mai mult sau mai puțin. Dacă ai 
mâncat pe săturate, vino cu mine, fetiţo. O să-ți 
dau ultima lui scrisoare. 


Brianna s-a ridicat să o urmeze pe Jenny, dar s-a 
oprit brusc în dreptul ușii. Mai devreme zărise 
niște picturi pe pereţii salonului, dar, în agitația de 
moment, nu apucase să se uite la ele. Însă acum le 
vedea bine. 


Doi băieţei cu părul auriu-roșcat, foarte solemni în 
kilturi şi veste, cu cămăși albe cu volane, 
contrastând cu blana întunecată a unui câine uriaș, 
aflat alături de ei, a cărui limbă atârna cu un soi de 
plictiseală răbdătoare. 


Băiatul mai mare era înalt şi cu trăsături fine; 
stătea drept şi mândru, cu bărbia ridicată, cu o 
mână rezemată de capul câinelui, iar cu cealaltă 
aşezată protector pe umărul fratelui mai mic, aflat 
între genunchii lui. 


Însă Brianna se uita la băiatul mai mic. Avea faţa 
rotundă și nasul cârn, obrajii translucizi şi rumeni 
ca pielita merelor şi ochi albaştri larg deschişi, 
uşor înclinați, care priveau pe sub o coamă de păr 
lucios pieptănat cu mare atenție. Postura era puţin 
forțată, în stilul clasic al secolului al XVIII-lea, dar 
în silueta masivă şi robustă exista ceva care a 
determinat-o să zâmbească şi să întindă un deget 
pentru a-i atinge fața. 


— Eşti foarte dulce, a spus ea încet. 


— Jamie a fost un flăcău dulce, dar şi un mic 
diavol, zău aşa. 


Glasul lui Jenny, aflată alături de ea, a făcut-o să 
tresară. 

— Nu conta dacă lua bătaie ori era muștruluit, când 
îşi punea ceva în gând, așa rămânea. Vino cu mine; 
cred că mai am un tablou pe care ai vrea să-l vezi. 


Cel de-al doilea portret era atârnat pe palierul 
scării, arătând nelalocul lui acolo. De jos, Brianna 
a văzut rama aurită şi ornamentată, sculptura ei 
bogată contrastând vădit cu celelalte piese de 
mobilier din casă, solide şi comode. Asta i-a 
amintit de tablourile din muzee; cadrul familial de 
aici părea complet nepotrivit. 


Când a ajuns pe palier, în spatele lui Jenny, lumina 
orbitoare care pătrundea pe fereastră a dispărut, 
dezvăluindu-i clar suprafaţa plată a picturii. 


A scos o exclamaţie şi a simțit cum 1 se ridică 
firele de păr de pe brațe, pe sub pânza cămăşii. 


— E deosebit, nu? 

Jenny şi-a mutat privirea de la tablou spre Brianna 
şi înapoi, iar pe față i-a apărut o expresie de 
mândrie şi de venerație. 

— Deosebit! a aprobat-o Brianna, înghițind în sec. 
— Acum înţelegi de ce am știut imediat, i-a explicat 
mătuşa ei, atingând rama sculptată cu un gest 
iubitor. 

— Da. Da, înţeleg. 

— Ea e mama mea. Bunica ta, Ellen MacKenzie. 


— Da, a spus Brianna. 


Firicelele de praf stârnite de paşii lor s-au rotit 
alene în lumina după-amiezii care pătrundea pe 
fereastră. Brianna s-a simțit de parcă s-ar fi rotit 
odată cu ele, fără să mai fie ancorată în realitate. 

Peste două sute de ani stătuse — sau va sta, s-a 
gândit ea — în faţa acestui portret expus la National 
Portrait Gallery, negând cu furie adevărul pe care 
îl înfățișa. 


Ellen MacKenzie se uita la ea acum aşa cum se 
uitase și atunci; cu gâtul lung şi regal, cu ochii 
uşor înclinați în care se citea un umor care nu 
atingea cu totul gura frumoasă. În niciun caz nu 
era o imagine în oglindă; Ellen avea o fruntea 
înaltă, ceva mai îngustă decât a Briannei, bărbia îi 
era rotundă, nu ascuțită, iar chipul ei era ceva mai 
delicat şi avea trăsături mai puţin reliefate. 


Însă asemănarea exista şi era suficient de 
pronunțată ca să devină şocantă; pomeţiu lați şi 
părul roşcat şi des erau la fel. La gât avea şiragul 
de perle, cu cercurile din aur strălucind în razele 
plăcute ale soarelui de primăvară. 


— Cine l-a pictat? a întrebat Brianna într-un târziu, 
deşi nu avea nevoie să afle răspunsul. 


Plăcuța de lângă tabloul aflat în muzeu spunea 
„Artist necunoscut“. Dar după ce văzuse portretul 
celor doi băieți, Brianna şi-a dat seama. Această 
pictură era mai puţin reuşită, reprezentând un efort 
timpuriu, dar aceeaşi mână pictase părul şi pielea. 


— Chiar mama, a spus Jenny, iar în glasul ei a 
răzbătut o mândrie visătoare. Se pricepea grozav 
să deseneze și să picteze. Tare mult aş fi vrut să am 
şi eu darul ăsta. 


Brianna a simțit cum degetele i se strâng fără voia 
ei, iar iluzia penelului prins între ele a fost atât de 
vie o clipă, încât ar fi putut jura că a pipăit lemnul 
neted. 


Aici, s-a gândit ea înfiorându-se uşor şi a auzit un 
clic slab de recunoaştere când un element 

minuscul al trecutului ei şi-a găsit locul. De aici l- 
am căpătat. 


Frank Randall spunea că nu e în stare să traseze 
nici măcar o linie dreaptă; Claire zicea că nici ea 
nu putea desena. Însă Brianna avea ştiinţa liniilor 
şi a curbelor, a luminii şi a umbrei, iar acum afla 
care era izvorul acelui dar. 


Ce altceva? s-a întrebat ea brusc. Ce altceva avea 
care să le fi aparținut femeii din tablou şi băiatului 
cu capul înclinat în semn de încăpățânare? 


— Ned Gowan mi l-a adus de la Leoch, a spus 
Jenny atingând rama cu un gest reverențios. El l-a 
salvat când, după Revoltă, englezii au dărâmat 
castelul. 


A schiţat un zâmbet. 


— Ned ține mult la familie. El e Lowlander din 
Edinburgh, fără rude, dar a ales să facă parte din 
clanul MacKenzie, iar acum clanul nu mai există. 


— Nu mai există? a exclamat Brianna. Au murit 
toti? 


Groaza din glasul ei a făcut-o pe Jenny să o 
privească surprinsă. 


— Oh, nu. Nu asta am vrut să spun, fetiţo. Dar 
Leoch nu mai e, a adăugat ea cu glas ceva mai 
moale. Şi odată cu el, şi ultimele căpetenii... 
Colum şi fratele lui, Dougal... au murit pentru 
Stuarti. 


Brianna ştia asta, desigur; Claire îi povestise. O 
surprindea însă valul brusc de suferință, regretul 
pentru aceşti necunoscuți ai neamului ei proaspăt 
găsit. Cu un efort, şi-a înghițit nodul tot mai mare 

din gât şi s-a întors pentru a o urma pe Jenny în 
susul scării. 


— Leoch a fost un castel mare? a întrebat Brianna. 
Mătuşa ei s-a oprit şi şi-a lăsat mâna pe balustradă. 
— Nu ştiu, a răspuns ea. 


Cu regret parcă, Jenny a aruncat încă o privire spre 
tabloul pictat de Ellen. 


— Nu l-am văzut, iar acum nu mai există. 


Când a intrat în dormitorul de la etaj, Brianna a 
avut impresia că pătrunde într-o peşteră submarină. 
Încăperea mică, la fel ca toate celelalte, avea 
grinzile tavanului scund afumate după ani şi ani de 
foc de turbă, însă pereţii erau albi şi proaspeţi, iar 
prin cele două ferestre mari pătrundea o lumină 
tremurătoare şi verzuie, furişată printre frunzele 
măceșului. 


Ici şi colo, în lumina scăzută, câte un obiect sau 
altul sclipea ca un peşte de recif; o păpuşă pictată 
lăsată pe covorul din faţa vetrei de vreun nepot, un 
coş chinezesc cu o monedă găurită legată de capac, 
drept ornament. Un sfeşnic, o mică pictură, 
culorile bogate părând mai profunde pe peretele 
alb. 


Jenny s-a dus drept spre dulapul mare așezat pe o 
latură a camerei şi s-a ridicat pe vârfurile pentru a 
lua o cutie mare, îmbrăcată în marochin, cu 
colțurile uzate de timp. Când a săltat capacul, 
Brianna a observat sclipirea metalică şi o licărire 
scurtă, ca a razelor de soare căzute peste bijuterii. 


— Uite! 

Jenny a scos un teanc gros de file murdare, trecute 
din mână în mână, după cum se părea, şi i l-a 
întins Briannei. Fusese sigilat; pe capătul unei file 
încă era o pată de ceară. 


— Sunt în colonia Carolina de Nord, dar nu 
locuiesc în apropierea vreunui oraş, i-a explicat 
Jenny. Jamie scrie câte puţin seara, când poate, și 
ține foile până când el sau Fergus merg în Cross 
Creek ori trece pe acolo vreun călător care să ducă 
scrisoarea. Nu-i este uşor să scrie, mai ales de când 
a avut mâna dreaptă ruptă, asta demult. 


Brianna a tresărit auzind acea mențiune făcută cu 
un aer degajat, dar pe faţa mătuşii ei nu a apărut o 
expresie de îngrijorare deosebită. 


— Stai jos, fetiţo! 


A făcut un gest oferindu-i Briannei să aleagă între 
un scaun și pat. 


— Mulţumesc, a murmurat Brianna, alegând 
scaunul. 


Probabil că Jenny nu ştia totul despre Jamie şi Jack 
Randall cel Negru. Ideea că ea ar putea ști lucruri 
despre acest bărbat nevăzut pe care nici măcar sora 
lui nu le ştia era într-un fel tulburătoare. Pentru a 
alunga acel gând, s-a grăbit să desfacă scrisoarea. 


Negre şi vii, cuvintele scrise chinuit i-au sărit în 
ochi. Mai văzuse acel scris cu litere diforme, 
îngrămădite şi terminații mari şi înfoiate, dar acela 
fusese un document vechi de două sute de ani, iar 
cerneala maronie se decolorase, scrisul fund 
constrâns de o atenție scrupuloasă şi de caracterul 
oficial. Aici Jamie se simţise liber, scrisul se 
rostogolea pe pagină cu o scrijelitură îndrăzneață 
şi întreruptă, şirurile înclhnându-se ca bete la capăt. 
Un scris neglijent, dar lizibil. 

Fraser s Ridge, luni, 19 septembrie 


Scumpa mea Jenny, 


Toţi cei de aici sunt sănătoși la trup şi la 
spirit şi sper ca această scrisoare să îi 
găsească pe toţi cei din casa ta la fel de 
mulțumiți. 


Fiul tău îți transmite cele mai afectuoase 
urări de bine şi roagă să li se spună asta 
tatălui său, precum şi fraților şi 
surorilor lui. Te mai roagă să le spui lui 
Matthew şi lui Henry că le trimite un 
obiect, care este craniul conservat al 
unui animal pe numele lui porc-spinos, 
renumit pentru spinii lui lungi (cu toate 
că nu seamănă deloc cu micul arici pe 
care îl știți voi, fiindcă este mai mare și 
trăiește în copaci, unde mănâncă muguri 
moi). Spune-le lui Matthew și lui Henry 
că nu ştiu de ce are dinţii portocalii. 
Fără îndoială că animalul îi socotește 
decorativi. 


Totodată, vei găsi un mic dar pentru 
tine; modelul este făcut folosind spinii 
aceluiaşi animal, din fire de lână pe care 
indienii le vopsesc cu seva unor plante, 
după care le croșetează în maniera 
ingenioasă pe care o ai în faţa ochilor. 


În ultima vreme, Claire a manifestat 
mult interes faţă de conversaţie — dacă 
acest cuvânt poate fi folosit pentru o 
comunicare ce se limitează mai mult la 
semne şi strâmbături (Claire insistă să 
precizez că ea nu se strâmbă, la care eu 
îi răspund că sunt într-o poziție mai 

bună să fac aprecierea asta, pentru că 
pot vedea fața în chestiune, ceea ce ea 
nu poate) — în discuţiile cu o bătrână 
indiană, foarte apreciată în ţinutul 
nostru ca vindecătoare, care i-a dat lui 
Claire multe plante folositoare. Drept 
urmare, acum degetele ei sunt violete, 
lucru pe care îl găsesc foarte decorativ. 


Marţi, 20 septembrie 


Astăzi am fost foarte ocupat să repar și 
să întăresc padocul în care ţinem 
noaptea cele câteva vaci, porcii etc., 
pentru a le apăra de atacurile urşilor, 
care sunt din belşug aici. Azi-dimineaţă, 
mergând la privată, am zărit o urmă 
mare de labă în noroi, cât piciorul meu. 
Animalele păreau agitate şi tulburate, 
stare pentru care nu le pot aduce vreo 
vină. 


Te rog să nu te alarmezi din pricina asta. 
Urşii negri din acest ţinut se feresc de 
oameni şi nu se apropie de om nici dacă 
este singur. Pe de altă parte, casa 
noastră este rezistentă şi i-am zis lui lan 
să nu iasă afară după căderea 
întunericului decât dacă este bine 
înarmat. 


În ceea ce priveşte armele, situația 
noastră s-a îmbunătățit mult. Fergus a 
adus cu sine din High Point o puşcă 
bună de un model nou şi câteva pumnale 
excelente. 


De asemenea, un ceaun mare, a cărui 
achiziție am sărbătorit-o cu o mare 
cantitate de tocană gustoasă, făcută din 

vânat, ceapă sălbatică din pădure, fasole 
uscată şi totodată cu nişte roşii pe care 
le-am uscat vara trecută. Niciunul dintre 
noi nu a murit şi nici nu s-a simțit rău 
după ce am mâncat, deci Claire are 
dreptate, roşiile nu sunt otrăvitoare. 


Miercuri, 21 septembrie 


Ursul a venit din nou. Azi am găsit urme 
mari şi pământ răscolit pe terenul unde 
Claire îşi are grădina proaspăt săpată. 
Fiara vrea să se îngrașe pentru a trece 
iarna, când doarme, și fără îndoială că 
a scotocit după gândaci în pământul 
reavăn. 


Am dus purceaua în cămară, pentru că e 
pe cale să fete. Nici purceaua, nici 
Claire nu sunt încântate de un asemenea 
aranjament, dar animalul e scump, 
pentru că i-am dat trei lire domnului 
Ouillan pe ea. 


Azi au venit la noi patru indieni. Sunt 
din neamul numit Tuscarora. l-am 
întâlnit pe aceşti oameni cu diverse 
prilejuri şi mi s-au părut foarte 
prietenoși. 


Cum sălbaticii s-au arătat hotărâți să 
vâneze ursul acesta, le-am dăruit nişte 
tutun şi un pumnal, de care au părut 
încântați. 


Au stat sub streaşina casei mai toată 
dimineața, fumând şi discutând, dar pe 
la miezul zilei au dat să plece la 
vânătoare. l-am întrebat dacă, ținând 
seama că ursul părea să  agreeze 

compania noastră, nu ar fi mai bine ca 
ei să se ascundă prin preajmă, sperând 
că animalul va reveni aici. 


Mi-au spus — cu tot respectul posibil prin 
vorbe şi semne — că excrementele 
animalului arătau fără tăgadă că el a 
părăsit zona şi se îndreaptă în treaba lui 
spre vest. 


Întrucât nu am voit să îi contrazic pe 
nişte oameni atât de pricepuţi, le-am 
urat noroc și drum bun. Nu îi puteam 
însoți pentru că am multe lucruri 
urgente de făcut aici, dar lan și Rollo au 
plecat cu ei, aşa cum au mai făcut şi cu 
alte ocazii. 


Am încărcat pușca mea cea nouă şi am 
pus-o la îndemână pentru cazul în care 
bănuielile prietenilor noştri privind 
intențiile ursului au fost greşite. 


Joi, 22 septembrie 


Noaptea trecută, am fost trezit din somn 
de un zgomot îngrozitor. Zgârieturi care 
răsunau prin buştenii pereților, însoțite 
de bubuituri şi urlete atât de puternice, 
încât am sărit din pat, convins că 
acoperişul ne va cădea în cap. 


Simțtind apropierea duşmanului, 
purceaua a [âşnit pe uşa cămării 
(trebuie să spun că a fost cam subțire) şi, 
guițând asurzitor, şi-a găsit adăpost sub 
patul nostru. Dându-mi seama că venise 
ursul, am luat pușca mea cea nouă şi am 


fugit afară. 

Deși puțin încețoșată, era o noapte cu 
lună şi mi-am văzut clar dușmanul, o 
siluetă mare şi întunecată, stând în două 
labe, nu departe de mine şi părând la fel 
de înalt ca mine şi (dacă ochii nu m-au 
înşelat) de trei ori mai lat. 


Am tras în el, moment în care s-a lăsat 
în patru labe și a fugit cu o iuțeală 
uimitoare spre adăpostul pădurii din 
apropiere, dispărând înainte de a apuca 
eu să încarc arma şi să trag din nou. 


Când s-a făcut dimineaţă, am căutat pe 
pământ urme de sânge, dar nu am găsit 
niciuna, asta însemnând că glonțul nu 
şi-a găsit ţinta. O latură a casei este 
decorată cu câteva zgârieturi lungi, aşa 
cum poți face cu tesla sau cu dalta dacă 
sunt ascuţite, care au rămas albe pe 
lemn. 


După aceea ne-am chinuit să convingem 
purceaua (e albă, de o mărime 
impresionantă şi cât se poate de 
încăpățânată, fără a mai spune că nu 
duce lipsă de dinți) să plece de sub patul 
nostru și să se întoarcă în adăpostul ei 
din cămară. S-a opus, dar în cele din 
urmă am convins-o cu ajutorul unei dâre 
de porumb presărat în fața ei și 
împingând-o din spate cu o mătură 
zdravănă. 


Luni, 26 septembrie 
lan şi prietenii lui, pieile-roşii, s-au 
întors, dar prada le-a scăpat în pădure. 


Le-am arătat zgăârieturile de pe latura 
casei, după care au început să se agite și 

au discutat între ei atât de precipitat, 
încât nu am înţeles nicio vorbă. 


Un indian a scos un colț mare din 
colierul lui de colți asemănători şi mi l-a 
dăruit cu o ceremonie deosebită, 
spunându-mi că mă va ajuta să mă 
identific cu spiritul ursului şi astfel mă 
va apăra de vătămări. Am acceptat acel 
simbol cu solemnitatea cuvenită, iar 
apoi m-am văzut obligat să îi dau o 
bucată de fagure în schimb, respectând 
astfel toate datinile lor. 


Claire a fost chemată să aducă Jagurele 
şi, cu priceperea obișnuită a ochilor ei 
în asemenea probleme, a observat că 
unul dintre oaspeții noştri nu se simțea 
bine, avea ochii înroşiți, tuşea şi era 
oarecum ameţit. Claire spune că este 
îimpurpurat de fierbințeală, deşi acest 
lucru nu este evident dacă îl priveşti. 
Fiind prea bolnav ca să îşi continue 
drumul cu tovarășii săi, l-am așezat pe o 
saltea în coşar. 


Purceaua a fătat la nesfârşit în cămară. 
Acum sunt acolo doisprezece purcei, toți 
sănătoşi şi având o poftă de mâncare de 
speriat, lucru pentru care îi multumim 
Domnului. Pofta noastră de mâncare a 
fost afectată deocamdată, fiindcă, 
guițând ameninţător şi arătându-și dinţii 
de furie, purceaua atacă feroce pe 
oricine deschide ușa cămării. La cina 
din astă seară am mâncat doar un ou și 
am fost înștiințat că nu voi mai căpăta 
altceva decât după ce găsesc o soluție la 
această problemă neplăcută. 

Sâmbătă, 1 octombrie 


Azi, o mare surpriză. Au sosit doi oaspeți 
care... 


— Sigur e un loc sălbatic. 


Tresărind, Brianna a ridicat ochii. Jenny a făcut un 
semn din cap spre scrisoare, rămânând cu privirea 
ațintită spre Brianna. 


— Sălbatici, urşi, porci-spinoși şi alte alea. Nu au 
decât un pat mic acolo unde trăiesc, aşa mi-a scris 
Jamie. Şi singuri cuc, tocmai în creierii munţilor. 
Foarte sălbatic, sunt sigură. 


S-a uitat neliniștită la Brianna. 
— Dar tu tot vrei să ajungi acolo, nu? 


Brianna şi-a dat brusc seama că Jenny se temea că 
ea nu mai voia asta, că o înspăimânta gândul la 
îndelungata călătorie şi la locurile sălbatice de la 
capătul ei. Un loc sălbatic deveni dintr-odată real 
prin cuvintele așternute cu negru pe foaia pe care o 
avea în mână, dar nici pe departe la fel de real ca 
bărbatul care le scrisese. 


— O să plec, a asigurat-o Brianna pe mătușa ei. 
Imediat ce voi putea. 


Chipul lui Jenny s-a destins. 

— Bine, a spus ea. 

A întins o mână, arătându-i o punguţă decorată cu 
un plăcuţă din spini de porc-spinos, vopsiți în 
nuanţe de roşu şi negru, având ici şi colo câţiva 


tepi lăsați în culoarea lor cenușie, naturală, pentru 
a crea un contrast. 

— Asta e cadoul pe care mi l-a trimis. 


Brianna l-a luat şi a admirat modelul complicat, 
dar şi pielea moale de căprioară, de culoare 
deschisă. 


— E frumos. 
— Da, aşa e. 


Jenny s-a întors cu spatele, făcându-şi de lucru cu 
aranjarea micilor ornamente de pe rafturile pentru 
cărți. Brianna tocmai îşi îndreptase din nou atenția 
asupra scrisorii, când Jenny i s-a adresat pe 
neașteptate. 


— Mai stai puţin? 

Mirată, Brianna a ridicat ochii de la scrisoare. 
— Să stau? 

— Măcar o zi sau două. 


Jenny s-a întors spre ea. Lumina dinspre fereastră 
îi bătea din spate şi crea un halou care îi ascundea 
faţa. 


— Știu că vrei să pleci cât mai curând, a continuat 
ea. Dar aş dori tare mult să stau de vorbă cu tine. 


Brianna a privit-o nedumerită, dar nu a putut citi 
nimic pe faţa liniștită şi nici în ochii înclinați ca și 
al ei. 

— Da, a consimțit ea încet. Sigur că mai stau. 

Jenny a zâmbit uşor în colțul gurii. Avea părul 
negru, presărat cu fire albe, amintind de penele 


unei coţofene. 


— Bine, a spus ea slab. 

Zâmbetul a devenit tot mai larg în timp ce-şi 
privea nepoata. 


— Doamne Dumnezeule, ce mult semeni cu fratele 
meu! 


Rămasă singură, Brianna a revenit la scrisoare, 
recitind pe îndelete începutul, lăsând ca încăperea 
din jur să se estompeze până la dispariție în timp 
ce Jamie Fraser a prins viaţă în mâinile ei, vocea 
lui răsunându-i în minte atât de vie, de parcă s-ar fi 
aflat chiar acolo, cu lumina soarelui bătându-i din 
spate şi făcând să îi scânteieze părul roșcat. 


Sâmbătă, 1 octombrie 


Azi, o mare surpriză. Au venit doi 
oaspeți de la Cross Creek. Cred că îţi 
mai aduci aminte că ţi-am povestit de 
lordul John Grey, pe care l-am cunoscut 
la Ardsmuir. Nu ţi-am spus că l-am mai 
întâlnit de atunci, în Jamaica, unde era 
guvernator al Coroanei. 


Probabil că este ultima persoană pe care 
te-ai aştepta să o vezi în acest loc atât de 
îndepărtat de orice urmă de civilizaţie, 
fără a mai vorbi de birourile şi straiele 
luxoase cu care este obişnuit. Bineînţeles 
că am fost extrem de uimiţi de apariția 
lui la uşa noastră, dar noi l-am făcut 
imediat să se simtă bine-venit. 


Regret să o spun, dar o întâmplare tristă 
l-a îndreptat încoace. Soţia lui, care s-a 
îmbarcat în Anglia cu fiul său, s-a 
îmbolnăvit de  fierbințeală în timpul 
călătoriei și a murit în largul oceanului. 
Temându-se că miasmele tropicelor s-ar 

putea dovedi fatale pentru băiat ca şi 
pentru mamă, lordul John a hotărât ca 
băiatul să meargă în Virginia, unde 
familia sa are o proprietate 
considerabilă, şi a decis să îl ducă acolo 
chiar el, fiindcă văzuse că băiatul era 
foarte îndurerat de pierderea mamei. 


Mi-am exprimat uimirea, dar şi 
recunoştinţa că au ales să facă un 
asemenea ocol în călătoria lor pentru a 
ajunge în acest locșor izolat, dar el mi-a 
spus că voia ca băiatul să vadă şi 
altceva din colonii, astfel încât să 
aprecieze bogăţia şi diversitatea acestui 
tărâm. Flăcăul ţine foarte mult să 
întâlnească indieni — ceea ce îmi aduce 
aminte de dorințele pe care le-a avut 
până nu demult lan. 


E un flăcău atrăgător, înalt şi bine clădit 
pentru vârsta lui, care cred că e de vreo 
doisprezece ani. Este întru câtva înclinat 
spre tristețe din pricina morții mamei, 
dar are o conversaţie plăcută şi maniere 
alese, dat fiind că este conte (lordul 
John este tatăl lui vitreg, așa cred, iar 
tatăl lui natural a fost conte de 
Ellesmere). Îl cheamă William. 


Brianna a întors pagina, aşteptându-se la o 
continuare, dar pasajul se oprea cu acea notație 
scurtă. Urma o pauză de câteva zile, după care 
scrisoarea continua pe 4 octombrie. 


Marţi, 4 octombrie 


În ciuda tuturor eforturilor făcute de 
Claire pentru a-l salva, indianul din 

coşar a murit în dimineața asta. Faţa, 
corpul şi membrele lui erau cuprinse cu 
totul de o iritaţie îngrozitoare, ceea ce l- 
a făcut să aibă o înfăţişare cumplită. 


Claire crede că a suferit de pojar, de 
aceea este foarte îngrijorată, pentru că 
asta este o boală perfidă, molipsitoare, 
care se răspândește cu repeziciune. În 
afara ei, nu lasă pe nimeni în apropierea 
mortului — spune că ea nu are cum suferi 
din cauza bolii, printr-un anume farmec 
—, dar noi ne-am strâns pe la miezul 
zilei, iar eu am citit câteva pasaje din 
Scripturi potrivite pentru o asemenea 
situație şi am rostit o rugăciune pentru 
odihna sufletului său — sunt încredinţat 
că până şi sălbaticii nebotezaţi şi-ar 
putea găsi odihna la sânul Domnului. 


Nu prea ştim cum să procedăm în 
privința rămășițelor pământeşti ale 
acestui biet suflet. În mod normal, l-aş 
trimite pe lan să îşi cheme prietenii, 
pentru ca ei să îl înmormânteze potrivit 
datinilor indiene. 


Însă Claire spune că nu trebuie să facem 
asta, deoarece cadavrul ar putea 
răspândi boala între cei de un neam cu 
el, un dezastru pe care nu vrea să-l 
aducă pe capul prietenilor lui. Ea 
propune să îngropăm sau să ardem 
cadavrul chiar noi, dar eu mă feresc să 
întreprind o asemenea acțiune care ar 
putea fi interpretată greşit de neamul 
bărbatului — aceştia ar putea crede că în 
acest fel am încercat să ascundem 
complicitatea noastră în moartea lui. 


93 


Nu le-am spus nimic oaspeților noştri 
despre grijile care ne frământă. Dacă 
pericolul este iminent, trebuie să îi trimit 
de aici. Totuşi, nu aş dori să mă lipsesc 
de compania lor, fiind noi atât de izolați 
aici. Deocamdată am depus cadavrul 
într-o mică peşteră uscată de pe un deal 
din apropierea casei, unde aveam 
intenția de a construi un staul sau o 
magazie. 


Vă cer iertare pentru că îmi descarc 
povara acestor gânduri tulburându-vă 
pacea. Cred că până la urmă totul se va 
sfârşi cu bine, dar pentru moment 
mărturisesc că sunt îngrijorat. În cazul 
în care va părea că ne amenință vreo 
primejdie — din partea indienilor sau din 
cauza bolii —, voi trimite scrisoarea 
imediat prin oaspeții noștri, pentru a fi 
sigur că ea va ajunge la voi. 


Dacă totul va fi bine, vă voi scrie 
neîntârziat pentru a vă anunța. 


Iubitorul tău frate, 
Jamie Fraser 


Brianna şi-a simțit gura uscată și a înghiţit în sec. 
Scrisoarea mai avea două file; stăteau deocamdată 
lipite, refuzând cu îndărătnicie să se despartă, însă 
într-un final au cedat. 


Post-Scriptum, 20 octombrie 
Suntem în siguranță cu toții, deşi felul în 


care ne-am  mântuit a fost foarte 
întristător. Vă voi povesti însă altă dată, 

pentru că nu vreau să mă gândesc la 
asta în asemenea momente. 


lan a fost bolnav de pojar, la fel ca şi 
lordul John, dar s-au  înzdrăvenit 
amândoi şi Claire mă roagă să vă 
transmit că lan se simte foarte bine 
acum, așa că nu trebuie să vă temeți. Vă 
scrie ceva cu mâna lui ca să aflați că 
acesta este adevărul. 


Pe ultima filă scrisul era al altcuiva, cursiv şi cu o 
înclinare atentă şi bine exesată, deşi ici şi colo 
apărea câte o pată care strica aspectul paginii, 
probabil urmarea bolii celui care scrisese sau a 
unei pene proaste. 


Dragă mamă, 


Am fost bolnav, dar acum m-am 
întremat. Am avut fierbințeală, cu vise 
foarte ciudate, încărcate de lucruri 
bizare. Era un lup mare care venea și 
îmi vorbea cu voce de om, dar mătușa 
Claire spune că acela trebuie să fi fost 
Rollo, care a stat lângă mine tot timpul 
cât am fost bolnav; e un câine foarte bun 
şi nu muşcă prea des. De la pojar mi-au 
apărut umjflături sub piele, care mi-au 
dat  mâncărimi cumplite. Am trăit 
senzația că mă aşezasem pe un muşuroi 
de furnici sau că am nimerit într-un cuib 
de viespi. Mi-am simțit capul de două ori 
mai mare şi am strănutat ceva de 
groază. 

Astăzi am mâncat trei ouă şi terci şi am 
mers la privată pe picioarele mele, aşa 
că mă simt destul de bine, deşi am crezut 
că o să îmi pierd vederea — nu vedeam 
decât lumini orbitoare când ieşeam 
afară, dar mătușa a spus că îmi voi 
reveni curând, şi aşa s-a întâmplat. 


Îți voi scrie mai multe ceva mai târziu — 
Fergus așteaptă să plece cu scrisorile. 


Cel mai supus şi devotat fiu al tău, 
Ian Murray 


PS. Teasta de porc-spinos este pentru 
Henry şi Mattie, sper să le placă. 


Brianna a rămas o vreme pe scaun, simțind în 
spate răcoarea peretelui văruit în alb, netezind 
paginile scrisorii şi privind cu un aer absent spre 
raftul cu cărți legate în piele şi pânză, aşezate 
ordonat. Robinson Crusoe i-a sărit în ochi pentru 
că titlul era scris cu auriu pe cotor. 


Un loc sălbatic, aşa spusese Jenny. Dar şi 
primejdios, unde viața se putea transforma într-o 
clipită, începând cu problemele create de un porc 
tinut în cămară până la ameninţarea instantanee a 
morţii violente. 


— Şi eu, care credeam că viaţa de aici e primitivă! a 
murmurat ea, aruncând o privire spre focul de 
turbă din vatră. 


La urma urmelor, nu era deloc primitivă, s-a gândit 
ea când l-a urmat pe Ian prin curte şi a trecut prin 
dreptul anexelor gospodăreşti. Totul era bine 

întreținut și ordonat; zidurile din piatră şi clădirile 
erau în stare bună, deşi cam sărăcăcioase. Găinile 
erau ținute în curtea lor, iar un nor de muşte din 
spatele hambarului anunţa prezenţa unei gropi de 
gunoi, departe de casă. 


Singura deosebire reală între acea fermă şi cele 
moderne pe care le văzuse era absența 
echipamentelor agricole ruginite; a observat o 
cazma rezemată de peretele hambarului şi două 
sau trei pluguri ciobite, aflate într-o magazie prin 
dreptul căreia au trecut, dar niciun tractor prăpădit, 
nici colaci încâlciți de sârmă sau bucăţi de metal 
împrăştiate. 


Şi animalele erau sănătoase, chiar dacă păreau mai 
mici decât suratele lor moderne. Un behăit 
puternic anunța existența, într-un ţarc aflat pe 
coasta dealului, a unei mici turme de oi, care au 
venit tropotind mărunt spre gard când au trecut pe 
lângă ele; spinările îmblănite se legănau şi ochii 
lor sclhpeau plini de speranţă. 


— Nişte răsfăţate, a spus lan, dar a zâmbit. Credeţi 
că oricine vine până aici o să vă dea de mâncare, 
nu? E treaba soției mele, a adăugat el, întorcându- 
se spre Brianna. Le dă toate resturile de la varză și 
se ghiftuiesc de crezi că vor plesni. 


Berbecul, o creatură maiestuoasă cu coarne mari ȘI 
curbate, a întins capul peste îngrăditură şi a scos 
un behăit poruncitor, urmat de corul turmei lui 
credincioase. 


— Fugi de-aici, Hughie! a spus lan cu un dispreţ 
înțelegător. Incă nu eşti de mâncat, dar vine ea și 


ziua aia, nu? 


A făcut un semn de respingere spre berbec şi, 
făcându-și kiltul să se legene, a pornit spre deal. 

Brianna a rămas cu un pas în urma lui, urmărind 
fascinată cum păşea. lan purta kiltul cu un aer care 
nu semăna cu nimic din ceea ce văzuse ea până 
atunci; nu cu o atitudine conștientă, ca pe un 
costum sau o uniformă, ci mai curând ca şi cum ar 
fi fost parte din corpul lui, și nu un articol de 
îmbrăcăminte. 


Totuşi, Brianna şi-a dat seama că nu îl purta 
frecvent; Jenny făcuse ochi mari când el coborâse 
la micul dejun, apoi îşi plecase capul, zâmbind în 
ceașca ridicată spre gură. Jamie cel Tânăr îşi 
ridicase sprâncenele întunecate la vederea tatăl lui, 
care 1-a aruncat o privire blândă şi s-a apucat să 
mănânce cârnatul din farfurie, dând din umeri și 
scoțând unul dintre acele sunete misterioase, 
comune bărbaților scoțieni. 


Stofa tartanului era veche — Brianna a observat 
părțile decolorate de-a lungul pliurilor şi uzura 
tivului —, dar fusese păstrată cu grijă. Probabil că o 
tinuseră ascunsă după Culloden, împreună cu 
pistoalele şi săbiile, cimpoaiele şi muzica — toate, 
simboluri ale mândriei îngenuncheate. 


Nu, nu chiar îngenuncheate, şi-a zis ea, simțind un 
mic fior straniu. Şi-a adus aminte de Roger 
Wakefield, lăsându-se pe vine alături de ea sub 
cerul cenușiu de pe câmpul de bătălie de la 
Culloden, cu chipul tras și întunecat şi cu ochii 
umbriți, la gândul morţilor din apropiere. 


— Scoţienii au memorie bună, spusese el, şi nu sunt 
cei mai iertători oameni din lume. Uite acolo o 
piatră de clan cu numele de MacKenzie gravat pe 
ea, sub care se află mulţi dintre strămoşii mei. 


Zâmbise atunci, dar nu ca la o glumă. 
— Personal, nu am resentimente ca alții, dar nici eu 


nu am uitat. 

Nu, nu îngenuncheaţi. Nu după o mie de ani de 
strădanii şi de trădări, şi nici acum. Învinşi, 
împrăștiați, dar încă supraviețuind. Ca şi Ian, 
infirm, dar demn şi drept. Ca şi tatăl ei, exilat, dar 
încă simțindu-se scoţian din Highlands. 


Cu un efort, l-a alungat din minte pe Roger şi s-a 
grăbit să îl ajungă din urmă pe lan, care înainta cu 
paşi mari, șchiopătând. 


Faţa lui trasă se luminase de plăcere când ea îl 
rugase să îi arate Lallybroch. Stabiliseră ca Jamie 
cel Tânăr să o ducă la Inverness peste o 
săptămână, să se îngrijească să ajungă la bordul 
unei corăbii care pleca spre colonii, iar ea dorea să 
profite din plin de acel răstimp. 


Au mers — în ritm susținut, în ciuda piciorului lipsă 
al lui lan — pe câmpuri, spre poalele dealurilor 
scunde care mărgineau valea spre nord, ridicându- 
se spre trecătoarea dintre stâncile întunecate. Era 
un loc frumos, a socotit ea. Câmpurile de un 
verde-deschis, cultivate cu ovăz şi cu orz se 
unduiau în lumina schimbătoare, iar norii aruncau 
umbre printre razele primăvăratice ale soarelui, 
mânaţi de adierea care apleca firele tinere de iarbă. 


Un câmp avea brazde lungi şi întunecate, din 
pământ ridicat şi dezgolt. Alături de câmp se 
înălța o movilă mare de pietre, stivuite cu grijă. 


— Ăsta e un tumul? l-a întrebat ea pe Ian, coborând 
vocea în semn de respect. 


Tumulu erau monumente înălțate pentru morți, așa 
îi spusese mama ei — câteodată, morți de multă 
vreme —, iar alte și alte pietre erau adăugate la 
movilă de fiecare vizitator. 

El a privit-o surprins, apoi a observat direcția în 
care se uita ea şi a zâmbit. 


— Oh, nu, fetițo! Acelea sunt pietrele pe care le 
scoatem cu plugul primăvara. Al naibii să fiu dacă 
ştiu de unde apar atâtea, a adăugat el, clătinând din 
cap cu resemnare. Pesemne că zânele pietrelor vin 
şi le seamănă noaptea, așa cred eu. 


Brianna nu şi-a dat seama dacă era sau nu o glumă. 
Neștiind sigur dacă era cazul să râdă, a pus altă 
întrebare. 


— Ce veţi semăna aici? 
— Am semănat deja. 


lan şi-a dus mâna streaşină la ochi şi s-a uitat cu 
mândrie la câmpul întins. 


— Crumpi. La sfârşitul lunii o să apară. 


— Crumpi — a, cartofi! a exclamat Brianna și s-a 
uitat la brazde cu un interes sporit. Mi-a povestit 
mama despre asta. 


— Adevărat, a fost ideea lui Claire — şi foarte bună. 
Cartofii ne-au ajutat de multe ori să nu murim de 
foame. 


A zâmbit scurt, dar nu a mai adăugat nimic şi s-a 
îndepărtat, luând-o către dealurile sălbatice de 
dincolo de câmp. 


A fost o plimbare lungă. Ziua era puţin vântoasă, 
dar caldă, și Brianna începuse să transpire când, 
într-un târziu, s-au oprit la jumătatea unui drumeag 
denivelat care mergea prin landă. Acel drumeag 
îngust părea cocoţat precar între o costișă abruptă 
şi o porțiune şi mai abruptă a unui perete de piatră 
ce avea în față un mic izvor care şopotea. 

Ştergându-şi fruntea cu mâneca, lan s-a oprit și i-a 
făcut semn să se aşeze pe un bolovan din granit. 
Din acel punct înalt, valea se întindea dedesubtul 
lor, ferma părea mică şi neînsemnată, iar câmpurile 
arătau ca o intruziune firavă a civilizației în 
sălbăticia de stânci și iarbă neagră din jur. 


lan a scos o sticlă din sacul pe care îl purtase în 
spate şi a tras dopul cu dinţii. 


— Asta se datorează mamei tale, a spus el zâmbind, 
întinzându-i sticla. Faptul că mi-am păstrat dinţii, 


la asta mă refeream. 


Cu un aer meditativ, şi-a trecut vârful limbii peste 
dinții din faţă și a clătinat din cap. 


— Ţinea tare mult să mâncăm verdeţuri, dar cine ar 
putea să o contrazică? Jumătate dintre oamenii de 
vârsta mea nu mai pot mânca decât terci. 


— Când eram mică, şi mie mi-a spus mereu să 
mănânc legume. Şi să mă spăl pe dinţi după fiecare 


masă. 


Brianna a luat sticla de la el şi a înclinat-o spre 
gură. Berea era tare şi amară, dar binefăcător de 
răcoroasă după drumul făcut. 


— Când erai mică, zici? 
Amuzat, lan a măsurat-o din priviri. 


— Rareori am văzut o fată atât de arătoasă. Trebuie 
să recunosc că mama ta ştie ce spune. 


Ea i-a răspuns cu un zâmbet şi i-a înapoiat sticla. 


— A ştiut că e bine să se mărite cu un bărbat înalt, a 
replicat ea ironic. 

lan a râs şi şi-a şters buzele cu dosul mâinii. S-a 
uitat afectuos la ea cu ochii săi căprui şi calzi. 


— Da, mă bucur că te-am cunoscut, fato! Semeni 
foarte mult cu el, adevărat. Iisuse, aş da orice să 
fiu acolo când Jamie te va vedea! 


Muşcându-şi buza de jos, Brianna a coborât 
privirea în pământ. Acesta era acoperit cu ferigi, 
iar pe potecă se vedea limpede că frunzele care 
căzuseră în drum fuseseră strivite şi date deoparte. 


— Nu ştiu dacă a aflat sau nu despre mine, a spus 
ea pe neașteptate şi a ridicat privirea spre el. Nu ti- 
a spus. 


Ian a tresărit încruntându-se. 


— Adevărat, nu mi-a spus, a rostit el încet. Dar cred 
că nu a avut timp să mă anunţe, chiar dacă ar fi 
ştiut. Ultima oară când a venit cu Claire, nu a stat 
mult aici. Pe de altă parte, atunci a fost un 
asemenea tărăboi, cu cele ce s-au întâmplat... 


A tăcut brusc, a strâns din buze şi i-a aruncat o 
privire. 


— Mătușa ta a fost foarte tulburată din cauza asta, a 
spus el. Crede că i-ai putea găsi vreo vină. 


— Pentru ce? 

Brianna s-a uitat la el nedumerită. 

— Pentru Laoghaire. 

Ochii lui căprui au privit-o cu insistență. 
Amintindu-şi ochi spălăciți, reci ca gheaţa, ai 
femeii, dar şi cuvintele pline de ură pe care le 


rostise, Brianna a simțit un fior rece. Considerase 
spusele ei drept o simplă răutate, însă ecourile 

cuvintelor „stăpân de curve“ și „pungaş“ îi 
stăruiau supărător în urechi. 


— Ce legătură a avut mătuşa Jenny cu Laoghaire? 


lan a oftat, dându-și peste cap o şuviță de păr 
castaniu. 


— Ea a făcut ca Jamie să se însoare cu acea femeie. 
A fost bine intenționată, să nu uiţi asta, a prevenit- 
o el. Noi o socoteam pe Claire moartă de mulți ani. 


În tonul vocii lui stăruia o întrebare, dar Brianna s- 
a mulțumit să dea afirmativ din cap, uitându-se în 
pământ şi netezindu-și faldurile peste genunchi. 
Intrase pe un teren periculos; dacă se putea, era 
preferabil să nu spună nimic. După câteva clipe, 
Ian a continuat. 


— S-a întâmplat după ce Jamie s-a întors din Anglia 
— a fost deţinut acolo câțiva ani după Revoltă. 


— Ştiu asta. 


Surprins, lan a ridicat din sprâncene, dar nu a 
comentat; s-a mulțumit să clatine din cap. 


— E1, în fine. Când s-a întors, era altfel. Firesc, nu? 


A zâmbit scurt, apoi a coborât ochii, frământând 
stofa kiltului între degete. 


— Parcă am fi vorbit cu o stafie, a continuat Ian. Se 
uita la mine şi zâmbea, îmi răspundea, dar nu era 
cu adevărat el însuși. 


A inspirat adânc, iar Brianna i-a văzut ridurile 
dintre sprâncene, adâncite de concentrare. 


— Înainte — adică, după Culloden — era altfel. A fost 
rănit grav şi o pierduse pe Claire. 

S-a uitat scurt la ea, dar Brianna a rămas neclintită, 
astfel că el a continuat. 


— Însă atunci trăiam vremuri disperate. Muriseră 
mulți oameni; în luptă, de boli şi de foame. În ţinut 
erau soldați englezi, care incendiau case și 
ucideau. Când se întâmplă așa ceva, nici măcar nu 
te gândești la moarte, pentru că tot timpul îți este 
răpit de zbaterea de a trăi şi de a-ți păstra familia 
în viață. 


Pe buzele lui lan a înflorit discret un zâmbet, ceva 
doar de el ştiut luminând amintirile dureroase. 


— Jamie s-a ascuns, a continuat lan, făcând brusc 
un gest spre coasta dealului de deasupra lor. Acolo. 
Înapoia arbuștilor mari există o mică peşteră, cam 
la jumătatea urcuşului. De aceea te-am adus aici, 
ca să ţi-o arăt. 


Brianna s-a uitat în direcția respectivă, în susul 
pantei stâncoase, înțesată de iarbă neagră încâlcită, 
presărată cu flori minuscule. Nu se vedea nici 
urmă de peşteră, ci doar desişurile de arbuşti, într- 
o explozie de flori galbene, sclipitoare ca nişte 
torţe. 


— Am venit odată să îi aduc mâncare, când era 
bolnav de friguri. I-am spus că trebuie să coboare 
cu mine până la casă, fiindcă Jenny se temea că va 
muri acolo, singur. A deschis un ochi, arzând de 
febră, iar glasul îi era atât de hârâit, încât abia l-am 
auzit. Mi-a răspuns că Jenny nu trebuia să-şi facă 
griji; deşi toate de pe lume voiau să-l omoare, el 
nu voia să le uşureze treaba. Apoi a închis ochiul și 
a adormit. 


I-a aruncat Briannei o privire ironică. 


— Nu eram convins nici că va muri, nici că va trăi, 
aşa că am stat cu el toată noaptea. Dar până la 

urmă n-a păţit nimic; e foarte încăpățânat, înţelegi? 
In tonul lui a apărut o nuanţă de scuză. 


Brianna a dat aprobator din cap, își simţea gâtlejul 
prea încordat pentru a răspunde. S-a ridicat brusc 
şi a pornit pieptiş spre deal. Ian nu a protestat, ci a 
rămas pe loc şi a urmărit-o din ochi. 


Era o pantă abruptă, iar plantele mici și ghimpoase 
i-au agăţat ciorapii. În apropierea peşterii, a trebuit 
să urce în patru labe pentru a-şi menţine echilibrul 
pe povârnișul abrupt din granit. 


Gura peşterii era doar o crăpătură în stâncă, 
deschizătura lărgindu-se într-un triunghi în partea 
sa de jos. A îngenuncheat și şi-a vârât capul și 
umerii înăuntru. 


Frigul a lovit-o imediat; a simțit umezeala 
condensându-se pe obraji. I-a trebuit un moment 
pentru ca ochii să 1 se adapteze la întuneric, însă pe 
lângă umerii ei pătrundea suficientă lumină pentru 
a putea vedea ceva. 


Peştera avea probabil doi metri şi jumătate 
adâncime şi aproape doi metri lățime, iar tavanul 
era atât de coborât, încât un om normal putea sta în 
picioare doar la intrarea ei. Şederea în interior o 
perioadă de timp semăna cu o îngropăciune. 


Şi-a scos imediat capul din peşteră şi a respirat cu 
nesaţ aerul primăvăratic şi proaspăt. Inima îi bătea 
cu putere. 


Şapte ani! Să trăieşti şapte ani acolo, în mizeria 
aceea rece şi suferind de foame. Eu n-aș rezista 


nici șapte zile! a gândit ea. 


N-ai rezista? a şoptit alt gând din mintea ei. Apoi a 
apărut iar acel mic semn de recunoaştere pe care îl 

simţise când privise portretul lui Ellen şi degetele i 
se strânseseră pe un penel invizibil. 


S-a întors încet şi s-a aşezat cu spatele la peşteră. 
Pe coasta muntelui era foarte linişte, o linişte ca a 
dealurilor şi a pădurilor, o linişte care nu însemna 
tăcere absolută, ci era alcătuită din tot felul de 
zgomote mărunte, dar permanente. 


Din tufişurile de lângă gura peşterii venea bâzâitul 
slab al albinelor care vizitau florile galbene, 
încărcate de polen. Ceva mai jos susura izvorul, pe 
un ton scăzut care părea ecoul vântului de 
deasupra, stârnind frunzele şi mişcând ramurile, 
şopotind dincolo de bolovanii masivi și ascuțiți. 


A rămas nemişcată şi a ascultat, şi a socotit că ştia 
ce găsise acolo Jamie Fraser. 


Nu singurătatea, ci solitudinea. Nu suferinţa, ci 
tăria, pentru că descoperise înrudirea sumbră cu 
pietrele şi cu cerul. Şi descoperise o pace aspră 
mai presus de durerile trupului, o vindecare pentru 
rănile din suflet. 


Probabil că socotise peştera nu un mormânt, ci un 
refugiu; îşi găsise tăria în stânci, ca un Anteu lipit 
de pământ. Pentru că acel loc făcea parte din el, 
care se născuse acolo, aşa cum făcea parte şi din 
ea, care nu-l văzuse până atunci. 


Cu mâinile prinse în jurul genunchilor şi privind 
spre vale, lan o aștepta răbdător. Brianna s-a întins 
şi a rupt cu grijă o ramură de grozamă, atentă la 
spini. A aşezat-o la intrarea în peșteră, a fixat-o cu 
o piatră mică, apoi s-a ridicat și a pornit să coboare 
dealul clătinându-se uşor. 


Probabil că lan o auzise apropiindu-se, dar nu s-a 
întors. S-a aşezat alături de el. 

— Eşti în siguranță purtând asta? a întrebat ea pe 
neașteptate, făcând un semn din cap spre kiltul lui. 


— Da, a răspuns el, apoi a coborât ochii şi a 
frământat între degete țesătura moale și uzată din 
lână. Soldaţii n-au mai venit pe aici de ani buni. La 
urma urmelor, ce a mai rămas? 


A arătat spre vale. 


— Au luat cu ei tot ce au găsit de valoare. Şi au 
ruinat ceea ce nu au putut căra. Nu a rămas mare 
lucru, în afară de pământ. Şi cred că pământul nu 1- 
a interesat. 


Brianna a observat că era oarecum tulburat; 
sentimentele i se puteau citi pe chip. 


— Sunteţi încă aici. Tu și Jenny, a spus ea încet 
după câteva clipe. 


El a rămas nemișcat, cu mâna pe kilt. Avea 
pleoapele coborâte şi îşi ținea faţa arsă de vânt 
ridicată spre soare. 


— Da, adevărat, a consimţit el într-un târziu, după 
care a deschis din nou ochii şi s-a întors să o 
privească. La fel și tu. Eu şi mătușa ta am stat de 
vorbă seara trecută. Când îl vei vedea pe Jamie şi 
totul va fi bine între voi, să-l întrebi ce trebuie să 
facem. 


— Să faceţi? În legătură cu ce? 
— Cu Lallybroch. 


A făcut un gest larg, cuprinzând valea şi casa de 
Jos. S-a întors şi s-a uitat la ea tulburat. 


— Poate ştii — ori poate nu — că, înainte de 
Culloden, tatăl tău i-a cedat totul lui Jamie cel 

Tânăr, pentru cazul în care ar fi murit sau ar fi fost 
condamnat ca trădător. Dar asta s-a întâmplat 
înainte ca tu să te naști; atunci nu ştia că va avea 
un copil. 


— Da, ştiam. 


Şi-a dat brusc seama încotro ducea discuţia, aşa că 
şi-a lăsat mâna pe braţul lui, făcându-l să tresară. 


— Nu pentru asta am venit, unchiule, a spus ea 
moale. Lallybroch nu este a mea şi nu o vreau. 
Vreau doar să-mi văd mama — şi pe tata. 


Ian a părut să se destindă și și-a așezat mâna peste 
a ei. Nu a spus nimic câteva clipe, apoi i-a strâns 
mâna şi i-a dat drumul. 

— Mda, bine. Să le spui totuși; dacă doreşte... 

— Nu va dori, l-a întrerupt ea cu fermitate. 


Ian a privit-o, zâmbind firav. 


— Pentru o fată care nu l-a cunoscut, știi multe 
despre el. 


Brianna a zâmbit la rândul ei. Razele soarelui de 
primăvară îi încălzeau umerii. 


— Probabil. 
Pe faţa lui lan a apărut un zâmbet larg. 


— Da, cred că ţi-a povestit mama ta. Şi ea îl 
cunoaște bine, deși este englezoaică. Ce-i drept, 
mama ta a fost întotdeauna... deosebită. 


— Da. 
A ezitat un moment; dorea să afle mai multe 


despre Laoghaire, dar nu ştia cum să abordeze 


108 


subiectul. Înainte ca Brianna să găsească 
întrebarea potrivită, lan s-a ridicat, şi-a netezit 
kiltul şi a pornit pe cărare, silind-o să se ridice şi să 
îl urmeze. 


— Ce era cu spectrul acela, unchiule Ian? a întrebat 
ea. 


Atent la drum, el nu s-a întors, dar Brianna l-a 
văzut tresărind când piciorul de lemn s-a afundat 
în pământul moale. La poalele dealului, s-a oprit să 
o aştepte. 


— Te gândeşti la cele spuse de Laoghaire? a 
întrebat-o şi, până să răspundă ea, s-a întors şi a 
pornit mai departe, spre micul pârâu care şerpuia 
printre pietre. Un spectru e imaginea unei persoane 
când ea este departe. Câteodată este cineva care a 
murit departe de casă. Aduce ghinion să vezi aşa 
ceva, dar şi mai rău e să-ți întâlneşti propria 
imagine, pentru că, dacă se întâmplă asta, vei muri. 


Nepăsarea cu care lan rostise asemenea lucruri 1-a 
dat Briannei fiori pe şira spinării. 


— Sper să nu mi se întâmple aşa ceva. Dar 
Laoghaire zicea că... a continuat Brianna 
pronunţând greşit numele femeii. 


Ian a corectat-o, apoi s-a străduit să-i explice. 


— Jenny a văzut spectrul mamei tale la nunta lui 
Jamie cu Laoghaire. Ştia că ei nu se potriveau, dar 
era prea târziu să mai facă ceva. 


lan a îngenuncheat stângaci pe genunchiul bun și 
s-a stropit cu apă din pârâu. Brianna l-a imitat şi a 
băut câteva guri de apă rece, cu gust de turbă. Cum 
nu avea prosop, şi-a scos poalele lungi ale cămăşii 
din pantaloni și s-a șters pe față. A surprins 
privirea scandalizată a lui lan, care i-a văzut 

pântecul dezgolit, şi, roşind, a dat brusc drumul 
cămăşii. 


— Voiai să-mi spui de ce s-a căsătorit tata cu ea, a 
zis ea, ca să-şi ascundă jena. 


Şi lan s-au îmbujorat şi s-a întors precipitat cu 
spatele, vorbind ca să îşi ascundă deruta. 


— Da. Așa cum ţi-am povestit, când Jamie s-a 
întors din Anglia, îşi pierduse tot elanul şi nu 
exista nimic aici care să-l trezească la viață. Nu 
ştiam ce s-a întâmplat în Anglia, dar sigur se 
întâmplase ceva, nu mă îndoiam de asta. 


A ridicat din umeri, şi Brianna i-a văzut ceafa 
recăpătându-şi culoarea bronzată obişnuită. 


— După Culloden, a fost rănit grav, dar mai avea 
pentru ce să lupte, iar asta l-a ținut în viaţă. Când 
s-a întors din Anglia, nu a mai găsit aici nimic să-l 
rețină. 

Vorbea rar, cu ochii plecaţi, atent la terenul pietros. 


— Aşa că Jenny i-a găsit perechea, pe Laoghaire. 


A privit-o pe Brianna cu ochi strălucitori şi 
inteligenți. 


— Cred că eşti destul de mare ca să ştii, deşi încă 
nu eşti măritată. Ce poate face o femeie pentru un 
bărbat — ori el pentru ea, presupun. Să îl vindece, 
adică. Să îi alunge sentimentul de pustietate. 


Şi-a atins piciorul beteag cu un aer absent. 
— Jamie s-a căsătorit cu Laoghaire din milă, așa 
cred, și dacă ea chiar avea nevoie de el... ei, în 


fine. 


A ridicat din nou din umeri şi i-a zâmbit. 

— Nu are rost să vorbim despre ce ar fi putut sau ar 
fi trebuit să se întâmple, adevărat? Dar el a plecat 
din casa ei cu ceva timp înainte de întoarcerea 
mamei tale, să ştii asta. 


Brianna a simțit un mic val de uşurare. 


— Aha. Mă bucur să aflu. Şi mama... când s-a 
întors... 


— El a fost foarte fericit să o revadă, a zis simplu 
Ian și, de astă dată, zâmbetul i-a luminat toată faţa, 
ca o rază de soare. Şi eu la fel. 

35 


BON VOYAGE 


Totul 1-a reamintit în mod neplăcut de adăpostul 
pentru câini din Boston. Un spațiu larg şi 
semiîntunecat al cărui acoperiş vibra de lătrături și 
scheunături, şi un aer încărcat de miros de animale. 
Clădirea mare, aflată în piaţa din Inverness 
adăpostea multe — vânzători de mâncare, negustori 
de vite şi de porci, agenți de asigurări, agenți de 
aprovizionare a navelor şi recrutori ai Marinei 
Regale, dar grupul de bărbaţi, femei şi copii 
îngrămădiți într-un colt dădea mai multă forță 
iluziei. 


Ici şi colo, un bărbat sau o femeie stătea în 
picioare în mijlocul grupului, cu bărbia ridicată şi 
cu umerii într-o atitudine care demonstra sănătate 
şi curaj, dorind să iasă în evidenţă. Însă mai toți, 
oameni care se ofereau spre vânzare, îi măsurau cu 
precauție pe trecători, cu priviri furișate, cu 
expresii încremenite, alternând între speranță și 
teamă — ceea ce îi amintea Briannei de câinii din 
adăpostul la care tatăl ei o ducea din când în când 
pentru a adopta un animal de companie. 


Erau şi câteva familii, cu copii care se ţineau de 
fusta mamelor ori stăteau cu feţe împietrite alături 
de părinți. S-a străduit să nu îi privească; căţelușii 
îi frângeau inima. 

Ținându-și pălăria la piept ca să nu îi fie strivită în 
mulțime, Jamie cel Tânăr a ocolit încet grupul, 
privind printre gene şi analizând oferta. Unchiul 
Ian se dusese la biroul de navigație pentru a aranja 
călătoria Briannei spre America, lăsându-l pe vărul 
ei Jamie să îi aleagă o servitoare care să o 
însoţească pe corabie. Degeaba protestase ea că nu 
avea nevoie de servitoare; la urma urmelor — adică 
aşa le spusese — călătorise singură din Franţa până 
în Scoţia, în perfectă siguranţă. 


Bărbaţi dăduseră din cap şi o ascultaseră cu o 
atenție politicoasă, dar iată că acum se afla aici, 
urmându-l prin mulțime cu supuşenie pe Jamie cel 
Tânăr, ca una dintre oile mătușii Jenny. Începea să 
înțeleagă exact ceea ce sugerase mama ei când îi 
descrisese pe cei din neamul Fraser drept 
„neclintiţi ca stâncile“. 


În ciuda vacarmului din jur şi a enervării provocate 
de rubedenii, gândindu-se la mama ei, a simțit că 
inima îi tresaltă de emoție. Abia acum, când știa cu 
certitudine că ea era bine, putea recunoaşte în 
sinea ei cât de mult îi hpsise. Şi tatăl ei — acel 
scoțian necunoscut, care prinsese viaţă atât de 
brusc şi de puternic după ce îi citise scrisorile. 
Micul amănunt reprezentat de traversarea 
oceanului care îi despărțea nu părea decât o 
neplăcere măruntă. 


Vărul ei Jamie i-a întrerupt şirul gândurilor 
optimiste prinzând-o de braţ şi apropiindu-se ca să 
îi strige ceva la ureche. 


— Uite, bărbatul acela cu petic pe un ochi, a spus el 
arătând din cap spre bărbatul cu pricina. Ce părere 
ai de el, Brianna? 


— Aş zice că arată ca Strangulatorul din Boston 7, a 
mormăit ea, apoi a strigat în urechea vărului ei: 

Arată ca un bivol! Nu! 
— E puternic şi pare cinstit! 


Brianna avea impresia că bărbatul respectiv părea 
prea prost pentru a fi necinstit, dar s-a abținut să 
spună asta, mulţumindu-se să scuture din cap cu 
hotărâre. 


Jamie cel Tânăr a ridicat din umeri cu un aer 
filozofic şi a continuat căutarea presupuşilor robi, 
apropiindu-se de cei care îi rețineau atenția și 
uitându-se atent la ei, într-un mod pe care Brianna 
l-ar fi socotit extrem de nepoliticos dacă nu ar fi 
văzut şi alți potențiali angajatori procedând la fel. 


— Plăcinţele cu carne! Plăcinţele fierbinți cu carne! 


Strigătele pe un ton ascuţit acopereau vuietul şi 
hărmălaia din sală. Brianna s-a întors şi a observat 
o femeie în vârstă croindu-şi drum cu coatele prin 
mulțime, având o tavă aburindă prinsă de gât şi o 
spatulă din lemn în mână. 


Mirosul divin de aluat proaspăt şi fierbinte şi de 
carne condimentată le-a acoperit pe toate celelalte 
din sală, fiind la fel de pătrunzător ca şi glasul 
bătrânei. Trecuse multă vreme de la micul dejun, 
de aceea, simțind că salivează, Brianna a vârât 
mâna în buzunar. 


Ian îi luase punga cu bani pentru a plăti călătoria, 
însă îi mai rămăseseră două sau trei monede; a 
ridicat una în aer şi a fluturat-o. Vânzătoarea de 
plăcințele a zărit imediat strălucirea argintului şi 
şi-a schimbat direcția, strecurându-se printre 
oameni. S-a oprit în faţa Briannei şi a ridicat o 
mână să înhaţe moneda. 


— Sfânta Marie să ne ocrotească, ce uriaşă eşti! a 
exclamat ea arătându-şi dinții îngălbeniţi când şi-a 

dat capul pe spate ca să se uite la Brianna. Ai face 
bine să iei două, drăguța mea. Una nu ajunge 
pentru o fată atât de mare ca tine! 


Oamenii din jur s-au întors şi i-au zâmbit. Uşor 
stânjenită de atenția ce 1 se acorda, Brianna i-a 
aruncat o privire rece celui mai apropiat bărbat. 
Tânărul a părut să prindă curaj; s-a legănat pe 
picioare, izbindu-se de un prieten şi şi-a dus mâna 
la piept, prefăcându-se copleşit de emoție. 


— Dumnezeule mare! a spus el. S-a uitat la mine! 
M-a săgetat în inimă! 


— Hei, fugi d-aici, l-a luat în râs prietenul lui, 
împingându-l ca să stea drept. La mine s-a uitat; 
cine naiba s-ar uita la tine dacă ar avea de ales? 


— Nici vorbă, a protestat hotărât celălalt. La mine 
s-a uitat, nu-i așa, drăguță? 


A privit-o languros cu ochi bovini pe Brianna, 
arătând atât de ridicol, încât ea a pufnit în râs, la 
fel ca şi oamenii din jurul ei. 


— Şi ce-ai face cu ea, dacă ai avea-o alături de tine, 
ia zi? Te-ar rupe în două. Fugi de-aici, 
mormolocule, s-a răstit vânzătoarea de plăcinţele, 
lovindu-l pe tânăr cu spatula peste fund. Hai, că 
am treabă, fuin'că văd că tu nu ai niciuna. Şi tânăra 
femele o să piară de foame dacă voi nu terminați 
cu prostiile şi nu o lăsați să-şi cumpere de 
mâncare, bine? 


— Nu pare chiar hămesită, bunicuţo! 


Ignorând îmbrânceala ŞI avertismentul, 
admiratorul Briannei a continuat să se holbeze fără 
ruşine la ea. 

— Cât despre rest, Bobby, adu-mi o scară, că mie 
nu mi-e teamă de înălțimi! 


În hohotele dezlănțuite de râs, tânărul a fost dus 
târâş de prietenii lui, dar i-a trimis sărutări 
zgomotoase Briannei peste umăr, în timp ce se 
îndepărta fără voia lui. Brianna a primit restul în 
monede de valoare mai mică şi s-a retras într-un 
colț ca să mănânce plăcintele cu carne de vită, încă 
roşie de râs la față şi conştientă de propria 
înălțime. 


Până în clasa a şaptea, când îi domina pe toți 
colegii ei, nu fusese conștientă de statura sa 
impunătoare. Printre verii înalți se simţise ca 
acasă, dar, într-adevăr, aici sărea în ochii tuturor, 
deşi cedase insistențelor lui Jenny şi renunțase la 
îmbrăcămintea bărbătească în favoarea unei rochii 
a verişoarei Janet, modificată în pripă şi lărgită din 
cusături. 


N-o ajuta deloc faptul că, în afară de o cămăşuţă 
de corp, nu purta niciun fel de lenjerie intimă. 
Nimeni nu părea să găsească vreun cusur acelei 
costumaţii, însă ea era conştientă permanent de 
senzaţia neobişnuită de răcoare în părțile intime, 
dar şi a coapselor care se frecau una de alta când 
mergea, fiindcă ciorapii din mătase erau prinși 
puţin deasupra genunchilor. 


Însă când a mușcat din prima plăcinţică, a uitat şi 
de propria înălțime, şi de curenții răcoroși. 
Plăcințica era fierbinte şi umflată, în formă de 
semilună, umplută cu carne tocată şi grăsime și 
aromată cu ceapă. Un val de suc fierbinte şi bogat 
în arome i-a umplut gura şi, de încântare, a închis 
ochiu. 


„Mâncarea este ori îngrozitor de rea, ori deosebit 
de bună“, îi spusese Claire, descriindu-l aventurile 
ei din trecut. „Fiindcă nu există nicio modalitate de 

a păstra ceva proaspăt, ceea ce mănânci ori a fost 
sărat sau conservat în grăsime, asta dacă nu este pe 
Jumătate rânced, ori este proaspăt vânat sau tăiat 
ori venit direct din grădină, situaţie în care poate 
avea un gust minunat.“ 


Plăcinta era de-a dreptul minunată, a socotit 
Brianna, chiar dacă a scăpat câteva firimituri în 
decolteu. Le-a scuturat străduindu-se să nu atragă 
priviri curioase, însă atenţia mulțimii se îndreptase 
deja în altă direcţie, nimeni nu se mai uita la ea. 


Sau aproape nimeni. Un bărbat blond şi slab, într-o 
haină sărăcăcioasă, a apărut lângă ea, agitându-se 
ca şi cum ar fi vrut să o prindă de mânecă, însă nu 
avea curaj. Neștiind dacă omul era un cerşetor sau 
vreun alt curtezan nedorit, Brianna a coborât 
privirea spre el. 


— Da? 


— Doamnă, aveţi nevoie de cineva care să vă 
slujească? 


Dându-şi seama că omul era unul dintre cei care 
erau oferiţi prin contract, Brianna a renunţat la 
aerul arogant. 


— Ei bine, n-aş zice că vreau așa ceva, dar se pare 
că oricum o să mă aleg cu unul. 


I-a aruncat o privire lui Jamie cel Tânăr, care în 
acele momente îl interoga pe un individ îndesat, cu 
sprâncene negre şi stufoase şi umeri ca Fierarul 
satului . După părerea lui Jamie cel Tânăr, 
servitorul ideal trebuia să fie musculos. Și-a mutat 
ochii spre bărbatul scund din fața ei; nu 
corespundea standardelor lui Jamie cel Tânăr, dar 


dacă era după ea... 


— Te interesează? l-a întrebat Brianna. 

Expresia de teamă de pe fața trasă a omului nu s-a 
schimbat, dar în ochi i-a lucit o rază de speranţă. 


— Păi, cum să spun, nu e vorba de mine. Dar 
credeți că ați putea să o luaţi pe fiica mea? a 
întrebat el brusc. Vă rog! 


— Fiica ta? 


Uitând de plăcinţica pe jumătate mâncată, Brianna 
a tresărit şi a coborât privirea spre el. 


— Vă implor, doamnă! 


Spre surprinderea ei, în ochii omului au apărut 
lacrimi. 


— Nici nu vă închipuiţi cât de mult vă rog, vă voi 
purta toată recunoştinţa din lume! 


— Bine, dar... 


Din cale afară de stânjenită, Brianna şi-a şters 
firimiturile de la colţul gurii. 


— In ciuda înfățișării ei, e o fată puternică şi tare 
ascultătoare! Va fi mulţumită să vă facă orice 


serviciu, doamnă, dacă îi cumpăraţi contractul. 


— Dar de ce trebuie... Ascultă, care e necazul? a 
întrebat ea, curiozitatea şi mila faţă de suferinţa lui 
evidentă făcând-o să uite de stânjeneală. 


L-a luat de un braţ şi l-a tras într-un colţ, unde 
larma era ceva mai scăzută. 


— Ascultă, de ce ţii atât de mult să-ţi angajez fiica? 


l-a văzut mușchii gâtului încordându-se în 
încercarea de a înghiţi în sec. 

— Există un bărbat. El... el o vrea. Nu ca slujitoare. 
Drept... ibovnică. 


A rostit cuvintele într-o şoaptă răguşită, iar faţa 1 s- 
a înroşit. 


— Hmm, a făcut Brianna, descoperind dintr-odată 
utilitatea acelei exprimări ambigue. Am înțeles. 
Dar nu eşti obligat să-ți laşi fiica să plece cu el, 
nu? 


— N-am de ales. 
Disperarea lui era sinceră. 


— Contractul ei a fost cumpărat de domnul 
Ransom, agentul. 


A făcut un semn cu capul în spate, către un 
gentleman cu aspect sever, purtând perucă cu 
coadă, şi care discuta cu Jamie cel Tânăr. 


— EI poate hotărî cui să o dea, și o va vinde fără să 
ezite acelui... 


Copleşit de disperare, bărbatul s-a înecat, 
nemaiputând continua. 


— Uite, ia asta! 


Brianna şi-a desfăcut grăbită eşarfa lată de 
deasupra corsetului şi i-a întins-o. Asta a făcut-o să 
arate nu tocmai decent, dar a socotit că era vorba 
de o urgenţă. 


Şi pentru bărbat, chiar aşa era. Şi-a șters fața 
orbeşte, apoi a dat drumul eşarfei şi a prins mâna 
Briannei între palmele sale. 


— E negustor de vite; s-a dus la târg să-şi vândă 


animalele. După aceea se va întoarce cu banii 
pentru contract şi o va duce acasă la el, în 

Aberdeen. Când l-am auzit vorbindu-i lui Ransom, 
m-a cuprins cea mai cumplită disperare. M-am 
rugat fierbinte Domnului să o salveze. lar apoi... 


Şi-a înghițit nodul din gât. 


— Apoi v-am văzut pe dumneavoastră — atât de 
mândră, de nobilă şi amabilă, cred — şi m-am 
gândit că rugăciunile mele au fost ascultate. Vai, 
doamnă, vă implor, nu disprețuiți ruga unui 
părinte. Luaţi-o! 


— Dar eu plec în America! Nu vei mai... 
Şi-a mușcat buza de jos. 


— Vreau să spun că n-o vei revedea... multă, multă 
vreme. 


Deznădăjduitul părinte s-a albit la faţă. A închis 
ochii şi s-a legănat ca ametit, gata să cadă din 
picioare. 


— În colonii? a şoptit el, apoi a deschis ochii și a 
luat o atitudine hotărâtă. Mai bine să plece pentru 
totdeauna de lângă mine decât să o văd 
dezonorată. 


Brianna nu ştia ce să răspundă. S-a uitat 
neajutorată peste capul lui, spre valurile de oameni 
care se tălăzuiau. 


— Aă... fiica ta... unde e? 
Licărul de speranță din ochii bărbatului s-a 
transformat brusc într-o flacără vie, şocantă prin 


fervoare. 


— Dumnezeu să vă binecuvânteze, doamnă! O aduc 
de îndată aici! 

A strâns-o de mână, apoi a țâşnit prin mulțime, 
lăsând-o acolo. După un moment, Brianna a ridicat 
neajutorată din umeri şi s-a aplecat să-și 
recupereze eşarfa căzută la pământ. Cum se 
întâmplase aşa ceva? ȘI, pentru numele Domnului, 
ce vor spune unchiul şi vărul ei dacă ea... 


— Ea este Elizabeth, a spus omul pe nerăsuflate. 
Fă-ţi datoria față de doamna, Lizzie. 


Brianna a coborât privirea şi a descoperit că 
hotărârea fusese luată. 


— Oh, Doamne! a murmurat ea, văzând un căpşor 
cu cărare pe mijloc plecat într-o reverență adâncă 
în faţa ei. Un căţeluş. 


Fata a ridicat capul şi Brianna i-a văzut ochii 
cenuşii, speriați, care păreau uriași pe faţa slabă şi 
trasă. 


— Sluga dumneavoastră, doamnă! a spus fata, a 
cărei gură era foarte mică. 


Ori asta părea să fi spus; fata vorbise foarte încet și 
nu putea fi auzită în vacarmul din sală. 


— Vă va sluji cu credință, doamnă, vă asigur de 
asta! 


Glasul neliniștit al tatălui era ceva mai ridicat. 
Brianna s-a uitat la el; tatăl şi fica semănau 
izbitor, ambii având părul blond şi răsfirat, chipuri 
slabe și speriate. Erau aproape la fel de înalți, deşi 
fata era atât de fragilă ca înfăţişare, încât părea 
umbra tatălui ei. 


— Âă... bună! 


Brianna i-a zâmbit fetei, străduindu-se ca glasul 
să-i sune liniștitor. Fata a ridicând ochii, apoi şi-a 

lăsat temătoare capul pe spate. A înghiţit în sec și 
şi-a umezit buzele. 


— Câţi ani ai, Lizzie? Pot să-ţi spun Lizzie? 


Fata a dat aprobator din cap; avea gâtul precum 
piciorul unei ciuperci sălbatice; lung, lipsit de 
culoare și înspăimântător de delicat. A şoptit ceva 
ce Brianna nu a reușit să înţeleagă; s-a uitat la tatăl 
ei, care a răspuns înflăcărat. 


— Paisprezece, doamnă! Dar se pricepe ca nimeni 
alta la gătit şi la cusut, e curată şi nu veţi găsi 
vreodată un suflet mai supus şi mai îndatoritor. 


S-a așezat în spatele fiicei şi i-a cuprins umerii în 
palme, strângând-o atât de tare, încât degetele 1 s- 
au albit. Ochii lui i-au întâlnit pe ai Briannei. Erau 
de un albastru-deschis şi rugători. Şi-a mişcat 
buzele — fără niciun sunet, dar ea l-a auzit limpede. 


— Vă rog! a zis el. 


Peste capul lui, Brianna l-a văzut pe unchiul ei, 
care intrase în sală. Discuta cu Jamie cel Tânăr, al 
cărui cap cu păr ondulat era înclinat spre cel al lui 
Ian. În curând vor începe s-o caute din priviri. 


Brianna a inspirat adânc şi s-a îndreptat de spate, 
arătându-şi statura. Ei bine, dacă așa stăteau 
lucrurile, s-a gândit, şi ea făcea parte din neamul 
Fraser, ca şi vărul ei. Vor afla cât de greu de clintit 
putea fi o stâncă. 


I-a zâmbit fetei şi i-a întins o mână, oferindu-i cea 
de-a doua plăcințică, rămasă neîncepută. 


— S-a făcut, Lizzie. Vrei o mușcătură ca să 
încheiem târgul? 

— Mi-a mâncat plăcinţica, a spus Brianna, făcându- 
şi curaj pentru a se arăta sigură de sine. E a mea. 


Spre marea ei surprindere, acea afirmaţie a pus 
capăt ciorovăielu. Vărul ei a părut că vrea să 
continue cu protestele, dar unchiul lan a pus o 
mână pe braţul lui Jamie cel Tânăr ca să îl reducă 
la tăcere. Expresia de surprindere de pe faţa lui Ian 
s-a transformat într-una de respect amuzat. 


— Aşa e? 


S-a uitat la Lizzie, care se ascundea în spatele 
Bnannei, și buzele i-au zvâcnit. 


— Hm. Bine atunci, nu mai avem ce discuta, 
adevărat? 


Jamie cel Tânăr nu împărtăşea părerea tatălui său; 
el avea multe de spus. 


— Dar o fată atât de mică nu-ți va fi de niciun 
folos! 


A făcut un gest de refuz către Lizzie, încruntându- 
se. 


— Uite-o, nu e destul de mare nici să care bagaje, 
fără a mai vorbi că... 


— Mulţumesc, dar eu sunt destul de mare ca să-mi 
car bagajele, a intervenit Brianna. 


S-a încruntat la vărul ei, ca replică la expresia de 
pe faţa lui şi s-a îndreptat de spate pentru a-și 


scoate în evidență statura. 


El a ridicat din sprâncene ca răspuns, dar nu s-a 
dat bătut. 


— O femeie nu trebuie să călătorească singură... 

— Dar nu voi fi singură, o voi avea pe Lizzie. 
— ... mai ales într-un loc precum America. Păi, e... 


— Cine te-ar auzi vorbind şi-ar închipui că e la 
capătul pământului, şi tu nici măcar n-ai călcat 
prin acele locuri! a spus Brianna, exasperată. Eu 
m-am născut acolo, ce Dumnezeu! 


Unchiul şi vărul s-au holbat la ea, la fel de șocați. 
Brianna a profitat de situație şi a insistat asupra 
hotărârii el. 


— Sunt banii mei, slujitoarea mea şi călătoria mea. 
Mi-am dat cuvântul şi-l voi respecta. 


lan şi-a frecat buza de sus cu dosul palmei, 
stăpânindu-şi zâmbetul. A clătinat apoi din cap. 


— Se spune că fata care îşi cunoaşte tatăl e 
înțeleaptă, dar nu cred că încape vreo îndoială cine 
e tatăl tău, fato. Puteai moşteni statura înaltă și 
părul roşcat de la oricine, dar încăpățânarea n-ai 
căpătat-o de la nimeni altul decât de la Jamie 
Fraser. 


Brianna a roşit sfioasă, dar a trăit în acelaşi timp și 
un sentiment de plăcere. 


leşit cam ciufulit din acea gâlceavă, Jamie cel 
Tânăr a făcut o ultimă încercare. 


— E foarte nepotrivit ca o femeie să îşi exprime 
părerile atât de liber, mai ales că are în preajma ei 
niște bărbaţi care vor să îi poarte de grijă, a spus el 
țâfnos. 


— Nu crezi că şi femeile trebuie să aibă păreri? l-a 
întrebat Brianna cu glas dulce. 


— Nu, nu cred! 

Ian i-a aruncat o privire lungă fiului său. 


— Păi, eşti însurat de câți ani, parcă de opt, nu? a 
clătinat el din cap. Mda, în fine, Joan e o femeie cu 
mult tact. 


Şi fără să ia în seamă privirea tăioasă a lui Jamie 
cel Tânăr, lan s-a întors spre Lizzie. 


— Prea bine. Hai, fetiţo, ia-ti rămas-bun de la tatăl 
tău. Eu mă duc să întocmesc actele. 


A urmărit-o cu privirea pe Lizzie, care mergea cu 
paşi iuți, croindu-şi drum cu umerii apelcați prin 
mulțime. A clătinat a îndoială din cap și s-a întors 
spre Brianna. 


— Mda, s-ar putea să fie o companie mai plăcută 
decât un bărbat, fato, dar vărul tău are dreptate 
într-o anume privinţă — ea nu va putea să te 
protejeze. Mai curând tu va trebui să îi porţi de 
grijă. 


Brianna a dat din umeri şi și-a împins bărbia 
înainte, străduindu-se să se dovedească sigură pe 
sine, în ciuda golului din stomac. 


— Mă descurc eu, a spus ea. 


Strângea piatra în mână. Era ceva de care se putea 
agăța în timp ce estuarul Moray se lărgea spre 
mare, iar ţărmul Scoției se îndepărta de o parte şi 
de alta a corabie. 


De ce ar trebui să aibă simțăminte atât de puternice 
față de un loc pe care abia dacă îl cunoscuse? 
Lizzie, născută și crescută în Scoţia, nu îşi 
aruncase nicio clipă ochii spre uscatul care se 
îndepărta, în schimb, coborâse imediat sub punte 

ca să ocupe locuri şi să aranjeze puţinele lucruri 
personale pe care le aduseseră la bord. 


Brianna nu se socotise niciodată scoțiană — nici nu 
aflase decât recent că era scoțiană —, totuși, 
plecarea mamei sau moartea tatălui îi trezise 
sentimente doar cu puţin mai intense decât 
despărțirea de oamenii de aici și de nişte locuri pe 
care le cunoscuse pentru atât de scurtă vreme. 


Probabil că era doar emoția molipsitoare a 
celorlalți pasageri. Mulţi dintre ei stăteau lângă 
balustradă ca şi ea, unii plângând fără să se 
ferească. Ori se temeau de îndelungata călătorie ce 
îi aştepta. Însă ea ştia prea bine că nu era vorba de 
niciunul dintre aceste lucruri. 


— Cred că asta e tot. 


Era Lizzie, care apăruse în cele din urmă alături de 
ea, ca să arunce o privire spre uscatul ce se topea 
în zare. Pe faţa mică şi palidă nu se citea, dar 
Brianna nu a confundat lipsa unei expresii cu lipsa 
sentimentelor. 


— Da, am pornit la drum. 


Dintr-un impuls, Brianna a întins o mână şi a tras- 
o pe fată în faţa ei, lângă balustradă, ocrotită de 
vântul care se înăsprea şi de pasagerii şi marinarii 
care se buluceau prin preajmă. Lizzie era cu peste 
treizeci de centimetri mai scundă decât ea, 1-a 
simțit oasele fine în timp ce rândunicile-de-mare 
delicate, de culoarea funinginii, scoteau țipete 
ascuţite şi dădeau roată catargelor. 


În acea perioadă din an, soarele nu apunea cu totul, 
ci atârna jos deasupra dealurilor scunde, iar aerul 
se răcise considerabil în estuar. Fata era îmbrăcată 
subțire; tremura şi s-a lipit fără să vrea de Brianna, 


ca să se încălzească. Brianna purta o arisaid ? pe 

care i-o dăduse Jenny; şi-a înfăşurat braţele şi şalul 
în jurul copilei, găsind la fel de multă alinare în 
acel gest pe cât oferea. 


— Va fi bine, a spus ea, către sine, dar şi către 
Lizzie. 


Fata cu păr blond a dat scurt din cap sub bărbia ei; 
Brianna nu şi-a dat seama dacă era o confirmare 
sau doar încercarea de a-şi îndepărta de pe față 
șuvițele de păr biciuite de vânt. Propriile bucle 
smulse din coada groasă, împletită, fluturau în 
puternica adiere sărată, amintind de umflarea 
pânzelor uriaşe de deasupra lor. În ciuda 
îndoielilor, Brianna a simțit că entuziasmul îi 
creştea odată cu vântul. Până acum supravieţuise 
multor despărțiri; va supravieţui şi acesteia. Asta 
făcea ca despărțirea să fie grea, s-a gândit ea. Deja 
îşi pierduse tatăl, mama, iubitul, casa şi prietenii. 
Era singură de nevoie, dar şi fiindcă așa alesese. 
Însă faptul că, în mod neaşteptat, îşi descoperise la 
Lallybroch atât căminul, cât și familia o prinsese 
nepregătită. Aproape că ar fi dat orice ca să rămână 
acolo — doar o vreme. 


Insă avea de îndeplinit promisiuni, pierderi care 
trebuiau recuperate. După aceea, se va întoarce 
acolo. In Scoţia. Şi la Roger. 


Şi-a mişcat un braţ şi a simțit pe sub şal brăţara 
subțire din argint pe care i-o dăruise el, metalul 
încălzit de pielea ei. Un peu... beaucoup... Cu 
cealaltă mână a strâns mai bine șalul, expus 
vântului și stropilor mărunți. Dacă nu ar fi fost atât 
de rece, poate că nu ar fi simţit căldura bruscă a 
picăturii care 1-a căzut pe dosul palmei. 


Cu braţele strânse în jurul corpului, Lizzie stătea 
nemișcată. Avea urechile mari şi transparente, 
părul subțire şi frumos, lipit de cap. Urechile îi 
ieșeau în afară ca ale unui şoarece, delicate şi 

fragile în lumina plăcută şi adâncă a soarelui care 
se pregătea să apună. 


Brianna a întins o mână şi i-a şters lacrimile pe 
pipăite. Ea însăşi avea ochii uscați și maxilarele 
încleştate într-o expresie hotărâtă când a privit spre 
uscat peste capul lui Lizzie, dar fața rece şi buzele 
tremurânde pe care le simţea sub degete ar fi putut 
să fie ale ei. 


Au rămas așa o vreme, tăcute, până când uscatul a 
dispărut din câmpul lor vizual. 


128 


36 


NU TE POŢI ÎNTOARCE ACASĂ 


Inverness, iulie 1769 


Roger a mers încet prin oraş, privind în Jur cu un 
amestec de fascinaţie şi încântare. Inverness se 
schimbase mult în două sute de ani, neîndoielnic, 
şi totuși era același oraş, desigur; ceva mai mic, 
evident, cu jumătate dintre străzi nepavate, şi cu 
toate acestea ştia strada pe care păşea, pe care 
păşise de o sută de ori înainte. 


Era strada Huntly şi, deşi majoritatea dughenelor și 
a clădirilor nu îi erau familiare, dincolo de râu se 
înălța Biserica Old High — încă nu atât de veche — 
cu turla la fel de boantă. Era convins că, dacă va 
intra în ea, o va găsi pe doamna Dunvegan, soția 
preotului, aşezând flori în altar, pregătită pentru 
slujba de duminică. Însă ea nu va fi acolo — 
doamna Dunvegan, cu puloverele ei groase din 
lână şi cu plăcintele ei, cu care îi teroriza pe 
bolnavii din parohia soţului, nu se născuse încă. 
Dar biserica mică din piatră era solidă şi familiară, 
în grija unui străin. 


Biserica în care slujise tatăl lui nu exista; fusese — 
va fi? — construită în 1837. La fel şi casa parohială, 
care i se păruse mereu veche şi deteriorată, fusese 
construită abia la începutul secolului XX. Trecuse 

pe lângă locul acela şi nu văzuse acolo decât 
plante: cinci-degete, drobiţă şi un singur sorb mic, 
care se înălța deasupra tufişurilor cu frunzele 
fluturând în vântul slab. 


Aerul avea aceeași răcoare umedă, aducând o undă 
de prospeţime — dar mirosul greu de gaze de 
eșapament dispăruse, fiind însă înlocuit de 
duhoarea îndepărtată a gunoaielor. Cea mai 
frapantă era absenţa bisericilor; deși într-o bună zi 
ambele maluri ale râului se vor făli cu o mulţime 
de turle şi vârfuri de clopotniță, acum acolo erau 
răsfirate doar câteva clădiri mici. 


Exista doar un pod pietonal din piatră, dar altfel, 
râul Ness era aproape la fel. Râul era scăzut și 
aceiaşi pescăruşi stăteau în zonele cu apă mică, 
scoțând țipete amicale unul către altul în timp ce 
prindeau peştişori dintre pietrele aflate puţin sub 
luciul apei. 


— Noroc, amice! i-a spus el unui pescăruş gras, 
care stătea pe pod, apoi a traversat râul spre oraş. 


Ici şi colo, se înălța câte o reşedinţă elegantă, 
izolată comod de terenurile întinse, iar în curtea 
uneia dintre ele, o doamnă grațioasă şi-a întins 
rochia, ignorând prezenţa oamenilor simpli din 
apropiere. În depărtare se vedea Mountgerald, casa 
mare arătând la fel cum o cunoscuse el, mai puţin 
marii fagi arămii, încă neplantaţi, care vor 
înconjura casa în viitor; în schimb, un şir de 
chiparoşi italieni, cu ramuri subțiri, se rezemau 
amărâți de zidul grădinii, părând să sufere din 
cauză că erau departe de locurile însorite în care se 
născuseră. 


În ciuda eleganţei sale, Mountgerald avea reputaţia 
că fusese construită după cea mai veche dintre 
vechile tradiții — cu fundaţia așezată pe cadavrul 
unui om sacrificat. Se povestea că un lucrător 

fusese ademenit în pivniţă, apoi strivit și ucis de o 
piatră mare aruncată de pe coama zidului. Potrivit 
legendei locale, omul fusese îngropat acolo, iar 
sângele său reprezentase o ofrandă pentru spiritele 
pământului care, mulţumite astfel, permiseseră 
edificiului să dăinuie netulburat ani şi ani. 


În acel moment, casa nu avea mai mult de 
douăzeci-treizeci de ani, socotea Roger. Probabil 
că în oraş încă existau oameni care lucraseră la 
construirea ei, care ştiau exact ce se petrecuse în 
pivniță, cum și de ce. 


Însă el avea alte lucruri de făcut; Mountgerald şi 
fantoma ei vor trebui să-și păstreze secretele. Cu o 
mică părere de rău, a lăsat casa în urmă și şi-a 
întors nasul de savant spre drumul care ducea la 
docurile din josul râului. 


Cu o senzaţie de ceea ce pe drept se putea numi 
dejâ-vu, a deschis uşa unei cârciumi. Intrarea pe 
Jumătate acoperită cu lemn, cu dalele ei de piatră, 
era la fel cum o văzuse cu o săptămână în urmă — 
la o distanţă de două sute de ani de acest moment 
—, iar mirosul familiar de hamei şi drojdie de bere 
a fost o alinare pentru spiritul lui. Numele se 
schimbase, dar nu şi mirosul de bere. 


A luat o gură sănătoasă din cana de lemn și a fost 
cât pe ce să se înece. 


— Ai pățit ceva, domnule? 


Cârciumarul, cu o găleată cu nisip în mână, s-a 
oprit să se uite la Roger. 


— Nu, nimic, a răspuns el cu glas răgușit. E bună. 


Cârciumarul a dat din cap şi a continuat să 
împrăștie nisip pe podea, dar a rămas cu ochii la 

Roger, pentru cazul în care acesta ar fi vărsat pe 
podeaua recent măturată și presărată cu nisip. 


Roger a tuşit, şi-a dres glasul, după care, precaut, a 
încercat să mai ia o gură. Aroma era plăcută, foarte 
bună, de fapt. Doar că băutura aceea avea un 
conținut de alcool neaşteptat de mare; era mult mai 
tare decât orice bere pe care o băuse Roger până 
atunci. Claire spusese că alcoolismul era endemic 
în epoca respectivă, iar el şi-a dat seama imediat 
din ce motiv. Totuşi, dacă beţia reprezenta cel mai 
mare risc cu care se confrunta, îi putea face faţă. 


S-a aşezat încet în apropierea vetrei şi a sorbit, 
savurând berea neagră şi amară în timp ce i-a 
urmărit pe cei din jur şi a tras cu urechea. 


Era o cârciumă de port, aşadar mereu aglomerată. 
Aflată atât de aproape de docurile din estuarul 
Morax, acolo veneau căpitani de corăbii și 
negustori, dar și marinari de pe navele din port, 
precum și docheri şi muncitori de la depozitele din 
apropiere. La mesele mici, cu tăblii pătate de bere, 
se puneau la cale multe afaceri, de un fel sau altul. 


Cu gândul aiurea, Roger a ascultat cum se încheia 
un contract pentru livrarea a trei sute de baloturi de 
țesătură ieftină din lână şi bumbac de la Aberdeen, 
către colonii, unde urma să se facă schimb cu o 
încărcătură de orez şi indigo din Caroline. O sută 
de vite de Galloway, şase sute de foi laminate din 
cupru, butoaie cu sulf, melasă și vin. Cantități și 
prețuri, date de livrare şi condiții pluteau prin aer 
peste vacarmul şi aburii de bere din cârciumă, ca şi 
norii albăstrui şi groşi de tutun, care se ridicau spre 
grinzile tavanului scund. 


Nu se negoțau doar mărfuri. Într-un colţ stătea un 
căpitan de corabie, care ieşea în evidență prin 
haina lungă şi elegantă şi tricornul negru, elegant, 
pus pe masă, lângă cotul lui. Era însoțit de un 

funcţionar, care avea un registru şi o cutie cu bani 
în față, şi stătea de vorbă cu oameni aflați la coadă, 
emigranți care doreau să ajungă în colonii singuri 
sau cu familiile lor. 


Roger a urmărit desfăşurarea acelor discuţii fără să 
se ferească. Corabia pornea spre Virginia şi, după 
ce a ascultat o vreme, a dedus că preţul traversării 
pentru un bărbat — adică pentru un gentleman — era 
de zece lire şi opt șilingi. Cei care erau dispuși să 
călătorească sub punte, la fel ca butoaiele și vitele, 
în magaziile inferioare, puteau ajunge pe corabie 
pentru doar patru lire şi doi șilingi de persoană, 
aducându-și propria hrană pentru șase săptămâni. 
A înţeles că li se punea la dispoziţie apă. 


Pentru cei care doreau să facă traversarea, dar nu 
aveau banii trebuincioşi, existau alte mijloace la 
dispoziție. 


— Vânzarea sub contract pentru tine, soţie şi cei doi 
fii mai mari? 


Căpitanul şi-a înclinat capul pentru a evalua 
situația, cercetându-i pe membrii familiei care 
stăteau în faţa lui. Tatăl, un bărbat scund şi vânos, 
care probabil că trecuse de treizeci de ani, dar arăta 
mult mai vârstnic, era îmbrăcat sărăcăcios şi 
cocârjat din cauza muncii. Soţia lui, pesemne ceva 
mai tânără, stătea în spatele lui cu ochii în podea, 
strângându-le de mâini pe cele două fetiţe ale lor. 
Una dintre fetiţe îl ținea strâns de mână pe fratele 
cel mai mic, care avea trei sau patru ani. Băieții 
mai mari stăteau alături de tată lor, străduindu-se 
să arate a bărbaţi. Roger a socotit că, ținând seama 
de statura lui măruntă cauzată de malnutriție, cel 
mare avea între zece şi doisprezece ani. 


— Da, tu şi băieţii, asta ar merge, a spus căpitanul, 


apoi s-a încruntat spre femeie, care nu a ridicat 
ochii din pământ. Insă nimeni nu va cumpăra o 

femeie cu atâţia copii — probabil va putea păstra 
cel mult unul. Va trebui totuși să vinzi fetele. 


Bărbatul s-a uitat spre familia lui. Femeia nu s-a 
clintit, a rămas cu capul plecat, fără să privească la 
ceva anume. Una dintre fete a tresărit, plângându- 
se în surdină că mâna îi era strivită. Bărbatul s-a 
întors spre căpitan. 


— Bine, a spus el cu glas scăzut. Ar putea... ar 
putea să meargă împreună? 


Căpitanul şi-a trecut o mână pese gură şi, cu un aer 
indiferent, a dat afirmativ din cap. 


— Tot ce se poate. 


Roger nu a mai așteptat să fie martor la 
amănuntele acelei tranzacţii. S-a ridicat brusc şi a 
părăsit cârciuma; berea neagră îşi pierduse orice 
gust. 


S-a oprit pe stradă, pipăindu-şi monedele din 
buzunar. Erau toţi banii din epoca respectivă pe 
care izbutise să-i strângă în timpul pe care îl 
avusese la dispoziţie. Socotise totuşi că îi vor fi de 
ajuns. Avea o statură impresionantă şi era perfect 
încrezător în propriile puteri. Însă scena la care 
tocmai asistase în cârciumă îl făcuse să se 
cutremure. 


Crescuse cunoscând istoria din Highlands. Ştia 
destul de bine lucrurile care împingeau familii 
întregi spre o asemenea disperare încât să accepte 
separarea pentru totdeauna şi semisclavia drept 
preţ al supravieţuirii. 


Ştia totul despre vânzarea de terenuri care alungau 
cu forța mici fermieri de pe pământurile lor, pe 
care ei şi familiile lor le îngrijiseră sute de ani, ştia 
totul despre sărăcia şi foametea din oraşe şi despre 

condițiile insuportabile de trai din acele vremuri. 
Şi toți anu de lecturi şi de studiu nu-l pregătiseră 
pentru expresia de pe faţa acelei femei, cu ochii 
ațintiți spre podeaua abia presărată cu nisip, 
strângând mâinile fiicelor ei. 


Zece lire şi opt şilingi. Ori patru lire şi doi şilingi. 
Plus ceea ce îl va costa mâncarea. El avea în 
buzunar doar paisprezece șilingi, trei penny, 
împreună cu o mână de bănuţi de aramă numiţi 
doits şi vreo două sferturi de penny. 


A păşit încet pe drumul care mergea de-a lungul 
țărmului, aruncând priviri spre corăbiile care 
stăteau amarate de docurile din lemn. Cele mai 
multe, vase de pescuit, mici galere şi bricuri care 
îşi făceau treaba în susul şi în josul estuarului, ori 
cel mult se aventurau dincolo de Canalul Mânecii, 
transportând mărfuri şi pasageri spre Franţa. În 
estuar erau ancorate doar trei corăbu suficient de 
mari pentru a face faţă vânturilor întâlnite în 
timpul traversării Atlanticului. 


Desigur, putea ajunge în Franţa pentru a se 
îmbarca acolo. Ori putea merge pe uscat până la 
Edinburgh, un port mult mai mare decât Inverness. 
Însă când va ajunge el acolo, vremea pe ocean va 
fi potrivnică navigației. Brianna avea deja un 
avans de şase săptămâni; nu putea să mai piardă 
timp, trebuia să o găsească — doar Dumnezeu ştia 
ce 1 se putea întâmpla acolo unei femei singure. 


Patru lire şi doi şilingi. Ei bine, putea munci. 
Neavând soție sau copii de întreținut, putea 
economisi mai tot ce ar fi câştigat. Însă având în 
vedere că un slujbaş obișnuit câștiga în jur de 
douăsprezece lire pe an şi că era mult mai probabil 
să-şi găsească o slujbă de grăjdar decât de 
contabil, şansele de a strânge banii necesari 

traversării într-o perioadă rezonabilă erau destul de 
firave. 


— Toate la vremea lor, a murmurat el. Află mai 
întâi unde a plecat şi după aceea vezi tu cum 
ajungi acolo. 


A scos mâna din buzunar şi a cotit la dreapta 
printre două depozite, apoi pe o străduţă. Buna 
dispoziție de dimineață se topise în mare parte, dar 
a revenit treptat când a văzut că bănuielile 1 se 
adeveriseră; căpitănia portului era acolo unde ştia 
că trebuia să fie — în aceeaşi clădire scundă unde 
va fi și peste două sute de ani. Amuzat, a surâs 
ironic; scoțienii nu erau dispuşi să facă schimbări 
de dragul schimbării. 


Înăuntru era aglomeraţie şi agitaţie; în spatele 
tejghelei din lemn erau patru funcționari istoviţi, 
care scriau, ştampilau, cărau teancuri de hârtii 
încoace şi încolo, primeau bani pe care îi duceau 
cu grijă într-o cameră din interior, de unde se 
întorceau după câteva minute cu recipisele așezate 
pe tăvi de cositor lăcuite. 


O mulţime de bărbaţi nervoși se buluceau lângă 
tejghea, fiecare voind să arate, prin voce şi 
atitudine, că treaba lui era mult mai urgentă decât a 
celor de alături. După ce Roger a reușit să atragă 
atenția unuia dintre funcționari, nu i-a fost prea 
greu să consulte registrele corăbiilor care plecaseră 
din Inverness în ultimele câteva luni. 


— Hei, aşteaptă puţin, i-a spus el tânărului care i-a 
întins peste tejghea un registru mare, legat în piele. 


— Poftim? 


După atâta alergătură, funcţionarul era îmbujorat şi 
avea o pată de cerneală pe vârful nasului, dar, 
politicos, s-a oprit o clipă din zorul său. 

— Cât primeşti pentru că lucrezi aici? l-a întrebat 
Roger. 


Funcţionarul a ridicat din sprâncenele blonde, însă 
era prea grăbit ca să-l ia la rost pe Roger sau să se 
simtă jignit de o asemenea întrebare. 


— Şase şilingi pe săptămână, a spus el scurt şi a 
dispărut imediat la strigătul iritat al cuiva: 
„Munro!“ din biroul aflat dincolo de tejghea. 


— Hm! 


Roger şi-a făcut loc prin mulțime şi, cu registrul în 
mână, s-a dus la o măsuţă din apropierea ferestrei, 
departe de agitația oamenilor. 


După ce văzuse condițiile în care lucrau acei 
funcționari, Roger a rămas impresionat de 
hzibilitatea  consemnărilor din registru. Era 
obişnuit cu formulările arhaice şi cu punctuația 
excentrică, deși registrele pe care le consultase 
erau întotdeauna îngălbenite şi fragile, pe cale de a 
se dezintegra. Ca istoric, a simţit o emoție ciudată 
să aibă în faţa ochilor pagini albe şi curate, dar și 
un funcționar care, cocoşat peste masa înaltă, ca să 
se apere probabil de zarva din încăpere, scria pe 
cât de repede putea alerga pana pe hârtie. 


Tragi de timp, i-a şoptit o voce glacială în minte. 
Ea este aici ori nu; teama de a căuta nu va 
schimba lucrurile. Apucă-te de treabă! 


Roger a inspirat adânc şi a deschis registrul gros. 
Numele corăbiilor erau scrise frumos în capul 
paginilor, urmate de numele căpitanilor, apoi de 
ale şefilor de echipaj şi ale matrozilor, încărcătura 
principală şi datele de plecare din port. Arianna. 
Polyphemus. Merry Widow. Tiburon. În ciuda 
gândurilor care îl măcinau i-a fost imposibil să nu 

admire numele navelor în timp ce frunzărea 
registrul. 


După o jumătate de oră, pe măsură ce trecea de la 
o pagină la alta, încântarea faţă de poezia şi de 
expresivitatea numelor corăbiilor a dispărut. 


Dar numele ei trebuia să apară, şi-a spus el. 
Trebuia să se îmbarce ca să ajungă în colonii. 
Unde naiba putea fi numele ei? Ori poate nu 
descoperise acel anunţ... însă senzația de rău de 
sub coaste l-a asigurat că ea trecuse; nimic altceva 
nu ar fi făcut-o să riște trecerea prin pietre. 


A respirat adânc şi a închis ochii, pentru că 
începuse să simtă încordarea provocată de 
consultarea numelor înşirate pe pagini. Apoi a 
deschis ochii, s-a întors la primele însemnări şi s-a 
apucat să le citească din nou, murmurând cu 
obstinaţie în barbă fiecare nume, pentru a fi sigur 
că nu va sări niciunul. 


DI Phineas Forbes, gentleman. 
Dna Wilhelmina Forbes. 
Intendent Joshua Forbes. 

Dna Josephine Forbes. 

Dna Eglantine Forbes. 

Dna Charlotte Forbes... 


A zâmbit lăuntric gândindu-se la domnul Phineas 
Forbes, înconjurat de atâtea femei. Chiar dacă ştia 
că termenul de „dna“ era folosit câteodată ca 
abreviere pentru femei, atât căsătorie, cât şi 
necăsătorite — în locul termenului „dra“ pentru 
fetițe —, i-a venit în minte fără să vrea imaginea 
domnul Phineas urcând cu un aer semeţ la bord, în 
fruntea unui şir de soții, intendentul Joshua 
încheind fără îndoială acea coloană. 


138 


DI William Talbot, negustor. 
DI Peter talbot, negustor. 

DI Jonathan Bicknell, doctor. 
DI Robert MacLeod, fermier. 
DI Gordon MacLeod, fermier. 
DI Martin MacLeod... 


Niciun Randall. Nici pe Persephone, Queens 
Revenge şi nici pe Phoebe. Şi-a şters ochii care îl 
dureau şi a început să citească fişa pentru Phillip 
Alonzo. Un nume spaniol, dar înregistrat sub 
pavilion scoțian. Care pleca de la Inverness sub 
comanda căpitanului Patrick O’Brian. 


Nu renuntase, dar începuse să se gândească la altă 
soluție, dacă ea nu apărea pe liste. Lallybroch, 
desigur. Fusese odată acolo, în timpul lui, şi 
văzuse ruinele proprietății abandonate; l-ar fi putut 
găsi acum fără să fie condus de drumuri şi de 
semne rutiere? 


Şirul gândurilor s-a întrerupt brusc în momentul în 
care degetul cu care urmărea numele s-a oprit 
aproape de partea de jos a paginii. Nu Brianna 
Randall, nu numele pe care îl căutase, ci unul care 
a făcut să sune un clopoțel lăuntric, o recunoaştere. 
Fraser, a citit el scrisul înclinat şi înflorit. DI Brian 
Fraser. Nu, nu Brian. Şi nici dl. S-a aplecat spre 
pagină și a privit concentrat scrisul îngrămădit. 


Simţind inima bătându-i cu putere, a închis ochii și 
s-a simțit cuprins de un val de ușurare, care l-a 
ameţit ca și berea neagră specială pe care o băuse 
la cârciumă. Dna, nu dl. Şi, la o privire mai atentă, 
ceea ce la început i se păruse a fi doar o codiţă 
exuberantă a N-ului de la Brian era aproape sigur 
un A scris mai neglijent. Da, ea era, trebuia să fie! 
Era un nume neobişnuit — nu mai văzuse nicio altă 
Brianna sau Briana în registrul masiv. Şi, într-un 
fel, chiar şi numele de Fraser era de înţeles; 

pornind într-o căutare donquijotescă a tatălui, ea 
adoptase numele său, la care era îndreptățită prin 
naștere. 


A închis registrul cu un pocnet, ca şi cum ar fi vrut 
să o împiedice să evadeze de pe pagină, şi a rămas 
câteva momente pe loc, respirând adânc. Am găsit- 
o! L-a văzut pe funcţionarul blond uitându-se 
curios la el din spatele tejghelei și, roşind, a 
redeschis ceaslovul. 


Phillip Alonzo. Plecată din Inveness pe 4 iulie, 
Anul Domnului 1769. Destinația, Charleston, 
Carolina de Sud. 


Brusc nesigur, s-a încruntat văzând numele. 
Carolina de Sud. Aceea era destinaţia ei reală ori 
doar cea mai apropiată la care putea ajunge? O 
privire scurtă la restul listelor l-a lămurit că în luna 
iulie nu plecase nicio corabie spre Carolina de 
Nord. Probabil că ea luase pur şi simplu prima 
navă care mergea spre colonule din sud, cu 
intenția de a-și continua drumul pe uscat. 


Ori poate se înşela el. A simţit un fior rece care nu 
avea nicio legătură cu vântul dinspre râu, care se 
furişa prin crăpăturile ferestrei de lângă el. S-a 
uitat încă o dată la pagină şi s-a liniştit. Nu era 
precizată profesiunea, aşa cum se proceda în cazul 
bărbaţilor. Era cu siguranţă „dna“, aşadar trebuia 
să fie şi „Brianna“. Chiar dacă apărea ca „Briana“, 
tot de ea era vorba, știa asta. 


S-a ridicat și a predat registrul cunoștinței lui cu 
părul blond. 


— Îţi mulțumesc, domnule, a spus el, adoptând un 
accent ceva mai moale. Îmi poţi spune ceva? 
Există în port vreo corabie care să plece curând 
spre coloniile americane? 

— Da, a răspuns funcţionarul, ținând registrul într-o 
mână şi primind, cu cealaltă mână, o recipisă din 
partea unui bărbat. E vorba de Gloriana; va pleca 
poimâine spre Caroline. 


L-a măsurat din cap până în picioare pe Roger. 
— Emigrant sau marinar? l-a întrebat el. 


— Marinar, a spus Roger fără să şovăie şi, ignorând 
sprâncenele ridicate ale celuilalt, a arătat spre 
pădurea de catarge care se vedea pe fereastră. 
Unde să mă duc pentru a mă angaja? 


Rămas cu sprâncenele ridicate, funcţionarul a făcut 
un semn din cap spre ușă. 


— Când nava e în port, căpitanul ei poate fi găsit la 
cârciuma Friars. S-ar putea să fie acolo acum — 
căpitanul Bonnet. 


S-a abținut să adauge ceea ce era evident din 
expresia lui de scepticism; dacă Roger era marinar, 
el, ca funcționar, era un papagal african. 


— Bine, mo ghille. Mulţumesc. 

Schiţând un salut, Roger s-a îndepărtat, dar, ajuns 
la uşă, s-a întors şi a văzut că omul încă îl urmărea, 
fără să ia în seamă mulțimea de clienţi nerăbdători. 


— Urează-mi noroc! a strigat Roger zâmbindu-1. 


Surâsul de răspuns al funcţionarului a fost însoțit 
de ceva care putea fi admiraţie ori melancolie. 


— Noroc, domnule! a strigat el și a fluturat o mână 
în semn de rămas-bun. 


In momentul în care Roger a închis ușa, 
funcţionarul discuta deja aprins cu următorul 
client, ținând pana pregătită în mână. 

L-a găsit pe căpitanul Bonnet în cârciumă, aşa cum 
1 se spusese, aşezat într-un colţ, sub un nor gros de 
fum albăstrui, la care îşi aducea contribuția și 
trabucul lui. 


— Cum te numești? 


— Mackenzie, a spus Roger, dintr-un impuls 
neașteptat. 


Dacă Brianna făcuse asta, putea şi el să procedeze 
la fel. 


— Mackenzie. Ai ceva experiență, domnule 
MacKenzie? 


Câteva raze de soare au săgetat fața căpitanului, 
făcându-l să strângă din pleoape. S-a tras în spate 
pe bancă, iar ridurile din jurul ochilor s-au destins, 
lăsându-l pe Roger expus privirii tulburător de 
pătrunzătoare a lui Bonnet. 


— Am pescuit din când în când hering în Minch. 


Nu era o minciună; în adolescență, petrecuse 
câteva veri ca marinar pe o ambarcațiune de 
pescuit hering, condusă de o cunoștință a 
reverendului. Experienţa aceea îl ajutase să își 
dezvolte mușchii, să simtă cadența monotonă din 
Isles şi să se aleagă cu o adversitate durabilă faţă 
de carnea de hering. Însă măcar știa cum era să 
simtă o frânghie sau o parâmă în mâini. 


— Mda, eşti un flăcău voinic. Dar a fi pescar nu e 
totuna cu a fi marinar, asta e limpede. 


Din cauza uşorului accent irlandez al căpitanului, 
nu se înțelegea clar dacă aceea era o întrebare, o 
afirmaţie sau o provocare. 

— Nu aş fi crezut că e o ocupaţie care cere prea 
multă pricepere. 


Prezenţa căpitanului Bonnet îi făcea părul să i se 
zbârlească pe ceafă, deşi n-ar fi ştiut să spună din 
ce motiv. 


Bonnet l-a privit fix cu ochii săi verzi. 


— Poate mai mult decât îți închipui — însă sigur e 
ceva ce un om cu voinţă poate să înveţe. Dar ce 
anume împinge un om de felul tău să dorească 
dintr-odată, şi încă atât de mult, să plece pe mare? 


Ochii lui Bonnet au licărit în umbrele taverne, 
măsurându-l. De felul tău. La ce se referea? s-a 
întrebat Roger. Nu la modul în care se exprima — 
avusese grijă să elimine din vorbire orice urmă a 
eruditului de la Oxford, adoptând limbajul din 
Isles. Era prea bine îmbrăcat pentru un marinar? 
Ori era vorba de gulerul pârlit și de semnul de 
arsură de pe pieptul hainei? 


— Asta nu te priveşte, aşa socotesc, a răspuns el 
calm. 


S-a străduit să-şi țină mâinile destinse pe lângă 
trup. 


Bonnet l-a măsurat cu un aer distant, fără să 
clipească. Ca un leopard care urmăreşte o posibilă 
pradă în trecere, întrebându-se dacă merita să o 
atace, a gândit Roger. 


Pleoapele grele au coborât; deocamdată nu merita 
efortul. 


— Să vii la bord pe la apusul soarelui, a spus 
Bonnet. Cinci șilingi pe lună, carne, trei zile pe 
săptămână, budincă cu prune duminica. Vei dormi 
într-un hamac, dar să-ţi găseşti haine potrivite. Eşti 

liber să părăseşti corabia după descărcarea mărfii, 
dar nu înainte de asta. Ne-am înţeles, domnule? 


— De acord, a spus Roger, simţindu-și brusc gura 
uscată. 


Ar fi dat orice pentru o stacană de bere, dar nu 
acum, nu acolo, sub privirea acelor ochi de un 
verde-deschis. 


— Când urci la bord, întrebi de domnul Dixon. El e 
casierul. 


Bonnet s-a rezemat de spătarul băncii, a scos dintr- 
un buzunar o carte mică, legată în piele şi a 
deschis-o. Audienţa se încheiase. 


Roger s-a ridicat imediat și a ieşit fără să arunce 
vreo privire peste umăr. Încă simţea un mic punct 
de gheață pe ceafă. Ştia că, dacă ar privi în urmă, 
ar vedea acei ochi verzui şi luminoși ațintiți fără să 
clipească peste marginea cărții, căutându-i orice 
slăbiciune. 


Punctul rece, a gândit Roger, era cel în care colții 
s-ar fi înfipt. 

37 


GLORIANA 


Înainte de a urca la bordul Glorianei, Roger 
socotise că era într-o formă fizică destul de bună. 
La o adică, în comparație cu exemplarele umane 
ofilite şi suferind evident de malnutriție care 
alcătuiau restul echipajului, se considera cu 
adevărat bine înzestrat. A fost nevoie doar de 
paisprezece ore — cât dura o zi de muncă — pentru 
ca această idee să i se şteargă din minte. 


Se aşteptase la băşici în palme şi la dureri 
musculare; căratul de lăzi grele, ridicarea 
arboradei şi trasul parâmelor erau activități grele 
pe care le cunoştea, deşi nu mai făcuse așa ceva de 
câtva timp. 


Uitase însă de oboseala pătrunzătoare care îşi avea 
obârşia atât în răceala permanentă a hainelor 
umede, cât şi în trudă. Găsea bine-venită munca 
grea în magazia de mărfuri, pentru că acolo se 
încălzea o vreme, chiar dacă ştia că acea căldură 
va fi urmată de un tremur fin, dar constant, imediat 
ce ieşea pe punte, unde vântul reîncepea să îl 
pipăie cu degete reci pe sub hainele îmbibate de 
sudoare. 


Mâinile înăsprite şi zgâriate din cauza parâmelor 


de cânepă îl dureau, dar era de așteptat; spre 
sfârșitul primei zile, avea palmele negre de 

smoală, iar pielea de pe degete îi crăpase şi 
sângera la încheieturi, după ce fusese roasă până la 
carne. Însă durerea chinuitoare provocată de foame 
venise ca o surpriză. Nu se gândise niciodată că 
era posibil să se simtă atât de înfometat. 


Oamenii care munceau alături de el — printre care 
şi unul pe nume Duff — erau la fel de uzi, dar nu 
păreau afectați de asta. Nasul lung şi ascuţit al lui 
Duff, care apărea ca botul unui dihor de sub 
gulerul ridicat al unei haine jerpelite, era albăstrui 
şi din el picura apă ca dintr-o stalactită, însă ochii 
deschişi la culoare erau vioi. Omul zâmbea larg, 
etalându-şi dinții de culoarea apei din estuar. 


— Pune mai multă inimă, omule. Mâncarea vine 
peste două ceasuri. 


Duff l-a împuns prietenește cu cotul în coaste și a 
dispărut cu agilitate în josul unei guri de magazie, 
din adâncul cavernos al căreia s-au auzit înjurături 
răcnite şi bubuituri. 


Roger a continuat să descarce mărfuri din plasa de 
încărcare şi s-a simţit încurajat de perspectiva de a 
lua cina. 


Magazia de la pupă fusese deja încărcată pe 
Jumătate. S-au cărat butoaiele cu apă; strat peste 
strat de butoaie de lemn, așezate în semiîntunericul 
plin de umbre, fiecare dintre ele cântărind peste 
trei sute şi cincizeci de kilograme. Dar magazia de 
la pupă încă se căsca de parcă ar fi fost goală, 
astfel că un şir permanent de cărăuşi se deplasau 
ca furnicile de-a latul estacadei, ducând și stivuind 
atât de multe lăzi şi butoaie, rulouri şi legături, 
încât părea de neconceput ca toată acea masă să fie 
comprimată suficient pentru a încăpea în burta 
corabiei. 

A fost nevoie de două zile pentru a termina 
încărcarea: butoaie cu sare, rulouri de stofă, lăzi 
uriaşe cu obiecte de fierărie, care trebuiau coborâte 
cu laţuri din frânghii din cauza greutăţii lor. În acel 
moment, statura lui Roger s-a dovedit de ajutor. 
Aflat la capătul unei frânghii petrecute în jurul 
cabestanului, el s-a lăsat pe spate pentru a echilibra 
greutatea unei asemenea lăzi suspendate la celălalt 
capăt şi, încordându-şi mușchii la maximum, a 
coborât-o suficient de încet pentru ca doi oameni 
din magazie să o poată prinde și dirija la locul ei în 
magazia din ce în ce mai plină. 


Pasagerii au urcat la bord abia spre sfârşitul după- 
amiezii, un şir nesigur de emigranţi, împovăraţi de 
saci, pachete, păsări în cuşti și copii. Aceea era 
încărcătura de oameni care își plătiseră traversarea 
oceanului sub punte — un spațiu creat prin înălțarea 
unei despărțituri de-a latul magaziei provă —, la fel 
de profitabilă ca şi mărfurile de la pupă. 

— Oameni sub contract şi redemptioners 1, îi 
spusese Duff când se uitase cu ochi pricepuţi la 
şirul de sosiți la bord. Fiecare valorează 
cincisprezece lire pe plantații, iar copiii, trei sau 
patru. Sugarii ajung gratis cu mamele lor. 


Marinarul a tuşit adânc, hârâind ca un motor vechi 
care dă să pornească, apoi a scuipat o flegmă care 
a fost cât pe ce să se lipească de balustrada 
corabiei. A clătinat din cap când s-a uitat la şirul de 
oameni care urca pe corabie. 


— Din întâmplare, unii își pot plăti traversarea, dar 
nu prea mulți din grupul ăsta. Cred că au avut 
slujbe ca să poată plăti două lire pe familie pentru 
hrană în timpul călătoriei. 


— Inseamnă că nu căpitanul îi va hrăni, adevărat? 

— Oh, ba da, a răspuns Duff, apoi a hârâit din nou 
din adâncul pieptului, a tușit şi a scuipat. Ba da, 
dar scump. 


I-a surâs lui Roger, s-a şters la gură şi a făcut brusc 
un semn către pasarelă. 


— Băiete, du-te şi dă-le o mână de ajutor! Doar nu 
vrem ca profitul căpitanului să scadă, nu-i așa? 


Surprins de mersul greoi al unei fetiţe pe care o 
ajuta să urce la bord, Roger s-a uitat mai atent şi a 
văzut că statura masivă a multor femei era o iluzie, 
provocată de faptul că purtau mai multe straturi de 
rochii; din câte se părea, tot ce posedaseră 
vreodată, la care se adăugau desagi cu obiecte 
personale, lăzi cu mâncare pregătite pentru 
călătorie şi copiii plăpânzi de dragul cărora luaseră 
asemenea măsuri disperate. 


Roger s-a lăsat pe vine şi i-a zâmbit unui copilaş 
îndărătnic, care se ținea de fusta mamei lui. Nu 
avea mai mult de doi ani și încă purta un soi de 
cămașă lungă; avea o sumedenie de bucle blonde, 
iar gura lui mică şi plinuţă exprima o dezaprobare 
temătoare faţă de tot ce se întâmpla în jur. 


— Hai, băieţaş, i-a spus Roger încet, întinzându-i o 
mână drept invitație. 


Nu mai făcea niciun efort ca să își controleze 
accentul; vorbirea lui obişnuită, de om de la 
Oxford, se schimbase într-una mai caldă, de 
Highlands, cu care crescuse, iar acum o folosise 
fără să îşi dea seama. 


— Mămica ta nu te poate purta în braţe, hai, vino cu 
mine! 


Neîncrezător, băiețașul a pufnit şi l-a fulgerat cu 
privirea, dar l-a lăsat să îi desprindă degetele 

murdare de fustele mamei. Roger l-a dus de-a latul 
punţii, iar femeia l-a urmat în tăcere. Când a 
îndrumat-o spre scară, femeia a ridicat ochii spre 
el, l-a privit fix, apoi faţa ei a dispărut în întuneric 
precum o piatră albă aruncată într-o fântână, iar 
Roger a rămas cu o senzaţie de neliniște, de parcă 
ar fi abandonat pe cineva care se îneca. 


În timp ce se întorcea la treabă, a zărit o tânără 
care tocmai cobora de pe chei. Era ceea ce se 
numea o femeie „frumuşică“ — nu frumoasă, dar cu 
un aer vioi şi cu o siluetă plăcută, având ceva care 
atrăgea privirea oricui. 


Probabil că era vorba de postura ei; dreaptă ca un 
lujer între spinările plecate şi cocârjate ale celor 
din jurul ei. Ori de chipul care exprima îngrijorare 
şi nesiguranță, însă și curiozitate. O ființă 
îndrăzneață, a socotit el, iar inima — copleșită de 
prea multele feţe chinuite ale emigranților — i s-a 
înseninat privind-o. 


Ea a şovăit când a văzut corabia şi mulțimea care o 
înconjura. Lângă ea se afla un tânăr înalt şi blond, 
cu un nou-născut în braţe. El a atins-o pe umăr în 
semn de încurajare, iar ea a ridicat ochii spre el şi 
i-a răspuns cu un zâmbet ce i-a luminat chipul ca 
un chibrit aprins. Urmărindu-i pe cei doi, Roger a 
trăit un sentiment vag ce putea fi interpretat drept 
invidie. 


— Hei, MacKenzie! 


Strigătul şefului de echipaj l-a smuls din 
contemplație. Bărbatul a făcut un semn din cap 
către pupă. 


— Marfa încă aşteaptă să fie încărcată, doar n-o să 
urce singură la bord! 

După îmbarcare şi ridicarea pânzelor, călătoria a 
fost liniștită câteva săptămâni. Vremea furtunoasă 
care a însoțit exodul lor din Scoţia s-a îmbunătățit 
rapid, iar corabia a avut parte de vânturi prielnice 
şi de valuri de hulă şi, chiar dacă efectul imediat al 
acestora asupra pasagerilor a fost răul de mare, cu 
timpul, suferința a trecut. Mirosul de vomă de sub 
punte a scăzut, devenind doar o notă minoră în 
simfonia de miasme de la bordul Glorianei. 


Roger se născuse cu un simţ ascuţit al mirosului, o 
calitate pe care o regreta când se afla în spații 
închise. Totuşi, cu vremea, chiar și cel mai fin nas 
se obișnuiește cu orice, astfel că, după o zi sau 
două, Roger n-a mai perceput decât mirosurile pe 
care nu le mai întâlnise până atunci. 


Din fericire, nu era predispus la rău de mare, deşi 
experiența lui de pe vremea când pescuise hering 
fusese îndeajuns ca să îl facă să aprecieze starea 
vremii. Un marinar trăia mereu cu certitudinea că 
viaţa lui depinde de apariția soarelui. 


Ceilalți marinari nu erau prietenoși, dar nici ostili. 
Fie din cauza accentul său din Isles — majoritatea 
marinarilor de pe Gloriana erau vorbitori de 
engleză din Dingwall sau din Peterhead — , fie din 
cauza lucrurilor ciudate pe care le spunea când și 
când, ori pur și simplu din cauza staturii lui 
oamenii îl priveau cu ochi destul prevăzători. Nu îi 
arătau o dușmănie fățişă — statura lui descuraja pe 
oricine —, ci doar păstrau distanţa față de el. 


Pe Roger nu îl deranja răceala lor. Era destul de 
mulțumit să fie lăsat cu gândurile lui, astfel că 
mintea lui călătorea liberă în vreme ce trupul se 
ocupa de corvezile zilnice de pe corabie. Şi avea 
multe lucruri la care să se gândească. 

Înainte de a se angaja, nu îl interesase reputaţia 
Glorianei; ar fi călătorit şi cu căpitanul Ahab #, 
dacă acesta s-ar fi îndreptat spre Carolina de Nord. 
Însă din discuţiile membrilor echipajului înţelesese 
că Stephen Bonnet era cunoscut drept un căpitan 
bun; dur, dar cinstit, şi un om ale cărui călătorii se 
încheiaseră întotdeauna cu profituri. Pentru 
marinari, dintre care mulți primeau o parte din 
câştiguri în loc de simbrie, această din urmă 
calitate compensa evident orice mici defecte de 
caracter sau de comportament. 


Roger nu remarcase dovezi clare ale unor 
asemenea defecte. Însă văzuse că Bonnet parcă 
stătea întotdeauna în mijlocul unui cerc invizibil 
trasat în jurul lui, în care puţini îndrăzneau să 
pătrundă. Doar ofiţerul secund şi nostromul îi 
vorbeau direct căpitanului; membrii echipajului îşi 
tineau capetele plecate când Bonnet trecea pe 
lângă ei. Roger și-a amintit ochii verzi şi reci, ca 
de leopard, care îl măsuraseră; nici nu era de 
mirare că nimeni nu voia să atragă atenția asupra 
lui. 


Pe Roger îl interesau mai mult pasagerii decât 
membrii echipajului sau căpitanul. În mod normal, 
pasagerii nu apăreau des, dar li se permitea să urce 
pe punte de două ori pe zi, pentru scurt timp, ca să 
respire aer curat, să-și golească oalele de noapte 
peste bord — latrinele corabiei erau insuficiente 
pentru atâţia oameni — şi să ducă sub punte apa 
raționată cu stricteţe pentru fiecare familie. Roger 
aştepta cu nerăbdare acele apariții scurte şi se 
străduia să muncească cât de des posibil la capătul 
punţii, unde pasagerii făceau mișcare. 


Interesul lui era atât profesional, cât şi personal; 
instinctul de istoric era stârnit de prezenţa lor, iar 
singurătatea lui era alinată de simplitatea 
discuțiilor dintre ei. Acolo se aflau semințele noii 

țări şi moştenirea vechii ţări. Ceea ce avea să 
dureze şi să fie transmis mai departe era ceea ce 
ştiau și preţuiau acei emigranţi săraci. 


Dacă cineva ar fi făcut o selecție din bogata 
cultură scoțiană, s-a gândit el, probabil că n-ar fi 
inclus lucruri precum reţeta contra negilor, în 
legătură cu care o femeie vârstnică o certa pe 
răbdătoarea ei noră („Ți-am spus, Katie Mac, de ce 
ai pus acolo broasca mea uscată, când i-ai fi putut 
găsi un loc printre toate prostiile pe care le-ai luat 
ca să stăm cu fundul pe ele zi și noapte...“), dar și 
aceasta va dăinui, alături de cântece populare, de 
rugăciuni şi de țesături din lână cu modele celtice. 


S-a uitat la propria mână; și-a adus aminte cu 
claritate că doamna Graham îi frecase un neg mare 
de pe degetul al treilea cu ceea ce ea spunea că era 
o broască uscată. A zâmbit şi şi-a trecut degetul 
mare al celeilalte mâini peste locul respectiv. 
Probabil că dăduse roade; după aceea, nu i-au mai 
apărut negi. 


— Domnule, a auzit el un glas slab venind de 
alături. Domnule, putem merge să atingem fierul 
acela? 


A coborât privirea şi i-a zâmbit fetiţei care ținea de 
mâini doi frați și mai Mici. 


— Da, a leannan, a spus el. Mergeţi, dar fiți atenţi 
la oameni. 


Fetiţa a dat din cap şi cei trei copii s-au îndepărtat 
cu pași mărunți, privind încoace şi încolo ca să nu 
le stea în cale marinarilor, după care s-au înălţat pe 
vârfuri ca să atingă potcoava bătută în cuie de 
catarg, pentru a le aduce noroc. Fierul oferea 
protecție şi vindecare; mamele își trimiteau deseori 
copiii suferinzi să o atingă. 

Ar avea nevoie de fier în organism, s-a gândit 
Roger, după ce văzuse erupțiile de pe feţele de un 
alb păstos ale copiilor şi după ce auzise plânsetele 
ascuțite din cauza furunculelor dureroase, a 
dinților slăbit şi a febrei. Şi-a reluat munca, 
măsurând apă cu caucul şi turnând-o în gălețile şi 
în vasele întinse de emigranți. Aproape toți 
mâncau mai ales fiertură de ovăz — la care se 
adăugau mazăre uscată şi câte o bucată de pesmet; 
acelea era toate „proviziile“ care li se puneau la 
dispoziţie pe durata călătoriei. 


Totuşi, nu auzise pe nimeni plângându-se; apa era 
curată, pesmeţii nu erau mucegăiți şi chiar dacă 
porția de ovăz nu era generoasă, nu era nici 
meschină. Echipajul era hrănit mai bine, cu carne 
şi alimente bogate în amidon, beneficiind din când 
în când de ceapă, care venea ca o alinare. Şi-a 
plimbat limba peste dinți, testându-i, aşa cum 
făcea o dată la câteva zile. Avea aproape tot timpul 
un gust de fier în gură, iar gingiile începuseră să 
sângereze din cauza lipsei de legume. 


Totuși, dinţii lui aveau rădăcini bune şi nu prezenta 
încheieturi umflate sau unghii degradate, suferinţe 
pe care le observase la alți marinari. Se 
documentase în săptămânile de aşteptare; un 
bărbat adult, cu o stare bună de sănătate, trebuia să 
suporte lipsa vitaminelor între trei şi şase luni, abia 
după aceea apăreau simptome reale de boală. Dacă 
aveau parte de vreme bună, vor traversa oceanul în 
doar două luni. 


— Mâine o să fie vreme bună, da? 


Cum acele vorbe păreau să sugereze că cineva îi 
citise gândurile, a devenit atent şi a coborât 
privirea. În faţa lui stătea fata frumoasă cu păr 
castaniu pe care o admirase pe cheiul de la 
Inverness. Morag, aşa o strigau prietenele ei. 

— Sper că da, a spus el, luându-i găleata şi 
zâmbindu-i. De unde știi? 


Ea a dat din cap şi a arătat peste umărul lui cu 
bărbia mică şi ascuţită. 


— Luna nouă e în braţele celei vechi; dacă asta 
înseamnă vreme bună pe uscat, cred că e la fel și 
pe mare, nu? 


Roger a aruncat o privire în spate şi a văzut 
curbura limpede și palidă a lunii argintii, ţinând un 
glob luminos în cupa ei. Călătorea sus pe cerul 
vioriu nesfârşit al înserării, iar reflectarea ei era 
înghițită de apa de culoare indigo. 


— Nu-ţi mai pierde vremea flecărind, fetiţo! Hai, 
întreabă-l! 


Roger s-a întors şi a văzut că persoana care îi 
adresase acele vorbe cu glas șuierat era o femeie 
între două vârste. Morag s-a uitat urât la femeie. 


— Ce-ar fi să taci? a repezit-o fata. N-o fac, ţi-am 
spus că nu vreau! 


— Eşti încăpăţânată, Morag, a comentat bătrâna, 
păşind înainte. Dacă nu vrei să ceri singură, o s-o 


fac eu în locul tău! 


Femeia a pus mâna lată pe braţul lui Roger şi i-a 
zâmbit fermecător. 


— Cum te cheamă, flăcăule? 


— Mackenzie, doamnă, a răspuns Roger 
respectuos, reținându-și zâmbetul. 


— Aha, Mackenzie, aşa! Uite, vezi tu, Morag, 


probabil că e de-un neam cu bărbatul tău şi poate 
ti-o face bucuros un serviciu! 

Cu un aer triumfător, femeia s-a întors spre fată, 
apoi s-a răsucit impunătoare spre Roger. 


— Fata asta alăptează şi moare de sete. Femeia 
trebuie să bea dacă alăptează, altfel îi seacă 
laptele; ştie toată lumea. Dar fata asta nătângă nu 
are curaj să-ți ceară ceva mai multă apă. N-o să-i 
purtați pică pentru asta, nu-i aşa? a întrebat ea 
retoric, întorcându-se şi uitându-se cu hotărâre la 
celelalte femei de la coadă. 


Lucru deloc surprinzător, toate femeile au dat la 
unison din cap ca nişte păpuşi mecanice. 


Se întuneca, dar Roger a văzut-o pe fată roşind. Cu 
buzele strânse, a acceptat găleata plină cu apă 
făcând un gest delicat din cap. 


— Mulţumesc, domnule Mackenzie! a murmurat 
ea. 


Nu a ridicat capul decât în momentul în care a 
ajuns la gura magaziei; acolo s-a oprit şi s-a uitat 
înapoi spre el, cu un zâmbet care exprima atât de 
multă recunoștință, încât Roger s-a simţit cuprins 
de un val de căldură, în ciuda vântului tăios de 
seară, care îi trecea prin cămașă şi haină. 


I-a părut rău când a văzut că şirul de femei venite 
după apă s-a terminat; emigranții au coborât sub 
punte, iar gura magaziei a fost închisă deasupra lor 
pentru carturile de noapte. Roger ştia că oamenii 
cântau şi spuneau povești ca să își treacă timpul și 
ar fi dat orice să îi asculte. Nu doar din curiozitate, 
ci şi de dor — deşi sărăcia și viitorul lor nesigur îl 
impresionau, sentimentul cel mai puternic era de 
invidie faţă de legăturile puternice dintre ei. 


Căpitanul şi membrii echipajului ocupau doar o 
fărâmă din gândurile lui. Indiferent că era ud sau 

uscat, flămând sau sătul, se gândea zi şi noapte la 
Brianna. 


A coborât la masă când s-a dat semnalul de servire 
a cinei şi a mâncat fără să bage de seamă ce avea 
pe fundul din lemn. Urma să intre în cartul al 
doilea; după ce a mâncat, s-a dus la hamacul lui, 
preferând solitudinea şi odihna în locul posibilităţii 
de a găsi tovărăşie pe teugă. 


Solitudinea era o iluzie, desigur. Legănându-se 
încet în hamac, simţea fiecare tresărire şi foială a 
marinarului de lângă el, căldura umedă a celui care 
dormea asudând, care se lipea de el. Fiecare om 
avea în jur de patruzeci şi cinci de centimetri de 
loc de dormit pe care îl putea numi al său, iar 
Roger era conştient în mod neplăcut că, atunci 
când stătea pe spate, umerii lui depăşeau acel 
spaţiu cu cinci centimetri de o parte şi de alta. 


După două nopţi de somn întrerupt din cauză că se 
ciocnea de cei doi vecini care îi aruncaseră insulte, 
făcuse schimb de locuri şi ajunsese în spaţiul de 
lângă un perete despărțitor, unde nu putea stânjeni 
decât un om. Învăţase să doarmă pe o parte, cu faţa 
la cel mult cinci centimetri de peretele despărțitor 
din lemn, cu spatele întors spre camaradul lui, și 
își concentra auzul la sunetele navei, alungând 
astfel din urechi zgomotele celor din jur. 


Nava avea o muzică a ei — parâme şi saule care 
cântau în vânt, îmbinări din lemn care scârțâiau la 
orice ridicare şi coborâre, bufnetele slabe și 
murmurele din cealaltă parte a pereților de 
compartimentare, în locşoarele întunecate ale 
magaziei în care se aflau pasagerii. A privit 
concentrat spre lemnul întunecat, luminat de 
umbrele felinarului care se legăna deasupra 
capului și a început să o recreeze pe Brianna, 

liniile chipului ei şi părul, dar şi corpul, toate 
devenind vii pe întuneric. Prea vii. 


Îi putea recrea chipul fără nicio greutate. Ceea ce 
se afla în spatele acestuia era mult mai greu de 
ghicit. 


Odihna era tot o iluzie. Când ea plecase prin 
pietre, îi răpise orice pace a minţii. Roger trăia 
într-un amestec de teamă şi furie, de sentimente de 
jignire şi trădare, presărate precum sarea sau 
piperul pe o rană deschisă. Aceleași întrebări 1 se 
învârteau prin minte fără a găsi vreun răspuns, 
amintind de nişte şerpi care încercau să-şi prindă 
coada. 


De ce plecase? 
Ce făcea în acele momente? 
De ce nu îi spusese? 


Efortul de a găsi răspuns la prima dintre acele 
întrebări îl făcea să o analizeze mereu, ca şi cum 
răspunsul i-ar fi oferit cheia întregului mister care 
o privea pe Brianna. 


Da, şi el se simţise singur. Ştia prea bine ce 
însemna să nu ai pe nimeni care să-ți aparțină sau 
căruia să-i aparţii. Însă cu siguranţă că acesta era 
un motiv pentru care ei se căutaseră unul pe altul — 
el și Brianna. 


Şi Claire ştia asta, şi-a dat el seama brusc. Fusese 
orfană, îşi pierduse unchiul — desigur, în acel 
moment era căsătorită. Dar fusese izolată de soţul 
ei în timpul războiului... da, ea ştia multe despre 
ceea ce înseamnă să fii singur. Şi tocmai de aceea 
se îngrijise ca Bree să nu rămână singură, ca să se 
asigure că fiica ei era iubită. 

Ei bine, el încercase să o iubească aşa cum se 
cuvenea — încă încerca asta, şi-a zis el sumbru, 
răsucindu-se chinuitor în hamac. În timpul zilei, 
cerințele muncii suprimau nevoile crescânde ale 
trupului. Însă noaptea... ea devenea mult prea vie, 
acea Brianna din memoria lui. 


Nu ezitase; știuse din prima clipă că trebuia să o 
urmeze. Totuşi, uneori nu era sigur dacă venise 
acolo s-o salveze sau s-o pună la punct — nu avea 
importanță, câtă vreme totul se rezolva definitiv 
între ei. El spusese că va aștepta, însă așteptase 
suficient. 


Cea mai rea nu era singurătatea, s-a gândit el, 
răsucindu-se din nou în hamac, ci îndoiala. 
Îndoiala privind simţămintele ei, dar și ale lui. 
Panica declanşată de sentimentul că nu o cunoştea 
cu adevărat. 


Pentru prima oară de când trecuse printre pietre, 
Roger şi-a dat seama ce voise ea să îi transmită 
când îl refuzase şi a înţeles că ezitarea ei era un 
semn de înţelepciune. Dar era chiar înțelepciune, 
nu doar teamă? 


Dacă ea nu ar fi trecut prin pietre, s-ar fi întors la 
el cu inima deschisă? Ori i-ar fi întors spatele, 
căutând mereu altceva? 


Era un salt de credință — să-ți azvârli inima peste 
un abis și să speri că celălalt o va prinde. În acele 
momente, inima lui era încă în zbor peste abis, fără 
certitudinea că va ateriza undeva. Însă era încă în 
zbor. 


Sunetele de cealaltă parte a despărțiturii scăzuseră 
până la tăcere, însă acum reîncepuseră, într-un 
mod furişat şi ritmic pe care îl cunoștea prea bine. 
Indiferent cine ar fi fost, o făceau din nou. 

Făceau asta aproape în fiecare noapte, când ceilalți 
dormeau. La început, auzind sunetele, se simţise 
izolat, singur cu fantoma arzătoare a Briannei. Nu 
părea să existe posibilitatea unei adevărate călduri 
umane, nici a unei uniuni a inimii sau a minții, 
nimic altceva decât consolarea animalică a unui 
trup de care să te agăţi în întuneric. Oare exista 
ceva mai mult decât atât pentru un bărbat? 


Însă apoi a început să audă și altceva în acele 
sunete, a surprins cuvinte de tandrețe rostite pe 
Jumătate, sunete tainice de confirmare, care l-au 
făcut într-un fel nu doar voyeur, ci şi participant la 
împreunarea lor. 


Bineînţeles, nu ştia cine sunt. Putea fi oricare 
dintre perechi sau o împreunare întâmplătoare, 
pornită dintr-o dorinţă carnală — și totuși Roger a 
dat chipuri acelei perechi necunoscute; în minte, l- 
a văzut pe tânărul înalt şi blond și pe fata cu părul 
castaniu şi faţa deschisă, i-a văzut privindu-se, așa 
cum se întâmplase pe chei, şi s-a gândit că şi-ar fi 
dat şi sufletul ca să afle cu certitudine. 

38 


PENTRU CEI ÎN PRIMEJDIE PE MARE 12 


O furtună izbucnită pe neașteptate i-a ţinut pe 
pasageri sub punte vreme de trei zile, iar pe 
marinari la posturile lor tot atâta timp, fără a avea 
la dispoziție decât minute furate pentru a se odihni 
sau a mânca. După încheierea ei, când Gloriana 
naviga pe valurile de hulă, iar în zori cerul era plin 
de nori în coadă de cal 5, Roger s-a împleticit 
până la hamacul lui, prea obosit ca să-şi scoată 
hainele ude. 


Zdrobit, ud, plin de sare şi dorindu-și doar o baie 
fierbinte şi o săptămână de somn, a răspuns la 
fluierul şefului de echipaj pentru cartul de după- 
amiază doar după patru ore de odihnă, astfel că a 
pornit spre locul în care trebuia să-și facă treaba. 


Spre apusul soarelui se simţea atât de obosit, încât 
muşchii îi tremurau când a ajutat la ridicarea unui 
butoi cu apă dintr-o magazie. S-a aplecat peste 
butoi, socotind că va reuși să distribuie apa fără să 
cadă cu capul înainte în el. Dar poate nu avea să se 
întâmple aşa ceva. Şi-a stropit fața cu apă rece în 
speranţa de a-şi linişti ochii care-l ardeau şi a golit 
un cauc întreg cu înghiţituri lacome, ignorând de 
astă dată ordinele impuse de  contradicția 
permanentă a oceanului — deopotrivă prea multă 
apă şi prea puţină. 


160 


Oamenii care își aduseseră vasele și gălețile pentru 
a fi umplute cu apă arătau ca şi cum s-ar fi simțit 
mai rău decât el; cu chipurile albicioase precum 
ciupercile, plini de julituri după ce fuseseră 
azvârliți de colo până colo prin magazie, ca nişte 
bile de biliard, duhnind a vomă și a oale de noapte 
care dăduseră pe de lături. 


Într-un contrast vădit cu starea generală de rău, una 
dintre vechile lui cunoştinţe sărea în jurul lui în 
cerc, cântând ceva monoton care i-a zgâriat 
urechile: 


Șapte heringi satură un somon, 
Șapte somoni satură o focă 
Șapte foci satură o balenă, 


Și şapte balene satură un Cirein 


Croin 14. 


Extrem de fericită că scăpase de sub punte, fetiţa 
țopăia ca un piţigoi nebun, făcându-l pe Roger să 
zâmbească, în ciuda oboselii. A țopăit până lângă 
balustradă, apoi s-a ridicat pe vârfurile picioarelor 
ŞI, cu precauţie, s-a uitat spre ocean. 


— Domnule Mackenzie, crezi că monstrul a 
provocat furtuna? Bunicul așa zice, că el a fost. 
Monștrii ăştia își mişcă aşa cozile uriaşe, ştiai? l-a 
întrebat fetiţa. De aceea sunt valuri atât de uriașe. 


— Eu unul nu cred asta. Unde îți sunt frățorii, a 
leannan? 


— Au fierbințeală, a răspuns fetita cu glas 
indiferent. 


Nu era nimic neobişnuit; după trei zile petrecute în 
întuneric, cu hainele umede şi o stare precară de 

sănătate, jumătate dintre emigranții care aşteptau 
la rând tuşeau și strănutau. 


— Spune-mi, ai văzut vreun monstru? l-a întrebat 
fetița, aplecându-se peste balustradă cu mâna 
streaşină la ochi. E chiar atât de mare ca să înghită 
şi corabia noastră? 


— Eu n-am văzut aşa ceva. 


Roger a lăsat caucul şi a prins-o de cordonul 
şorțuleţului, trăgând-o de lângă balustradă. 


— Ai grijă, înţelegi? Nu i-ar trebui decât o săritură 
ca să te înghită, fetițo! 


— Uite colo! a strigat copila cu glas ascuţit, 
aplecându-se şi mai mult, deşi Roger o ţinea 
strâns. Uite, el este, el este! 


Împins mai degrabă de groaza din glasul ei decât 
de ceea ce spusese, Roger s-a aplecat involuntar 
peste balustradă — o siluetă întunecată înainta chiar 
sub suprafaţa apei, netedă şi neagră, iute ca un 
glonţ, lungă cât jumătate din navă. Preţ de câteva 
clipe, a ţinut ritmul cu corabia care gonea, după 
care a rămas în urma ei. 


— E un rechin, a spus Roger, cutremurându-se fără 
să vrea, apoi a scuturat-o uşor pe fetiță pentru a-i 
opri țipetele ascuţite ca de sirenă. Nu e decât un 
rechin, ai auzit? Ştii ce e acela un rechin, nu? Am 
mâncat unul săptămâna trecută! 


Fetiţa a tăcut, însă avea faţa albă şi ochii holbaţi, 
iar buzele îi tremurau. 


— Eşti sigur? a întrebat ea. Nu era monstrul? 


— Nu, a spus Roger cu blândeţe, apoi i-a dat un 
cauc de apă doar pentru ea. A fost un rechin. 

Era cel mai mare rechin pe care îl văzuse vreodată, 
emanase o ferocitate care îi făcuse părul de pe 
antebraţe să se ridice, dar fusese doar un rechin. 
Rechinii se ţineau aproape de corabie ori de câte 
ori viteza ei scădea, așteptând gunoaiele şi resturile 
de mâncare aruncate peste bord. 


— Isobeâuil! 


O femeie indignată a strigat-o pe fetiță, chemând-o 
să dea o mână de ajutor la corvezile familiei. Cu 
buzele strânse de supărare şi târându-şi picioarele, 
Isobeâil a plecat să-şi ajute mama să care gălețile 
cu apă, lăsându-l pe Roger să-şi termine treaba 
fără ca atenția să îi mai fie distrasă de altceva. 


În afară de gândurile lui. În cea mai mare parte a 
timpului, reușea să uite că Gloriana avea dedesubt 
kilometri de apă, că nava nu era de fapt insula 
mică şi solidă ce părea, ci doar o cochilie fragilă, 
la mila forțelor care o puteau distruge în câteva 
clipe — ca şi pe toți cei aflați la bordul ei. 


Phillip Alonzo ajunsese cu bine în port? Corăbiile 
se scufundau, și încă foarte des; citise multe 
relatări de acest fel. După ce supravieţuise acelor 
trei zile de furtună, nu putea decât să fie uimit că 
nu se scufundau mai multe. Şi nu putea face nimic 
în acea situaţie, ci doar să se roage. 


Pentru cei în primejdie pe mare, Doamne, îndură- 
te de ei. 


Cu o claritate neașteptată, a înţeles exact ce voise 
să spună cel care scrisese acel vers. 


După ce a terminat, a lăsat caucul să cadă în butoi 
şi a luat o scândură pentru a-l acoperi; șobolanii 
cădeau uneori în butoaie și se înecau. Una dintre 
femei l-a prins strâns de braţ în momentul în care a 
dat să plece. Femeia a făcut semn către băieţelul pe 

care îl ținea în braţe şi care se zvârcolea, hpindu-se 
de gâtul ei. 


— Domnu” MacKenzie, n-ar putea căpitanul să îl 
atingă cu inelul? Gibbie al nostru are dureri de 
ochi pentru că a stat prea multă vreme în întuneric. 


Roger a ezitat, dar apoi s-a mustrat în gând. Ca și 
restul echipajului, prefera să stea departe de 
Bonnet, dar nu avea niciun motiv să refuze 
rugămintea femeii; căpitanul mai făcuse asta cu 
inelul lui de aur, acela fiind un remediu popular 
pentru ochi inflamaţi și dureroşi. 


— Da, sigur, a spus el, uitând un moment de sine. 
Vino! 


Femeia a chpit surprinsă, dar l-a urmat 
ascultătoare. Căpitanul era pe puntea dunetei, 
discutând aprins cu ofiţerul secund: Roger i-a făcut 
semn femeii să aştepte puţin, iar ea a dat din cap 
făcându-se mică în spatele lui. 


Căpitanul arăta la fel de obosit ca și ceilalți, 
ridurile 1 se adânciseră. Semăna cu Lucifer după ce 
domnise o săptămână peste iad şi descoperise că 
nu era o joacă, s-a gândit Roger amuzat, dar şi 
cuprins de amărăciune. 


— ... daune la lăzile cu ceai? tocmai îl întreba 
Bonnet pe ofiţer. 


— Doar la două, dar nu sunt ude cu totul, i-a 
răspuns Dixon. Putem recupera o parte şi probabil 
că scăpăm de ele la Cross Creek. 


— Mda, cei din Edenton şi din New Bern sunt mai 
pretenţioşi. Acolo o să luăm preţul cel mai bun; o 
să scăpăm de ceea ce se poate înainte de a ajunge 
la Wilmington. 

Bonnet s-a întors puţin şi l-a văzut pe Roger. 
Expresia de pe faţa lui s-a înăsprit, dar s-a destins 
când a auzit rugămintea. Fără să comenteze, s-a 
aplecat şi a frecat ochii micuţului Gilbert cu inelul 
din aur pe care îl purta pe degetul mic. Un cerc lat, 
simplu, a observat Roger; arăta ca o verighetă, dar 
mai mică — probabil era a unei femei. Temutul 
Bonnet purta un semn de iubire? Tot ce se putea, a 
presupus Roger, probabil că unele femei socoteau 
atrăgător aerul de violență stăpânită. 


— Copilu” e bolnav, a remarcat Dixon. A arătat spre 
umflăturile din spatele urechilor băiatului și spre 
obrajii îmbujoraţi de febră. 


— Nu, doar febra laptelui, a spus femeia, trăgându- 
şi copilul la sân ca pentru a-l apăra. Pesemne că îi 
apare un dinte. 


Căpitanul a dat indiferent din cap şi s-a întors cu 
spatele. Roger a condus-o pe femeie până la 
bucătărie pentru a cerşi o bucată de pesmet pe care 
să o roadă copilul, după care a trimis-o la magazia 
provă, alături de ceilalți emigranți. 


Nu s-a mai gândit la gingiile copilului; în timp ce 
urca scara spre punte, a analizat în minte discuția 
pe care o surprinsese. 


Înainte de a ajunge la Wilmington, corabia avea să 
oprească la New Bern şi la Edenton. Şi era 
limpede că Bonnet nu se grăbea; va căuta să obțină 
prețuri bune pentru mărfuri şi probabil că se va 
tocmi îndelung pentru contractele pasagerilor lui — 
Iisuse, probabil că vor trece săptămâni întregi până 
să ajungă la Wilmington! 


Nu era bine, s-a gândit Roger. Doar Dumnezeu știa 
unde va ajunge Brianna — orice i se putea întâmpla. 
În ciuda furtunii, Gloriana înaintase repede — cu 
voia Domnului, vor ajunge în Carolina de Nord 

doar în opt săptămâni, dacă aveau vânt prielnic. 
Nu voia să sacrifice timpul câştigat ca să 
lâncezească în porturile din Carolina de Nord, 
târându-se spre sud. 


Va cobori de pe Gloriana în primul port în care vor 
acosta, a hotărât el, și va porni spre sud cum va 
putea. Adevărat, îşi dăduse cuvântul că va rămâne 
la bord până se vindeau mărfurile, însă în acest caz 
nu-și va primi simbria, astfel că schimbul i se 
părea destul de cinstit. 


Aerul rece şi proaspăt de pe punte l-a ajutat să se 
mai învioreze. Parcă ar fi avut capul umplut cu 
lână umedă, iar gâtlejul îi era iritat din cauza sării. 
Mai avea trei ore până să iasă din cart; s-a dus spre 
provă să mai ia o gură de apă, sperând că asta îl va 
ajuta să reziste pe picioare. 


Dixon îl lăsase pe căpitan cu treburile lui şi se 
plimba printre grupurile de pasageri, făcând semne 
din cap spre bărbați și oprindu-se la un moment 
dat pentru a-i spune ceva unei femei cu copii 
alături. Ciudat, s-a gândit Roger. Secundul nu era 
sociabil nici cu oamenii din echipaj, darămite cu 
pasagerii, pe care îi socotea o formă incomodă de 
marfă. 


Ceva s-a trezit în mintea lui când s-a gândit la 
mărfuri, ceva neplăcut, dar nu a reușit să îşi dea 
seama ce anume. Acel ceva stăruia în umbrele 
stării de epuizare, nevăzut, îndeajuns de aproape 
pentru a-i simți mirosul. Da, asta era, trebuia să 
aibă legătură cu un miros. Dar ce...? 


— MacKenzie! 


Un marinar îl chema dinspre puntea pupă, 
făcându-i semn să vină pentru a-l ajuta să 
cârpească velele sfâşiate de furtună; maldăre uriașe 
de pânză groasă, pliată, zăceau pe punte ca nişte 

nămeți murdari, iar straturile de deasupra se 
unduiau în vânt. 


Roger a gemut şi s-a întins pentru a-şi dezmorți 
muşchii. Indiferent ce se va întâmpla în Carolina 
de Nord, va fi mai mult decât bucuros să plece de 
pe corabie. 


Două nopți mai târziu, Roger era adâncit în vise 
când l-au trezit răcnetele. A coborât din hamac și a 
fugit spre scara de tambuchi cu inima bubuindu-i 
în piept și abia după aceea a înţeles că era treaz. A 
dat să pună piciorul pe prima treaptă, dar a fost 
azvârlit înapoi de o lovitură puternică în piept. 


— Rămâi acolo, neghiobule! a mârâit Dixon, aflat 
pe trepte. 


Roger a văzut capul secundului, profilat pe pătratul 
înstelat al tambuchiului de deasupra. 


— Ce e? Ce s-a întâmplat? 


S-a scuturat, alungând confuzia produsă de vis, 
dar, după ce s-a trezit de-a binelea, a constatat că 
era şi mai confuz. 


În apropierea lui erau şi alți membri ai echipajului; 
în timp ce se chinuia să se ridice în picioare, le-a 
simţit trupurile împiedicându-se de el. Însă 
hărmălaia era deasupra; tropăituri pe punte, țipete 
şi răcnete ascuţite cum nu mai auzise până atunci. 


— Ucigaşilor! a zbierat o femeie cu glas strident ca 
un fluier, care a răsunat mai puternic decât 
celelalte țipete. Ucigaşi neno... 


Vocea s-a întrerupt brusc, după care s-a auzit un 
bufnet puternic pe punte. 

— Ce este? 


Roger şi-a croit drum printre oameni şi a ajuns pe 
scară, după care a strigat spre Dixon: 


— Ce e? Suntem atacați? 


Cuvintele lui au fost acoperite de țipetele de 
deasupra; urletele ca de sirenă ale femeilor şi ale 
copiilor răzbăteau printre mugetele şi sudălmile 
bărbaţilor. 


Undeva deasupra a licărit o lumină roşie. Luase 
foc nava? Roger a trecut cu forța printre oameni și 
s-a prins de scară, a întins mâna şi l-a apucat pe 
Dixon de un picior. 


— Coboară! 


Dixon şi-a smuls piciorul şi a lovit cu el, țintind 
spre capul lui Roger. Stai acolo! Iisuse, omule, vrei 
să iei vărsat? 


— Vărsat? Ce dracu” se petrece acolo? 


Cum ochii i se obişnuiseră deja cu întunericul, 
Roger l-a prins iar pe Dixon de picior şi i l-a 
răsucit cu ferocitate, trăgându-l în jos. Luat pe 
nepregătite, Dixon s-a dezechilibrat pe scară și a 
căzut greoi, alunecând peste capul lui Roger și 
aterizând peste oamenii de jos. 


Roger a ignorat strigătele de revoltă şi surprindere 
ale celor din spatele lui și a urcat pe punte. În jurul 
gurii de magazie de la provă se buluceau mai mulți 
bărbaţi. Felinarele atârnate deasupra, în greement, 
aruncau lumini roşietice, albe și gălbui făcând să 
sclipească lamele pumnalelor. 


S-a uitat imediat să vadă altă navă, dar, de jur 
împrejur, oceanul era întunecat şi pustiu. Nu 

fuseseră abordaţi de pirați; tot tumultul se petrecea 
în apropiere de tambuchi, unde se strânseseră 
jumătate dintre membrii echipajului, înarmați cu 
pumnale și cu bâte. 


Revoltă la bord? s-a întrebat Roger, dar a respins 
ideea imediat, fiindcă zărise capul descoperit al lui 
Bonnet deasupra mulțimii, cu părul blond lucind în 
lumina unui felinar. Și-a croit drum prin mulțime, 
împingându-i fără milă cu umerii pe marinarii mai 
scunzi. 


Ţipetele şi răcnetele răsunau din magazie, de 
dedesubt răzbătea o geană de lumină. O legătură 
de cârpe a fost trecută din mână în mână, apoi a 
dispărut dincolo de masa de oameni cu bâte care se 
tălăzuia. S-a auzit apoi un plescăit la babord, apoi 
altul. 


— Ce e, ce s-a întâmplat? l-a întrebat pe șeful de 
echipaj, care stătea aproape de gura magaziei 
tinând în mână un felinar. 


Omul s-a răsucit şi l-a fulgerat cu privirea. 
— Nu ai avut vărsat, aşa e? Du-te jos! 


Hutchinson îşi mutase deja privirea înapoi spre 
gura magaziei. 


— Ba da, am avut! Ce legătură are asta cu...? 
Şeful de echipaj s-a întors surprins. 


— Ai avut vărsat? Nu ai semne pe faţă. Haide, lasă- 
mă, coboară cum ţi-am spus, că avem nevoie de 
toți oamenii teferi. 


— Pentru ce? 

Roger s-a aplecat în față ca să se facă auzit în 
hărmălaia care răzbătea de sub punte. 


— Vărsat! a răcnit şeful de echipaj. 


A făcut semn spre uşa magaziei, în tip ce un 
marinar a apărut în capul scării având sub braţ un 
copil care dădea slab din picioare. Nişte mâini se 
agățau de el şi îl loveau în spate, iar glasul unei 
femei se ridica peste celelalte zgomote, într-un 
răcnet sfredelitor de groază. 


Femeia l-a prins pe marinar de bluză și Roger a 
văzut-o cățărându-se pe trupul lui, trăgându-l 
înapoi şi zbătându-se să apuce copilul, smulgând 
bluza bărbatului şi zgâriindu-i spinarea. 


Marinarul a urlat şi a lovit-o cu pumnul, încercând 
să scape de ea. Scara era fixă, dar marinarul, având 
doar o mână liberă, s-a dezechilibrat, s-a balansat 
nebunește, iar furia din privirile lui s-a transformat 
în groază când picioarele i-au alunecat de pe 
treaptă. 


Doar reflexul l-a făcut pe Roger să se arunce 
înainte şi să prindă copilul ca pe o minge de rugbi, 
în timp ce marinarul a întins braţele sperând să se 
salveze de la cădere. Îmbrăţișaţi ca doi amanți, 
marinarul şi femeia au căzut pe spate în hăul 
magaziei. De dedesubt s-au auzit un bufnet şi alte 
răcnete, apoi, pentru o clipă, s-a lăsat liniştea, 
produsă de şoc. Însă urletele au izbucnit din nou 
dedesubt, iar în jurul lui Roger au reînceput 
vociferările. 


Roger a așezat copilul într-o poziţie firească și a 
încercat să îi potolească scâncetele bătându-l 
stângaci pe spate. Părea dezarticulat în braţele sale 
şi dogorea, chiar prin straturile de hăinuţe. Chipul 
i-a devenit vizibil când șeful de echipaj a ridicat 
felinarul și s-a uitat cu dezgust la el. 

— Sper că ai avut vărsat, MacKenzie, a spus el. 


Era micuțul Gilbert, copilaşul cu ochi iritați, dar în 
două zile suferise o asemenea schimbare, încât 
Roger abia l-a recunoscut. Băiatul era slab ca o 
arătare, faţa rotundă se subțiase atât de mult, că i 
se vedeau oasele craniului. Pielea deschisă la 
culoare, pătată de murdărie, dispăruse şi ea, 
acoperită de un strat atât de gros de pustule care 
supurau, încât ochii îi deveniseră niște despicături 
în capul care i se legăna moale. 


Abia a avut timp să observe imaginea, că cineva 1- 
a şi smuls trupul mic şi fierbinte din mână. Până 
să-şi dea seama că nu mai ţinea nimic în braţe, a 
auzit un nou plescăit la babord. 


Cu un reflex inutil, s-a întors spre balustradă, cu 
pumnii strânşi de şoc, apoi s-a răsucit din nou când 
a auzit un urlet venind dinspre gura magaziei din 
spatele lui. 


A 


Pasagerii își reveniseră după atacul-surpriză. 
Înarmaţi cu ce găsiseră la îndemână, câţiva bărbaţi 
au urcat furtunos scara şi s-au aruncat asupra 
marinarilor de pe punte, doborându-i într-o 
frenezie uimitoare. 


Cineva l-a izbit ca o ghiulea şi l-a trântit; s-a 
rostogolit într-o parte, în timp ce un picior de 
scaun a bubuit lângă capul lui. S-a ridicat în patru 
labe, dar a fost lovit în coaste, tras şi împins, 
ridicat peste denivelănile punţii. Profitând de un 
moment de acalmie, s-a aruncat orbește spre o 
pereche de picioare, fără să aibă habar dacă lupta 
împotriva membrilor echipajului sau a pasagerilor, 
străduindu-se doar ca să-şi facă loc, să se ridice în 
picioare pentru a putea respira. 


Duhoarea de boală a răbufnit din magazie, un 
miros dulceag de putreziciune, care a acoperit 

miasma obişnuită de corpuri asudate şi de fecale. 
Felinarele se legănau în vânt, iar lumina lor a 
fragmentat întreaga scenă, astfel că Roger vedea 
când o faţă, cu ochi dilatați și urlând, când un braţ 
înălțat, când un picior dezgolit, care dispărea în 
întuneric, pentru a fi înlocuit imediat de coate, 
cuțite şi genunchi care loveau; puntea părea plină 
de trupuri dezmembrate. 


Deruta era atât de puternică, încât Roger s-a simțit 
şi el dezmembrat. Brațul drept îi amorțise, a 
coborât brusc privirea, așteptându-se să descopere 
că îi fusese smuls. Era încă la locul lui, l-a ridicat 
din reflex, evitând o lovitură venită de niciunde, 
care totuși i-a zdruncinat oasele braţului. 


Cineva l-a tras de păr; s-a eliberat şi s-a răsucit, a 
lovit pe cineva în coaste cu cotul şi s-a învârtit încă 
o dată, lovind în gol. S-a trezit o clipă departe de 
centrul încăierăru, gâfâind. Dinaintea lui, în umbra 
balustradei, s-au ghemuit două siluete; în timp ce 
el scutura din cap să se dezmeticească, cea mai 
înaltă s-a ridicat şi s-a repezit la el. 


Sub forța impactului, s-a răsucit înapoi, prinzându- 
| pe atacator. S-au izbit de arborele trinchet şi au 
căzut împreună, apoi s-au rostogolit, cărându-și 
pumni unul altuia orbește. Prins în plasa de 
zgomote şi lovituri, nu a mai acordat nicio atenție 
cuvintelor rostite gâfâit şi incoerent la urechea lui. 


Apoi a fost lovit cu piciorul o dată, de două ori, iar 
când a slăbit strânsoarea asupra adversarului, doi 
marinari 1-au despărțit cu lovituri de picior. Cineva 
l-a prins pe celălalt bărbat şi l-a ridicat în picioare. 
În lumina felinarului ţinut sus de șeful de echipaj, 
Roger a zărit faţa pasagerului înalt, cu păr blond — 
soțul lui Morag MacKenzie, ai cărui ochi verzi 
erau nebuni de furie. 

MacKenzie arăta rău, la fel şi Roger, lucru pe care 
l-a constatat când și-a trecut palma peste faţă şi şi- 
a simţit buza spartă, însă faţa lui nu prezenta 
pustule. 


— Foarte bine, a spus scurt Hutchinson, iar bărbatul 
a fost îmbrâncit spre gura magaziei. 


Marinarii l-au ridicat destul de brutal pe Roger, iar 
apoi l-au lăsat să se legene pe picioare, ameţit și 
ignorat, în timp ce ei îşi terminau treaba. 
Împotrivirea nu durase mult; deși împinşi de furie 
şi de disperare, pasagerii erau slăbiți de şederea 
sub punte vreme de şase săptămâni, de boli şi de 
mâncare sărăcăcioasă. Cei mai rezistenți fuseseră 
supuşi cu bătaia, cei slabi fuseseră siliți să se 
retragă, iar cei bolnavi de vărsat... 


Roger s-a uitat dincolo de copastie, la reflexia lunii 
senine în apă. S-a prins de balustradă şi a vărsat, 
icnind până când nu a mai simţit decât arsura bilei 
în gât şi în nas. Apa era întunecată şi pustie. 


Stors şi tremurând de epuizare, a traversat încet 
puntea. Marinarii pe lângă care a trecut erau tăcuţi, 
dar dinspre magazia provă se înălța un vaiet 
subțiratic, mereu, mereu, tânguirea nesfârșită a 
cuiva care nici nu cunoştea odihna. 


Aproape că s-a prăbuşit pe scara tambuchiului care 
ducea în dormitorul echipajului, s-a dus spre 
hamacul lui şi, fără să răspundă la vreo întrebare, 
şi-a tras pătura peste cap, străduindu-se să alunge 
din urechi acel vaiet — să nu mai audă nimic. 


Dar sufocat sub pătura de lână nu avea cum să 
găsească uitarea, aşa că a aruncat-o cât colo, 
simțindu-și inima gata să-i iasă din piept și 
înecându-se. A inspirat adânc, iar și iar, până când 
a ametit, după care a inspirat din nou adânc, de 

parcă ar fi trebuit să respire și în locul celor care 
nu mai puteau face asta. 


— Aşa e cel mai bine, flăcăule, îi spusese Hutchison 
pe un ton înţelegător şi aspru, trecând pe lângă el 
în timp ce îşi vărsa mațele peste balustrada 
corabiei. Boala asta se răspândește ca un foc de 
prerie; dacă nu îi scoteam pe cei bolnavi, niciunul 
din magazia aia nu ar fi supraviețuit până 
ajungeam la țărm. 


Şi asta era mai bine decât moartea treptată din 
cauza scabiei şi a febrei? Nu pentru cei rămași; 
vaietele au continuat, străpungând tăcerea, trecând 
prin lemn, pătrunzând în inimi. 


Prin minte i-au fulgerat imagini deformate, scene 
trunchiate, surprinse de becuri incandescente 
invizibile; trăsăturile schimonosite ale marinarului 
când căzuse în magazie; buzele întredeschise ale 
băieţelului cu gura plină de pustule. Bonnet, stând 
deasupra acelei încărerări, cu chipul ca al unui 
înger căzut, urmărind totul. Și apa întunecată și 
hămesită, pustie sub lumina lunii. 


Ceva s-a izbit cu un sunet slab de corpul corabie, 
alunecând, iar el s-a făcut ghem, tremurând, uitând 
de căldura  copleşitoare din cală şi de 
nemulțumirile rostite în somn de omul de alături. 
Nu, oceanul nu era pustiu. Auzise marinarii 
spunând că rechinii nu dormeau niciodată. 


— Oh, Doamne! a spus el cu voce tare. Oh, 
Doamne! 


Ar fi trebuit să se roage pentru morţi, dar nu putea. 


Zbătându-se, s-a rostogolit din nou şi a încercat să 
scape, iar în ecoul rugii inutile și-a adus aminte de 
ceva — câteva cuvinte rostite cu frenezie, gâfâit, în 
urechea lui în momentele de confruntare dementă. 

Pentru numele lui Dumnezeu, omule, spusese 
bărbatul cu păr blond. Pentru numele lui 
Dumnezeu, las-o în pace! 


Scăldat într-o sudoare rece, s-a îndreptat şi a rămas 
nemișcat. 


Două siluete în umbră. Şi gura magaziei de 
provizii, aflată la aproape şase metri depărtare. 


— Oh, Dumnezeule! a spus el din nou, dar de astă 
dată era o rugăciune. 


În ziua următoare, în timpul cartului mic 15, Roger 
a găsit prilejul de a coborî în magazie. Nu a făcut 
niciun efort să se ferească; după ce îi urmărise pe 
marinari, descoperise imediat că într-un spațiu 
restrâns, nimic nu atrăgea mai mult atenția decât 
încercarea de a te furișa. 


Dacă l-ar fi întrebat cineva, ar fi spus că auzise 
niște zgomote ciudate şi că se gândise că mărfurile 
se deplasaseră. Destul de aproape de adevăr. 


S-a ţinut cu mâinile de marginea bocaportului; 
dacă nu cobora scara, existau mai puţine şanse de a 
fi urmărit. S-a lăsat să cadă în întuneric, a aterizat 
greoi, parcă i-ai fi vibrat toate oasele. Dacă cineva 
s-ar fi aflat acolo, l-ar fi auzit — la fel şi cel care l- 
ar fi urmărit. 


I-au trebuit câteva momente ca să își revină din 
şocul provocat de cădere, apoi a început să se 
deplaseze prevăzător printre movilele întunecate 
ale mărfurilor stivuite acolo. Pe margini, totul 
părea neclar. lar asta, nu din cauza luminii slabe, a 
socotit el; tot ce se afla în cală trepida foarte slab, 
reflectând tremurul existent în corpul corabiei. 
Dacă asculta cu atenție, îl putea percepe; cea mai 
Joasă notă din cântecul navei. 

Printre spațiile înguste dintre șirurile de lăzi se 
conturau unul lângă altul uriaşele pântece ale 
butoaielor cu apă. A inspirat; aerul era încărcat de 
mirosul de lemn umed, peste care plutea parfumul 
slab al oceanului. Se auzeau foșnete şi scârțâituri, 
dar şi multe alte zgomote, însă nu a observat 
niciun semn al unei prezenţe umane. Totuşi, era 
convins că acolo se afla cineva. 


Și tu de ce-ai venit aici, amice? şi-a zis el. Ce se 
întâmpla dacă vreunul dintre pasageri îşi găsise 
refugiul aici? Dacă cineva se ascunsese, era foarte 
probabil să sufere de vărat; iar Roger nu putea să-l 
ajute cu nimic — şi atunci, de ce mai căuta? 


Pentru că îi era imposibil să nu caute, acesta era 
răspunsul. Nu se putea învinui că nu reuşise să-i 
salveze pe pasagerii bolnavi de vărsat; nimic nu i- 
ar fi putut ajuta şi probabil că o moarte subită prin 
înec nu era în niciun caz mai groaznică decât 
agonia pe care o aducea boala. Așa prefera să 
creadă. 


Însă nu dormise; evenimentele de peste zi îi 
treziseră un asemenea sentiment de groază și 
dezgustătoare neputinţă, încât nu îşi putea găsi 
odihna. Nu conta dacă putea sau nu să facă ceva, el 
trebuia să încerce. Trebuia să caute. 


Ceva mic s-a mișcat în umbrele adânci ale 
magaziei. Un şobolan, s-a gândit el şi s-a întors 
instinctiv ca să îl calce cu piciorul. Mişcarea l-a 
salvat; un obiect greu a trecut şuierând pe lângă 
capul lui şi a căzut cu un plescăit în santina de 
dedesubt. 


Şi-a aplecat capul şi, cu umerii strânși la gândul că 
va primi o lovitură, s-a aruncat înainte. Nu avea 
unde să fugă și nici nu existau ascunzişuri. A văzut 
din nou silueta, s-a repezit și degetele i s-au 
încleştat pe o bucată de stofă. A smucit tare şi a dat 

de carne. După o încăierare scurtă pe întuneric, 
urmată de un strigăt slab, s-a pomenit strivind un 
trup de peretele despărțitor și ținând strâns mâna 
subțire a lui Morag MacKenzie. 


— Ce dracu”? 


Ea l-a lovit şi a încercat să-l muşte, dar el nu s-a 
sinchisit. A prins-o strâns de ceafă şi a tras-o în 
lumina cenuşie a magaziei. 


— Ce faci aici? 


— Nimic! Dă-mi drumul! Te rog, dă-mi drumul! Te 
rog, domnule... 


Neavând putere să se elibereze — probabil cântărea 
pe jumătate cât el —, tânăra a trecut la rugăminți, 
rostind vorbele pe jumătate în șoaptă, un şuvoi al 
disperării. 

— De dragul mamei tale, domnule! Nu face asta, te 


rog, nu-i lăsa să mi-l ucidă, te implor! 


— N-am de gând să ucid pe nimeni. ȘI, pentru 
numele lui Dumnezeu, taci! a spus el și a scuturat- 
o uşor. 


Din umbrele cele mai întunecate, din spatele unui 
lanţ de ancoră, s-a auzit scâncetul subțire al unui 
copil agitat. 


Deznădăjduită, ea a icnit şi a ridicat privirea spre 
el. 


— O să-l audă! Dumnezeule, domnule, lasă-mă să 
mă duc la el! 


Era atât de disperată, încât a reușit să se elibereze 
şi a fugit spre locul de unde veneau sunetele, 

trecând peste zalele lanţului ruginit, fără să ia în 
seamă mizeria de pe ele. 


Roger a urmat-o mai încet; femeia nu putea fugi de 
acolo — nu avea unde să se ducă. I-a găsit în locul 
cel mai întunecos, în guseul 1€ corabiei, unde se 
îmbinau grinzile uriaşe care formau coca. Între 
bârnele cocii şi lanţul de ancoră era un spaţiu de 
vreo treizeci de centimetri; femeia era doar o pată 
ceva mai puţin întunecată decât bezna de iad. 


— N-o să-ţi fac niciun rău, a spus el încet. 


Umbra a părut că se fereşte de el, şi Roger nu a 
primit răspuns. 

Treptat, ochiu 1 s-au obişnuit cu întunericul; o 
lumină palidă se furişa totuşi dinspre uşa magazie. 
A observat o pată albicioasă — ea își dezgolise un 
sân şi îi dădea copilului să sugă. A auzit 
plescăiturile slabe făcute de copilul care se hrănea. 


— Ce naiba cauţi aici? a întrebat Roger, deși ştia 
destul de bine. 


Stomacul 1 s-a strâns, şi nu doar din cauza 
mirosului respingător al santinei. S-a ghemuit 
lângă ea, abia reuşind să încapă în spaţiul strâmt. 


— Mă ascund! a spus ea cu ferocitate. Nu ţi-ai dai 
seama? 


— Copilul e bolnav? 
— Nu! 


S-a aplecat asupra copilului, chinuindu-se să se 
îndepărteze de Roger. 


— Şi atunci...? 

— N-are decât o uşoară iritație! Toţi copiii păţesc 
asta, aşa mi-a spus mama! 


Dincolo de furia cu care respingea acuzaţia lui, 
Roger i-a simțit teama din glas. 


— Eşti sigură? a întrebat el cât de blând a putut. 
A întins mâna spre copil. 


Ea l-a lovit stângaci, iar el, cu un şuierat de durere, 
şi-a retras braţul. 


— Iisuse! M-ai înţepat! 


— Stai acolo! Am pumnalul soţului meu, l-a 
avertizat ea. Nu te las să mi-l iei, mai întâi o să te 
omor, jur că aşa o să fac! 


Roger a crezut-o. A dus mâna la gură și a simțit 
gustul sângelui, dulceag şi sărat. Nu era decât o 
zgeârietură, dar o credea în stare să se apere. L-ar 
ucide — ori ar muri chiar ea, dacă ar fi găsit-o un 
alt membru al echipajului. 


Dar nu, s-a gândit el. Femeia valora bani. Bonnet 
nu ar ucide-o, ar pune doar să fie târâtă pe punte și 
silită să vadă cum copilul îi este smuls din braţe și 
azvârlit în mare. Și-a adus aminte umbrele 
întunecate care urmăreau corabia şi s-a cutremurat 
înfrigurat, lucru care nu avea nicio legătură cu 
umezeala din magazie. 


— Nu ţi-l iau. Dar dacă are vărsat... 
— N-are! Jur pe ce am mai sfânt că nu! 


A întins brusc mâna din umbră și l-a prins strâns 
de mânecă. 


— E aşa cum îţi zic, nu e decât febra laptelui, am 
mai văzut asta, domnule — de o sută de ori! Mama 

a avut nouă copii, eu sunt cea mai mare şi ştiu bine 
când un copil e bolnav şi când îi apar dinţii! 


Roger a ezitat, apoi s-a hotărât brusc. Dacă ea se 
înşela și copilul era bolnav de vărsat, probabil că 
era deja infectată; readucerea ei în magazia 
emigranților nu va face decât să răspândească 
boala. Iar dacă avea dreptate, asta nu conta; Roger 
ştia la fel de bine ca şi ea că simpla vedere a 
erupției va condamna imediat copilul. 


A observat că femeia tremura, în pragul isteriei. A 
vrut să o atingă pentru a o linişti, dar s-a răzgândit. 
Nu avea încredere în el şi nu era de mirare. 

— N-o să te dau de gol, i-a şoptit el. 

Vorbele i-au fost primite cu o tăcere bănuitoare. 

— Ai nevoie de mâncare, nu? Şi de apă. Curând n-o 
să mai ai lapte şi ce se va întâmpla atunci cu 


copilul? 


A auzit-o respirând greu, hârâit. Era bolnavă, dar 
nu neapărat de vărsat; toți pasagerii din cală tușeau 
şi respirau şuierat — umezeala le pătrunsese în 
plămâni de mult. 


— Arată-mi-l. 

— Nu! 

Ochii ei au sclipit în întuneric, temători ca ai unui 
şobolan încolțit. Apoi femeia şi-a arătat dinții mici 
şi albi. 

— Jur că nu ţi-l iau. Dar trebuie să-l văd. 

— Pe ce juri? 


S-a străduit să-şi amintească un jurământ celtic 
potrivit, apoi a renunțat şi a spus ceea ce îl 


180 


frământa. 


— Pe viaţa femeii mele, a spus el, şi pe viața 
copiilor mei nenăscuţi. 


I-a simţit îndoiala, apoi starea de încordare s-a mai 
domolit. Relaxându-se, femeia l-a atins uşor cu 
genunchiul când s-a mișcat. Apoi s-a auzit un 
foşnet printre zalele lanţului. De astă dată erau 
șobolani. 


— Nu-l pot lăsa aici cât merg să fur mâncare. 


Roger a văzut-o arătând din cap spre sursa 
zgomotului. 


— L-ar mânca de viu; deja m-au muşcat în somn 
creaturile astea mizerabile. 


Roger a întins mâinile, conştient tot timpul de 
zgomotele care veneau dinspre punte. Era puţin 
probabil să coboare cineva acolo, dar cât va mai 
trece până când îi va observa cineva lipsa? 


Ea a ezitat, dar în cele din urmă a dus un deget 
spre sân și a desprins gura copilului, care a scâncit 
şi s-a zvârcolit puţin când Roger l-a luat în braţe. 


Nu avusese des prilejul să țină sugari în brațe; 
senzația dată de ghemotocul mic şi murdar a fost 
ciudată — era inert, dar vioi, moale, dar ferm. 


— Fii atent la capul lui! 
— Gata. 


Ținând capul rotund și cald într-o palmă, s-a retras 
un pas sau doi cu spinarea încovoiată, îndreptând 
fața copilului spre lumina difuză. 


Obraju lui erau presăraţi cu pustule roşietice, albe 
la vârf — semănau cu cele provocate de vărsat, şi a 

simțit un fior de repulsie în palme. Imun sau nu, 
era nevoie de curaj să atingă sugarul fără să 
tresară. 


S-a uitat atent la copil, apoi, ignorând șuieratul de 
protest al mamei, i-a desfăcut scutecele. Şi-a 
strecurat palma sub hainele lui, dând de cârpa udă 
dintre picioarele plinuțe, apoi a pipăit pielea netedă 
şi mătăsoasă a pieptului şi a stomacului. 


Copilul nu părea grav bolnav; avea ochii limpezi, 
nu lipicioşi. Şi, deşi părea să aibă febră, nu semăna 
cu dogoarea pe care o constatase Roger în noaptea 
dinainte la celălalt copil. Sugarul a scâncit şi s-a 
zvârcolit, dar dădea cu putere din picioarele micuţe 
şi nu prezenta spasmele slabe ale unui copil pe 
moarte. 


Copiii mici mor repede, îi spusese Claire. Nici nu 
ai idee cât de repede progresează boala când nu ai 
la dispoziție ceva care să lupte împotriva ei. 
Acum, după cele petrecute noaptea precedentă, 
avea idee. 


— În regulă, a şoptit el într-un târziu. S-ar putea să 
ai dreptate. 


Mai mult a simțit decât a văzut cum se relaxează 
braţul tinerei — avea pumnalul pregătit. 


l-a întins copilul, cu un sentiment de ușurare 
amestecată cu reținere. Și-a dat seama îngrozit ce 
răspundere acceptase. 


Morag îi cânta copilului, ținându-l lipit de sân, în 
timp ce îl înfășa la loc. 


— Jemmy, dulceaţă, fii cuminte! Taci, micuţule! 
Totul e bine, mami e aici, cu tine. 

— Cât timp? a întrebat Roger în şoaptă, punând 
mâna pe braţul ei. Cât ţine erupția, dacă e febra 
laptelui? 


— Cam patru sau cinci zile, i-a răspuns ea în şoaptă. 
Peste două zile, oricine va vedea că nu e vărsat, că 


arată altfel. Şi atunci o să pot ieşi de aici. 


Două zile. Dacă era vărsat, copilul avea să moară 
în două zile. Dacă nu, poate se va descurca el. Și 
poate şi ea. 


— Poţi sta trează atâta vreme? Șobolanii... 


— Da, pot, a spus ea cu îndârjire. Pot face ceea ce 
trebuie. Mă ajuţi? 


Ignorând duhoarea din magazie, a inspirat adânc. 

— Da, o să te ajut. 

S-a ridicat şi i-a întins mâna. După o scurtă ezitare, 
ea a acceptat-o şi s-a ridicat. Era scundă, abia dacă 
îi ajungea la umăr, iar mâna ei într-a lui părea a 
unui copil — printre umbre, arăta ca o fetiță care 
ține o păpușă la piept. 


— Câţi ani ai? a întrebat-o el brusc. 


Roger i-a surprins strălucirea din ochi, 
surprinderea, apoi i-a văzut zâmbetul. 


— [eri am împlinit douăzeci şi doi, a răspuns ea sec. 
Astăzi mă simt de parcă aş avea o sută. 


Şi-a retras mâna mică și umedă şi s-a topit înapoi 
în întuneric. 

CAP SAU PAJURĂ 


Ceaţa se îndesise în cursul nopţii. Spre zori, 
corabia înainta printr-un nor atât de dens, încât nici 
apa oceanului nu se vedea, şi doar susurul valurilor 
sugera că Gloriana încă plutea pe apă, iar nu prin 
aer. 


Soarele nu se vedea, iar vântul scăzuse, astfel că 
velele atârnau moi, umflându-se când şi când, dacă 
apărea vreo adiere. Chinuiţi de lipsa luminii, 
oamenii umblau pe punte ca nişte fantome, 
apărând din negură atât de brusc, încât îi luau prin 
surprindere pe cei întâlniți în cale. 


Negura i-a slujit lui Roger; a putut trece aproape 
nevăzut pe navă, pentru a se strecura neobservat în 
magazie, având ascunsă sub haină hrana pe care o 
păstrase din propria lui porțţie. 


Ceaţa pătrunsese și în magazie; firicelele ei 
hpicioase îi atingeau faţa, rătăceau printre 
butoaiele mari cu apă şi pluteau aproape de 
picioare. Întunericul era mai dens decât oricând, 
transformându-se din neclaritatea prăfoasă şi aurie 
în cafeniul-închis al lemnului umed şi rece. 


Copilul dormea; Roger i-a văzut doar rotunjimea 


obrazului, încă presărat cu pustule roşietice. Mama 
şi pruncul păreau flămânzi şi dogoreau. Morag i-a 

observat îndoiala din priviri, dar nu a spus nimic, 
ci 1-a luat mâna şi i-a apăsat-o pe gâtul copilului. 


Roger i-a simțit pulsul delicat, iar pielea moale și 
încrețită i s-a părut caldă şi umedă. S-a liniştit, i-a 
zâmbit femeii, iar ea i-a răspuns cu un surâs firav. 


După o lună petrecută în magazia pasagerilor, era 
slăbită şi murdară, iar ultimele două zile îi 
imprimaseră pe față riduri de teamă. Părul îi atârna 
neîngrijit, îmbâcsit şi plin de păduchi. Avea ochii 
roşii de oboseală și mirosea a fecale și a urină, a 
lapte acrit şi a sudoare stătută. Buzele îi erau 
palide ca şi restul feţei. Roger a prins-o cu 
blândeţe de umeri, s-a aplecat şi a sărutat-o pe 
gură. 


Când a ajuns în capul scării, Roger a privit în 
urmă. Ea încă stătea în picioare, cu copilul în 
braţe, şi se uita la el. 


În afară de vocea cârmaciului şi a șefului de 
echipaj, invizibili la timonă, pe punte era liniște. 
Roger a așezat capacul magaziei fără să facă 
zgomot şi, simțind încă atingerea ei caldă pe 
mâini, bătăile inimu 1 s-au domolit. Două zile. 
Poate trei. Poate vor reuşi, Roger era aproape 
convins că ea avea dreptate: copilul nu suferea de 
vărsat. 


Nu va mai exista curând posibilitatea ca vreun 
marinar să coboare în magazie, pentru că un butoi 
cu apă fusese ridicat pe punte cu doar o zi în urmă. 
O putea hrăni — dacă ea rămânea trează suficient 
de mult... Dangătul ascuţit al clopotului corabiei 
străpungea ceața, un avertisment că timpul părea 
să nu mai existe, trecerea lui nefiind marcată de 
vreo schimbare a luminii sau a întunericului. 


Când a traversat puntea spre pupă, Roger a auzit 
zgomotul; un şuier brusc şi foarte puternic în 

ceaţă, aproape de balustradă, foarte aproape. In 
următoarea clipă, vasul s-a cutremurat uşor sub 
tălpile lui, după ce bordul se frecase de ceva uriaș. 


— Balenă! s-a auzit un strigăt venind de sus. 


A zărit doi oameni pe catargul principal, siluetele 
lor abia conturându-se în ceața deasă. După ce au 
strigat, au încremenit, iar Roger şi-a dat seama că 
şi el rămăsese nemișcat, trăgând cu urechea. 


Apoi s-au auzit un alt şuier în apropiere şi încă 
unul ceva mai departe. Membrii echipajului au 
amuţit, fiecare localizând în minte acele răsuflări 
uriașe, trasând harta invizibilă pe care corabia 
înainta printre bancuri în mişcare, munți de carne 
inteligentă şi tăcută. 


Cât de mari erau? s-a întrebat Roger. Suficient de 
mari ca să avarieze corabia? A privit atent, 
încercând în van să vadă ceva prin ceața deasă. 


A simțit o nouă bufnitură, îndeajuns de puternică 
pentru ca balustrada de care se ţinea să vibreze, 
urmată de o frecare îndelungă şi aspră, care s-a 
propagat şi prin scândurile punţii. De sub punte s- 
au auzit strigăte înfundate de spaimă; pentru 
pasagerii de jos, sunetul era foarte aproape, doar 
scândurile cociu îi apărau — o lovitură bruscă, și 
apa înspăimântătoare a oceanului ar fi năvălit prin 
spărtură. Cei opt centimetri de scânduri din stejar 
nu păreau defel mai rezistenți decât un şerveţel în 
faţa uriaşelor animale care înotau în apropierea 
corabiei, răsuflând nevăzute în ceaţă. 


— Scoici, a auzit Roger o voce venind dinapoia lui, 
din ceaţă. 


Fără să vrea, Roger a tresărit. In spatele lui s-a 
materializat silueta lui Bonnet. 

Căpitanul avea un trabuc între dinţi, iar o rază de 
lumină dinspre cantină îi lumina liniile și 
unghiurile feţei, neclare în lumina roșiatică. 
Zguduirea produsă de frecare s-a propagat din nou 
prin scânduri. 


— Se scarpină ca să scape de paraziţii de pe piele, i- 
a explicat Bonnet cu nepăsare în glas. Pentru ele, 
nu suntem decât o piatră care pluteşte. 


A tras puternic din trabuc pentru a înteţi arderea, a 
scos un fum parfumat, după care a aruncat o 
bucată de hârtie aprinsă peste bord. Aceasta a 
dispărut în ceaţă ca un meteorit. 


Roger a scos un pufnet ceva mai slab decât al 
balenelor. Cât de aproape fusese Bonnet? Il văzuse 
ieşind din magazie? 


— Nu vor avaria corabia, nu? a întrebat el pe un ton 
la fel de nepăsător ca al căpitanului. 


Bonnet a  pufăit tacticos câteva momente, 
concentrându-se asupra trabucului. Fără lumina 
flăcării deschise, devenise din nou o umbră, 
marcată doar de vârful incandescent al trabucului. 


— Cine să ştie? a spus el în cele din urmă, scoțând 
norişori de fum printre dinți. Dacă ar vrea să ne 
facă vreun rău, oricare dintre animalele astea ne-ar 
putea scufunda. Cândva, am văzut o corabie — mai 
bine zis, ceea ce rămăsese din ea — făcută bucăţi de 
o balenă înfuriată. Mai pluteau doar o scândură de 
vreun metru şi o bucată din arboradă — se 
scufundase cu toţi cei de la bord, vreo două sute de 
oameni. 


— Nu pari tulburat de o asemenea posibilitate. 


A urmat un expirație lungă, un soi de ecou slab al 
răsuflării balenelor, când Bonnet a suflat fumul 

printre buzele strânse. 


— Dacă mi-aş face griji, mi-aş irosi forțele. Un om 
înțelept lasă zeilor lucrurile care sunt dincolo de 
puterea lui — și se roagă ca Danu să-i fie alături. 


Căpitanul a întors spre el capul acoperit de tricorn. 
— Ai auzit de Danu, nu-i așa, MacKenzie? 


— Danu? a repetat Roger, cu un aer prostesc, apoi a 
priceput; un vechi descântec a răzbătut până la el 
din negura copilăriei — ceva ce doamna Graham îl 
învățase să spună. Vino la mine, Danu, schimbă-mi 
norocul. Fă-mă să fiu curajos. Dă-mi bogăție și 
dă-mi pe cineva să strâng în braţe. 


S-a auzit un sunet hârâit amuzat dinapoia fumului 
de trabuc. 


— Vai, şi nici măcar nu eşti irlandez. Dar am ştiut 
încă de la început că am de-a face cu un om 
educat, MacKenzie. 


— Ştiu cine-i Danu Aducătoarea de Noroc, a spus 
Roger, sperând cu disperare că acea zeiţă celtică 
era şi un bun marinar, şi de partea lui. 


A făcut un pas în spate, dorind să plece, dar 
Bonnet şi-a lăsat mâna pe încheietura lui și l-a 
prins strâns. 


— Un om educat, a repetat Bonnet cu glas scăzut, 
din care dispăruse orice urmă de glumă. 
Mackenzie, obişnuiești să te rogi? 


Roger s-a încordat, dar a simţit forța lui Bonnet și 
nu şi-a tras mâna. Forța i s-a concentrat în 
membre, corpul lui înțelegând înaintea minţii că 
sosise momentul confruntării. 

— Am spus că un om înțelept nu trebuie să se 
preocupe de lucruri care îi depășesc puterile, dar 
pe corabia asta totul e în puterea mea, MacKenzie. 


Strânsoarea asupra încheieturii a crescut. 
— Şi toţi de pe ea. 


Roger şi-a smuls mâna printr-o mişcare în lateral, 
desprinzând-o din strânsoare. A rămas locului, 
fiindcă ştia că nu va primi ajutor de la nimeni şi că 
nu avea șanse de scăpare. Altă lume nu exista în 
afara corabiei, iar pe ea — Bonnet avea dreptate — 
toți erau sub puterea lui. Moartea sa nu i-ar fi 
folosit lui Morag, însă el alesese deja. 


— De ce? a întrebat Bonnet, părând doar vag 
interesat. Femeia nu e o mare frumuseţe, asta e 
sigur. Şi eşti un om educat, vrei să-mi 
primejduiești corabia şi afacerea doar de dragul 
unui trup cald? 


— Nu-i nicio primejdie. 

A rostit cuvintele cu glas răgușit, silindu-le să iasă 
prin gâtlejul încleștat. Vino încoace, şi-a zis el şi a 
strâns mâinile pumn pe lângă corp. Vino încoace și 
oferă-mi şansa de a te lua cu mine. 

— Copilul nu are vărsat, doar o iritație inofensivă. 

— Trebuie să-mi ierți părerea de nepriceput pe 
lângă a ta, domnule Mackenzie, dar eu sunt 


căpitanul. 


Vocea lui Bonnet rămăsese moale, însă veninul din 
ea era limpede. 


— Dar e un copil, pentru numele lui Dumnezeu! 


— Este, dar nu are valoare. 

— Nu are valoare pentru tine, probabil! 


A urmat un moment de tăcere, întrerupt doar de 
şuierul îndepărtat din albeaţa pustie. 


— Şi ce valoare are pentru tine? l-a întrebat Bonnet 
cu glas implacabil. De ce? 


De dragul unui trup cald. Da, de aceea. Pentru 
senzația de umanitate, amintirea unei clipe de 
tandrețe, pentru sentimentul vieții care se 
încăpățânează în fața morții. 


— Din milă, a spus Roger. E săracă, nu are pe 
nimeni care să o ajute. 


Mirosul puternic de tutun a ajuns la el, narcotic, 
încântător. A inspirat, căpătând forță de la el. 


Bonnet s-a mişcat, iar Roger l-a imitat, pregătindu- 
se. Însă lovitura nu a venit; căpitanul a băgat o 
mână în buzunar, apoi a scos-o şi a desfăcut palma 
fantomatică în care străluceau în lumina difuză a 
felinarului câteva obiecte — monede, nimicuri şi 
ceva ce părea a fi o bijuterie. Bonnet a ales un 
şiling din argint şi a băgat restul în buzunar. 


— Ah, mila, a spus el. Şi spui că eşti un om care 
riscă, MacKenzie? 


I-a întins moneda şi i-a dat drumul. Roger a prins- 
o din reflex. 


— Atunci, aruncă pentru viața sugarului, a spus 
Bonnet, iar tonul amuzat a revenit în vocea lui. Un 
pariu între gentlemeni, putem să-i spunem așa? 
Cap, şi trăiește, pajură, şi moare. 


Moneda era caldă şi solidă în palma lui Roger, un 
lucru bizar în acea lume de frig călător. Mâinile îi 
erau lipicioase de transpirație, însă mintea îi 

devenise alertă și calculată, concentrată la 
maximum. 


Cap, trăieşte, şi pajură, moare, s-a gândit el calm 
şi nu se referea la copilul din magazie. S-a 
concentrat asupra gâtului și a vintrelor celuilalt; o 
strânsoare şi un salt, o lovitură şi o împingere — 
balustrada era la doar treizeci de centimetri, iar 
dincolo de ea, tărâmul pustiu al balenelor. 


În afară de calculele lui nu exista loc pentru 
spaimă. A urmărit moneda răsucindu-se ca şi cum 
ar fi fost aruncată de mâna altcuiva, apoi căzând pe 
punte. Muşchii i s-au destins treptat. 


— Se pare că Danu ţine cu tine în seara asta, 
domnule. 


Vocea moale, cu accent irlandez, a lui Bonnet 
părea să vină de foarte departe când s-a aplecat să 
ridice moneda. 


Abia începea să simtă că apăsarea din piept 
dispărea, când căpitanul l-a prins de umăr şi l-a 
făcut să se întoarcă. 


— MacKenzie, vino cu mine! 


Se petrecuse ceva cu genunchii lui; i se părea că se 
scufundă la fiecare pas și totuşi a rămas drept, 
mergând în ritm cu umbra. Pe navă era linişte, 
puntea de sub tălpi părea la un kilometru 
depărtare; dar oceanul de dincolo de balustradă era 
viu, respira. Răsuflarea 1 se înălța şi îi cobora odată 
cu puntea şi a avut senzația că trupul lui nu mai 
avea graniţe. Sub tălpi putea să fie la fel de bine 
scândurile punţii sau apa. 


Abia după o vreme a desluşit cuvintele lui Bonnet 
şi şi-a dat seama, cu un uşor sentiment de uimire, 

că acesta îşi rememora povestea vieții cu o 
oarecare nepăsare. 


Rămas orfan la o vârstă fragedă, în Sligo, învățase 
repede să se descurce, muncind ca steward pe 
corăbii comerciale. Însă într-o iarnă, cum nu prea 
erau corăbii care să navigheze, a găsit de lucru la 
Inverness, la săparea fundației pentru o casă uriașă 
care se construia în apropierea oraşului. 


— Aveam doar șaptesprezece ani, a spus el. Cel mai 
tânăr din echipa de muncitori. N-aş putea spune de 
ce mă urau. Probabil din cauza purtării mele, 
fiindcă eram destul dur, ori din invidie pentru 
statura şi tăria mea; ceilalți erau o adunătură de 
nenorociți cu feţele albe ca zerul. Ori poate pentru 
că fetele îmi zâmbeau. Ori fiindcă eram străin. 
Ştiam că nu mă aveau la inimă, dar nu aveam idee 
cât de mult mă urau; am aflat asta în ziua când am 
terminat de săpat pivniţa şi trebuia să așezăm 
fundația. 


Bonnet a tăcut câteva clipe pentru a trage din 
trabuc ca să nu se stingă. A scos firicele de fum pe 
la colțurile gurii, fuioare care s-au înălţat pe lângă 
capul lui, călătorind spre ceața lăptoasă. 


— Şanţurile erau săpate, a continuat el, ținând 
trabucul între dinți, şi începuserăm să ridicăm 
zidurile; blocul de piatră fasonată pentru colț era 
pregătită. Mă dusesem să mănânc de seară şi 
tocmai mă întorceam spre locul în care dormeam 
când, spre surprinderea mea, doi bărbați dintre cei 
alături de care munceam m-au ajuns din urmă. 
Aveau o sticlă; s-au aşezat pe un zid şi m-au 
îndemnat să beau cu ei. Ar fi trebuit să-mi dau 
seama că era ceva necurat la mijloc, pentru că se 
purtau prietenos, lucru care nu se mai întâmplase 
până atunci. Dar am băut şi am tot băut şi în scurtă 
vreme m-am îmbătat; nu rezistam la băutură, 

fiindcă nu avusesem niciodată bani să-mi cumpăr 
tărie. La căderea întunericului, eram criță şi nu mi- 
a trecut prin minte să mă smulg când ei m-au luat 
de brațe şi m-au târât pe o străduţă. Apoi m-au 
înhățat, m-au aruncat peste zidul pe jumătate 
construit şi, spre uimirea mea, m-am trezit pe 
pământul umed al pivniţei la care lucrasem şi eu. 
Toţi erau acolo, adică muncitorii. Unul dintre ei 
avea un felinar şi, când l-a ridicat, am văzut că 
omul era Joe Ţicnitu”. Joe Țicnitu” era un cerşetor 
care trăia sub pod — nu avea niciun dinte în gură și 
mânca pește putred şi baligă pe care le culegea din 
râu și duhnea mai ceva decât un coteţ de păsări. 
Eram atât de ametit de whisky şi de cădere, încât 
am rămas întins, auzind doar pe jumătate ce 
vorbeau ei — sau se certau, șeful de echipă era 
furios că cei doi mă aduseseră pe mine. Era de 
ajuns Ţicnitu”, zicea şeful; fiind chiar un act de 
milostenie față de el. Cei care mă aduseseră au 
spus nu, mai bine eu. Se putea ca dispariția 
cerşetorului să fie observată, susțineau ei. Cineva a 
râs şi a adăugat că aşa nu vor mai trebui să-mi 
plătească simbria pe ultima săptămână, şi atunci 
mi-am dat seama că voiau să mă ucidă. Mai 
vorbiseră despre aşa ceva în timp ce munceam. Un 
sacrificiu, spuneau ei, pentru fundație, pentru ca în 
caz de cutremur să nu se dărâme zidurile. Însă eu 
nu le prea dădusem atenţie — și chiar dacă aș fi 
făcut-o, m-aş fi gândit că voiau să taie gâtul 
vreunui cocoşel pentru a-l îngropa acolo, așa cum 
se obişnuia. 


Cât povestise, Bonnet nu se uitase la Roger, 
țtinându-şi ochii ațintiți spre ceaţă, ca și cum 
evenimentele pe care le povestea se petreceau din 
nou, undeva, dincolo de perdeaua ei albă. 


Roger a simţit hainele atârnând pe el, îmbibate de 
umezeala ceţii şi a sudorii lui reci. Stomacul i s-a 

strâns, iar mirosul de hazna al magaziei pasagerilor 
părea duhoarea lui Joe Țicnitu” din pivniţă. 


— S-au apucat să se târguiască, a continuat Bonnet, 
iar cerşetorul făcea scandal, pentru că mai voia 
băutură. În cele din urmă, şeful de echipă a spus că 
n-avea rost atâta vorbărie, de aceea va da cu banul 
pentru a alege. A scos o monedă din buzunar și, 
râzând, mi-a spus: „Ce alegi, cap sau pajură, 
omule?“ Îmi era prea rău ca să scot vreo vorbă; 
cerul întunecat se rotea, iar cu coada ochilor 
vedeam mici licăriri de lumină, ca niște stele 
căzătoare. Şi a ales el în locul meu; dacă va cădea 
chipul lui Geordie 11. aveam să trăiesc, iar dacă va 
cădea pajura, aveam să mor, şi a aruncat şilingul în 
aer. Moneda a picat în ţărână lângă capul meu, dar 
nu am avut tăria să mă întorc şi să privesc. EI s-a 
aplecat să vadă şi a scos un icnet, după care s-a 
ridicat și nu m-a mai băgat în seamă. 


În tăcere, păşind rar, ajunseseră la pupa. Acolo, 
Bonnet s-a oprit, a pus mâinile pe balustradă şi a 
fumat fără să rostească niciun cuvânt. Apoi a scos 
trabucul din gură. 


— L-au dus pe ţicnit lângă peretele care era 
construit și l-au pus să se aşeze la baza lui. Încă ţin 
minte mutra lui tâmpă, a spus Bonnet încet. A băut 
şi a râs cu ei, avea gura deschisă — moale şi umedă 
ca păsărica unei târfe bătrâne. În următorul 
moment, de pe coama zidului a căzut piatra şi i-a 
zrobit capul. 


Pe vârfurile firelor de păr de pe ceafa lui Roger se 
formaseră picături de apă; le-a simțit rostogolindu- 
se, una câte una, prelingându-se reci pe şira 
spinării. 


— M-am întors cu fața în jos şi m-au lovit, a 
continuat Bonnet pe un ton nepăsător. Când mi-am 

revenit, mă aflam pe fundul unei bărci pescărești. 
Pescarul m-a lăsat pe țărm în apropiere de 
Peterhead și m-a sfătuit să găsesc o nouă corabie — 
îşi dăduse seama, a spus el, că nu eram făcut 
pentru a trăi pe uscat. 


Bonnet a ridicat trabucul şi l-a lovit uşor cu 
degetul ca să scuture scrumul. 


— Cu toate astea, a adăugat el, mi-au dat simbria; 
șilingul era în buzunarul meu. Da, sigur, au fost 
cinstiți. 


Roger s-a rezemat de balustradă, prinzându-se de 
lemnul ei ca de singurul lucru solid într-o lume 
devenită nebuloasă şi fără consistenţă. 


— Şi te-ai întors pe uscat? a întrebat Roger, 
auzindu-și glasul din cale afară de calm, parcă ar fi 
aparținut altcuiva. 


— Adică dacă i-am găsit? 


Bonnet s-a întors şi s-a rezemat cu spatele de 
balustradă, răsucit pe jumătate spre Roger. 


— Oh, da. După ani şi ani. Pe rând. Dar i-am găsit 
pe toți. 


A desfăcut palma în care avea moneda și a ţinut-o 
căuş în faţa lui, înclinând-o într-o parte şi într-alta, 


astfel că argintul a lucit în lumina felinarului. 


— Cap, trăieşti. Pajură, mori. O şansă cinstită, nu 
crezi, MacKenzie? 


— Pentru ei? 
— Pentru tine. 


Glasul moale, cu accent irlandez, a sunat lipsit de 
emfază, de parcă omul ar fi făcut o remarcă despre 

vreme. 


Ca într-un vis, Roger a simțit greutatea șilingului 
căzut în palma lui. A auzit clipocitul apei atingând 
coca navei, răsuflările balenelor, dar şi inspirația 
adâncă atunci când Bonnet a tras din trabuc. Sapte 
balene satură un Cirein Croin. 


— Un târg cinstit, a spus Bonnet. Data trecută ai 
avut noroc, MacKenzie. Să vedem dacă Danu îți 
vine din nou în ajutor — ori de data asta va fi 
Mâncătorul de Suflete. 


Ceața învăluise toată puntea. Roger nu vedea 
nimic în afara capătului aprins al trabucului, un 
ciclop în negură. Omul putea fi chiar diavolul, cu 
un ochi închis față de nenorocirile umane şi cu 
celălalt deschis spre întuneric. Iar Roger se găsea 
exact între diavol şi marea albastră şi adâncă, 
soarta lui atârnând de moneda din palmă. 


— E vorba de viața mea, eu aleg, a zis el şi a rămas 
surprins când şi-a auzit vocea calmă și sigură. 
Pajură pentru mine. 


A aruncat moneda şi a prins-o într-o mână, 
trântind-o pe dosul celeilalte palme, fixând-o acolo 
împreună cu sentința necunoscută pe care o anunța 
ea. 


A închis ochii şi s-a gândit imediat la Brianna. 
Iartă-mă, i-a zis el mut şi a ridicat mâna. 


O adiere caldă a trecut peste pielea mâinii, apoi a 
simtit un punct rece când moneda a fost luată de pe 
dosul palmei lui, dar nu s-a mişcat şi nici nu a 
deschis ochii. 


A trecut ceva vreme până să îşi dea seama că 
rămăsese singur. 

PARTEA A NOUA 


PASSIONNEMENT 

SACRIFICAREA VIRGINITĂȚII 


Wilmington, Colonia Carolina de Nord, 1 
septembrie 1769 


Era cel de-al treilea atac al bolii de care suferea 
Lizzie. Păruse să îşi revină după prima stare 
febrilă, iar după o zi, când îşi recăpătase puterea, 
spusese insistent că era în stare să călătorească. 
Însă după nici o zi de mers călare la nord de 
Wilmington, febra o cuprinsese din nou. 


Brianna legase picioarele cailor şi instalase imediat 
tabăra în apropierea unui pârâu, apoi făcuse drum 
după drum prin noapte, coborând și urcând cu greu 
malul înnoroit pe întuneric, cărând apă într-un 
bidon mic pentru a-i umezi gâtul lui Lizzie, dar şi 
corpul. Nu se temea de pădurea întunecată sau de 
animalele care o puteau pândi, dar gândul că 
Lizzie ar putea muri în sălbăticie, departe de orice 
ajutor, o îngrozea suficient ca s-o determine să se 
îndrepte înapoi spre Charleston imediat ce Lizzie 
va putea sta pe cal. 


Spre dimineaţă, febra scăzuse, şi Lizzie, deşi 
slăbită și palidă, putuse merge călare. Brianna 
şovăise, dar în cele din urmă îşi continuaseră 
drumul spre Wilmington în loc să se întoarcă. Ceea 
ce o mânase mereu înainte căpătase un contur mai 

clar; trebuia să-şi găsească mama, pentru binele lui 
Lizzie, dar şi al ei. 


Pe vremea când se fotografiase împreună cu 
colegii de clasă și trebuise să stea pe rândul din 
spate, Brianna nu îşi apreciase statura, dar 
începuse să simtă avantajele înălțimii şi ale forței 
pe măsură ce se maturizase. Şi, cu cât zăbovea mai 
mult în acel loc mizerabil, cu atât mai avantajoase 
păreau acele calități. 


Şi-a sprijinit un braţ de cadrul patului în timp ce cu 
cealaltă mână a scos oala de noapte de sub fesele 
lui Lizzie. Fata era slăbuţă, dar surprinzător de 
grea şi pe jumătate conștientă; gemea şi avea 
spasme, care se transformau brusc în convulsii 
provocate de un frison. 


Deși Lizzie strângea din dinți atât de tare încât 
oasele fălcilor ieșeau în evidenţă ca niște proptele 
pe sub piele, tremurăturile începuseră să se 
domolească. 


Malarie, a socotit Brianna, pentru a zecea oară. 
Sigur asta era, dacă revenea mereu la fel. Pe gâtul 
lui Lizzie apăruseră o serie de umflături mici, 
rozalii, asemănătoare urmelor lăsate de ţânțarii 
care le torturaseră încă de când, de la bordul 
corabiei Phillip Alonso,  văzuseră uscatul. 
Acostaseră prea mult spre sud şi pierduseră trei 
săptămâni navigând încet și anevoios prin apele 
mici din apropierea coastei spre Charleston, cei de 
la bord fiind atacați necontenit de insectele însetate 
de sânge. 


— Gata. Te simţi ceva mai bine? 


Lizzie a dat moale din cap şi a încercat să 
zâmbească, reuşind doar să arate ca un cobai care a 
primit o bucată de carne otrăvită. 

— Apă, scumpo. Încearcă, doar o înghiţitură. 


Brianna a ţinut cana la gura fetei și a îndemnat-o 
să bea. Avea o ciudată senzație de dejă-vu şi şi-a 
dat seama că vocea ei era un ecou al vocii mamei 
sale, atât în cuvinte, cât şi ca ton. S-a simțit 
mângâiată într-un mod ciudat, de parcă mama ei ar 
fi stat în spatele ei, vorbind prin gura ei. 


Însă dacă ar fi vorbit mama ei, ar fi urmat o 
aspirină cu aromă de portocală, o pastilă minusculă 
care era suptă şi savurată, deopotrivă bomboană și 
medicament, după care durerile şi febra ar fi 
dispărut la fel de repede ca şi gustul dulce-acrișor 
al pastilei ce se dizolva pe limbă. Brianna a 
aruncat o privire tristă spre desagile pline pe care 
le aşezase într-un colț. Nu avea aspirină în ele; 
Jenny îi dăduse o legăturică în care se aflau lucruri 
simple, după cum spusese ea, însă ceaiul de 
muşețel şi de mentă nu reuşiseră decât să o facă pe 
Lizzie să verse. 


În cazuri de malarie se folosea chinina; de asta 
avea nevoie. Dar ea nu avea habar cum se numea 
chinina acolo și nici cum se administra. Malaria 
era o boală veche, iar chinina provenea din plante 
— cu siguranță că un doctor ar avea aşa ceva, 
indiferent cum s-ar fi numit substanţa. 


Doar speranța de a găsi un medic o făcuse să 
meargă mai departe, în ciuda celui de-al doilea 
atac al bolii. Temându-se să se oprească din nou pe 
drum, o luase pe Lizzie în şa, în faţa ei, ținând-o 
strâns în timp ce călărea şi conducând calul lui 
Lizzie. Fata ba radiase căldură, ba tremurase de 
frig, şi amândouă sosiseră la Wilmington răvăşite 
de oboseală. 


Acum se aflau aici, în mijlocul oraşului, dar mai 
departe decât oricând de orice ajutor posibil. 
Strângând din buze, Bree a aruncat o privire spre 

masa de lângă pat, pe care zăcea o cârpă 
mototolită, mânjită de sânge. 


Proprietăreasa se uitase la Lizzie şi trimisese după 
spițer. Deşi mama ei îi vorbise despre starea 
primitivă a medicinei şi a celor care o practicau, 
Brianna simţise instinctiv un val de uşurare când îl 
văzuse pe spiţer. 


Acesta era un tânăr îmbrăcat decent, cu un aer 
amabil şi cu mâinile destul de curate. Indiferent de 
nivelul de cunoştinţe medicale pe care le avea, 
omul știa, probabil, la fel de multe lucruri despre 
febră ca şi ea. Lucru şi mai important, a simțit că 
nu era singura care o îngrijea pe Lizzie. 


Îndemnată delicat să iasă din cameră când spiţerul 
a dat deoparte cearşaful pentru a o examina pe 
fată, Brianna a deschis brusc uşa abia când a auzit 
un strigăt slab de durere şi l-a văzut pe spiţer cu o 
lanţetă în mână, în timp ce Lizzie, albă la față ca 
varul, sângera dintr-o tăietură făcută pe partea 
interioară a cotului. 


— Asta e pentru a elimina umorile, domnişoară! îi 
explicase spițerul în semn de scuză, încercând să 
se protejeze pe sine, dar să şi ascundă trupul 
pacientei. Nu înţelegeţi? Dacă nu facem asta, bila 
înfierbântată va pătrunde în toate organele şi îi va 
invada corpul, spre paguba ei! 


— Va fi în paguba ta dacă nu pleci imediat de aici, 
îl informase Brianna printre dinții încleştaţi. 
Dispari imediat! 


Cum zelul de medic a cedat în favoarea 
autoconservării, tânărul şi-a luat geanta şi a plecat 
cât de demn a putut, oprindu-se la poalele scării 
pentru a rosti avertismente cumplite cu glas ridicat. 

Avertismentele au continuat să îi răsune în urechi 
în timp ce a făcut drumuri la parter pentru a umple 
gamela cu apă din cazanul aflat în bucătărie. Mai 
toate cuvintele spiţerului porneau din simplă 
ignoranță — aiureli despre umori şi sânge bolnav —, 
însă fuseseră şi câteva lucruri care reverberau în 
mintea ei cu o putere supărătoare. 


— Domnişoară, dacă nu urmaţi sfaturile mele, s-ar 
putea să o condamnaţi pe menajera dumneavoastră 
la moarte! strigase el, cu fața ridicată spre ea din 
întunericul casei scării Nu ştiţi cum să o îngrijiţi! 


Nu ştia. Nici măcar nu ştia sigur de ce suferea 
Lizzie; spiţerul spusese că era vorba de „friguri“, 
iar proprietăreasa vorbise de „schimbul de 
anotimpuri“. Era un lucru destul de obişnuit ca 
emigranții să se îmbolnăvească în mod repetat 
deoarece nu erau adaptați la spectrul nefamiliar de 
germeni noi. Din remarcile scăpate fără să vrea de 
proprietăreasă, se părea că are ceva foarte obișnuit 
ca asemenea imigranţi să nu supraviețuiască acelui 
proces de „schimb de anotimpuri“. 


Vasul s-a înclinat, vărsând apă peste încheieturile 
mâinilor ei. Apa era sigurul lucru pe care îl avea la 
dispoziție. Doar Dumnezeu ştia dacă puţul din 
spatele hanului era curat sau nu; era preferabil să 
ia apă fiartă din cazanul de cupru şi să o lase să se 
răcească, deși asta dura destul de mult. Avea apă 
rece într-un clondir; a lăsat să se scurgă un firicel 
între buzele uscate şi crăpate ale lui Lizzie, apoi a 
aşezat-o cu grijă în pat. l-a spălat faţa şi gâtul, a 
tras pilota în jos şi i-a umezit din nou cămașa de 
noapte, făcând ca sfârcurile micuţe să apară ca 
niște puncte roz-închis sub pânză. 


Lizzie a reuşit să îi zâmbească pierit, după care 


pleoapele i-au căzut peste ochi. Cu un suspin slab, 
s-a lăsat înapoi pe pernă şi a adormit, iar 

încheieturile i s-au relaxat ca ale unei păpuşi din 
cârpă. 


Brianna se simţea şi ea ca o păpuşă golită de 
umplutură. A târât singurul scaun din cameră până 
la fereastră şi s-a prăbușit pe el, rezemându-se de 
pervaz într-un efort inutil de a găsi o gură 
proaspătă de aer. Aerul încins le apăsase pe 
amândouă ca o pătură groasă tot drumul de la 
Charleston până aici — nici nu era de mirare că pe 
micuța Lizzie o doborâse greutatea lui. 


S-a scărpinat neliniştită pe coapsă, unde avea o 
înțepătură de ţânţar; insectele nu o atacau la fel de 
des ca pe Lizzie, dar se alesese cu câteva 
mușcături. Malaria nu prezenta pericol pentru 
Brianna; fusese vaccinată contra ei, dar şi a febrei 
tifoide, a holerei și a multor boli. Însă nu exista 
vaccin împotriva febrei tropicale sau a altor boli 
molipsitoare care bântuiau prin aer ca nişte spirite 
răuvoitoare. Câte dintre acestea era răspândite de 
insectele care se hrăneau cu sânge uman? 


A închis ochii și şi-a rezemat capul de rama din 
lemn, ștergându-şi picăturile de sudoare de pe 
stern cu faldurile cămăşii. Şi-a simțit propriul 
miros; de câtă vreme purta aceleaşi straie? Nu avea 
importanță; stătuse trează aproape două zile şi 
două nopţi şi se simțea prea obosită ca să se 
dezbrace, fără a mai vorbi de efortul de a se spăla. 


Febra lui Lizzie părea să fi încetat — dar pentru cât 
timp? Dacă febra revenea, aproape sigur o va 
ucide pe micuța slujitoare; pierduse deja 
kilogramele pe care le luase în timpul călătoriei 
peste ocean, iar pielea ei delicată începea să capete 
o nuanţă gălbuie în lumina soarelui. 


În Wilmington nu putea găsi ajutor. S-a îndreptat 


de spate, s-a întins şi a simțit cum oasele şirei 
spinării trosnesc, regăsindu-și locul potrivit. 

Obosită ori nu, exista doar un lucru pe care îl putea 
face. Trebuia să-şi găsească mama, iar asta cât mai 
curând posibil. 


Va vinde caii și va găsi o ambarcaţiune ca să le 
ducă pe amândouă în susul râului. Chiar dacă febra 
revenea, putea să o îngrijească pe fată la fel de 
bine pe vas ca şi în încăperea mică şi urât 
mirositoare — și vor călători împreună spre ținta 
lor. 


S-a ridicat şi s-a stropit cu apă pe faţă, în acelaşi 
timp răsucindu-și şi ridicându-şi părul îmbibat de 
sudoare. Și-a desfăcut pantalonii boțiți şi i-a lăsat 
pe podea, ţesând planuri într-o stare de visare, 
desprinsă de realitate. 


O ambarcațiune, pe râu. Acolo sigur va fi mai 
răcoare. Nu va mai trebui să călărească; după patru 
zile petrecute în şa, muşchii coapselor o dureau. 
Vor merge spre Cross Creek şi o vor găsi pe 
Jocasta MacKenzie. 


— Mătușă, a murmurat ea, legănându-se uşor în 
timp ce întindea mâna spre lampa cu ulei. 
Strămătușă Jocasta. 


Şi-a imaginat o bătrână amabilă cu părul alb, care 
o va întâmpina cu aceeaşi bucurie de care avusese 
parte la Lallybroch. Familia. Va fi foarte plăcut să 
aibă din nou o familie. Roger a apărut în gândurile 
ei, aşa cum i se întâmpla deseori. L-a alungat 
hotărâtă din minte; va avea suficient timp să se 
gândească la el când își va fi îndeplinit misiunea. 


Un norişor de țânțari plutea deasupra flăcării, iar 
pe peretele alăturat erau fluturi şi insecte verzui de 
forma unor săgeți, care se odihneau după truda de 
peste zi. A pișcat flacăra, care era doar cu puţin 
mai caldă decât aerul din încăpere şi, pe întuneric, 
şi-a scos cămașa. 

Jocasta va şti exact unde se află Jamie Fraser şi 
mama ei ȘI o va ajuta să îi găsească. Pentru prima 
oară de când trecuse prin pietre s-a gândit la Jamie 
Fraser fără să fie curioasă sau să simtă vreo 
emoție. Nimic nu era mai important decât să-și 
găsească mama. Ea va ști ce trebuia făcut în cazul 
lui Lizzie; ea știa cum să se îngrijească de toate. 


A aşezat pe podea o pilotă împăturită și, goală, s-a 
întins pe ea. A adormit după câteva momente, 
visând munţi şi zăpadă albă şi curată. 


Spre sfârşitul următoarei seri, lucrurile arătau mai 
bine. Febra încetase, la fel ca înainte, iar Lizzie, 
deşi epuizată şi slăbită, avea mintea limpede și 
pielea mai rece, atât cât îngăduia vremea 
călduroasă. Învigorată după ce dormise toată 
noaptea, Brianna şi-a spălat părul şi corpul cu 
ajutorul unui burete, apoi a plătit-o pe 
proprietăreasă ca să aibă grijă de Lizzie cât timp 
ea, îmbrăcată cu pantaloni şi haină, era plecată în 
oraş cu treburi. 


Îi luase mai toată ziua — îndurând priviri uimite şi 
guri căscate când bărbaţii își dădeau seama că era 
femeie — ca să vândă caii la un preț despre care 
spera că fusese cinstit. Aflase despre un om pe 
nume Viorst care, contra cost, transporta pasageri 
cu o canoe între Wilmington şi Cross Creek. Însă 
nu îl găsise pe acesta până la căderea întunericului 
ŞI, cu pantaloni sau fără, nu dorea să mai rămână în 
apropierea  docurilor noaptea. Avea timp în 
dimineața următoare. 


Lucru îmbucurător, la apusul soarelui, când s-a 
întors la han, Lizzie cra la parter unde 
proprietăreasa o răsfăţa cu puding din porumb şi 
tocană de pui. 


— Te simţi mai bine! a exclamat Brianna. 

Lizzie a confirmat dând din cap şi înghițind ce 
avea în gură. 


— Da, mai bine, a spus ea. Mă simt eu însămi și 
doamna Smoots a fost tare amabilă şi m-a lăsat să 
spăl toate lucrurile noastre. E minunat să mă simt 
din nou curată! a adăugat ea cu ardoare, punând o 
mână palidă pe eşarfa de la gât care părea proaspăt 
călcată. 


— Nu trebuia să speli şi să calci, a dojenit-o 
Brianna, aşezându-se pe bancă alături de Lizzie. Te 
epuizezi şi iar o să te simţi rău. 


Fata a plecat privirea şi a zâmbit delicat în colţul 
gurii. 


— Păi, nu cred că voiați să vă întâlniți tatăl purtând 
haine murdare. Şi o rochie curată ar fi mai 
potrivită decât ceea ce purtaţi. 


Micuța slujnică şi-a plimbat ochii peste pantalonii 
Briannei. Nu aprecia înclinația stăpânei ei spre 
îmbrăcăminte bărbătească. 

— Să-l întâlnesc pe tata? Ce... Lizzie, ai auzit ceva? 
Flacăra speranţei s-a aprins în sufletul ei, ţâșnind 
brusc, strălucitoare, precum flacăra unei maşini de 
gătit cu gaz. 


Lizzie părea mulțumită de sine. 


— Da. Şi asta pentru că am spălat — tatăl meu 
spunea că virtutea aduce răsplata. 


— Sunt convinsă, a replicat sec Brianna. Dar ce-ai 
aflat și cum? 


— Păi, tocmai atârnam juponul la uscat — cel 
frumos, cu dantelă la poale... 

Brianna a ridicat un urcior cu lapte şi a tinut-o 
ameninţător deasupra capului fetei. Lizzie a scos 
un mic țipăt şi şi-a ferit capul chicotind. 


— Bine, gata! Spun tot! Spun tot! 


Când spăla, profitând de ziua frumoasă, unul 
dintre clienții tavernei ieşise în curte ca să fumeze 
o  pipă. Admirase priceperea fetei  într-ale 
gospodăriei, intrase în vorbă cu ea şi în timpul 
conversației Lizzie descoperise că acel domn — pe 
nume Andrew MacNeill — nu numai că auzise de 
James Fraser, ci îl şi cunoștea bine. 


— Zău? Şi ce-a spus? Acest MacNeill mai este aici? 


Lizzie a întins o mână şi i-a făcut semn Briannei să 
nu o întrerupă. 


— Vă spun cât de repede pot. Nu, nu mai e aici; am 
încercat să-l fac să mai stea, dar se ducea la New 
Bern cu vasul poştal și nu putea zăbovi. 


Era aproape la fel de emoţionată ca și Brianna; 
avea obrajii încă palizi şi gălbui, dar vârful nasului 
căpătase o nuanţă rozalie. 


— Domnul MacNeill îi cunoaște bine pe tatăl şi pe 
strămătușa dumneavoastră — e o doamnă deosebită, 
aşa zicea el, foarte bogată, are o casă mare și 
frumoasă şi o sumedenie de sclavi, şi... 


— Lasă astea acum, ce-a spus despre tata? De 
mama a adus vorba? 


— Claire, a spus Lizzie cu un aer triumfător. Aşa ați 
spus că o cheamă? L-am întrebat, şi el a spus că 
da, numele doamnei Fraser este Claire. Şi-a mai 
zis că e o vindecătoare grozavă — n-aţi spus că 
mama dumneavoastră e doctor? A mai spus că i-a 
făcut o operație disperată unui om, l-a aşezat în 

mijlocul mesei din sufragerie şi i-a tăiat boaşele, 
apoi le-a cusut la loc, chiar acolo, sub privirile 
oaspeţilor de la cină! 


— Aşa e mama, sigur. 


In ochi i-au apărut lacrimi care păreau a fi produse 
de râs. 


— Sunt bine amândoi? I-a văzut în ultima vreme? 
— Asta-i partea cea mai bună! 


Făcând ochi mari şi ştiind că aceea era vestea cea 
mai importantă, Lizzie s-a aplecat în faţă. 


— E în Cross Creek — tatăl dumneavoastră, domnul 
Fraser! Un om pe care îl cunoaşte este judecat 
pentru atac cu violenţă şi tatăl dumneavoastră vine 
să depună mărturie. 


Fata şi-a dus eşarfa la tâmplă ca să-şi şteargă 
broboanele mici de sudoare. 


— Domnul MacNeill a spus că tribunalul va ţine 
judecata abia lunea viitoare, pentru că s-a 
îmbolnăvit judecătorul şi va veni altul de la 
Edenton, iar procesul nu poate avea loc decât după 
sosirea lui. 


Neîndrăznind să creadă într-un asemenea noroc, 
Brianna şi-a dat peste cap o şuviță de păr și a 
respirat ușurată. 


— De luni într-o săptămână... şi azi e sâmbătă. 
Doamne, mă întreb cât durează călătoria în susul 
râului. 


Lizzie și-a făcut iute cruce pentru iertarea invocării 
Domnului în asemenea chestiuni, dar i-a împărtășit 
emoția. 

— Nu ştiu, dar doamna Smoots a spus că fiul ei a 
făcut acea călătorie, aşa că îl putem întreba pe el. 


Brianna s-a răsucit pe bancă și a privit în jur. Se 
întuneca, iar bărbaţii şi băieţii începuseră să 
sosească, oprindu-se să bea ceva sau să mănânce 
de seară după o zi de muncă, pentru ca apoi să 
plece la culcare, astfel că în sala aglomerată erau 
cincisprezece sau douăzeci de oameni. 


— Care dintre ei e Smoots junior? a întrebat 
Brianna, lungindu-și gâtul ca să vadă mai bine. 


— Cel de colo — flăcăul cu ochi căprui şi frumoși. 
Vi-l aduc imediat, bine? 


Purtată de emoție, Lizzie s-a ridicat de pe bancă și 
şi-a croit drum prin mulțimea de oameni. 


Brianna încă avea urciorul cu lapte în mână, dar nu 
a încercat să-şi toarne în cană. Nu se simţea în 
stare să înghită nimic din cauza nodului din gât. 
Aşadar, ceva mai mult de o săptămână! 


Oraşul Wilmington 1 s-a părut mic lui Roger. Unde 
putea fi Brianna? Asta, dacă se afla acolo. S-a 
gândit că existau şanse bune de a o găsi; la New 
Bern, întrebând prin tavernele de pe chei căpătase 
informaţii prețioase: Phillip Alonzo ajunsese cu 
bine la Charleston, cu doar zece zile înainte ca 
Gloriana să acosteze în Edenton. 


Probabil că Briannei îi trebuiseră două sau trei 
săptămâni ca să ajungă de la Charleston la 
Wilmington, presupunând că se îndrepta spre acel 
oraș. 


— E aici, a mormăit el. La naiba, ştiu că e aici! 

Deşi convingerea lui se baza pe deducție, pe 
speranță sau doar pe încăpățânare, el se agăța de 
ea, aşa cum un marinar care se îneacă se agaţă de 
un pai. 


Reuşise să călătorească destul de lesne de la 
Edenton până la Wilmington. Muncind la 
descărcarea mărfurilor de pe Gloriana, cărase o 
ladă cu ceai într-o magazie, o aşezase, se întorsese 
la ușă și îşi făcuse de lucru legându-şi mai bine pe 
cap fâșia de pânză îmbibată de sudoare. Imediat ce 
pe lângă el a trecut un alt marinar, a ieșit pe chei, 
s-a întors spre dreapta în loc de stânga și, după 
câteva clipe, a pornit pe drumul presărat cu pietriş 
care ducea dinspre port spre oraș. În dimineaţa 
următoare s-a îmbarcat ca hamal pe o mică 
ambarcaţiune care transporta furnituri navale de la 
Edenton până la depozitul principal din 
Wilmington, pentru ca de acolo să fie expediate în 
Anglia. 


Fără nicio remuşcare, a dezertat de pe navă la 
Wilmington. Nu avea timp de pierdut; trebuia să o 
găsească pe Brianna. 


Ştia că era acolo. Fraser’s Ridge era în munţi; va 
avea nevoie de o călăuză, iar Wilmington era 
portul în care ar fi putut găsi o asemenea persoană. 
Iar dacă se afla acolo, cineva ar fi observat-o; ar fi 
pus rămăşag pentru asta. Nu putea decât să spere 
că nu fusese băgată în seamă de cineva cu intenții 
rele. 


Cât a făcut o plimbare de recunoaştere pe strada 
principală şi în port, a numărat douăzeci şi trei de 
taverne. Iisuse, oamenii ăştia beau ca peştii! şi-a 
zis el. Exista posibilitatea ca Brianna să fi închiriat 
o cameră într-o casă, dar trebuia să înceapă cu 
tavernele. 

Până spre seară, trecuse prin zece taverne, încetinit 
de necesitatea de a evita să fie văzut de vreunul 
dintre foştii camarazi de pe navă. Cu atâta băutură 
în preajmă, dar fără bani în plus de cheltuială, 
ajunsese să sufere de o sete violentă. Pe de altă 
parte, nu mâncase toată ziua, iar asta nu îl ajuta să 
se simtă mai bine. 


În același timp însă, nu dăduse atenţie oboselii. Un 
bărbat cu care vorbise în a cincea tavernă o 
văzuse; la fel şi o femeie din cea de-a şaptea. „Un 
bărbat înalt cu părul roşcat“, spusese bărbatul. „O 
fată masivă, cu pantaloni bărbătești“, zisese femeia 
plescăind dezgustată din limbă. „Umbla pe stradă 
fără nicio ruşine, cu haina pe braţ şi cu fundul la 
vedere, sub ochii tuturor!“ 


Dacă acel fund i-ar fi apărut în faţa ochilor, s-a 
gândit Roger, ar şti el ce să facă. A cerşit o cană cu 
apă de la o femeie cu inima bună, după care a 
pornit mai departe cu o hotărâre reînnoită. 


Până la căderea întunericului, mai vizitase cinci 
taverne. Acestea erau acum pline și Roger 
descoperise că fata roşcată și înaltă în straie 
bărbătești stârnea comentariile oamenilor de o 
săptămână. Felul în care erau rostite unele dintre 
ele îi făcu să roşească şi doar teama că va fi arestat 
îl împiedicase să nu îi ia la bătaie pe câţiva dintre 
cei cu care discutase. 


A ieșit din cea de-a cincisprezecea tavernă după un 
schimb aprins de cuvinte cu doi bețivi. Oare 
Brianna nu avea habar de ceea ce erau în stare 
bărbaţi? 


S-a oprit pe stradă şi şi-a trecut o mânecă peste 
fața transpirată. Respira greu şi s-a întrebat ce să 
facă mai departe. Trebuia să continue, s-a gândit 
el, deși, dacă nu găsea curând ceva de mâncare, 
avea să cadă lat în drum. 

Taurul Albastru, a hotărât el. Când trecuse mai 
devreme pe acolo, aruncase o privire într-un 
şopron şi văzuse un maldăr de paie curate. Va 
cheltui un penny sau doi pentru cină şi poate 
proprietarul îl va lăsa să doarmă acolo din bunătate 
creştinească. 


Când s-a întors, ochii i-au căzut pe firma de pe 
casa aflată peste drum. 


Pe ea scria: WILMINGTON GAZETTEER, JNO 
15, GILLETTE, PROP. Ziarul oraşului 
Wilmington, unul dintre puținele din colonia 
Carolina de Nord. Cu unul prea multe, a gândit 
Roger. Şi-a stăpânit impulsul de a ridica o piatră de 
pe drum şi de a o arunca prin fereastra lui Jno. 
Gillette. Şi-a smuls legătura udă de pe cap și, 
făcând un efort să se aranjeze pentru a arăta cât de 
cât decent, s-a întors spre râu, pornind către Taurul 
Albastru. 


Ea era acolo. 


Stătea în apropierea vetrei, cu părul sclipind în 
lumina focului, şi discuta cu un tânăr al cărui 
zâmbet Roger ar fi vrut să îl şteargă cu forța. În loc 
de asta, a trântit uşa în urma lui cu toată puterea. 
Ea s-a întors tresărind şi s-a uitat nedumerită la 
necunoscutul bărbos. În ochi i-a apărut o sclipire 
de recunoaştere, apoi o expresie de bucurie, şi fața 
1 s-a destins într-un zâmbet uriaş. 


— Oh, tu erai? a spus ea. 


Apoi expresia din ochi i s-a schimbat când 
înțelegerea a explodat ca un foc de prerie. A scos 
un țipăt. Unul din tot trupul şi toți cei aflați în 
tavernă, auzindu-l, au întors capetele ca să vadă ce 
se petrecea. 


— Să te ia naiba! 

S-a repezit peste masă şi a prins-o de braţ. 
— Ce dracu” faci aici? 


Brianna se albise la faţă, iar ochii ei erau rotunzi Și 
întunecaţi de şoc. Incercând să-şi elibereze braţul, 
s-a tras în spate. 


— Dă-mi drumul! 
— Nu vreau! Vii cu mine! Acum! 


Ocolind masa, a prins-o şi de celălalt braţ, a 
ridicat-o de pe bancă, a răsucit-o şi a împins-o 
înainte, către ușă. 


— MacKenzie! 


La naiba, era unul dintre marinarii de pe nava care 
transporta mărfuri. Roger l-a fulgerat cu privirea, 
sugerându-i să nu se amestece. Din fericire, omul 
era mai scund și mai vârstnic decât el, aşa că a 
ezitat, dar, fiindcă era în centrul atenţiei, a căpătat 
curaj și a ridicat bărbia sfidător. 


— MacKenzie, ce ai cu fata? Dă-i pace! 


Oamenii din tavernă au început să se agite și au 
uitat de paharele cu băutură urmărind scandalul. 
Trebuia să plece de acolo imediat, altfel nu va mai 
reuşi. 


— Spune-le că totul e în regulă, spune-le că mă 
cunoşti! i-a şoptit Briannei la ureche. 


— E în regulă, a spus Brianna, cu glasul răgușit din 
cauza șocului, dar suficient de tare ca să fie auzită 
în ciuda vacarmului. Nu s-a întâmplat nimic, îl 
cunosc. 


Incă neîncrezător, marinarul a bătut în retragere. O 
fată slăbănoagă, aflată aproape de gura sobei, s-a 

ridicat în picioare; părea speriată de moarte, dar 
ținea într-o mână o sticlă de bere, intenționând să îl 
lovească cu ea pe Roger, dacă era necesar. Glasul 
ei ascuțit a răsunat, acoperind mormătelile 
bănuitoare ale celor prezenţi. 


— Domnişoară Bree! Nu te duce cu ticălosul ăla! 


Brianna a scos un sunet care putea fi interpretat 
drept râs, înăbușit însă de isterie. A ridicat mâna și 
şi-a înfipt unghule în dosul palmei lui Roger. 
Tresărind de durere, el a slăbit strânsoarea, şi ea şi- 
a smuls braţul. 


— E în regulă, a repetat ea, ceva mai hotărât spre 
cei din încăpere. Il cunosc. Mă... mă întorc 
imediat. 


S-a răsucit pe călcâie şi a pornit spre uşă cu paşi 
iuți. Roger s-a uitat ameninţător în jur, pentru a 
descuraja pe oricine ar fi încercat să se amestece, 
şi a urmat-o pe Brianna. 


Ea îl aştepta afară; degetele ei s-au înfipt în braţul 
lui cu o ferocitate care ar fi fost plăcută dacă ar fi 
fost declanșată doar de bucuria de a-l revedea. Se 
îndoia însă de asta. 


— Ce cauţi aici? l-a întrebat ea. 
El i-a desprins degetele și a prins-o ferm în braţe. 
— Nu aici, s-a răstit el. 


A luat-o de braţ şi a târât-o spre drum, la adăpostul 
unui castan-porcesc mare. Cerul era încă luminat 
de ultimele raze ale apusului, însă crengile joase 
aproape că atingeau solul şi dedesubtul lor era 
suficient de întuneric pentru a-i ascunde de 
privirile curioase ale celor care se aventuraseră 
după ei. 

Imediat ce au ajuns între umbre, Brianna s-a 
răsucit fulgerător spre el. 


— Pentru numele lui Dumnezeu, ce cauţi aici? 


— Te căutam, prostuță mică! Şi, în numele tuturor 
sfinților, ce faci tu aici? Mai ales îmbrăcată astfel, 
bătu-te-ar Dumnezeu! 


Ii aruncase doar o privire scurtă, dar îi fusese de 
ajuns ca să observe cum arăta în pantaloni. 


În vremea ei, acele haine ar fi părut atât de largi, 
încât nu ar fi făcut-o să arate sexy. Dar după cele 
câteva luni în care văzuse femei purtând doar 
rochii lungi şi pelerine până la călcâie, picioarele 
şi coapsele ei lungi, precum şi rotunjimile 
gambelor i se păreau atât de scandaloase lui Roger, 
încât îi venea s-o înfăşoare într-un cearşaf. 


— Femeie neghioabă! Aici ai putea la fel de bine să 
umbli complet despuiată! 


— Nu fi ridicol! Ce cauţi aici? 

— Ți-am spus doar! Te căutam! 

A prins-o de umeri şi a sărutat-o apăsat. Teama, 
furia și simpla uşurare că o găsise s-au topit 
imediat într-un fulger de dorință, şi a descoperit că 


tremura. La fel şi ea. Se agăţase de el, tremurând 
în braţele lui. 


— Gata, totul e bine, i-a şoptit Roger, îngropându-și 
gura în părul ei. Gata, sunt aici. Te voi proteja. 


Ea s-a răsucit, eliberându-se din braţele lui. 


— Totul e bine? a strigat ea. Cum poţi vorbi astfel? 
Pentru numele Domnului, eşti aici! 

Groaza din glasul ei era evidentă. Roger a prins-o 
de braţ. 


— Dar unde aş putea fi, când tu ai plecat aiurea, 
riscându-ți viaţa şi... De ce ai făcut-o? 


— Imi caut părinţii. Ce altceva aş căuta aici? 


— Pentru numele lui Dumnezeu, știu asta! De ce 
dracu” nu m-ai anunţat ce vrei să faci? 


Ea şi-a smuls braţul din strânsoarea lui şi l-a 
împins puternic în piept, făcându-l să se retragă 
nesigur pe picioare. 


— Pentru că nu m-ai fi lăsat să plec, de-aia! Ai fi 
încercat să mă împiedici şi... 


— Ai dreptate. Te-aș fi oprit! Doamne, te-aş fi 
încuiat într-o cameră ori te-aş fi legat de mâini și 
de picioare! Dintre toate ideile neghioabe... 


Brianna l-a plesnit peste obraz. 
— Taci! 


— Femeie nătângă! Îţi închipuiai că te voi lăsa 
singură în — în nimic şi că voi rămâne acasă 
frângându-mi mâinile în vreme ce tu defilezi cu 
buricul la vedere prin piața publică? Ce fel de om 
crezi că sunt? 


Mai mult a simțit decât a văzut mișcarea ei şi a 
prins-o de încheietura mâinii înainte de a fi plesnit 
peste față. 


— Fato, nu am chef de aşa ceva! Incearcă să mă 
loveşti încă o dată şi, pe Hristos, te voi lovi şi eu! 


Brianna a făcut cealaltă mână pumn şi l-a lovit 
puternic în stomac, la fel de repede ca un şarpe 
care atacă. 

El a vrut să îi răspundă la fel. Cu toate acestea, a 
prins-o în braţe şi, înfăşurându-și pe mână câteva 
șşuvițe din părul ei, a sărutat-o cât a putut de apăsat. 


Ea s-a zvârcolit şi s-a zbătut, scoțând sunete de 
parcă s-ar fi sufocat, însă el nu s-a oprit. Curând, 
ea a răspuns la sărut şi amândoi s-au lăsat în 
genunchi. Brianna i-a înconjurat gâtul cu braţele 
când el a întins-o pe solul presărat cu frunze de sub 
copac, apoi a început să plângă în braţele lui, 
oftând şi gâfâind, în timp ce lacrimile i se scurgeau 
pe faţă. 


— De ce? a spus ea suspinând. De ce a trebuit să 
mă urmezi? Nu ai înțeles? Acum ce ne facem? 


— Cum adică? Ce să facem? 


Roger nu îşi dădea seama dacă Brianna plângea de 
furie sau de teamă — din ambele motive, a socotit 
el. 


Ea l-a privit printre șuviţele de păr încâlcite. 


— Să ne întoarcem! Trebuie să ai pe cineva spre 
care să te îndrepți — cineva la care ţii. Eşti singura 
persoană pe care o iubesc dincolo — mai bine zis, 
ai fost! Cum să mă întorc dacă tu eşti aici? ŞI cum 
te vei putea întoarce tu, dacă eu sunt aici? 


Uitând deopotrivă de teamă şi de furie, el a 
încremenit şi a prins-o de încheieturi pentru a o 
împiedica să îl lovească din nou. 


— De aceea? De aceea nu mi-ai spus? Pentru că mă 
iubeşti? Iisuse Hristoase! 


Roger i-a eliberat încheieturile şi s-a aşezat peste 


ea. I-a prins faţa în palme şi a încercat să o sărute 
din nou. Brianna și-a ridicat brusc picioarele şi le-a 

încrucişate peste spatele lui, prinzându-l între ele și 
presându-i coastele. 


Roger s-a desprins din strânsoare, s-a rostogolit, 
ajungând pe spate, şi a tras-o deasupra lui. I-a 
prins părul în mână şi, gâfâind, i-a apropiat faţa de 
a lui. 


— Incetează, a spus el. Iisuse, ce înseamnă asta, un 
meci de lupte greco-romane? 


— Dă-mi drumul! 


A smucit din cap încercând să-și desprindă părul 
din mâna lui. 


— Nu-mi place când cineva mă trage de păr. 

El i-a dat drumul şi și-a strecurat mâna de-a lungul 
gâtului ei, cuprinzându-i ceafa, dar ţinând degetul 
mare peste vena care pulsa la gâtul ei. Inima ei 
bătea ca un ciocan, la fel şi a lui. 

— Bine, îți place să fii strânsă de gât? 

— Nu. 


— Nici mie. la-ţi mâna de pe gâtul meu, te rog. 


Foarte încet, ea şi-a retras trupul de pe al lui. 
Roger încă respira greu, dar nu pentru că fusese 
strâns de gât. Nu voia să îşi ia mâinile de pe gâtul 
ei. Nu de teamă că ea va încerca din nou să fugă, ci 
pentru că nu dorea să se desprindă de ea. Așteptase 
prea mult această clipă. 


Ea l-a prins de încheietura mâinii, dar nu i-a 
îndepărtat-o. Roger a simţit-o cum înghite în sec. 


— Aşa, a şoptit el. Spune-o. Vreau să aud. 


— Eu... te iubesc, a spus ea printre dinți. Ai înțeles? 

— Da, am înţeles. 


I-a cuprins faţa în palme şi a tras-o în jos. Ea nu s- 
a opus, iar braţele ei tremurătoare au cedat. 


— Eşti sigură? a întrebat el. 


— Da. Şi ce vom face noi? a spus ea şi a început să 
plângă. 


„Noi“, ea spusese noi. Spusese că era sigură. 


Roger zăcea în praful drumului, lovit, murdar și 
mort de foame, având lângă el o femeie care 
plângea și tremura la pieptul lui, lovindu-l când şi 
când cu pumnul. Niciodată nu se simţise mai 
fericit. 


— Gata, a şoptit el, aproape legănând-o. Nu-i nimic, 
mai avem o soluţie. Ne vom întoarce, știu cum. Nu 
te frământa, îți voi purta de grijă. 


În cele din urmă, Brianna s-a liniştit şi a rămas 
întinsă cu capul pe încheietura braţului lui Roger, 
trăgându-şi nasul şi sughițând. Pe cămașa lui era o 
pată mare de umezeală. Greierii dintre copaci, care 
amuţiseră în timpul certei lor, şi-au reluat 
cântecele. 


Brianna s-a eliberat, s-a ridicat în şezut şi s-a 
căutat prin haină. 


— Trebuie să-mi suflu nasul, a spus ea cu glas 
schimbat. Ai cumva o batistă? 


Roger 1-a dat bucata de pânză pe care o folosise 
pentru a-şi lega părul la spate. Ea a fornăit de 
câteva ori, iar el a zâmbit pe întuneric. 


— Faci la fel ca un recipient cu spumă de ras. 

— Şi când ai văzut ultima oară aşa ceva? a întrebat 
ea. 


S-a întins din nou deasupra lui cu capul cuibărit în 
curbura umărului său și i-a atins faţa cu mâna. 
Roger se bărbierise cu două zile în urmă; de atunci 
nu mai avusese nici timpul, nici ocazia să se radă. 


Părul ei încă mirosea slab a iarbă, nu a esențe 
florale artificiale. Probabil că acela era mirosul ei 
natural. 


Brianna a suspinat adânc și l-a strâns în braţe. 


— Iartă-mă, a spus ea. N-am vrut să vii după mine. 
Dar... Roger, mă bucur nespus că eşti aici! 


El a sărutat-o pe tâmplă; era umedă şi sărată din 
cauza sudorii şi a lacrimilor. 


— Şi eu mă bucur, a spus el şi, preţ de un moment, 
toate încercările şi pericolele prin care trecuse în 
ultimele două luni i s-au părut neînsemnate. Mai 
puţin unul. 


— De când ai plănuit asta? a întrebat el. 


Credea că ar fi putut spune singur până şi ziua. De 
când conţinutul scrisorilor ei începuse să se 
schimbe. 


— De vreo şase luni, a răspuns ea, confirmându-i 
bănuielile. De când am fost în Jamaica, în timpul 
vacanței de Paște. 


— Da? 


In Jamaica, în loc de Scoţia. Il rugase să meargă cu 
ea, dar el refuzase, jignit că ea nu plănuise să vină 
la el. 


Brianna a inspirat adânc și a expirat. 

— Visam mereu, i-a explicat ea. Pe tata. Pe taţii 
mei. Amândoi. 


Visele erau doar frânturi; în unele abia întrezărea 
fața lui Frank Randall, în altele, mai lungi, își 
vedea mama. Şi, din când în când, apărea un 
bărbat cu părul roșcat, despre care ştia că era tatăl 
pe care nu îl văzuse niciodată. 


— A fost un vis anume... 


In vis era noapte, undeva într-o zonă tropicală, cu 
câmpuri de plante verzi şi înalte, care puteau fi 
trestie-de-zahăr, şi focuri care ardeau în depărtare. 


— Bătăi de tobă. Ştiam că era ceva oribil acolo, 
ascuns, așteptând în câmpul de trestie-de-zahăr. 
Mama era acolo, bând ceai cu un crocodil. 


Roger a mormăit ceva, iar Brianna a ridicat vocea. 


— A fost un vis, înţelegi? Apoi el a ieșit dintre 
trestii. Nu i-am văzut prea bine faţa, pentru că era 
întuneric, dar am văzut că avea părul roşcat; am 
observat sclipiri arămii când a întors capul. 


— El era lucrul îngrozitor din lanul de trestie? a 
întrebat Roger. 


— Nu. 


Roger a auzit foşnetul părului ei când a scuturat 
din cap. Se întunecase deja, iar Brianna era o 
greutate plăcută pe pieptul lui, doar un glas care îi 
vorbea din umbre. 


— Stătea între mama și acel lucru oribil. Nu puteam 
vedea, dar ştiam că era acolo, pândind. 


S-a înfiorat uşor și Roger a ținut-o mai strâns în 
braţe. 

— Apoi am ştiut că mama se va ridica şi va merge 
direct spre acel lucru. Am încercat să o opresc, dar 
nu puteam să o fac să mă audă sau să mă vadă. Așa 
că m-am întors spre el şi i-am strigat să se ducă la 
ea — să o salveze de ceea ce pândea acolo. Şi el m- 
a văzut! Brianna l-a strâns mai tare de braț pe 
Roger. 


— Da, m-a văzut și m-a şi auzit. Apoi m-am trezit. 


— Da? a zis Roger cu scepticism. lar asta te-a făcut 
să mergi în Jamaica și... 


— Asta m-a făcut să mă gândesc, a replicat ea tăios. 
Ai căutat; nu i-ai găsit în Scoţia după 1766 şi nu i- 
ai găsit în niciunul dintre registrele privind 
emigrația spre colonii. Atunci te-ai gândit să 
renunțăm, fiindcă nu puteam descoperi altceva. 


Roger s-a bucurat că întunericul îi ascundea faţa și 
expresia de vinovăție. S-a grăbit să o sărute pe 
creştet. 


— Dar eu m-am întrebat; locul în care i-am văzut în 
vis era la tropice. Nu puteau fi în Indii? 


— Am căutat, a spus Roger. Am verificat registrele 
cu pasageri de pe fiecare navă care a plecat de la 
Edinburgh sau Londra între 1760 şi 1770 — 
indiferent de destinaţie. Dar ţi-am spus asta, a 
rostit el apăsat. 


— Ştiu, a replicat ea pe același ton. Dar dacă nu au 
fost pasageri? De ce mergeau oamenii în Indii 


atunci — adică acum? 


S-a stăpânit, iar vocea i-a tremurat când şi-a dat 
seama. 


— Pentru afaceri, în cele mai multe cazuri. 

— Exact. Dacă au plecat la bordul unei nave 
comerciale? In cazul ăsta, nu ar apărea pe listele de 
pasageri. 


— De acord, a spus el încet. Așa e, nu ar apărea. Şi 
atunci, cum să-i cauţi? 


— Registrele depozitelor, registrele contabile ale 
plantațiilor, declaraţii portuare. Mi-am petrecut 
toată vacanţa în biblioteci şi în muzee. ŞI... i-am 
găsit, a încheiat ea răspicat. 


Iisuse, a văzut acel anunţ. 
— Da, a spus el, străduindu-se să rămână calm. 
Ea a râs, dar glasul i-a tremurat. 


— Un căpitan James Fraser, de pe o corabie numită 
Artemis, i-a vândut cinci tone de guano unui 
plantator din Montego Bay pe 2 aprilie 1767. 


Roger nu şi-a putut reține un chicotit, dar, în 
acelaşi timp, nu avea cum să nu obiecteze. 


— Căpitan de navă? Asta, după ce mama ta a spus 
că el suferea cumplit de rău de mare? Și nu vreau 
să te descurajez, dar cred că există sute de oameni 
cu acelaşi nume. 


— S-ar putea, dar pe 1 aprilie, o femeie pe nume 
Claire Fraser a cumpărat un om din piaţa de sclavi 
din Kingston. 


— Ce-a făcut? 


— Nu ştiu de ce, a spus Brianna cu fermitate, dar 
sunt convinsă că a avut un motiv întemeiat. 


— Mda, sigur, dar... 

— Documentele precizează că numele sclavului era 
Temeraire şi îl descriu ca având doar un braţ. Asta 
îl face să iasă în evidenţă, nu? În orice caz, am 
căutat prin colecțiile de ziare vechi; nu doar din 
Indu, ci din toate coloniile din sud, căutând 
numele — mama nu ar fi ținut un sclav; dacă l-a 
cumpărat, avea să-l elibereze, iar înştiințările de 
eliberare din sclavie erau tipărite în ziarele locale. 
M-am gândit că poate voi afla unde a fost eliberat 
sclavul. 


— Şi ai reuşit? 
— Nu. 
A rămas tăcută o clipă. 


— Dar... am găsit altceva. Un anunţ despre... 
moartea lor. A părinților mei. 


Deşi ştia că ea descoperise anunţul, Roger a avut 
un şoc auzind asta din gura ei. A tras-o la piept, 
cuprinzând-o în braţe. 


— Unde? a întrebat el încet. Cum? 


Ar fi trebuit să tacă. Nu a ascultat explicațiile ei; 
era ocupat să se blesteme. Ar fi trebuit să ştie că 
Brianna era prea îndărătnică pentru a fi descurajată 
de cineva. Amestecul lui patern nu o făcuse decât 
să devină secretoasă. Iar el plătise pentru asta prin 
luni şi luni de îngrijorare. 


— Dar am ajuns la vreme, a adăugat ea. Era vorba 
de anul 1776; avem timp să-i găsim. 


A oftat din adâncul sufletului. 
— Mă bucur că eşti aici. Mă neliniștea că vei 


descoperi asta înainte ca eu să mă întorc şi nu 
ştiam ce ai făcut. 

— Ce am făcut eu... a spus el. Ştii, un prieten de-al 
meu are un copil în vârstă de doi ani. El susţine că 
nu ar tolera ca un copil să fie maltratat, dar 
înțelege ce îi împinge pe oameni să facă asta. 
Acum am acelaşi sentiment despre maltratarea 
soțiilor. 


A simţit un mic tremur când Brianna a râs reținut. 
— Ce vrei să spui cu asta? 

Şi-a furişat o mână în josul spinării ei și i-a prins o 
fesă între degete. Pe sub pantalonii largi, nu purta 
lenjerie intimă. 


— Vreau să spun că, dacă aş fi un bărbat al acestor 
vremuri, şi nu al altui timp, nimic nu mi-ar plăcea 
mai mult decât să-ți trag câteva curele peste fund. 


Brianna nu a părut să socotească acele vorbe drept 
o ameninţare. De fapt, a început chiar să râdă. 


— Aşadar, cum nu eşti un bărbat al acestor timpuri, 
nu ai face-o, corect? Ori ai face-o, dar nu ti-ar 
plăcea. 


— Ba da, mi-ar plăcea, a asigurat-o el. Nimic nu 
mi-ar face o plăcere mai mare decât să te altoiesc 
cu băţul. 


Brianna a hohotit de râs. 


Brusc înfuriat, Roger a împins-o deoparte și s-a 
ridicat. 


— Ce-i cu tine? 


— Am crezut că ai găsit pe altul. Scrisorile tale din 
ultimele luni... iar apoi acea ultimă scrisoare... Am 
fost sigur. Aş vrea să te bat nu pentru că m-ai 

mințit sau pentru că ai plecat fără să mă anunti, ci 
pentru că m-ai făcut să cred că te pierdusem! 


Brianna a tăcut câteva clipe. Din întuneric, a întins 
o mână şi i-a atins uşor fața. 


— lartă-mă! a rostit ea slab. N-am vrut să crezi asta. 
Am vrut doar să nu afli decât atunci când era prea 
târziu. 


A întors capul spre el. Roger i-a văzut capul 
conturându-se în lumina slabă ce răzbătea dinspre 
drumul de dincolo de refugiul lor. 


— Lăzile tale. Au ajuns la colegiu. 


— Poftim? Dar am cerut să nu fie trimise decât la 
sfârşitul lunii mai, când urma să fu în Scoţia. 


— Aşa ar fi trebuit, numai că o conferință apărută 
pe nepregătite m-a reținut la Oxford. Au sosit cu o 
zi înainte să plec. 


Lumina s-a revărsat brusc în stradă când ușa 
tavernei s-a deschis şi un grup gălăgios de muşterii 
a ieşit. Discutând, aceștia au trecut prin dreptul 
adăpostului lor, şocant de aproape. Roger și 
Brianna nu au scos niciun sunet până când oamenii 
nu s-au îndepărtat. În tăcerea așternută, Roger a 
auzit sunetul produs de o castană care a căzut 
printre frunze aproape de ei. 


— Ai crezut că am găsit pe altul... şi tot ai venit 
după mine? a întrebat Brianna cu glas răguşit. 


Făcând uitată supărarea, el a oftat şi şi-a şters 
sudoarea de pe faţă. 


— Aş fi venit după tine şi dacă te-ai fi căsătorit cu 
regele Siamului. Femeie afurisită! 

În întuneric, Brianna era doar o pată deschisă la 
culoare; Roger a văzut o mișcare scurtă când ea s-a 
aplecat să ridice castana, apoi s-a aşezat şi a 
început să se joace cu ea. Într-un târziu, Brianna a 
inspirat adânc şi a expirat lung. 


— Vorbeai de bătăi administrate soțiilor. 
El a rămas tăcut. Grelierii încetaseră să cânte. 
— Ai spus că eşti sigură. Ai vorbit serios? 


A urmat o tăcere îndeajuns de lungă pentru a 
umple o bătaie de inimă, îndeajuns de lungă pentru 
a umple o veșnicie. 


— Da, a spus ea încet. 
— La Inverness am spus că... 


— Mă vei avea total sau deloc. Şi eu am spus că am 
înțeles. Sunt sigură. 


În timpul încleştării, cămașa îi ieşise din pantaloni 
şi acum, în adierea slabă și fierbinte, se unduia în 
jurul trupului ei. El a întins o mână și a vârât-o pe 
sub poalele cămășii şi i-a atins pielea, care s-a 
înfiorat sub degetele lui. A tras-o mai aproape şi şi- 
a plimbat palmele pe spatele şi umerii dezgoliți, şi- 
a îngropat fața în părul ei, şi-a lipit obrazul de 
gâtul ei, explorând şi întrebând prin atingeri — 
chiar vorbea serios? 


Ea l-a prins de umeri și s-a lăsat pe spate, 
îndemnându-l. Da, vorbise serios. Fără cuvinte, el 
a răspuns prin a-i desface cămaşa, dând-o 
deoparte. Sânii ei erau albi şi moi. 


— Te rog, a spus ea, apoi l-a prins de ceafă şi l-a 
tras spre ea. Te rog! 

— Dacă eşti a mea acum va fi pentru totdeauna. 


Brianna abia respira, dar a rămas nemișcată, lăsând 
mâinile lui să atingă tot ce doreau. 


— Da, a spus ea. 


Uşa tavernei s-a deschis din nou, făcându-i să se 
despartă. El i-a dat drumul şi s-a ridicat, a întins o 
mână pentru a o ajuta să se ridice, după care, 
țtinând-o în continuare de mână, a așteptat ca 
vocile să se stingă în depărtare. 


— Vino, i-a zis el şi s-a aplecat pe sub crengile care 
atârnau foarte jos. 


Magazia era la oarecare distanță de tavernă, 
întunecată şi tăcută. S-au oprit în faţa ei şi au 
aşteptat, dar din spatele hanului nu s-a auzit niciun 
zgomot, iar la ferestrele de la etaj nu se vedea 
nicio lumină. 

— Sper că Lizzie s-a dus la culcare. 

Roger s-a întrebat vag cine era acea Lizzie, dar nu 
îl interesa. A văzut clar fața Briannei, deşi 
întunericul îi estompa culoarea pielii. Arăta ca un 
arlechin, s-a gândit el; obrajii albi pătați de 


umbrele frunzelor, încadrați de părul întunecat, şi 
ochii, triunghiuri negre deasupra gurii. 


I-a luat mâna într-a lui şi şi-a lipit palma de a ei. 
— Ştii ce e jurământul de căsătorie? 
— Nu tocmai. Un soi de căsătorie temporară? 


— Cam așa ceva. În Isles şi în părţile mai 
îndepărtate din Highlands, unde oamenii erau 
departe de preot, un bărbat şi o femeie puteau să 
facă asta; jurau să rămână împreună un an și o zi. 

După aceea, trebuiau să găsească un preot, şi 
atunci erau căsătoriți pe viaţă, ori se despărţeau. 


Mâna ei s-a încordat. 
— Nu vreau ceva temporar. 


— Nici eu. Dar nu cred că ne va fi uşor să găsim un 
preot. Aici încă nu există biserici; cel mai apropiat 
preot locuieşte probabil în New Bern. 


Roger a ridicat mâinile lor împreunate. 


— Am spus că vreau totul, iar dacă nu vrei să te 
căsătoreşti cu mine... 


Ea l-a strâns puternic de mână. 

— Vreau. 

— Bine. 

Roger a inspirat adânc şi a început: 


— Eu, Roger Jeremiah, te iau pe tine, Brianna 
Ellen, să-mi fu soție legiuită. Te înzestrez cu 
bunurile mele, cu trupul te voi venera... 


Mâna ei a tresărit într-a lui, iar boașele lui s-au 
strâns. Cel care formulase acel jurământ înţelesese 
totul. 


— ... la bine şi la rău, în bogăţie sau în sărăcie, cât 
vom trăi. 


Dacă fac un asemenea jurământ, îl voi respecta, 
indiferent care ar fi prețul pe care trebuie să íl 
plătesc. Oare şi ea gândea la fel în acele momente? 


Brianna a coborât mâinile împreunate şi a rostit cu 
convingere: 

— Eu, Brianna Ellen, te iau pe tine, Roger 
Jeremiah... 


Glasul ei a fost ceva mai puternic decât bătăile 
inimii lui, dar a auzit fiecare cuvânt. O adiere a 
ridicat părul Briannei şi a trecut printre copaci, 
făcând frunzele să foşnească. 


— ... cât vom trăi. 


Fraza însemna ceva mai mult pentru ei decât în 
urmă cu câteva luni, s-a gândit Roger. Trecerea 
prin pietre era suficientă pentru a convinge pe 
oricine de fragilitatea vieții. 


A urmat un moment de tăcere, punctat doar de 
freamătul frunzelor de deasupra şi de murmurul 
vocilor oamenilor din tavernă. Roger a ridicat 
mâna ei spre buze şi i-a sărutat degetul inelar, pe 
care într-o bună zi — dacă îl ajuta Dumnezeu — se 
va afla verigheta pe care i-o va da. 


Era mai curând o magazie mare decât un şopron, 
dar un animal — cal sau catâr — a tresărit în boxa lui 
de la un capăt. În aer plutea un miros puternic şi 
curat de hamei, îndeajuns pentru a acoperi aromele 
mai slabe de fân şi de gunoi de grajd; Taurul 
Albastru producea propria bere. Roger a simțit că 
ameţeşte, dar nu din cauza alcoolului. 


In magazie era foarte întuneric, dar s-o dezbrace 
pe Brianna a fost deopotrivă o frustrare și o 
încântare. 


— ȘI eu, care credeam că orbilor le trebuie ani 
întregi pentru a deprinde simţul pipăitului, a 


murmurat el. 


Răsuflarea ei caldă când a râs i-a şters gâtul, 
făcându-i perișorii de pe ceafă să se înfioare. 

— Eşti sigur că nu este ca în poezia aia despre cei 
cinci orbi şi un elefant 12? a întrebat ea. 


Mâna ei a pipăit, a găsit deschizătura cămăşii lui şi 
s-a furişat sub ea. 


— Nu, animalu-i ca un zid, a citat ea. 


Degetele ei s-au îndoit şi s-au îndreptat, explorând 
curioase carnea sensibilă din jurul unui sfârc. 


— Un zid cu păr. Doamne, un zid cu piele de găină! 


Ea a râs din nou, iar el şi-a aplecat capul, găsindu-i 
gura din prima încercare, orb, dar precis ca un 
liliac care prinde un fluture din zbor. 


— Amforă, a murmurat el spre curbura largă şi 
dulce a buzelor ei. 


Şi-a plimbat palmele peste arcuirea lată şi plăcută 
a coapselor ei, prinzând între palme netezimea rece 
şi tare, eternă și grațioasă ca a vaselor antice din 
lut, promițând abundență. 


— Ca un vas grecesc. Doamne, ai cel mai frumos 
fund din lume! 


— Ca o amforă, nu? 


Ea a vibrat hpită de el, tremurul râsului trecând de 
pe buzele ei la ale lui şi pătrunzându-i în sânge ca 
o infecție. Brianna şi-a strecurat mâna în josul 
coapsei lui şi în sus, degetele ei lungi căutând şlițul 
pantalonilor, pipăind şovăielnic, apoi mai curajos, 
ridicându-i treptat cămașa şi dând la o parte 
straturile de țesătură. 


— Ba nu, animalu-i ca o frânghie... hopa! 


— La naiba, nu mai râde! 


231 


— ... ca un şarpe... ba nu, ei, poate o cobră... 
Doamne, tu cum numeşti asta? 


— Am avut un prieten care îi spunea „Domnul 
Fericire“, a răspuns ameţit Roger, dar, după mine, 
e cam ciudat. 


A prins-o de braţe și a sărutat-o din nou, punând 
capăt comparaţiilor. 


Ea tremura, dar el a înţeles că nu din cauză că 
râdea. Și-a înfășurat braţele în jurul ei şi a tras-o 
mai aproape, uimit ca întotdeauna de statura ei — 
acum cu atât mai uimit cu cât ea era goală — iar 
structura complexă de oase şi de mușchi s-a 
transformat în senzaţii imediate în brațele lui. 


S-a oprit pentru a respira. Nu era sigur dacă 
senzația semăna mai degrabă cu cea de înec sau cu 
a lipsei aerului pe munte, însă oricum ar fi fost, 
între ei nu mai exista mult oxigen. 


— Până acum n-am putut să sărut o fată fără să mă 
opresc, a spus el, vorbind în speranţa că îşi va 
recăpăta suflul. 


— Foarte frumos, doar nu vrem să ne alegem cu 
gâturile înţepenite. 


În voce îi revenise tremurul, şi de astă dată sigur 
nu era vorba de râs, deşi lui Roger i s-a părut că 
acesta venea atât din starea de agitație, cât şi din 
amuzament. 


— Ha-ha, a făcut el şi a strâns-o din nou, chiar dacă 
nu avea aer. 


Sânii ei erau semeţi şi rotunzi, lipiți de pieptul lui 


cu un amestec nemaiintâlnit de moliciune și 
fermitate care îl intriga de fiecare dată când o 

atingea.  Pipăind, ea și-a strecurat o mână 
şovăitoare între ei, apoi şi-a retras-o. 


Roger nu putea să se oprească din sărutat ca să se 
dezbrace total, dar şi-a arcuit spatele pentru a-i 
permite Briannei să îi împingă pantalonii în josul 
coapselor. Aceştia erau suficient de largi pentru a-i 
cădea peste labele picioarelor, și, încă ţinând-o în 
braţe, a păşit afară din ei, scoțând doar un icnet 
slab când ea a coborât mâna între picioarele lui. 


Ea mâncase ceapă la cină. Lipsa vederii nu dădea 
acuitate doar pipăitului, ci şi gustului. A perceput 
miros de carne prăjită şi de bere, dar şi de pâine. 
Dar şi un gust dulceag pe care nu l-a putut 
identifica şi care-i amintea oarecum de pajiști 
înverzite, pline de iarbă unduitoare. Simţea acel 
gust sau acel miros în părul ei? Nu își dădea 
seama; părea să piardă urma simțurilor aşa cum și 
granițele dintre ele  dispăreau,  respirându-i 
răsuflarea, simțindu-i inima bătând de parcă s-ar fi 
aflat în pieptul lui. 


Ea îl strângea prea tare ca să fie o senzaţie plăcută, 
aşa că a întrerupt sărutul într-un târziu, respirând 


greu. 


— Nu crezi că ar fi cazul să-mi dai drumul o clipă? 
Te asigur, e o manetă eficientă, dar foloseşte şi la 
altceva. 


În loc să-i dea drumul, ea s-a lăsat în genunchi. 
Uimit, Roger a făcut o mișcare uşoară de retragere. 
— Iisuse, chiar vrei să faci asta? 

Nu era convins dacă spera ca ea să renunţe sau nu. 


Părul ei îi gâdila coapsele, iar mădularul lui vibra, 
disperat să pătrundă undeva. In acelaşi timp, Roger 

nu voia să o sperie pe Brianna sau să îi provoace 
repulsie. 


— Nu vrei asta? 


Ea şi-a plimbat mâinile pe dosul coapselor lui, 
pipăind și gâdilându-l. Roger şi-a simțit fiecare fir 
de păr de pe corp zbârlindu-se, de la genunchi 
până în talie. Asta i-a dat impresia că e un satir, cu 
picioare de ţap şi duhnind. 


— Păi... da. Numai că nu am făcut baie de câteva 
zile, a spus el, încercând cu stângăcie să se retragă. 


În mod deliberat, ea şi-a trecut nasul peste 
stomacul lui și mai Jos, inhalând puternic. Pielea 
lui se făcuse de găină, tremuratul neavând nimic 
de-a face cu temperatura din magazie. 


— Miroşi bine, a spus ea în şoaptă. Ca nu ştiu ce 
animal mare. 


El a prins-o de cap, apoi şi-a răsucit pe degete 
părul ei bogat şi mătăsos. 


— Cât se poate de corect, a şoptit el. 


Uşoară şi caldă, mâna ei s-a oprit pe încheietura 
lui. Doamne, era fierbinte! 


Fără să vrea, Roger a slăbit strânsoarea; a simțit 
părul ei căzându-i peste coapse şi apoi a încetat să 
mai gândească logic, pentru că tot sângele i-a 
părăsit capul, îndreptându-se în jos cu mare viteză. 
— E mmiine? 


— Poftim? 


S-a dezmeticit abia peste câteva clipe, când ea s-a 
retras ŞI şi-a dat părul de pe față. 

— Am întrebat dacă e bine. 
— Ah! Ei... Aşa cred. 
— Aşa crezi? Nu ştii sigur? 


Brianna părea să-şi recapete stăpânirea de sine la 
fel de repede cum Roger şi-o pierdea; a deslușşit 
râsul din glasul ei. 


— Păi... a spus el. Nu am... adică, nimeni... da, cred 
că da. 


O prinsese din nou de cap, îndemnând-o delicat să 
continue. 


Į s-a părut că Brianna scotea un sunet gros, ca și 
cum ar fi fredonat ceva din adâncul gâtlejului. 
Poate era însă sângele lui, vibrând prin venele 
dilatate, susurând învârtejit precum apa oceanului 
pătrunzând printre stânci. Încă o clipă, şi avea să 
explodeze ca o conductă. 


S-a retras înainte ca ea să poată protesta, a ridicat- 
o în picioare, după care a îndemnat-o să se întindă 
pe mormanul de paie peste care ea își aruncase 
hainele. 


Ochii lui se adaptaseră la întuneric, dar lumina 
stelelor care pătrundea pe fereastră era atât de 
slabă, încât nu vedeau decât forme şi contururi, 
albe ca marmura. Însă nu era răcoare, nu era deloc 
răcoare. 


Cu un amestec de emoție şi precauţie, s-a apucat 
să-şi facă datoria; mai încercase asta doar o dată, 
dar dăduse de un produs de igienă feminină care 
mirosea ca florile din biserica tatălui său într-o zi 
de duminică — o idee descurajantă. 

Brianna nu folosise aşa ceva. Mirosul ei era 
suficient de puternic pentru a-l face să se lipsească 
de acel act preliminar şi să se arunce peste ea într- 
un abandon total, împins de dorință. 


Insă a inspirat adânc şi a sărutat-o deasupra 
peticului întunecat de cârlionți. 


— La naiba! a spus el. 


— Ce s-a întâmplat? a întrebat ea, uşor alarmată. 
Miros urât? 


El a închis ochii şi a răsuflat. Simţea că 1 se învârte 
capul şi a fost cuprins de o ameţeală din cauza 
dorinţei şi a râsului. 


— Nu. Doar că mă întreb de mai bine de un an ce 
culoare are părul tău aici. A tras uşor de un smoc. 
Acum, sunt faţă în față cu el şi tot nu-mi dau 
seama. 


Ea a chicotit, iar vibrația a făcut ca pântecul ei să 
se cutremure sub palma lui. 


— Vrei să-ți spun? 
— Nu, lasă-mă să fiu surprins mâine-dimineaţă. 


Şi-a aplecat capul şi a început, surprins de 
uimitoarea diversitate a texturilor, toate într-un 
spațiu atât de mic — o netezime ca a sticlei, o 
asprime care gâdila, o elasticitate care ceda și acea 
umezeală alunecoasă, mosc, aromă şi sare. 


După câteva momente, i-a simțit mâinile 
așezându-se pe capul lui, ca o binecuvântare. 
Spera că barba nerasă nu o zgâria, dar ea nu se 
sinchisea. Un fior tainic a trecut prin carnea caldă 
a coapselor ei şi Brianna a scos un sunet slab, care 
a declanşat o săgetare similară prin pântecul lui. 

— Fac ce trebuie? a întrebat el pe jumătate în 
glumă, ridicând capul. 


— Oh, da! a răspuns ea moale. Sigur că da. 
Degetele ei s-au strâns în părul lui. 


A dat să-şi coboare din nou capul, dar a tresărit şi a 
privit peste conturul alb al trupului ei spre ovalul 
palid al feţei. 


— Dar cum naiba ştii asta? a întrebat-o el. 


Singurul răspuns a fost un hohot gros de râs. Apoi 
s-a aşezat alături de ea, fără să-şi dea seama cum 
ajunsese acolo, cu gura peste gura ei, cu corpul 
lipit de corpul ei, conştient doar de căldura ei, 
dogoritoare ca o febră. 


Ea l-a gustat, şi el a făcut la fel şi, Doamne, el nu 
va putea să facă totul încet. 


A reuşit totuşi. Ea era dornică, dar stângace, 
încercând să-şi ridice şoldurile spre el, atingându-l 
prea repede, prea uşor. I-a luat pe rând mâinile şi 
le-a aşezat pe pieptul lui. Avea palmele fierbinţi, 
iar sfârcurile lui s-a întărit. 


— Simte-mi inima, i-a zis el, şi glasul i-a sunat 
răguşit. Spune-mi dacă se opreşte. 


De fapt, nu voise să glumească şi a rămas uşor 
surprins când ea a râs puţin agitată. Râsul a încetat 
când a atins-o. Mâinile ei s-au strâns pe pieptul lui; 
apoi a simţit-o că se relaxează, desfăcându-și 
picioarele pentru a-l primi. 


— Te iubesc, a murmurat Roger. Oh, Bree, cât de 
mult te iubesc! 

Ea nu i-a răspuns, dar mâna ei a plutit în întuneric 
şi s-a aşezat pe obrazul lui, delicată ca un fir de 
iarbă de mare. A ţinut mâna astfel în timp ce el a 
pătruns-o; ea l-a primit, ținând cealaltă mână pe 
inima lui. 

S-a simțit mai ametit decât până atunci. Nu nesigur 
sau adormit; viu față de tot. A perceput mirosul 
propriei transpirații, al transpiraţiei ei, izul de 
teamă care însoțea dorinţa ei. 


A închis ochii şi a inspirat adânc. A strâns-o mai 
tare de umeri. A apăsat încet. S-a furișat în ea. l-a 
simțit lacrimile şi şi-a muşcat buza destul de tare 
încât să-i dea sângele. 


Brianna şi-a înfipt unghiile în pieptul lui. 

— Continuă! i-a şoptit. 

O împingere scurtă şi puternică, şi a pătruns-o. 

A rămas aşa, cu ochii închiși, răsuflând, în 
echilibru la graniţa unei plăcerii suficient de 


puternice ca să-i provoce dureri. Ca prin vis, s-a 
întrebat dacă durerea pe care o simţea era a el. 


— Roger. 

— Da. 

— Eşti foarte mare... nu crezi? 
Vocea ei tremura ușor. 

CĂ ai 

S-a străduit să fie coerent. 


— Normal. 

O undă de îngrijorare s-a adăugat senzației de 
ameţeală. 


— Te doare rău? 


— Nu, nu tocmai. Doar că... poți să rămâi nemişcat 
un minut? 


— Un minut, o oră. Toată viaţa, dacă dorești. 


S-a gândit că va muri dacă nu se mişcă, şi ar fi 
murit bucuros. 


Ea şi-a plimbat mâinile încet pe spatele lui, 
atingându-i fesele. El s-a cutremurat și, cu ochii 
închişi, a coborât capul, acoperindu-i chipul în 
minte cu zeci de sărutări mici şi înnebunitoare. 


— Gata. 


Brianna i-a şoptit la ureche şi, ca un robot, el a 
început să se mişte cât de încet putea, urmând 
presiunea exercitată de mâna ei pe spate. 


Ea s-a încordat puţin, apoi s-a relaxat, s-a încordat 
şi s-a relaxat. Roger ştia că o doare, dar a făcut-o 
încă o dată, ar fi trebuit să se oprească; ca s-a 
înălţat spre el, primindu-l, și a urmat un sunet 
profund şi animalic pe care îl scosese chiar el, 
acum, trebuia să fie acum, trebuia să... 


Cutremurându-se și suflând ca un peşte pe uscat, s- 
a eliberat de corpul ei şi a rămas întins peste ea, 
strivindu-i sânii, în timp ce tresărea şi gemea. 


Apoi a rămas nemișcat; amețeala îi trecuse; era 
înconjurat de o pace vinovată şi a simţit brațele ei 
cuprinzându-l, precum şi răsuflarea ei caldă în 
ureche. 

— Te iubesc, a spus ea cu glas răgușit în aerul 
parfumat de hamei. Rămâi cu mine. 


— Toată viaţa, a răspuns el şi a îmbrăţişat-o strâns. 
Au stat întinşi în tăcere, contopiți în sudoarea 
eforturilor făcute,  ascultându-și unul altuia 
respirația. Intr-un târziu, Roger s-a mișcat, 
ridicându-şi capul din părul ei, simţindu-şi mâinile 
şi picioarele deopotrivă imponderabile și grele ca 
de plumb. 

— E bine, iubito? a şoptit el. Te-a durut? 


— Da, dar nu mi-a păsat. 


Şi-a plimbat mâna pe spatele lui, făcându-l să 
tremure, deşi era foarte cald. 


— A fost bine? M-am descurcat bine? 
Părea puţin îngrijorată. 
— Oh, Doamne! 


Şi-a aplecat capul şi a sărutat-o lung şi stăruitor. Ea 
s-a încordat puţin, apoi gura ei s-a relaxat. 


— Inseamnă că fost bine, da? 
— O, Iisuse! 


— Vorbeşti cam urât pentru un fiu de preot, a spus 
ea, vag acuzator. Poate că bătrânele de la Inverness 
aveau dreptate; ai intrat pe mâna diavolului. 


— Nu a fost o blasfemie, a spus el, lipindu-și 
fruntea de umărul ei şi inspirând mirosul ei, al lor. 
A fost o rugăciune de mulțumire. 


Asta a făcut-o să râdă. 

— Deci a fost în regulă, a rostit ea pe un ton 
inconfundabil de ușurare. 


EI a ridicat capul. 


— Iisuse! a zis el, făcând-o să râdă din nou. Cum ai 
putea crede altceva? 


— Păi, nu ai scos nicio vorbă. Zaci acolo de parcă 
te-ar fi lovit cineva în cap; am crezut că ești 
dezamăgit. 


Acum, a fost rândul lui să râdă, cu fața pe jumătate 
lipită pe gâtul ei umed. 


— Nu, a spus el într-un târziu, ridicând capul ca să 
respire. Să te simți de parcă ţi-a fost extirpată 
măduva spinării este un indiciu foarte clar de 
satisfacție masculină. Nu e demn de un gentleman, 
dar e cinstit. 


— Oh, bine, s-a arătat ea mulțumită de răspuns. 
Cartea nu spunea nimic despre asta, dar, în fine, nu 
vorbea despre ceea ce se întâmplă după aceea. 


— Ce carte? 


Roger s-a mişcat atent; pielea lor se dezlipea 
scoțând un sunet amintind de două fâşii de hârtie 
de prins muşte care sunt desprinse una de alta. 


— Scuze pentru deranj. 

A bâjbâit după cămaşa groasă şi i-a întins-o. 

— Bărbatul senzual, a răspuns Brianna luând 
cămașa şi ștergându-se cu grijă. Am găsit în ea o 
mulțime de chestii despre cuburi de gheaţă și frişcă 


care mi s-au părut foarte deocheate, dar s-a dovedit 
folositoare privind modul în care se face oralul şi... 


— Ai învăţat asta dintr-o carte? 

Roger s-a simţit la fel de scandalizat ca una dintre 
doamnele din parohia tatălui său. 


— Păi, doar nu crezi că fac asta cu oamenii pe care 
îi cunosc. 


La rândul ei, a părut cu adevărat şocată. 


— Se scriu cărți care învaţă tinerele femei cum 
să...? E îngrozitor. 


— Ce e atât de îngrozitor? a întrebat ea, destul de 
iritată. De unde să afle cum se face? 


Negăsindu-şi cuvintele, Roger și-a trecut o mână 
peste faţă. Dacă ar fi fost întrebat în urmă cu o oră, 
ar fi susținut cu tărie că se pronunţă în favoarea 
egalității sexuale. Sub poleiala modernităţii însă 
rămăsese fiul unui preot prezbiterian care credea 
că o tânără respectabilă trebuie să fie total 
ignorantă în noaptea nunţii. 


Respingând cu bărbăție ideea aceea victoriană, 
Roger şi-a plimbat o mână peste formele rotunde 
ale coapsei ei şi i-a cuprins în palmă un sân. 


— Nimic, a răspuns el. Doar că — şi-a aplecat capul 
încet şi a muşcat-o uşor de buza de jos — e ceva 
mai mult decât ai citit în cartea aceea, nu? 


Ea s-a mișcat brusc, întorcându-se pentru a-şi lipi 
trupul fierbinte de al lui, iar el s-a cutremurat de 
şoc. 


— Arată-mi, a şoptit ea şi l-a muşcat uşor de lobul 
urechii. 


De undeva de aproape, s-a auzit cântecul unui 
cocoş. Brianna s-a trezit din somnul uşor şi s-a 
dojenit pentru că adormise. Se simţea dezorientată, 

îndeajuns de obosită din cauza emoției şi a 
eforturilor ca să aibă o senzaţie de ameţeală, ca și 
cum ar fi plutit deasupra pământului. În acelaşi 
timp, nu voia să piardă niciun moment. 


Roger s-a foit alături. A cuprins-o cu braţul, a 
întors-o și s-a strâns lângă ea, arcuindu-se, lipindu- 
şi coapsele de ale ei şi pântecul de fesele ei. A 
îndepărtat şuvițele ei încâlcite care-i gâdilau faţa, 
scoțând un pufnet care aproape a stârnit râsul 
Briannei. 


Făcuseră dragoste de trei ori. Avea usturimi, dar 
era foarte fericită. Îşi imaginase actul de o mie de 
Ori, şi de fiecare dată se înșelase. Nu se putea 
imagina senzația imediată şi înfiorătoare produsă 
când erai posedată astfel — purtată brusc dincolo de 
limitele cărnii, penetrată, sfârtecată, străpunsă. Şi 
nici nu ar fi avut cum să-şi imagineze senzația de 
putere pe care o implica acest act. 


Se aşteptase să fie neajutorată, obiectul dorinţei. În 
schimb, ea îl stăpânise, îl simţise tremurând de 
dorință, iar toată tăria lui fusese ţinută în frâu de 
teama că o va face să sufere, dar puterea ei se 
dezlănţuise aşa cum o dorise. Puterea ei de a atinge 
şi de a excita, de a face jocurile, de a comanda. 


Nu crezuse că putea exista o asemenea tandreţe 
când el strigase şi se cutremurase în braţele ei, 
apăsându-şi fruntea de a ei, având încredere în ea 
în acel moment când tăria 1 se transforma dintr- 
odată în neajutorare. 


— lartă-mă! i-a şoptit el la ureche. 
— Pentru ce? 


A întins o mână în spate şi l-a mângâiat pe coapsă. 
Acum putea face asta. Il putea atinge oriunde, 

găsind o încântare în textura şi gustul corpului său. 
Abia aştepta să se lumineze ca să îl vadă gol. 


— Pentru asta. 


A arătat cu mâna spre întunericul din magazie, 
spre paiele tari de sub ei. 


— Ar fi trebuit să aştept. Am vrut să fie... bine 
pentru tine. 


— Pentru mine a fost foarte bine, i-a răspuns ea 
încet. 


In partea de jos a coapsei lui a descoperit o mică 
adâncitură, în locul în care era prins mușchiul. 


El a râs putin întristat. 


— Voiam să avem o noapte a nunții cum se cuvine. 
Un pat moale, cearşafuri curate... ar fi fost mai 
bine, pentru prima oară. 


— Am avut parte de paturi moi şi de cearşafuri 
curate, a spus ea. Dar nu și de asta. 


S-a întors în brațele lui, a întins mâna și i-a cuprins 
sexul, acea greutate fascinantă și schimbătoare 
dintre picioarele lui. Surprins, el s-a încordat, apoi 
s-a liniștit şi a lăsat-o să facă tot ce voia. 


— N-ar fi putut fi mai bine, a adăugat ea şi l-a 
sărutat. 


El i-a răspuns tot printr-un sărut domol, 
explorându-i adâncimile gurii, lăsând-o şi pe ea să 
facă același lucru. A gemut uşor şi a întins o mână 
ca să o îndepărteze pe a ci. 


— Oh, Doamne, o să mă omori, Bree! 

— lartă-mă, a spus ea neliniștită. Te-am strâns prea 
tare? N-am vrut să-ţi fac rău. 


El a râs. 


— Nu de asta e vorba. Lasă-l pe micuţ să se 
odihnească puţin, bine? 


Cu o mână fermă a întors-o cu spatele şi a muşcat- 
o în joacă de umăr. 


— Roger! 

— Da. 

— Nu cred că am fost vreodată atât de fericită. 
— Da? Fi, asta e bine. 

Părea somnoros. 


— Chiar dacă... dacă nu ne întoarcem, câtă vreme 
suntem împreună, nu-mi pasă. 


— Ne vom întoarce. 


I-a cuprins un sân în palmă, cu delicateţe, ca algele 
care ajung să se odihnească pe o stâncă. 


— Ți-am spus, există şi altă cale. 
— Există? 
— Aşa cred. 


I-a povestit despre cartea de descântece, amestecul 
de notații atente și aiureli nebuneşti — și despre 
propria trecere prin pietrele de la Craign na Dun. 


— A doua oară m-am gândit la tine, a spus el încet, 


plimbându-şi degetul pe contururile chipului ei. Şi 
am rămas în viaţă. Şi am ajuns în epoca potrivită. 

Dar diamantul pe care mi l-a dat Fiona e doar o 
pată de negru de fum în buzunarul meu. 


— Deci ar fi posibil să... să dirijăm într-un anume 
fel? 


Brianna nu și-a putut ascunde speranţa din glas. 


— S-ar putea, a răspuns el, apoi a ezitat. Era ceva în 
carte... cred că trebuie să fi fost un poem ori poate 
o vrajă. 


Şi-a ridicat mâna și a recitat. 


Ridic pumnalul ceremonial spre 
nord 

Unde se află căminul puterii mele, 
Spre vest 

Unde este inima sufletului meu, 
Spre sud 

Unde se află locul prieteniei și 
refugiul, 

Spre est 

De unde răsare soarele. 


Apoi așez pumnalul pe altarul pe 
care l-am făurit. 
Mă aşez între trei flăcări. 


Trei puncte definesc un plan, şi sunt 
așezat. 

Patru puncte închid pământul şi a 
mea este deplinătatea. 

Cinci este numărul protecției; nu 
lasă niciun demon să mă oprească. 
Mâna mea stângă este 
înveșmântată în aur 

Și deține puterea soarelui. 

Mâna mea dreaptă este 
înveșmântată în argint 

Și luna domneşte senină. 


Încep. 

Granate se odihnesc în iubire în 
jurul gâtului meu. 

Voi fi credincios. 


Brianna s-a ridicat în șezut şi şi-a cuprins 
genunchii cu braţele. A rămas tăcută o vreme. 


— Asta e o aiureală, a spus ea într-un târziu. 


— Din păcate, nebunia cu acte în regulă nu-i o 
garanţie că cineva greşește, a replicat sec Roger. 


S-a întins gemând și s-a aşezat cu picioarele 
încrucişate pe paie. 


— O parte din asta este ritual tradițional, așa cred, 
având în vedere că tradiția este celtică. Treaba cu 
punctele cardinale; acelea sunt pentru direcții, pe 
care le găseşti în legendele celtice antice. Cât 
priveşte pumnalul, altarul şi flăcările, asta e 
vrăjitorie curată. Ea şi-a înjunghiat soțul în inimă 
şi l-a aruncat în foc. 


Brianna, care își amintea la fel de bine ca şi el 
duhoarea de benzină şi de carne arzândă în cercul 
de la Craigh na Dun, s-a înfiorat, deşi în magazie 
era cald. 


— Sper că nu vom fi siliți să găsim pe cineva pentru 
a-l sacrifica, a încercat Roger să glumească, dar nu 


a reuşit. Metalul însă, pietrele prețioase... Bree, ai 
purtat bijuterii când ai trecut? 


Ea a încuviinţat din cap. 


— Brăţara de la tine, a răspuns ea încet. Şi aveam în 
buzunar colierul de perle al bunicii. Perlele nu au 

pățit nimic, au trecut cu bine. 


— Perlele nu sunt pietre prețioase, i-a reamintit el. 
Sunt organice — ca şi oamenii. 


Şi-a trecut o mână peste faţă; avusese parte de o zi 
lungă și începea să îl doară capul. 


— Însă argintul şi aurul... Ai avut brăţara, iar 
colierul are și aur pe lângă perle. lar mama ta a 
purtat aur și argint, nu? Verighetele. 


— Înâm! Dar chestia cu „trei puncte definesc un 
plan, patru puncte închid pământul, cinci este 
numărul protecției“... a murmurat Brianna. Ar 
putea să spună că era nevoie de pietre prețioase 
pentru a face... orice încerca ea să facă? Acestea 
sunt „punctele“? 


— Posibil. Avea desene cu triunghiuri şi cu 
pentagrame şi liste cu diferite pietre prețioase şi 
presupusele lor calități magice. Nu expunea 
teoriile în amănunt — nu avea nevoie, pentru că 
vorbea cu sine —, dar ideea părea a fi că există linii 
de forţă — linii de energie, așa le numea ea — care 
trec prin pământ. Din când în când, liniile se 
apropie unele de altele şi se arcuiesc în noduri; 
unde găsești un asemenea nod, practic ai un punct 
în care timpul nu există. 


— Deci, dacă ajungi într-un asemenea nod, poţi ieşi 
de acolo... oricând. 


— In acelaşi loc, într-o epocă diferită. Şi dacă ești 
convins că pietrele preţioase au forţă proprie, care 
pot deforma liniile puţin... 


— Orice piatră prețioasă e bună? 


— Doar Dumnezeu ştie, a spus Roger. Dar e cea 
mai bună soluție pe care o avem, nu? 

— Da, l-a aprobat Brianna după o pauză. Dar unde 
să găsim aşa ceva? 


A făcut un semn către oraş și port. 


— N-am văzut nimic asemănător — nici la 
Inverness, nici aici. Cred că ar trebui să mergi într- 
un oraş mare — Londra sau poate Boston sau 
Philadelphia. Şi apoi... câți bani ai, Roger? Eu am 
reuşit să procur douăzeci de lire şi mai am destul, 
dar n-ar ajunge nici pentru... 


— Asta-i problema, a întrerupt-o el. M-am gândit 
cât tu dormeai. Cred că ştiu de unde pot face rost 
de o piatră, măcar de una. Problema e că... 


A ezitat un moment, apoi a continuat. 


— Ar trebui să plec imediat, ca să o găsesc. Omul 
care o are e acum în New Bern, dar nu va rămâne 
acolo multă vreme. Dacă fac rost de ceva bani, aş 
putea pleca în dimineaţa asta cu o ambarcațiune şi 
aş ajunge la New Bern în ziua următoare. Cred că 
e mai bine ca tu să rămâi aici. Şi după aceea... 


— Nu pot rămâne aici! 
— De ce nu? 
Pe pipăite, a întins mâna spre ea. 


— Nu vreau să mergi cu mine. Mai bine zis, aş 
vrea, s-a corectat el, dar consider că e mult mai 
sigur să rămâi aici. 


— Nu vreau să merg cu tine, dar nu pot rămâne aici, 
a repetat ea şi l-a prins de mână. 


Deşi aproape uitase, în acel moment toată emoția 
descoperirii a copleşit-o din nou. 


— Roger, l-am găsit... L-am găsit pe Jamie Fraser! 

— Fraser? Unde? Aici? a întrebat el şocat, 
întorcându-se spre uşă. 


— Nu, e în Cross Creek şi ştiu unde se va afla luni. 
Roger, trebuie să plec. Nu înţelegi? E foarte 
aproape şi am bătut atâta drum. 


In mod irațional, brusc i-a venit să plângă la 
gândul că îşi va vedea mama. 


— Da, înțeleg, a zis Roger oarecum neliniștit. Dar 
nu ai putea aștepta câteva zile? Pe mare, fac o zi 
până la New Bern şi încă una înapoi. Şi cred că 
reuşesc ceea ce mi-am propus într-o zi sau două. 


— Nu, a spus ea. Nu pot. O am şi pe Lizzie. 
— Cine-i Lizzie? 


— Slujnica mea. Ai văzut-o. Cea care voia să te 
lovească cu o sticlă, i-a explicat Brianna şi a 
zâmbit amintindu-și. E foarte curajoasă. 


— Da, o fi, a spus sec Roger. Dar chiar şi așa... 


— Numai că e bolnavă, l-a întrerupt ea. N-ai văzut 
ce palidă era? Cred că are malarie; are stări febrile, 
frisoane îngrozitoare care durează cam o zi şi apoi 
trec, iar după alte câteva zile, revin. Trebuie să o 
găsesc pe mama cât mai curând posibil. Trebuie. 


Brianna îl simţea cum se luptă să își reprime 
argumentele. A întins mâna pe întuneric şi l-a 
mângâiat pe faţă. 


— Trebuie, a repetat ea încet și a simțit că el 
cedează. 


— Bine, a consimţit Roger. Bine! Voi veni după tine 


cât de curând pot. Dar fă-mi un hatâr, da? Poartă 
rochie! 

— Nu-ţi plac pantalonii mei? 


Râsul ei înăbușit s-a auzit ca bulele din sifon, apoi 
Brianna s-a oprit brusc, când şi-a dat seama de 
ceva. 


— Roger, ce-ai de gând să faci? Vrei să furi piatra 
aia? 


— Da, a răspuns el simplu. 


Brianna a rămas tăcută câteva clipe, trecându-şi 
degetul mare peste palma lui. 


— Nu, a spus ea într-un târziu, foarte încet. Să nu 
faci aşa ceva, Roger. 


— Nu-ţi face griji pentru omul care o are. 

A întins mâna spre ea pentru a o linişti. 

— Pun pariu că a furat-o de la cineva. 

— Nu pentru el îmi fac griji, ci pentru tine! 

— N-o să păţesc nimic, a asigurat-o el, bravând. 
— Roger, în vremurile astea hoţii sunt spânzurați! 
— N-o să fiu prins. 


Pe întuneric, i-a căutat mâna, a găsit-o şi i-a strâns- 
o. 


— O să fiu lângă tine mai curând decât crezi. 
— Dar nu e... 


— Va fi bine, a rostit el cu hotărâre. Am spus că-ți 
voi purta de grijă, da? Şi o voi face. 


— Bine, dar... 

Roger s-a ridicat într-un cot şi a redus-o la tăcere 
cu un sărut. Foarte încet, a prins-o de mână şi i-a 
apăsat-o între picioarele lui. 


Ea şi-a înghițit nodul din gât, iar perişorii de pe 
braţe i s-au înfiorat brusc de așteptare. 


— Mm? a murmurat el, cu gura lipită de a ei şi, fără 
să mai aştepte, a tras-o jos pe paie şi s-a rostogolit 
peste ea, desfăcându-i picioarele cu genunchiul. 


Ea a icnit şi l-a mușcat de umăr când el a pătruns-o 
fără să scoată niciun sunet. 


— Ştii ceva? a zis Roger somnoros, peste o vreme, 
cred că m-am căsătorit cu strămătuşa mea de 
gradul al șaselea. Tocmai mi-am dat seama de asta. 


— Poftim? 


— Nu te îngrijora, nu e nici pe departe vorba de 
incest, a asigurat-o el. 


— Ce bine! a replicat ea cu oarecare sarcasm. Chiar 
eram îngrijorată. Dar, pentru numele Domnului, 
cum ţi-aş putea fi strămătușă? 


— Păi, cum spuneam, tocmai mi-am dat seama, nu 
mă gândisem până acum. Unchiul tatălui tău a fost 
Dougal Mackenzie, şi el a provocat toată 
încurcătura având un copil cu Geillie Duncan, 
corect? 


Metoda contraceptivă nesatisfăcătoare pe care se 
văzuse silit să o adopte îl făcuse să se gândească la 
aşa ceva, dar socotise că era lipsit de tact să aducă 
vorba de asta. Nici cămaşa nu mai putea fi purtată 
acum. Luând în consideraţie toate lucrurile, a 
presupus că era totuşi bine că Dougal MacKenzie 

nu avusese un simţ al conştiinţei, pentru că asta ar 
fi anulat existenţa lui Roger. 


— Mda, nu cred că a fost în întregime greşeala lui. 


Şi Brianna părea somnoroasă. Nu mai era mult 
până în zori; păsările începuseră deja să cânte, iar 
aerul se schimbase, devenind mai răcoros din 
cauza vântului care bătea dinspre port. 


— Deci, dacă Dougal este străunchiul meu, iar 
străbunicul tău de spiţa a şasea... Nu, te înşeli. Sunt 
vară de gradul șase sau şapte, nu mătușă. 


— Ba nu, ai avea dreptate dacă am fi pe aceeaşi 
ramură descendentă, dar nu suntem; tu eşti cam de 
al cincilea grad — cel puţin pe partea tatălui tău. 


Brianna a tăcut şi a încercat să analizeze lucrurile. 
Apoi a renunţat, s-a rostogolit cu un geamăt şi şi-a 
împins fundul în golul dintre coapsele lui. 


— Ducă-se naibii! a spus ea. Atâta vreme cât eşti 
sigur că nu e incest. 


A strâns-o la piept, dar mintea lui somnoroasă se 
agățase de subiect și nu voia să renunţe. 


— Chiar nu mă gândisem, s-a minunat el. Ştii totuşi 
ce înseamnă, da? Sunt înrudit și cu tatăl tău — de 
fapt, cred că e singura mea rudă în viaţă, în afară 
de tine! 


Roger s-a simțit complet descumpănit de acea 
descoperire şi foarte mișcat. Se consolase cu ideea 
că nu avea nicio rudă apropiată — deşi străunchiul 
de spița a şaptea nu putea fi numit rudă prea 
apropiată, dar... 


— Nu, nu este, a mormăit Brianna. 

— Ce anume? 


— Nu e singura rudă. Mai e şi Jenny. Copiii ei. Şi 
nepoții. Mătuşa mea Jenny este... hm, poate că ai 
dreptate până la urmă. Pentru că, dacă îmi este 
mătuşă, atunci e strămătușa ta de gradul nu ştiu 
cât, aşa că eu sunt... aah. 


Şi-a lăsat capul pe umărul lui Roger, iar părul 1 s-a 
răsfirat moale pe pieptul lui. 


— Cine le-ai spus că eşti? 

— Cui? 

— Lui Jenny şi lui lan. 

S-a mişcat, întinzându-se. 

— Când ai fost la Lallybroch. 

— N-am fost acolo niciodată. 

S-a mişcat şi el, lhpindu-și corpul de al ei. Și-a pus 
mâna pe curbura taliei ei şi s-a lăsat din nou pradă 
somnolenţei, renunțând la complexităţile abstracte 


al calculelor genealogice în favoarea senzațiilor 
imediate. 


— Nu? Păi, atunci... a zis Brianna, apoi vocea ei s-a 
stins. 


Ameţit de somn şi de epuizarea provocată de 
plăcere, Roger nu i-a acordat atenție, strângându- 
se mai aproape de ea cu un geamăt voluptuos. Dar 
după o clipă, glasul ei a sfâşiat ceața din jurul lui 
ca un cuţit care trece prin unt. 


— De unde ai ştiut unde sunt? a spus ea. 


— Hm? 

Ea s-a răsucit brusc, lăsându-l cu braţele goale, și 
l-a fulgerat de aproape cu ochi îngustaţi, bănuitori. 


— De unde ai ştiut unde sunt? a repetat ea rar, 
fiecare cuvânt fiind ca un ciob de gheaţă. Cum de- 
ai aflat că plecasem în colonii? 


— Păi... eu... 


Mult prea târziu şi-a dat seama de situația 
primejdioasă în care se găsea. 


— Nu aveai de unde să ştii că părăsisem Scoţia, a 
spus Brianna, decât dacă te-ai fi dus la Lallybroch, 
iar ei ți-ar fi spus unde am plecat. Dar nu ai ajuns 
acolo. 


— Păi... 


A căutat cu disperare o explicație — orice —, dar nu 
a găsit, aşadar trebuia să recunoască adevărul. Şi, 
după încordarea din trupul ei, Brianna îşi dăduse 
seama deja. 


— Ai ştiut, a zis ea. 


Glasul ei era abia mai mult decât o șoaptă, dar 
efectul a fost mai mare decât dacă i-ar fi strigat în 
ureche. 


— Ai ştiut, nu? 


Acum se ridicase în capul oaselor, dominându-l ca 
o furie. 


— Ai descoperit acel anunţ! Ştiai deja, ai ştiut tot 
timpul, aşa e? 


— Nu, a răspuns el, încercând să-şi adune 
gândurile. Adică da, dar... 

— De când ştii? De ce nu mi-ai spus şi mie? a 
strigat ea. 


S-a ridicat şi a înşfăcat hainele pe care stătuseră. 


— Stai puţin! a spus el rugător. Bree, dă-mi voie să- 
ti explic. 


— Da, explică! Vreau să aud! 


Avea glasul răguşit de mânie, dar s-a oprit din 
încercarea de a se îmbrăca, așteptând să audă 
explicația. 


— Ascultă, a început el, ridicându-se. Am 
descoperit anunţul. Primăvara trecută. Dar eu... 


A inspirat adânc, căutând deznădăjduit cuvintele 
care ar fi putut să o facă să înţeleagă. 


— Ştiam că vei suferi. Nu am vrut să ţi-l arăt pentru 
că ştiam că nu poți face nimic. Nu avea rost să-ți 
frâng inima de dragul... 


— Cum adică nu puteam face nimic? 


Şi-a tras nervoasă o cămaşă peste cap şi l-a 
sfredelit cu privirea. 


— Bree, nu poţi schimba lucrurile! Nu ştii asta? 
Părinții tăi au încercat, ştiau ce se va întâmpla la 
Culloden și s-au străduit din răsputeri să îl 
oprească pe Charles Stuart, dar nu au reușit, aşa e? 
Au dat greş! Geillis Duncan a încercat să îl facă 
rege pe Stuart. A dat greş! Toţi au eşuat! 


A riscat să o atingă pe braţ; ea a rămas încremenită 
ca o statuie. 


— Bree, nu-i poţi ajuta, a spus el ceva mai încet. 
Face parte din istorie, face parte din trecut — tu nu 

aparții acestui timp şi nu poţi schimba ceea ce se 
va întâmpla. 


— Nu ştii sigur asta. 


Rămăsese rigidă, dar lui Roger i s-a părut că 
surprinde o urmă de îndoială în glasul ei. 


— Ba ştiu! 
Şi-a şters o picătură de sudoare de pe falcă. 


— Ascultă-mă... Dacă aş fi crezut că există chiar și 
cea mai neînsemnată şansă... Dar nu am crezut. 
Doamne, Bree, n-am putut suporta gândul că vei 
suferi. 


Ea a rămas nemişcată, respirând greu pe nas. 
Roger era sigur că, dacă ar fi putut, Brianna ar fi 
respirat foc şi pucioasă, nu aer. 


— Nu era treaba ta să hotărăşti în locul meu, a rostit 
ea printre dinții încleştați. Indiferent ce credeai. Şi, 
Roger, fiind în joc un lucru atât de important, cum 
ai putut face așa ceva? 


Trădarea pe care o insinua prin tonul ei s-a dovedit 
prea mult pentru Roger. 


— La naiba! M-am temut că, dacă îţi spun, o să faci 
exact ce ai făcut! a izbucnit el. O să mă părăsești! 
O să încerci să treci prin pietre singură. lar acum, 
uite ce-ai făcut — am rămas amândoi în blestemata 
asta de... 


— Incerci să mă învinuiești pe mine pentru că ai 
ajuns aici? Când eu am făcut tot posibilul să te 


împiedic să procedezi prosteşte urmându-mă? 


Lunile de trudă şi de groază, zilele de îngrijorare și 
de cercetare zadarnică l-au ajuns din urmă pe 

Roger cu o explozie pârjolitoare. 


— Prosteşte? Aşa îmi mulțumești fiindcă m-am 
zbătut să te găsesc? Fiindcă mi-am riscat viaţa în 
încercarea de a te proteja? 


S-a ridicat de pe paie, vrând să o prindă în brațe, 
neştiind sigur dacă voia să o zguduie sau să facă 
încă o dată dragoste cu ea. Nu a apucat să facă nici 
una, nici alta, pentru că, încă dezechilibrat, a fost 
împins puternic şi a căzut lat pe paie. 


Ea ţopăia într-un picior, blestemând copios în timp 
ce se chinuia să-și îmbrace pantalonii. 


— Să te ia naiba, Roger, arogantule! Du-te naibii! 


A reușit să îşi tragă pantalonii şi, aplecându-se, şi-a 
ridicat pantofii şi ciorapi. 


— Pleacă! a spus ea. La naiba, du-te unde vrei! Du- 
te şi te spânzură, dacă asta vrei! Eu vreau să-mi 
găsesc părinţii! Şi îi voi salva! 


S-a răsucit şi s-a îndepărtat repede, a ajuns la ușă 
şi a deschis-o brusc, înainte ca el să o poată prinde. 
S-a oprit o clipă, silueta conturându-i-se clar în 
cadrul uşii. Vântul i-a suflat şuviţele întunecate ale 
părului, vii ca șerpii de pe capul Meduzei. 


— Am plecat. Poţi să vii sau nu, mie nu-mi pasă. 
Intoarce-te în Scoţia, treci prin pietre, nu mă 
interesează! Dar, pentru numele Domnului, nu mă 
vei putea opri! 

Apoi a dispărut. 


Lizzie a căscat ochii mari când ușa s-a deschis, 
trântindu-se de perete. Nu dormise — cum ar fi 

putut? —, ci stătuse cu ochii închiși. S-a zbătut să 
iasă dintre cearşafuri şi a căutat cutia cu iască. 


— Domnişoară Bree, sunteți bine? 


Se părea că nu; Brianna pășea de colo până colo, 
şuierând printre dinți ca un şarpe şi oprindu-se 
când şi când să lovească cu piciorul în dulapul cu 
haine. Au urmat două pocnete unul după altul; în 
lumina tremurătoare a lumânării aprinse, Lizzie a 
văzut că zgomotele fuseseră produse de pantofii 
Briannei, care se izbiseră de perete şi căzuseră pe 
podea. 


— Sunteţi bine? a repetat ea cu glas nesigur. 
— N-am nimic! a răspuns Brianna. 


Din întunericul de dincolo de fereastră s-a auzit un 
strigăt: „Brianna! Voi veni după tine! M-auzi? Voi 
veni!“ 


Stăpâna ei nu a răspuns, ci s-a dus la fereastră şi a 
închis obloanele cu o bufnitură care a căpătat ecou 
în încăpere. Apoi s-a întors ca o panteră care atacă 
şi a trântit lumânarea pe podea, cufundând 
încăperea într-un întuneric sufocant. 


Lizzie s-a urcat înapoi în pat şi a rămas 
încremenită, temându-se să se mişte sau să 
vorbească. A auzit-o pe Brianna care, într-o 
frenezie tăcută, se dezbrăca, respirația şuierată 
punctând foşnetul hainelor și hpăitul picioarelor 
desculţe pe podeaua din lemn. Prin obloane a auzit 
răzbătând de afară blesteme înfundate, apoi s-a 
lăsat tăcerea. 


Mai devreme, în lumină, văzuse chipul Briannei; 
alb ca hârtia şi dur ca osul, ochii fiind doar niște 
găuri întunecate. Stăpâna ei blândă și amabilă 
dispăruse ca un fum, înlocuită de o deamhan, o 

diavoliță. Lizzie era o fată de la oraş, născută la 
multă vreme după Culloden. Nu îi văzuse pe 
sălbaticii oameni ai clanurilor din văi şi nici vreun 
scoţian din Highlands cuprins de furia sângelui, 
dar auzise poveştile vechi, iar în acel moment şi-a 
dat seama că erau adevărate. O persoană care arăta 
astfel ar fi fost în stare de orice. 


A încercat să respire ca şi cum ar fi dormit, dar 
scotea mai mult nişte icnete înăbuşite. Însă 
Brianna a părut să nu observe asta, a umblat prin 
cameră cu paşi iuți şi apăsaţi, a turnat apă într-un 
vas şi s-a spălat pe faţă, după care s-a strecurat sub 
pilotă şi a rămas întinsă, nemișcată ca o scândură. 


— Vă simțiţi... bine, a bann-sielbheadair? a întrebat 
Lizzie cu glas atât de slab, încât stăpâna ei s-ar fi 
putut preface că nu l-a auzit. 


Şi o clipă, chiar a crezut că Brianna voia să o 
ignore. 


— Da, a venit răspunsul, cu voce atât de distantă şi 
lipsită de expresie, încât parcă nu era a ei. Culcă- 
te! 


Lizzie n-a făcut asta, bineînţeles. Nu putea adormi 
alături de cineva care se putea transforma într-un 
ursig dintr-o clipă în alta. Ochii i se obişnuiseră cu 
întunericul, dar s-a temut să privească, pentru ca 
nu cumva părul roșcat să se transforme într-o 
coamă, iar nasul drept şi delicat, într-un bot moale 
şi încovoiat, cu dinți gata să sfâşie şi să devoreze. 


Lizzie şi-a dat seama abia după câteva momente că 
stăpâna ei tremura. Nu plângea; nu se auzea niciun 
sunet, dar se cutremura destul de tare ca să facă 
cearşafurile şi pilota să foşnească. 


Proastă ce eşti, s-a dojenit ea. E prietena şi 
stăpâna ta și i s-a întâmplat ceva îngrozitor, iar tu 


260 


te smiorcăi închipuindu-ți nu Știu ce lucruri! 


Dintr-un impuls, s-a întors spre Brianna și a întins 
mâna să o prindă de degete. 


— Bree, a spus ea încet. Te pot ajuta în vreun fel? 


Brianna a prins-o de mână şi i-a strâns-o scurt și 
puternic, apoi i-a dat drumul. 


— Nu, a răspuns ea încet. Dormi, Lizzie, totul va fi 
bine. 


Lizzie şi-a permis să pună la îndoială asta, dar nu a 
mai vorbit, s-a aşezat la loc, respirând domol. A 
trecut mult timp, dar până la urmă, corpul Briannei 
a tresărit uşor şi s-a relaxat în somn. Lizzie nu 
putea să adoarmă — cum febra dispăruse, era 
agitată, cu simţurile în alertă. Pilota o apăsa şi 
părea udă şi, fiindcă aerul din cămăruţă era greu, 
din cauza obloanelor trase, avea impresia că 
respiră melasă. 


Într-un târziu, neputând să mai stea locului, Lizzie 
s-a furişat jos din pat. Ciulind urechile ca să 
surprindă orice sunet dinspre pat, s-a apropiat de 
fereastră şi a deschis obloanele. 


Afară încă era cald şi înăbuşitor, dar exista o 
adiere delicată; sosea briza de dimineaţă, aducând 
aer dinspre ocean spre uscat. Era încă întuneric, 
dar cerul începuse să se lumineze; a putut distinge 
drumul de dedesubt, din fericire pustiu. 


Neștiind cu ce să-şi umple timpul, a făcut ceea ce 
făcea întotdeauna când era tulburată sau derutată; 
s-a apucat să facă ordine. Păşind în tăcere prin 
cameră, a ridicat hainele pe care Brianna le 
aruncase cu atâta violenţă şi le-a scuturat. 

Erau murdare, cu dâre de praf şi pete de iarbă, dar 
şi bucăţi de paie; le-a văzut chiar şi în lumina 
difuză care pătrundea pe fereastră. Ce făcuse 
Brianna, se tăvălise pe pământ? În aceeași clipă i-a 
venit o idee și a văzut totul în minte atât de 
limpede, încât a încremenit şocată — Brianna 
tintuită la pământ, luptându-se cu diavolul 
întunecat care o luase cu el. 


Stăpâna ei era o femeie masivă, dar acel 
MacKenzie era o brută înaltă; poate că... s-a oprit 
brusc, nedorind să îşi imagineze. Însă nu s-a putut 
înfrâna; gândurile îi merseseră deja prea departe. 


Cu fereală, a dus cămașa la nas şi a mirosit-o. Da, 
era duhoare de bărbat, puternică și acră, ca mirosul 
unui tap în călduri. Gândul la acea creatură 
malefică apăsându-şi corpul peste al Briannei, 
frecându-se de ea, lăsându-și mirosul pe ea ca un 
câine care îşi marchează teritoriul, a făcut-o să se 
scuture de repulsie. 


Tremurând, a ridicat pantalonii şi ciorapii și a dus 
totul la vasul cu apă. Va spăla acele haine, va 
îndepărta orice urmă a lui Mackenzie odată cu 
murdăria şi cu petele de iarbă. lar dacă hainele 
erau prea ude pentru ca stăpâna să le poată purta 
când se va trezi... cu atât mai bine. 


Încă avea vasul cu săpun moale cu leşie, gălbui, pe 
care proprietăreasa 1-l dăduse pentru spălat; el va 
rezolva totul. A băgat pantalonii în apă, a adăugat 
o mână de săpun și s-a apucat să facă spumă, 
apăsând pentru ca ea să pătrundă bine în țesătură. 


Cadrul ferestrei se lumina. A privit pe furiș spre 
pat, dar Brianna respira încet și constant; era bine, 
fiindcă asta însemna că nu se va trezi curând. 


S-a întors la treabă și a îngheţat, simțind un fior 
mai rece decât acelea are o cuprindeau când avea 

febră. Spuma care îi acoperea mâinile era 
negricioasă, micile dâre întunecate se răspândeau 
prin apă precum cerneala aruncată de o sepie. 


Nu a vrut să se uite, dar era prea târziu pentru a se 
preface că nu văzuse. Cu atenţie, a întors țesătura 
pe dos; a observat o pată mare, închisă la culoare, 
decolorându-se acolo unde erau cusăturile din faţă 
ale pantalonilor. 


Soarele care răsărea a aruncat o lumină roşiatică pe 
cerul înceţoșat, transformând apa din vas, aerul din 
cămăruţă şi întreaga lume ameţitoare, în culoarea 
sângelui proaspăt. 

SFÂRŞITUL CĂLĂTORIEI 


Briannei îi venea să strige. Cu toate acestea, a 
bătut-o uşor pe spate pe Lizzie şi i-a vorbit domol: 


— Nu te speria, va fi bine. Domnul Viorst a spus că 
ne va aștepta. Plecăm imediat ce te simți mai bine. 
Deocamdată, nu-ţi face griji pentru nimic, 
odihnește-te! 


Lizzie a dat din cap, dar nu i-a putut răspunde; în 
ciuda celor trei pături şi a cărămizii fierbinți de la 
picioare, dinții îi clănțăneau prea tare. 


— Plec să-ţi aduc ceva de băut, scumpo. Odihnește- 
te! a repetat Brianna şi, după ce a bătut-o încă o 
dată pe umăr, s-a ridicat şi a ieşit din cameră. 


Nu era vina lui Lizzie, desigur, s-a gândit Brianna, 
dar criza de febră izbucnise în cel mai nepotrivit 
moment. După scena oribilă cu Roger, Brianna 
dormise neliniștită până târziu, iar când se trezise, 
găsise hainele spălate şi întinse la uscat, pantofii 
lustruiţi, ciorapii împăturiți, camera măturată 
nemilos și ordonată, iar pe Lizzie zăcând grămadă, 
tremurând, pe vatra goală. 


Pentru a mia oară, a numărat zilele. Opt zile până 
luni. Dacă febra lui Lizzie urma tiparul ca şi până 
atunci, probabil că va putea să călătorească peste 

două zile. Şase zile. Şi, după părerea tânărului 
Smoots şi a lui Hans Viorst, în acea perioadă a 
anului călătoria în susul râului dura cinci sau şase 
zile. 


Nu putea să rateze întâlnirea cu Jamie Fraser, nu 
putea! Trebuia să ajungă la Cross Creek luni, orice 
s-ar fi întâmplat. Cine putea şti cât timp va dura 
procesul ori dacă el va pleca imediat ce se va 
termina. Ar fi dat orice să poată porni la drum 
imediat. 


Dorința dureroasă de a pleca era atât de intensă, 
încât făcea uitate orice alte dureri ale corpului — ba 
chiar şi durerea din adâncul inimii pentru că fusese 
trădată de Roger —, însă nu avea ce să facă. Nu 
putea pleca nicăieri până când Lizzie nu se 
însănătoşea. 


Cârciuma era plină; două corăbii sosiseră în port în 
cursul zilei, acum, seara, băncile erau înțesate de 
marinari, iar la o masă din colţ unii mai zgomotoși 
şi agitați jucau cărți. Brianna şi-a croit drum prin 
norii albăstrui de fum de tutun, ignorând 
fluierăturile şi remarcile deocheate. Roger îi 
spusese să poarte rochie, nu? Să-l ia naiba. În mod 
normal, pantalonii îi țineau pe bărbaţi la distanţă, 
dar Lizzie îi spălase şi erau prea umezi pentru a fi 
purtați. 


I-a aruncat unui bărbat care a dat să o atingă pe 
fese o privire furioasă, care ar fi trebuit să-i ardă 
sprâncenele. Tresărind, omul s-a oprit la jumătatea 
gestului, iar ea s-a strecurat pe lângă el şi a trecut 
de ușa care dădea spre bucătărie. 


La întoarcere, având cana cu ceai fierbinte de 
iarba-mâţei înfășurată într-o cârpă ca să nu se frigă 
la degete, a făcut un ocol pe la marginea încăperii 
pentru a-l evita pe cel care voise să o atingă. Dacă 
o atingea, avea să-i toarne ceaiul fierbinte în poală. 

Şi, cu toate că el ar fi meritat-o, iar ei i-ar fi calmat 
sentimentele vulcanice, asta ar fi însemnat să 
risipească ceaiul de care Lizzie avea mare nevoie. 


A păşit atentă în lateral, strecurându-se printre 
perete şi zgomotoşii jucători de cărți. Pe masă erau 
împrăştiate monede şi alte mici lucruri de valoare: 
nasturi din cositor, poleiți sau din argint, o cutie de 
prizat tutun, un briceag din argint şi foi de hârtie — 
a presupus că erau bonuri de valoare, ori 
echivalentul lor din secolul al XVIII-lea. Apoi, 
unul dintre bărbați s-a mişcat, iar Brianna a 
observat peste umărul lui strălucirea aurului. 


A aruncat o privire, s-a uitat în altă parte, apoi a 
privit din nou, surprinsă, spre masă. Era o 
verighetă, o bandă simplă din aur, dar mai lată 
decât multe asemenea podoabe. Totuși, nu aurul îi 
atrăsese atenția. Verigheta se afla la mai puţin de 
treizeci de centimetri şi, cu toate că lumina din 
cârciumă era slabă, un sfeşnic din apropiere arunca 
lumină asupra curburii interioare a benzii din aur. 


Brianna nu putea distinge literele gravate pe 
interior, dar cunoştea modelul atât de bine, încât 
inscripţia 1-a venit brusc în minte. 


A pus mâna pe umărul bărbatului care avea inelul, 
întrerupându-l când tocmai făcea o glumă. Pe 
jumătate  încruntat, acesta s-a întors, dar 
încruntătura i-a dispărut când a văzut cine îl 
atinsese. 


— Da, scumpa mea, ai venit să-mi aduci noroc? 
Era un bărbat masiv, cu chip atrăgător, oase 
puternice, gura largă și nasul rupt, iar ochii lui 


verzi au măsurat-o rapid şi apreciativ. 


Brianna s-a silit să îi zâmbească. 

— Aşa sper, a spus ea. Vrei să frec puţin inelul ca să 
ai noroc? 


Fără să aştepte răspunsul lui, a înșfăcat inelul de pe 
masă şi l-a frecat iute de mânecă. Apoi, ridicându-l 
pentru a-i admira strălucirea, a văzut clar cuvintele 
scrise în interior. 

De la F. pentru C. cu dragoste. Intotdeauna. 

Când l-a înapoiat, mâna îi tremura. 


— E foarte frumos, a spus ea. De unde îl ai? 


El a părut şocat, apoi precaut, de aceea Brianna s-a 
grăbit să adauge: 


— E prea mic pentru tine, soţia ta nu se va supăra 
dacă-i pierzi inelul? 


Cum? se întreba ea cu disperare. Cum de-a ajuns 
la el? Și ce s-a întâmplat cu mama? 


Buzele lui s-au arcuit într-un zâmbet fermecător. 


— Scumpete, chiar dacă aş avea o soţie, sigur aş 
părăsi-o pentru tine. 


A studiat-o mai atent, genele lungi coborâte 
ascunzându-i privirea. l-a atins talia cu un gest 
familiar de invitație. 


— Acum sunt ocupată, scumpule, dar mai târziu... 
ce zici? 


In ciuda cârpei, cana era fierbinte, dar Brianna și-a 
simţit degetele reci. Inima îi îngheţase de groază. 


— Mâine, a spus ea. Pe lumină. 
El a privit-o mirat, apoi şi-a dat capul pe spate şi a 


râs. 

— Ei bine, am auzit bărbați spunând că nu sunt 
omul pe care ar trebui să-l întâlneşti pe întuneric, 
păpuşă, dar se pare că femeile preferă asta. 


Şi-a plimbat un deget în josul antebraţului ei, iar 
perişorii fini, aurii, s-au înfiorat sub atingerea lui. 


— La vreme de zi, atunci, dacă aşa vrei. Vino pe 
corabia mea, Gloriana, aproape de șantierul naval 
al portului. 


— Doamne, de când n-ai mai mâncat? 


Domnişoara Viorst s-a uitat la castronul gol al 
Briannei cu bunătate şi neîncredere. Era o 
olandeză cu statură masivă, calmă, aproape 
placidă, a cărei purtare maternă o făcea să pară cu 
mult mai vârstnică, deşi era cam de-o vârstă cu 
Brianna. 


— De alaltăreri, aşa cred. 


Brianna a acceptat a doua porție de supă cu 
găluşte, apoi o felie groasă de pâine crescută, unsă 
cu unt proaspăt. 


— Mulţumesc! 


Mâncarea reușea să umple uriașul gol lăuntric, o 
consolare mică şi caldă în jurul căreia se putea 
concentra. 


După două zile de mers în susul râului, febra lui 
Lizzie revenise. De astă dată, criza ținuse mai mult 
şi se dovedise mai severă, iar Brianna se temuse pe 
bună dreptate că fata va muri chiar acolo, la 
mijlocul râului Cape Fear. 


Stătuse în canoe o zi și o noapte, în vreme ce 
Viorst şi partenerul lui vâsliseră ca nişte posedaţi, 

iar ea turnase apă pe capul fetei și o învelise în 
toate hainele şi păturile existente la bord, rugându- 
se tot timpul să-i vadă sânii mici ridicându-se la 
următoarea răsuflare. 


— Dacă o să mor, îi spui tatei? şoptise Lizzie în 
întunericul care cobora. 


— Da, dar nu vei muri, aşa că nu te teme, replicase 
Brianna cu fermitate. 


Vorbele ei avuseseră rezultatul dorit, spinarea 
firavă a lui Lizzie se cutremurase de râs auzind 
încercarea Briannei de a vorbi ca o scoțiană; fata 
întinsese mâna mică şi osoasă spre mâna Briannei 
şi o ţinuse strâns până când somnul slăbise 
strânsoarea, iar degetele  descărnate se 
destinseseră. 


Alarmat de starea lui Lizzie, Viorst le dusese pe 
amândouă la casa pe care o împărțea cu sora lui, 
aflată ceva mai jos de Cross Creek, cărând trupul 
fetei, învelit în pături, pe drumul prăfuit care se 
întindea de la râu până la căsuţa din lemn. Firea 
rezistentă o ajutase pe fată să treacă încă o dată 
peste toate, dar Briannei i se părea că fragilitatea 
trupului ei nu ar mai face față multor asemenea 
încercări. 


A tăiat o găluşcă în două şi a mestecat încet, 
savurând aromele plăcute de pui şi de ceapă. Era 
murdară, obosită, ruptă de foame, la capătul 
puterilor şi o dureau toate oasele. Însă reușiseră. 
Ajunseseră la Cross Creek, iar a doua zi era luni. 
Undeva, în apropiere, se afla Jamie Fraser — şi, cu 
voia Domnului, și Claire. 


A atins cracul pantalonilor și buzunarul secret 
făcut lângă o cusătură. Talismanul ei, mic, rotund 
şi tare, era încă acolo. Mama ei trăia. Asta era tot 
ce conta. 

După ce a mâncat, s-a dus să vadă cum se mai 
simţea Lizzie. Hanneke Viorst stătea lângă patul ei 
şi cârpea ciorapi. A dat din cap către Brianna, 
zâmbind. 


— E gut. 


Coborând ochii spre fața slăbită a fetei care 
dormea, Brianna nu ar fi spus asta. Însă febra 
dispăruse; punând palma pe fruntea ei, a descoperit 
că era rece şi umedă, iar un castron pe jumătate 
golit, de pe masa din apropiere, arăta că Lizzie 
reuşise să mănânce puţin. 


— Te odihneşti și tu, da? 


Hanneke a dat să se ridice şi a arătat spre patul 
gata pregătit. Brianna a aruncat o privire 
pofticioasă către pilota curată şi perna pufoasă, dar 
a clătinat din cap. 


— Mulţumesc, dar încă nu. De fapt, aş vrea să-mi 
împrumuţi catârul, dacă se poate. 


Nu avea de unde să știe unde se afla Jamie Fraser. 
Viorst îi spusese că River Run era la o distanţă 
destul de mare de oraș; Jamie putea fi acolo sau în 
altă parte în Cross Creek, unde i-ar fi fost mai 
comod. Nu putea să parcurgă călare tot drumul 
până la River Run și să o lase singură pe Lizzie 
atâta vreme, dar voia să meargă în oraş pentru a 
găsi tribunalul în care avea să se desfăşoare 
procesul. Nu voia să rişte neștiind unde să se ducă 
a doua zi. 


Catârul era mare și destul de bătrân, dar nu s-a 
arătat îndărătmic şi a urmat drumul de-a lungul 
râului. Păşea ceva mai încet decât ea, dacă ar fi 
mers pe jos, dar nu conta; acum nu se mai grăbea. 

În ciuda stării de oboseală, a început să se simtă 
mai bine în timp ce călărea, iar corpul chinuit 1 s-a 
relaxat în ritmul lent al pasului măsurat al 
catârului. Era o zi caniculară și umedă, însă cerul 
era senin şi albastru, iar ulmi mari și hicorii își 
aplecau crengile deasupra drumului, lăsând razele 
soarelui să se strecoare printre frunzele lor 
răcoroase. 


Sfâșiată între gândul la boala lui Lizzie şi propriile 
amintiri dureroase, nu băgase în seamă nimic în 
cea de-a doua jumătate a călătoriei, nu observase 
nicio schimbare a peisajului prin care trecuseră. 
Acum parcă s-ar fi deplasat în somn, trezindu-se în 
alt loc, diferit. A lăsat orice altceva deoparte, 
hotărâtă să facă uitate ultimele câteva zile şi tot ce 
se întâmplase. Voia să îl găsească pe Jamie Fraser. 


Drumurile nisipoase, pădurile de pini şi mlaștinile 
din apropierea coastei dispăruseră, înlocuite de 
copaci înalți, cu trunchiuri groase şi coroane 
bogate, dar și de un praf moale, portocaliu pătat cu 
negru acolo unde frunzele moarte zăceau ca un 
covor pe marginea drumului. Ţipetele pescărușilor 
şi ale rândunelelor-de-mare dispăruseră şi ele, 
înlocuite de ciripitul slab al unei gaite, la care se 
adăuga trilul unui caprimulg, venind din adâncul 
pădurii. 


Cum va fi? se întrebat ea. Îşi pusese acea întrebare 
de o sută de ori, şi tot de o sută de ori îşi imaginase 
scene diferite: ce va spune ea, ce va spune el — va 
fi fericit să o vadă? Fa așa spera; şi totuşi el va fi 
un necunoscut. Probabil că nu va semăna deloc cu 
omul din imaginația ei. Cu o oarecare greutate, a 
alungat vocea lui Laoghaire: Un mincinos și un 
pungaş... Mama ei nu gândea la fel. 

„Ajunge zilei răutatea ei“ a a murmurat către 
sine. Intrase în oraşul Cross Creek; la început 

împrăștiate, casele se îndeseau, iar drumul din 
pământ bătătorit se lărgise, devenind o stradă 
presărată cu pietriș, mărginită de dughene şi de 
case mai mari. A văzut câțiva oameni, dar era 
momentul cel mai torid al după-amiezii, când aerul 
apăsa neclintit peste oraș. Cei care puteau se aflau 
în case, la umbră. 


Strada descria o curbă, urmând malul râului. Într- 
un loc, era un gater mic, iar lângă el, o cârciumă. 
Va întreba acolo, s-a hotărât ea. Cum era atât de 
cald, putea bea ceva. 


S-a bătut cu palma peste buzunarul hainei ca să fie 
sigură că avea bani. A dat însă de castană și şi-a 
scos mâna de parcă s-ar fi fript. 


Deși mâncase mult, se simţea din nou lhnită. 
Ținându-şi buzele strânse, a legat catârul şi a 
pătruns în refugiul întunecat al tavernei. 


În afara stăpânului, care stătea pe taburetul de la 
tejghea şi picotea, sala era pustie. Auzindu-i paşii, 
omul s-a trezit şi, după ce s-a holbat la ea, aşa cum 
făcea toată lumea, i-a servit bere şi i-a spus 
politicos cum poate ajunge la judecătorie. 


— Mulţumesc. 


Brianna şi-a şters sudoarea de pe frunte cu mâneca 
— ŞI în tavernă era o arşiță sufocantă. 


— Ați venit pentru proces? s-a aventurat 
cârciumarul, încă măsurând-o curios. 


— Da, adică nu chiar. Cine este judecat? a întrebat 
ea, dându-și seama cu întârziere că nu avea habar. 


— Fergus Fraser, a răspuns omul, presupunând că 


toată lumea ştia cine era acesta. A atacat un ofiţer 
al coroanei, asta e acuzația. Insă va fi achitat, a 

adăugat el nepăsător. Jamie Fraser a coborât de pe 
munte pentru el. 


Brianna s-a înecat cu berea. 


— II cunoşti pe Jamie Fraser? a întrebat ea pe 
nerăsuflate, ştergându-şi spuma de bere de pe 
mânecă. 


Omul a ridicat din sprâncene. 


— Aşteptaţi doar o chpită şi o să-l recunoaşteți și 
dumneavoastră. 


A arătat din cap spre o stacană plină cu bere, 
aşezată pe o masă din apropiere. 


— S-a dus în spate chiar înainte să intraţi. Hei — hei! 


S-a tras înapoi cu o exclamaţie de surprindere când 
Brianna a scăpat stacana pe podea şi a ţâşnit pe ușa 
din spate de parcă ar fi fost fugărită. 


După semiîntunericul din tavernă, lumina de afară 
era orbitoare. Brianna a clipit, iar ochii i-au 
lăcrimat din cauza razelor soarelui care se 
strecurau printre frunzele verzi ale unui şir de 
arțari. Apoi o mişcare sub frunzişul licăritor i-a 
reținut atenția. 


Bărbatul stătea la umbra arţarilor, pe jumătate 
întors cu spatele spre ea, cu capul plecat şi atent la 
ceva. Un bărbat înalt cu picioare lungi, zvelt şi 
grațios, cu umeri laţi sub cămașa albă. Purta un kilt 
cu verde-deschis şi cafeniu, decolorat, pe care şi-l 
ridicase ca să urineze pe trunchiul copacului. 


A terminat și, lăsând kiltul să cadă, s-a întors spre 
tavernă. Apoi a văzut-o stând locului şi privindu-l 
şi s-a încordat puţin, strângând din degete. Însă 
expresia de suspiciune precaută s-a transformat 

imediat în uimire când şi-a dat seama că, în ciuda 
hainelor bărbătești, avea în faţă o femeie. 


De la prima vedere, Briannei i-a dispărut orice 
îndoială. Era deopotrivă surprinsă şi nu prea; el nu 
arăta chiar aşa cum şi-l închipuise — 1 s-a părut mai 
scund, de statură obişnuită —, dar chipul lui avea 
trăsăturile ei; nasul lung și drept, bărbia care trăda 
încăpățânare, ochi înclinați, ca de pisică, şi fruntea 
lată. 


El a pășit spre ea, ieşind din umbra arțarilor, iar 
razele soarelui i-au căzut pe păr, răspândind 
scânteieri arămii. Aproape fără să își dea seama, 
Brianna a ridicat o mână și şi-a îndepărtat o șuviţă 
care îi căzuse peste faţă, observând cu coada 
ochiului strălucirea asemănătoare a părului ei 
roșcat. 


— Pe cine cauţi aici, fetiţo? a întrebat-o el. 


Tăios, dar nu cu răutate. Glasul lui era mai profund 
decât îşi imaginase ea; cu un accent de Highlands, 
discret, dar clar. 


— Pe tine, a răspuns ea fără să-şi dea seama. 


A avut senzația că inima i se ridicase în gât şi că 
rămăsese fără glas. El era destul de aproape, astfel 
că Brianna a perceput mirosul slab de sudoare și 
cel proaspăt de lemn tăiat; în cutele mânecilor 
cămăşiu a văzut câteva fire aurii de rumeguş. El a 
privit-o amuzat printre gene, studiindu-i 
costumaţia. A ridicat o sprânceană şi a clătinat din 
cap. 


— Imi pare rău, fetiţo, i-a spus, zâmbind uşor. Sunt 
bărbat căsătorit. 


A dat să treacă pe lângă ea, dar Brianna a scos un 
sunet slab şi a întins o mână să îl oprească, dar nu 

a îndrăznit să îi atingă braţul. El s-a oprit şi s-a 
uitat la ea mai atent. 


— Vorbesc serios, am o soţie acasă, iar casa nu e 
departe, a spus el, dorind să fie amabil. Dar... 


Ajunsese destul de aproape ca să vadă hainele ei 
murdare, gaura din mâneca hainei şi capetele 
zdrenţuite ale şalului. 


— Aha, a făcut el pe alt ton şi a dus o mână spre 
punga mică din piele pe care avea prinsă la brâu. 
Oare să-ți fie foame, fato? Am bani, dacă vrei să 
mănânci. 


Brianna abia mai respira. Ochii lui erau de un 
albastru-închis, radiind bunătate. Ea şi-a ațintit 
ochii asupra gulerului desfăcut al cămăşii, unde se 
vedeau fire de păr cârlionțat, aurii pe fundalul 
pielii bronzate. 


— Eşti... eşti Jamie Fraser, da? 

El s-a uitat brusc la faţa ei. 

— Da, a răspuns. 

Părea din nou precaut şi îşi ținea ochii mijiți ca să 
şi-i ferească de soare. A aruncat o privire spre 


tavernă, dar nu a văzut nicio mișcare în cadrul ușii 
deschise. A făcut încă un pas spre ea. 


— Cine întreabă? a zis el încet. Ai vreun mesaj 
pentru mine? 


Briannei îi venea în mod absurd să râdă. Dacă avea 
un mesaj? 


— Numele meu este Brianna, a rostit ea. 


El s-a încruntat, nesigur, și în ochi i-a apărut o 
licărire. Ştia! Cunoştea numele, însemna ceva 

pentru el. Ea şi-a înghițit cu greu nodul din gât; 
obrajii îi luaseră foc, parcă ar fi fost arşi de flacăra 
unei lumânări. 


— Sunt fiica ta, a spus ea cu un glas care a sunat 
gâtuit chiar și în urechile ei. Brianna. 


El a înlemnit, dar expresia nu i s-a schimbat. Însă o 
auzise; a pălit, apoi o roşeață intensă i-a cuprins 
gâtul şi fața, brusc precum un incendiu de 
vegetaţie uscată. 


Brianna a simțit o fulgerare de bucurie văzând 
asta, un val i-a străbătut pieptul, reflectând năvala 
sângelui, dovadă a rudeniei lor. Oare îi era rușine 
că roşise atât de tare? s-a întrebat ea brusc. 
Învăţase să-şi păstreze faţa imobilă, aşa cum 
învățase şi ea, pentru a-şi ascunde surprinderea? 


El a clipit şi şi-a dezlipit ochii de la faţa ei, 
studiindu-i înfățișarea şi — cu ceea ce Briannei 1 s-a 
părut a fi o înţelegere nouă şi îngrozită — statura. 


— Dumnezeule! a rostit el cu glas răguşit. Eşti 
uriaşă. 


Imbujorarea ei se mai stinsese, dar în acel moment 
a revenit și mai puternică. 


— Şi cine e de vină pentru asta, ce părere ai? a 
întrebat ea răstit. 


S-a îndreptat de spate şi, fulgerându-l cu privirea, 
şi-a sumețit umerii. Atât de aproape, îl putea privi 
drept în ochi, datorită staturii. 


El s-a retras brusc, trăsăturile i s-au transformat şi 
surpriza i-a spulberat masca. Fără ea, arăta mai 
tânăr; pe chip 1 se citeau acum șocul, uimirea şi o 
înflăcărare pe jumătate dureroasă. 

— Of, nu, fetiţo! a exclamat el. N-am vrut să spun 
asta, nicidecum! Doar că... 


S-a întrerupt și a privit-o fascinat. A ridicat o 
mână, parcă fără a-şi da seama, şi a mişcat-o prin 
aer, urmărind conturul obrazului ei, al gâtului şi al 
umărului, temându-se să o atingă. 


— E adevărat? a şoptit el. Tu eşti, Brianna? 


l-a rostit numele cu un accent ciudat, iar ea s-a 
înfiorat. 


— Eu sunt, a spus ea cu glas aproape răgușit şi a 
făcut încă o încercare firavă de a zâmbi. Nu-ţi dai 
seama? 


Gura lui era mare şi cu buze pline, dar nu ca a ei; 
mai lată, cu o formă mai îndrăzneață, părând să 
ascundă un zâmbet chiar şi în repaus. Acum buzele 
îi tresăreau, trădând nehotărârea. 


— Ba da, a spus el. Da, îmi dau seama. 


Apoi a atins-o, degetele lui au coborât pe faţa ei, 
dând la o parte părul arămiu de pe tâmplă și 
ureche, trasând linia delicată a maxilarului. 
Brianna s-a înfiorat iar, deşi atingerea lui era caldă; 
i-a simţit căldura palmei pe obraz. 


— Nu mi te-am putut imagina cum arăţi la vârsta ta, 
a spus el, lăsându-și mâna să cadă cu părere de rău. 
Am văzut fotografiile, dar... te-am avut mereu în 
minte ca pe o copilă mică — un bebeluș. Nu m-am 
aşteptat să... 


Vocea i s-a stins când a privit-o din nou, ochii lui 


fiind exact ca ai ei, albastru-închis şi cu gene 
bogate, deschişi larg de fascinaţie. 

— Fotografii? a spus ea, simțindu-se fără suflare 
din cauza fericirii. Ai văzut fotografii cu mine? 
Deci mama te-a găsit? Când ai spus că ai o soție 
acasă... 


— Claire, a întrerupt-o el. 


Gura lui mare a luat singură hotărârea; s-a deschis 
într-un zâmbet care i-a iluminat ochii așa cum 
soarele lumina frunzele verzi care dansau. A prins- 
o brusc de braţe, îndeajuns de strâns ca să o fac să 
tresară. 


— Deci încă n-ai revăzut-o? lisuse, o să 
înnebunească de fericire! 


Gândindu-se la mama ei, s-a simțit copleşită. Faţa i 
s-a schimonosit și lacrimile pe care şi le reţinuse 
zile în şir au început să-i curgă pe obraji într-un 
torent de uşurare, făcând-o să se înece când a 
izbucnit într-un râs amestecat cu plâns. 


— Gata, fetiţo, nu plânge! a exclamat el alarmat. 


l-a dat drumul şi a scos grăbit o batistă din 
mânecă. Părând îngrijorat, 1-a şters atent obrajii. 


— Nu mai plânge, a leannan, nu te tulbura, a 
murmurat el. Totul e bine, m'annsachd, gata. 


— Sunt bine, totul e bine. Doar că... sunt fericită, a 
spus ea, apoi a luat batista, şi-a şters ochii şi apoi 
şi-a suflat nasul. Ce înseamnă... a leannan? Şi ce 
ai spus după aceea? 


— Nu ştii gaelică? a întrebat el şi a clătinat din cap. 
Nu, sigur, ea nu avea cum să te învețe, a murmurat 
el mai mult pentru sine. 


— O să învăţ, a spus ea cu hotărâre, ştergându-și 
nasul încă o dată. A leannan? 

— Inseamnă „dragă“, i-a explicat el. Iar 
m'annsachd, „binecuvântarea mea“. 


Cuvintele au rămas suspendate în aer între ei, 
hcărind ca frunzele. Stăteau nemișcaţi, cuprinși 
brusc de sfială din cauza cuvintelor de alint, 
incapabili să-și ia privirea unul de la celălalt, 
incapabili să găsească alte cuvine. 


— Ta... a început Brianna, apoi s-a oprit, cuprinsă 
brusc de îndoială. 


Cum trebuia să îi spună? Nu tăticule. Frank 
Randall fusese tăticul ei toată viaţa; ar fi însemnat 
o trădare să folosească acelaşi nume pentru un alt 
bărbat — oricare ar fi fost el. Jamie? Nu, imposibil; 
chiar dacă era cutremurat de apariția ei, el încă 
avea o demnitate impresionantă, care interzicea o 
astfel de familiaritate. „Tată“ părea îndepărtat şi 
rigid — și, indiferent cine ar fi fost Jamie Fraser, el 
nu era asta pentru ea. 


El i-a observat şovăiala şi îmbujorarea şi şi-a dat 
seama ce o frământa. 


— Poţi să-mi spui... tati, a zis el. 

Avea vocea răgușită; s-a oprit şi şi-a dres glasul. 

— Dacă... doar dacă vrei, a adăugat el cu timiditate. 
— Tati, a spus ea şi a simțit că, de astă dată, 
zâmbetul îi înfloreşte uşor pe buze, fără să se mai 


amestece cu lacrimi. Tati. Asta e în gaelică? 


El i-a zâmbind la rândul său, deşi colţurile gurii îi 
tremurau. 


— Nu. E doar... mai simplu. 

Și, brusc, totul a devenit simplu. El şi-a întins 
braţele spre ea. Ea s-a lăsat cuprinsă de ele și a 
descoperit că se înșelase; Jamie era masiv aşa cum 
şi-l imaginase, iar braţele lui au strâns-o puternic, 
aşa cum sperase. 


Tot ce s-a întâmplat după aceea a părut învăluit în 
ceaţă. Copleşită de emoție şi de oboseală, Brianna 
a perceput evenimentele mai curând ca o derulare 
de imagini precise precum cadrele unui film, decât 
ca o curgere constantă a vieţii. 


Lizzie, clipind din ochii cenușii în lumina 
puternică, minusculă şi palidă în brațele unui 
grăjdar negru care vorbea cu un soi de accent 
scoțian. O căruţă încărcată cu geam şi cherestea 
parfumată.  Crupele  buşumate ale cailor, 
hurducarea şi scârțâitul roților din lemn. Vocea 
tatălui ei, profundă şi caldă la urechea ei, descriind 
casa care urma să fie construită sus, pe o culme de 
munte, explicând că ferestrele erau o surpriză 
pentru mama ei. 


— Dar nu o surpriză atât de mare ca prezenţa ta, 
fetiţo! 


Apoi a râs extrem de fericit, ceea ce a părut să 
stârnească un ecou în fiinţa el. 


O călătorie lungă pe drumuri prăfuite, dormind cu 
capul pe umărul tatălui ei, cu mâna lui 
cuprinzându-i talia ei în timp ce mâna caii, 
respirând mirosul nefamiliar al pielii lui, părul lui 
ciudat de lung fluturându-i peste față când el 
întorcea capul spre ea. 


Apoi confortul răcoros al casei mari, aerisite, 
mirosind puternic a ceară de albine şi a flori. O 
femeie înaltă, cu părul alb şi cu chipul Briannei, și 
schpirea ochilor albaştri care priveau în mod 
deconcertant dincolo de ea. Mâini lungi și 

răcoroase, care i-au atins faţa şi i-au mângâiat 
părul cu o curiozitate abstractă. 


— Lizzie, a spus ea şi o femeia atrăgătoare s-a 
aplecat deasupra fetei,  murmurând „coaja 
iezuitului“ 21, mâinile ei cu piele neagră arătând 
frumoase pe faţa ca din porțelan gălbui al lui 
Lizzie. 


Mâini — atât de multe mâini. Totul s-a făcut ca prin 
farmec, cu murmure slabe în timp ce ea trecea din 
mână în mână. A fost dezbrăcată şi îmbăiată 
înainte de a apuca să protesteze, peste ea s-a turnat 
apă parfumată, degete ferme, dar blânde i-au masat 
pielea capului în timp ce săpunul cu levănțică se 
scurgea din părul ei. Prosoape din in şi o fetiţă de 
culoare care i-a şters picioarele şi le-a presărat cu 
pudră de orez. 


Un halat curat din bumbac, care flutura pe 
deasupra podelelor lustruite, pentru ca apoi să vadă 
ochii tatălui ei luminându-se când a zărit-o. 
Mâncare — prăjituri şi trufe, şi jeleuri, şi brioşe — și 
ceai dulce şi fierbinte, care a părut să-i înlocuiască 
sângele din vene. 


O fată blondă şi simpatică, cu o căutătură 
încruntătură, care 1 s-a părut deosebit de 
cunoscută; tatăl ei 1 se adresa cu numele de 
Marsali. Lizzie, spălată şi înfășurată într-o pătură, 
tinând în mâinile fragile o cană cu un lichid cu 
miros pătrunzător, arătând ca o floare pe care a 
călcat cineva, dar care apoi a fost udată. 


Discuţii, oameni care veneau, alte discuţii, şi câte 
o frază care pătrundea prin ameţeala ei crescândă. 


— ... Farguard Campbell are mai mult bun-simţ 
decât să... 


— Tati, Fergus... L-ai văzut? E bine? 

Tati? a gândit ea, oarecum indignată că şi altcineva 
1 se adresa astfel, pentru că... pentru că... 


Vocea mătuşii ei, venind de foarte departe. 


— Sărmana copilă doarme din picioare; o aud 
sforăind. Ulysses, du-o la culcare! 


Apoi nişte braţe puternice care au ridicat-o fără să 
lase impresia că se încordează, dar nu era mirosul 
de ceară de albine al majordomului de culoare, ci 
mirosul de rumeguş şi pânză al tatălui ei. A 
renunţat să mai opună rezistență şi a adormit cu 
capul pe pieptul lui. 


Numele de Fergus Fraser suna ca al membrului 
unui clan, dar el arăta ca un nobil francez. Unul în 
drum spre ghilotină, şi-a corectat Brianna în gând 
prima impresie. 


Brunet şi atrăgător, delicat şi nu foarte înalt, acesta 
a intrat în boxă şi s-a întors cu faţa spre încăpere, 
ridicându-şi nasul lung cu vreo doi centimetri mai 
mult decât era normal. 


Hainele sărăcăcioase, obrajii neraşi şi vânătaia 
mare de deasupra unui ochi nu reuşeau să îi 
ştirbească aerul de dispreţ aristocratic. Cârligul 
curbat din metal pe care îl avea în locul unei mâini 
nu făcea decât să sporească impresia de strălucire 
rău famată pe care o radia. 


Marsali a scos un oftat scurt când l-a văzut, apoi a 
strâns din buze. S-a aplecat peste Brianna pentru a- 
i șopti ceva lui Jamie. 


— Ce i-au făcut ticăloşii ăştia? 


— Nu asta are importanţă acum. 

Jamie i-a făcut semn să se retragă, iar ea s-a lăsat 
înapoi pe bancă, săgetându-i pe rând cu privirea pe 
aprod şi pe şerif. 


Avuseseră noroc să găsească locuri pe bancă; 
fiecare locşor din clădirea mică era ocupat, iar 
oamenii se îmbrânceau și murmurau în fundul 
sălu, păstrând ordinea doar datorită prezenţei 
soldaților cu tunici roşii care stăteau de pază la uşi. 
Alţi doi soldaţi stăteau în poziție de drepți alături 
de scaunul judecătorului, iar în spatele lor se foia 
un ofiţer. 


Brianna l-a văzut pe ofiţer uitându-se fix în ochii 
lui Jamie Fraser, iar o expresie de satisfacție 
răutăcioasă a apărut pe faţa lată a omului, o privire 
care aproape că exprima bucuria. Asta a făcut ca 
perişorii fini de pe ceafa ei să se înfioare, dar tatăl 
ei a întâmpinat privirea acelui om fără să se 
ferească, după care, cu un aer nepăsător, s-a uitat 
în altă parte. 


Judecătorul a sosit, şi-a ocupat jiltul şi, după 
îndeplinirea formalităţilor, a început procesul. 
Lucru evident, nu existase intenția de a fi un 
proces cu juraţi, deoarece nu era prezent un 
asemenea grup de oameni, ci doar judecătorul și 
slugile lui. 


Brianna nu prea luase parte la discuţiile din seara 
precedentă, abia la micul dejun reușise să 
descâlcească identitatea celor din jur. Numele 
negresei tinere era Phaedre, una dintre sclavele 
Jocastei, băiatul înalt, simplu şi cu zâmbet 
fermecător era lan, nepotul lui Jamie — vărul ei, s-a 
gândit Brianna, trăind același fior ca la Lallybroch, 
când îşi descoperise neamurile. Simpatica blondă 
pe nume Marsali era soția lui Fergus, iar acesta din 
urmă, desigur, era orfanul francez pe care Jamie îl 

adoptase oficial la Paris, înainte de Revolta lui 
Stuart. 


Domnul judecător Conant, un gentleman elegant 
de vârstă mijlocie, şi-a aşezat peruca pe cap, şi-a 
aranjat haina şi a cerut să se citească acuzaţiile. 
Acestea susțineau că, pe data de 3 august, Anul 
Domnului 1769, inculpatul Fergus Claudel Fraser, 
rezident al comitatului Rowan, îl atacase în mod 
mișelesc pe Hugh Berowne, ajutorul de şerif al 
respectivului comitat, şi îi furase proprietăţi ale 
Coroanei, aflate în acel moment în custodia 
respectivului ajutor de șerif. 


Numitul Hugh, chemat la bară, s-a dovedit a fi un 
individ deşirat, în vârstă de vreo treizeci de ani, cu 
un temperament agitat. Avea un tic şi s-a bâlbâit 
cât şi-a prezentat mărturia, susținând că îl întâlnise 
pe acuzat pe Drumul Bizonului în timp ce el, 
Browne, îşi îndeplinea misiunea. Fusese grav 
insultat de acuzat în limba franceză și, străduindu- 
se să plece din acel loc, fusese urmărit de acuzat, 
care îl prinsese şi îl lovise peste faţă, apoi îi luase 
proprietatea Coroanei aflată în custodia sa, mai 
precis, un cal cu hăţuri şi şa. 


La cererea tribunalului, martorul şi-a schimonosit 
partea dreaptă a gurii într-o grimasă, lăsând la 
vedere un dinte rupt în urma acelui atac. 


Domnul judecător Conant s-a uitat cu interes la 
rămăşiţele dintelui şi s-a întors spre deținut. 


— Adevărat. lar acum, domnule Fraser, putem auzi 
părerea dumneavoastră despre acest nefericit 
incident? 


Fergus şi-a coborât puțin nasul, aruncându-i 


judecătorului aceeaşi privire pe care ar fi aruncat-o 
unui gândac de bucătărie. 

— Această baligă demnă de tot disprețul... a început 
el pe un ton măsurat. 


— Deţinutul să se abțină de a rosti insulte, l-a 
întrerupt judecătorul Conant cu răceală. 


— Ajutorul de şerif, a reluat Fergus, fără să pară 
defel tulburat, s-a repezit la soția mea care se 
întorcea de la moară, avându-l pe copilaşul nostru 
pe şa. Acest... acest ajutor de șerif a oprit-o şi, fără 
menajamente, a dat-o jos de pe cal şi a informat-o 
că îi ia calul şi harnaşamentul drept plată a dărilor, 
apoi a lăsat-o cu copilul în drum, în soarele 
arzător, la opt kilometri de casa noastră! 


S-a uitat cu ferocitate la Browne, care şi-a îngustat 
ochii drept răspuns. Alături de Brianna, Marsali a 
expirat puternic pe nări. 


— Ce dări susţinea ajutorul de şerif că trebuiau 
plătite? 


Faţa lui Fergus se înroşise puternic. 


— Nu datorez nimic nimănui! El a susținut că 
datorez anual trei șilingi pentru pământul meu, dar 
nu este adevărat! Pământul meu este scutit de dări, 
în virtutea condițiilor de acordare de terenuri lui 
James Fraser de către guvernatorul Tryon. I-am 
spus asta nenorocitului de salaud % când a venit 
acasă la mine pentru a primi banii. 


— Nu am auzit de o asemenea acordare, a spus 
îmbufnat Berowne. Aceşti oameni vă vor spune 
orice fel de poveşti doar ca să nu-şi plătească 
dările. Asta sunt toţi, nişte tăietori de frunze la 
câini şi niște pungași. 


— Oreilles en feuille de chou! 

Prin sală a trecut un mic val de râsete, aproape 
acoperind spusele judecătorului. Franceza învățată 
în liceu a ajutat-o pe Brianna să traducă vorbele lui 
Fergus drept „urechi ca foile de varză“, aşa că a 
zâmbit şi ea împreună cu ceilalți. 


Judecătorul a ridicat capul şi a privit spre cei din 
sală. 


— James Fraser este prezent? 

Jamie s-a ridicat şi s-a înclinat plin de respect. 

— Este, milord. 

— Aprod, cere-i martorului să depună jurământul. 


După ce a depus jurământul, Jamie a declarat că 
era deținătorul unei cedări de pământuri, făcută și 
aprobată de guvernatorul Tryon, că respectivele 
condiții includeau o scutire de plată către Coroană 
pe o perioadă de zece ani, acea perioadă urmând să 
expire peste nouă ani, şi că, în sfârșit, Fergus 
deținea o casă şi culturi agricole în limitele 
teritoriului acordat domnului James Alexander 
Malcolm MacKenzie Fraser. 


La început, Brianna îşi fixase atenţia asupra tatălui 
ei, nu se sătura să se uite la el. Era cel mai înalt 
bărbat din sala de tribunal şi de departe cel mai 
impresionat, îmbrăcat în cămașă albă ca neaua și 
cu o haină albastru-închis care îi scotea în evidență 
ochii înclinați şi părul de culoarea focului. 


O mișcare dintr-un colţ i-a atras atenţia și l-a văzut 
pe ofițerul pe care îl remarcase mai devreme. 
Acesta nu se mai uita la tatăl ei, ci îşi ațintise ochii 
sfredelitori asupra lui Hugh Berowne care a dat 
discret din cap şi s-a retras pentru a aştepta 
încheierea declarației lui Fraser. 

— Se pare că afirmația domnului Fraser privind 
scutirea este adevărată, domnule Berowne, a spus 
calm judecătorul. Prin urmare îl socotesc achitat de 
acuzaţie de... 


— Dar nu poate dovedi asta! a exclamat Berowne și 
s-a uitat spre ofiţer pentru a primi sprijin moral, 
după care a rămas într-o postură amenințătoare. Nu 
există nicio dovadă scrisă; este doar cuvântul lui 
James Fraser. 


În încăpere s-a stârnit o nouă agitaţie, dar tonul era 
mai amenințător. Brianna a înţeles că oamenii erau 
șocați şi indignați că cineva pusese la îndoială 
cuvântul tatălui ei şi s-a simțit neaşteptat de 
mândră. 


Insă tatăl ei nu s-a arătat furios; s-a ridicat din nou 
în picioare şi a făcut o plecăciune către judecător. 


— Domnia Voastră, vă rog să îmi permiteți. 


A băgat mâna în buzunarul interior al hainei şi a 
scos un pergament îndoit, cu un sigiliu din ceară 
roşie. 


— Am convingerea că Domnia Voastră cunoaşteţi 
sigiliul guvernatorului, a spus el aşezând 
documentul pe masă, în fața domnului Conant. 


Judecătorul a înălţat o sprânceană, dar s-a uitat cu 
atenție la sigiliu, apoi l-a desfăcut, a examinat 
documentul, după care l-a lăsat pe masă. 


— Acesta este un exemplar legal al acordării de 
teren, semnat de Excelenţa Sa William Tryon, a 
anunţat judecătorul. 


— De unde ai căpătat asta? a explodat Berowne. Nu 


ai avut timp să te duci până la New Bern şi să te 
întorci de acolo! 

Obraju păreau că 1 s-au golit de sânge. Brianna s-a 
uitat la ofițer; faţa umflată a acestuia părea să fi 
primit tot sângele care dispăruse de pe chipul lui 
Berowne. 


Judecătorul i-a aruncat o privire tăioasă, dar s-a 
mulțumit să spună: 


— Având în vedere dovada aceasta care ne-a 
parvenit, considerăm că acuzatul nu se face 
vinovat de furt, întrucât proprietatea în chestiune 
era a sa. Însă, în ceea ce priveşte acuzaţia de 
violenţă... 


In același moment, judecătorul a observat că Jamie 
încă nu se aşezase, ci rămăsese în picioare lângă 
banca sa. 


— Da, domnule Fraser. Mai aveţi ceva de spus 
Curţii? 


Judecătorul Conant şi-a şters un firicel de sudoare 
care 1 se scurgea pe sub perucă; întrucât atât de 
mulți oameni se îngrămădiseră în sala mică a 
tribunalului, aceasta devenise o saună. 


— Domnia Voastră, rog Curtea să îmi dea un 
răspuns la o întrebare legitimă. Plângerea 
domnului  Berowne descrie pe larg atacul 
împotriva sa? 


Judecătorul a ridicat din sprâncene, însă a frunzărit 
imediat documentele de pe masă, după care i-a 
întins unul dintre ele aprodului, arătându-i ceva de 
pe pagină. 


— Reclamantul a declarat că numitul Fergus Fraser 
l-a lovit în față cu pumnul, trântindu-l la pământ, 
după care pârâtul a prins frâul calului, a încălecat 
şi a plecat de la locul faptei, strigând remarci cu un 
caracter jignitor în limba franceză. Reclamantul... 

Un acces puternic de tuse din boxă a făcut ca toată 
lumea să îşi îndrepte ochii spre acuzat, care i-a 
zâmbit fermecător judecătorului Conant, apoi a 
scos o batistă şi şi-a şters faţa cu atenţie, folosindu- 
se de cârligul de la capătul braţului stâng. 


— Aha! a făcut judecătorul şi şi-a îndreptat privirea 
glacială spre locul martorului, unde Berowne se 
foia în mare suferinţă. 


— Sir, aţi dori să explicaţi cum ați suferit răni pe 
partea dreaptă a feţei dacă ați fost lovit de un om 
care are în loc de mâna stângă un cârlig? 


— Da, crottin %, a spus Fergus înveselit. Explică-ne 
asta. 


Simţind probabil că ar fi fost mai bine ca 
încercările lui Berowne de a explica situația să se 
desfăşoare în privat, judecătorul Conant şi-a şters 
sudoarea de pe gât și a încheiat scurt procesul 
intentat lui Fergus Fraser, eliberându-l fără a i se 
imputa nimic. 


— Eu am fost aceea, a spus cu mândrie Marsali, 
agățându-se de braţul soțului ei la festinul care a 
urmat procesului. 


— Tu? a întrebat Jamie, uitându-se amuzat la ea. 
Vrei să spui că tu l-ai lovit cu pumnii pe ajutorul 
de şerif? 


— Nu cu pumnii, cu piciorul, l-a corectat ea. Când 
acel salaud nenorocit a încercat să mă tragă de pe 
cal, l-am lovit în falcă. N-ar fi reușit să mă dea jos, 
a adăugat ea şi s-a încruntat aducându-și aminte, 
numai că mi l-a smuls pe Germaine şi atunci a 
trebuit să cobor şi m-am aruncat asupra lui. 

A mângâiat pe cap copilul blond care, cu o bucată 
de pesmet în mâna murdară, stătea agăţat de poala 
el. 


— Nu prea înțeleg, a spus Brianna. Domnul 
Berowne nu a vrut să recunoască faptul că a fost 
lovit de o femeie? 


— Nu, a spus Jamie, turnând bere într-o cană pe 
care i-a dat-o Briannei. Doar că sergentul 
Murchison s-a făcut de râs. 


— Sergentul Murchison? Te referi la ofiţerul acela 
prezent la proces? a întrebat ea şi, din politețe, a 
luat o gură de bere. Cel care arăta ca un porc pe 
Jumătate prăjit? 


Tatăl ei a râs auzind caracterizarea. 


— Da, despre el este vorba. Nu mă înghite deloc. Și 
n-ar fi prima oară — și nici ultima — că încearcă un 
asemenea tertip ca să-mi facă rău. 


— N-ar fi putut să reuşească aducând asemenea 
acuzaţii, a intervenit Jocasta. 


S-a aplecat în față şi a întins o mână. Ulysses, aflat 
în preajmă, a împins puţin spre ea tava cu prăjituri 
din ovăz. Fără să greşească, Jocasta a luat una, 
apoi şi-a îndreptat ochii orbi, deconcertanți, spre 
Jamie. 


— Chiar era nevoie să apelezi la subterfugiul cu 
Farquard Campbell? a întrebat ea dezaprobator. 


— Da, bineînţeles, i-a răspuns Jamie. 


Văzând expresia de confuzie de pe faţa Briannei, i- 
a explicat. 


290 


— Farquard Campbell este judecătorul acestui 
district. Dacă, din fericire, nu s-ar fi îmbolnăvit — 
şi a zâmbit din nou poznaş —, procesul s-ar fi ținut 
săptămâna trecută. Ăsta era planul lor, înţelegi? Al 
lui Murchison şi al lui Berowne. Au vrut să-l 
aresteze pe Fergus şi să mă silească să cobor de pe 
munte în toiul recoltării; asta au reuşit, blestemaţii, 
a adăugat el cu amărăciune. Dar s-au bizuit pe 
faptul că nu voi putea să obţin o copie a donaţiei 
de la New Bern înainte de proces, şi nici n-aş fi 
putut, dacă procesul s-ar fi judecat săptămâna 
trecută. 


l-a aruncat o privire lui lan, iar acesta, care 
călărise nebunește până la New Bern pentru a 
procura documentul, a roşit şi şi-a ascuns faţa, 
coborând capul spre bolul cu punci. 


— Farquard Campbell ne este prieten, mătuşă, i-a 
spus Jamie Jocastei, dar ştii la fel de bine ca și 
mine că e un om care respectă legea; n-ar fi avut 
nicio importanță că ştie condițiile donației, dacă nu 
puteam face dovada la tribunal, s-ar fi simțit 
obligat să mă condamne. lar dacă ar fi făcut asta, a 
continuat el, întorcându-se spre Brianna, aş fi fost 
silit să fac recurs, ceea ce ar fi însemnat că Fergus 
ar fi stat în temniţă în New Bern şi procesul s-ar fi 
judecat acolo. Hotărârea judecătorului ar fi fost 
aceeaşi, dar asta ne-ar fi ținut pe mine şi pe Fergus 
departe de pământ și am fi pierdut recolta, ca să nu 
mai spun că onorariile ne-ar fi costat mai mulți 
bani decât ne-ar fi adus recolta. 


S-a uitat la Brianna peste buza cănu, şi ochii lui 
albaştri au redevenit serioşi. 


— Sper că nu mă socoteşti bogat, aşa e? a întrebat-o 
el. 


— Nici nu m-aş fi gândit la asta, nicidecum, a 
răspuns ea surprinsă, iar el i-a zâmbit. 

— Asta e foarte bine, a spus Jamie, pentru că, deşi 
am ceva pământ, deocamdată puţin din el este 
cultivat, abia reuşim să însămânțăm câmpurile, să 
ne hrănim şi să păstrăm şi ceva pentru vite. Şi 
chiar dacă mama ta e harnică — şi a zâmbit mai larg 
—, nu poate aduna singură porumbul şi orzul de pe 
şase hectare şi ceva. 


Şi-a pus cana pe masă şi s-a ridicat. 


— Ian, te ocupi tu de lucrurile din căruță şi apoi 
pleci cu Fergus și cu Marsali? Cred că eu și fata o 
luăm înainte. 


S-a uitat întrebător la Brianna. 


— Jocasta o va îngriji pe slujitoarea ta. Nu te 
deranjează că plecăm atât de curând? 


— Nu, a spus Brianna şi a aşezat cana pe masă. 
Putem porni la drum astăzi? 


Am coborât sticlele din dulap, una câte una, 
scoțând câte un dop ca să miros conţinutul. Dacă 
nu erau uscate complet înainte de depozitare, 
ierburile cu frunze cărnoase putrezeau în sticlă, iar 
seminţele făceau mucegaiuri ciudate. 


Gândindu-mă la mucegaiuri, mi-am adus aminte 
de cultura mea de penicilină. Ori ceea ce speram să 
devină într-o bună zi, dacă eram norocoasă și 
suficient de atentă. Dintre sutele de mucegaiuri 
care creșteau cu uşurinţă pe pâinea veche și 
umedă, Penicillium era unic. Care erau şansele ca 
un spor rătăcit din acel mucegai prețios să prindă 
rădăcină pe feliile de pâine pe care le puneam în 
fiecare săptămână? Care erau şansele ca o bucată 
de pâine expusă să supravieţuiască suficient ca un 
spor să o găsească? Şi, în ultimul rând, care erau 

şansele ca eu să recunosc acel mucegai dacă îl 
vedeam? 


Incercam de peste un an, dar deocamdată fără 
succes. 


Chiar dacă presăram gălbenele şi coada-şoricelului 
pentru a alunga dăunătorii, nu aveam niciun 
rezultat. Șoareci şi șobolani, furnici și gândaci de 
bucătărie; într-o zi, am găsit chiar o pereche de 
veverite hoaţe în cămară, zbenguindu-se peste 
porumbul împrăştiat pe jos şi resturile roase a 
jumătate din cartofii de sămânță pe care îi păstram 
acolo. 


Singura soluţie era să încui tot ce era comestibil în 
lada mare pe care o făcuse Jamie ori să folosesc 
butoaie din lemn sau borcane cu capac care să 
reziste ghearelor şi colţilor. Dar să sigilez 
alimentele pentru a le feri de atacurile hoţilor 
patrupezi însemna să nu permit pătrunderea 
aerului, iar acesta era singurul mesager care mi-ar 
fi putut aduce într-o bună zi o armă reală împotriva 
bolilor. 


Fiecare plantă conține un antidot împotriva unor 
boli, dacă am şti care este el. Am simţit din nou un 
mare regret gândindu-mă la pierderea lui 
Nayawenne; nu doar pentru sine, ci şi pentru 
cunoștințele ei. Mă învățase doar o mică parte din 
ceea ce ştia şi regretam asta amarnic, deşi nu la fel 
de amarnic precum pierderea unei prietene. 


Însă eu ştiam un lucru de care ea nu avea 
cunoștință — virtuțile multiple ale celei mai mici 
dintre plante, umilul mucegai crescut pe pâine. Era 
greu să îl găsesc, să îl recunosc şi cu atât mai mult 
să îl folosesc. Dar nu mă îndoiam nicio clipă că 
merita să cercetez. 

Dacă lăsam pâinea expusă în casă, atrăgeam 
șoareci şi șobolani. Încercasem să o las pe dulap — 
fără să-şi dea seama, lan mâncase jumătate din 
incubatorul meu de antibiotic în devenire, iar 
şoarecii şi furnicile dăduseră gata restul cât eu mă 
aflasem departe de casă. 


Vara, primăvara sau toamna era pur şi simplu 
imposibil să las pâine la vedere sau 
nesupravegheată ori să stau în casă și să o păzesc. 
Existau prea multe corvezi de făcut afară, prea 
multe solicitări de a asista la nașteri sau de a trata 
bolnavi, prea multe ocazii să caut plante. 


Iarna dăunătorii dispăreau, desigur, ca să depună 
ouă pentru primăvară sau să ierneze sub covorul de 
frunze moarte, departe de frig. Dar şi aerul era rece 
atunci; prea rece ca să îmi aducă spori viabil. 
Pâinea pe care o puneam se usca sau se strângea 
ori se umezea, în funcție de distanţa până la foc; în 
orice caz, când şi când apăreau pete portocalii sau 
o crustă rozalie; mucegaiuri care trăiau în micile 
adâncituri din corpul uman. 


Voi încerca din nou, m-am gândit, mirosind o 
sticlă cu măghiran. Era bun; mirosea puternic 
precum tămâia şi visele. Casa cea nouă de pe 
culme se înălța deja, cu fundația făcută și 
încăperile trasate. Din uşa cabanei puteam vedea 
cadrul, întunecat pe fundalul cerului senin de 
septembrie. 


Până la primăvară avea să fie gata. Va avea pereți 
tencuiți şi podele din stejar, ferestre cu geam, care 
vor ține departe şoarecii şi furnicile, şi o cameră 
însorită şi plăcută, în care să-mi desfăşor 
activitatea medicală. 


Viziunile mele luminoase au fost întrerupte de un 
răget puternic venit dinspre ţarc; Clarence anunţa 
sosirea cuiva. Printre zbieretele extaziate ale lui 

Clarence, am auzit voci în depărtare, așa că m-am 
apucat să strâng sticlele şi dopurile împrăștiate. 
Trebuia să fie Jamie, care se întorcea cu Fergus și 
cu Marsali — cel puţin aşa speram. 


Jamie se arătase sigur de rezultatul procesului, 
totuşi eu eram îngrijorată. Deşi crescută să cred că 
legea britanică era în esență una dintre marile 
realizări ale civilizației, văzusem mult prea multe 
din rezultatele ei concrete ca să cred în 
metamorfozele ei. Pe de altă parte, aveam 
încredere în Jamie. 


Vocalizele lui Clarence scăzuseră în volum, 
transformându-se într-un gâlgâit șuierător, modul 
lui de a purta o conversaţie intimă, dar vocile nu se 
mai auzeau. Era ciudat. Poate că lucrurile 
merseseră prost? 


Am împins ultima sticlă în dulap şi m-am dus spre 
uşă. În cadrul ei, nu era nimeni. Clarence a scos 
niște răgete pline de entuziasm când m-a văzut, dar 
nimic altceva nu s-a mișcat. Totuşi venise cineva — 
găinile se împrăştiaseră, zburând în tufișuri. 


Am simţit brusc un fior pe spinare şi m-am răsucit, 
încercând să privesc în față şi peste umăr în același 
timp. Nimic. Castanii din spatele casei suspinau în 
adierea vântului, iar razele sorelui se strecurau 
printre frunzele care începuseră să se 
îngălbenească. 


Nu aveam nici ca mai mică îndoială că nu eram 
singură. La naiba, lăsasem pumnalul înăuntru, pe 
masă! 


— Englezoaico! 


Inima aproape că mi s-a oprit în piept când am 
auzit glasul lui Jamie. M-am întors spre el, iar 

ușurarea mea a fost înlocuită de iritare. Ce îşi 
închipuia el că...? 


Pentru o fracțiune de secundă, am crezut că văd 
dublu. Stăteau pe banca de lângă ușă, iar soarele 
după-amiezii le aprinsese capetele de parcă ar fi 
fost două gămălii de chibrit. 


Mi-am concentrat privirea asupra feţei lui Jamie, 
luminoasă de bucurie, apoi mi-am mutat ochii spre 
dreapta lui. 


— Mamă! 


Era aceeaşi expresie, entuziasm, bucurie şi dor, 
toate laolaltă. Nici nu am apucat să gândesc, că ea 
a ajuns în braţele mele, iar eu m-am trezit în aer, 
luată pe sus la propriu şi la figurat. 


— Mamă! 


Nici nu mai puteam respira; aerul care nu-mi 
fusese răpit de şoc era silit să-mi iasă din plămâni 
de acea strânsoare ca de urs. 


— Bree! am reuşit să îngân, iar ea m-a lăsat pe 
pământ, dar nu mi-a dat drumul din braţe. Am 
privit-o nevenindu-mi a crede, dar ea era reală. L- 
am căutat din ochi pe Jamie și l-am găsit stând 
alături de ea. Nu a spus nimic, dar mi-a zâmbit cu 
gura până la urechi și am observat că urechile îi 
deveniseră roz de încântare. 


— Nu mă aşteptam să... am spus eu fără rost. 


Brianna mi-a zâmbit la fel ca tatăl ei, cu ochi 
scânteietori ca stelele şi umezi de fericire. 


— Nimeni nu aşteaptă Inchiziția Spaniolă! 


— Poftim? a făcut Jamie, nedumerit. 

PARTEA A ZECEA 


RELAŢII TULBURATE 

42 


LUMINA LUNII 


Septembrie 1769 


S-a trezit dintr-un somn fără vise, cu o mână pe 
umăr. A tresărit şi, clipind, a dat să se ridice într-un 
cot. Pe întuneric, abia dacă putea distinge fața lui 
Jamie aplecată deasupra ei; focul ajunsese doar o 
lcărire slabă, astfel că în cabană era aproape 
beznă. 


— Mă duc să vânez pe munte, fato, vrei să vii cu 
mine? a întrebat-o el în şoaptă. 


Incercând să se dezmeticească după somn, ea s-a 
frecat la ochi și a dat din cap. 


— Bun. Să-ţi pui pantalonii. 


S-a ridicat în tăcere şi a ieșit afară, lăsând să intre 
aerul rece, pătrunzător de dulce când a deschis uşa. 


Până şi-a tras ea pantalonii şi ciorapi, el s-a întors, 
mișcându-se la fel de tăcut, deşi avea un braţ de 
lemne sparte. l-a făcut semn din cap şi a 
îngenuncheat ca să reaprindă focul; ea și-a tras 
haina și a ieşit ca să meargă la privată. 

Lumea era întunecată şi fantomatică; dacă nu ar fi 
fost frig, ar fi crezut că încă dormea. Stelele ardeau 
sclipitor şi rece, dar păreau să se afle mai Jos, ca și 
cum ar fi putut cădea din cer în orice clipă, pentru 
a se stinge, sfârâind, în copacii umezi de negură de 
pe culmile îndepărtate. 


Ce oră era? s-a întrebat ea, înfiorându-se când 
lemnul jilav i-a atins coapsele calde încă după 
somn. Erau orele mici din noapte; sigur mai era 
mult până în zori. Liniște deplină; nicio insectă nu 
zumzăia în grădina mamei ei şi nu se auzeau 
foşnete nici măcar dinspre strujenii de porumb 
clădiți în căpiţe pe câmp. 


Când a deschis uşa cabanei, aerul dinăuntru 1 s-a 
părut aproape solid, un calup de fum stătut, iz de 
prăjeală şi miros de corpuri adormite. Prin 
contrast, aerul de afară era dulce, dar rarefiat — a 
continuat să respire adânc, pentru a simţi că avea 
suficient aer. 


Jamie era gata; avea o geantă din piele, în care 
pusese o secure şi cornul cu praf de pușcă, iar pe 
umăr îi atârna un sac mare din pânză groasă. 
Brianna nu a mai intrat, ci a rămas în prag 
urmărindu-l cum el s-a aplecat repede şi a sărutat-o 
pe mama ei care dormea. 


El ştia că ea se afla acolo, desigur, şi nu fusese 
decât un sărut uşor pe frunte, dar s-a simţit ca o 
intrusă, un soi de voyeurist. Cu atât mai mult cu 
cât Claire a scos mâna palidă de sub pilotă şi i-a 
atins fața cu o tandreţe care a făcut-o să i se 
strângă inima. Claire a murmurat ceva, dar 
Brianna nu a auzit. 


S-a întors precipitată, cu obrajii arzându-i în ciuda 
aerului rece și a rămas la marginea luminișului 
până când el a ieșit. A închis uşa în spatele lui, 
așteptând să audă pocnetul dinăuntru care dovedea 

că fusese blocată. Jamie avea o puşcă, ceva cu 
țeava lungă cam cât era Brianna de înaltă. 


Nu i-a spus nicio vorbă, ci i-a zâmbit şi a făcut 
semn din cap către pădure. Ea l-a urmat, păstrând 
ritmul când el a ales o cărare destul de puţin bătută 
care trecea printre pâlcuri de molizi şi castani. 
Picioarele lui scuturau roua de pe ierburi, lăsând o 
dâră întunecată printre smocurile de iarbă de 
culoare argintie, sclipitoare. 


Poteca şerpuia, mergând aproape la același nivel, 
apoi a început să urce. Mai curând a simţit 
schimbarea decât a văzut-o. Încă era foarte 
întuneric, dar brusc, tăcerea s-a spart. În 
următoarea clipă, o pasăre şi-a lansat chemarea 
dinspre pădurea aflată în apropiere. 


Apoi, întregul versant a căpătat viață: cântece de 
păsări, țipete, triluri şi zbârnâituri. Dincolo de 
acele chemări exista senzația de mişcare, de 
fluturări de aripi şi scrâşnete abia auzite. Jamie s-a 
oprit, trăgând cu urechea. 


Brianna s-a oprit şi ea. Lumina se schimbase atât 
de lent, încât ea abia observase; ochii i se 
obișnuiseră cu întunericul, astfel că putea vedea cu 
ușurință în lumina stelelor, şi și-a dat seama că 
ziua se apropia doar când şi-a ridicat privirea şi a 
văzut culoarea vie a părului tatălui ei. 


Jamie avea mâncare în sac; s-au aşezat pe un 
buştean şi au mâncat mere şi pâine. Apoi, Brianna 
a băut dintr-un izvor care cobora de pe o lespede, 
umplându-și mâinile făcute căuş cu apă cristalină 
şi rece. Privind înapoi, nu a zărit nicio urmă a 
micii aşezări; casele şi câmpurile dispăruseră, ca și 
cum muntele şi-ar fi unit pădurile și ar fi înghițind 
totul. 

Şi-a şters mâinile de poalele hainei, simțind forma 
înțepătoare a castanei din buzunar. Pe pantele 
acestea muntoase nu creşteau castani-porcești; 
acela era un copac tipic pentru Anglia, plantat de 
cine ştie ce emigrant în speranța de a păstra o 
amintire a casei lăsată în urmă, o legătură 
proaspătă cu altă viață. Preţ de o clipă, şi-a strâns 
degetele în jurul fructului, întrebându-se dacă și 
legăturile ei fuseseră retezate pentru totdeauna, 
apoi şi-a descleștat degetele şi s-a întors pentru a 
porni după tatăl ei în susul muntelui. 


La început, inima îi bătuse mai intens, iar muşchii 
coapselor 1 se încordaseră din cauza efortului cerut 
de urcuș, apoi corpul ei descoperise ritmul 
pământului. Odată cu apariția luminii, nu s-a mai 
împiedicat deloc. Când au ajuns în vârful unei 
pante abrupte, picioarele ei călcau atât de uşor pe 
stratul elastic de frunze, încât a simțit că ar putea 
pluti spre cerul care părea foarte aproape, 
desprinsă de pământ. 


O clipă, doar o clipă, şi-a dorit să poată face asta. 
Însă legăturile făureau lanţul care o ţintuiau de 
pământ — mama, tata, Lizzie şi... Roger. Soarele 
dimineții se înălța, o minge mare de flăcări 
deasupra munților. A trebuit să închidă ochii un 
moment ca să nu fie orbită. 


Ajunseseră acolo, în locul în care dorise să o 
aducă. La poalele unui versant abrupt şi semet, o 
parte dintre stâncă se prăbuşise, alcătuind o 
porțiune cu pietre risipite, acoperite cu muşchi şi 
cu licheni, iar câțiva arbuști crescuseră strâmbi 
printre ele. Jamie a înclinat capul, făcându-i semn 
Briannei să îl urmeze. Deşi greu de observat, 
printre bolovani uriaşi exista totuşi un fel de 
cărare. Jamie a simţit-o că ezită şi a întors capul 
spre ea. 

Ea a zâmbit şi a arătat spre masa de pietre. O 
bucată uriașă de calcar se prăbuşise și se rupsese în 
două, iar el se afla exact între cele două jumătăţi. 


— Nu-i nicio problemă, a spus ea încet. Mi-a adus 
aminte de ceva. 


De fapt, îi aducea aminte de el şi perişorii de pe 
braţe 1 s-au înfiorat. El s-a oprit şi a urmărit-o cum 
păşeşte printre stânci, ca să fie sigur. Dar era bine; 
ea a înaintat cu grijă până a ajuns lângă el. Jamie a 
simţit nevoia s-o atingă, pentru siguranță; i-a întins 
o mână şi s-a liniștit când degetele lui s-au strâns 
ferm în jurul încheieturii ei. 


Jamie apreciase corect; când au ajuns în spaţiul 
deschis de pe culmea pantei, soarele tocmai apărea 
peste culmea cea mai îndepărtată. Dedesubtul lor 
se desfăceau culmi şi văi, acoperite de negură, care 
părea un fum clocotitor printre spațiile goale. 
Dinspre muntele aflat în cealaltă parte, cascada se 
arcuia şi cădea ca un abur alb, subțiratic, 
prăbuşindu-se în negură. 


— Aici, a spus el, oprindu-se într-un loc în care ici 
şi colo zăceau stânci înconjurate de iarbă deasă. Să 
ne odihnim puţin. 


Deși în zori era frig, se încălzise după urcuş; s-a 
aşezat pe o piatră plată, şi-a întins picioarele 
pentru a permite aerului să pătrundă pe sub kilt şi 
şi-a împins tartanul de pe umeri. 


— Am o senzaţie diferită aici, a spus Brianna, 
dându-și peste cap o şuviță de păr roşcat care, 
învăpăiată în lumină, l-a încălzit pe Jamie mai 
mult decât soarele. 


Ea s-a uitat scurt la tatăl ei și a zâmbit. 

— Înţelegi ce vreau să spun? Am mers călare de la 
Inverness până la Lallybroch, prin Valea Mare. Și 
aceea era destul de sălbatică — a tremurat uşor 
amintindu-și —, dar nu seamănă defel cu tot ce 
există aici. 


— Adevărat, a recunoscut el. 


Şi-a dat seama exact ce voise ea să spună; 
sălbăticia văilor şi a landei era locuită într-un fel în 
care acel loc dintre păduri şi ape repezi nu era. 


— Eu cred... a început el, apoi s-a oprit. 


Oare ea îl va socoti scrântit la minte? Insă Brianna 
se uita la el, aşteptându-l să continue. 


— Spiritele care trăiesc acolo, a zis el, ezitând. Ele 
sunt vechi şi au văzut oameni vreme de mii și mii 
de ani; ele ne cunosc bine şi niciunul nu 
îndrăzneşte să se arate. Ceea ce viețuieşte aici... 


Şi-a lăsat mâna pe trunchiul unui castan care se 
înălța la treizeci de metri deasupra lor şi al cărui 
trunchi măsura mai bine de trei metri de jur 
împrejur 


— ...nu a mal văzut fiinţe ca noi. 


Fără să fie deloc luată prin surprindere, Brianna a 
încuviinţat cu o mişcare din cap. 


— Dar sunt curioase, nu, unele dintre ele? a întrebat 
ea, apoi şi-a dat capul pe spate pentru a privi spre 
spirala ameţitoare a crengilor de deasupra capului. 
Nu le simţi din când în când că te urmăresc? 


— Din când în când. 


S-a aşezat pe stâncă lângă ea şi a privit cum 
lumina se răspândește, inundând culmea muntelui, 

iluminând cascadele îndepărtate aşa cum surcelele 
se aprind de la o scânteie, umplând negura cu o 
strălucire ca a perlelor, apoi stingându-se cu totul. 
Împreună, au văzut versantul muntelui luminându- 
se odată cu ziua, iar el a rostit încet câteva cuvinte 
drept mulţumire către spiritul locului. Chiar dacă 
acesta nu ştia gaelică, putea totuşi să-i înțeleagă 
sensul. 


Brianna şi-a întins picioarele lungi şi a inspirat 
parfumurile dimineții. 


— Nu te-au deranjat, nu-i aşa? 
A rostit întrebarea cu glas moale, în timp ce-și 
ținea ochii aţintiți asupra văii de dedesubt, având 


grijă să nu se uite la Jamie. 


— Să trăieşti în peştera din apropiere de Broch 
Mhorda. 


— Nu, a spus el. 


Razele soarelui erau calde pe pieptul şi pe faţa lui 
şi îi dădeau un sentiment de pace. 


— Nu, nu m-a deranjat. 


— Doar auzind despre aşa ceva — am socotit că 
trebuie să fi fost îngrozitor. Să trăieşti în frig, 
murdar şi singur, la asta mă refer. 


S-a uitat la el, iar cerul dimineţii a sclipit în ochii 
el. 


— A fost, a încuviintțat Jamie şi a zâmbit. 
— Ian, unchiul Ian, m-a dus acolo să-mi arate locul. 


— Te-a dus? Vara nu e chiar atât de sumbru, când se 
îngălbeneşte grozama. 

— Nu. Dar chiar şi când era... 
Brianna s-a oprit, ezitând să continue. 


— Nu, nu m-a deranjat, a repetat el şi a închis ochii, 
lăsând soarele să îi încălzească pleoapele. 


La început crezuse că singurătatea îl va ucide, dar 
după ce descoperise că nu va fi aşa, ajunsese să 
prețuiască solitudinea de pe munte. Putea vedea 
soarele clar, deși avea ochii închişi; o minge mare 
şi roşie, cu flăcări pe margini. Oare așa vedea 
Jocasta în spatele ochilor ei orbi? 


Brianna a rămas tăcută multă vreme, la fel și el, 
mulțumindu-se să asculte. În molidul din apropiere 
era păsări mici care îşi făceau de lucru, atârnând de 
ramuri cu corpurile răsturnate, căutând insecte pe 
care le mâncau şi vorbind către ele însele despre 
ceea ce găseau. 


— Roger... a spus ea brusc, iar el a simțit în inimă 
săgeata geloziei, cu atât mai dureroasă, cu cât 
venea pe neașteptate. 


Nu putea să o aibă pentru sine măcar o scurtă 
perioadă? A deschis ochii şi s-a străduit să pară 


interesat. 


— Am încercat cândva să îi vorbesc despre ce 
înseamnă să fii singur. Credeam că poate nu era un 
lucru rău. 


Brianna a oftat şi şi-a coborât pleoapele grele. 
— Nu cred că a înţeles. 
Jamie a scos un sunet echivoc. 


— Am crezut că... 

Brianna a ezitat, s-a uitat la Jamie, apoi şi-a mutat 
privirea în altă parte. 


— M-am gândit că poate de aceea... de ce tu şi 
mama... 


Pielea ei părea atât de transparentă, încât el putea 
să vadă sângele circulând pe sub ea. Sprijinindu-se 
cu mâinile de piatră, Brianna a inspirat adânc. 


— Şi ea este la fel. Nu o deranjează să rămână 
singură. 


Jamie i-a aruncat o privire, dorind nespus să ştie ce 
o făcuse să vorbească astfel. Cum fusese viaţa lui 
Claire, în anii petrecuţi departe de el, ca să îi ofere 
acea cunoaştere? Așa era, Claire ştia gustul 
solitudinii. Rece ca apa unui izvor pe care nu toți 
puteau să o bea; pentru unii nu era înviorătoare, ci 
reprezenta o răceală de moarte. Însă ea trăise zi de 
zi cu un soţ; cum de băuse îndeajuns de adânc din 
singurătate ca să afle? 


Brianna nu îi putea răspunde, iar el nu ținea să o 
întrebe; ultimul nume pe care ar fi dorit să îl audă 
era al lui Frank Randall. 


Jamie şi-a dres vocea. 


— Fi bine, poate că e adevărat, a recunoscut el cu 
precauție. Am văzut femei — dar şi bărbați, 
câteodată — care nu suportă să-şi audă propriile 
gânduri şi probabil că ele nu au cum să se 
potrivească cu cei care pot face asta. 


— Nu, a spus Brianna, dusă pe gânduri. Probabil că 
nu. 


Mica undă de gelozie s-a stins. Aşadar, ea avea 
îndoieli în legătură cu acel Wakefield? Le spusese 
totul lui şi lui Claire, despre căutarea ei şi anunţul 

morții lor, despre călătoria în Scoţia și vizita la 
Lallybroch — s-o ia naiba pe Laoghaire! — şi despre 
acel bărbat, Wakefield, care venise după ea. 
Brianna nu le mărturisise chiar tot, a socotit el, dar 
era mai bine așa; el nu voia să ştie şi alte lucruri. 
Era mai puţin preocupat de perspectiva îndepărtată 
a morții prin foc decât de întreruperea iminentă a 
relației idilice cu fiica lui pierdută atâta vreme. 


Jamie şi-a strâns genunchii şi a rămas tăcut. Oricât 
de mult ar fi dorit să îşi recapete sentimentul de 
linişte, nu îşi putea elibera mintea de gândurile 
legate de Randall. 


Câştigase. Claire era a lui, la fel și această copilă 
deosebită — această tânără femeie, s-a corectat el, 
uitându-se la Brianna. Randall le ţinuse pentru sine 
vreme de douăzeci de ani; nu exista nicio îndoială 
că îşi lăsase amprenta asupra lor. Dar care fusese 
acea amprentă? 


— Uite! a zis Brianna, strângându-l de braţ. 


El i-a urmat direcția privirii şi le-a văzut: două 
căprioare în umbra copacilor, la nici şase metri 
depărare. A răsuflat încet fără să se mişte. A simțit- 
o pe Brianna alături, vrăjită şi tăcută. 


Căprioarele i-au zărit; şi-au ridicat capetele 
delicate și întunecate, adulmecând cu nările lor 
umede. După o clipă, una dintre ele s-a îndepărtat 
cu eleganță, copitele ei lăsând urme în iarba umedă 
de rouă. Cealaltă a urmat-o, precaută, și au 
continuat să pască de-a lungul fâşiilor de iarbă 
dintre stânci, întorcându-se din când în când și 
înălțându-şi capetele ca să arunce priviri liniștite 
spre creaturile ciudate, dar inofensive de pe stâncă. 


Din cauza mirosului său, Jamie nu ar fi reușit să se 
apropie nici la un kilometru de un cerb scoțian 

roșcat. Cerbii roşcați ştiau prea bine ce însemna 
omul. 


A urmărit căprioarele păscând, cu nevinovăția 
sălbăticiunilor perfecte, şi a simţit binecuvântarea 
razelor de soare pe cap. Acela era un loc nou şi se 
simţea fericit că se afla singur cu fiica lui. 


— Tati, ce vânăm? 


El stătea nemișcat, cu ochii cercetători îndreptaţi 
spre orizont, însă Brianna era destul de convinsă 
că nu căuta un animal anume, aşa că putea vorbi 
fără să sperie vânatul. 


În cursul zilei văzuseră destul de multe animale; 
cele două căprioare în zori, o vulpe roșcată care 
stătea de veghe pe o piatră, lingându-și labele 
negre, asta până când au ajuns prea aproape, după 
care se mistuise ca o flacără ce se stinge. Veveriţe 
— zeci — flecărind printre crengi, jucându-se de-a v- 
ați ascunselea în coroanele copacilor. Chiar şi un 
grup de curcani sălbatici, cu doi masculi care 
păşeau cu piepturile umflate şi cozile desfăcute 
larg pentru a-şi arăta puterea față de membrele 
haremului, care mâncau de zor. 


Brianna s-a bucurat că niciunul dintre acele 
animale sau păsări nu fusese ales drept pradă. Nu 
avea nimic împotrivă să ucidă pentru a mânca, dar 
i-ar fi părut rău ca frumuseţea acelei zile să fie 
mânjită de sânge. 


— Albine, a răspuns el. 
— Albine? Cum se vânează albinele? 


El şi-a ridicat puşca şi i-a zâmbit, arătând din cap 
spre o porţiune de un galben sclipitor. 


308 


— Uită-te la flori. 


Între flori erau multe albine, desigur; suficient de 
aproape ca să le audă zumzăind. Erau de mai multe 
feluri: bondani uriași, de culoare neagră, alte 
insecte mai mici, dungate cu puf negru și galben, 
dar şi viespi, cu corpuri ascuţite ca pumnalele. 


— Ceea ce trebuie să faci, i-a spus tatăl ei, dând 
încet ocol acelei porțiuni, este să te uiţi și să vezi 
încotro pleacă albinele. Şi să nu te înțepe. 


De vreo zece ori le-au pierdut din ochi pe micile 
mesagere după care se ţineau, albinele dispărând în 
lumina sclipitoare a vreunui pârâu sau în vreun 
desiş prea dens ca ei să treacă pe acolo. De fiecare 
dată, Jamie arunca priviri înainte şi înapoi, 
descoperind altă porţiune cu flori. 


— Uite câteva! a exclamat ea, arătând spre un petic 
de un roşu sclipitor din depărtare. 


El s-a uitat printre gene în direcția respectivă, a 
zâmbit şi apoi a clătinat din cap. 


— Nu, nu roşu, a spus el. Cele roşii le plac păsărilor 
colibri, albinelor le plac cele galbene şi cele albe — 
mai ales galbene. 


A smuls o margaretă mică şi albă din iarba de la 
picioarele ei şi i-a întins-o — petalele erau presărate 
cu polen, căzut de pe staminele fine din centrul 
rotund și galben al florii. Uitându-se mai atent, 
Brianna a văzut un gândăcel de mărimea unui vârf 
de ac ieşind târâş din mijlocul florii, având 
blindajul negru și lucios pătat cu auriu. 


— Colibrii sorb din florile cu gâtul lung, i-a explicat 
el. Insă albinele nu pot pătrunde atât de adânc. Lor 
le plac florile late şi mari, ca asta, dar şi cele care 

cresc în mănunchiuri dese. Se aşază pe ele şi se 
tăvălesc până când se acoperă de galben. 


Au mers în susul și în josul muntelui, râzând când 
se fereau de atacurile furioase ale bondarilor, 
căutând zone cu flori galbene şi albe. Albinelor le 
plăcea laurul-de-munte, dar multe dintre acele 
porțiuni erau prea înalte şi prea pline de desişuri 
pentru ei. 


Abia spre sfârşitul după-amiezii au găsit ceea ce 
căutau. O buturugă, rămăşiţa unui copac destul de 
mare, ale cărui ramuri rămăseseră doar niște 
cioturi, cu scoarţa roasă, lăsând la vedere lemnul 
argintiu de dedesubt, și cu o crăpătură largă în 
lemn, prin care se buluceau albinele, zburând ca un 
văl în jurul ei. 


— Foarte bine, a spus Jamie, satisfăcut de ceea ce 
vedea. Câteodată îşi fac stupul între stânci, şi 
atunci nu prea poţi face mare lucru. 


Şi-a dezlegat securea şi sacii de la brâu şi i-a făcut 
semn Briannei să se aşeze pe un bolovan. 


— Cel mai bine e să aştepţi până se întunecă, i-a 
explicat el. Atunci tot roiul revine în stup. Până 
una-alta, mâncăm ceva? 


Au împărțit restul de mâncare şi au discutat 
sporadic, urmărind cum lumina scădea dinspre 
munţii din apropiere. Când ea l-a rugat, a lăsat-o să 
tragă cu muscheta lungă, arătându-i cum să o 
încarce: se curăță ţeava, se ia proiectil şi se îndeasă 
în ţeavă, se toarnă praf de puşcă în ţeavă, iar restul 
de praf se toarnă în locașul de aprindere al 
închizătorului cu cremene. 


— Nu tragi rău, fato, a spus el surprins. 


310 


S-a aplecat şi a ridicat o bucată mică de lemn, pe 
care a aşezat-o pe un bolovan mare drept ţintă. 


— Mai încearcă o dată. 


Ea a încercat o dată şi încă o dată, după ce s-a 
obișnuit cu greutatea armei, descoperind cum să o 
echilibreze pe lungime și fixând corect patul în 
curbura umărului. Reculul era mai mic decât se 
așteptase; praful de puşcă nu avea forța celui 
folosit la cartuşele moderne. În două rânduri a 
făcut doar să sară așchii din bolovan, dar a treia 
oară bucata de lemn a dispărut în ţăndăni. 


— Foarte frumos, a spus el, ridicând o sprânceană. 
Unde Dumnezeu ai învăţat să tragi? 


— Tata era țintaş, a răspuns ea îmbujorată de 
plăcere, coborând arma. M-a învăţat să trag cu 
pistolul şi cu carabina. Şi cu puşca de vânătoare. 


Obrajii i s-au înroşit şi mai tare când şi-a dat 
seama ce spusese. 


— Hm! Nu ai văzut niciodată o puşcă de vânătoare. 


— Nu, nu cred că am văzut, a spus el, cu chipul 
lipsit de orice expresie. 


— Şi cum muţi stupul? a întrebat ea, dorind să 
treacă mai iute peste momentul stânjenitor. 


Jamie a ridicat din umeri. 


— Când albinele se odihnesc, o să bag nişte fum în 
stup, ca să le ameţesc. După aceea, tai o parte din 
butuc cu faguri înăuntru, strecor o bucată plată de 
lemn dedesubt şi înfăşor totul în tartan. Când 
ajungem acasă, o să fac din scândură un fund şi un 
capac şi vâr totul într-un butuc scorburos. A doua 
zi dimineaţă, albinele vor ieşi, vor privi în jur şi 

vor pleca spre florile din apropiere, a încheiat el 
zâmbindu-i. 


— Dar nu-și vor da seama că nu sunt la locul lor 
obişnuit? 


El a ridicat din nou din umeri. 


— Şi dacă îşi dau seama, ce pot să facă? Nu vor 
găsi drumul înapoi şi oricum nu ar avea stup acolo. 
Aşa că vor fi mulţumite cu noul loc. 


A întins mâna spre muschetă. 


— Hai, lasă-mă s-o curăţ, lumina e prea slabă 
pentru a mai trage cu ea. 


Conversaţia s-a stins şi au stat tăcuți cam o 
jumătate de oră, urmărind cum întunericul umplea 
golurile de jos, o maree invizibilă care se furişa în 
susul muntelui clipă de clipă, cuprinzând 
trunchiurile copacilor, astfel încât coroanele verzi 
păreau să plutească pe un lac de întuneric. 


In cele din urmă, Brianna şi-a dres glasul, simțind 
că trebuia să spună ceva. 


— Mama n-o să se îngrijoreze că ne întoarcem atât 
de târziu? 


Jamie a clătinat din cap, dar nu i-a răspuns; s-a 
mulțumit să rămână tăcut, cu un fir de iarbă care se 
ofilea în mâna lui. Luna urca deasupra copacilor, 
mare şi aurie, piezişă ca o lacrimă. 


— Mama ta mi-a zis cândva că oamenii voiau să 
ajungă pe Lună, a spus el brusc. Din câte ştia ea, 
nu o făcuseră încă, dar voiau. Ştii ceva despre 
asta? 

Cu ochii aţintiți spre luna călătoare, Brianna a dat 
din cap. 


— Au făcut-o. Adică, o vor face. Apollo, aşa au 
numit racheta care 1-a dus până acolo. 


Brianna a văzut zâmbetul lui de răspuns; luna era 
suficient de sus ca să-şi arunce razele asupra 
luminișului. Gânditor, Jamie şi-a lăsat capul pe 
spate. 


— Da? Şi ce au spus oamenii care au ajuns acolo? 


— N-a fost nevoie să spună nimic, au trimis 
imagini. Ți-am povestit despre televiziune? 


El a părut nedumerit și Brianna şi-a dat seama că, 
la fel ca în cazul multor lucruri pe care 1 le 
povestise despre timpul ei, Jamie nu putea înţelege 
cu adevărat realitatea imaginilor în mişcare, cu 
sunet, fără a mai pomeni de ideea că astfel de 
lucruri puteau fi transmise prin aer. 


— Da? a spus el, destul de neîncrezător. Şi ai văzut 
imaginile? 


— Le-am văzut. 


Ținându-se de genunchi, Brianna s-a legănat 
înainte şi înapoi câteva clipe, privind globul 
diform de deasupra lor. În jurul lui se vedea un 
nimb slab de lumină, iar mai departe, pe cerul 
luminat de stele, un inel perfect, ca şi cum luna ar 
fi fost o piatră mare şi galbenă căzută într-un iaz 
întunecat, înghețat când se formase prima undă. 


— Mâine o să avem vreme frumoasă, a spus el, 
privind de asemenea spre lună. 


— Sigur? 

Putea vedea tot ce exista împrejur, aproape la fel 
de clar ca la lumina zilei, dar culorile dispăruseră; 
totul era în cenuşiu şi negru — la fel ca imaginile pe 
care le descria. 


— Aşteptarea a durat ore în şir. Nimeni nu putea 
spune exact cât le va lua să coboare îmbrăcaţi în 
costume spaţiale — știi că pe Lună nu există aer? 


A ridicat întrebător o sprânceană, iar Jamie a dat 
din cap, atent ca un şcolar. 


— Aşa mi-a spus Claire, a murmurat el. 


— Camera — lucrul care făcea pozele — privea dintr- 
o parte a navei, ca să-i putem vedea picioarele 
așezându-se în praf, iar praful s-a înălţat, aşa cum 
se întâmplă când un cal pune copita jos. Locul în 
care a coborât nava era plat, acoperit cu praf moale 
ca o pudră, iar ici și colo erau roci. Apoi camera s- 
a mişcat — ori era alta care începuse să trimită 
imagini — și am văzut că în depărtare erau stânci. 
Acolo e pustiu, nu există plante, nici apă, nici aer, 
dar e frumos oarecum, într-un mod ciudat. 


— Parcă ai descrie Scoţia, a comentat el. 


Brianna a râs, dar 1 s-a părut că, dincolo de glumă, 
detectează dorul lui după acei munţi dezgoliţi. 


Dorind să îi distragă atenția, a făcut un gest larg 
spre stelele care începuseră să ardă mai puternic pe 
cerul de catifea. 


— Stelele sunt de fapt sori, ca al nostru. Sunt atât de 
departe, încât probabil că trec ani şi ani până când 
lumina lor ajunge la noi; de fapt, câteodată steaua 
respectivă a murit, dar noi încă îi vedem lumina. 


— Claire mi-a spus şi asta, dar demult, a zis el 
încet. 

A rămas nemișcat câteva clipe, apoi s-a ridicat cu 
un aer hotărât. 


— Haide! Să luăm stupul şi să mergem acasă. 


Noaptea era suficient de caldă, astfel că am 
desfăcut pielea care acoperea fereastra şi am rulat- 
o într-o parte. Câte un fluture sau insecte de iunie 
pătrundeau în cabană şi se înecau în cazanul cu 
apă ori se sinucideau nimerind în foc, însă merita 
să respirăm aerul care, mirosind a frunze, ne 
mângâia. 


În prima noapte, Ian îi cedase cu galanterie patul 
său Briannei și se dusese cu Rollo să doarmă pe un 
pat improvizat în magazia cu ierburi, asigurând-o 
că îi plăcea intimitatea de acolo. În timp ce mergea 
cu pătura pe braţ, îl lovise destul de tare pe Jamie 
pe spinare şi îl strânsese de umăr cu un gest de 
adult, în semn de felicitare, ceea ce m-a făcut să 
zâmbesc. 


Şi Jamie zâmbise, în ultimele zile zâmbise aproape 
tot timpul. Acum nu zâmbea, dar avea o expresie 
de tandreţe interiorizată. Pe cer luna se înălţase pe 
jumătate, şi pe fereastră pătrundea suficientă 
lumină ca să îl văd clar când s-a întins pe spate 
alături de mine. 


Am rămas surprinsă că încă nu adormise. Se 
trezise cu mult înaintea zorilor şi îşi petrecuse ziua 
cu Brianna pe munte, revenind mult după căderea 
întunericului, aducând în tartanul înfăşurat albinele 
amețite de fum, care probabil aveau să fie iritate 
când se vor trezi dimineață şi vor descoperi 
păcăleala. M-am gândit că trebuia să ocolesc 
capătul de grădină unde se afla şirul de stupi făcuți 
din butuci scorburoşi; albinele proaspăt mutate 
aveau obiceiul ca întâi să înţepe şi abia după aceea 
să se liniștească. 

Jamie a oftat adânc și eu m-am întors, arcuindu-mă 
ca să mă lipesc mai bine de el. Noaptea nu era 
răcoroasă, dar, din respect faţă de pudicitatea 
Briannei, purta cămașă. 


— Nu poţi dormi? l-am întrebat încet. Te supără 
luna? 


— Nu. 


Se uita însă la ea; ajunsese sus, deasupra culmii și, 
deşi nu era plină, lumina ei albă inundase cerul. 


— Dacă nu e luna înseamnă că e vorba de altceva. 


L-am mângâiat ușor pe stomac şi mi-am lăsat 
degetele să se aşeze pe arcul larg al coastelor lui. 


A oftat din nou şi m-a strâns de mână. 
— E vorba doar de un regret prostesc, englezoaico. 


A întors capul spre patul celălalt, unde părul 
întunecat al Briannei se revărsa pe pernă, luminat 
de lună. 


— Sunt trist că trebuie să o pierdem. 

— Hm. 

Am pus mâna pe pieptul lui. 

Ştiusem că va sosi şi acel moment — atât 
conştientizarea despărțirii, cât şi despărțirea în sine 
—, dar nu voisem să vorbesc despre asta, rupând 


vraja efemeră care ne legase atât de strâns pe toți 
trei. 


— Nu ai cum să pierzi un copil, am spus încet, 


plimbându-mi degetul peste adâncitura mică şi 
netedă din mijlocul pieptului său. 

— Englezoaico, trebuie să se întoarcă, ştii asta la fel 
de bine ca mine. 


S-a mișcat nervos, dar nu s-a îndepărtat de mine. 


— Uită-te la ea. Seamănă cu cămila lui Ludovic, 
nu? 


În ciuda regretelor, am zâmbit amintindu-mi. 
Ludovic al Franţei avea o menajerie frumoasă la 
Versailles, iar în zilele însorite, îngrijitorii puneau 
animalele să facă mișcare, conducându-le prin 
grădinile întinse, pentru a le arăta oamenilor 
UiMIți. 


Și noi ne plimbaserăm prin grădini într-o zi şi, 
după un colţ, văzuserăm o cămilă cu două cocoașe 
înaintând spre noi pe alee, splendidă și 
impunătoare, cu ham din argint și aur, înălțându-se 
calmă deasupra mulțimii de spectatori rămaşi cu 
gurile căscate — izbitor de exotică şi negăsindu-și 
nicidecum locul printre statuile albe cu aer oficial. 


— Da, am spus eu, deşi cu reţinere și cu strângere 
de inimă. Da, sigur, va trebui să se întoarcă. Locul 
ei este acolo. 


— Ştiu asta destul de bine. 


Şi-a lăsat mâna peste a mea, dar a rămas cu faţa 
întoarsă, privind-o pe Brianna. 


— N-ar trebui să sufăr din cauza asta, dar sufăr. 
— Şi eu. 


Mi-am lipit fruntea de umărul lui, inspirând 
mirosul curat, masculin. 


— Însă e adevărat ce am spus. Nu poți pierde un 
copil. O mai ţii minte pe Faith? 

Glasul mi-a tremurat uşor când am pus întrebarea 
— nu vorbisem de ani despre prima noastră fiică, 
moartă în Franţa, la naştere. 


M-a cuprins cu braţul şi m-a tras mai aproape. 


— Sigur că da, a răspuns încet. Crezi că aş putea 
uita? 


— Nu. 


Pe obraji îmi curgeau lacrimi, dar nu plângeam cu 
adevărat; era doar un preaplin al sentimentelor. 


— Asta voiam să spun. Nu ţi-am povestit — când 
eram la Paris, la Jared, m-am dus la Hôpital des 
Anges, la mormântul ei. I-am dus o lalea roz. 


A rămas tăcut câteva clipe. 


— Eu i-am dus violete, a rostit într-un târziu atât de 
încet, încât abia l-am auzit. 


— Nu mi-ai spus. 

— Nici tu. 

Degetele lui îmi mângâiau spatele, mișcându-se 
delicat în sus şi în jos de-a lungul coloanei 
vertebrale. 


— Mi-a fost teamă că te vei simți... 


Glasul meu s-a stins. Mă temusem că se va simți 
vinovat, că va fi îngrijorat că îl voi învinui — 
făcusem asta cândva — pentru acea pierdere. Atunci 
abia ne regăsiserăm; nu doream să periclitez 
legătura firavă dintre noi. 


— Şi eu la fel. 

— Imi pare rău că nu ai apucat să o vezi, am spus în 
cele din urmă. 


L-am simțit oftând. S-a întors spre mine şi m-a 
îmbrățișat, iar buzele lui mi-au mângâiat fruntea. 


— Nu mai contează. Dar da, e adevărat ce spui, 
englezoaico. A fost a noastră și o vom avea pe 
veci. Și Brianna la fel. Chiar dacă... chiar şi atunci 
când va pleca, va rămâne tot cu noi. 


— Da. Nu are importanţă ce se întâmplă; indiferent 
unde pleacă un copil sau cât de departe ori pentru 
câtă vreme. Chiar dacă e pentru totdeauna. 
Niciodată nu îl pierzi. Nu poţi. 


Jamie nu mi-a răspuns, dar m-a strâns mai tare şi a 
oftat încă o dată. Adierea a stârnit aerul de 
deasupra noastră cu sunet de aripi de înger, și am 
adormit amândoi, în timp ce lumina lunii ne-a 
scăldat în pacea ei eternă. 

WHISKY ÎN URCIOR 24 


Nu îmi plăcea Ronnie Sinclair. Niciodată nu-mi 
plăcuse. Nu-mi plăcea fața lui atrăgătoare, 
zâmbetul șiret, vulpesc, şi nici felul în care se uita 
în ochii mei: atât de direct, atât de sincer, încât 
ştiai că ascundea ceva, chiar când nu avea ce 
ascunde. Dar mai ales nu-mi plăcea felul în care se 
uita la fiica mea. 


Mi-am dres glasul, făcându-l să tresară. Mi-a 
zâmbit, arătându-şi dinții ascuțiți și răsucind alene 
între degete un inel de ancorare. 


— Jamie spune că va avea nevoie de încă 
douăsprezece butoaie mici pentru whisky până la 
sfârşitul lunii, iar eu am nevoie de un butoi mare 
din lemn de hicori pentru carne afumată, cât de 
curând poți. 


El a dat din cap și a făcut o serie de semne ciudate 
pe o bucată de lemn de pin care atârna pe perete. 
Lucru ciudat pentru un scoțian, Sinclair nu ştia să 
scrie sau să citească, dar avea un soi de notații 
cunoscute doar de el care îi permiteau să ţină 
socoteala comenzilor şi a conturilor. 


— Am înţeles, doamnă Fraser. Altceva? 

Am tăcut o clipă, încercând să calculez necesarul 
posibil de butoaie care ar putea apărea înainte de 
căderea zăpezii. Vom avea peşte şi carne de sărat, 
dar acelea stăteau mai bine în vase de ceramică; 
butoaiele din lemn dădeau alimentelor un gust de 
terebentină. Aveam deja un butoi bun pentru mere 
şi altul pentru mere zdrobite; cartofii urmau să fie 
păstraţi pe rafturi pentru a nu putrezi. 


— Nu, am hotărât eu. Asta e tot. 

— Bine, doamnă. 

A ezitat, învârtind iute cercul. 

— O să vină domnul când butoaiele fi-vor gata? 


— Nu, trebuie să se ocupe de orz şi de sacrificarea 
de animale, dar şi de distilat. Din cauza procesului, 
toate lucrările au întârziat. De ce? am întrebat 
ridicând din sprâncene. Ai vreun mesaj pentru el? 


Aşezat foarte aproape de drumul pentru căruțe, 
atelierul dogarului era prima clădire pe care o 
vedeau cei mai mulţi vizitatori, devenind astfel un 
loc în care aflai cele mai multe bârfe care veneau 
de dincolo de Fraser's Ridge. 


Sinclair și-a înclinat capul roșcat într-o parte, 
gândindu-se. 


— Fi bine, poate că nu-i nimic. Doar că am auzit de 
un străin în district, care pune întrebări despre 
Jamie Fraser. 


Cu coada ochiului, am văzut-o pe Brianna 
întorcând capul brusc, renunțând să mai examineze 
răzuitoarele de spite, ciocanele din lemn, 
fierăstraiele şi securile atârnate pe un perete. S-a 
întors, iar fusta ei a foşnit trecând peste talașul 

împrăștiat prin atelier într-un strat gros până la 
glezne. 


— Ştii cumva numele acestui necunoscut? a întrebat 
ea tulburată. Ori cum arată? 


Sinclair 1-a aruncat o privire surprinsă. Era 
proporționat în mod ciudat, având umeri subțiri, 
dar braţe musculoase, şi mâinile atât de mari, încât 
ar fi trebuit să aparțină cuiva de două ori mai înalt. 
S-a uitat la ea, iar cu degetul mare a mângâiat 
metalul inelului, dar încet, repetând mişcarea de 
câteva ori. 


— Păi, n-aş putea spune ceva despre înfăţişarea lui, 
doamnă, a răspuns el, destul de politicos, dar cu o 
privire atât de hămesită, încât mi-a venit să îi iau 
cercul acela din mână şi să i-l înfăşor în jurul 
gâtului. Dar a zis că-l cheamă Hodgepile, cred. 


Expresia de speranţă de pe faţa ei s-a stins, deși un 
muşchi din colțul gurii a tresărit la auzul acelui 


nume. 


— Nu cred că ar putea fi Roger, a murmurat ea 
către mine. 


— Probabil că nu, am aprobat-o. Nu ar avea niciun 
motiv să folosească un nume fals. 


M-am întors din nou spre Sinclair. 


— Ai auzit cumva de un bărbat pe nume Wakefield? 
Roger Wakefield? 


Sinclair a clătinat hotărât din cap. 


— Nu, doamnă. Domnul a dat sfară în țară că, dacă 
apare o asemenea persoană, trebuie dusă de îndată 
la Ridge. Dacă acest Wakefield despre care vorbiți 

calcă în comitat, veţi afla la fel de repede ca și 
mine. 


Brianna a oftat şi am auzit-o cum şi-a înghițit 
nodul din gât provocat de dezamăgire. Eram la 
mijlocul lunii octombrie şi, deși nu spusese nimic, 
Brianna era tot mai îngrijorată pe zi ce trecea. Nu 
era singura în acea situație; ne spusese ce încerca 
să facă Roger, iar gândul la diversele nenorociri 
care 1 s-ar fi putut întâmpla în acea încercare era de 
ajuns ca să mă ţină trează noaptea. 


— ... cât priveşte whisky-ul, tocmai spunea Sinclair, 
făcându-mă să-mi îndrept din nou atenţia spre el. 


— Whisky-ul? Hodgepile a întrebat de Jamie şi de 
whisky? 


Sinclair a dat afirmativ din cap și a lăsat deoparte 
inelul de fixare. 


— În Cross Creek. Nimeni nu a vrut să stea la 
discuţii cu el, desigur. Dar cel care mi-a povestit 
zicea că omul cu care a vorbit crede că-i soldat, a 
adăugat Sinclair făcând o grimasă. E greu ca unul 
cu tunică roşie să-şi spele pudra din păr. 


— Sigur nu era îmbrăcat în soldat? 


Soldații din infanterie îşi purtau părul într-o coadă 
bine strânsă, înfășurată în jurul unui miez din lână 
de miel şi pudrat cu făină de orez, care, în căldura 
de aici, se transforma curând într-o pastă când era 
amestecată cu sudoare. Totuşi, mi-am imaginat că 
Sinclair se referea mai curând la atitudinea omului, 
şi mai puţin la înfățișarea lui. 


— Oh, nu, susţinea că e negustor de blănuri, da’ 
călca de parcă ar fi avut un băț în cur şi auzeai cum 
scrâşneşte din dinţi când vorbea. Așa a zis Geordie 
McClintock. 

— Probabil că e unul dintre oamenii lui Murchison. 
O să-i spun lui Jamie. Mulţumesc. 


Am ieşit din atelierul dogarului cu Brianna, 
întrebându-mă ce necazuri ne putea aduce pe cap 
acest Hodgepile. Probabil că nu prea multe; 
distanţa mare faţă de civilizație şi inaccesibilitatea 
locului nostru ne proteja de cele mai multe 
amestecuri din afară; acesta fusese și scopul pentru 
care îl alesese Jamie. lar multele neplăceri 
provocate de izolare vor fi răsplătite prin alte 
beneficii când va izbucni războiul. La Fraser's 
Ridge nu se va purta nicio bătălie, eram convinsă 
de asta. 


Şi, oricât de înverşunată ar fi fost ranchiuna lui 
Murchison sau oricât de bune i-ar fi fost iscoadele, 
nu credeam că superiorii lui i-ar fi permis să 
organizeze o expediţie la peste o sută șaizeci de 
kilometri în creierii munților pentru a distruge o 
distilerie care producea mai puţin de patru sute de 
litri de whisky pe an. 


Lizzie şi lan ne aşteptau afară, strângând surcele 
din mormanul de gunoi al lui Sinclair. Munca unui 
dogar produce o cantitate imensă de talaş, aşchii şi 
bucăţi nefolositoare de lemn şi scoarță, şi merita 
efortul de a le aduna ca să nu mai spargem butuci 
cu securea pentru a aprinde focul. 


— Scumpo, poti încărca butoaiele împreună cu lan? 
am întrebat-o pe Brianna. Aş vrea să o examinez 
pe Lizzie la lumina soarelui. 


Încă părând cufundată în gânduri, Brianna a dat 
din cap şi s-a dus să îl ajute pe lan să care la căruţă 
cele şase butoaie mici aflate în faţa atelierului. 
Erau mici, dar grele. 


In ciuda caracterului reprobabil, priceperea de a 
face asemenea butoaie speciale îi adusese lui 

Sinclair atelierul și pământul; nu orice dogar 
cunoștea trucul de a arde interiorul butoaielor din 
lemn de stejar ca să transmită whisky-ului care se 
maturează în ele acea frumoasă culoare ca de 
chihlimbar și aroma profundă de fum. 


— Vino aici, scumpo. Lasă-mă să-ţi văd ochii. 


Supusă, Lizzie a deschis ochii mari şi şi-a tras 
pleoapele de jos pentru ca să-i pot vedea albul 
ochilor. 


Fata era încă șocant de slabă, dar neplăcuta culoare 
galbenă a icterului se ştergea de pe pielea ei, iar 
ochii erau din nou aproape albi. Am palpat-o sub 
maxilar; glandele limfatice erau umflate doar puţin 
— şi ăsta era un semn bun. 


— Te simţi bine? am întrebat-o. 


Ea mi-a zâmbit sfios şi a dat din cap. Era prima 
oară că ieşea din cabană de când sosise cu lan, în 
urmă cu trei săptămâni; încă se împleticea ca o 
vițică abia fătată. Infuzule dese din „coaja 
jezuitului“ fuseseră de folos; nu mai avusese crize 
febrile în ultima săptămână şi aveam speranţe că îi 
voi curăța şi ficatul cât de curând. 


— Doamnă Fraser, a spus ea, iar eu am tresărit 
auzind-o vorbind. 


Era atât de timidă, încât rareori îndrăznea să ni se 
adreseze direct mie sau lui Jamie; îi spunea 
Briannei păsurile ei, iar Brianna mi le transmitea. 


— Da, dragă. 


— Am auzit fără să vreau ce a spus dogarul — că 
domnul Fraser s-a interesat de omul domnișoarei 
Brianna. Mă întrebam dacă... 

Cuvintele 1 s-au stins într-un acces de sfiiciune, iar 
pe obrajii aproape transparenți a apărut o 
îmbujorare rozalie. 


— Spune. 
— N-ar putea să se intereseze de tata? 
A rostit cuvintele precipitat şi a roşit şi mai mult. 


— Vai, Lizzie! lartă-mă, a spus Brianna, care, 
terminând de încărcat butoaiele, s-a apropiat de noi 
şi a îmbrăţişat-o pe mica ei servitoare. N-am uitat, 
dar nici nu m-am gândit la asta. Stai puţin, mă duc 
să vorbesc cu domnul Sinclair. 


Cu un foşnet al fustei, a dispărut în semiîntunericul 
răcoros al atelierului. 


— Tatăl tău? am întrebat-o. L-ai pierdut? 


Fata a dat din cap, strângând din buze ca să 
ascundă tremurul lor. 


— Cred că a plecat cu contract, dar nu știu unde; 
doar că va ajunge în coloniile din sud. 


Mda, asta limita căutarea la câteva sute de mii de 
kilometri pătrați, mi-am zis eu. Totuşi, nu strica să- 
i cerem lui Ronnie Sinclair să dea sfară în ţară. În 
sud, ziarele şi alte materiale tipărite erau rare; 
majoritatea ştirilor reale treceau din gură în gură, 
lansate în dughene şi taverne ori purtate de sclavi 
şi servitori între plantațiile aflate la mari distanţe 
unele de altele. 


Gândul la ziare m-a făcut să tresar neplăcut, pentru 
că mi-a adus aminte de ceva. Însă şapte ani păreau 
un timp destul de îndelungat, iar Brianna avea 
dreptate, în cazul în care casa era sortită să ardă pe 

21 ianuarie sau nu, era posibil să nu ne aflăm în ea 
în ziua respectivă? 


Brianna a apărut roşie la faţă, s-a urcat în căruță și 
a luat hăţurile în mână, așteptând enervată să suim 
ŞI noi. 


Văzându-i chipul îmbujorat, lan s-a încruntat şi a 
aruncat o privire spre atelierul dogarului. 


— Ce-ai pățit, verișoară? Micuţul ţi-a spus ceva 
necuvenit? 


Şi-a încordat mâinile, la fel de mari ca şi ale lui 
Sinclair. 


— Nu, a spus ea sec. Nicio pomeneală. Suntem gata 
să plecăm? 


lan a ridicat-o pe Lizzie şi a depus-o în coşul 
căruţei, apoi a întins o mână şi m-a ajutat să mă 
aşez pe capră, alături de Brianna. S-a uitat apoi la 
hățunile din mâinile Briannei; el o învățase să 
mâne catârii şi era mândru ca un profesor de 
priceperea el. 


— Fii atentă la ticălosul ăla din dreapta, a sfătuit-o 
el. Nu vrea să tragă atât cât ar trebui pe partea lui 
decât dacă îl arzi din când în când cu ceva peste 
crupă. 


S-a aşezat în fund lângă Lizzie și am pornit la 
drum. Auzeam poveştile ciudate pe care i le 
spunea şi chicotelile ei drept răspuns. Fiindcă 
fusese mezinul în familia lui, lan era fermecat de 
Lizzie şi o trata ca pe o soră mai mică, ba sâcâind- 
o, ba mângâind-o. 


Am aruncat o privire peste umăr spre atelierul 
dogarului care se îndepărta, apoi spre Brianna. 

— Ce ţi-a făcut? am întrebat-o cu calm. 
— Nimic. L-am întrerupt. 

Roşeaţa de pe pomeţii ei laţi a sporit. 
— Dar ce Dumnezeu făcea? 


— Desena ceva pe o bucată de lemn, a răspuns ea și 
şi-a mușcat obrazul. Femei goale. 


Am pufnit în râs, atât de şoc, cât și de amuzament. 


— Păi, nu are soţie şi nici nu sunt şanse să-și 
găsească una prea curând; în general, în colonii 
sunt puține femei, cu atât mai puţine aici. Nu cred 
că-i pot aduce vreo vină. 


Am simțit un val neaşteptat de compasiune pentru 
Ronnie Sinclair. Dacă mă gândeam bine, era 
singur de multă vreme. Soția lui murise după 
Culloden, iar el petrecuse mai bine de zece ani în 
temniţă, după care fusese dus în colonii. Chiar 
dacă ar fi avut vreo legătură aici, ea nu ar fi durat; 
era un bărbat solitar şi de aceea, pe neașteptate, am 
văzut într-o altă lumină pofta lui avidă de a bârfi, 
căutăturile furişate — chiar folosirea Briannei drept 
inspiraţie artistică. Mi-am dat seama ce însemna să 
fii singur. 


Jena Briannei se topise, astfel că acum fluiera încet 
pentru sine, aplecată cu un aer degajat asupra 
hățurilor — un cântec al grupului The Beatles, mi s- 
a părut, deşi niciodată nu am reuşit să rețin bine 
numele formațiilor pop. 


Un gând a plutit alene prin mintea mea; dacă 
Roger nu venea, ea nu va rămâne singură multă 
vreme, fie aici, fie când se întorcea în viitor. Dar 
era ridicol. El va veni. lar dacă nu... 

Un gând pe care mă străduisem să îl ţin în frâu s-a 
furişat pe lângă sistemele mele de apărare şi mi-a 
apărut limpede în minte. Dacă hotărâse să nu 
vină? Ştiam că avuseseră un soi de ceartă, dar 
Brianna îşi ţinuse gura în legătură cu asta. Oare 
Roger se înfuriase atât de tare încât s-a întors fără 
ea? 


M-am gândit că acea posibilitate îi trecuse şi ei 
prin minte; încetase să mai vorbească despre el, 
dar vedeam lumina care îi apărea în ochi ori de 
câte ori Clarence anunţa vreun vizitator, dar şi cum 
se stingea ea când acesta se dovedea a fi vreunul 
dintre arendaşii lui Jamie sau vreunul dintre 
prietenii Tuscarora. 


— Grăbeşte-te, trântore, am murmurat în barbă. 


Brianna a auzit şi a lovit cu hăţurile crupa catârului 
din stânga. 


— Dii! a strigat ea, iar căruţa a început să meargă 
mai repede, hurducându-se şi tresăltând pe 
şleaurile înguste ale drumului spre casă. 


— Nu-i nici pe departe ca distileria de la Leoch, a 
spus Jamie, atingând cu mâna cazanul improvizat 
care încă se afla la marginea luminișului. Dar face 
whisky — atât cât poate și el. 


În ciuda reţinerii lui, Brianna a văzut că era 
mândru de distileria lui rudimentară. Se găsea la 
circa trei kilometri de cabană, plasată — aşa cum îi 
explicase el — aproape de locuința lui Fergus, 
pentru ca Marsali să meargă acolo de câteva ori pe 
zi şi să supravegheze cazanul. În schimbul acestui 
serviciu, ea şi Fergus primeau o parte mai mare din 
whisky decât ceilalți fermieri de la Ridge care 
aduceau orz crud şi ajutau la distribuirea băuturii. 

— Nu, drăguţule, nu trebuie să mănânci mizeria aia 
mică, a spus Marsali cu fermitate. 


L-a prins de încheietură pe fiul ei şi s-a apucat să îi 
desfacă degetele unul câte unul, în efortul de a 
elibera insecta mare, care se zbătea nebunește și pe 
care el, în ciuda rugăminții mamei, chiar voia să o 
mănânce. 


— Câh! a făcut Marsali şi a aruncat gândacul de 
bucătărie pe pământ, încercând să îl strivească sub 
picior. 


Un copil îndesat și stoic, Germaine nu a început să 
plângă pentru că i se luase delicatesa, ci s-a 
încruntat pe sub bretonul blond care îi cădea în 
ochi. Libarca, fără a fi descurajată de tratamentul 
nemilos, s-a ridicat dintre frunze şi s-a îndepărtat 
şchiopătând. 


— Fi, nu cred că ar fi pățit ceva, a spus lan pe un 
ton amuzat. Din când în când, am mâncat aşa ceva 
cu indienii. Numai că lăcustele sunt mai bune, mai 
ales dacă le afumi. 


Marsali şi Brianna au scos sunete de scârbă, 
făcându-l pe lan să zâmbească și mai larg. Alţi doi 
gândaci, ieşiţi brusc la lumină, au fugit disperaţi 
peste o latură a coșului, au căzut pe pământ şi au 
luat-o la fugă, dispărând sub podeaua încăperii. 


— Am spus nu! 


Marsali l-a prins de guler pe Germaine, 
zădărnicindu-i încercările hotărâte de a-i urmări. 


— Stai locului, diavol mic ce eşti, vrei să te afumăm 
şi pe tine? 


Fincele de fum transparent se înălțau prin 
crăpăturile platformei din lemn, umplând micul 

luminiş cu mirosul de mic dejun emanat de 
cerealele care se coceau. Brianna a simțit că-i 
chiorăie stomacul; era aproape ora cinei. 


— Poate că ar trebui să-i laşi acolo, am sugerat eu 
în glumă. Gândacii copti ar putea da o aromă bună 
whisky-ului. 


— Nu cred că l-ar face mai rău, a aprobat-o tatăl ei, 
apropiindu-se. 


Şi-a şters fața cu batista, s-a uitat la ea şi s-a 
strâmbat puţin văzând dârele de funingine, după 
care a vârât-o înapoi în mânecă. 


— E bine, lan? 


— Da, e de ajuns. Doar orzul dintr-un sac a 
mucegăit cu totul, unchiule Jamie. 


Ian s-a ridicat cu tava de orz şi a lovit nepăsător cu 
piciorul într-un sac spart, în care se vedea 
mucegaiul verzui şi moale şi nuanţa negricioasă 
care sugera putreziciunea produsă de umezeală. 
Alți doi saci desfăcuţi, din care stratul deteriorat 
fusese scos, stăteau la marginea camerei de făcut 
malt. 


— Atunci, să terminăm, a spus Jamie. Mor de 
foame. 


El şi Ian au apucat un sac de orz şi l-au deşertat 
într-un strat gros pe spațiul curat al platformei, 
folosind o lopată din lemn pentru a netezi cerealele 
şi a le întoarce. 


— Cât durează? a întrebat Brianna apropiindu-şi 
nasul de marginea cazanului unde Marsali 
amesteca de zor cerealele care fermentau la ultima 
afumare. Malţul abia începuse să lucreze; în aer 
plutea doar un abur slab de alcool. 

— Fi, asta depinde puţin și de vreme. 


Marsali a aruncat o privire cunoscătoare spre cer. 
Era spre sfârşitul după-amiezii, iar cerul senin 
începuse să se întunece, devenind albastru-închis, 
cu câteva dâre de nori albi care pluteau la orizont. 


— După cât de senin este... Germaine! 


Doar fundul băiatului era vizibil, pentru că se 
vârâse sub un buștean. 


— ÎI aduc eu. 


Brianna a făcut trei paşi mari şi iuți de-a latul 
luminişului şi l-a tras de acolo. Germaine a scos un 
sunet gros de protest faţă de acel amestec nedorit 
și a dat din picioare, lovind-o cu călcâiele în 
coapse. 


— Au! 


Brianna l-a aşezat pe pământ, apoi şi-a masat 
coapsa cu mâna. Marsali a scos un sunet care îi 
trăda exasperarea şi a lăsat jos polonicul. 


— Acum ce-ai mai luat, ticălos mic? 


Cum învățase ceva din experiența anterioară, 
Germaine a vârât în gură comoara descoperită și a 
înghițit-o cu greutate. Imediat după aceea, s-a 
împurpurat şi a început să tușească. 


Cu un strigăt de alarmă, Marsali s-a lăsat în 
genunchi şi a încercat să îi deschidă gura. 
Sufocându-se, gâfâind, copilul a făcut câțiva paşi 
înapoi clătinându-se şi scuturând din cap. Avea 
ochii holbaţi, iar pe bărbie i se scurgea un firicel 
de salivă. 


— Stai! 

Brianna l-a prins, l-a întors cu spatele la ea şi, cu 
mâinile făcute pumn a apăsat brusc şi puteric în 
stomacul băiatului. 


Germaine a icnit şi ceva mic şi rotund i-a ţâşnit din 
gură. Respirând convulsiv, a apucat să tragă o gură 
de aer şi a început să urle, iar faţa lui violacee şi-a 
recăpătat culoarea roşie și sănătoasă după câteva 
secunde. 


— A păţit ceva? 


Jamie s-a uitat neliniştit la băieţel, care plângea în 
braţele mamei lui, apoi, satisfăcut, s-a uitat scurt la 
Brianna. 


— Ai acționat foarte iute, fetito. Bună treabă! 


— Mulţumesc, eu... multumesc. Mă bucur că am 
reuşit. 


Brianna a simțit că-i tremură picioarele. Totul 
durase doar câteva secunde. De la viaţă la moarte 
şi înapoi, în numai câteva clipe. Jamie i-a atins 
braţul, a strâns-o uşor, iar ea s-a simțit ceva mai 
bine. 


— Fă bine şi du copilașul acasă! i-a spus el lui 
Marsali. Dă-i să mănânce de seară şi culcă-l! 
Terminăm noi aici. 


Marsali, vizibil afectată, a dat aprobator din cap. 
Şi-a îndepărtat de pe față o şuviţă de păr deschis la 
culoare şi a făcut o încercare firavă de a-i zâmbi 
Briannei. 


— Mulţumesc, surioară! 


Brianna a simțit o undă de plăcere auzind acea 
titulatură. I-a răspuns la zâmbet. 

— Mă bucur că e bine. 


Marsali şi-a luat sacul de pe pământ și, cu un semn 
din cap spre Jamie, s-a întors şi a coborât poteca 
abruptă având în braţe copilul care îşi vârâse 
degetele plinuţe în părul ei. 

— Verişoară, ai procedat foarte bine. 


lan terminase de împrăștiat orzul şi a sărit de pe 
platformă ca să o felicite. 


— De la cine ai învăţat aşa ceva? 
— De la mama. 


Ian a dat din cap, impresionat. Jamie s-a aplecat și 
a căutat pe pământ. 


— Oare ce a înghițit copilul? 
— Asta. 


Brianna a zărit obiectul pe jumătate îngropat în 
frunzele căzute şi l-a ridicat. Părea un nasture. 


Obiectul sculptat grosolan în lemn avea o formă 
aproximativ circulară, dar era indiscutabil un 
nasture, judecând după tija lungă și găurile pentru 
a fi cusut. 


— Dă-mi-l să-l văd! 


Jamie a întins palma desfăcută, iar ea l-a lăsat să 
cadă. 


— lan, îți lipseşte vreun nasture? a întrebat el, 
uitându-se încruntat la micul obiect din palmă. 


Ian s-a uitat peste umărul lui Jamie şi a clătinat din 
cap. 

— Să fie al lui Fergus? a sugerat el. 


— Se poate, dar nu cred. Fergus al nostru e prea 
pretențios ca să poarte aşa ceva. Toţi nasturii 
hainei lui sunt din os lustruit. 


Jamie a clătinat încet din cap, tot încruntându-se, 
apoi a ridicat din umeri. A pus nasturele în tașcă, 
pe care şi-a fixat-o apoi la brâu. 


— In fine. O să mă interesez. lan, termini tu aici? 
Nu mai sunt multe de făcut. 


I-a zâmbit Briannei şi a întors capul spre potecă. 


— Hai, fato! In drum spre casă, o să-i întrebăm pe 
cei din familia Lindsay. 


Kenny Lindsey nu era acasă. 


— Acum mai puţin de o oră a venit Duncan Innes 
să-l ia, a spus doamna Lindsey, stând în pragul ușii 
casei şi ținându-și mâna streașină la ochi, pentru a 
şi-i feri de ultimele raze de soare. N-am nicio 
îndoială că acum e deja la tine acasă. Mac Dubh, 
tu şi fata ta, nu vreți să intrați o clipă să gustați 
ceva? 


— Nu, mulțumesc, doamnă Kenny. Soţia mea ne 
aşteaptă cu cina pregătită. Dar poate-mi spui dacă 
acest nasture e de la haina lui Kenny. 


Doamna Lindsey s-a uitat la nasturele din palma 
lui, apoi a clătinat din cap. 


— Nu, sigur nu. Tocmai am isprăvit de cusut la 
haina lui un set nou de nasturi, pe care i-a sculptat 
din os de căprioară. Cei mai frumoşi nasturi pe 
care i-ai văzut, a afirmat ea, mândră de priceperea 
de meșteşugar a soțului. Fiecare are pe el câte o 

față care zâmbeşte ca un drăcușor, şi fiecare e 
diferit! 


Şi-a plimbat ochi cercetători peste silueta 
Bnannei. 


— Acum altceva, mă refer la fratele lui Kenny, a 
spus ea. Are un locşor frumos aproape de Cross 
Creek — o plantație de tutun de patru hectare, pe 
unde curge și un pârâu bun. O să se ducă la 
Adunarea de la Mount Helicon; poate mergi acolo, 
Mac Dubh, da? 


Zâmbind la auzul acelei aluzii fără înconjur, Jamie 
a clătinat din cap. În colonie existau puţine femei 
necăsătorite, şi chiar dacă Jamie dăduse de înţeles 
că Brianna era promisă cuiva, acest lucru nu 
pusese nicidecum capăt propunerilor de căsătorie. 


— Regret, dar anul ăsta nu pot, doamnă Kenny. 
Poate anul viitor, acum nu-mi îngăduie timpul. 


Jamie și Brianna şi-au luat rămas-bun, politicoși, şi 
au pornit spre casă, în timp ce soarele coborând 
spre asfintit în spatele lor arunca umbre lungi pe 
poteca din față. 


— Crezi că nasturele e atât de important? a întrebat 
curioasă Brianna. 


Jamie a dat uşor din umeri. O adiere i-a ridicat 
părul spre creştet şi a tras de cordeluța din piele 
care îl ținea strâns. 


— N-aş putea spune. E posibil să nu însemne nimic, 
dar nu se știe niciodată. Mama ta mi-a spus ce i-a 
povestit Ronnie Sinclair despre omul din Cross 
Creek care a întrebat de whisky. 


— Hodgepile? 

Brianna nu şi-a putut reţine un zâmbet. Jamie s-a 
întors şi a zâmbit scurt, apoi a redevenit serios. 


— Da. Dacă nasturele este al cuiva din Ridge nu e 
nicio problemă. Dar dacă aparţine unui străin... 


I-a aruncat o privire și a ridicat din nou din umeri. 


— Nu e prea uşor ca un străin să treacă neobservat 
aici, decât dacă se ascunde dinadins. Un om venit 
cu bune intenţii s-ar opri la o casă pentru a cere 
ceva de mâncare şi de băut, iar eu aş afla în aceeaşi 
zi. Dar asta nu s-a întâmplat. Și n-a fost un indian; 
ei nu folosesc aşa ceva la straiele lor. 


O pală de vânt a trecut de-a latul cărării, ducând cu 
sine frunze cafenii și gălbui învârteţite, şi ei sau 
pornit la deal, spre cabană. Au mers într-o tăcere 
aproape deplină, parcă influențați de muţenia 
crescândă a pădurii; păsările continuau să cânte de 
crepuscul, iar umbrele se lungeau pe sub copaci. 
Versantul nordic al muntelui de peste vale se 
întunecase deja, în vreme ce soarele cobora 
înapoia lui. 


Însă luminișul în care se afla cabana era încă 
însorit, iar razele se strecurau printre frunzele 
gălbui ale castanilor. Claire era în grădina 
împrejmuită, cu un vas proptit de şold şi culegea 
fasole de pe plantele înălțate pe araci. Silueta ei 
zveltă se profila pe fundalul soarelui, iar părul ei 
părea un nimb auriu. 


— Innisfree, a spus Brianna fără să vrea când a 
văzut-o. 


— Innisfree? 
Nedumerit, Jamie s-a uitat scurt la ea. 


Ea a şovăit, dar trebuia să-i explice. 

— E un poem, sau o parte dintr-unul. Tata obişnuia 
să spună câteva versuri când venea acasă şi o 
găsea pe mama făcându-şi de lucru în grădină — 
susținea că, dacă ar putea, ea ar trăi acolo. 
Obişnuia să glumească pe tema asta, zicând că ea 
avea să ne părăsească într-o bună zi, pentru a se 
duce într-un loc în care să poată trăi singură, doar 
cu plantele ei. 


— Aha, a răspuns Jamie calm, dar fața lui părea 
roşcată în lumina ce scădea. Și cum sună? 


Brianna a simţit o mică strângere de inimă când a 
început să recite. 


În Innisfree mi-oi face colibă de 
nuiele 

Cu şiruri de fasole în juru-i, şi-o 
stupină, 

Și singur în poiană, şiragul vieții 
mele 


S-o scurge zumzet vesel de albină. 
25 


Jamie şi-a împreunat sprâncenele roşietice, care au 
schpit în razele soarelui. 


— O poezie? Dar unde e Innisfree? 


— Cred că în Irlanda. A fost irlandez, a adăugat 
Brianna drept explicație. Poetul. 


Pe pietre, la marginea pădurii, se înşirau stupi din 
butuci scorburoși. 


— Oh! 


Firicele de auriu şi negru au plutit pe lângă ei prin 
aerul înmiresmat — albine care, venind dinspre 

câmpuri, se întorceau la stupi. Tatăl ei nu a dat să 
păşească înainte, ci a rămas tăcut alături de ea, 
urmărind-o pe mama ei culegând păstăi de fasole, 
întunecate şi aurii printre frunze. 


De fapt, nu-i singură, s-a gândit Brianna. Insă mica 
strângere de inimă a persistat în pieptul ei, dar nu 
era chiar o durere. 


Kenny Lindsey a sorbit din whisky, a închis ochii 
şi a plimbat băutura prin gură ca un degustător 
profesionist. S-a oprit o clipă, încruntându-se 
concentrat, apoi a înghițit forţat. 


— Oo! 
A inspirat adânc şi s-a cutremurat din tot corpul. 


— Iisuse! a spus el cu glas răgușit. Asta-i arde 
măruntaiele de tot! 


Jamie a zâmbit auzind complimentul şi a mai 
turnat o măsură mică, pe care a împins-o spre 
Duncan. 


— Da, e mai bună decât cea dinainte, a spus el 
aprobator, mirosind păhărelul cu precauţie înainte 
de a bea. Asta nu-ţi jupoaie limba prea rău. 


Lindsey s-a şters la gură cu dosul palmei şi a dat 
din cap aprobator. 


— Ei bine, o să-şi găsească un cămin cumsecade. 
Woolam vrea un butoi — după cât beau quakerii lui, 
o să-i ajungă un an. 


— Aţi convenit asupra unui preţ? 


Lindsey a dat din cap, mirosind cu plăcere platoul 
cu prăjiturile din ovăz şi alte dulciuri pe care 


339 


Lizzie l-a aşezat în faţa lui. 


— Cincizeci de kilograme de orz pe butoi; încă pe 
atât, dacă facem juma-juma cu el pentru whisky. 


— Cinstit. 


Jamie a luat o prăjitură de ovăz şi a mestecat 
câteva momente cu un aer absent. Apoi a ridicat o 
sprânceană spre Duncan, care stătea vizavi de el la 
masă. 


— Vrei să-l întrebi pe MacLeod de la Naylor's 
Creek dacă acceptă același târg? Treci pe acolo în 
drum spre casă, nu? 


Duncan a încuviinţat în timp ce mesteca, iar Jamie 
şi-a ridicat cana într-un toast — oferta lui Woolam 
însemna în total aproape patru sute de kilograme 
de orz, adunate prin schimb şi promisiune de plată 
în bani. Mai mult decât surplusul scos de pe 
fiecare câmp de la Ridge, materia primă pentru 
următoarea producție de whisky din anul viitor. 


— Un butoi pentru fiecare casă din Ridge, două lui 
Fergus, a spus Jamie, trăgându-se nepăsător de 
lobul urechii şi făcând calcule. Probabil două lui 
Nacognaweto, unul, păstrat pentru maturare — da, 
Duncan, probabil că putem rezerva vreo 
douăsprezece butoaie pentru Adunare. 


Sosirea lui Duncan fusese oportună. Deşi Jamie 
reuşise să dea prima producție din an de whisky 
brut moravilor din Salem în schimbul unor unelte, 
pânzeturi și al altor lucruri de care avea urgent 
nevoie, nu încăpea nicio îndoială că plantatorii 
înstăriți de la Cape Fear vor reprezenta o piață mai 
bună. 


Noi nu puteam pierde o săptămână, cât dura 
drumul până la Mount Helicon și să stăm departe 

de casă atâta vreme, dar dacă Duncan ducea 
whisky-ul acolo ca să-l vândă... Deja îmi făcusem 
o listă în minte. Toată lumea aducea la Adunare 
lucruri de vânzare. Lână, pânzeturi, unelte, hrană, 
animale... Aveam cât mai curând nevoie de un 
cazan din aramă, de şase suluri de muselină pentru 
lenjerie şi... 


— Crezi că e bine să le dați alcool indienilor? 


Intrebarea Briannei m-a trezit din reveria mea 
lacomă. 


— De ce nu? a întrebat Lindsey, dezaprobând 
intervenția ei. La o adică, nu le dăm alcool pe 
degeaba, fato. Au puţini bani, dar plătesc cu 
blănuri — şi plătesc bine de tot. 


Căutând sprijin, Brianna s-a uitat la mine, apoi la 
Jamie. 


— Dar indienii nu... vreau să spun că am auzit că nu 
prea suportă alcoolul. 


Cei trei bărbaţi au privit-o nedumeriţi, iar Duncan 
a coborât ochii spre cană, învârtind-o în mână. 


— Nu suportă? 
Un colţ al gurii lui a tresărit. 
— Adică se îmbată repede. 


Lindsey s-a uitat în cana lui, apoi a ridicat ochii 
spre Brianna şi şi-a trecut o mână peste creştetul 
deja chel. 


— Vrei să spui ceva, fato? a întrebat el, mai mult 
sau mai puţin politicos. 


Brianna a strâns din buze, apoi s-a relaxat. 

— Vreau să spun că mi se pare greșit să încurajați 
oamenii să bea, oameni care, dacă încep să bea, nu 
se mai opresc. 


Neajutorată, s-a întors spre mine. Am clătinat din 
cap. 


— „„Alcoolic“ încă nu există, am spus. Acum nu 
reprezintă o boală, ci doar un caracter slab. 


Jamie s-a uitat întrebător la Claire. 


— Păi, să-ți spun ceva, fata mea, a zis el, de când 
sunt, am văzut mulți beţivi, dar n-am observat ca o 
sticlă să sară de pe masă și să se deşerte pe gâtlejul 
cuiva. 


Remarca a fost urmată de sunete de aprobare din 
partea tuturor, drept care s-a turnat din nou în căni 
pentru a schimba subiectul. 


— Hodgepile? Nu, nu l-am văzut, dar am impresia 
că am auzit numele ăsta. 


Duncan a băut ce mai avea în cană şi a aşezat-o pe 
masă, după care a scos un şuierat slab. 


— Vrei să mă interesez la Adunare? 


Jamie a dat aprobator din cap şi a luat încă o 
prăjitură din ovăz. 

— Da, Duncan. Dacă ai prilejul. 

Lizzie stătea aplecată deasupra focului şi mesteca 
în tocana pentru cină. l-am văzut umerii 
încordându-se, dar era prea sfioasă ca să vorbească 


în faţa atâtor bărbaţi. Brianna nu avea astfel de 
inhibitii. 


— Domnule Innes, te rog să mai întrebi şi de 
altcineva, a spus Brianna şi s-a plecat peste masă, 

tntuindu-l cu ochi rugători. Vrei să întrebi şi de un 
bărbat pe nume Roger Wakefield? 


— Da, sigur. Sigur că da. 


Duncan s-a înroşit pentru că fața lui era atât de 
aproape de sânii Briannei şi, zăpăcit, a băut şi ceea 
ce mai rămăsese în cana lui Kenny. 


— Pot să mai fac și altceva? 


— Da, am răspuns eu, punând altă cană în faţa lui 
Lindsey, care părea nemulțumit. Dacă tot întrebi 
de Hodgepile și de prietenul lui Bree, vrei să te 
interesezi şi de un om pe nume Joseph Wemyss? 
Cred că e sub contract. 


Cu coada ochiului, am văzut umerii slabi ai lui 
Lizzie relaxându-se de ușurare. 


Duncan a încuviinţat cu o mişcare din cap și și-a 
recăpătat calmul când Brianna a dispărut în cămară 


ca să aducă niște unt. Kenny Lindsey s-a uitat după 
ea cu mare curiozitate. 


— Bree? Aşa îi spuneţi fiicei voastre? a întrebat el. 
— Da, am spus eu. De ce? 


Pe faţa lui Lindsey a apărut un zâmbet de o clipă. 
Apoi s-a uitat la Jamie, a tuşit şi a dus cana la gură. 


— Englezoaico, e un cuvânt scoţian, mi-a explicat 
Jamie, zâmbind ironic. Bree înseamnă o mare 
tulburare. 

O DISCUȚIE ÎN TREI 


Octombrie 1769 


Șocul loviturii i-a trecut prin tot braţul. Într-un 
ritm născut dintr-o experienţă îndelungată, Jamie a 
eliberat securea, a ridicat-o spre spate şi a coborât- 
o brusc cu un bufnet, împrăștiind peste tot bucăți 
de scoarță sfârtecată şi fragmente de lemn. Şi-a 
mișcat laba piciorului pe buştean şi a lovit din nou, 
judecând cu precizie distanţa, iar metalul ascuţit s- 
a înfipt în lemn la doar cinci centimetri de degetele 
piciorului. 


l-ar fi putut cere lui lan să facă asta, iar el să 
meargă şi să aducă făina de la mica moară de la 
Woolam's Point, însă băiatul merita recompensa de 
a le vizita pe cele trei fiice Woolam, nemăritate, 
care lucrau cot la cot cu tatăl lor. Erau fete de 
quakeri, îmbrăcate în culori şterse ca nişte vrăbii, 
dar agere la minte şi drăguţe la chip, şi îl răsfăţau 
pe lan, întrecându-se una pe alta să îi ofere o cană 
de bere sau plăcinte cu carne când se ducea acolo. 


Era mult mai bine ca băiatul să-şi petreacă timpul 
flirtând cu fete virtuoase de quakeri decât cu 
indiencele cu ochi îndrăzneți de peste culme, s-a 
gândit Jamie, făcând o grimasă. Nu uitase ce 

spusese Myers despre femeile indiene care duceau 
bărbați în patul lor după bunul plac. 


O trimisese cu el şi pe fata sub contract, socotind 
că aerul proaspăt şi răcoros al toamnei ar fi putut 
să-l aducă un pic de culoare în obraji. Fata avea 
pielea la fel de albă ca a lui Claire, dar cu nuanţa 
alb-albăstruie a laptelui covăsit, nu cu strălucirea 
palidă a lui Claire, bogată şi netedă, ca miezul alb 
și mătăsos al trunchiului de plop. 


Buşteanul era aproape despicat; încă o lovitură și o 
răsucire a securii, apoi cele două jumătăți vor fi 
gata pentru vatră, mirosind a curat şi a răşină. Le-a 
aşezat frumos pe mormanul care se înălța alături 
de cămară şi a rostogolit alt buştean, pe care l-a 
fixat sub picior. 


Adevărul era că îi plăcea să cioplească în lemn. 
Era ceva diferit de truda de a tăia turbă, o muncă 
istovitoare, în umezeală, cu picioarele îngheţate, 
dar care oferea aceeaşi satisfacție sufletească 
profundă de a vedea cum se adună o grămadă 
sănătoasă de combustibil, satisfacție pe care o simt 
doar cei care, în haine subțiri, au trăit ierni întregi 
tremurând. Stiva de lemne de foc ajunsese deja 
aproape de streaşina casei, lemne crăpate de pin și 
stejar, hicori şi arțar, iar vederea lor îi încălzea 
inima la fel de mult cum lemnul în sine avea să îi 
încălzească trupul. 


Vorbind de căldură; era o zi călduţă de octombrie, 
iar cămaşa 1 se lipise deja de umeri. Şi-a trecut o 
mânecă peste faţă şi a examinat pata de sudoare cu 
ochi critici. 


Dacă o uda, Brianna va insista să i-o spele din nou, 
chiar dacă el ar fi protestat spunând că sudoarea 
era destul de curată. „Pfu!“ va face ea, dilatându-și 
nările şi strâmbând din nasul lung la fel ca un 

oposum. Râsese în hohote când o văzuse prima 
oară făcând asta; atât surprins, cât şi amuzat. 


Mama lui murise de mult, când el era copil, și, deși 
amintirea ei ciudată îi apărea în vis din când în 
când, el îi înlocuise prezenţa cu imagini statice, 
imagini îngheţate în minte. Însă şi ea făcea „Pfu!“ 
când el venea murdar şi strâmba din nasul lung 
exact la fel — asta îi venise în minte ca o izbucnire 
de lumină când o văzuse pe Brianna reacționând 
aşa. 


Ce mister era sângele! Cum se întâmpla ca un gest 
mărunt sau un ton al vocii să dureze de-a lungul 
generațiilor precum adevărurile mai solide ale 
cărnii?  Văzuse acelaşi lucru mereu, mereu, 
urmărindu-și nepoatele și nepoţii crescând, şi 
acceptase fără să se gândească amintirea părinților 
şi a bunicilor care apăreau preţ de o clipă, umbra 
unei fețe privind înapoi prin ani şi dispărând din 
nou în chipul din prezent. 


Însă acum, când o vedea pe Brianna... era în stare 
să o urmărească ore în şir, şi-a dat el seama şi şi-a 
amintit de sora lui aplecându-se fascinată asupra 
fiecăruia dintre nou-născuţii ei. Probabil că de 
aceea părinții îşi urmăreau copiii cu o asemenea 
încântare, a socotit el, pentru că descopereau toate 
legăturile minuscule dintre ei, care uneau lanţurile 
vieții, o generaţie de alta. 


A ridicat din umeri şi şi-a scos cămașa. La urma 
urmelor, era casa lui; nu avea cine să-i vadă 
urmele de pe spinare şi nu exista nimeni care să se 
sinchisească dacă le vedea. Aerul i s-a părut brusc 
răcoros pe pielea umedă, dar câteva lovituri de 
secure i-au adus sângele cald înapoi pe spate. 


Îi iubea mult pe copiii lui Jenny — îndeosebi pe 


Ian, găliganul care, prin amestecul de nechibzuinţă 
şi curaj îndărătnic, îi amintea atât de mult de sine 

la aceeași vârstă. In fond, aveau același sânge. Insă 
Brianna... 


Brianna era sânge din sângele lui şi carne din 
carnea lui. O promisiune nerostită îndeplinită faţă 
de părinții lui; darul lui făcut lui Claire şi al ei 
către el. 


Pentru a nu ştiu câta oară, s-a trezit gândindu-se la 
Frank Randall. Şi întrebându-se ce crezuse Randall 
ținând în braţe copilul altui bărbat — şi încă unul pe 
care nu avea niciun motiv să îl iubească? 


Probabil că, la o adică, Randall fusese bărbatul mai 
bun — ocrotise un copil de dragul lui şi al mamei 
lui; îi privise chipul cu bucurie doar pentru 
frumuseţea lui proprie, şi nu pentru că se vedea 
reflectat pe sine în el. S-a simțit vag rușinat și a 
lovit mai tare cu securea ca să îşi exorcizeze 
sentimentele. 


Mintea lui era concentrată în întregime asupra 
gândurilor, nicidecum asupra acţiunilor. În vreme 
ce o folosea, securea era în aceeași măsură o parte 
a corpului ca şi braţele care o roteau. O smucitură 
a încheieturii sau a cotului l-a avertizat imediat de 
pericol, o vibrație slabă, o modificare subtilă a 
greutății securii l-a făcut să se oprească la 
jumătatea mişcării de rotire, iar capul toporului a 
zburat peste luminiş, astfel că nu l-a lovit în laba 
piciorului. 


— Deo gratias, a murmurat el, cu mai puţină 
recunoştinţă decât indicau cuvintele. 


Şi-a făcut cruce mai mult de formă şi s-a dus să 
recupereze bucata de metal. La naiba cu vremea 
asta, s-a gândit el; nu plouase de aproape o lună, și 
coada uscată a  toporului era mai puţin 
îngrijorătoare decât tulpinile ofilite ale plantelor 
din grădina lui Claire, aflată în apropierea casei. 


347 


Ridicând din umeri de iritare, a aruncat o privire 
spre puţul pe jumătate săpat. Alt lucru care trebuia 
făcut, dar pentru care nu îşi găsise timp. Va trebui 
să mai aștepte, puteau lua apă din pârâu sau din 
zăpadă, dar fără lemne vor muri de foame sau de 
frig, sau şi una, şi alta. 


Uşa s-a deschis şi, cu un coş sub braţ, Claire a ieşit 
afară înfășurată în mantie ca să se păzească de 
răcoarea umbrelor toamnei. Brianna era în spatele 
ei şi, văzându-le, Jamie şi-a uitat iritarea. 


— Ce-ai făcut? l-a întrebat Claire imediat, 
observânt capul securii din mâna lui. 


L-a privit cercetător, căutând urme de sânge. 


— Sunt întreg, a asigurat-o el. Doar că va trebui să 
repar coada securii. Te duci să cauţi plante? a 
întrebat el arătând spre coş. 


— M-am gândit să încercăm în susul pârâului, poate 
găsim urechiușe. 


— Să nu te îndepărtezi prea mult, da? Pe munte 
sunt indieni la vânătoare. l-am mirosit pe culme 
azi-dimineaţă. 


— I-ai mirosit? a întrebat Brianna. 


Fata a ridicat întrebător o sprânceană. Jamie a 
văzut-o pe Claire uitându-se când la ea, când la el, 
apoi zâmbind pentru sine; aşadar era unul dintre 
gesturile lui. A ridicat şi el o sprânceană privind-o 
pe Claire şi i-a văzut zâmbetul lățindu-se. 


— E toamnă, iar ei usucă vânatul, i-a explicat el 
Briannei. Dacă vântul bate din direcția potrivită, 
simţi de departe mirosul de fum. 

— Nu ne îndepărtăm mult, l-a asigurat Claire. Doar 
puţin dincolo de iazul păstrăvilor. 


— Da, bine. Cred că e destul de sigur. 


Avea rețineri să le lase să plece, dar nu putea să le 
închidă în casă doar pentru că în apropiere erau 
sălbatici — ca şi el, indienii își vedeau de treburile 
lor, pregătindu-se pentru iarnă. 


Dacă ar fi ştiut că erau oamenii lui Nacognaweto, 
nu şi-ar fi făcut griji, dar aşa cum stăteau lucrurile, 
grupurile de vânători se îndepărtau deseori foarte 
mult de locul de baştină și puteai să dai peste unii 
din tribul Cherokee sau dintr-un alt trib mic și 
ciudat, ai cărui membri îşi spuneau Oamenii 
Câinelui. Doar un sat de-al acestora mai exista, 
erau foarte bănuitori faţă de necunoscuţii albi — și 
nu fără motiv. 


Brianna a rămas cu ochii la pieptul lui dezgolit, la 
țesutul strâns în jurul unei cicatrice, dar nu a lăsat 
de înţeles că ar fi fost dezgustată ori curioasă — nici 
măcar atunci când şi-a lăsat o mână pe umărul lui, 
sărutându-l pe obraz în semn de la revedere, deşi el 
şi-a dat seama că ea simţise sub degete crestăturile 
vindecate de pe spate. 


Claire îi povestise totul, a presupus el, totul despre 
Jack Randall şi despre zilele dinaintea Revoltei. 
Ori poate că nu-i povestise chiar totul. S-a înfiorat 
uşor, deşi nu din cauza răcorii, şi s-a retras de sub 
atingerea ei, continuând totuși să-i zâmbească. 


— Am lăsat pâine în dulap, nişte mâncare într-o 
oală, pentru tine, lan și Lizzie. 


Claire a întins mâna şi i-a îndepărtat o aşchie din 
păr. 

— Să nu mâncaţi pudingul din cămară; e pentru 
cină. 


El i-a prins degetele şi i le-a sărutat uşor. Claire a 
părut surprinsă, apoi a simțit o căldură crescând 
sub piele. S-a apropiat și, ridicându-se pe vârfuri, 
l-a sărutat pe gură, apoi s-a grăbit să o ajungă din 
urmă pe Brianna, care era la marginea luminișului. 


— Să aveţi grijă! a strigat Jamie după ele. 


Ele au făcut semne cu mâinile şi au dispărut în 
pădure, lăsându-l cu senzația sărutărilor lor pe faţă. 


Deo gratias, a murmurat el din nou urmărindu-le, 
dar de data asta a rostit cuvintele cu o recunoştinţă 
pornită din inimă. A aşteptat până a pierdut din 
ochi mantia Briannei, după care s-a întors la 
treabă. 


Punând jos, lângă el, o mână de cuie cu cap pătrat, 
Jamie s-a aşezat pe butucul de spart lemne și, 
folosind un ciocan mic, le-a bătut câte unul câte 
unul în capătul mânerului securii. Lemnul uscat şi 
crăpat s-a dilatat, dar, ținut strâns de metal, nu 
avea cum să se desfacă. 


A încercat să mişte capătul securii şi, văzând că era 
fix, s-a ridicat şi a lovit cu forţă în butuc pentru a 
verifica dacă era suficient de rezistent. Era. 


Fiindcă stătuse atâta pe loc, i se părea răcoare, așa 
că şi-a îmbrăcat cămaşa. Îi era și foame, dar 
trebuia să-i aştepte pe cei doi tineri. Deşi poate ei 
s-or fi îndopat deja, s-a gândit el cinic. Aproape că 
putea simți mirosul plăcinţelelor cu carne făcute de 
Sarah Woolam, aroma puternică răsărindu-i în 
minte, îndepărtând mirosul de frunze moarte şi de 
pământ umed a toamnei. 

Când s-a apucat din nou de treabă, gândul la 
plăcintele cu carne i-a zăbovit în minte alături de 
cel legat de iarnă. Indienii spuneau că iarna va fi 
mult mai grea decât cea dinainte. Cum va fi să 
vâneze în zăpadă mare? Şi în Scoția ningea, dar 
adesea omătul se aşternea uşor pe sol, iar cărările 
bătute de căprioare se vedeau ceva mai întunecate 
pe versanţii abrupți şi pustii. 


Aşa fusese iarna dinainte. Însă acea sălbăticie era 
predispusă la extreme. Auzise poveşti despre 
zăpezi înalte aproape de doi metri, despre văi în 
care omul se scufunda până la subraț și despre 
gheață atât de groasă pe râuri, încât chiar şi un urs 
putea merge pe ea. Gândindu-se la urşi, a zâmbit 
puţin sumbru. Ei, dacă ar putea ucide unul, ar avea 
carne toată iarna, și nici blana nu i-ar strica. 


Gândurile au curs încet în ritmul muncii, o parte a 
minții înşira cuvintele cântecelului „Iata e la 
vânătoare“, în timp ce alta era ocupată cu imaginea 
vie a pielii albe a lui Claire, palidă și ameţitoare ca 
un vin de pe Rin, conturată pe fondul unei blăni de 
urs negru. 


— Tata va aduce-o blană/Ca să-şi învelească 
pruncul, a murmurat el în barbă, fără să urmeze 
linia melodică. 


S-a întrebat cât de multe îi povestise Claire 
Briannei. Era ciudat, dar plăcut, felul lor de a vorbi 
în trei; el şi Brianna erau sfioşi unul faţă de 
celălalt, fiecare tindea să îi spună lucruri personale 
lui Claire, încredinţat că ea le va transmite 
celuilalt, ca interpretă a lor în acel limbaj nou și 
stângaci al inimii. 


Deşi era recunoscător pentru miracolul pe care îl 
reprezenta fiica lui, Jamie voia să facă dragoste din 
nou cu soția sa în patul lor. Se făcuse prea frig 
pentru a face asta în magazia cu ierburi din 

pădure — deși recunoștea că drăgostea în stratul 
gros de frunze îngălbenite de castan avea un 
anumit farmec, chiar dacă era lipsită de demnitate. 


— Ei, în fine, a murmurat el şi a zâmbit vag pentru 
sine. Dar când se îngrijorează un bărbat pentru 
demnitatea lui când face asta? 


S-a uitat gânditor la stiva de buşteni de pin, drepți 
şi lungi, de la marginea luminișului, apoi la soare. 
Dacă lan se întorcea curând, împreună ar mai 
putea fasona şi tăia vreo doisprezece până la 
apusul soarelui. 


Lăsând securea pe pământ, s-a dus spre casă şi a 
început să măsoare cu pasul dimensiunile noii 
camere pe care o plănuia, care să poată fi folosită 
cât dura construcția. Brianna era femeie în toată 
firea, îi trebuia un locşor al ei, în care să aibă 
intimitate, ea şi slujnica. lar dacă asta rezolva 
problema intimității lui şi a lui Claire, cu atât mai 
bine, nu? 


A auzit foşnete slabe de frunze uscate în curte, dar 
nu s-a întors. Apoi a auzit în spatele lui o tuse 
slabă, ca un strănut de veveriță. 


— Domnişoară Lizzie, a spus el, continuând să 
privească pământul. Ţi-a plăcut călătoria? Sper că 
cei din familia Woolam sunt bine. 


Dar unde erau lan şi căruța? s-a întrebat Jamie. Nu 
auzise zgomot de roți venind dinspre drum. 


Ea nu a zis nimic, ci a scos un sunet neclar care l-a 
făcut să se întoarcă surprins, pentru a se uita la ea. 


Avea faţa palidă şi trasă şi arăta cu un şoarece 
speriat. Nu era ceva neobișnuit; ştia că o speria cu 
statura şi vocea groasă, de aceea i se adresa 

vorbind rar şi blând, aşa cum ar fi făcut-o cu un 
câine maltratat. 


— Fato, aţi avut vreun accident? S-a întâmplat ceva 
rău cu caii și căruţa? 


Ea a clătinat din cap, mută în continuare. Avea 
ochii aproape rotunzi, cenușii ca şi poalele rochiei 
decolorate, iar vârful nasului căpătase o culoare 
rozalie. 


— lan a păţit ceva? 


Nu voia să o sperie şi mai mult, dar purtarea ei 
începea să îl alarmeze. Se întâmplase ceva, era 
convins. 


— Sunt bine, unchiule. La fel şi caii. 
Discret ca un indian, lan a apărut din spatele 
cabanei. S-a apropiat de Lizzie, oferindu-i sprijin 


prin prezenţa lui, iar ea l-a luat instinctiv de braţ. 


Jamie s-a uitat la amândoi; în aparenţă, lan era 
calm, dar agitația lui interioară era vădită. 


— Ce s-a întâmplat? a întrebat Jamie, pe un ton mai 
tăios decât voise. 


Fata a tresărit. 


— Mai bine spune-i tu, a zis lan. S-ar putea să nu 
avem mult timp. 


A atins-o încurajator pe umăr, iar ea a părut să 
capete putere; şi-a îndreptat umerii şi a dat din cap. 


— Eu... era... am văzut un om. La moară, domnule! 


A încercat să continue, dar îndrăzneala îi pierise; 
de efort, a rămas cu vârful limbii prins între dinți, 
dar nu a mai scos nicio vorbă. 

— L-a văzut, unchiule! a spus lan. 


Părea tulburat, dar nu temător, ci mai curând agitat 
într-un fel neobişnuit. 


— L-a mai văzut înainte — cu Brianna. 
— Da? 


A încercat să vorbească încurajator, dar o 
presimţire i-a zburlit părul de pe ceafă. 


— La Wilmington, a adăugat Lizzie în cele din 
urmă. MacKenzie îl cheamă; aşa l-am auzit pe un 
marinar spunându-i. 


Jamie s-a uitat scurt la Ian, care a clătinat din cap. 


— Nu a spus de unde e, da? eu n-am văzut pe 
nimeni din Leoch care să-i semene. L-am văzut şi 
l-am auzit vorbind; poate-o fi scoțian din 
Highlands, dar școlit în sud, aş zice că e un om 
educat. 


— Şi acest MacKenzie o cunoaște pe fata mea? a 
întrebat el. 


Incruntată de concentrare, Lizzie a confirmat cu o 
mișcare din cap. 


— Da, da, domnule! Şi ea îl cunoaşte, dar se temea 
de el. 


— Se temea? De ce? 


A vorbit tăios, iar ea s-a albit, dar acum era pornită 
ŞI, poticnit şi bâlbâit, a continuat să vorbească. 


— Nu ştiu de ce, domnule! Dar ea a pălit când l-a 
văzut şi a scos un țipăt, domnule. Apoi s-a înroșit 
la față, s-a albit şi iar s-a înroşit — vai, era 
tulburată, oricine ar fi văzut asta! 

— Ce a făcut acel om? 

— Păi, nimic. Atunci. S-a apropiat de ea și a luat-o 
de braţe şi i-a spus să plece cu el. Toată lumea din 
tavernă se uita la ei. Ea s-a smuls, albă la faţă, dar 
mi-a spus să mă liniştesc şi să o aştept, că se va 
întoarce. Şi apoi a plecat cu el. 


Lizzie a inspirat scurt şi şi-a şters vârful nasului, 
care începuse să-i curgă. 


— Şi ai lăsat-o? 

Speriată, fata s-a tras înapoi. 

— Oh, ar fi trebuit să merg după ea, ştiu că așa 
trebuia să fac, domnule! a strigat Lizzie cu chipul 


schimonosit de suferinţă. Dar m-am temut, 
domnule, și sper să mă ierte Dumnezeu! 


Jamie s-a străduit să nu se mai uite încruntat la ea 
şi să se arate răbdător. 


— Ei, în fine. Şi ce s-a întâmplat după aceea? 

— M-am dus în camera noastră, aşa cum îmi 
spusese și m-am întins pe pat, rugându-mă din 
adâncul sufletului. 

— Dar se pare că asta nu a ajutat, din câte înţeleg! 


— Unchiule... 


Glasul lui lan a sunat moale, dar nu temător, şi 
băiatul a rămas cu ochii aţintiți la Jamie. 


— E o biată fată, unchiule; a făcut ce-a crezut că e 
mai bine. 


Jamie și-a trecut o mână prin păr. 

— Da, a spus el. Imi pare rău, fetiţo, n-am vrut să-ţi 
iau capul. Dar n-ar fi mai bine să spui mai departe? 


Pe obrajii lui Lizzie au apărut puncte rozalii. 
— Ea... nu s-a întors decât spre zori. ŞI... ŞI... 


Jamie nu mai avea răbdare și fără îndoială că asta i 
se citea limpede pe faţă. 


— Am simțit mirosul lui pe pielea ei, a spus Lizzie 
în şoaptă, abia auzit. Sămânţa lui... 


Izbucnirea de furie l-a luat pe nepregătite, ca un 
fulger alb şi fierbinte, care i-a trecut prin piept și 
pântece. A simțit că se sufocă, dar şi-a înăbuşit 
furia ca pe cărbunii dintr-o vatră. 


— Aşadar, s-a culcat cu ea. Eşti sigură de asta? 


Umilită din cale afară de modul direct în care 
vorbise Jamie, micuța servitoare nu a făcut decât 
să dea din cap. 


Lizzie își frământa rochia între mâini, mototolind- 
o. Paloarea ei a fost înlocuită de un val de roşeaţă 
fierbinte; arăta ca una dintre roşiile crescute de 
Claire. Nu putea să se uite la Jamie, stătea cu capul 
plecat, privind în pământ. 


— Vai, domnule! A rămas grea, nu ați văzut? 
Trebuie să fie el, era fecioară când a luat-o cu el. A 
venit după ea, dar ea se temea de el. 


Dintr-odată, Jamie a înţeles şi a simţit că 1 se ridică 
tot părul de pe mâini și umeri. Adierea tomnatică l- 
a izbit ca un vânt înghețat prin cămaşă şi furia i s-a 
transformat într-o stare de rău. Toate lucrurile 
mărunte pe care le văzuse pe jumătate şi le gândise 
pe jumătate,  neîngăduindu-le să ajungă la 

suprafața minţii lui, s-au închegat imediat într-un 
tipar logic. 


Înfăţişarea ei, felul în care se purta; când vioi, când 
pierdută în gânduri. Şi lumina de pe faţa ei, care nu 
era din cauza soarelui. Jamie ştia să descifreze 
destul de bine înfăţişarea unei femei însărcinate; 
dacă ar fi cunoscut-o înainte, ar fi observat 
schimbarea, însă aşa cum stăteau lucrurile.... 


Claire. Claire ştia. Gândul i-a răsărit brusct, rece în 
certitudinea lui. Ea își cunoștea fiica, şi era doctor. 
Sigur ştia — și nu îi spusese. 


— Eşti sigură? 


Răceala a făcut să-i îngheţe furia. A simțit-o cum i 
se înțepeneșşte în piept — ceva ascuțit, primejdios, 
care părea să împungă în toate direcțiile. 


Fără cuvinte, Lizzie a dat afirmativ din cap şi a 
roşit şi mai tare, dacă aşa ceva era posibil. 


— Sunt slujnica ei, a şoptit ea, cu privirea în 
pământ. 


— Vrea să spună că Brianna nu are scurgerile de 
două luni, a sărit lan în ajutorul fetei, vorbind 
degajat. 


Fiind cel mai mic dintr-o familie cu multe surori, 
el nu era constrâns de delicateţea pe care o 
manifesta Lizzie. 


— E sigură. 


— Eu... eu n-aş fi scos o vorbă, domnule, a spus 
fata cu tristeţe. Doar că, atunci când l-am văzut pe 
bărbat... 

— Unchiule, crezi că a venit ca să o caute? a 
intervenit lan. Trebuie să-l oprim, nu? 


Starea lui de agitație furioasă era limpede acum, 
făcându-i obrajii slabi să se înroșească. 


Jamie a inspirat adânc, moment în care şi-a dat 
seama că îşi ținuse câtva timp respirația. 


— Nu ştiu, a spus el, surprins de calmul din propriul 
glas. 


Abia apucase să afle vestea, fără a mai vorbi că nu 
putea trage concluzii, dar băiatul avea dreptate, era 
un pericol care trebuia înfruntat. 


Potrivit dreptului comun, acel MacKenzie o putea 
cere de soție pe Brianna, dacă dorea, având ca 
dovadă copilul ce se va naște. Un tribunal nu silea 
femeia să se mărite cu cel care o violase, dar orice 
magistrat va susține dreptul unui bărbat de a avea 
o soţie şi un copil — indiferent ce sentimente nutrea 
soția în legătură cu această problemă. 


Părinții lui se căsătoriseră în acest fel: fugiseră şi 
se ascunseseră prin munţii din Highlands până 
când sarcina mamei sale devenise vizibilă, astfel 
că frații ei fuseseră siliți să accepte căsătoria 
nedorită. Copilul era ceva permanent, o legătură de 
netăgăduit între un bărbat şi o femeie, iar el era în 
măsură să ştie asta. 


A aruncat o privire spre drumeagul care urca 
dinspre poalele pădurii. 


— Nu va veni aici pe urmele voastre? Cred că cei 
din neamul Woolan i-au spus încotro să meargă. 


— Nu, a spus lan, încă dus pe gânduri. Nu cred. I- 
am luat calul, nu? 

I-a zâmbit brusc lui Lizzie care, drept răspuns, a 
chicotit slab. 


— Da? Şi ce îl împiedică să vină cu căruţa sau cu o 
căruță cu catâri? 


Zâmbetul de pe faţa lui Ian s-a lățit. 


— L-am lăsat pe Rollo în căruţă, a răspuns el. Cred 
că va trebui să meargă pe jos, unchiule. 


Jamie a zâmbit răutăcios, la rândul său. 
— Ai gândit iute, lan. 
Băiatul a ridicat cu modestie din umeri. 


— Păi, n-am vrut ca ticălosul să ne ia prin 
surprindere. Şi, cu toate că în ultima vreme nu am 
auzit-o pe verişoara Brianna vorbind de prietenul 
ei... Wakefield, nu? 


Din delicateţe, a făcut o pauză, apoi a continuat. 


— Nu cred că vrea să-l vadă pe acest Mackenzie. 
Mai ales dacă... 


— Eu aş spune că domnul Wakefield şi-a întârziat 
prea mult sosirea aici, a spus Jamie. Mai ales 
dacă... 


Nu era de mirare că Brianna încetase să mai 
aştepte cu nerăbdare venirea lui Wakefield — după 
ce îşi dăduse seama. La urma urmelor, cum i-ar fi 
explicat o femeie pântecul umflat unui bărbat care 
o lăsase fecioară? 


Încet şi conștient, şi-a desfăcut pumnii. Avea 
suficient timp să  priceapă toate acestea. 
Deocamdată, rămânea un singur lucru care trebuia 
făcut. 

— Adu-mi pistoalele din casă, a spus el, întorcându- 
se spre lan. Iar tu, fetiţo... 


I-a aruncat fetei o privire care voia să semene a 
zâmbet, apoi a întins mâna spre haina atârnată de 
marginea unui buștean din stivă. 


— Rămâi aici şi aşteapt-o pe stăpâna ta. Spune-i 
soției mele... spune-i că am plecat la Fergus, să-l 
ajut să construiască hornul. Şi să nu scăpaţi vreo 
vorbă despre asta faţă de soția sau de fiica mea — 
altfel o să-mi fac bretele din măruntaiele voastre. 


A rostit ameninţarea pe jumătate în glumă, însă 
fata a pălit ca şi cum el chiar ar fi vrut să facă asta. 


Lui Lizzie 1 s-au tăiat picioarele şi s-a lăsat moale 
pe butucul de spart lemne. Şi-a dus degetele 
tremurânde spre micul medalion de la gât, căutând 
liniştea în metalul rece. S-a uitat cum Jamie 
coboară poteca, ameninţător ca un lup mare și 
roşcat. Întunecată, umbra lui s-a alungit, iar 
ultimele raze de soare ale toamnei târzii l-au atins 
ca un foc. 


Medalionul din mâna ei era rece ca gheaţa. 


— Oh, Mămică, a murmurat ea de câteva ori, Maică 
Sfântă, ce am făcut? 

45 


JUML-IUMA 


Frunzele de stejar erau uscate şi pocneau sub 
tălpile lor. Frunzele castanilor care se înălțau 
maiestuoşi deasupra lor cădeau constant, o ploaie 
gălbuie şi lentă, care lua în râs uscăciunea solului. 


— E adevărat că indienii se pot mişca prin pădure 
fără să scoată niciun sunet ori e ceva ce ni s-a spus 
doar la cursurile de cercetași? 


Brianna a dat cu piciorul într-un strat subțire de 
frunze, împrăștiindu-le în toate părţile. Îmbrăcate 
în rochii largi, care se agățau mereu de frunze și de 
rămurele, amândouă făceam zgomot ca o turmă de 
elefanți. 


— Păi, n-ar putea face asta pe o asemenea vreme, 
decât dacă s-ar leagăna prin copaci ca nişte 
cimpanzei. Dacă ar fi o primăvară umedă, atunci ar 
fi o altă poveste — chiar și eu aş putea merge pe 
aici fără să scot niciun sunet; pământul e ca un 
burete. 


Mi-am strâns rochia ca să nu ating un tufiș mare de 
soc şi m-am aplecat să examinez fructele. Erau de 
un roşu-închis, nu aveau culoarea negricioasă care 
să indice coacerea completă. 

— Încă două zile, am spus. Dacă le-am folosi ca 
medicamente, le-aș culege chiar acum. Dar le 
vreau pentru vin, uscate ca stafidele — iar pentru 
asta, trebuie să aibă mult zahăr, de aceea e nevoie 
să aștepți până când sunt gata să cadă de pe plantă. 


— Am înţeles. Ce semn de hotar este ăsta? 
Brianna a privit în jur şi a zâmbit. 


— Nu, nu-mi spune — e cumva bolovanul acela 
mare care arată ca un cap de pe Insula Paștelui? 


— Foarte bine, am spus cu glas aprobator. Corect, 
pentru că nu se va schimba odată cu anotimpurile. 


Ajungând la marginea unui mic pârâu, ne-am 
despărțit coborând fiecare, încet, malul abrupt. O 
rugasem pe Brianna să culeagă năsturei, în vreme 
ce eu umblam printre copaci căutând urechiuşe și 
alte ciuperci comestibile. 


Am privit-o pe furiş în timp ce căutam, stând cu un 
ochi spre pământ şi cu celălalt spre ea. Pătrunsese 
până la genunchi în pârâu, ţinându-și fustele 
ridicate, arătându-și pulpele lungi şi musculoase, și 
înaintând încet, cu ochii la apa vălurită. 


Ceva era anapoda; aşa fusese zile în şir. La 
început, crezusem că încordarea ei era cauzată de 
stresul situaţiei noi în care se afla. Însă în ultimele 
săptămâni, ea şi Jamie stabiliseră o relație care, 
deşi încărcată de sfiiciune de ambele părți, era din 
ce în ce mai caldă. Erau încântați unul de celălalt, 
iar eu eram încântată să îi văd împreună. 


Totuşi, pe ea o frământa altceva. Trecuseră trei ani 
de când o părăsisem — patru de când mă părăsise 
ea, pentru a trăi singură, şi se schimbase; devenise 
deja femeie. Nu o mai puteam citi la fel de uşor ca 
altădată. Avea priceperea lui Jamie de a-şi ascunde 

sentimentele adânci înapoia unei măşti de calm — o 
recunoşteam la fel de bine la amândoi. 


Parțial, plănuisem acea expediție după plante ca 
pretext pentru a vorbi cu ea între patru ochi; cu 
Jamie, lan şi Lizzie în cabană, plus şirul permanent 
de arendași şi de vizitatori care veneau să stea de 
vorbă cu Jamie, o astfel de discuţie era imposibilă. 
Şi dacă ceea ce bănuiam era adevărat, nu va fi o 
conversație la care aş fi vrut să fie de faţă 
altcineva. 


Când eu umplusem pe jumătate coşul cu urechiușe 
groase și cărnoase, portocalii, Brianna a ieşit 
şiroind de apă din pârâu, cu coșul dând pe afară de 
năsturei şi de mănunchiuri de coada-calului. 


Şi-a şters labele picioarelor cu poalele fustei și a 
venit lângă mine sub un castan uriaș. l-am întins 
bidonul cu cidru şi am așteptat până când a luat o 
gură. 


— E vorba de Roger? am întrebat eu, fără nicio 
introducere. 


Cu o sclipire de uimire în ochi, mi-a aruncat o 
privire, apoi am observat că linia încordată a 
umerilor se relaxează. 


— Mă întrebam dacă mai poți face asta, a spus ea. 
— Ce anume? 
— Să-mi citeşti gândurile. Am sperat că încă poţi. 


Şi-a mişcat buzele cu stângăcie, încercând să 
zâmbească. 


— Presupun că mi-am cam pierdut antrenamentul, 
am zis. Dar lasă-mă câteva clipe. 

Am întins o mână şi i-am dat la o parte părul de pe 
față. S-a uitat spre mine, dar dincolo de mine, prea 
temătoare ca să mă privească direct în ochi. Un 
caprimulg a țipat dinspre umbrele verzi din 
depărtare. 


— Nu-i nimic, fata mea, m-am grăbit să spun. De 
câte luni nu ţi-a venit ciclul? 


Respirația ei a devenit un oftat uriaș. lar faţa i s-a 
relaxat de ușurare. 


— De două luni. 


Apoi s-a uitat în ochii mei, iar eu am simțit un mic 
şoc la fel ca acela pe care îl avusesem la sosirea ei. 
Cândva, starea ei de uşurare ar fi fost a unei 
copile; o teamă împărtășită şi deja pe jumătate 
alungată de ideea că, într-un fel sau altul, eu aveam 
să o rezolv. Însă acum era doar uşurarea de a fi 
împărtăşit un secret insuportabil; nu se aştepta ca 
eu să îndrept lucrurile. Faptul că știa că eu nu 
puteam face nimic nu m-a împiedicat să trăiesc un 
sentiment irațional de pierdere. 


Brianna m-a strâns de mână, vrând parcă să mă 
calmeze, apoi s-a rezemat de trunchiul unui copac, 
întinzându-şi picioarele în faţă, cu labele dezgolite. 


— Ştiai deja? 
M-am aşezat alături de ea, dar mai puţin grațios. 


— Așa cred, dar nu mi-am dat seama că ştiam, dacă 
are vreo logică ce spun. 


Privind-o acum, totul era clar; paloarea pielii și 
micile schimbări ale culorii obrajilor, privirea spre 
înăuntru. Observasem asta, dar pusesem totul pe 
seama schimbărilor neobişnuite şi a încordării, pe 
seama emoţiilor provocate de faptul că mă găsise, 

că îl cunoscuse pe Jamie, că era îngrijorată de 
soarta lui Lizzie şi de a lui Roger. 


Acea îngrijorare aparte căpăta acum o nouă 
dimensiune. 


— Of, Iisuse! Roger! 


Paldă în umbra gălbuie a frunzelor de castan de 
deasupra, ea a dat din cap. Părea să sufere de 
hepatită, şi nu era de mirare. 


— S-a întâmplat acum aproape două luni. Dacă nu a 
pățit ceva, ar fi trebuit să ajungă aici. 


Am făcut calcule în minte. 
— Două luni, şi curând va fi noiembrie. 


Frunzele proaspăt căzute din hicori şi din castani 
alcătuiau un strat gros şi moale, gălbui şi cafeniu, 
sub tălpile noastre. Am simțit că mi se strânge 
inima. 


— Bree, trebuie să te întorci. 


— Poftim? a întrebat ea ridicând capul brusc. Să mă 
întorc unde? 


— La pietre, am răspuns agitată, fluturând o mână. 
In Scoţia! Şi cât mai repede! 


M-a privit lung, încruntându-se. 

— Acum? De ce? 

Am inspirat adânc, sfâşiată de o mulţime de emoţii 
contradictorii. Ingrijorare pentru Bree, teamă 
pentru Roger, o tristeţe îngrozitoare față de Jamie, 


care va trebui să renunţe la ea atât de curând. Şi 
pentru mine. 

— Poţi trece dacă ești însărcinată. Știm măcar atâta 
lucru, pentru că eu am făcut-o, cu tine. Dar, draga 
mea — nu poți trece un copil prin acea... acea... nu 
se poate, am încheiat eu deznădăjduită. Doar ştii 
cum €. 


Se scurseseră trei ani de când venisem prin pietre, 
dar mi-am amintit cu intensitate experienţa. 


Ochii ei s-au întunecat în timp ce obrajii 1 s-au 
golit de sânge. 


— Nu poţi trece un copil, am repetat, încercând să 
mă controlez şi să gândesc logic. Ar fi ca şi cum ai 
sări de pe cascada Niagara cu un copil în brațe. 
Trebuie să te întorci înainte de nașterea lui, altfel... 


M-am oprit, făcând calcule. 


— E aproape noiembrie. Corăbule nu traversează 
oceanul între sfârşitul lunii noiembrie și martie. Şi 
nu poţi aştepta până în martie — asta ar însemna să 
faci o călătorie de două luni pentru a traversa 
Atlanticul, fiind însărcinată în luna a şasea sau a 
șaptea. Dacă nu naşti pe corabie — ceea ce ar 
însemna probabil moartea ta ori a copilului sau a 
amândurora —, va trebui să călăreşti cincizeci de 
kilometri până la cercul de piatră, apoi să treci, să- 
ti găseşti ajutor în partea cealaltă... Brianna, nu vei 
reuşi! Trebuie să pleci acum, imediat ce se poate. 


— Şi dacă plec acum, cum aş putea fi sigură că 
ajung în timpul corect? 


A vorbit calm, dar degetele ei frământau țesătura 
rochiei. 


— Tu... cred... ei bine, eu am reuşit, am spus, în 


timp ce starea inițială de panică a început să se 
stingă, lăsând loc gândirii raționale. 

— Tu l-ai avut pe tata la celălalt capăt, a replicat ea 
şi a ridicat brusc ochiu spre mine. Fie că voiai să 
mergi sau nu la el, aveai sentimente puternice faţă 
de el — te-ar fi tras dincolo. Sau pe mine. Dar el nu 
mai există. 


Faţa ei s-a încordat, apoi s-a destins. 


— Roger ştia cum — adică ştie, s-a corectat ea. 
Cartea lui Geillie Duncan spunea că poți folosi 
pietre prețioase pentru a călători, pentru protecție 
ŞI navigaţie. 


— Dar tu şi Roger doar bănuiţi asta! am ripostat. La 
fel şi Geilhe Duncan! S-ar putea să nu fie nevoie 
de pietre preţioase sau de un atașament strâns. În 
basmele vechi, când oamenii pătrund în peştera 
unei zâne şi apoi se întorc, e vorba întotdeauna de 
două sute de ani. Dacă ăsta e tiparul obişnuit... 


— Ai risca pentru a descoperi că nu este? Şi nu este 
— Geillie Duncan a mers mai departe de două sute 
de ani. 


Cu o oarecare întârziere, mi-am dat seama că ea se 
gândise la toate. Nimic din ce spuneam eu nu 
venea ca o surpriză pentru ea. lar asta însemna că 
şi ea ajunsese la o concluzie — care nu presupunea 
călătoria pe corabie până în Scoţia. 


M-am frecat cu o mână între sprâncene, 
străduindu-mă să fiu la fel de calmă ca ea. Numele 
lui Geillis îmi evocase altă amintire, deşi era una 
pe care încercasem să o uit. 


— Mai există o cale, am spus eu, străduindu-mă să 
fiu calmă. E în Haiti — acum se numeşte 
Hispaniola. În junglă, pe un deal, există pietre în 
picioare, dar dedesubt se găsește o crăpătură, un 
pasaj, într-o peşteră. 

Aerul pădurii era răcoros, dar nu umbrele mi-au 
făcut pielea ca de găină. Încercând să alung 
senzaţia de frig, mi-am masat braţele. Aș fi șters 
orice amintire despre peştera Abandawe — 
încercasem asta —, dar nu era un loc pe care să-l 
uiţi cu uşurinţă. 


— Ai fost acolo? 
Brianna s-a aplecat în faţă, vădit interesată. 


— Da. E un loc oribil. Dar Indiile sunt mult mai 
aproape decât Scoţia, iar corăbiile navighează 
aproape tot anul între Charleston şi Jamaica. 


Simţindu-mă ceva mai bine, am inspirat adânc. 


— Nu e uşor de străbătut jungla, dar asta îţi va oferi 
mai mult timp, suficient ca noi să îl găsim pe 
Roger. 


Dacă mai putea fi găsit, m-am gândit eu, dar nu am 
rostit-o. Acea temere putea fi alungată mai târziu. 


O frunză de castan a coborât spiralat în poala 
Briannei, o pată de un galben viu pe fondul pânzei 
de culoare cafenie, țesută de casă. Ea a ridicat-o şi 
i-a netezit suprafaţa ca de ceară cu degetul mare. 
Ochii ei albaştri m-au privit fix. 


— Acest loc funcționează la fel ca şi celălalt? 


— Nu ştiu cum funcţionează vreunul dintre ele! 
Suna altfel, ca un clopot, nu ca un bâzâit. Dar sigur 
era un pasaj. 


— Deci ai fost acolo, a spus Brianna privindu-mă 


printre gene. De ce? Ai vrut să te întorci? După ce 
îl găsiseşi pe el? 

In glasul ei a persistat o uşoară ezitare; încă nu se 
hotărâse să se refere la Jamie ca la tatăl ei. 


— Nu. A avut legătură cu Geillis Duncan. Ea a 
descoperit acel loc. 


Brianna a deschis ochii mari. 

— E aici? 

— Nu. A murit. 

Am respirat adânc, simțind şocul amintirii şi 
furnicătura unei lovituri de secure urcându-mi prin 
braț. Uneori mă gândeam la Geillis când eram 
singură în pădure. Câteodată, mi se părea că-i aud 
vocea în urma mea, şi atunci mă întorceam 
precipitată, dar nu vedeam decât ramurile șopotind 


în vânt. Insă acum i-am simţit ochii îndreptați spre 
mine, verzi şi sclipitori ca pădurea primăvara. 


— Cât se poate de moartă, am spus cu fermitate şi 
am schimbat subiectul. Cum s-a întâmplat asta? 


Nu avea cum să pretindă că nu înţelegea la ce mă 
refeream. M-a privit direct, ridicând o sprânceană. 


— Tu eşti medicul? Câte modalități există? 
Interesată, i-am întors privirea. 


— Nici măcar nu te-ai gândit să-ţi iei măsuri de 
prevedere? 


Incruntându-se, m-a fulgerat cu privirea. 
— Nu plâănuisem să fac sex aici! 


M-am luat cu mâinile de cap şi, de exasperare, mi- 
am înfipt degetele în scalp. 

— Crezi că oamenii plănuiesc asta? Doamne 
Dumnezeule, de câte ori am venit la școala ta și 
am vorbit despre... 


— Tot timpul! În fiecare an! Mama mea, 
enciclopedia sexului! Ai idee cât de înjositor este 
să-ți vezi mama stând în picioare în faţa tuturor și 
desenând penisuri? 


Tulburată de acele amintiri, fața ei a căpătat 
culoarea frunzelor stacojii de arțar. 


— Cred că n-am făcut asta chiar atât de bine de 
vreme ce se pare că tu nu ai recunoscut unul când 
l-ai văzut, am replicat eu sec. 


A întors fața spre mine, cu ochii injectaţi, dar s-a 
calmat când şi-a dat seama că glumisem — ori 


măcar încercasem. 


— Adevărat, a spus ea. Ei bine, arată altfel în trei 
dimensiuni. 


Luată pe nepregătite, am izbucnit în râs. A ezitat o 
clipă, apoi m-a imitat, chicotind șovăielnic. 


— Ştii despre ce vorbesc. i-am dat reţeta înainte 
de a pleca. 


S-a uitat lung la mine. 
— Da, şi niciodată n-am fost mai şocată decât 
atunci! Ţi-ai închipuit că mă voi duce să fac sex cu 


oricine imediat ce vei pleca? 


— Vrei să sugerezi că doar prezența mea te-a 
împiedicat? 


Am observat o tresărire în colţul gurii ei. 


— Ei, nu doar asta, a recunoscut. Dar ai avut ceva 
de a face cu asta, tu şi tata. Cum să mă exprim... 

nu aș fi vrut să te dezamăgesc. 


Tresărirea devenise tremurat, așa că am strâns-o la 
piept şi i-am simțit părul moale pe obraz. 


— Nu puteai să mă dezamăgeşti, copila mea, am 
murmurat, legănând-o uşor. Niciodată nu vom fi 
dezamăgiți de tine, niciodată. 


Ţinând-o în brațe, i-am simțit deopotrivă 
încordarea şi îngrijorarea. In cele din urmă, 
Brianna a respirat adânc şi s-a desprins de mine. 


— Poate că nu tu sau tata, a spus ea. Dar ce va 
zice...? 


A înclinat capul în direcția casei care acum nu se 
vedea. 


— Nu va face... am început, dar apoi m-am oprit. 


Adevărul era că nu ştiam ce va face Jamie. Pe de-o 
parte, credea cu tărie că Brianna era ca luna de pe 
cer. Pe de alta, avea păreri ferme privind onoarea 
sexuală care puteau fi descrise — din motive 
evidente — drept demodate şi nu se ferea să și le 
exprime. 


Era om de lume, bine educat, tolerant și 
înțelegător. Asta nu însemna însă că împărtăşea sau 
înțelegea sensibilitățile moderne; o ştiam prea 
bine. Şi nu puteam crede că atitudinea lui faţă de 
Roger va fi cât de cât tolerantă. 


— Ei bine, am spus cu îndoială în glas, nu m-aş 
mira dacă ar vrea să-i tragă un pumn în nas lui 
Roger. Dar nu te  îngrijora, am adăugat, 
observându-i privirea alarmată. Te iubeşte, am 
spus şi i-am mângâiat părul căzut peste față. Nu va 
înceta să te iubească. 

M-am ridicat şi am scuturat frunzele prinse de 
rochie. 


— Avem ceva timp, dar nu trebuie să-l risipim. 
Jamie poate trimite vorbă în josul râului, ca să îl 
găsească pe Roger. Fiindcă veni vorba despre el... 
am spus ezitant, culegând o ferigă uscată de pe 
mânecă. Presupun că el nu ştie nimic, nu-i așa? 


Brianna a inspirat adânc şi a fărâmiţat o frunză 
între degete. 


— Ei bine, există o problemă în privinţa asta, a spus 
ea. 


A ridicat ochii spre mine şi, brusc, a redevenit 
fetiţa mea. 


— Copilul nu este al lui Roger. 


— Poftim? am exclamat eu prostește. 


— Nu e copilul lui Roger, a rostit ea printre dinții 
încleştaţi. 


M-am așezat din nou pe pământ. Ingrijorarea ei în 
privinţa lui Roger a căpătat noi dimensiuni. 


— Cine e? am întrebat. Aici sau dincolo? 


În timp ce vorbeam, am făcut calcule — trebuia să 
fi fost cineva de aici, din trecut. Cu un bărbat din 
timpul ei, ar fi fost însărcinată în mai mult de două 
luni. Nu doar din trecut, ci şi de aici, din colonii. 


Nu plănuisem să fac sex, aşa spusese. Nu, sigur că 
nu. Nu îi spusese lui Roger, de teamă că o va urma 
— el era ancora ei, cheia spre viitor. Insă în acest 
caz... 


— Uite, a spus ea, confirmându-mi calculele. 

A băgat mâna în buzunarul fustei și a scos ceva. A 
întins palma spre mine şi eu am imitat-o instinctiv. 


— Doamne Dumnezeule mare! 


Verigheta de aur, uzată, a sclipit în soare şi am 
strâns degetele în jurul ei din reflex. Era caldă 
după ce stătuse lipită de pielea Briannei, dar am 
simțit cum îmi îngheaţă degetele. 


— Bonnet? am întrebat. Stephen Bonnet? 


I-am văzut mărul lui Adam mișcându-se convulsiv. 
A înghițit în sec, apoi a încuviinţat din cap. 


— Nu voiam să-ți spun... nu puteam, mai ales după 
ce lan mi-a povestit ce s-a întâmplat în josul 
râului. La început, nu ştiam ce ar face tata, m-am 
temut că mă va învinovăţi. După ce l-am cunoscut 
mai bine, mi-am dat seama că ar încerca să îl 
găsească pe Bonnet — asta ar fi făcut. Nu-l puteam 
lăsa. L-ai cunoscut pe acel om, ştii cum este. 


Stătea în soare, dar a fost scuturată de un fior 
puternic, după care şi-a masat braţele ca şi cum 1 s- 
ar fi făcut frig. 


— Ştiu, am spus eu. 


Aveam buzele înțepenite. lar vorbele ei îmi 
răsunau în urechi. 


Nu plănuisem să fac sex. Nu puteam să-ți spun... 
M-am temut că mă va învinovăţi. 


— Ce ţi-a făcut? am întrebat-o şi am rămas 
surprinsă de calmul din glasul meu. Ţi-a făcut 


vreun rău, copila mea? 


S-a strâmbat, şi-a tras genunchii spre piept şi i-a 
cuprins cu mâinile. 

— Nu-mi mai spune așa, bine? Mai ales acum. 


Am întins mâna să o mângâi, dar s-a închis şi mai 
mult în sine, astfel că mi-am retras-o. 


— Vrei să-mi spui? 


Nu voiam să aflu; voiam doar ca acel lucru să nu 
se fi întâmplat. 


A ridicat ochu spre mine şi a strâns din buze, care 
au devenit o linie dreaptă şi albă. 


— Nu, a spus ea. Nu, nu vreau. Dar cred că ar trebui 
să o fac. 


A păşit pe puntea corabiei Gloriana în miez de zi, 
precaută, dar simțindu-se în siguranţă datorită 
numărului de oameni din jur; hamali, marinari, 
negustori, servitori — docurile erau pline de viaţă. 
I-a spus unui marinar de pe punte ce dorea; acesta 
s-a topit în adâncul corabiei și, după câteva 
momente, a apărut Stephen Bonnet. 


Purta aceleași haine ca şi în seara precedentă; în 
lumină, se vedea că erau de bună calitate, însă 
pătate şi foarte boțite. Ceară grasă de lumânare 
picase pe manşeta din mătase a hainei, iar în jabou 
avea firimituri de pâine. 


Bonnet arăta mai proaspăt decât hainele de pe el; 
se bărbierise de curând, iar ochii verzi erau plini de 
viaţă şi iscoditori. Au măsurat-o cu iuţeală, 
luminându-se de interes. 


— Mi-ai părut atrăgătoare seara trecută, la lumina 
lumânărilor, a spus el, luându-i mâna dreaptă și 
ducând-o la buze. Dar multe femei par astfel când 
băutura curge gârlă. Se întâmplă mult mai rar să 

descoperi că o femeie este mai frumoasă în lumina 
soarelui decât la lumina lunii. 


Brianna a încercat să-și desprindă mâna din 
strânsoarea lui, în timp ce-i zâmbea politicos. 


— Mulţumesc pentru compliment. Mai ai inelul 
acela? 


Inima îi bătea tot mai tare, aproape sufocând-o. 
Poate că el o să-i povestească despre verighetă — 
despre mama ei —, chiar dacă pierduse inelul la 
jocul de noroc. Îşi dorea foarte mult să-l ţină în 
palmă. Și-a alungat teama care o bântuise toată 
noaptea; cum că inelul era tot ce mai rămăsese din 
mama ei. Nu, nu se putea una ca asta, dacă anunţul 
din ziar era corect, însă... 


— Oh, îl am. Danu mi-a adus noroc noaptea trecută 
ȘI, din câte se pare, încă e de partea mea. 


I-a zâmbit fermecător, dar nu i-a eliberat mâna. 


— Mă... mă întrebam dacă nu ai fi dispus să mi-l 
vinzi mie. 


Adusese cu ea toți banii pe care îi avea, dar știa 
care putea fi preţul unui inel din aur. 


— De ce? 


Intrebarea directă a luat-o pe nepregătite şi a căutat 
cu disperare un răspuns. 


— Păi... arată ca unul pe care îl avea mama, a 
răspuns ea, nereușind să inventeze un răspuns mai 
bun decât adevărul. De unde îl ai? 


Ceva s-a schimbat în privirea lui, deşi continua să- 
1 zâmbească. A făcut semn către scara de tambuchi 
şi i-a prins mâna în îndoitura brațului. Era mai 

înalt decât ea, chiar masiv. Precaută, ea a încercat 
să îşi retragă mâna, dar el i-a ţinut-o strâns. 


— Aşadar, vrei inelul? Coboară în cabina mea, 
drăguţo, şi vom vedea la ce înțelegere putem 
ajunge. 


In cabină, i-a oferit brandy; ea a luat doar o 
înghițitură, însă el a golit un pahar, după care şi-a 
turnat încă unul. 


— De unde? a repetat el nepăsător, drept răspuns la 
întrebările ei insistente. Ei bine, gentlemenii nu 
trebuie să vorbească despre doamnele lor, nu-i 
aşa? Un semn de iubire, a adăugat el în şoaptă, 
făcându-i cu ochiul. 


Brianna i-a zâmbit forţat; înghiţitura de brandy pe 
care o băuse îi ardea stomacul. 


— Doamna care... care ţi l-a dat, a întrebat ea, e 
sănătoasă? 


El a privit-o fix, cu gura uşor deschisă de mirare. 

— Asta fiindcă vorbeam despre noroc, i-a explicat 
ea grăbită. Aduce ghinion să porți bijuteriile cuiva 
care... care a murit. 

— Adevărat? 


Zâmbetul a reapărut pe faţa lui. 


— N-aş putea spune că am observat un asemenea 
efect. 


Şi-a lăsat paharul pe masă şi a scos un râgâit slab, 
de plăcere. 


— Insă te asigur că doamna de la care am inelul era 
vie şi sănătoasă când am părăsit-o. 

Senzaţia de arsură din stomacul Briannei s-a mai 
potolit. 


— Aha. Mă bucur să aud asta. Şi atunci, mi-l vinzi? 


El s-a rezemat de spătarul scaunului, măsurând-o 
din ochi, cu un zâmbet vag pe buze. 


— Să-l vând? Şi cât îmi oferi, scumpo? 
— Cincisprezece lire. 


Inima ei a început să bată din nou mai tare când el 
s-a ridicat în picioare. Deci era de acord! Oare 
unde îl ținea? 


Insă el a prins-o de mână şi a săltat-o de pe scaun. 


— Dulceaţă, am destui bani, i-a zis. Ce culoare are 
părul dintre picioarele tale? 


Ea şi-a smuls mâna şi s-a retras imediat, izbindu-se 
de peretele cabinei, care era la doar câţiva pași în 
spatele ei. 


— Mă iei drept altcineva, a spus ea. N-am vrut să... 


— Poate că nu, a spus el şi a zâmbit, arătându-și 
dinţii. Dar eu vreau. Şi mai cred că tu m-ai luat 
drept altcineva, scumpo! 


A făcut un pas spre ea. Brianna a înșfăcat sticla de 
brandy de pe masă şi a dat să-l lovească în cap. El 
s-a aplecat cu repeziciune, i-a smuls-o din mână şi 
a plesnit-o puternic peste faţă. 


Aproape orbită de durerea bruscă, ea s-a clătinat. 
El a prins-o de umeri şi a silit-o să îngenuncheze. 
Şi-a înfipt degetele în părul ei, aproape de scalp, şi 
a smucit cu putere. A ţinut-o astfel cu capul 
înclinat într-un unghi dureros, în timp ce, cu 
cealaltă mână, şi-a desfăcut pantalonii. A scos un 

geamăt slab de satisfacție şi s-a apropiat de ea, 
împingându-şi şoldunile în față. 


— Ăsta e Leroi, a spus el. 


Leroi era necircumcis şi nespălat și emana un 
miros puternic de urină stătută. Brianna a simţit un 
val de greață și a făcut o încercare de a-și feri 
capul. Urmarea a fost că el a tras-o cu sălbăticie de 
păr, iar ea a revenit la poziția inițială, reprimându- 
şi un țipăt de durere. 


— Scoate limbuţa aia rozalie şi dă-ne un pupic, 
dulceaţo! 


Bonnet părea binedispus şi lipsit de griji, dar o 
ținea strâns de păr. Ea a ridicat mâinile spre el în 
semn de protest nerostit; el a sporit strânsoarea, 
făcând-o să lăcrimeze. Briana a scos limba. 


— Nu e rău, nu e rău deloc, a spus el cu chibzuială. 
In regulă, deschide gura. 


I-a eliberat brusc părul, dar până să apuce ea să se 
retragă, el a prins-o de o ureche şi i-a răsucit-o 
uşor. 


— Scumpo, dacă mă mugti, îti zdrobesc nasul. Ai 
înțeles? 


Şi-a frecat pumnul închis pe sub nasul ei, 
împungându-i vârful cu încheieturile degetelor. 
Apoi a apucat-o strâns şi de cealaltă ureche, 
țtinându-i capul nemișcat între mâinile lui masive. 


Brianna s-a concentrat asupra gustului de sânge 
din buza crăpată, asupra gustului şi a durerii. 
Ținând ochii închişi, a vizualizat gustul, sare şi 
metal, ca arama lustruită, strălucind pur în 
întunericul din spatele pleoapelor ei. 

Dacă ar fi vărsat, s-ar fi înecat. S-ar fi înecat, iar el 
nici n-ar fi băgat de seamă. S-ar fi sufocat şi ar fi 
murit, iar el tot nu s-ar fi oprit. Și-a aşezat mâinile 
pe coapsele lui ca să se sprijine şi şi-a înfipt 
degetele în mușchii puternici, împingând cât putea 
de tare, pentru a se opune loviturilor. El îngâna 
ceva din adâncul gâtului. De la Ushant la Scilly 
sunt treizeci de leghe 2%. Firele sârmoase de păr îi 
atingeau buzele. 


Apoi Leroi a dispărut. El i-a eliberat urechile şi s-a 
retras; dezechilibrată, Brianna a căzut în mâini și 
genunchi, înecându-se şi tușind, firicelele de salivă 
care îi atârnau din gură fiind roz din cauza 
sângelui. A tuşit şi a scuipat, a scuipat din nou, 
încercând să-şi curețe gura de mizerie. Buzele 
umflate zvâcneau în ritmul bătăilor inimii. 


Punându-şi mâinile sub braţele ei, el a ridicat-o 
fără efort şi a sărutat-o, vârându-și limba în gura 
ei, ținând-o cu palma de ceafă, ca să o împiedice să 
se îndepărteze. Mirosea puternic a brandy, la care 
se adăuga un iz de dinți stricați. A dus cealaltă 
mână spre talia ei, coborând-o până a ajuns la fese, 
pe care le-a frământat. 


— Mm, a făcut el, oftând de încântare. E ora de 
culcare, nu-i aşa, scumpo? 


Brianna şi-a plecat capul şi l-a lovit în faţă. 
Fruntea ei a izbit puternic în os, iar el a scos un 
tipăt scurt de surprindere și a slăbit strânsoarea. Ea 
s-a smuls, eliberându-se, şi a fugit. Fusta ei largă s- 
a prins de zăvorul uşii şi s-a rupt, dar nu a luat asta 
în seamă și s-a repezit înainte, pe scara 
întunecoasă a tambuchiului. 


Marinarii mâncau; douăzeci de oameni stăteau la 


masa lungă de la capătul scării de tambuchi şi toți 
au întors capetele spre ea, privind-o cu uimire sau 

cu interes lasciv. Când ea a dat să treacă prin 
dreptul bucătăriei, bucătarul a întins un picior și i-a 
pus piedică. A căzut în genunchi pe punte. 


— Îţi plac glumele, dulceaţo? 


Era vocea lui Bonnet la urechea ei. La fel de jovial 
ca şi înainte, el a ridicat-o de jos cu o uşurinţă 
deconcertantă. A răsucit-o cu fața spre el şi a 
zâmbit. ÎL nimerise în nas; un fir gros de sânge i s-a 
prelins dintr-o nară, a trecut peste buza de sus şi a 
urmat conturul ridului format de zâmbetul lui, iar 
între dinți i-au apărut dungi subțiri şi roşii şi câteva 
picături au căzut de pe bărbie. 


A strâns-o mai puternic, dar sclipirea amuzată nu a 
dispărut din ochii lui verzi. 


— Nu-i nimic, scumpo, a spus el. Lui Leroi îi plac 
jocurile. Nu-i așa, Leroi? 


S-a uitat în jos, iar ea i-a urmărit privirea. Bonnet 
îşi lăsase pantalonii în cabină și era pe jumătate 
gol, iar Leroi s-a frecat de fusta ei, fremătând de 
dorință. 


Bonnet a luat-o de un cot şi, înclinându-se galant, 
a arătat către cabină. Mută de spaimă, ea a făcut un 
pas înainte, iar el s-a aşezat alături de ea, braţ la 
braţ, expunându-şi cu nepăsare fesele albe în fața 
oamenilor din echipaj care rămăseseră cu gurile 
căscate. 


— După aceea... nu a fost la fel de rău. 


Şi-a auzit glasul, nefiresc de calm, parcă i-ar fi 
aparținut altcuiva. 


— Nu m-am mai opus. 

El nu s-a mai deranjat să o dezbrace, ci doar i-a 
scos eșarfa. Rochia ei era cusută după moda 
timpului, având un decolteu pătrat, coborât, iar 
sânii ei erau fermi şi rotunzi; nu a fost nevoie decât 
de o smucitură pentru a-i dezgoli, făcându-i să sară 
peste marginea corsetului ca două mere. 


El s-a jucat cu sânii ei câteva momente, 
strângându-i sfârcurile între degetul mare și 
arătător pentru a le face să se întărească, apoi a 
împins-o pe pat. Cearşafurile erau pătate de 
băutură și duhneau a parfum şi a vin, dar păstrau şi 
mirosul de corp uman nespălat şi asudat. I-a ridicat 
fusta şi i-a aranjat picioarele ca să îi fie comod lui, 
îngânând în același timp un cântec. Adio tuturor, 
frumoase doamne din Spania... 


Cu ochii minţii, Brianna s-a văzut împingându-l, 
ridicându-se din pat şi fugind spre uşă, trecând cu 
iuțeala unui pescăruș peste scara de tambuchi și 
ieşind năvalnic pe punte ca să îşi caute libertatea. 
Putea simţi scândurile punţii sub tălpile desculţe și 
strălucirea soarelui văratic în ochii orbiți de 
întuneric. Însă stătea în cabina întunecată, teapănă 
ca un galion şi cu gustul sângelui în gură. 


A simţit o împunsătură insistentă și orbească între 
picioare, s-a încordat de panică şi şi-a încrucişat 
picioarele. Încă fredonând, el şi-a vârât un picior 
între coapsele ei, depărtându-le cu brutalitate. Era 
gol de la brâu în jos, dar își păstrase cămașa și 
Jaboul. Poalele lungi l-au acoperit pe Leroi când 
Bonnet s-a ridicat în genunchi deasupra ei. 


S-a oprit din fredonat cât a scuipat din belşug în 
palmă. A frecat viguros şi cu atenție pentru a-și 
înlesni calea, apoi s-a apucat de treabă. A prins-o 
ferm de sân şi s-a ghidat cu cealaltă mână, făcând 
o remarcă Jovială despre poziția plăcută în care se 

afla, după care l-a dezlănțuit pe Leroi în dementul 
galop spre plăcere, care din fericire a fost scurt. 


Două minute, poate trei. Şi s-a terminat, iar Bonnet 
a rămas prăbuşit peste Brianna, asudat, continuând 
să îi strivească sânul cu mâna. Părul lui blond și 
lins a căzut moale peste obrazul ei, iar respirația 
fierbinte și umedă i-a atins gâtul. Măcar încetase 
să mai fredoneze. 


Brianna a rămas ca îngheţată câteva clipe ce i s-au 
părut nesfârşite, privind spre tavan, pe grinzile 
căruia dansau reflexiile venind dinspre apă. Într-un 
târziu, Bonnet a oftat şi s-a rostogolit într-o parte, 
elhiberând-o. I-a zâmbit şi, cu un aer visător, și-a 
scărpinat piciorul păros. 


— N-a fost rău, scumpo, deşi am avut parte de 
partide şi mai vioaie. Data viitoare să-ţi mişti 
fundul ceva mai mult, bine? 


S-a ridicat în șezut, a căscat şi s-a apucat să se 
îmbrace. Ea s-a tras spre marginea patului, apoi, 
convinsă că el nu voia să o mai rețină, s-a ridicat în 
picioare. Se simţea amețită și îi lipsea aerul, ca şi 
cum trupul lui masiv continua să o strivească. 


Mişcându-se ca prin vis, Brianna s-a dus spre ușă. 
Avea zăvorul pus. În timp ce se chinuia să-l tragă 
cu mâini tremurătoare, l-a auzit pe Bonnet spunând 
ceva şi, uimită, s-a întors spre el. 


— Ce-ai zis? 

— Am zis că inelul e pe masă, a repetat el. 

Şi-a adunat ciorapi de pe podea, s-a îndreptat de 
spate şi s-a aşezat pe pat ca să şi-i tragă pe 


picioare. A făcut un semn nepăsător spre pupitrul 
lipit de un perete. 

— Sunt şi bani acolo. Ia ce doreşti. 


Tăblia pupitrului semăna cu un cuib de gaiță, 
presărată cu lucruri mărunte, călimări, fragmente 
de bijuterii, documente de încărcare, pene 
zdrenţuite, nasturi din argint, bucăţi de hârtie și 
îmbrăcăminte mototolită şi un număr de monede 
din argint şi bronz, aramă şi aur, provenind din mai 
multe colonii şi țări. 


— Îmi oferi bani? 


Derutat, el a ridicat ochii şi şi-a arcuit sprâncenele 
blonde. 


— Eu plătesc pentru plăcerile mele, a spus el. 
Credeai că n-o să fac asta? 


Toate lucrurile din cabină păreau nefiresc de vii, 
cu contururi individuale clare ca obiectele dintr-un 
vis, care dispar în momentul trezirii. 


— N-am crezut nimic, a răspuns ea, şi glasul i-a 
sunat foarte limpede, dar îndepărtat. Eşarfa ei era 
pe podea, acolo unde o aruncase Bonnet, în 
apropiere de pupitru. S-a apropiat de el cu fereală, 
încercând să nu se gândească la lichidul lipicios 
care 1 se scurgea pe picioare. 


— Sunt un om cinstit — pentru un pirat, a spus el din 
spatele Briannei, apoi a râs. 


A lovit cu piciorul în podea ca să-şi așeze pantoful 
mai bine, apoi a trecut pe lângă ea și a tras zăvorul 


cu ușurință. 


— Serveşte-te, dulceaţo, a spus el, făcând din nou 
semn către pupitru şi a ieşit din cabină. Meriţi. 


Brianna i-a auzit paşii îndepărtându-se pe scara de 
tambuchi, un hohot de râs şi o remarcă înfundată 


383 


când a întâlnit pe cineva, apoi o schimbare în tonul 
lui devenit dintr-odată clar şi aspru, strigând ordine 
către cineva de pe punte, și zgomotele de paşi ale 
marinarilor care se grăbeau să le execute. Înapoi la 
muncă. 


Inelul era într-un bol făcut din corn de vacă, într-o 
învălmăşeală de nasturi din os, sfoară şi alte 
nimicuri. Ca şi el, a gândit ea, cu o limpezime 
glacială. Lucruri acumulate de dragul de a le avea; 
o încântare nechibzuită şi sălbatică de a fura 
lucruri, fără a le cunoaște valoarea. 


Îi tremura mâna; a observat asta cu un vag 
sentiment de uimire. A încercat să ridice inelul, 
degetele nu au ascultat-o şi a renunţat. A luat bolul 
ŞI 1-a golit conținutul în buzunar. A mers pe coridor 
cu mâna strânsă în jurul buzunarului, ţinându-l ca 
pe un talisman. Peste tot forfoteau marinari, dar 
erau ocupați cu treburile lor, aşa că s-au mulțumit 
să-i arunce doar priviri pofticioase. Pantofii ei erau 
aşezaţi pe capătul mesei lungi, iar pe fundele lor 
cădeau raze de lumină care pătrundeau printre 
gratiile din tavan. 


l-a încălțat şi, pășind calm, a urcat scara, a 


traversat puntea şi a coborât pasarela, ajungând pe 
chei. Continuând să simtă gustul sângelui. 


— La început m-am gândit că puteam pretinde că 
nu se întâmplase nimic. 


A inspirat adânc şi s-a uitat la mine. Stătea cu 
mâinile împreunate peste pântec parcă ar fi vrut să 
îl ascundă. 


— Dar nu cred că voi reuși, nu-i aşa? 


Am tăcut câteva clipe, reflectând. Nu era 
momentul să fiu delicată. 

— Când? am întrebat. La cât timp după... după 
Roger? 


— Două zile. 

Auzind asta, am ridicat din sprâncene. 

— Şi atunci, de ce eşti atât de sigură că nu e Roger? 
Doar n-ai folosit pastile, evident, şi pun rămășag 
pe viața mea că Roger nu a folosit ceea ce trece 
drept prezervativ în timpurile astea. 

A schiţat un zâmbet și s-a îmbujorat puţin. 

— Nu. El... a... el... 

— Coitus interruptus? 


Ea a dat din cap. 


Am inspirat adânc şi am dat aerul afară printre 
buzele strânse. 


— Există un cuvânt, am spus eu, pentru oamenii 
care depind de această metodă de contracepție. 


— Ce cuvânt? a întrebat ea, circumspectă. 


— Părinţi. 

SOSEŞTE UN NECUNOSCUT 


Roger s-a aplecat şi a băut din căuşul palmelor. 
Avusese noroc; văzuse sclipirea verde, datorită 
unei raze de soare care pătrunsese printre copaci. 
Fără ea, nu ar fi zărit izvorul, aflat foarte departe 
de drum. 


Firicelul limpede de apă susura prin crăpătura unei 
roci, răcorindu-i mâinile şi faţa. Roca era netedă, 
verde-închis, iar solul din jurul ei era mlăștinos, 
denivelat din cauza rădăcinilor de copaci şi 
presărat cu mușchi sclipitor ca smaraldul în acel 
petic de soare. 


Convingerea că o va revedea curând pe Brianna — 
probabil în mai puţin de un ceas — i-a domolit 
suferința, aşa cum apa rece îi alungase setea din 
gâtlejul uscat. Chiar dacă i se furase calul, îl 
consola gândul că se află destul de aproape ca să 
ajungă la destinaţie mergând pe jos. 


La drept vorbind, calul fusese un soi de pacoste 
bătrână, care nu merita furat. Bine că avusese 
inspirația de a-şi păstra lucrurile de valoare asupra 
lui şi nu în desagile calului. S-a bătut cu palma 
peste cusătura exterioară a pantalonilor și s-a 
simțit mai sigur pe sine pipăind micul obiect dur 
lipit de coapsa lui. 

În afară de cal, nu pierduse decât un pistol, 
aproape la fel de bătrâior precum calul şi nici pe 
jumătate la fel de sigur, puţină mâncare şi o ploscă 
din piele pentru apă. Pierderea ei îl chinuise cât 
parcursese ultimii kilometri pe arşiță şi praf, dar 
acum acel inconvenient minor dispăruse. 


Picioarele 1 s-au afundat în solul umed când s-a 
ridicat şi a lăsat urme adânci şi întunecate pe 
mușchiul de culoarea smaraldului. S-a retras şi şi-a 
şters noroiul de pe tălpile pantofilor pe covorul de 
frunze uscate și ace de brad. Apoi şi-a scuturat de 
praf poalele hainei cât de bine a putut, şi-a aranjat 
Jaboul murdar de la gât și, cu dosul palmei, şi-a 
pipăit barba nerasă; în desagi se aflase şi briciul 
lui. 


Arăta exact ca un hoţ de codru, s-a gândit cu 
tristeţe. Nu era cea mai potrivită înfățișare pentru 
a-şi întâlni rudele. În realitate, nu îl frământa prea 
mult ce vor crede Claire și Jamie Fraser despre el. 
Gândurile lui se îndreptau cu precădere spre 
Brianna. 


Ea îşi găsise de-acum părinţii, iar el putea doar să 
spere că întâlnirea cu ei o bucurase suficient încât 
să fie dispusă să-i ierte trădarea. Dumnezeule, cât 
de prost fusese! 


Afundându-se în continuare în stratul moale de 
frunze moarte, s-a îndreptat spre potecă. Prost 
fiindcă îi subestimase încăpăţânarea, că nu fusese 
sincer cu ea, s-a dojenit el. Prost fiindcă păstrase 
secretul. Că încercase să o ţină în siguranță în 
viitor — ba nu, asta nu fusese o prostie, şi-a zis şi a 
făcut o grimasă aducându-și aminte de lucrurile pe 
care le văzuse şi le auzise în ultimele luni. 


A dat la o parte o creangă joasă de pin, apoi, cu un 
strigăt alarmat, s-a aplecat brusc în momentul în 
care ceva negru a trecut razant pe lângă capul lui. 

Un cârâit răgușit l-a anunţat că atacatorul era un 
corb. Alte țipete asemănătoare l-au prevenit în 
legătură cu sosirea unor întăriri în copacii din 
apropiere şi, după câteva clipe, alt proiectil negru a 
şuierat pe lângă el, la câțiva centimetri de ureche. 


— Hei, ia plecaţi de-aici! a strigat el, ferindu-se de 
încă o bombă neagră. 


Evident, se afla prea aproape de un cuib, iar 
corbilor nu le plăcea asta. 


Primul corb a revenit într-un nou atac, care i-a 
trântit pălăria în noroi. Asaltul acela era enervant, 
iar senzația de ostilitate părea disproporționată 
având în vedere mărimea adversarilor lui. Zburând 
mai jos, un alt corb s-a repezit şi l-a apucat cu 
ghearele de umărul hainei. Roger şi-a ridicat 
pălăna şi a rupt-o la fugă. Ajuns la o sută de metri 
în susul potecii, a rărit pasul şi a privit în jur. 
Păsările nu se mai vedeau; aşadar trecuse de 
locurile lor de cuibărit. 


— Unde e Alfred Hitchcock când ai nevoie de el? a 
murmurat către sine, încercând să scape de 
senzaţia de pericol. 


Glasul lui a fost înăbuşit de vegetația bogată; parcă 
ar fi vorbit în pernă. Respira greoi şi se înroșşise la 
față. Dintr-odată, pădurea i s-a părut extrem de 
tăcută. După ce hărmălaia stârnită de corbi 
încetase, păreau să fi tăcut şi toate celelalte păsări. 
Nu era de mirare că vechii scoțieni socoteau corbii 
drept păsări aducătoare de ghinion; dacă mai 
petrecea mult timp acolo, toate credinţele, pe care 
le considerase doar nişte curiozități, vor înflori în 
mintea lui. 


Aşa periculoase, murdare şi neplăcute cum erau 


acele locuri, se vedea silit a recunoaşte că era 
fascinant să se afle aici, să observe lucruri despre 

care doar citise, să vadă folosite în viaţa de zi cu zi 
obiecte pe care le ştia drept artefacte cu valoare 
muzeală. Dacă nu ar fi fost Brianna, nu ar fi 
regretat acea aventură, în ciuda lui Stephen Bonnet 
şi a lucrurilor petrecute la bordul corabiei 
Gloriana. 


Încă o dată, a coborât palma spre coapsă. Fusese 
mai norocos decât îndrăznise să spere; Bonnet nu 
avea doar o piatră prețioasă, ci două. Oare vor 
ajuta la ceva? S-a aplecat din nou și a trebuit să 
meargă astfel câțiva paşi până când crengile s-au 
despărţit din nou. Îi venea greu să creadă că acolo 
sus trăiau oameni; însă cineva croise poteca 
aceasta, care trebuia să ducă undeva. 


„N-ai cum să te rătăceşti“, îl asigurase fata de la 
moară, şi acum îşi dădea seama de ce. Nu avea 
cum să meargă în altă parte. 


Şi-a dus mâna streaşină la ochi şi s-a uitat în susul 
potecii, însă crengile lăsate ale pinilor și ale 
arțarilor ascundeau totul, lăsând la vedere doar un 
tunel misterios şi umbrit printre copaci. Nu avea 
cum să ştie cât de departe se afla culmea muntelui. 


„O să ajungi cu uşurinţă acolo pe la apusul 
soarelui“, îi spusese fata, și trecuse deja de 
mijlocul  după-amiezii. Însă estimarea aceasta 
fusese valabilă când avusese cal. Nedorind să fie 
surprins de întuneric pe versantul muntelui, a iuțit 
pasul, strângând din pleoape ca să-şi ferească ochii 
de soarele care-i bătea din față, arătându-i 
porțiunea deschisă de la capătul potecii. 


In timp ce mergea, gândurile i-o luau înainte, 
grăbite să facă speculaţii. 


Cum decursese întâlnirea Briannei cu părinții ei? 
Ce părere avusese despre Jamie Fraser? Era 
bărbatul pe care şi-l imaginase în ultimul an ori 

doar o palidă reflectare a imaginii pe care şi-o 
făcuse din poveştile mamei ei? 


Bine măcar că avea de cunoscut un tată, a gândit 
el, înfiorându-se când și-a adus aminte de Miezul 
Verii şi de explozia de lumină de la trecerea printre 
pietre. 


Acolo era! O iluminare a umbrelor verzi şi dense 
din față când razele de soare au atins frunzele 
tomnatice transformându-le în flăcări portocalii şi 
galbene. 


Razele soarelui l-au orbit o clipă când a ieşit din 
tunelul de verdeață. A clipit și s-a trezit, nu pe 
culme, aşa cum se așteptase, ci într-un mic 
luminiş, mărginit de arţari cu frunze stacojii şi de 
stejari cu frunze gălbui. Locul reținea lumina ca o 
cană, iar pădurea întunecată se întindea dincolo de 
ea în toate părțile. 


Când s-a întors, căutând poteca, a auzit un 
nechezat şi s-a răsucit pe călcâie, după care şi-a 
văzut propriul cal dând nervos din cap, deoarece 
fusese legat cu frâul de un copac de la marginea 
luminişului. 


— Ei, al naibii să fiu! a exclamat el uimit. Cum 
Dumnezeu ai ajuns tocmai aici? 


— La fel ca tine, i-a răspuns cineva. 


Din apropierea calului, din pădure a ieşit un tânăr 
înalt, care a îndreptat spre el ţeava unui pistol, 
propria lui armă, din câte a văzut, având o expresie 
de furie, dar şi de teamă. Roger a inspirat adânc și 
şi-a reprimat propria teamă. 


— Văd că ai calul şi arma mea, a zis el cu răceală în 
glas. Ce altceva mai vrei? Pălăna? 

Şi-a ridicat de pe cap tricornul turtit drept invitație. 
Hoţul de drumul mare nu avea cum să ştie ce 
altceva avea asupra lui, pentru că nu arătase 
nimănui nimic. 


In ciuda staturii lui, tânărul — abia trecut de vârsta 
adolescenţei, a socotit Roger — nu a zâmbit. 


— Ceva mai mult, cred. 


În acelaşi moment, tânărul şi-a luat ochii de la 
Roger, uitându-se într-o parte. Urmărindu-i 
privirea, Roger s-a cutremurat, ca şi cum ar fi 
simțit un şoc electric. 


Nu îl văzuse pe bărbatul de la marginea 
luminișului, deși acesta fusese acolo tot timpul, 
nemișcat. Purta un kilt decolorat, ale cărui culori, 
cafeniu și verde, se amestecau cu nuanțele 
ierburilor și ale copacilor, în vreme ce părul lui 
strălucitor se confunda cu frunzele lucitoare. Arăta 
ca şi cum ar fi crescut din pădure. 


Dincolo de şocul apariției lui, înfăţişarea 
bărbatului a fost cea care l-a făcut pe Roger să 
rămână fără grai. Una era să i se spună că Jamie 
Fraser semăna cu fiica lui, şi alta era să vadă 
trăsăturile îndrăzneţe ale Briannei transformate în 
putere de amprenta anilor şi să aibă în faţă o cu 
totul altă persoană, nu doar masculină, ci şi 
fioroasă ca aspect. 


Parcă şi-ar fi ridicat mâna de pe blana roşcată a 
unei pisici frumoase doar pentru a se trezi uitându- 
se în ochii unui tigru. A reușit cu greu să îşi 
înfrângă impulsul involuntar de a se trage un pas 
înapoi, gândindu-se în acelaşi timp că nu 
exagerase cu nimic Claire atunci când îl descrisese 
pe Jamie Fraser. 


— Tu trebuie să fii MacKenzie. 

Nu sunase a întrebare. Vocea era adâncă, dar nu 
puternică, abia cât sunetul frunzelor care foşneau, 
dar lui Roger 1-a fost uşor să îl audă. 


— Da, a încuviinţat el, făcând un pas în faţă. Şi tu 
ești... Jamie Fraser? 


A întins o mână, dar a lăsat-o să cadă imediat. Cei 
doi îl priveau cu o răceală fățişă. 


— Da, a spus bărbatul roșcat. Mă cunoşti? 
Tonul întrebării era vădit neprietenos. 


Blestemându-se pentru felul răvăşit în care arăta, 
Roger a inspirat adânc. Nu ştia cum îl descrisese 
Brianna pe el, dar era evident că Fraser se 
așteptase să vadă un bărbat mult mai atrăgător. 


— Păi... semeni foarte mult cu fiica ta. 
— Şi ce treabă ai cu fiica mea? 


Fraser s-a mișcat, ieşind din umbra copacilor. Nu, 
Claire nu exagerase. Omul era masiv, chiar mai 
înalt cu patru sau cinci centimetri decât Roger. 


L-a cuprins un sentiment de teamă şi derută. Ce 
naiba îi spusese Brianna? Imposibil să fi fost chiar 
atât de furioasă încât să... ei bine, va rezolva asta 
când o va vedea. 


— Am venit să o cer de soție, a răspuns el plin de 
îndrăzneală. 


Ceva s-a schimbat în ochii lui Fraser. Roger nu și-a 
dat seama despre ce era vorba, dar a dat drumul 
pălănei și, din reflex, a ridicat pe jumătate mâinile. 


— Oh, nu, nicidecum. 


De astă dată vorbise băiatul, pe un ton satisfăcut. 

Roger 1-a aruncat o privire şi s-a alarmat şi mai 
tare văzând degetele mari ale băiatului că se albesc 
strângând patul pistolului. 


— Ai grijă! Sper că nu vrei să tragi din greşeală, a 
zis el. 


Tânărul a rânjit, arătându-şi dinții. 
— Dacă trag n-o să fie din greşeală. 
— lan. 


Fraser vorbise cu glas la fel de reținut, dar băiatul 
a coborât pistolul, deşi fără tragere de inimă. 
Fraser a mai făcut un pas în faţă. Avea ochii aţintiți 
asupra lui Roger, albaştri şi înclinați; supărător de 
asemănători cu ai Briannei. 


— O să te întreb doar o dată şi vreau să aud 
adevărul, a spus el aproape cu blândeţe. I-ai luat 
fecioria fiicei mele? 


Roger a simţit că faţa îi ia foc în momentul în care 
un val de căldură a urcat dinspre piept spre frunte. 
Iisuse, ce îi povestise Brianna tatălui ei? Şi, pentru 
numele lui Dumnezeu, de ce? 


Nu se așteptase nicidecum să întâlnească un tată 
furios, pornit să răzbune virtutea fiicei. 


— E... of... ei bine, nu e ceea ce crezi, a bâiguit 
Roger. Cum să explic... noi vrem să... 


— Ai făcut-o sau nu? 
Faţa lui Fraser era la treizeci de centimetri de a lui 
Roger, lipsită de orice expresie, mai puţin focul ce- 


1 ardea în ochi. 


— Ascultă, eu... la naiba, da! Dar ea a vrut să... 

Fraser l-a lovit chiar sub coaste. 


Roger s-a îndoit şi s-a retras clătinându-se, 
trăgându-și răsuflarea după lovitura primită. Nu îl 
durea — încă —, dar simţise forţa loviturii până la 
coloana vertebrală. Senzaţia principală era de 
uimire, amestecată cu furie. 


— Incetează, a spus el, încercând să câștige timp 
pentru a putea respira. Incetează! Pentru numele 
Domnului, am spus că eu... 


Fraser l-a lovit din nou, de această dată în falcă. A 
simţit durerea, o lovitură care îi julise faţa şi făcuse 
ca falcă să-i vibreze de durere. Roger s-a retras, iar 
spaima lui s-a transformat rapid în furie. Cretinul 
ăsta voia să îl ucidă! 


Fraser a încercat încă o lovitură, dar a ratat, pentru 
că Roger s-a aplecat şi s-a răsucit. Ei bine, ducă-se 
dracului bunele relații de familie! 


A făcut un pas uriaş în spate şi a lepădat haina. 
Spre surprinderea lui, Fraser nu s-a repezit spre el, 
ci a rămas locului, așteptând cu pumnii strânși pe 
lângă corp. 


Sângele îi bătea năvalnic în urechi şi nu avea ochi 
decât pentru Fraser. Dacă nemernicul voia o luptă, 
atunci de asta va avea parte. 


Ținându-şi mâinile sus, pregătite, Roger s-a 
ghemuit. Fusese luat prin surprindere, dar asta nu 
avea să se mai întâmple. Nu era un bătăuş, dar 
participase la încăierări în baruri. Se potriveau ca 
înălțime şi alonjă, dar el avea un avantaj asupra lui 
Fraser, fiind mai tânăr cu cel puţin cincisprezece 
ani decât el. 


A văzut braţul drept al lui Fraser, s-a ferit şi a 
ripostat, a simțit cum pumnul șterge pânza cămășii 


394 


lui, dar nu i-a văzut mâna stângă, astfel că a primit 
o lovitură în ochi. Stele și fulgerări sângerii i-au 
explodat în acea parte a capului, iar lacrimile au 
început să-i curgă pe obraji când, urlând, s-a 
repezit spre Fraser. 


L-a lovit; şi-a simțit pumnii intrând în carnea lui, 
dar pe el părea să nu-l fi afectat. Cu ochiul teafăr, 
Roger a văzut faţa cu oase late afişând un calm 
ciudat, ca un viking furios. A lovit, şi fața a 
dispărut, apoi a reapărut; a lovit încă o dată şi i-a 
şters o ureche. A primit o lovitură în umăr; s-a 
răsucit pe jumătate, şi-a revenit, apoi s-a aruncat 
cu capul înainte. 


— E a mea, a zis Roger printre dinții încleştaţi. 


A cuprins în braţe corpul lui Fraser şi a simțit cum 
coastele i se comprimă când l-a strâns. 


— E a mea... auzi? 


Fraser i-a tras un pumn în ceafă, o lovitură razantă, 
dar suficient de tare ca să îi amorțească braţul și 
umărul stâng. A slăbit strânsoarea, s-a ghemuit şi l- 
a izbit pe Fraser în umăr, încercând să-l 
dezechilibreze. 


Fraser a făcut un pas scurt în spate şi l-a lovit cu 
pumnul în coaste, nu în carnea moale de mai jos. 
Însă şocul a fost suficient de puternic pentru a-l 
face să geamă şi să se retragă, chircindu-se. 


Fraser şi-a aplecat capul şi l-a lovit direct; Roger a 
zburat înapoi şi a căzut greu pe spate. Sângele care 
îi curgea din nas îi ajunsese în gură şi pe bărbie; a 
observat cu indiferenţă cum picăturile de sânge se 
înmulțesc şi îi pătează pieptul cămăşii. 


S-a rostogolt într-o parte ca să evite lovitura pe 
care a văzut-o venind, dar nu îndeajuns de departe. 

Apoi s-a rostogolit disperat în cealaltă parte, 
gândindu-se, oarecum detașat, că, deși era mai 
tânăr cu cincisprezece ani decât adversarul lui, 
probabil că Jamie Fraser îşi petrecuse toţi acei ani 
luptând. 


A ieşit o clipă din raza pumnilor lui Fraser. S-a 
ridicat în patru labe încercând să tragă aer în piept. 
La fiecare răsuflare, sângele îi gâlgâia prin 
cartilajul zdrobit; i-a simțit gustul în fundul 
gâtului, un gust ca de metal sfârtecat. 


— Destul! a gâfâit el. Destul! 


Fraser l-a prins de păr şi i-a smucit capul pe spate. 
Ochii albaştri au sclipit la zece centimetri de el şi a 
simțit răsuflarea fierbinte a lui Fraser pe obraz. 


— Nu e destul, a replicat Fraser și l-a lovit cu 
genunchiul în gură. 


Roger a căzut şi s-a rostogolit, apoi s-a chinuit să 
se salte în picioare. Luminișul a explodat în 
portocaliu şi galben; dar instinctul l-a făcut să se 
ridice şi să se miște. 


Lupta pe viaţă şi pe moarte, şi-a dat seama de asta. 
S-a aruncat orbește spre silueta care se legăna, l-a 
prins pe Fraser de cămașă şi l-a lovit cât a putut de 
tare cu pumnul în stomac. Pânza cămășii s-a rupt, 
apoi a lovit un os. Fraser s-a mișcat ca un şarpe și 
a vârât o mână printre ei. L-a prins pe Roger de 
testicule şi l-a strâns cu toată puterea. 


Roger a încremenit, apoi a căzut ca şi cum i-ar fi 
fost secționată şira spinării. După o fracțiune de 
secundă l-a fulgerat durerea şi a fost conştient de 
un ultim gând, rece şi cristalin ca un ciob de 
gheaţă. Doamne, voi muri înainte de a mă fi 
născut! 


396 


47 


CÂNTECUL UNUI TATĂ 


Jamie s-a întors mult după căderea întunericului, 
iar așteptarea mă făcuse să stau încordată ca 
niciodată; îmi închipulam şi care era starea de 
spirit a Briannei. Mâncaserăm de seară — ori mai 
curând cina fusese servită. Niciuna dintre noi nu 
avusese poftă nici de mâncare, nici de discuţii; 
chiar și voracitatea obişnuită a lui Lizzie fusese 
vizibil scăzută. Speram ca fata să nu fie din nou 
bolnavă; palidă şi tăcută, spusese că o durea capul 
şi se dusese la culcare în magazia cu ierburi. 
Totuși, în acele circumstanţe era mai bine aşa; asta 
mă scutea de a inventa vreun motiv ca să o trimit 
din cabană la sosirea lui Jamie. 


Lumânările erau aprinse de peste o oră când în 
sfârşit am auzit caprele behăind drept salut la 
sunetul pașilor lui pe potecă. Brianna a ridicat 
imediat ochii şi i-am văzut faţa palidă în lumina 
gălbuie. 


— O să fie bine, am spus. 


A simțit încrederea din glasul meu și, oarecum 
liniştită, a dat din cap. Încrederea mea era reală, 
dar nu deplină. Credeam că totul va fi bine până la 
urmă, dar numai Dumnezeu ştia asta, pentru că nu 
avea să fie o seară veselă în familie. Oricât de bine 
îl  cunoşteam pe Jamie, existau destule 

circumstanțe în care nu aveam habar cum va 
reacționa, iar vestea că fiica lui era însărcinată cu 
un violator sigur n-o să-i cadă bine. 


În orele cât Brianna transformase suspiciunile 
mele în certitudine, întrezărisem practic toate 
reacțiile lui posibile, câteva dintre ele presupunând 
răcnete sau distrugerea unor obiecte cu pumnul, 
purtare care mi se părea întotdeauna supărătoare. 
Le fel şi în cazul lui Bree, ştiam prea bine cum se 
purta când era nervoasă. 


Deocamdată se controla, dar știam cât de precară 
era purtarea ei calmă. Dacă el i-ar spune un cuvânt 
jignitor, ea ar lua foc imediat. Pe lângă părul roșcat 
şi statura impresionantă, moştenise de la Jamie un 
caracter pătimaș şi hotărârea de a-și spune părerea 
fără înconjur. 


Nefamiliarizaţi unul cu altul și dornic fiecare să 
intre în grațiile celuilalt, până acum amândoi se 
purtaseră cu delicateţe, dar se părea că situația 
aceea nu avea să se rezolve cu delicateţe. Nesigură 
dacă trebuia să mă pregătesc să devin avocat, 
interpret sau arbitru, am tras zăvorul de la uşă cu o 
senzaţie de gol în stomac. 


Se spălase în pârâu; avea părul ud la tâmple şi, 
judecând după petele de apă, își ştersese mâinile 
de poalele cămășii. 


— Ai întârziat cam mult, nu crezi? am întrebat şi m- 
am înălțat pe vârfuri ca să-l sărut. lan unde e? 


— A venit Fergus şi m-a rugat să îi dau o mână de 
ajutor cu pietrele pentru horn, nu se descurca 
singur. lan a rămas acolo, ca să-l ajute să termine. 


M-a sărutat pe creştet cu un aer absent şi m-a bătut 
pe fund. Mi s-a părut că muncise din greu; era cald 

şi mirosea pătrunzător a sudoare, dar, după ce se 
spălase, pielea feţei îi era rece și proaspătă. 


— Marsali ţi-a dat să mănânci? 


In lumina scăzută, m-am uitat mai atentă la el. Era 
schimbat, dar nu îmi dădeam seama în ce fel. 


— Nu. Am scăpat o piatră şi cred că mi-am rupt din 
nou degetul; m-am gândit că e mai bine să vin 
acasă şi să-mi dai tu de mâncare. 


Deci asta era, am gândit; mă lovise peste fund cu 
mâna stângă, nu cu dreapta. 


— Vino la lumină și lasă-mă să mă uit. 


L-am tras spre foc şi l-am îndemnat să se aşeze pe 
banca din stejar. Brianna stătea pe cealaltă bancă, 
având în poală lucruri de cusut. S-a ridicat și a 
venit ca să se uite peste umărul meu. 


— Vai, sărmanele tale mâini, tată! a spus ea, văzând 
încheieturile umflate şi pielea zgâriată. 


— Ei, nu-i mare lucru, a zis el, privindu-și 
nepăsător mâinile. In afară de nenorocitul ăla de 
deget. Au! 


Am pipăit delicat inelarul mâinii drepte, de la 
încheietură spre unghie, fără să iau în seamă micul 
geamăt de durere. Era înroşit şi puţin umflat, dar 
nu dislocat. 


Întotdeauna eram oarecum tulburată când îi 
examinam mâna aceea. Demult, înainte de a avea 
habar de chirurgie, așezasem de câteva ori oasele 
la locul lor şi făcusem asta în condiții nici pe 
departe ideale. Reuşisem; îi salvasem mâna de la 
amputare şi o putea folosi relativ bine, dar cu unele 
stângăcii; existau mici deformări şi îngroşări pe 

care le simţeam de fiecare dată când o pipăiam 
atent. Totuşi, în acel moment, am binecuvântat 
acea tărăgănare. 


Am închis ochu, simțind licărul cald al focului pe 
pleoape cât m-am concentrat. Cel de-al patrulea 
deget era întotdeauna rigid; falanga mijlocie fusese 
strivită și se vindecase doar în acea poziție. Am 
văzut osul cu ochiul minţii, nu suprafaţa uscată şi 
lucioasă a unui specimen de laborator, ci 
strălucirea mată şi luminoasă a osului viu, toate 
celulele stând în matricea lor cristalină, şi pulsul 
ascuns al sângelui care le hrănea. 


Încă o dată, mi-am plimbat un deget pe toată 
lungimea degetului său, apoi l-am prins cu 
blândeţe între degetul mare şi arătător, ceva mai 
jos de încheietura distală. Am simțit în minte 
fisura, o linie subțire şi întunecată de durere. 


— Aici? am întrebat eu, deschizând ochii. 


A dat din cap şi pe buze i-a apărut un surâs când 
m-a privit. 


— Exact acolo. Englezoaico, îmi place cum arăţi 
când faci asta. 


— Cum arăt? am întrebat, puţin şocată să aud că 
arătam într-un anume fel. 


— Nu pot descrie exact, a spus el, înclinându-și 
capul într-o parte ca să mă studieze. Probabil ca... 


— Madam Lazonga, cu globul de cristal, a 
intervenit Brianna, amuzată. 


Am ridicat privirea şi am descoperit cu surprindere 


că Brianna își ţinea capul aplecat în acelaşi unghi, 
măsurându-mă cu aceeași privire ca a tatălui său. 

— O prezicătoare, adică. Clarvăzătoare, i-a explicat 
ea lui Jamie îndreptându-şi ochii spre el. 


Jamie a râs. 


— Da, cred că ai dreptate, a nighean. Deşi eu mă 
gândeam la un preot, la felul cum arată când 
rosteşte slujba, când se uită dincolo de pâinea 
sfințită şi vede trupul lui Hristos. Deşi nu cred că 
mi-aş putea compara degetul urât cu trupul 
Domnului nostru, a adăugat el, cu modestie, 
făcând semn cu capul către degetul care-l supăra. 


Brianna a râs, iar Jamie a zâmbit în colțul gurii şi a 
ridicat spre ea ochii calmi, în ciuda ridurilor de 
oboseală din jurul lor. Avusese o zi lungă, mi-am 
ZIS. Şi probabil că avea să fie şi mai lungă. Aş fi 
dat orice ca să prelungesc acel moment trecător de 
legătură între ei, dar deja trecuse. 


— Cred că amândoi sunteţi ridicoli, am spus. 


l-am atins din nou degetul în locul pe care îl 
detectasem. 


— Osul a crăpat, chiar acolo, sub încheietură. Nu e 
însă grav; fractura e subțire cât firul de păr. O să-ţi 
pun totuşi o atelă. 


M-am ridicat şi m-am dus să scotocesc prin lădița 
mea ca să găsesc un bandaj din pânză şi una dintre 
aşchiile lungi şi plate din lemn pe care le foloseam 
ca apăsător de limbă. Pe deasupra capacului 
ridicat, am aruncat pe ascuns o privire spre Jamie. 
Sigur era ceva ciudat în legătură cu el, dar nu 
ghiceam ce anume. 


În ciuda stării mele de agitaţie, am simţit asta 
dintru început, apoi mai puternic în momentul în 
care i-am examinat mâna; un soi de energie 
ciudată pulsa prin el, ca şi cum ar fi fost tulburat 

sau iritat, deşi nu dădea niciun semn exterior. Se 
pricepea al naibii de bine să ascundă anumite 
lucruri când voia; ce Dumnezeu se întâmplase 
acasă la Fergus? 


Brianna i-a spus ceva lui Jamie, prea încet ca să 
aud şi eu, apoi s-a întors, fără să aştepte răspuns, și 
a venit la mine, lângă lădiţa deschisă. 


— Nu ai nişte alifie pentru mâinile lui? m-a 
întrebat. 


Apoi, aplecându-se sub pretextul că se uită în 
lădiţă, mi-a vorbit în şoaptă. 


— Să-i spun în seara asta? E prea ostenit ca să îi 
mai facem vreun rău. N-ar fi mai bine să îl lăsăm 
să se odihnească? 


l-am aruncat o privire lui Jamie. Ținându-și 
mâinile pe coapse, stătea cu ochii deschişi și 
urmărea flăcările focului. Totuşi, nu era relaxat; 
indiferent ce curenţi îl străbăteau, era încordat ca 
un fir de telegraf. 


— S-ar putea ca el să se odihnească mai bine, dar tu 
nu, am răspuns tot în şoaptă. Du-te şi povesteşte-i! 
Dar mai întâi lasă-l să mănânce ceva, am adăugat 
eu, cu simţ practic. 


Credeam cu tărie că e mai bine să primeşti veşti 
proaste când ai burta plină. 


Am prins atela pe degetul lui Jamie, în timp ce 
Brianna a stat alături de el şi i-a uns încheieturile 
roase ale celeilalte mâini cu alifie cu genţiană. Pe 
chipul ei se citea calmul; nimeni nu ar fi putut 
ghici ce se ascundea sub acea expresie. 


— Văd că ai şi cămaşa ruptă, am spus eu, terminând 
şi ultimul bandaj cu un nod mic și pătrățos. Să mi- 

o dai după masă ca să ţi-o cos. Cum ţi se pare asta? 


— Foarte frumos, madam Lazonga, a spus el, 
mișcându-și degetul cu atelă. O să mă simt foarte 
răzgâiat dacă mi se acordă atât de multă atenție. 


— Să-ţi faci asemenea griji când o să încep să-ţi 
mestec mâncarea, am replicat eu sec. 


El a râs și a întins mâna cu degetul cu atelă spre 
Brianna ca să-l ungă. 


M-am dus la dulap să aduc o farfurie pentru el. 
Când m-am întors spre vatră, l-am văzut uitându- 
se foarte intens la Brianna. Ea stătea cu capul 
plecat, cu ochii spre mâna mare, plină de bătături, 
pe care o ţinea între degetele ei. Mi-am imaginat 
cum își căuta cuvinte pentru a începe discuţia şi m- 
a durut inima pentru ea. Probabil că ar fi trebuit ca 
eu să îi explic situația lui Jamie, între patru ochi, 
m-am gândit; să nu îl las în preajma ei până când 
nu-i trece prima izbucnire de furie și poate să se 
stăpânească din nou. 


— Ciamar a tha tu, mo chridhe? a spus el brusc. 


Era obişnuitul lui salut către Brianna, începutul 
lecție: de seară de limbă gaelică, însă în acea seară 
glasul lui a sunat altfel; moale și foarte blând. Ce 
mai faci, draga mea? A întors mâna şi a acoperit-o 
pe a ei, prinzându-i degetele lungi. 


— Tha mi gle mhath, athair, a răspuns ea, părând 
puţin surprinsă. Sunt bine, tată. 


De obicei, el începea lecţia după cină. 


Incet, Jamie a întins cealaltă mână şi a lpit-o 
delicat de stomacul ei. 

— An e "n fhirinn a th'agad? a întrebat el. Îmi spui 
adevărul? 


Am închis ochii şi am răsuflat adânc, nici măcar 
nu-mi dădusem seama că-mi ţineam respirația. La 
urma urmelor, nu era nevoie să dăm toate veştile. 
lar acum am înțeles motivul acelei încordări 
extreme; Jamie știa şi, indiferent cât îl costa asta, 
voia să se stăpânească şi să o trateze cu blândeţe. 


Brianna încă nu știa suficientă gaelică pentru a-i 
răspunde la întrebare, însă a priceput ce voise el să 
spună. Încremenită, l-a privit fix o clipă, după care 
a ridicat mâna lui sănătoasă spre obraz şi s-a 
aplecat deasupra ei, iar părul lung i-a acoperit faţa. 


— O, tată! a spus ea foarte încet. Imi pare rău. 


A rămas aproape nemișcată, ținându-l de mână, ca 
şi cum aceasta ar fi reprezentat o frânghie de 
salvare. 


— Acum, m 'annssachd, a spus el încet, totul va fi 
bine. 


— Nu, nu va fi, a rostit ea, cu glas slab, dar 
limpede. Nu va putea fi niciodată. Şi ştii asta. 


Ca de obicei, Jamie mi-a aruncat o privire. 
Deocamdată nu îi puteam spune cum să procedeze. 
A inspirat adânc, a prins-o de umăr pe Brianna și a 
scuturat-o uşor. 


— Ştiu doar că sunt aici, alături de tine şi de mama 
ta, a spus el încet. Nu vrem să te vedem dezonorată 
sau rănită. Niciodată. Mă auzi? 


Ea nu i-a răspuns şi nici nu a ridicat privirea, ci şi- 
a ținut privirea în poală, ascunzându-şi ochii sub 
bogăția părului. Părul unei fecioare, bogat şi 
despletit. Jamie şi-a plimbat mâna pe curbura 

strălucitoare a capului ei, apoi degetele lui au mers 
de-a lungul obrazului şi i-au ridicat bărbia, astfel 
ca ochii ei să privească fix într-ai lui. 


— Are dreptate Lizzie? a întrebat el calm. A fost 
viol? 


Ea şi-a retras bărbia şi a coborât privirea spre 
mâinile împreunate, un gest de încuviinţare, la fel 
ca şi mișcarea din cap. 


— Nu credeam că ştie. Nu i-am spus. 


— A bănuit. Dar nu a fost vina ta şi nici n-am crezut 
vreo clipă asta, a spus el hotărât. Vino aici, a 
leannan. 


A întins mâinile spre ea şi a aşezat-o cu stângăcie 
pe genunchi. 


Banca a scârțâit alarmant de tare sub greutatea 
amândurora, dar Jamie o făcuse foarte rezistentă; 
ar fi putut susține şase ca el. Chiar dacă era înaltă, 
Brianna părea aproape mică aşa cum stătea 
cuibărită în braţele lui, cu capul sprijinit de umărul 
său. El i-a mângâiat părul cu blândeţe și a 
murmurat ceva pe jumătate în gaelică. 


— O să mă îngrijesc să te căsătoreşti bine şi copilul 
să aibă un tată de treabă, i-a şoput. Ii jur asta, a 
nighean. 


— Nu mă pot căsători cu nimeni, a zis ea cu glas 
aproape gâtuit. Nu ar fi corect. Nu pot accepta pe 
altul când eu îl iubesc pe Roger. Şi acum Roger nu 
mă va mai dori. Când va afla... 


— Nu va avea nicio importanță pentru el, a 
întrerupt-o Jamie, strângând-o mai tare, aproape 
feroce, de parcă ar fi putut îndrepta lucrurile doar 
prin voință. Dacă e bărbat decent, nu va avea nicio 

importanţă. Şi dacă te-ar refuza... ei bine, atunci nu 
te merită, o să-l bat măr și o să-l calc în picioare, 
după care o să-ţi găsesc un bărbat mai bun. 


Brianna a scos un scurt hohot de râs care s-a 
transformat în suspine, apoi şi-a îngropat faţa în 
umărul lui. Legănând-o şi vorbindu-i în șoaptă ca 
şi cum ea ar fi fost o fetiţă cu un genunchi julit, a 
bătut-o uşor pe spate şi ochii lui i-au întâlnit pe ai 
mei pe deasupra capului Briannei. 


Nu plânsesem când îmi povestise; mamele sunt 
tari. Insă acum ea nu mă putea vedea, iar Jamie 
preluase pentru moment povara tăriei de pe umerii 
mel. 


Nici ea nu plânsese când îmi povestise. Însă acum 
se agăța de el şi plângea, atât de uşurare, am 
socotit, cât şi de suferință. El a tinut-o în braţe şi a 
lăsat-o să plângă, mângâind-o din nou în timp ce 
se uita la mine. 


Mi-am şters ochii cu mâneca, iar Jamie mi-a 
zâmbit slab. Brianna a suspinat lung, şi Jamie a 
bătut-o din nou ușor pe spate. 


— Englezoaico, mi-e foame, a spus el. Şi cred că o 
picătură de ceva nu i-ar strica niciunuia dintre noi. 


— Adevărat, am aprobat eu dregându-mi glasul. Mă 
duc să aduc nişte lapte din şopron. 


— Nu la lapte m-am referit când am zis o picătură! 
a strigat el după mine, prefăcându-se revoltat. 


Ignorând atât remarca lui, dar şi râsul înfundat al 
Briannei, am deschis ușa. 


Noaptea era rece şi luminoasă, iar stelele toamnei 


păreau scântei strălucitoare. Nu eram îmbrăcată 
pentru a merge afară, am simţit înțepătura frigului 


406 


pe față şi pe mâini, dar am rămas nemișcată, 
îngăduind vântului să mă mângâie şi să ia cu sine 
încordarea trăită în ultimul sfert de oră. 


Era linişte deplină; greierii și cicadele muriseră de 
mult ori intraseră în pământ laolaltă cu şoarecii, 
sconcşii şi oposumii care renunţaseră la nesfârşita 
căutare a hranei ca să viseze vise de iarnă, după ce 
acumulaseră suficientă grăsime ca să le țină cald. 
Doar lupii vânau în nopțile geroase ale sfârşitului 
de toamnă, dar ei umblau în tăcere pe pământul 
înghețat. 


— Ce facem noi acum? am zis încet, adresând 
întrebarea adâncimilor copleşitoare ale cerului vast 
şi întunecat. 


Nu am auzit niciun sunet în afara foşnetului 
vântului printre pini; niciun răspuns, ci doar 
propria întrebare — ecoul cuvântului „noi“, care îmi 
răsuna în urechi. Atâta lucru era adevărat; 
indiferent ce se întâmplase, niciunul dintre noi nu 
trebuia să înfrunte situația singur. Şi am presupus 
că, în fond, acesta era răspunsul de care aveam 
nevoie deocamdată. 


Când m-am întors, stăteau tot pe bancă, cu 
capetele apropiate, luminate de foc. Mirosul alifiei 
cu gențiană se combina cu cel înțepător de fum de 
pin ars şi cu aroma apetisantă a mâncării cu carne 
de vânat — dintr-odată, mi s-a făcut foame. 


Am lăsat ușa să se închidă uşor în urma mea şi am 
tras vărul greu. M-am dus să aţâţ focul şi am 
pregătit masa, aducând o pâine proaspătă de pe 
raft, după care am intrat în cămară pentru a lua 
nişte unt dintr-o oală. Am rămas acolo un moment 
şi mi-am plimbat privirea peste rafturile încărcate. 


„Increde-te în Dumnezeu şi roagă-te să te îndrume. 
Iar când te îndoieşti, mănâncă.“ Primisem acel sfat 


407 


de la un călugăr franciscan şi, în general, mi se 
păruse folositor. Am luat și un borcan cu gem de 
coacăze, o roată mică de caşcaval de capră şi o 
sticlă de vin din flori de soc, ca să meargă cu 
mâncarea. 


Când m-am întors, Jamie vorbea încet. Am 
terminat pregătirile, lăsând intonația adâncă a vocii 
lui să ne liniştească atât pe mine, cât şi pe Brianna. 


— Când erai mică, mă gândeam mereu la tine, 
tocmai îi spunea Jamie lui Bree, cu glas foarte 
moale. Când trăiam în peşteră, îmi imaginam că te 
tineam în braţe, un copilaş. Te strângeam lângă 
inimă şi îti cântam urmărind stelele călătorind pe 
cer. 


— Ce cântai? 


Şi vocea Briannei era scăzută, ridicându-se puţin 
peste pocnetele lemnelor din foc. I-am văzut mâna 
rezemată de umărul lui. A atins cu arătătorul o 
șuviță lungă și sclipitoare de păr, testându-i 
moliciunea. 


— Cântece vechi. Cântece de leagăn pe care mi le 
aminteam, pe care mi le cânta mama, aşa cum Și 
sora mea Jenny le cânta copiilor ei. 


Ea a oftat lung şi slab. 
— Cântă-mi acum, te rog, tată! 


El a ezitat, dar apoi şi-a aplecat capul către al ei şi 
a început să cânte ceva ciudat, lipsit de armonie, în 
gaelică. Jamie nu avea ureche muzicală; cântecul 
şovăia ciudat în sus şi în Jos, neavând nicio 
asemănare cu muzica, dar ritmul cuvintelor aducea 
linişte în urechile mele. 

Am înţeles mai toate cuvintele; era cântecul unui 
pescar, numind peştii din lacuri și mare, spunându- 
1 copilului ce îi va aduce acasă de mâncare. 
Cântecul unui vânător, numind păsări şi animale 
de pradă, pene pentru frumuseţe și blănuri pentru 
căldură, carne pentru iarnă. Era cântecul unui tată 
— o litanie delicată a chibzuinţei şi a protecției. 


M-am mișcat prin cameră fără zgomot, aducând 
farfuriile cositorite şi bolurile din lemn pentru 
cină, revenind ca să tai pâinea şi să o ung cu unt. 


— Tată, ştii ceva? a întrebat Bree încet. 


— Ce anume? a spus el, oprindu-se un moment din 
cântat. 


— Nu ai deloc voce. 


A urmat un mic hohot de râs şi un foşnet de haine 
când s-a mișcat pentru a sta amândoi mai comod. 


— Da, adevărat. Să mă opresc? 
— Nu. 


Brianna s-a cuibărit mai aproape și şi-a lăsat capul 
pe umărul lui. 


El şi-a reluat cântecul fără melodie, dar după 
câteva momente s-a întrerupt. 


— Ştii ceva, a leannan? 


Brianna stătea cu ochii închişi, genele ei lungi 
aruncau umbre adânci peste obraji, dar i-am văzut 
buzele arcuindu-se într-un zâmbet. 


— Ce anume, tată? 


— Cântăreşti cât o căprioară mare. 

— Să mă dau jos? a întrebat ea, fără să se muşte. 
— Nu. 
Ea a întins o mână și i-a atins obrazul 


— Mi gradhaich a thu, athair, a şoptit ea. Te iubesc, 
tată! 


El a strâns-o mai aproape, şi-a aplecat capul şi a 
sărutat-o pe frunte. Focul a cuprins o bucată de 
rășină şi s-a întețit brusc în spatele lor, luminându- 
le fețele în auriu şi negru. Trăsăturile lui erau aspre 
şi îndrăzneţe; ale ei, un ecou mai delicat al oaselor 
lui grele şi ascuţite. Amândoi îndărătnici, amândoi 
puternici. ŞI, slavă Domnului, amândoi ai mei. 


După cină, epuizată de emoţii, Brianna a adormit. 
Şi eu mă simţeam sleită, dar încă nu-mi venea să 
dorm. Eram deopotrivă extenuată şi agitată, trăind 
acel sentiment oribil de pe câmpul de bătălie, 
senzaţia de a mă afla în miezul unor evenimente pe 
care nu le puteam controla, dar care trebuiau să își 
găsească o rezolvare. 


Nu voiam să rezolv nimic. Cel mai mult doream să 
alung toate gândurile despre trecut şi viitor şi să 
revin la pacea din noaptea precedentă. 


Voiam să mă strecor în pat cu Jamie şi să mă 
încălzesc lângă el, cuibăriți amândoi în siguranţă 
sub pilotă, feriți de răcoarea crescândă din cameră. 
Să urmăresc tăciunii stingându-se în timp ce 
discutam încet, trecând lent de la bârfe şi glume 
mărunte de peste zi la limbajul nopţii. Să permitem 
conversației noastre să treacă de la vorbe la 
atingeri, la micile mișcări ale trupurilor care erau 
în sine întrebare şi răspuns; discuţia noastră 
sfârşind în tăcerea somnului. 

Insă în acea seară necazul apăsa asupra casei şi 
între noi nu exista pace. 


Jamie umbla prin cameră ca un leu în cușcă, 
ridicând lucruri şi punându-le la loc. Am făcut 
ordine după masă şi l-am urmărit cu coada 
ochiului. Nu voiam decât să vorbesc cu el, dar, 
totodată, mă îngrozea acel gând. Îi promisesem lui 
Bree că nu-i voi spune despre Bonnet. Însă nu mă 
pricepusem niciodată să mint, iar Jamie ştia foarte 
bine să-mi citească gândurile. 


Am umplut o găleată cu apă din cazan şi am dus 
farfuriile să le spăl. 


Când m-am întors, l-am găsit pe Jamie stând lângă 
raftul pe care îşi ținea călimara, penele și hârtia. 
Nu se dezbrăcase pentru culcare, dar nici nu făcea 
vreo mișcare ca să le ia şi să se apuce de truda 
obișnuită de seară. Dar bineînţeles că nu putea 
scrie din cauza mâinii vătămate. 


— Vrei să scriu în locul tău? am întrebat, văzând că 
ridică pana şi o pune la loc. 


S-a întors cu o mişcare ce îi trăda neliniştea. 
— Nu, trebuie să-i scriu lui Jenny şi mai sunt şi alte 
lucruri care trebuie făcute, dar acum nu pot să mă 


așez şi să gândesc. 


— Ştiu cum te simți, am spus pe un ton 
compătimitor. 


Oarecum şocat, m-a privit. 
— Nici eu nu pot spune cum mă simt, englezoaico, 


a spus şi a râs ciudat. Dacă îţi închipui că știi, zi- 
mi. 

— Obosit, am spus şi mi-am pus mâna pe braţul lui. 
Furios. Îngrijorat. 


Am aruncat o privire spre Brianna care dormea în 
patul ci. 


— Cu inima zdrobită, probabil, am adăugat încet. 
— Toate astea, a spus el. Şi încă altele. 


Nu purta jabou, dar s-a tras de gulerul cămăşii ca 
şi cum l-ar fi sugrumat. 


— Nu mai pot sta aici, a spus el. 


S-a uitat scurt la mine; încă aveam hainele de peste 
zi, fustă, corset şi cămașă. 


— Vrei să ieşim puţin la plimbare? 


M-am dus imediat să-mi iau mantia. Afară era 
întuneric; nu va reuşi să-mi vadă faţa. 


Am pășit încet împreună, trecând de prag şi pe 
lângă șoproane, spre țarcul animalelor și câmpul 
aflat ceva mai departe. L-am prins de braţ şi l-am 
simțit încordat şi rigid sub degete. 


Nu aveam idee cum să încep, ce să spun. Probabil 
că era mai bine să tac, m-am gândit. Amândoi 
eram tulburați, deşi, de dragul Briannei, ne 
străduiserăm să rămânem calmi. 


L-am simţit cum fierbe de furie. Lucru de înţeles, 
dar furia e volatilă ca petrolul lampant — ținută sub 
presiune, fără vreo țintă împotriva căreia să o 
dezlănțui. Un cuvânt imprudent de-al meu ar fi 
fost suficient să declanşeze explozia. lar dacă 
exploda lângă mine, ori plângeam, ori mă aruncam 
de gâtul lui — dispoziția mea era departe de a fi 
stabilă. 

Am mers mult timp, printre copacii din apropierea 
câmpului de porumb, acum pustiu, am dat ocol şi 
ne-am întors, călcând uşor printr-un câmp minat de 
tăcere. 


— Jamie, am rostit eu în cele din urmă, când am 
ajuns la marginea fostului lan, ce-ai făcut cu 
mâinile? 


— Poftim? 

A tresărit şi s-a întors către mine. 

— Mâinile tale. 

L-am prins de una și am ţinut-o între palme. 


— Nu te-ai ales cu fractura aceea stivuind pietre de 
horn. 


— Aha! 


A rămas nemișcat, lăsându-mă să îi ating 
încheieturile umflate ale mâinii. 


— Brianna, a spus el. Ţi-a zis cum îl chema pe 
bărbat? Ţi-a spus numele lui? 


Am ezitat — și am fost pierdută. Mă cunoştea bine. 
— Ţi-a spus, nu? 

Glasul îi suna primejdios. 

— M-a pus să-i promit că nu-ți voi spune, am 
răspuns fără să gândesc. I-am explicat că îți vei da 


seama că îți ascund ceva, dar, Jamie, am promis. 
Nu mă forța să-ți spun, te rog! 


A pufnit în semn de dezgust pe jumătate amuzat. 

— Da, te cunosc bine, englezoaico. N-ai putea 
păstra un secret faţă de cineva care te cunoaște cât 
de cât. Până şi lan te poate citi ca pe o carte. 


Apoi a făcut un gest de respingere. 


— Nu-ţi mai chinui conştiinţa. O să-mi spună chiar 
ea, când va dori. Pot aştepta. 


Degetele mâinii vătămate s-au strâns lipite de kilt 
şi am simţit un fior rece pe spinare. 


— Mâinile tale, am repetat. 


A inspirat adânc şi le-a întins în faţă, cu palma în 
Jos. Le-a mişcat încet. 


— Englezoaico, mai ţii minte, atunci când ne-am 
cunoscut? Dougal mă îndrăcise atât de tare, încât 
credeam că o să-l iau la pumni, şi totuşi nu am 
putut face asta atunci. Tu mi-ai spus: „Loveşte în 
ceva şi o să te simți mai bine.“ 


Mi-a zâmbit ironic în colțul gurii. 

— Şi am lovit într-un copac. M-a durut, dar ai avut 
dreptate, nu? Cel puţin o vreme, m-am simțit mai 
bine. 

— Aha! 

Am expirat, uşurată că nu intenționa să insiste. Să 
aştepte, atunci, m-am gândit; mă îndoiam că își 
dădea seama că fiica lui putea fi la fel de 
încăpăţânată ca şi el. 


— Ţi-a... ţi-a spus ce s-a întâmplat? 


Nu-i vedeam faţa, dar ezitarea din exprimare a fost 
perceptibilă. 


— Vreau să spun... 

A inspirat şuierător. 
— Bărbatul acela 1-a făcut rău? 
— Nu, fizic, nu. 


Am şovăit şi eu, imaginându-mi că puteam simţi 
greutatea verighetei din buzunar, deși, bineînţeles, 
nu puteam. Brianna nu îmi ceruse să păstrez secret 
decât numele lui Bonnet, dar nu voiam să îi ofer 
lui Jamie amănuntele pe care ea mi le dezvăluise 
decât dacă el mi-ar fi cerut-o. Şi nu credeam că îmi 
va cere asta; era ultimul lucru pe care ar fi vrut să 
îl afle. 


Nu a întrebat; doar a murmurat ceva în gaelică şi a 
continuat să meargă cu capul plecat. 


Tăcerea odată spartă, am constatat că nu mai 
puteam suporta. Mai bine să explodez decât să mă 
sufoc. Mi-am retras mâna de pe braţul lui. 


— La ce te gândeşti? 


— Mă întreb... dacă e groaznic să fu... să fu 
violată... dacă nu... dacă nu există nicio vătămare. 


A ridicat din umeri neliniștit, ca şi cum l-ar fi 
strâns haina. 


Ştiam prea bine ce era în mintea lui. Inchisoarea 
Wentworth şi cicatricele care îi brăzdau spatele, o 
rețea de amintiri groaznice. 


— Presupun că e destul de rău, am spus eu. Deşi 
cred că ai dreptate, ar fi mai ușor să suporţi dacă 
nu ar exista o amintire fizică. Însă există şi 
amintirea psihică, m-am simțit obligată să adaug. 
Şi, fiindcă veni vorba de asta, ea este foarte 
puternică! 

Involuntar, şi-a strâns degetele mâinii stângi lângă 
corp. 


— Mda, aşa e, a murmurat el. 


S-a uitat nesigur la mine, iar luna pe jumătate i-a 
luminat trăsăturile feţei. 


— Şi totuşi, nu a vătămat-o, iar asta înseamnă ceva. 
Dacă ar fi făcut-o... moartea ar fi o pedeapsă prea 
blândă pentru el, a încheiat brusc. 


— Mai există şi amănuntul că nu-ţi „revii“ din 
graviditate, am spus eu oarecum tăios. Dacă i-ar fi 
rupt oasele ori ar fi făcut-o să sângereze, s-ar fi 


vindecat. Aşa cum stau lucrurile — ea nu va uita 
asta niciodată, să ştii. 


— Ştiu! 


Am tresărit, iar el a observat. A schițat un gest prin 
care îşi cerea scuze. 


— N-am vrut să tip. 


Am dat din cap drept răspuns, apoi am continuat să 
mergem alături, dar fără să ne atingem. 


— Inseamnă că... a început el, apoi s-a oprit şi mi-a 
aruncat o privire. 


A făcut o grimasă, nervos pe el însuși. 


— Ştiu, a spus el, mult mai încet. Englezoaico, 
iartă-mă, dar ştiu mai multe despre treaba asta 
decât tine. 


— Nu am de gând să mă cert cu tine. Dar tu nu ai 
purtat un copil în pântece, nu ai cum să ştii cum e. 


— Ba te cerți cu mine, englezoaico. Incetează! 

M-a strâns tare de braţ, apoi mi l-a eliberat. 
Apăruse o notă de amuzament în vocea lui, însă 
era cât se putea de serios. 


— Incerc să-ţi spun ceea ce știu. 
A rămas nemișcat o clipă, ca să-şi adune gândurile. 


— De mult nu mi-am mai amintit de Jack Randall, a 
zis în cele din urmă. Nu voiam s-o fac acum. Dar 
uite că s-a întâmplat. 


A ridicat din nou din umeri şi și-a trecut mâna 
peste obraz. 


— Există trup şi există suflet, englezoaico, a rostit 
el rar, ordonându-și ideile. Eşti doctor, aşa că știi 
bine un lucru. Dar celălalt e mai important. 


Am deschis gura ca să îi spun că ştiam asta la fel 
de bine, dacă nu chiar mai bine, dar am închis-o 
fără să spun nimic. El nu a observat; nu vedea nici 
câmpul întunecat, nici pădurea de arțari cu 
frunzele devenite argintii în lumina lunii. Ochii lui 
erau îndreptaţi spre o încăpere mică, cu pereţi din 
piatră, cu o masă, scaune şi un opaiţ. Şi un pat. 


— Randall, a spus el dus pe gânduri. Mai tot ce mi- 
a făcut... aş fi putut îndura. 


Şi-a desfăcut degetele mâinii drepte; bandajul din 
jurul degetului fracturat a strălucit alb. 


— Ar fi trebuit să mă tem, să fiu rănit; aş fi vrut să 
îl ucid pentru ce-mi făcuse. După aceea aş fi trăit 
şi nu i-aş fi simțit niciodată atingerea pe piele și 
nici mizeria lui în mine, numai că el nu s-a 
mulțumit doar cu trupul meu. El mi-a vrut sufletul 
— ŞI l-a avut. 


Bandajul alb a dispărut când a strâns pumnul. 

— Da, în fine, știi asta. 


S-a întors brusc şi a luat-o din loc. A trebuit să 
iuţesc pasul ca să îl prind din urmă. 


— Voiam să spun... oare acel bărbat era un străin 
pentru ea şi a avut-o doar pentru un moment de 
plăcere? Dacă i-a vrut doar trupul... cred că ea se 
va vindeca. 


A inspirat din nou adânc şi a expirat la fel; am 
văzut ceața slabă înconjurându-i capul preţ de o 
clipă. Aburul furiei lui, devenită vizibilă. 


— Dar dacă o cunoştea, dacă îi era îndeajuns de 
apropiat ca să o dorească anume pe ea, şi nu pe 
orice femeie, atunci s-ar putea ca el să-i fi atins 
sufletul şi astfel să-i fi provocat răni mari... 


— Nu crezi că a rănit-o cu adevărat? am întrebat 
ridicând glasul fără să vreau. Fie că o cunoștea, fie 
că nu... 


— Ascultă, e cu totul altceva! 
— Ba nu. Ştiu ce vrei să spui. 
— Nu ştii! 

— Ba da. Dar de ce...? 


— Pentru că nu trupul tău contează când facem 
dragoste, a spus Jamie. Şi ştii asta destul de bine, 
englezoaico. 


S-a întors şi m-a sărutat sălbatic, luându-mă cu 
totul prin surprindere. Mi-a strivit buzele de dinţi, 
apoi mi-a cuprins toată gura într-a lui, pe jumătate 
muşcându-mă, imperativ. 


Ştiam ce dorea de la mine; şi eu doream același 
lucru cu disperare de la el — siguranţa. Insă 

niciunul dintre noi nu avea aşa ceva de oferit în 
acea seară. 


Şi-a înfipt degetele în umerii mei, apoi au alunecat 
în sus, prinzându-mă de gât. Firele de păr de pe 
braţele mele s-au înfiorat când m-a strâns la piept, 
apoi s-a oprit. 


— Nu pot, a spus el. 


M-a strâns puternic de gât, apoi mi-a dat drumul. 
Gâfâia. 


— Nu pot. 


S-a retras şi s-a întors cu spatele, căutând pe 
dibuite şipcile gardului de parcă ar fi orbit. Şi-a 
încleştat ambele mâini pe stinghiile de lemn și a 
rămas aşa, cu ochii închiși. 


Picioarele mi s-au înmuiat şi am început să tremur. 
Mi-am strâns braţele în jurul taliei pe sub mantie și 
m-am aşezat la picioarele lui. Și am aşteptat, cu 
inima bătându-mi dureros în urechi. Vântul nopții 
trecea printre copacii de pe culme, murmurând 
printre pini. Undeva departe, pe dealurile 
întunecate, o pumă a scos un țipăt ca de femeie. 


— Nu neg că te doresc, a spus el într-un târziu, și 
am auzit foşnetul hainei lui când s-a întors spre 
mine. 


A rămas în picioare, cu capul plecat, iar părul lui 
legat în coadă a sclipit în lumina lunii, dar faţa i-a 
rămas ascunsă de întuneric, fiindcă luna bătea din 
spatele lui. În cele din urmă, s-a aplecat şi m-a 
prins de braț cu mâna vătămată, ridicându-mă în 
picioare. 


— Te doresc mai mult decât oricând, a spus el încet. 
Iisuse! Am nevoie de tine, Claire. Dar nici nu pot 

suporta gândul că sunt bărbat. Nu te pot atinge şi 
să mă gândesc că el... Nu pot. 


I-am atins braţul. 
— Am înţeles, am spus și era adevărat. 


M-am bucurat că nu ceruse amănunte; îmi doream 
să nu le fi ştiut nici eu. Cum ar fi fost să fac 
dragoste cu el, gândindu-mă tot timpul la un act 
identic în mișcări, dar cu totul diferit în esenţa lui? 


— Am înţeles, Jamie, am repetat eu. 

A deschis ochii şi m-a privit. 

— Da, înţelegi, nu-i aşa? Asta voiam să spun. 
M-a luat de braţ și m-a tras aproape de el. 


— Claire, m-ai putea face fărâme fără să mă atingi, 
mi-a şoptit, pentru că mă cunoşti. 


Degetele lui mi-au atins obrazul. Erau reci şi 
țepenc. 


— Şi eu aş putea face acelaşi lucru. 


— Ai putea, am spus, simţindu-mă brusc fără 
putere. Dar mi-aş dori să nu o faci. 


A surâs vag auzindu-mi vorbele, s-a aplecat şi m-a 
sărutat foarte delicat. Am rămas împreună, abia 
atingându-ne, cu excepţia buzelor, fiecare din noi 
simțind răsuflarea celuilalt. 


Da, ne-am spus mut unul altuia. Da, sunt încă aici. 
Nu reprezentam salvarea, ci doar o mică frânghie 
de salvare, întinsă peste prăpastia care se căsca sub 
noi. Ştiam ce voia să spună despre diferenţa dintre 
vătămările aduse trupului și cele aduse sufletului, 
ceea ce nu îi puteam explica era legătura ce ia 

naștere în pântecele unei femei. Intr-un târziu, m- 
am retras şi am ridicat privirea spre el. 


— Brianna e o persoană foarte puternică, i-am spus. 
La fel ca tine. 


— Ca mine? a pufnit el. Atunci, să o ajute 
Dumnezeu. 


A oftat, s-a întors şi a pornit de-a lungul gardului. 
M-am grăbit să îl ajung din urmă. 


— Acest bărbat, acest Roger, despre care vorbeşte 
Brianna.... Va rămâne alături de ea? m-a întrebat el 
brusc. 


Am inspirat adânc şi am expirat lent, neștiind cum 
să răspund. Îl cunoscusem pe Roger doar câteva 
luni. Îl plăceam; de fapt, tineam foarte mult la el. 
Din câte știam, era un tânăr cât se poate de decent 
şi de onorabil, dar cum aş fi putut pretinde că 
ştiam ce va gândi, va face sau va simți când va afla 
că Brianna fusese violată? Ba mai rău, că purta în 
pântece copilul violatorului? 


Nici măcar cei mai buni bărbaţi nu ar fi în stare să 
facă faţă unei asemenea situaţii; de-a lungul anilor, 
ca medic, văzusem  destrămându-se căsătorii 
trainice din cauza tensiunilor produse de lucruri 
mai mărunte. Şi cele care totuşi rezistaseră erau 
afectate de neîncredere. În mod involuntar, mi-am 
apăsat o mână de picior, simțind duritatea 
cerculețului de aur din buzunar. De la F pentru C. 
cu dragoste. Totdeauna. 


— Tu ai face-o? l-am întrebat în cele din urmă. 
Dacă ar fi vorba despre mine? 


S-a uitat aspru la mine şi a deschis gura vrând să 
spună ceva. Apoi a închis-o şi m-a privit, 

căutându-mi faţa, iar sprâncenele i s-au unit, semn 
că era tulburat de gânduri. 

— Am vrut să spun: „Da, sigur!“, a rostit într-un 
târziu, dar încet. Dar eu ţi-am promis cândva 
sinceritate, nu? 


— Mi-ai promis, am răspuns şi am simțind un gol în 
inimă din cauza vinovăţiei. 


Cum îi puteam pretinde sinceritate, dacă eu nu i-o 
puteam oferi? Şi totuși, întrebase. 


A lovit uşor cu pumnul în stâlpul gardului. 


— Ifrinn! Da, la naiba — aş face-o. Ai fi a mea, chiar 
dacă nu ar fi al meu copilul. Iar dacă tu... da. Așa 
aş face, a repetat el apăsat. Te-aș lua, cu copil cu 
tot, şi ducă-se dracului toată lumea! 


— Şi nu te-ai mai gândi la asta după aceea? l-am 
întrebat. N-ai avea asta în minte când ai veni în 
patul meu? Nu l-ai vedea niciodată pe tatăl când 
te-ai uita la copil? Nu mi-ai arunca asta niciodată 
în față şi nu ar schimba nimic între noi? 


A deschis gura să-mi răspundă, dar a închis-o fără 
să spună nimic. Apoi am remarcat cum expresia 
feţei 1 se transformă, din cauza şocului provocat de 
înțelegere. 


— Oh, Hristoase, a spus el. Frank. Nu la mine te 
refereai, ci la Frank. 


Am dat din cap, iar el m-a prins strâns de umeri. 


— El ce ţi-a făcut? a întrebat. Ce? Spune-mi, 
Claire! 


— A rămas alături de mine, am spus, cu un glas care 
şi mie mi s-a părut sugrumat. Am încercat să-l 

determin să plece, dar nu a vrut. lar apoi, când s-a 
născut copilul, Brianna, a iubit-o, Jamie. Nu era 
sigur, nu credea că poate — şi nici eu —, dar a iubit- 
o. Îmi pare rău, am adăugat. 


A inspirat adânc şi mi-a eliberat umerii. 


— Să nu-ţi pară rău pentru asta, englezoaico, a spus 
cu glas răguşit. Niciodată. 


Şi-a frecat faţa cu mâna şi am auzit sunetul făcut 
de barba crescută peste zi. 


— Dar tu, englezoaico? a spus el. Ce ai spus când el 
a venit în patul tău? A crezut că...? 


S-a întrerupt brusc, lăsând toate întrebările să 
plutească în aer între noi, nerostite, însă gândite. 


— Poate că eu... poate greşeala a fost a mea, am 
spart eu în cele din urmă tăcerea aşternută. Nu am 
putut uita, înţelegi? Dacă puteam... ar fi fost altfel. 


Ar fi trebuit să mă opresc, dar nu am reușit; 
cuvintele stăvilite toată seara au năvălit ca un 
şuvoi de neoprit. 


— Ar fi fost mai uşor — mai bine pentru el — dacă ar 
fi fost vorba de viol. Asta i-au spus doctorii; că 
fusesem violată şi maltratată şi că aveam năluciri. 
Aşa a crezut toată lumea, dar eu am continuat să-i 
spun că nu, nu era aşa, am insistat să-i mărturisesc 
adevărul. Iar după o vreme m-a crezut, cel puţin pe 
Jumătate. Şi acela a fost necazul, nu că purtasem în 
pântece copilul altui bărbat, ci că te iubisem. Şi că 
te iubeam în continuare. Nu putea altfel, am 
adăugat pe un ton mai moale. Frank a fost mai bun 
decât mine. A putut trece peste trecut, cel puţin de 
dragul lui Bree. Dar pentru mine... 


Cuvintele mi-au rămas în gât şi am tăcut. 

Jamie s-a întors şi s-a uitat îndelung la mine, cu 
chipul lipsit de orice expresie, cu ochii ascunși de 
umbra sprâncenelor. 


— Şi aşa ai trăit douăzeci de ani alături de un bărbat 
care nu te-a putut ierta pentru ceva ce nu fusese 
vina ta? Eu ţi-am făcut asta, nu? a întrebat el. Şi 
mie îmi pare rău, englezoaico. 


Am răsuflat scurt, aproape un suspin. 


— Ai spus că m-ai putea face fărâme fără să mă 
atingi, am spus eu. Ai avut dreptate, lua-te-ar 
naiba! 


— lartă-mă! a şoptit din nou, dar de astă dată a 
întins braţele și m-a strâns la piept. 


— Că te-am iubit? Să nu-ţi pară rău pentru asta, am 
spus cu glas pe jumătate înfundat de cămașa lui. 
Niciodată. 


Nu mi-a răspuns, şi-a aplecat capul şi şi-a lipit 
obrazul de părul meu. Era linişte, astfel că i-am 
auzit bătăile inimii, chiar dacă vântul șoptea 
printre copaci. Pielea mea era rece. Lacrimile din 
ochi mi s-au răcit instantaneu. 


In cele din urmă, m-am desprins din îmbrăţişare şi 
am făcut un pas înapoi. 


— Ar fi mai bine să ne întoarcem în casă, am zis, 
străduindu-mă să adopt un ton normal. E groaznic 
de târziu. 


— Da, aşa cred şi eu. 
Mi-a oferit braţul, şi l-am acceptat. 


Am mers într-o tăcere mai calmă, coborând poteca 
spre marginea micului defileu din susul pârâului. 

Era destul de frig, astfel că, acolo unde ajungea 
lumina stelelor, printre pietre se vedeau mici 
cristale de gheaţă, însă pârâul nu era înghețat. 
Chpocitul lui umplea aerul şi ne-a împiedicat să 
fim prea liniștiți. 


— Fi bine, a spus Jamie când am ajuns pe cărarea 
care ducea pe lângă coteţul porcilor, sper că Roger 
Wakefield este un om mai bun decât noi doi — eu și 
Frank. 


Mi-a aruncat o privire. 

— Bagă de seamă, dacă nu va fi, îl bat de-l rup. 
Am râs fără să vreau. 

— Asta ar ajuta enorm situația, sunt convinsă. 


El a pufnit scurt şi a continuat să meargă. Ajunşi la 
poalele dealului, ne-am întors fără să vorbim şi am 
pornit spre casă. La câțiva paşi de cărarea care 
ducea spre uşă, l-am oprit. 


— Jamie, am spus cu glas şovăielnic. Crezi că te 
iubesc? 


A întors capul şi, înainte de a-mi răspunde, m-a 
măsurat câteva clipe. Luna îi lumina faţa, 


reliefându-i trăsăturile de parcă ar fi fost dăltuite 
din marmură. 


— Păi, dacă nu e aşa, englezoaico, a spus el după o 
vreme, ai ales un moment foarte nepotrivit să-mi 
spui asta. 

Am expirat într-un soi de râs. 

— Nu, nu e vorba de asta, l-am asigurat. Dar... 

Am simțit cum gâtul mi se strânge şi m-am grăbit 


să înghit în sec, ca să las cuvintele să iasă. 

— Nu spun asta prea des. Probabil că nu am fost 
crescută să spun astfel de lucruri; am locuit cu 
unchiul meu, iar el s-a purtat foarte afectuos cu 
mine, dar nu... în fine, nu ştiu cum oamenii 
căsătoriţi... 


El mi-a acoperit uşor gura cu palma și a schiţat un 
zâmbet. După o clipă, şi-a retras-o. 


Am inspirat adânc şi mi-am dres glasul. 


— Ascultă, voiam să spun că... dacă nu o spun, cum 
ştii că te iubesc? 


A stat nemișcat privindu-mă, apoi a dat din cap în 
semn de înțelegere. 


— Ştiu asta pentru că eşti aici, englezoaico, a 
răspuns el încet. La asta te refereai, nu? Că acest 


Roger a venit după ea. Şi că probabil o iubeşte 
îndeajuns? 


— Nu e ceva ce ai face doar pentru o prietenă. 


A dat din nou din cap, dar eu am ezitat, dorind să-i 
spun mai multe, să îl fac să înţeleagă întreaga 
semnificaţie a acelui gest. 


— Nu ţi-am povestit prea multe despre asta, pentru 
că... nu există cuvinte. Dar ți-aş putea spune un 
lucru. Jamie... 


Fără să vreau, am început să tremur, dar nu de frig. 


— Nu toți cei care trec prin pietre ies cu bine de 
acolo. 


Privirea lui s-a întunecat. 
— De unde ştii asta, englezoaico? 


— Pot — am putut — să-i aud. Urlând. 

De astă dată am început să tremur de-a binelea, din 
cauza unui amestec de frig şi de amintiri, iar el mi- 
a prins mâinile într-ale lui şi m-a tras aproape. 
Vântul tomnatic scutura crengile sălciilor de lângă 
pârâu, un sunet ca de oase uscate, descărnate. M-a 
ținut strâns până când am încetat să tremur, apoi 
m-a eliberat. 


— Englezoaico, e frig. Hai înăuntru! 


S-a întors spre cabană, dar eu am pus mâna pe 
umărul lui ca să îl opresc. 


— Jamie. 

— Da. 

— Ar trebui... doreşti... e nevoie să o spun? 

S-a întors şi m-a măsurat cu privirea. Cu lumina 
lunii bătându-i din spate, părea să aibă o aură în 
jurul capului, dar trăsăturile îi erau ascunse din 


nou în întuneric. 


— Nu e nevoie, nu, a rostit abia auzit. Dar nu m-ar 
deranja dacă ai vrea să o spui. Din când în când. 
Atenţie, nu prea des; nu aş vrea să-mi scape 
noutatea. 


L-am simţit că zâmbeşte și nu mi-am putut reține 
un zâmbet de răspuns, indiferent că putea să-l vadă 
sau nu. 

— Deci nu ar strica din când şi când? 

— Nu. 

M-am apropiat și mi-am pus palmele pe umerii lui. 


— Te iubesc. 


S-a uitat îndelung la mine. 

— Mă bucur, Claire, a zis şi mi-a atins faţa. Sunt 
foarte încântat. Acum, hai la culcare; o să te 
încălzesc eu. 

ÎNTR-O IESLE 


Grajdul micut se afla într-o peșteră puţin adâncă de 
sub o proeminență stâncoasă, având în partea din 
faţă o  împrejmuire din bușteni de cedru, 
nedescojiți, înfipți la șaizeci de centimetri unul de 
altul în pământul bătucit, suficient de rezistenți 
pentru a descuraja chiar şi cel mai hotărât urs. 
Lumina pătrundea prin jumătatea superioară, 
deschisă, a uşii grajdului, iar fumul roșcat, încărcat 
de lumină, licărea pe faţada stâncoasă de deasupra, 
unduindu-se ca apa limpede care trece peste un 
bolovan. 


— De ce ai făcut o uşă dublă? întrebase ea. 


Į se păruse o trudă excesivă; un rafinament inutil 
pentru o construcţie atât de primitivă. 


— Trebuie să le oferim animalelor un loc spre care 
să se uite, îi explicase tatăl ei, arătându-i unde să 
netezească ţâţânile din curele de piele strânse în 
jurul buşteanului rotunjit. 


Jamie luase un ciocan ca să prindă pielea de lemn 
şi îi zâmbise, în timp ce îngenunchease peste 


poarta pe jumătate terminată. 


— Le ajută să fie fericite, înţelegi? 

Nu ştia dacă animalele erau fericite în staul, dar ea 
era; răcoare şi umbră, mirosind înţepător a paie şi 
a baligă de animale hrănite cu iarbă; era un refugiu 
paşnic în cursul zilei, când ocupanţii săi erau liberi 
să pască pe pajiște. Pe vreme rea sau noaptea, 
micuța îngrăditură reprezenta un locşor cald; la un 
moment dat, după căderea întunericului, trecuse 
destul de aproape de el ca să simtă răsuflănile slabe 
şi aburinde ale animalelor, strecurându-se prin 
spațiul dintre lemn şi stâncă, de parcă pământul 
însuși ar fi respirat printre buze întredeschise, 
adormit la căldură în frigul toamnei. 


În acea noapte era frig, stelele erau ascuţite ca 
vârfurile de ac în aerul limpede şi greu. Erau doar 
cinci minute de mers de la casă, dar Brianna 
tremura pe sub mantie când a ajuns la staul. 
Lumina care se revărsa afară nu provenea doar de 
la felinarul atârnat, a văzut ea, ci şi de la un vas 
pentru Jar, aflat într-un colț, ca să asigure lumină şi 
căldură pentru veghea dinăuntru. 


Tatăl ei se ghemuise pe un strat de paie, cu tartanul 
tras peste el, la mică distanță de vaca mică și 
bălţată. Animalul stătea pe o parte, cu picioarele 
întinse, gemând când şi când, cu o expresie de 
uşoară concentrare pe fața lată, de culoare albă. 


Auzind paşi pe pietriș, Jamie a ridicat capul brusc 
şi a dus din reflex o mână sub tartan. 


— Eu sunt, a spus ea, şi l-a văzut relaxându-se când 
a apărut în lumină. 


El şi-a tras picioarele într-o parte și s-a ridicat în 
șezut, frecându-şi faţa cu mâna, în timp ce ea a 


intrat şi a zăvorât poarta scundă. 


— Mama ta nu s-a întors încă? 

Se vedea limpede că era singură, însă el s-a uitat 
scurt peste umărul ei, ca şi cum ar fi sperat să o 
vadă pe Claire materializându-se din întuneric. 


Brianna a clătinat din cap. Claire plecase cu Lizzie 
ca însoțitoare până la una dintre fermele de la 
capătul celălalt al văii ca să asiste la o naștere; în 
cazul în care copilul nu venea pe lume înainte de 
apusul soarelui, amândouă aveau să-şi petreacă 
noaptea la famila Lachlan. 


— Nu. A spus că, dacă nu se întoarce, să-ți aduc eu 
masa de seară. 


A îngenuncheat şi a început să scoată dintr-un 
coşuleţ și să aşeze pe o cârpă pâinişoare umplute 
cu brânză şi murături, o tartă cu mere uscate și 
două sticle — una cu supă fierbinte, cealaltă, cu 
cidru. 


— Frumos din partea ta, fato! 

I-a zâmbit şi a ridicat una dintre sticle. 

— Tu ai mâncat? 

— Da, l-a asigurat ea. Mult. 

Mâncase, dar i-a fost imposibil să nu privească 
pofticioasă spre pâinişoarele proaspete; scăpase de 
senzația slabă de rău pe care o avusese mai 


devreme, înlocuită de o poftă de mâncare 
alarmantă prin intensitate. 


Lui nu i-a scăpat privirea ei şi, zâmbind, a scos 
pumnalul şi a tăiat o pâinișoară în două bucăţi, 
dându-i-o pe cea mai mare. 


Stând alături pe paie, au mâncat câteva momente 
în liniștea tulburată din când în când de pufnetele 
şi icnetele animalelor din grajd. La capătul 

îndepărtat al grajdului era un ţarc pentru scroafa 
enormă şi purceluşii fătați recent; Brianna a reușit 
să îi distingă în semiîntunericul de acolo — un şir 
de corpuri dolofane întinse pe paie, de forma unor 
cârnaţi. 


Restul spaţiului destul de mic era împărțit în trei 
boxe. Una era a vacii roşcate, Magdalen, care 
stătea întinsă pe paie şi rumega paşnică lângă 
viţelul ei de o lună, adormit și lipit de pieptul ei 
masiv. Cea de-a doua boxă era goală, dar avea pe 
podea un strat gros de paie, pregătit pentru vaca 
gestantă și viţelul care întârzia să apară. În cea de- 
a treia boxă se găsea iapa lui Ian, cu burta umflată, 
atârnând sub greutatea mânzului care urma să vină 
pe lume curând. 


— Parcă ar fi o maternitate, a spus Brianna, făcând 
semn din cap către Magdalen, în timp ce-şi scutura 
câteva firimituri de pe rochie. 


Jamie a zâmbit şi a ridicat o sprânceană, aşa cum 
făcea întotdeauna când ea spunea ceva, iar el nu 
înțelegea. 


— Ah, da? 


— E o secție specială dintr-un spital, unde stau 
mamele şi nou-născuţii, i-a explicat ea. Mama mă 
lua la spital câteodată şi mă lăsa să mă uit la 
camera copiilor cât timp ea îşi vizita pacienţii. 


Şi-a adus aminte brusc de mirosul de pe coridorul 
spitalului, uşor înţepător din cauza dezinfectantului 
şi a substanţelor folosite la spălatul pardoselii, de 
copiii înfăşați, dolofani ca niște purcei, stând în 
pătuţuri, cu păturile roz sau albastre, în funcţie de 
sex. Întotdeauna stătea mult acolo şi mergea de-a 
lungul șirului de copii, încercând să-l aleagă pe 
unul pe care să îl ia acasă, dacă ar fi putut să-l 
păstreze. 

Roz sau albastru? S-a întrebat ce culoare va primi 
cel pe care îl purta acum în pântece. Gândul la „el“ 
ca băiat sau fată era ciudat de tulburător şi l-a 
alungat vorbind. 


— Toţi copiii stau înapoia unui perete de sticlă, ca 
să-i poți privi, dar să nu răspândeşti germeni cu 
respirația ta, a spus ea, uitându-se la Magdalen 
care, rumegând mulţumită, nu lua în seamă balele 
verzui care îi picurau dintre fălci pe capul viţelului 
ei. 


— Germeni, a spus el cu un aer gânditor. Da, am 
auzit de ei. Nişte fiare mici şi primejdioase, nu? 


— Da, aşa e. 


Ținea foarte bine minte cum mama ei şi-a verificat 
lădiţa cu medicamente pentru vizita la famila 
Lachlan, umplând cu grijă sticla mare cu alcool 
distilat, luat din butoiul aflat în cămară. Şi o 
amintire ceva mai îndepărtată, dar la fel de vie, 
când mama ei îi explicase lui Roger Wakefield 
cum era lucrurile în trecut. 


„Naşterea era cel mai periculos lucru pentru o 
femeie“, spusese Claire,  încruntându-se și 
derulând în memorie scenele pe care le văzuse. 
„Infectii, placentă ruptă, prezentare anormală, 
avort spontan, hemoragii, febră puerperală — în 
cele mai multe locuri, şansele de a supravieţui 
nașterii erau cam de cincizeci la sută.“ 


În ciuda căldurii radiate de vasul cu cărbuni în care 
sfârâiau câteva bucăţi de pin, Brianna şi-a simțit 
degetele reci, iar pofta excesivă de mâncare a părut 
să dispară brusc. A lăsat jos restul de pâinișoară, a 
înghițit cu greu, de parcă bucata de pâine 1 se 
înțepenise în gât. 

Jamie şi-a lăsat mâna mare pe genunchiul ei, şi 
Brianna i-a simţit căldura chiar şi prin rochia de 
lână. 


— Mama ta n-o să te lase să păţeşti nimic, a spus el 
cu glas gros. A mai luptat cu germenii; am văzut-o. 
Nu i-a lăsat să mă doboare pe mine şi nu le va 
îngădui să îţi facă nici ție vreun rău. Doar e o 
persoană foarte încăpăţânată, nu? 


Brianna a râs, iar senzaţia de înec s-a estompat. 
— Ea ar spune că cine se aseamănă se adună. 
— Cred că are dreptate. 


Jamie s-a ridicat şi a dat ocol vacii gestante, 
lăsându-se pe vine şi uitându-se sub coada ei. A 
clătinat din cap, s-a întors lângă Brianna şi s-a 
aşezat. S-a rezemat şi a cules partea rămasă din 
pâinişoară. 


— E bine vaca? 


Brianna s-a aplecat, a luat câteva fire de paie şi le- 
a plimbat ademenitor pe sub botul vacii. Aceasta a 
răsuflat greu, însă a ignorat oferta, iar ochii ei 
căprui, cu gene lungi, s-au rostogolit încoace și 
încolo. Când şi când, flancurile i se unduiau sub 
blana aspră, dar lucioasă în lumina felinarului 
atârnat deasupra ei. 


Jamie s-a încruntat. 


— Da, cred că o să se descurce. Numai că e primul 
ei vițel, şi e cam mică pentru el. N-are decât un an; 
n-ar fi trebuit dată la montă, dar... 


A ridicat din umeri și a mușcat din pâine. 

Brianna și-a şters umezeala lipicioasă de pe mână 
de cuta rochiei. Brusc neliniștită, s-a ridicat şi s-a 
apropiat de ţarcul porcilor. 


Curbura mare a pântecului scroafei s-a ridicat din 
paie ca un balon umflat, iar carnea rozalie s-a 
văzut pe sub părul rar şi moale de culoare albă. 
Scroafa stătea întinsă cu o demnitate somnolentă, 
respirând rar şi adânc, ignorând forfoteala şi 
grohăiturile purceilor flămânzi care se buluceau 
unul în altul sub burta ei. Un purceluş a fost 
împins prea puternic de un altul și, pentru un 
moment, a scăpat sfârcul din gură; s-a auzit un 
guitat strident în semn de protest, iar un jet de 
lapte a ţâșnit din țâța eliberată brusc şi a căzut cu 
un plesnet slab pe paie. 


Brianna a simţit o uşoară gâdilătură în sâni; păreau 
dintr-odată mai grei decât de obicei, sprijiniți de 
braţele ei îndoite când se aplecase peste gard. 


Nu era o imagine deosebit de atrăgătoare a 
maternității — nu tocmai Fecioara şi Pruncul —, dar 
era ceva vag liniştitor în somnolenţa maternă, 
nonșalantă, un soi de siguranță nepăsătoare, o 
încredere oarbă în procesele fireşti. 


Jamie s-a uitat din nou la vaca gestantă şi a venit 
lângă Brianna. 


— Bună fată, a spus el aprobator, făcând semn cu 
capul spre scroafă. 


Parcă drept răspuns, scroafa a tras un vânt lung și 
bubuitor şi s-a mișcat puţin, întinzându-se pe paie 


cu un oftat voluptuos. 


— Mda, pare că ştie ce are de făcut, l-a aprobat 
Brianna, mușcându-și buza. 

— Bineînţeles. Are un temperament urât, dar e o 
mamă capabilă, asta e clar. E la a patra fătare şi nu 
a pierdut niciun purcel, nici nu a respins vreunul. 


A dat aprobator din cap spre scroafă, apoi a 
aruncat o privire spre vacă. 


— Sper ca şi vaca să se descurce la fel de bine. 
Brianna a inspirat adânc. 
— Dar dacă nu reuşeşte? 


El nu i-a răspuns imediat, ci a rămas rezemat de 
gard, uitându-se la purceii care se foiau. Apoi a 
ridicat puţin din umeri. 


— Dacă nu poate făta singură şi nici eu nu pot să 
scot viţelul, va trebui să o sacrific, a spus el cu un 
aer absent. Dacă salvez viţelul, poate îl va alăpta 
Magdalen. 


Măruntaiele i s-au strâns, alcătuind noduri și 
umflături din mâncarea abia înghițită. Sigur, 
văzuse pumnalul de la brâul lui, dar acesta făcea 
parte în asemenea măsură din ținuta lui obişnuită, 
încât nu se gândise să-și pună întrebări despre 
locul lui în acea scenă pastorală. Prezenţa mică și 
rotundă din pântecul ei stătea nemișcată şi grea, ca 
o bombă cu ceas care aştepta. 


Jamie s-a lăsat pe vine lângă vacă şi şi-a plimbat 
uşor o mână peste flancul umflat. Evident 
satisfăcut pentru moment, a scărpinat animalul 
între coarne, murmurând în gaelică. 


Cum de putea să-i şoptească vorbe drăgăstoase, s-a 
gândit Brianna, știind că peste câteva ore ar putea 
să-l spintece carnea vie? I s-a părut că asta 
dovedea sânge-rece; oare un măcelar le şoptea 
victimelor cuvinte precum „fetiţă dulce“? O mică 

bănuială înghețată i-a crescut în stomac, 
alăturându-se celorlalte lucruri grele care se aflau 
acolo, ca o adunătură de bile de rulment. 


El s-a ridicat, s-a întins, a clipit şi i-a zâmbit. 


— Vrei să te conduc până în casă, fata mea? O să 
mai treacă ceva vreme până să se întâmple ceva 
aici. 


— Nu, mai stau puţin. Dacă nu te superi. 


Acum, a hotărât ea, mânată de un impuls. Va 
întreba acum. Aşteptase zile întregi momentul 
potrivit, dar când putea găsi un moment mai bun 
pentru aşa ceva? Măcar vor fi singuri, fără 
posibilitatea de a fi tulburați. 


— Cum doreşti. Eu mă bucur de tovărăşia ta. 


Nu pentru multă vreme, s-a gândit Brianna când el 
s-a întors cu spatele ca să scotocească prin coșul 
adus de ea. Ar fi preferat să discut pe întuneric. I- 
ar fi fost mai ușor să întrebe ceea ce ţinea să afle, 
pe drumul întunecat spre casă. Dar cuvintele nu 
vor fi de ajuns; trebuia să-i vadă fața. 


Îşi simţea gura uscată, de aceea a acceptat 
recunoscătoare când el i-a oferit o cană cu cidru. 
Era tare și aromat, iar mica arsură a alcoolului a 
părut să-i mai ușureze greutatea din stomac. 


I-a înapoiat cana, dar, temându-se că efectul 
încurajator de moment al cidrului va dispărea 
înainte de a apuca să rostească acele cuvinte, nu a 
aşteptat ca el să bea. 


— Tată. 


— Da, fata mea. 

Işi turna în cană şi avea ochii aţintiți asupra 
şuvoiului auriu şi neclar. 


— Vreau să te întreb ceva. 

— Hm? 

A inspirat adânc şi a rostit cuvintele în grabă. 
— Tu l-ai ucis pe Jack Randall? 


Ținând sticla încă înclinată peste cană, el a 
îngheţat un moment. Apoi a îndreptat sticla cu 
grijă și a aşezat-o pe podea. 


— Dar unde ai auzit numele ăsta? a întrebat-o. 


S-a uitat direct la ea, şi glasul i-a rămas calm ca și 
ochiu. 


— De la tatăl tău? De la Frank Randall? 
— Mi-a povestit mama. 


Un muşchi i-a zvâcnit lângă colţul gurii, singurul 
semn care îi trăda starea de şoc. 


— Ţi-a spus. 
Nu era o întrebare, dar ea i-a răspuns. 


— Mi-a povestit ce... ce s-a întâmplat. Ce ţi-a făcut. 
La Wentworth. 


Mica picătură de curaj s-a consumat, dar nu mai 
conta; mersese prea departe ca să mai dea înapoi. 
El a rămas nemişcat şi a privit-o, uitând de cana 
din mână. Ei îi venea să i-o ia şi să o golească, dar 
nu îndrăznea. 


Şi-a dat seama mult prea târziu că el ar putea 
socoti o trădare din partea lui Claire că povestise 

cuiva, dar mai ales ei. S-a grăbit să vorbească, 
bâlbâindu-se în starea de agitaţie care o cuprinsese. 


— Nu mi-a spus acum, ci înainte... nu te 
cunoşteam... a crezut că nu te voi cunoaște... ştiu 
că n-a vrut să... 


EI a ridicat o sprânceană. 
— Stai liniştită, bine? 


Se bucura că trebuia să tacă. Nu se putea uita la el, 
ci stătea cu privirea coborâtă în poală, frământând 
stofa roşcată a rochiei. Tăcerea s-a prelungit, 
întreruptă doar de foşnetele şi de grohăielile 
înfundate ale purceilor, plus zgomotul venind 
dinspre stomacul lui Magdalen. 


De ce nu găsise altă cale? s-a întrebat ea, cuprinsă 
de chinurile stânjenelii. Goliciunea tatălui tău să 
n-o descoperi! 2 Să pomenească numele lui Jack 
Randall însemna să învie imaginea a ceea ce 
făcuse el — şi asta nu era ceva la care suporta să se 
gândească. Ar fi trebuit să o roage pe mama ei, iar 
ea să îi ceară asta... dar nu. Nu existase altă cale. 
Trebuia să afle de la el. 


Gândurile care îi goneau prin minte au fost 
întrerupte de cuvintele lui, rostite calm. 


— De ce întrebi, fata mea? 


Ea a ridicat capul brusc şi a descoperit că Jamie o 
privea peste cana cu cidru, de care nu se atinsese. 
Nu părea iritat, şi starea ei de moleșeală s-a mai 
risipit. A strâns pumnii pe genunchi ca să-şi 
găsească stăpânirea de sine şi l-a privit în ochi. 


— Vreau să ştiu dacă m-ar ajuta. Vreau să... să-l 
ucid. Pe cel care... 

A făcut un gest vag spre pântecul ei şi a înghițit cu 
greu. 


— Dar dacă o fac şi nu mă ajută... 


Nu a putut continua. El nu părea şocat, ci mai 
curând dus pe gânduri. A ridicat cana spre gură și, 
încet, a luat o sorbitură. 


— Ai mai ucis pe cineva până acum? 


Sunase ca o întrebare, dar Brianna şi-a dat seama 
că nu era aşa. Acelaşi muşchi a zvâcnit în colţul 
gurii lui — din amuzament, i s-a părut ei, nu de şoc 
— şi ea a avut o izbucnire de furie. 


— Crezi că nu pot, da? Pot. Ai face bine să mă 
crezi! 


Şi-a desfăcut mâinile mari şi capabile pe genunchi. 
Credea că putea face asta; deşi imaginea modului 
în care s-ar desfăşura totul era neclară. Cu sânge- 
rece, împușcarea i se părea cea mai bună soluţie, 
probabil singurul fel în care putea fi sigură. Dar, 
încercând să-şi imagineze aşa ceva, şi-a dat seama 
de adevărul unei vechi zicale: „Să-l împuşti ar fi o 
pedeapsă prea blândă pentru el.“ 


Probabil că ar fi fost prea blândă pentru Bonnet și 
nu ar fi însemnat o soluție îndeajuns de bună 
pentru ea. Noaptea, când azvârlea pilota de pe ea, 
incapabilă să suporte acea greutate infimă și 
senzaţia de constrângere, nu îl voia doar mort — 
voia să-l ucidă ea, cu patimă — să-l ucidă cu 
mâinile ei, luând înapoi prin carne ceea ce i se 
luase ei prin aceleași mijloace. 


ŞI totuși... la ce bun să îl ucidă, dacă tot o va 
bântui? Nu avea cum să ştie — decât dacă îi va 
spune tatăl ei. 

— Imi spui? a izbucnit ea. L-ai ucis până la urmă 
ŞI... asta te-a ajutat? 


El părea că se gândeşte, ochii lui au măsurat-o 
încet, privind-o printre gene. 


— Şi la ce mai poate folosi dacă îl ucizi? a întrebat- 
o. Nu-ţi va scoate copilul din pântec şi nici nu-ţi va 
înapoia fecioria. 

— Știu asta! 

A simțit că faţa i se înroşește şi a întors capul, 
enervată atât pe el, cât şi pe sine. Vorbeau de viol 
şi de crimă, și ea se jena că el pomenise de 


virginitatea ei? S-a silit să se uite din nou la el. 


— Mama a spus că ai încercat să îl omori pe Jack 
Randall la Paris, într-un duel. Ce ai crezut că vei 
recăpăta? 


El şi-a frecat obrazul cu putere, a inspirat adânc și 
a expirat uşor, cu ochii țintă la tavanul de piatră. 


— Insemna să-mi recapăt bărbăţia, a spus el încet. 
Onoarea. 


— Şi crezi că onoarea mea nu merită recăpătată? 
Ori îți închipui că e la fel ca şi cu fecioria mea? l-a 
întrebat ea imitându-i cu răutate accentul. 


EI s-a uitat tăios la ea. 

— Pentru tine e la fel? 

— Nu, nu e, a spus ea printre dinți. 
— Bine, a spus el scurt. 


— Atunci răspunde-mi, la naiba! 

A lovit cu pumnul în paie, dar nu a avut nicio 
satisfacție, pentru că lovitura n-a produs zgomot. 


— Faptul că l-ai ucis ţi-a redat onoarea? A ajutat? 
Spune-mi adevărul! 


Brianna s-a oprit şi a respirat apăsat. L-a fulgerat 
cu privirea, şi el s-a uitat fix la ea, cu răceală. A 
ridicat cana brusc spre buze, a băut tot cidrul dintr- 
o înghițitură şi a pus-o alături, pe paie. 


— Adevărul? Adevărul este că nu ştiu dacă l-am 
ucis eu sau nu. 


Ea a căscat gura de uimire. 
— Nu ştii dacă l-ai ucis? 
— Aşa am spus. 


O tresărire a umerilor i-a trădat iritarea. S-a ridicat 
brusc în picioare, semn că îşi pierduse răbdarea. 


— A murit la Culloden, şi eu am fost acolo. M-am 
trezit pe landă, după bătălie, şi Randall zăcea peste 
mine. Atâta știu, nimic mai mult. 


A făcut o pauză ca şi cum ar fi stat în cumpănă, 
apoi s-a hotărât. A împins un genunchi în faţă, și-a 
ridicat kiltul şi a arătat către picior. 


— Uite! 


Era o cicatrice veche, dar, în ciuda vârstei, nu era 
mai puţin impresionantă. Se întindea pe partea 
interioară a coapsei, lungă de aproape treizeci de 
centimetri, cu capătul de jos strâns şi înnodat, 
precum capul unei măciuci, restul fiind o linie mai 
clară, deși îngroșată şi răsucită. 


— O baionetă, cred, a spus el privind cicatricea fără 
emoție, apoi a lăsat kiltul să cadă, ascunzând-o din 

nou. 


— Ţin minte senzația când lama mi-a pătruns până 
la os, altceva nimic. Nici ce s-a întâmplat după 
aceea, nici ce s-a întâmplat înainte. 


A tras adânc aer în piept şi, pentru prima oară, 
Brianna şi-a dat seama că starea lui aparentă de 
calm îi cerea un efort deosebit. 


— Am socotit că era o binecuvântare faptul că nu 
mi-am amintit, a spus el în cele din urmă, uitându- 
se nu la ea, ci spre umbrele de la capătul staulului. 
Acolo au murit oameni viteji; oameni pe care i-am 
iubit mult. Dacă nu ştiam cum au murit, dacă nu 
îmi puteam aminti de ei şi nici nu le vedeam chipul 
în mintea mea — atunci nu aveam motive să îi 
socotesc morţi. Probabil că asta era lașitate, poate 
nu. Poate că am preferat să nu-mi amintesc în acea 
ZI; poate nu pot, chiar de aş vrea. 


A coborât privirea spre Brianna, ochii lui s-au 
îmblânzit, după care, neaşteptând niciun răspuns, 
s-a întors cu spatele, cu tartanul legănându-i-se. 


— După aceea... da, în fine. Răzbunarea nu mi s-a 
părut importantă atunci. Pe acel câmp de bătălie 
erau o mie de morţi, și am socotit că şi eu mă voi 
număra printre ei după câteva ore. Jack Randall... 


A făcut un gest ciudat, de enervare, alungând 
gândul de la Jack Randall de parcă acesta ar fi fost 
un tăun agasant. 


— Jack Randall era unul dintre ei. M-am gândit că 
îl puteam lăsa în voia Domnului. Atunci. 


Ea a inspirat adânc, încercând să își țină 
sentimentele sub control.  Curiozitatea şi 
compasiunea se luptau cu sentimentul copleşitor 
de frustrare. 

— Şi eşti... bine. Voiam să spun... în ciuda a tot... ce 
ti-a făcut? 


El i-a aruncat o privire exasperată, înțelegerea 
amestecându-se cu un amuzament pe jumătate 
furios. 


— Nu mor mulți din cauza asta. Nu eu. Şi nici tu, 
fato. 


— Deocamdată. 


Fără să vrea, şi-a dus mâna la burtă. Apoi s-a uitat 
fix la el. 


— Cred că vom afla peste şase luni dacă voi muri 
din cauza asta. 


Asta l-a tulburat; Brianna şi-a dat seama imediat. 
El a expirat lung și s-a încruntat. 


— O să te descurci bine, a spus el scurt. Eşti mai 
lată în şolduri decât vaca asta. 


— Ca mama ta? Toată lumea spune că semăn mult 
cu mama ta. Cred că şi ea a avut bazinul lat, dar 
asta nu a salvat-o, nu? 


El a tresărit ca şi cum ea l-ar fi plesnit cu o frunză 
de urzică peste față. În mod straniu, văzându-i 
reacția, a intrat în panică, în loc să simtă satisfacția 
la care se așteptase. 


În aceeaşi clipă a înţeles că promisiunea lui de a o 
proteja era în mare parte o iluzie. Da, era în stare 
să ucidă pentru ea. Ar fi fost dispus să moară 
pentru ea, nu avea nicio îndoială. Dacă i-ar 
permite, el i-ar răzbuna onoarea şi i-ar distruge 
dușmanii. Dar nu o putea apăra de propriul ei 
copil; era la fel de neputincios să o salveze de acea 
ameninţare ca şi cum nu l-ar fi găsit niciodată. 

— Voi muri, a spus Brianna, iar certitudinea rece i-a 
umplut pântecul ca mercurul îngheţat. Ştiu că așa 
se va întâmpla. 


— N-o să mori! 


Jamie s-a răsucit spre ea cu ferocitate şi şi-a înfipt 
degetele în braţele ei. 


— Nu voi îngădui asta! 


Brianna ar fi dat orice ca să îl creadă. Buzele îi 
erau amorțite şi rigide, iar funia făcea loc unei 
disperări reci. 


— Nu ai cum să mă ajuţi, a spus ea. Nu vei putea 
face nimic! 


— Dar mama ta poate, a zis el, dar cuvintele au 
sunat doar pe jumătate convingător. 


Strânsoarea lui a slăbit, iar ea s-a eliberat. 


— Nu, nu va putea, mai ales fără un spital, fără 
medicamente şi alte lucruri. Dacă... dacă se 
întâmplă ceva, tot ce poate face este să salveze 
copilul. 


Fără să vrea, privirea ei s-a îndreptat spre 
pumnalul lui, care lucea rece pe paiele unde el îl 
lăsase. A simțit că i se înmoaie genunchii şi s-a 
aşezat brusc. El a înşfăcat cana şi a turnat cidru în 
ea, după care a împins-o sub nasul ei. 


— Bea, a spus el. Bea tot, fato, eşti albă cum e 
cămaşa mea. 


A pus mâna pe ceafa ei, îndemnând-o. Ea a luat o 
gură, dar s-a înecat şi s-a retras, făcându-i semn să 
se îndepărteze. Și-a trecut mâneca rochiei peste 
bărbia umedă, ştergând cidrul vărsat. 

— Ştii ce este mai rău? Ai spus că nu a fost vina 
mea, dar a fost. 


— Ba nu! 


Brianna a fluturat o mână spre el, cerându-i să 
tacă. 


— Ai vorbit despre laşitate; ştii ce înseamnă asta. Ei 
bine, am fost laşă. Ar fi trebuit să lupt, n-ar fi 
trebuit să îl las să... dar mi-a fost teamă de el. Dacă 
m-aş fi dovedit destul de curajoasă, asta nu s-ar fi 
întâmplat, dar nu am fost, m-am temut! Iar acum 
sunt şi mai înspăimântată, a spus ea, cu glas gâtuit. 


Punându-şi mâinile pe paie, a respirat adânc pentru 
a-şi reveni. 


— Nu ai ce să faci, nici mama nu poate face mare 
lucru şi nici eu. lar Roger... 


Glasul i s-a frânt în acel moment și și-a muşcat 
buza, ca să-şi stăpânească lacrimile. 


— Brianna... a leannan... 


A făcut o mişcare pentru a o linişti, însă ea s-a tras 
înapoi, cu braţele împreunate peste pântec. 


— Mă tot gândesc... să îl ucid este ceva ce pot face. 
Este singurul lucru pe care-l pot face. Dacă eu... 
dacă va trebui să mor, măcar îl iau cu mine, iar 
dacă nu... atunci poate voi reuși să uit, dacă e mort. 


— Nu vei uita. 


Vorbele lui au fost clare şi apăsate, ca o lovitură de 
pumn în stomac. Incă ținea cana cu cidru ridicată. 
Şi-a lăsat capul pe spate şi a băut fără grabă. 


— Insă nu are importanță, a adăugat el, punând 
cana pe podea cu un aer hotărât, de parcă tocmai ar 

fi încheiat o afacere. Iţi vom găsi un soţ şi, imediat 
ce se va naşte copilul, nu vei mai avea de ce să te 
frămânţi. 


— Poftim? 
S-a uitat la el cu gura căscată. 
— Ce vrei să spui, cum adică să-mi găseşti un soţ? 


— Vei avea nevoie de unul, nu? a răspuns el, uşor 
surprins. Copilul trebuie să aibă tată. Şi dacă tu nu- 
mi spui cine te-a adus în situaţia de a avea pântecul 
umflat, ca să îl silesc să îşi facă datoria față de 
tine... 


— Crezi că m-aş căsători cu el? 
Vocea ei s-a stins, de astă dată din cauza uimirii. 
Glasul lui a devenit mai tăios. 


— Ei bine, mă gândeam... nu cumva te joci cu 
adevărul, fata mea? Poate că n-a fost vorba de viol; 
poate ţi-a displăcut acel bărbat şi ai fugit, apoi ai 
încropit toată povestea asta. La urma urmelor, nu 
ai niciun semn. E greu de crezut că un bărbat ar 
putea sili o fată cu statura ta, dacă nu ai fi fost și tu 
dispusă. 


— Crezi că mint? 


El a ridicat o sprânceană, privind-o cu cinism. 
Furioasă, ea şi-a repezit braţul spre el, dar el a 
prins-o de încheietura mâini. 


— Ei, acum, a spus el pe un ton de reproş. Nu ești 
prima femeie care a greșit şi încearcă să ascundă 
asta, dar... 


I-a prins şi cealaltă încheietură când ea a încercat 
să îl lovească, astfel că au ajuns foarte aproape 

unul de celălalt. 


— Nu e nevoie să faci atâta scandal, a spus Jamie. 
Ori l-ai vrut pe acel bărbat, iar după aceea l-ai 
lepădat? Așa este? 


Folosindu-și greutatea pentru a se trage deoparte, 
ea s-a răsucit în mâinile lui şi a lovit puternic cu un 
genunchi în sus. El s-a întors puţin, iar genunchiul 
ei l-a izbit în coapsă, nu în carnea vulnerabilă 
dintre picioarele, acolo unde ţintise ea. 


Lovitura sigur îl nimerise, însă el nu şi-a slăbit 
câtuşi de puţin strânsoarea asupra încheieturilor ei. 
Ea s-a răsucit, lovind cu picioarele şi blestemându- 
şi fustele. L-a izbit în fluierul piciorului cel puţin 
de două ori, însă el doar a chicotit, ca şi cum 
zbaterea şi lupta ei ar fi fost amuzante. 


— Asta e tot ce poţi face, fata mea? 


Apoi i-a dat drumul, dar numai pentru a-i prinde 
ambele încheieturi într-o singură mână. Cu cealaltă 
a împuns-o jucăuş în coaste. 


A fost cândva un om 

În Muir de Skene, 

El avea pumnale, iar eu nu; 
Dar m-am aruncat peste el 
Cu degetele mari, 

Și iată cum l-am împuns, 
Iată cum l-am împuns, 

l-am împuns. 


La fiecare repetare, îşi înfigea degetul mai adânc 
între coastele ei. 


— Ticălos nenorocit! a strigat Brianna. 

Şi-a încordat picioarele şi i-a tras braţul în jos cât 
de tare a putut, aducându-l suficient de aproape 
pentru a-l mușca. S-a repezit spre încheietura lui, 
dar, înainte de a reuşi să-şi înfigă dinţii în carnea 
lui, s-a trezit dezechilibrată şi azvârlită prin aer. 


A aterizat greoi în genunchi, cu un braţ răsucit la 
spate atât de strâns, încât a auzit cum i-a pocnit 
încheietura umărului. Strânsoarea de cot o durea; 
s-a zvârcolit, încercând să se răsucească, dar nu a 
reuşit. Braţul lui, ca o bară de fier, o apăsa pe 
umeri, silind-o să-şi aplece capul. Tot mai jos. 


A ajuns cu bărbia în piept; nu mai putea respira. Şi 
totuşi el îi apăsa capul în continuare. Genunchii 1- 
au alunecat în lateral, iar coapsele i s-a desfăcut 
din cauza presiunii apăsării. 


— Incetează! a icnit ea. 


Incercarea de a scoate vreun sunet prin traheea 
sugrumată îi producea dureri. 


— Dd... opre... 


Presiunea nemiloasă a încetat să sporească, dar nu 
a slăbit. L-a simțit în spatele ei, o forță inexorabilă, 
inexplicabilă. A întins mâna liberă, căutând să 
prindă ceva, să lovească ori să îndoaie, dar nu a 
nimerit nimic. 


— Ți-aş putea frânge gâtul, a spus el foarte încet. 


Greutatea brațului său i s-a ridicat de pe umeri, dar 
mâna răsucită la spate o silea să rămână aplecată, 
iar părul despletit şi răvăşit aproape că atingea 
podeaua. El i-a cuprins gâtul cu o mână. A simțit 
degetul mare și arătătorul de o parte şi de alta, 
apăsând uşor arterele. Apoi a strâns mai tare, și 
Brianna a văzut puncte negre înaintea ochilor. 

— Te-aş putea ucide, uite aşa! 


Şi-a ridicat mâna de pe gâtul ei şi i-a atins 
demonstrativ genunchiul, umărul, obrazul şi 
bărbia, subliniindu-i neputinţa. Brianna a întors 
capul, nu voia ca el să-i atingă obrajii umezi, 
lacrimile de furie. Apoi dintr-odată el i-a apăsat cu 
brutalitate mujlocul. Brianna a scos un sunet slab, 
ca şi cum s-ar fi înecat, şi şi-a arcuit spatele pentru 
a nu-şi rupe mâna, împingându-și şoldurile înapoi, 
cu picioarele  despărtate pentru a-și păstra 
echilibrul. 


— Te-aş putea folosi cum vreau, a spus el, şi ea a 
simțit răceala din glasul lui. M-ai putea opri, 
Brianna? 


Ea a simțit că se sufocă de furie şi de ruşine. 
— Răspunde-mi! 

A prins-o din nou de gât și a strâns-o. 

— Nu! 


Era liberă. Fiindcă el îi dăduse drumul pe 
neaşteptate, Brianna a căzut în față, abia reuşind să 
pună o mână pe podea pentru a se sprijini. 

Gâfâind și suspinând, a rămas întinsă pe paie. A 
auzit o răsuflare puternică lângă cap — Magdalen, 
stârnită de zgomote, se aplecase peste boxa ei şi 


privea cercetător. Incet şi dureros, Brianna s-a 
ridicat în șezut. 


El stătea deasupra ei cu braţele încrucişate. 
— Să te ia dracu”! a şuierat ea. 
A lovit cu palma în paie. 


— Doamne, cât aş vrea să te ucid! 

El a rămas nemişcat, continuând să se uite la ea. 
— Da, a zis el. Dar nu poţi, aşa e? 


Incapabilă să înţeleagă, ea a ridicat privirea spre el. 
Ochii lui o  ţintuiau, deloc furioși, deloc 
batjocoritori. In aşteptare. 


— Nu poți, a repetat el emfatic. 


Apoi Brianna a înţeles, şi un val fierbinte i-a trecut 
prin braţele dureroase şi pumnii juliți. 


— O, Doamne! a spus ea. Nu. Nu pot. N-aş putea. 
Chiar dacă aş fi luptat cu el... n-aş fi putut. 


Brusc, a început să plângă, nodurile lăuntrice 
desfăcându-se, greutățile ridicându-se, iar o 
uşurare binecuvântată i s-a răspândit în tot corpul. 
Nu fusese vina ei. Chiar dacă ar fi luptat cu toată 
puterea, aşa cum o făcuse acum... 


— N-aş fi putut, a spus ea și a înghiți în sec, 
respirând gâfâit. Nu l-aş fi putut împiedica. M-am 
tot gândit că dacă m-aş fi opus mai hotărât... dar 
nu ar fi contat. Nu l-aș fi putut împiedica. 


Mâna lui mare şi blândă i-a atins faţa. 


— Eşti o fată curajoasă, a şoptit el. Însă doar o fată. 
Ţi s-ar frânge inima și te-ai socoti laşă fiindcă n-ai 
putea lupta cu mâinile goale cu un leu? E același 
lucru. Nu fi prostuţă. 


Brianna şi-a şters faţa cu dosul mâinii şi şi-a tras 
nasul. 


El a apucat-o de cot şi a ajutat-o să se ridice, forţa 
lui nemaifiind o ameninţare sau o batjocură, ci o 
mare alinare. O usturau genunchii, pentru că şi-i 
julise de podea. Era nesigură pe picioare, dar a 

ajuns până la grămada de fân, unde el a lăsat-o să 
se aşeze. 


— Puteai să-mi spui, a spus ea. Că nu a fost vina 
mea. 


El i-a zâmbit uşor. 


— Ţi-am spus. Dar nu mă puteai crede decât dacă 
aflai singură. 


— Nu. Probabil că nu. 


O oboseală profundă, dar plină de pace se 
aşternuse deasupra ei ca o pătură. Şi de astă dată 
nu a simțit îndemnul de a o alunga. 


Prea vlăguită ca să se miște, s-a uitat cum el a udat 
o cârpă în troacă şi i-a şters faţa, i-a îndreptat fusta 
răsucită şi apoi i-a turnat cidru. 


Când i-a întins cana plină, ea a pus mâna pe braţul 
lui. Osul şi mușchiul erau solide şi calde sub palma 
el. 


— Ai fi putut să te împotriveşti. Dar n-ai făcut-o. 


El şi-a lăsat mâna grea peste a ei, a strâns-o ușor Și 
i-a dat drumul. 


— Nu, nu m-am împotrivit, a spus el încet. Mi-am 
dat cuvântul pentru viaţa mamei tale. 


A privit-o direct în ochi, care nu erau nici de 
gheaţă, nici de safir, ci limpezi ca apa. 


— Nu am regretat. 


A luat-o de umeri şi a așezat-o mai bine pe 
grămada de fân. 


— Odihneşte-te puţin, a leannan. 

Ea s-a lungit, dar a întins o mână ca să îl atingă, iar 
el a îngenuncheat lângă ea. 


— E adevărat că nu voi uita? 
EI a tăcut o clipă, cu palma pe părul ei. 


— Da, e adevărat, a spus el moale. Dar e adevărat şi 
că, după o vreme, nu va mai avea importanţă. 


— Sigur? 


Era prea obosită ca să se întrebe ce voia el să 
spună cu asta. Se simțea aproape imponderabilă, 
departe de toate, ca și cum nu mai sălăşluia în 
trupul chinuit. 


— Chiar dacă nu sunt destul de puternică pentru a-l 
ucide? 


O pală de aer rece şi proaspăt dinspre uşa deschisă 
a pătruns prin ceața caldă a fumului, făcând toate 
animalele să se foiască. Brusc deranţată, vaca 
gestantă şi-a schimbat poziția şi a scos un muget 
gros, nu de suferinţă, și de nemulțumire. 


Brianna a simțit că tatăl ei a aruncat o privire spre 
vacă, înainte de a se concentra iar asupra ei. 


— A bheanachd, eşti o femeie foarte puternică, 1-a 
şoptit el. 


— Nu sunt puternică. Tocmai mi-ai dovedit că.... 
Mâna lăsată pe umăr a făcut-o să se oprească. 

— Nu la asta mă refeream. 

A tăcut dus pe gânduri şi i-a mângâiat părul. 


— Jenny avea zece ani când a murit mama, a vorbit 
el într-un târziu. In ziua înmormântării, m-am dus 

în bucătărie și am găsit-o stând în genunchi pe un 
scaun, ca să poată ajunge să mestece în vasul de pe 
masă. Purta şorțul mamei, îndoit la subraţ, şi cu 
șnururile înfăşurate de două ori în jurul taliei. Am 
văzut că plânsese, ca şi mine, pentru că avea fața 
umedă și ochii înroșiți. Dar a continuat să mestece 
privind spre vas şi mi-a spus: „Du-te şi te spală, 
Jamie; o să pregătesc imediat cina pentru tine şi 
tata.“ 


Jamie a închis ochii și a înghiți nodul din gât. Apoi 
i-a deschis şi a coborât privirea spre Brianna. 


— Da, ştiu bine cât de puternice sunt femeile, a 
spus. Şi tu eşti îndeajuns de puternică pentru ceea 
ce trebuie făcut, m annsachd, crede-mă! 


Apoi s-a ridicat şi s-a dus la vacă. Se săltase în 
picioare şi se mișca neliniștită în cerc, clătinându- 
se şi smucind de funia cu care era legată. Jamie a 
tras-o spre el, a liniştit-o cu mângâieri şi cuvinte și 
a ajuns în spatele ei, încruntat şi concentrat. 
Brianna l-a văzut întorcând capul şi uitându-se 
după pumnal, apoi s-a uitat iar la vacă şi a 
murmurat ceva. 


Nu un măcelar iubitor, nu. Un chirurg, în felul lui, 
ca şi mama ei. Privind totul ca de la depărtare, a 
înțeles că părinții ei — atât de deosebiți ca 
temperament și comportament — se asemănau într- 
o privință: bizara capacitate de a combina 
compasiunea cu lipsa totală de milă. 


Dar se deosebeau şi sub acel aspect, a gândit ea; 
Claire putea ține viaţa și moartea în mâini, și totuși 
să se gândească la ea, să rămână deasupra 
lucrurilor; un medic trebuie să-şi continue viaţa, 
măcar pentru pacienţi, dacă nu pentru el însuși. 
Jamie era nemilos faţă de sine la fel de mult sau 
chiar mai mult decât faţă de oricine altcineva. 

Îşi scosese tartanul; acum şi-a desfăcut cămaşa, 
fără grabă, dar şi fără mișcări inutile. Și-a tras 
cămașa din pânză deschisă la culoare peste cap şi a 
aşezat-o cu grijă deoparte, după care s-a întors la 
postul de observaţie de la coada vacii, pregătit să o 
ajute. 


Flancul rotunjit al vacii s-a unduit, iar lumina 
torței a licărit alb pe nodul minuscul al unei 
cicatrice aflate deasupra inimii lui. Descoperă 
goliciunea lui? El s-ar fi dezgolit până la os, dacă 
socotea că era necesar. Şi — un gând mult mai puţin 
reconfortant — dacă ar socoti necesar, ar dezgoli-o 
şi pe ea, fără să ezite nicio clipă. 


Ținea o mână la baza cozii vacii şi îi vorbea în 
gaelică, alinând-o, încurajând-o. Brianna a simţit 
că poate prinde înţelesul cuvintelor lui, dar nu în 
întregime. 


Totul se putea termina cu bine. Sau nu. Insă orice 
s-ar întâmpla, Jamie Fraser va fi acolo şi va lupta. 
Era un gând care o consola. 


Jamie s-a oprit lângă gardul staulului, pe ridicătura 
de deasupra casei. Se făcuse târziu şi era frânt, dar 
gândurile îl țineau treaz. După ce vaca fătase, o 
dusese pe Brianna în braţe până la cabană — ea 
dormea adânc ca un copil —, apoi plecase pentru a- 
şi căuta ușurarea în solitudinea nopții. 


Fluierele picioarelor îl dureau după loviturile 
Briannei, şi pe coapse avea zgârieturi; pentru o 
femeie, era uimitor de puternică. Rănile nu îl 
deranjau deloc; de fapt, avea un ciudat și 
neaşteptat sentiment de mândrie pentru că ea 
dăduse dovadă de tărie. Își va reveni, a gândit el. 
Cu siguranţă. 

Dincolo de acel gând era mai mult speranță decât 
siguranţă. Însă din cauza lui rămăsese treaz şi s-a 
simțit deopotrivă tulburat şi ridicol dându-și seama 
de asta. Socotise că se vindecase deplin, că vechile 
răni rămăseseră atât de departe în urmă, încât 
puteau fi alungate din minte fără nicio problemă. 
Se înșelase şi îl tulbura să descopere cât de 
aproape de suprafaţă se aflau amintirile îngropate. 


Dacă voia să se odihnească în acea noapte, trebuia 
să le dezgroape, să trimită la culcare fantomele 
stârnite. Ei bine, îi spusese Briannei că era nevoie 
de tărie. S-a oprit și şi-a încleştat degetele pe gard. 


Foşnetele nopții s-au stins treptat din mintea lui cât 
a aşteptat, ascultând ca să audă vocea. Nu o auzise 
de ani şi ani, crezuse că nu o va mai auzi niciodată, 
dar deja ecoul ei apăruse încă o dată în acea 
noapte; văzuse scânteierea de furie a fantomei în 
ochii fiicei lui şi îi simţise arșița arzându-i inima. 


Era mai bine să o invoce şi să o înfrunte cu 
îndrăzneală decât să o lase să-l pândească. Dacă nu 
putea da piept cu propriii demoni, nu îi putea 
înfrânge nici pe ai ei. Şi-a atins o vânătaie de pe 
coapsă, descoperind o alinare ciudată în acea 
durere. 


Nimeni nu moare din asta, spusese el. Nici tu, nici 
eu. 


La început, vocea nu venise; o clipă, a sperat că 
nici nu va veni — probabil trecuse destul timp... 
Apoi a reapărut, şoptindu-i în ureche ca şi cum nu 
ar fi dispărut niciodată, insinuările ei fiind o 
mângâiere care îi ardea mintea aşa cum îi arsese 
cândva pielea. 


„Mai întâi, blând“, a şoptit ea. „Uşor. Tandru, ca și 
cum ai fi copilașul meu. Cu blândeţe, dar mult 

timp vei uita că a existat o vreme în care nu ţi-am 
posedat corpul.“ 


Noaptea era încă tăcută, încremenită în timp, iar 
timpul se oprise de mult, în echilibru pe marginea 
unui hău de groază, așteptând. Așteptând 
următoarele cuvinte, ştiute dinainte şi aşteptate, şi 
totuşi... 


„Apoi“, a spus vocea pe un ton iubitor, „apoi te voi 
răni foarte rău. Şi îmi vei mulţumi și vei cere mai 
mult.“ 


A rămas neclintit cu faţa întoarsă spre stele. A 
alungat valul de furie ce îi murmura la ureche, 
pulsul amintirii din sângele lui. Apoi s-a silit să 
capituleze, să o lase să vină. A tremurat când și-a 
amintit neputinţa şi a strâns din dinți de furie, dar a 
privit fără să chpească strălucirea cerului, 
invocând numele stelelor ca pe cuvintele unei 
rugăciuni, abandonându-se vastității de deasupra 
capului în timp ce încerca să se piardă pe pământ. 


Betelgeuse. Sirius. Orion. Antares. Cerul e foarte 
întins, şi tu eşti mic. Fie ca vorbele să treacă prin 
el, vocea și amintirile ei să treacă prin el, făcându-i 
pielea să se înfioare ca sub atingerea unei fantome, 
dispărând în beznă. 


Pleiadele. Cassiopea. Taurus. Cerul e nesfârșit, 
iar tu eşti foarte mic. Mort, dar nu mai puţin 
puternic din cauza asta. Şi-a desfăcut palmele larg 
— şi acestea erau puternice. Îndeajuns ca să bată un 
om până la moarte, îndeajuns ca să ia o viaţă. Dar 
nici măcar moartea nu era suficientă pentru a 
desface frânghiile furiei. 


A reuşit să se desprindă cu mare efort. A întors 
palmele în sus, într-un gest de capitulare. A privit 
dincolo de stele, căutând. Cuvintele s-au format 
tăcute în minte, din obişnuinţă, atât de discrete, 

încât nu a fost conştient de ele până nu a 
descoperit că aveau ecou în şoapta de pe buze. 


„... Și ne iartă nouă greșalele noastre, precum şi noi 
iertăm greșiților noştri. 


A expirat încet, adânc. Căutând, luptându-se; 
luptând să se elibereze. Și nu ne duce pe noi în 
ispită, ci ne izbăveşte de cel rău. 


A așteptat în pustietate, în credinţă. Apoi îndurarea 
a venit; viziunea necesară; amintirea feţei lui Jack 
Randall în Edinburgh, îngrozit până în măduva 
oaselor de moartea fratelui său. Şi a simțit încă o 
dată darul milosteniei, coborând calm ca un 
porumbel. 


A închis ochii, simțind rănile sângerând curat din 
nou, în vreme ce demonul şi-a retras ghearele din 
inima lui. 


A oftat şi şi-a întors mâinile, simțind lemnul 
negeluit al gardului solid și liniştitor sub palme. 
Demonul dispăruse. Fusese un om, Jack Randall, 
nimic mai mult. lar prin recunoașterea acelei 
umanități fragile, toată puterea temerilor și a 
durerii din trecut a dispărut ca un fum. 


Uşuraţi de acea povară, umerii i-au căzut. 


— Mergi în pace, a spus în şoaptă către mort şi 
către el însuşi. Eşti iertat. 


Sunetele nopţii reveniseră; ţipătul unei feline la 
vânătoare a răsunat precis în aer, iar frunzele 
moarte au foșnit slab sub tălpile lui când s-a întors 
spre casă. Pielea unsă cu grăsime care acoperea 
fereastra lucea auriu pe întuneric, luminată de 
lumânarea pe care o lăsase aprinsă în speranţa 
revenirii lui Claire. Sanctuarul lui. 

S-a gândit că probabil ar fi trebuit să îi povestească 
şi Briannei toate acestea, dar nu. Ea nu putuse 
înțelege ce îi spusese; trebuise să îi demonstreze. 
Cum să îi spună în cuvinte ceea ce învățase prin 
durere şi milă? Că doar prin iertare putea uita — și 
că acea iertare nu era un act simplu, ci o chestiune 
de practică permanentă. 


Poate că ea va descoperi singură acea îndurare; 
poate că acest Roger Wakefield va fi sanctuarul ei, 
aşa cum Claire fusese sanctuarul lui. A descoperit 
că gelozia sa firească faţă de acel bărbat s-a 
dizolvat într-o dorinţă pătimașă ca Wakefield să îi 
poată oferi Briannei ceea ce el nu putea. Să dea 
Domnul ca Wakefield să vină curând; să dea 
Domnul ca el să se dovedească un bărbat de 
treabă. 


Însă până atunci existau alte lucruri care trebuiau 
rezolvate. A coborât dealul încet, fără să bage de 
seamă vântul care îi făcea kiltul să fluture în jurul 
genunchilor şi îi umfla tartanul peste cămașă. 
Existau lucruri de făcut; venea iarna şi nu putea să- 
şi lase femeile singure doar cu lan care să vâneze 
şi să le apere. Nu putea pleca să îl caute pe 
Wakefield. 


Dar dacă Wakefield nu apărea? Ei bine, existau 
alte soluţii; într-un fel sau altul, va avea grijă de 
Brianna și de copilul ei. Măcar fiica lui era la 
adăpost de bărbatul care îi făcuse rău. În perfectă 
siguranță. Şi-a trecut dosul mâinii peste faţă şi a 
simțit mirosul de sânge al vacii care fătase. 


Și ne iartă nouă greşalele noastre, precum şi noi 
iertăm greşiţilor noştri. Da, dar ce se întâmpla cu 
aceia care greşiseră față de cei pe care îi iubim 
noi? Nu putea în numele altuia — şi nici nu ar face- 
o, Chiar dacă ar putea. Dar dacă nu... cum să 
aştepte iertare în schimb? 

Deşi educat în universitățile din Paris, confident al 
regilor şi prieten cu filozofi, el rămânea scoțian din 
Highlands, născut să respecte sângele şi onoarea. 
Trupul unui războinic şi mintea unui gentleman — 
şi sufletul unui barbar, s-a gândit el ironic, pentru 
care nici legile Domnului, nici cele ale muritorilor 
nu erau mai sacre decât legăturile de sânge. 


Da, exista iertare; ea trebuia să găsească o cale de 
a-l ierta pe acel bărbat, spre binele ei. Dar asta era 
altă chestiune. 


— A mea este răzbunarea, 2% a şoptit el către sine. 


Apoi a ridicat ochii, departe de lumina slabă, dar 
sigură, a vetrei şi căminului lui, spre gloria 
înflăcărată a stelelor. 


— Pe naiba că e, a spus cu voce tare, rușinat, dar 
sfidător. 


Şi-a dat seama că se dovedea nerecunoscător. Și 
totuşi greşea. Insă asta era situația, şi nu folosea la 
nimic să îl mintă pe Dumnezeu sau să se mintă pe 
sine. 


— Pe naiba că e, a repetat el mai tare. Şi să fiu 
pedepsit pentru ceea ce am făcut — să lăsăm 
lucrurile aşa! Ea este fiica mea. 


A rămas nemişcat un moment, a privit spre cer, dar 
nu a primit niciun răspuns de la stele. A dat din cap 
drept răspuns şi a continuat să coboare dealul 
simțind vântul rece în spate. 

OPŢIUNI 


Noiembrie 1769 


Am deschis cutia lui Daniel Rawlings și m-am 
uitat îndelung la şirurile de sticluţe pline cu 
substanţe cafenii şi verde-deschis, provenite din 
rădăcini şi frunze pisate, dar şi de culoare aurie, 
provenite din distilare. Printre ele nu am găsit 
nimic care să-mi poată fi de folos. Foarte încet, am 
ridicat capacul de deasupra compartimentului de 
sus, aflat deasupra bisturielor. 


Am luat între degete unul cu lama curbată şi parcă 
am simțit metalul rece în gât. Era un instrument 
frumos, ascuţit şi rezistent, bine echilibrat, care ar 
deveni parte a mâinii mele când aş fi ales să îl 
folosesc. L-am ţinut pe vârful degetului, lăsându-l 
să se încline dintr-o parte într-alta. 


L-am pus la loc şi am ridicat rădăcina lungă și 
groasă care se afla pe masă. Avea încă atașată de 
ea o bucată din tulpină, resturi de frunze atârnând 
moale, îngălbenite. Doar una. Cercetasem pădurea 
aproape două săptămâni, dar era târziu, frunzele 
ierburilor mai mici se îngălbeniseră şi căzuseră, 
astfel că îmi fusese imposibil să recunosc plantele, 
ale căror tulpini deveniseră doar nişte bețe cafenii. 
Pe aceasta o descoperisem într-un loc mai ferit, 

pentru că avea câteva fructe caracteristice încă 
prinse de tulpină. Afin-indian, eram sigură. Dar 
numai una. Nu-mi era de ajuns. 


Nu aveam la dispoziție niciuna dintre ierburile 
europene, precum spânzul sau pelinul. Exista şansa 
de a descoperi pelin, dar cu oarecare greutate; se 
folosea pentru a da aromă absintului. 


— Cine face absint în sălbăticia din Carolina de 
Nord? m-am întrebat eu cu voce tare, ridicând din 
nou bisturiul. 


— Nimeni dintre cei pe care-i ştiu. 


Am tresărit, iar lama bisturiului mi-a pătruns adânc 
în degetul mare. Sângele a picurat pe tăblia mesei 
şi, din reflex, am înșfăcat colţul şorțului, apăsând 
pânza pe rană. 


— lisuse, englezoaico! Ai păţit ceva? N-am vrut să 
te sperii. 


Nu mă durea prea tare, dar, din cauza şocului 
produs de rănirea brusc, mi-am muşcat buza. 
Îngrijorat, Jamie m-a prins de încheietura mâinii şi 
a ridicat marginea pânzei. Sângele a țâşnit imediat 
şi s-a prelins pe mână, aşa că a pus pânza la loc şi 
m-a strâns tare de deget. 


— Nu-i nimic, e o simplă tăietură. De unde ai venit? 
Credeam că eşti la distilerie. 


Parcă nu mă mai ţineau picioarele, probabil din 
cauza șocului. 


— Am trecut pe acolo. Malţul încă nu e gata pentru 


distilare. Sângerezi foarte tare, englezoaico. Sigur 
te simţi bine? 

Chiar sângeram. In afara picăturilor de sânge de pe 
masă, colţul şorțului devenise roşu-închis. 


— Da. Probabil că am secționat o venă măruntă. 
Insă nu este o arteră, aşa că sângerarea se va opri. 
Ţine-mi mâna ridicată, te rog. 


Cu cealaltă mână, m-am chinuit să dezleg cordonul 
şorțului, încercând să-l scot. Jamie l-a desfăcut 
smucind de fundă şi mi-a ridicat mâna înfășurată 
în pânză deasupra capului. 


— Ce voiai să faci cu cuțitul ăla al tău? a întrebat el, 
aruncând o privire spre bisturiul care stătea alături 
de rădăcina de afin-indian. 


— Aa... voiam să tai felii rădăcina aceea, am 
răspuns, făcând un semn vag spre ea. 


Mi-a aruncat o privire iscoditoare, s-a uitat dincolo 
de dulap, unde cuțitul de feliat era la vedere, după 
care m-a măsurat cu sprâncenele ridicate. 


— Da? Nu te-am văzut niciodată folosind vreuna 
dintre uneltele astea — și a făcut un semn spre 
bisturiele şi lamele chirurgicale din cutia deschisă 
— decât pentru a salva oameni. 


Mâna mea a tresărit slab în strânsoarea lui, însă el 
m-a strâns de deget îndeajuns de tare ca să mi se 
taie răsuflarea de durere. A slăbit strânsoarea, după 
care, încruntându-se, s-a uitat direct în ochii mei. 


— Ce Dumnezeu vrei să faci, englezoaico? Arăţi de 
parcă te-aș fi surprins comiţând o crimă. 


Mi-am simțit buzele amorțite şi lipsite de sânge. 
Mi-am smuls încheietura din strânsoarea lui şi m- 
am așezat, ținând degetul rănit lipit de sân cu 
cealaltă mână. 

— Incercam să... să hotărăsc dacă... am spus eu cu 
mare reticenţă. 


Nu avea niciun rost să mint, pentru că, mai 
devreme sau mai târziu, el avea să afle, dacă 
Bree... 


— Ce să hotărăşti? 


— In legătură cu Bree. Care ar fi cea mai bună 
soluție de a o face. 


— Ce anume să faci? 


A ridicat din sprâncene. S-a uitat la cutia cu 
instrumente medicale, apoi la bisturiu, după care 
pe faţă i-a apărut o expresie de înțelegere şi de şoc. 


— Vrei cumva să...? 
— Dacă vrea ea. 


Am atins bisturiul, pe lama căruia licăreau picături 
din sângele meu. 


— Există ierburi sau asta. Riscurile sunt 
îngrozitoare dacă se folosesc plante — convulsii, 
daune cerebrale, hemoragii —, dar nu contează; nu 
am suficiente plante. 


— Claire, ai mai făcut asta vreodată? 


Am ridicat ochii şi l-am văzut uitându-se la mine 
cu o privire pe care nu o mai văzusem până atunci 
— groază pură. Mi-am lipit palmele de tăblia mesei, 
pentru a le împiedica să mai tremure. Dar nu am 
reuşit să îmi stăpânesc și vocea. 


— Ar avea vreo importanţă pentru tine dacă aş fi 
făcut-o? 

S-a uitat lung la mine, apoi s-a aşezat încet pe 
banca din faţa mea, ca şi cum s-ar fi temut să nu 
strivească ceva. 


— N-ai mai făcut-o, a spus cu glas slab. Știu asta. 


— Aşa e, am spus şi am coborât ochii spre mâna lui, 
care o acoperea pe a mea. Nu, n-am mai făcut-o. 


Am simțit încordarea dispărând din mâna lui; s-a 
relaxat, degetele i s-au strâns blând peste mâna 


mea,  acoperind-o. lar mâna mea stătea 
neputincioasă sub a lui. 


— Ştiam că nu eşti în stare să ucizi, a spus el. 
— Am putut. Am făcut-o. 


Nu îl priveam, vorbeam uitându-mă la tăbla 
mesei. 


— Am ucis un om, un pacient aflat în grija mea. Ți- 
am povestit despre Graham Menzies. 


A rămas tăcut un moment, dar a continuat să mă 
tină de mână, strângându-mă uşor. 


— Cred că nu este acelaşi lucru, a zis el într-un 
târziu. Să uşurezi unui om calea spre moartea pe 
care şi-o doreşte... asta mi se pare milostenie, nu 
crimă. Dar şi îndatorire, probabil. 


— Indatorire? 
Mi-am ridicat uimită privirea spre el. 


Deşi își păstra atitudinea gravă, șocul dispăruse din 
ochii lui. 


— Mai ţii minte dealul Falkirk şi noaptea în care 
Rupert a murit în capela de acolo? 

Am dat aprobator din cap. Nu era ceva ce se putea 
uita lesne — întunericul îngheţat al bisericuţei şi 
sunetele bizare ale cimpoaielor și ale bătăliei 
răsunând afară, departe. Înăuntru, în aerul dens, 
încărcat de sudoarea unor oameni înspăimântați, 
Rupert murea treptat pe podea la picioarele mele, 
înecându-se cu propriul sânge. Îi ceruse lui Dougal 
MacKenzie, prietenul şi căpetenia lui, să îi 
grăbească sfârşitul, iar acesta exact așa făcuse. 


— Cred că asta este datoria unui doctor, a spus 
Jamie cu blândeţe. Dacă ai jurat să vindeci, dar nu 
poți, și să salvezi oameni aflați în durere, dar poţi? 


— Da, am răspuns şi am inspirat adânc, strângând 
degetele în jurul bisturiului. Am un legământ — mai 
puternic decât jurământul unui doctor. Jamie, e 
fiica mea. Aş prefera să fac orice pe lume, dar nu 
asta — orice. 


Am ridicat ochii spre el şi am clpit repede de 
câteva ori, încercând să-mi rețin lacrimile. 


— Crezi că nu m-am gândit la asta? Că nu ştiu ce 
riscuri există? Jamie, aş putea s-o ucid! 


Am scos cârpa de pe rană, dar tăietura încă 
sângera. 


— Uite, n-ar trebui să sângerez chiar aşa de mult, 
pentru că, deși tăietura e adâncă, nu e gravă. Dar 
sângerează! Am atins o venă. Aş putea face acelaşi 
lucru în cazul lui Bree fără să-mi dau seama decât 
atunci când ar începe să sângereze, iar dacă s-ar 
întâmpla asta... Jamie, nu aș putea opri hemoragia! 
Ar sângera până moare, şi nu aş putea face nimic, 
absolut nimic! 


S-a uitat la mine cu ochi întunecaţi de şoc. 

— Cum ai putea face aşa ceva ştiind asta? m-a 
întrebat cu îndoială. 


Am inspirat adânc și tremurător şi m-a cuprins 
disperarea. Nu aveam cum să-l fac să înțeleagă. 


— Pentru că ştiu şi alte lucruri, am rostit încet, fără 
să-l privesc. Ştiu ce înseamnă să ai un copil în 
pântece. Știu ce înseamnă să ţi se răpească trupul, 
mintea și sufletul şi să-ți fie schimbate fără voia ta. 
Ştiu ce înseamnă să fii smulsă din locul pe care l-ai 
socotit al tău, să nu mai poţi alege. Știu ce 
înseamnă asta, mă auzi? Şi nu e ceva pe care 
cineva să îl facă dacă nu vrea. 


Am ridicat ochii spre el şi mi-am strâns degetele 
peste degetul rănit. 


— Iar tu — pentru numele Domnului — tu ştii ceea ce 
eu nu ştiu, cum e să trăieşti după ce ai fost violat. 
Vrei să spui că, dacă aş fi putut îndepărta asta din 
tine după Wentworth, nu ai fi vrut s-o fac, 
indiferent de riscuri? Jamie, ar putea fi copilul 
unui violator! 


— Da, ştiu, a început el, dar a trebuit să se oprească, 
fiindcă vorbele i s-au oprit în gât. Știu, a încercat 
din nou, iar mușchii maxilarului i s-au încordat 
când s-a silit să vorbească. Dar mai știu un lucru — 
chiar dacă nu-i cunosc tatăl, îi ştiu bine bunicul. 
Claire, e un copil din sângele meu! 


— Sângele tău? am repetat eu. 
L-am țintuit cu privirea și am înţeles adevărul. 


Vrei atât de mult un nepot încât să-ți sacrifici 
fiica? 


— O sacrific? Doar nu eu vreau să o măcelăresc cu 
sânge-rece! 

— Nu te-a deranjat ce făceau surorile de la Hôpital 
des Anges, îţi era milă de femeile pe care le ajutau, 
singur ai spus-o. 


— Femeile acelea nu aveau de ales! 


Prea agitat ca să rămână aşezat, s-a ridicat şi a 
început să umble neliniștit încoace și încolo prin 
faţa mea. 


— Ele nu aveau pe nimeni care să le protejeze, nu 
aveau cum să hrănească un copil, ce altceva puteau 
face bietele ființe? Dar pentru Brianna lucrurile nu 
stau aşa! Nu o voi lăsa să-i fie foame sau frig, nu 
voi îngădui să 1 se facă vreun rău ei sau copilului, 
niciodată! 


— Nu asta-i problema! 


S-a uitat fix la mine cu o expresie de neînțelegere 
încăpăţânată. 


— Dacă naște copilul aici, nu va putea pleca, am 
spus eu cu glas tremurat. Nu poate — decât dacă se 
sfâşie pe sine. 


— Aşadar, tu vrei să o sfârteci? 
Am tresărit de parcă m-ar fi lovit. 


— Tu vrei ca ea să rămână, am ripostat eu. Nu-ţi 
pasă că ea are o viaţă în altă parte, că vrea să se 
întoarcă acolo. Dacă va rămâne — ba mai mult, 
dacă-ți oferă un nepot —, atunci nu-ţi pasă nici cât 
negru sub unghie ce înseamnă asta pentru ea, 
adevărat? 


A fost rândul lui să tresară, dar s-a întors cu faţa la 
mine. 

— Ba da, îmi pasă! Asta nu înseamnă că socotesc 
normal ca tu să o sileşti să... 


— Cum adică să o silesc? 
Sângele mi-a năvălit fierbinte în obraji. 


— Pentru numele Domnului, îți închipui că vreau să 
fac asta? Nu! Dar, pe Dumnezeul meu, are 
opţiunea asta, dacă doreşte! 


M-am văzut silită să-mi împreunez mâinile ca să le 
împiedic să tremure. Şortul căzuse la podea, pătat 
de sânge, amintindu-mi mult prea pregnant de săli 
de operație şi de câmpuri de bătălie — şi de limitele 
îngrozitoare ale propriei mele priceperi. 


l-am simțit ochii îndreptaţi asupra mea, arzând. 
Ştiam că era la fel de sfâşiat de acea dilemă ca şi 
mine. Ţinea cu disperare la Bree, dar acum, după 
ce rostisem adevărul, amândoi îl recunoşteam; 
lipsit de propriu lui copii, trăind atât de multă 
vreme în exil, nu-şi dorea nimic mai mult pe lume 
decât un copil din sângele lui. 


Dar nu mă putea împiedica şi era conștient de asta. 
Nu era obişnuit să se simtă neajutorat şi nu-i 
plăcea asta. S-a întors brusc şi s-a dus spre dulap, 
unde a rămas cu pumnii sprijiniți de el. 


Nu mă simțisem niciodată atât de disperată, având 
atât de mult nevoie de înţelegerea lui. Nu pricepea 
că şi pentru mine acea perspectivă era onbilă? Ba 
chiar mai oribilă, pentru că mâna mea trebuia să 
făptuiască. 


Am mers spre el şi am pus palma pe spatele lui. A 
rămas nemișcat şi l-am mângâiat ușor, iar eu am 


găsit o consolare în simpla lui prezență, în tăria lui. 


— Jamie. 

Degetul meu mare îi lăsase o mică pată de sânge 
pe cămaşă. 


— Va fi bine. Sunt sigură de asta. 


Vorbeam pentru a mă convinge pe mine, dar şi pe 
el. Nu s-a mișcat şi am riscat să-i cuprind talia cu 
brațul şi să-mi lipesc obrazul pe curbura spatelui 
său. Voiam să se întoarcă şi să mă ia în brațe, să 
mă asigure că lucrurile se vor termina cu bine ori 
măcar că nu mă va învinovăți orice s-ar fi 
întâmplat. 


S-a mișcat brusc, îndepărtându-mi mâna. 

— Ai o părere deosebită despre puterea ta, nu? 

S-a întors spre mine, vorbindu-mi cu răceală. 

— Ce vrei să spui? 

Mi-a prins încheietura cu o mână şi mi-a ţintuit-o 
de perete deasupra capului meu. Am simțit un 
firicel de sânge alunecând de pe deget spre 


încheietură. Degetele lui s-au înfăşurat în jurul 
mâinii și m-au strâns cu putere. 


— Crezi că doar tu ai dreptul să vorbeşti? Că ai 
putere de viață şi de moarte? 


Mi-am simțit falangele trosnind şi m-am încordat, 
încercând să-mi eliberez mâna. 


— Nu am dreptul! Dar dacă ea spune asta — atunci 
da, e puterea mea. Şi da, o voi folosi. La fel ca 
tine, aşa cum ai făcut-o când a trebuit. 


Luptând împotriva spaimei, am închis ochii. Doar 


nu avea de gând să-mi facă vreun rău, nu? Mi-am 
dat seama şocată că mă putea împiedica. Dacă îmi 

rupea mâna... Foarte încet, şi-a aplecat capul şi şi-a 
lipit fruntea de a mea. 


— Uită-te la mine, Claire, a zis el calm. 


Am deschis ochu încet şi l-am privit. Ochu lui 
erau la doar doi centimetri de ai mei; am văzut 
minusculele steluțe aurii de lângă centrul irisului și 
inelul negru care îl înconjura. Degetele mele prinse 
în palma lui erau năclăite de sânge. 


Mi-a eliberat mâina şi mi-a atins uşor un sân, 
țtinându-l în căușul palmei. 


— Te rog, a şoptit, apoi a plecat. 


Am rămas nemişcată, rezemată de perete, apoi m- 
am lăsat pe podea cu fusta înfoiată în jurul meu, 
simțind tăietura de la deget zvâcnind în ritmul 
bătăilor inimii. 


Eram atât de şocată de cearta cu Jamie, încât nu 
am mai fost în stare de nimic. În cele din urmă, am 
îmbrăcat mantia și am ieşit afară, pornind spre 
culme. Am evitat cărarea care ducea spre cabana 
lui Fergus şi spre drum. Nu voiam să întâlnesc pe 
nimeni. 


Era frig şi înnorat, iar picături de ploaie răzbăteau 
când şi când printre crengile desfrunzite. Aerul era 
apăsător din cauza umezelii reci; dacă temperatura 
mai scădea cu câteva grade, avea să ningă. Dacă 
nu în acea noapte, mâine sau săptămâna 
următoare. Peste cel mult o lună, Ridge va rămâne 
izolat de zonele mai joase. 


Trebuia să o duc pe Brianna la Cross Creek? 
Indiferent că hotăra să păstreze sau nu copilul, ar fi 
fost mai în siguranță acolo? 

Pașii mei făceau stratul gros de frunze îngălbenite 
şi ude să foşnească. Nu. Din impuls, crezusem că 
civilizaţia îi putea oferi un oarecare avantaj, dar nu 
în cazul acesta. Cross Creek nu putea oferi ceva 
care să ajute în cazul unei urgenţe obstetrice; de 
fapt, Brianna ar fi fost în pericol tocmai din cauza 
celor care practicau medicina în acea vreme. 


Nu, indiferent ce va hotărî, îi era mai bine aici, 
alături de mine. Mi-am strâns braţele în jurul 
corpului pe sub mantie şi mi-am mișcat degetele, 
încercând să le încălzesc şi să le fac mai suple, să 
capăt mai multă siguranţă la atingere. 


Te rog, spusese el. Te rog ce? Te rog să n-o întrebi, 
te rog să nu faci asta dacă îți cere? Dar trebuia. Jur 
pe Apollo, medicul... Nu voi practica operaţia 
scoaterii pietrelor... nu voi încredința niciunei 
femei leacuri care să o ajute să lepede. Da, dar 
Hipocrate nu era nici chirurg, nici femeie şi nici 
mamă. Aşa cum îi spusesem lui Jamie, jurasem pe 
ceva mult mai vechi decât Apollo medicul, iar acel 
jurământ era scris în sânge. 


Nu făcusem niciodată un avort, dar aveam ceva 
experiență ca rezident, acordasem îngrijiri după 
avorturi spontane. În rarele ocazii în care 
pacientele îmi ceruseră să fac asta, le trimisesem la 
vreun coleg. Nu aveam o obiecţie absolută faţă de 
asemenea operaţii; văzusem prea multe femei 
ucise trupeşte şi spiritual de copii născuți prea 
devreme. Dacă însemna ucidere — şi însemna —, 
atunci nu o consideram crimă, ci omucidere 
Justificabilă, comisă într-o autoapărare disperată. 


În același timp, nu mă simţeam în stare să o fac. 
Sentimentul pe care i-l dădea chirurgului 
cunoaşterea cărnii de sub mâinile sale mă făcea de 
asemenea să fiu foarte conştientă de conţinutul viu 
al pântecului. Puteam să ating pântecul unei femei 

însărcinate şi să simt o a doua inimă pulsând sub 
buricele degetelor; puteam urmări fără să văd 
conturul unui membru şi al capului și îndoiturile 
şerpuitoare al ombilicului, cu năvala sângelui, 
numai roşu şi albăstrui. 


Nu mă simţeam în stare să îl distrug. Asta, până 
acum, când se punea problema de a-mi ucide 
propria carne şi propriul sânge. 


Cum? Trebuia s-o fac chirurgical. Doctorul 
Rawlings nu apelase la asemenea proceduri; nu 
avea „lingură“ uterină pentru a face raclajul şi nici 
tije pentru dilatarea colului. Însă mă puteam 
descurca şi fără acele instrumente. Una dintre 
andrelele din fildeş, cu vârful bont; bisturiul îndoit, 
cu marginea ucigătoare şlefuită pentru operaţiunea 
delicată, dar nu mai puţin ucigătoare, de a racla. 


Când? Acum. Brianna era deja în trei luni; dacă 
trebuia să o facem, nu mai puteam aștepta. Nici nu 
mai puteam suporta ideea de a fi în aceeași 
încăpere cu Jamie câtă vreme chestiunea rămânea 
nerezolvată, simțindu-i suferința adăugându-se la a 
mea. 


Brianna o luase cu ea pe Lizzie la cabana lui 
Fergus. Lizzie trebuia să o ajute pe Marsali, care 
era extrem de ocupată cu distileria, cu micul 
Germaine şi cu muncile fermei pe care Fergus nu 
le putea face cu o singură mână. Era o povară 
îngrozitoare pentru o fată de optsprezece ani, dar 
ea se descurca, cu tenacitate şi eleganță. Lizzie 
putea s-o ajute măcar la treburile casei şi să-l 
supravegheze îndeajuns de atent pe micul diavol 
pentru ca mama lui să se poată odihni din când în 
când. 


Brianna se va întoarce înainte de cină. lan era 
plecat cu Rollo la vânătoare. Jamie... deşi nu-mi 

spusese, ştiam că nu avea să se întoarcă prea 
curând. Vom fi câtva timp singure. 


Ar fi momentul potrivit să îi pun o asemenea 
întrebare, după ce văzuse fața ca de înger a lui 
Germaine? Deşi să petreacă un timp cu un băiat de 
doi ani era probabil cea mai elocventă lecție 
privind primejdiile maternității, m-am gândit eu 
ironic. 


Oarecum uşurată de acea dovadă slabă de umor, 
m-am întors, strângându-mi mai bine mantia în 
jurul corpului, pentru că vântul se întețise. Când 
am coborât dealul, am văzut calul Briannei în ţarc, 
deci sosise. Cu un nod în stomac de groază, m-am 
dus să discut cu ea despre opțiunile care existau. 


— M-am gândit la asta, a spus ea inspirând adânc. 
Imediat ce mi-am dat seama. M-am întrebat dacă 
ai putea să faci tu asta — un asemenea lucru, aici. 


— Nu va fi uşor. Va fi periculos şi dureros. Nu am 
nici măcar laudanum, ci doar whisky. Dar da, pot 
face asta, dacă dorești. 


M-am străduit să rămân nemișcată, urmărind-o 
cum se plimbă încoace şi încolo prin fața vetrei, cu 
mâinile la spate şi îngândurată. 


— Va trebui să fie o intervenţie chirurgicală, am 
spus, neputând să tac. Nu am plantele potrivite şi, 
în orice caz, nu sunt întotdeauna sigure. Chirurgia 
e măcar sigură. 


Am pus bisturiul pe masă; nu era cazul să aibă 
iluzii în privința propunerii mele. Ca şi Jamie, 


întotdeauna gândea mai bine când se mişca. 


Un firicel de sudoare mi s-a scurs pe spinare şi m- 
am înfiorat. Focul răspândea suficientă caldură, 

dar degetele îmi erau reci ca gheaţa. Iisuse, dacă 
voia, voi fi capabilă să o fac? Mâinile au început 
să-mi tremure de încordarea așteptări. 


S-a întors şi s-a uitat la mine cu ochi limpezi pe 
sub sprâncenele groase și roşcate. 


— Tu ai fi făcut-o? Dacă puteai? 
— Dacă puteam...? 


— Ai spus cândva că mă urai, pe vremea când erai 
însărcinată. Dacă ai fi putut să... 


— Dumnezeule, nu pe tine! am spus îngrozită. Nu 
pe tine, nici gând. Doar că... 


Mi-am împletit degetele ca să le împiedic să 
tremure. 


— Nu, am spus cât de convingător puteam. 
Niciodată. 


— Dar aşa ai spus, a repetat ea privindu-mă fix. 
Când mi-ai povestit de tata. 


Mi-am trecut palma peste față, încercând să-mi 
adun gândurile. Da, așa îi spusesem. Ce idioată 
fusesem! 


— Erau vremuri oribile. Ingrozitoare. Muream de 
foame, era război, lumea se destrăma în jurul 
nostru. 


Şi a ei nu? m-am gândit. 

— Pe vremea aceea, părea că nu există nicio 
speranță. A trebuit să-l părăsesc pe Jamie, iar 
gândul acela alunga aproape orice altceva din 


mintea mea. Şi mai era ceva, am spus. 


— Ce anume? 

— Nu a fost viol, am zis încet, întâlnindu-i ochii. Il 
iubeam pe tatăl tău. 


A dat din cap. Avea fața destul de palidă. 


— Da. Dar ar putea fi al lui Roger. Parcă aşa ai 
spus, nu? 


— Da. Ar putea fi. Posibilitatea asta te mulțumește? 


Şi-a lipit mâna cu degete lungi şi îndoite peste 
pântec. 


— Da. In fine. Pentru mine nu este un obiect. Nu 
ştiu al cui este, dar... 


S-a oprit brusc şi s-a uitat la mine, părând dintr- 
odată sfioasă. 


— Nu ştiu dacă asta pare... în fine. 
A ridicat brusc din umeri, alungând îndoiala. 


— Am avut o durere tăioasă care m-a trezit din 
somn la miez de noapte, la câteva zile... după. 
Parcă m-ar fi înţepat cineva cu un ac de pălărie, 
dar adânc. 


Şi-a îndoit degetele spre interior, apăsând puţin 
deasupra osului pubian, în partea dreaptă. 


— Implantarea, am spus încet. Când zigotul se 
înrădăcinează în pântec. 


Când se formează acea primă şi eternă legătură 
între mamă şi copil. Când micuța entitate oarbă, 
unică în unirea dintre ou şi spermatozoid, ajunge 
să se ancoreze după călătoria primejdioasă a 
începutului, găsind un cămin după existenţa scurtă 
şi rătăcitoare în organism, şi îşi începe activitatea 
îndelungată de diviziune, primind hrană de la 
carnea în care s-a înrădăcinat, într-o legătură care 

nu aparține niciuneia dintre părți, ci amândurora. 
Legătura care nu poate fi ruptă nici prin naştere, 
nici prin moarte. 


Ea a dat din cap. 


— A fost o senzaţie extrem de ciudată. Eram pe 
Jumătate adormită, dar... mi-am dat seama brusc că 
nu eram singură. 


Şi-a arcuit buzele într-un zâmbet slab, care 
amintea de uimire. 


— Şi i-am spus... 


Ochii ei au rămas îndreptați spre ai mei, încă 
luminați de zâmbet. 


— Am spus: „Ah, tu ești.“ Apoi am adormit. 


Şi-a pus cealaltă mână cruciş peste prima, drept 
baricadă peste pântec. 


— Am crezut că era un vis. A trecut multă vreme 
până să aflu. Dar ţin minte. Nu a fost un vis. Imi 
amintesc. 


Mi-am amintit şi eu. 


Am coborât ochii şi sub palmele mele nu am văzut 
tăblia din lemn și nici bisturiul sclipitor, ci pielea 
de culoarea opalului şi faţa perfectă, adormită, a 
primei mele copile, Faith, cu ochi înclinați, care nu 
se deschiseseră niciodată spre lumina pământului. 


Am privit în acelaşi ochi, acum deschişi 
cunoscători. Am văzut şi copilul mic, cea de-a 
doua fiică a mea, plină de viaţă, rozalie şi zbârcită, 
îmbujorată de furie față de lipsa de demnitate a 
naşterii, foarte diferită de neclintirea calmă a 

celeilalte, dar la fel de magnifică în perfecțiunea 
el. 


Mi se oferiseră două miracole, născute din trupul 
meu, ținute în braţe, despărțite de mine şi parte din 
mine pentru totdeauna. Ştiam prea bine că nici 
moartea, nici timpul, nici distanța nu modifica 
vreodată o asemenea legătură — pentru că eu 
fusesem schimbată de asta, schimbată o dată 
pentru totdeauna de această legătură misterioasă. 


— Da, înţeleg, am spus eu. Oh, dar, Bree! am 
exclamat când m-au izbit implicaţiile hotărârii pe 
care ea urma să o ia. 


Se uita la mine tulburată, cu sprâncenele coborâte, 
şi într-un târziu mi-am dat seama că mi-ar putea 
interpreta vorbele mele drept o exprimare a 
regretelor. 


Ingrozită la gândul că ar putea crede că nu o 
dorisem sau că voisem ca ea să nu existe, am lăsat 
Jos bisturiul și am întins braţele spre ea. 


— Bree, am spus, cuprinsă de panică la acel gând. 
Brianna. Te iubesc. Mă crezi că te iubesc? 


Fără să spună nicio vorbă, ea a dat din cap şi a 
întins o mână spre mine. l-am prins-o ca pe un 
colac de salvare, precum cordonul ombilical care 
ne unise cândva. 


A închis ochii şi, pentru prima oară, am văzut 
schpirea lacrimilor agăţate de arcuirea delicată a 
genelor ei. 


— Am ştiut asta dintotdeauna, mamă, mi-a şoptit. 


Degetele ei s-au strâns peste ale mele; i-am văzut 
mâna cealaltă mână apăsată peste pântec. 

— De la început. 

50 


ÎN CARE SE DEZVĂLUIE TOTUL 


Spre sfârşitul lunii noiembrie, zilele, dar şi nopțile, 
erau friguroase, iar norii de ploaie au început să 
atârne tot mai jos pe pantele de deasupra noastră. 
Din păcate, vremea nu a avut niciun efect lniştitor 
asupra temperamentului oamenilor. Toată lumea 
era din ce în ce mai iritată, din motive vădite: încă 
nu venise nicio veste despre Roger Wakefield. 


Brianna păstra tăcerea asupra motivului certei lor; 
de fapt, aproape că nu mai pomenea de Roger. 
Luase o hotărâre; nu mai putea face nimic decât să 
aştepte şi să-l lase şi pe Roger să se hotărască, 
dacă nu cumva se hotărâse deja. Însă când nu își 
controla expresia feței îi vedeam temerile 
luptându-se cu mânia — iar îndoiala plutea peste 
noi toți precum norii de deasupra munţilor. 


Unde era el? Şi ce avea să se întâmple când — sau 
dacă — va apărea în cele din urmă? 


Am ignorat puţin dispoziţia sumbră care ne 
stăpânea pe toți pentru a face un inventar al 
lucrurilor pe care le aveam în cămară. Iarna era 
foarte aproape; căutarea de hrană prin păduri se 
încheiase, grădina fusese  golită, conservele 
fuseseră pregătite. Rafturile cămării gemeau de 
saci cu nuci, mormane de fructe, şiruri de cartofi, 
borcane cu roşii, piersici şi caise uscate, vase cu 

ciuperci uscate, roți de caşcaval şi coşuri cu mere. 
Şiruri de ceapă și de usturoi şi funii cu peşti uscați 
atârnau din tavan; saci cu făină şi fasole boabe, 
butoaie cu carne de vită în saramură şi peşte sărat, 
precum şi butoaie cu varză acră stăteau pe podea. 


Am evaluat proviziile la fel ca o veveriţă care îşi 
numără nucile şi m-am simțit liniștită de 
abundența de acolo. Indiferent ce s-ar fi întâmplat, 
nici nu vom muri, nici nu vom suferi de foame. 


Când am ieșit din cămară cu un calup de caşcaval 
într-o mână și cu un bol de fasole uscată în 
cealaltă, am auzit pe cineva bătând la ușă. Până să 
răspund, uşa s-a deschis şi lan a vârât capul 
înăuntru, uitându-se precaut prin încăpere. 


— Brianna e aici? a întrebat el. 


Fiindcă se vedea că nu era, lan nu a mai așteptat 
răspuns şi a intrat, încercând să-și aranjeze părul 
pe spate. 


— Mătuşă, nu ai o oglindă? m-a întrebat el. Şi poate 
vreun pieptene? 


— Ba am, i-am răspuns. 


Am aşezat pe masă ce adusesem din cămară, am 
scos din sertarul dulăpiorului oglinjoara şi 
pieptenele din carapace de broască-ţestoasă şi i le- 
am întins, ridicând privirea spre silueta lui înaltă. 


Faţa lui părea nefiresc de lucioasă, obrajii îi erau 
pătați de puncte roşietice, ca şi cum nu numai că s- 
ar fi bărbierit, ci şi-ar fi frecat pielea până când o 
iritase. Părul lui, de obicei castaniu, moale, des și 
greu de stăpânit, îi stătea acum lins pe tâmple, 
pomădat din belşug cu nu știu ce fel de unsoare, şi 
ridicat neglijent în frunte, făcându-l să semene cu 
un porc-spinos iritat. 

— lan, cu ce ţi-ai dat pe păr? l-am întrebat eu. 
L-am adulmecat şi apoi m-am tras puţin înapoi. 


— Cu grăsime de urs, mi-a răspuns. Dar cam putea, 
aşa că am amestecat-o cu puţin săpun parfumat ca 
să miroasă mai bine. 


S-a uitat cu un aer critic în oglindă şi şi-a mai 
aranjat coafura cu pieptenele, care părea cu totul 
nepotrivit pentru acea sarcină. 


Purta haina cea bună, cu guler curat și — lucru 
nemaiauzit pentru o zi lucrătoare — o legătoare 
proaspăt spălată şi scrobită la gât, înfășurat 
suficient de strâns pentru a-l strangula. 


— lan, arăţi foarte elegant, am spus eu, mușcându- 
mi interiorul obrazului. Hm... te duci în vreun loc 
anume? 


— Da, mă rog, a spus el cu stângăcie, vreau să fac 
curte cuiva şi m-am gândit să arăt bine. 


Să curteze pe cineva? M-a mirat pripeala lui. Deşi 
sigur îl interesau fetele — și erau câteva în district 
care nu-și ascundeau interesul faţă de el —, Ian 
avea doar șaptesprezece ani. Desigur, bărbaţii se 
căsătoreau de tineri, iar lan avea deja propriul 
pământ şi o parte din whisky-ul care se producea 
la Ridge, dar nu crezusem că afecțiunea lui era 
deja concentrată atât de puternic asupra cuiva. 


— Am înţeles, am spus eu. ȘI... e o tânără pe care o 
cunosc? 


Ian şi-a frecat faţa roşie de-a lungul mandibulei. 


— Mda, cum să zic. E... e vorba de Brianna. 

N-a vrut să mă privească în ochi, dar roşeaţa i-a 
urcat în obraji. 


— Poftim? am spus eu, incapabilă să cred așa ceva. 
Am lăsat pe masă felia de pâine pe care o ţinem 
într-o mână şi l-am privit ţintă. Ai spus cumva 
Brianna? 


Aşa cum stătea, cu ochii în podea, atitudinea lui 
trăda încăpățânare. 


— Brianna, a repetat el. Am venit să îi fac o 
propunere de căsătorie. 


— lan, nu pot crede că vorbeşti serios. 


— Ba da, a spus el, împingându-și înainte bărbia 
pătrățoasă, într-o manieră hotărâtă. 


A aruncat apoi o privire spre fereastră şi şi-a mutat 
greutatea de pe un picior pe altul. 


— Vine curând, ce crezi? 


Am simţit în nări mirosul pătrunzător al sudorii lui 
din cauza agitaţiei, amestecat cu cel de săpun și 
grăsime de urs, şi am observat că strângea pumnii 
atât de tare că încheieturile noduroase păreau 
albicioase faţă de pielea bronzată. 


— lan, am spus eu, sfâşiată între exasperare şi 
tandreţe, vrei să faci asta din cauză că Brianna va 
avea un copil? 


Albul ochilor lui a fulgerat când mi-a aruncat o 
privire speriată. A încuviinţat din cap, mișcându-şi 


nesigur umerii pe sub haină. 


— Da, sigur, a spus el, ca şi cum l-ar fi mirat 
întrebarea mea. 


— Inseamnă că nu eşti îndrăgostit de ea, adevărat? 

Ştiam răspunsul dinainte, dar m-am gândit că era 
preferabil să spunem lucrurilor pe nume. 


— Păi... nu, a zis el, iar roşeața dureroasă a reapărut 
pe faţa lui. Dar nu sunt promis nimănui, s-a grăbit 
el să adauge. Aşa că totul va fi bine. 


— Nu este deloc bine, am spus cu fermitate. Ian, 
eşti foarte amabil că te-ai gândit la asta, dar... 


— Nu e ideea mea, m-a întrerupt el, părând 
surprins. Unchiul Jamie s-a gândit. 


— Poftim? 

O voce puternică, încărcată de îndoială s-a auzit 
din spatele meu și, răsucindu-mă, am văzut-o pe 
Brianna în cadrul ușii, uitându-se la lan. 

A păşit încet în cameră, cu pumnii strânşi pe lângă 
corp. La fel de încet, Ian s-a retras, lovindu-se cu 
zgomot de colțul mesei. 

— Verişoară... a început el plecându-şi capul. 

O șuviţă din părul uns cu grăsime de urs s-a 
desfăcut. A dat să şi-o ridice, însă ea a rămas 
zburlită, atârnându-i nefiresc peste un ochi. 


— Eu... hm... eu... 


A văzut expresia de pe fața Briannei şi a închis 
imediat ochii. 


— Am-venit-să-mi-exprim-dorinţa-de-a-ţi-cere- 
mâna-în  binecuvântata-sfinţenie-a-căsătoriei, a 
spus el pe nerăsuflate. 


A tras aer în piept şi a încercat să continue. 


— Eu... 

— 'Ține-ţi gura! 


lan a amuţit, cu gura căscată. A întredeschis un 
ochi, ca un om care se uită la o bombă pe cale să 
explodeze dintr-o clipă în alta. 


Bree şi-a mutat privirea furioasă de la lan spre 
mine. Chiar şi în lumina difuză din încăpere, i-am 
văzut buzele strânse și roşeaţa care i se întindea pe 
obraji. Vârful nasului îi era deja stacojiu, dar nu- 
mi dădeam seama dacă din cauza aerului geros de 
afară ori din cauza iritării. 


— Ai ştiut despre asta? m-a întrebat ea răstit. 


— Sigur că nu! Bree, pentru numele lui 
Dumnezeu... 


Înainte de a termina ce aveam de spus, ea s-a 
răsucit pe călcâie şi a ieşit în goană pe uşă. Am 
apucat să-i zăresc marginea fustei ruginii când a 
pornit valvârtej să urce panta care ducea spre 
grajd. 

Mi-am smuls şorțul și l-am azvârlit pe un scaun. 


— Trebuie să mă duc după ea. 


— Vin şi eu, s-a oferit lan, iar eu nu l-am 
împiedicat. 


Pobabil că aveam nevoie de întăriri. 


— Ce crezi că va face? a întrebat el, gâfâind în 
urma mea, în timp ce urcam panta abruptă. 


— Doar Dumnezeu ştie, am spus eu. Dar mă tem că 
vom afla și noi. 


Ştiam prea bine cum arăta un Fraser întărâtat la 
culme. Nici Bree, nici Jamie nu-și ieșeau din fire 

prea uşor, dar, când se întâmpla asta, deveneau de 
nestăpânit. 


— Mă bucur că nu m-a plesnit, a spus lan pe un ton 
recunoscător. Am crezut o clipă că asta va face. 


Fiindcă avea picioarele mai lungi decât ale mele, a 
ajuns repede lângă mine, deşi mergeam cât puteam 
de iute. Dinspre uşa întredeschisă a grajdului am 
auzit voci ridicate. 


— De ce Dumnezeu l-ai pus pe sărmanul lan să 
vină cu o asemenea propunere? tocmai spunea 
Brianna, aproape strigând indignată. N-am mai 
pomenit o asemenea aroganță neruşinată şi... 


— Sărmanul lan? a repetat Ian, vizibil afectat. Ce 
vrea să...? 


— Aroganţă neruşinată, zici? a întrerupt-o Jamie. 


Părea deopotrivă impacientat şi iritat, dar încă nu 
se înfuriase. Probabil că sosisem la vreme ca să 
previn o ostilitate totală. Am tras cu ochiul prin 
deschizătura ușii; i-am văzut faţă în față, uitându- 
se urât unul la altul peste o movilă de gunoi pe 
Jumătate uscat. 


— Dar ce altă soluție puteam alege, vrei să-mi 
explici? a întrebat el. Dă-mi voie să-ți spun, fata 
mea, m-am gândit la fiecare burlac de pe o rază de 
optzeci de kilometri înainte de a-l alege pe Ian. Nu 
vreau să te măriți cu un bărbat crud sau cu un 
bețiv, dar nici cu un sărăntoc şi nici cu unul care ti- 
ar putea fi bunic. 


Şi-a trecut o mână prin păr, semn clar de agitație 


interioară, dar cu un efort de maestru s-a calmat. A 
coborât puţin vocea, încercând să fie conciliant. 

— Uite, l-am lăsat deoparte chiar şi pe Tammas 
McDonald, fiindcă, deşi deţine o proprietate mare, 
are un caracter potrivit şi e cam de vârsta ta, e 
puţin prea scund şi m-am gândit că nu ai vrea să 
apari alături de el în faţa unui preot. Brianna, 
crede-mă, am făcut tot posibilul să te văd măritată 
bine. 


Bree nu voia să accepte nimic din toate acestea. 
Părul 1 se despletise cât alergase în susul dealului, 
iar acum îi plutea peste față precum flăcările unui 
arhanghel răzbunător. 


— ŞI ce te face să crezi că vreau să mă căsătoresc 
cu cineva? 


Jamie a rămas cu gura căscată. 


— Să vrei? a spus el, exprimându-și neîncrederea. 
Dar tu ce vrei să faci? 


— Orice! a spus ea şi a bătut din picior. 


— Aici greşești, fata mea, a replicat el, întorcându- 
se pentru a ridica furca. 


S-a uitat la abdomenul ei și a înghiţit în sec. 


— Aştepţi un copil, care va avea nevoie de un 
nume. A trecut vremea când puteai să alegi, știi 
asta? 


A înfipt furca în mormanul de gunoi de grajd şi a 
descărcat-o în roaba de alături, apoi a vârât-o din 
nou, cu o mişcare eficientă, deprinsă după ani de 
muncă. 


— Uite, lan e un flăcău binevoitor şi foarte harnic, a 
continuat el, atent la ce făcea. Are pământul lui, îl 
va avea şi pe al meu, cu vremea, iar asta va... 

— Nu mă mărit cu nimeni! 


Brianna s-a îndreptat de spate, cu pumnii strânși pe 
lângă corp, şi a vorbit cu glas suficient de puternic 
pentru a tulbura liliecii adăpostiți în colţurile 
tavanului. Ignorată de cei doi combatanți, o formă 
mică și întunecată s-a desprins dintre umbre și a 
ieşit în crepusculul care se îndesea. 


— Bine, atunci alege tu, a zis Jamie cu glas tăios. ŞI 
îti doresc tot binele. 


— Nu vrei... nu vrei să asculți! a rostit Brianna 
scrâşnind din dinți la fiecare cuvânt. Eu am ales. 
Am spus că nu mă... mărit cu nimeni! 


Şi-a accentuat cuvintele cu o bătaie din picior. 


Jamie a înfipt furca în morman cu un bufnet. S-a 
îndreptat de spate și a măsurat-o pe Brianna în 
timp ce şi-a trecut o mână făcută pumn peste falcă. 


— Mda, mă rog. Parcă ţin minte o părere 
asemănătoare exprimată de mama ta în noaptea 
dinaintea căsătoriei noastre. În ultima vreme n-am 
mai întrebat-o dacă regretă că a fost silită să se 
mărite cu mine, dar eu cred că nu s-a simțit chiar 
nenorocită. Ce-ar fi să te duci să stai de vorbă cu 
ea? 


— Nu e nicidecum acelaşi lucru! s-a răstit Brianna. 


— Nu, nu e, a aprobat-o Jamie, străduindu-se să îşi 
păstreze calmul. 


Soarele cobora dincolo de dealuri, inundând 
grajdul cu o lumină aurie în care roşeaţa pielii lui 
era foarte vizibilă. Totuşi, făcea eforturi ca să fie 
rațional. 

— Mama ta s-a măritat cu mine ca să-şi salveze 
viaţa — dar şi pe a mea. A fost un act de curaj din 
partea ei şi de generozitate. Recunosc, acum nu e o 
problemă de viaţă şi de moarte, dar ai habar ce 
înseamnă să trăieşti înfierată ca stricată sau, 
fiindcă veni vorba, să ţi se spună că ai un bastard 
fără tată? 


Văzând că expresia de pe faţa ei s-a schimbat 
puţin, a încercat să profite de asta şi a întins o 
mână spre ea, vorbindu-i cu blândeţe. 


— Hai, fetițo. Nu poti face asta de dragul copilului? 
Încordată, ea s-a dat un pas înapoi. 
— Nu, a răspuns cu glas aproape gâtuit. Nu, nu pot. 


EI şi-a lăsat mâna să cadă. În ciuda luminii care 
scădea, i-am văzut bine pe amândoi şi am observat 
semnalele de pericol în ochii lui îngustaţi şi în 
postura umerilor, parcă pregătiți pentru o luptă. 


— Aşa te-a crescut Frank Randall, să nu te gândești 
la ceea ce e bine şi ce e rău? 


Brianna tremura din tot corpul, ca un cal care a 
alergat prea mult. 


— Tata a făcut întotdeauna ceea ce era bun pentru 
mine! Şi el n-ar fi încercat niciodată să inventeze 
aşa ceva. Niciodată! A ținut la mine! 


Auzind-o, Jamie şi-a pierdut răbdarea şi a 
explodat. 


— Şi eu nu? Nu încerc din răsputeri să fac ce e bine 
pentru tine? Cu toate că ești... 


— Jamie... 


489 


M-am întors spre el şi i-am văzut ochii întunecați 
de furie, apoi m-am întors spre ea. 


— Bree, ştiu că nu a... trebuie să înţelegi. 


— Din toate felurile nechibzuite, nebuneşti şi 
egoiste în care te porți! 


— Ticălos ipocrit şi lipsit de simţire! 


— Ticălos! Mă faci pe mine ticălos şi tu eşti cu 
burta la gură, așteptând un copil pe care vrei să-l 
condamni să fie arătat cu degetul şi calomniat toată 
viața ŞI... 


— Celui care îmi va arăta copilul cu degetul o să i-l 
smulg şi o să i-l vâr pe gât! 


— Târn de nuiele lipsit de simţire! Nu ai nici cea 
mai mică idee cum stau lucrurile? O să fii subiect 
de scandal şi de bârfe! Oamenii o să te numească 
târfă pe faţă! 


— Numai să încerce! 


— Să încerce? Şi tu vrei ca eu să stau de lemn și să 
ascult asemenea vorbe? 


— Nu e treaba ta să mă aperi! 


Jamie era atât de furios, încât faţa lui căpătase 
culoarea unei pânze de muselină proaspăt albită. 


— Nu e treaba mea să te apăr? Femeie, pentru 
numele lui Dumnezeu, dar cine să facă asta? 


lan m-a smucit uşor de mânecă, trăgându-mă 
înapoi. 


— Mătuşă, ai doar două soluții, a murmurat el la 
urechea mea. Ori arunci o găleată cu apă peste 
amândoi, ori vii cu mine și îi lași în zeama lor. I- 

am văzut pe unchiul Jamie şi pe mama certându- 
se. Crede-mă, nu e înțelept să te bagi între doi 
Fraseri când se ceartă. Tata spunea că a încercat o 
dată sau de două ori şi s-a ales cu vânătăi. 


Am aruncat o ultimă privire spre ei şi am renunţat. 
lan avea dreptate; stăteau față în faţă, cu părul 
răsculat şi cu ochii mijiţi, ca două pisici sălbatice, 
dându-și roată unul celuilalt, vâlvoi şi rânjind. 
Niciunul dintre ei nu ar fi băgat de seamă pe 
altcineva, chiar dacă aş fi dat foc la fân. 


Afară era linişte şi pace. Un caprimulg cânta în 
crângul de plopi- de-munte, iar vântul bătea 
dinspre est, aducând cu sine sunetul slab al 
cascadei. Când am ajuns la ușă, nu am mai auzit 
tipetele lor. 


— Nu te îngrijora, mătuşă, m-a liniştit lan. Mai 
devreme sau mai târziu o să li se facă foame. 


Până la urmă, nu a mai fost cazul ca foamea să îi 
aducă în casă. Câteva minute mai târziu, Jamie a 
coborât dealul şi, fără nicio vorbă, şi-a scos calul 
din padoc, i-a pus căpăstrul, a încălecat și a gonit 
la galop spre cabana lui Fergus. În timp ce îl 
urmăream îndepărtându-se, Brianna a ieşit pe furiş 
din grajd pufnind ca o locomotivă cu aburi şi a 
coborât spre casă. 


— Ce înseamă nighean na galladh? m-a întrebat 
din ușă. 


— Nu ştiu, am zis. 


Ştiam, dar m-am gândit că e mai înţelept să nu-i 
explic. 


— Sunt convinsă că nu a vorbit serios, am adăugat 
eu. Indiferent ce-ar însemna. 

— Hm, a făcut ea şi, cu un pufnet furios, a intrat cu 
paşi apăsați, după care a apărut cu coșul pentru 
adunat ouă pe braţ. Fără să scoată niciun cuvânt, a 
dispărut în tufişuri, făcând un zgomot ca de 
uragan. 


Am respirat adânc de câteva ori şi, blestemându-l 
în gând pe Roger Wakefield, am intrat să pregătesc 
cina. 


Epuizarea fizică părea să fi risipit măcar o parte 
din energia negativă din casă. Brianna a rămas în 
tufişuri o oră şi a revenit cu şaisprezece ouă şi cu 
fața mai calmă. Avea frunze şi scaieți în păr, iar 
după cum arătau pantofii ei, trăsese câteva şuturi 
în copaci. 


Nu ştiam ce făcuse Jamie, dar s-a întors la vremea 
cinei, transpirat şi cu părul răvăşit, dar calm. S-au 
ignorat în mod ostentativ, ceva destul de greu 
pentru două persoane atât de masive închise ca 
într-o cuşcă în cabana mică din lemn. Am aruncat 
o privire spre lan, care şi-a ridicat ochii spre tavan 
şi a venit să mă ajute să duc oala mare la masă. 


Discuţia din timpul cinei s-a rezumat la rugăminți 
de a da sarea, apoi Brianna a spălat farfuriile şi s-a 


dus la roata de tors, apăsând pedala de picior cu un 
zel inutil. 


Jamie i-a aruncat o privire severă, a întors capul şi 
a ieşit. M-am dus după el şi l-am găsit așteptând pe 
cărarea spre privată. 

— Ce să fac? m-a întrebat el, fără altă introducere. 


— Îţi ceri scuze, am răspuns eu. 


— Să-mi cer scuze? 

Părul i se ridicase în vârful capului, deşi poate că 
era doar efectul vântului. 


— Dar n-am făcut nimic rău! 

— Ei şi, ce importanţă are? am replicat eu, 
exasperată. M-ai întrebat ce să faci şi ţi-am 
răspuns. 

A expirat puternic pe nas, a șovăit un moment, 
după care s-a întors şi a pornit spre casă, poziția 


umerilor sugerând martiriul sau bătălia. 


— Imi cer scuze, a spus el, postându-se în fața 
Briannei. 


Surprinsă, ca a fost cât pe ce să scape firul din 
mână, dar a reușit să-l prindă cu dibăcie. 


— Oh, a făcut ea şi a roşit. 


Şi-a ridicat piciorul de pe pedală, iar roata mare s-a 
oprit scârțâind. 


— Am greşit, a spus el, aruncându-mi o privire 
scurtă. 


Am dat încurajator din cap, iar el şi-a dres glasul. 
— Nu trebuia să... 


— Nu-i NIMIC, a spus ea, dornică să-i vină în 
întâmpinare. Nu ai... adică ai încercat să mă ajuţi. 


A coborât ochii spre firul care îi trecea încet 
printre degete. 


— Îmi cer ȘI eu scuze, n-ar fi trebuit să mă înfurii. 


El a închis ochii o clipă şi a oftat, după care i-a 
deschis şi a ridicat o sprânceană spre mine. l-am 

zâmbit vag şi m-am întors la treabă, zdrobind 
chimen în mojar. 


Şi-a tras un scaun şi s-a aşezat alături de ea, iar ea 
s-a întors spre el și a pus o mână pe roata de tors 
ca să o oprească. 


— Ştiu că aţi avut intenţii bune, a spus ea. ȘI tu, şi 
lan. Dar nu înţelegi, tată? Trebuie să-l aştept pe 
Roger. 


— Dar dacă i s-a întâmplat ceva, dacă a avut cine 
ştie ce accident... 


— Nu a murit. Știu că trăieşte, a rostit ea cu 
fervoarea cuiva care doreşte să supună realitatea 
prin voinţă. Se va întoarce. Şi cum ar fi dacă vine 
şi mă găseşte căsătorită cu lan? 


Auzindu-și numele, lan a ridicat privirea. Stătea pe 
podea lângă foc, iar Rollo îşi lăsase capul mare pe 
genunchiul lui. Ochii lui gălbui, de lup, erau doar 
niște fante, exprimând plăcerea, pentru că lan îi 
pieptăna blana groasă şi, metodic, extrăgea căpușe 
ŞI scaieți. 


Cu un gest de frustrare, Jamie și-a trecut degetele 
prin păr. 


— Am dat de ştire încă de când mi-ai spus de el, a 
nighean. L-am trimis pe lan la Cross Creek să lase 
vorbă la River Run şi la căpitanul Freeman, care să 
stea de vorbă cu alții de pe râu. L-am trimis pe 
Duncan să se intereseze în toată valea Cape Fear, 
tocmai până la nord, spre Edenton şi New Bern, 
dar şi la vasele poştale care merg între Virginia și 
Charleston. 


S-a uitat la mine rugător, dorind înţelegere. 

— Ce altceva să mai fac? Omul nu e nicăieri. Dacă 
aş fi crezut că există cea mai mică şansă... 


S-a oprit şi și-a mușcat buza. 


Brianna a coborât privirea spre firul dintre degete 
ŞI, cu o mişcare rapidă, l-a rupt. Lăsând firul liber 
să atârne de pe fus, s-a ridicat şi a traversat 
încăperea, așezându-se la masă cu spatele la noi. 


— [mi pare rău, fato, a spus Jamie, mai încet. 


A întins o mână și a lăsat-o delicat pe umărul ei, 
parcă temându-se că ea îl va muşca. 


Ea s-a crispat puţin, dar nu şi-a retras umărul. 
După un moment, a ridicat o mână și i-a strâns-o 
pe a lui, apoi i-a îndepărtat-o. 


— Am înţeles, a spus ea. Mulţumesc, tată. 


A rămas așezată, cu ochii aţintiți la flăcări, cu 
chipul şi trupul imobile, exprimând o deznădejde 
deplină. Mi-am lăsat mâinile pe umerii ei şi am 
masat-o uşor, dar am simţit-o ca pe un manechin 
sub degetele mele — fără să se opună, dar şi fără să 
reacționeze la atingere. 


Jamie a studiat-o un moment, s-a încruntat şi mi-a 
aruncat o privire. Apoi, cu un aer hotărât, s-a 
ridicat, a mers la raft, de pe care a luat cornul cu 
cerneală şi borcanul cu pene şi le-a pus pe masă. 


— Mi-a venit o idee, a spus el cu fermitate. Să 
desenăm un afiş şi o să-l duc la Gillette din 
Wilmington. O să-l tipărească, iar lan şi flăcăii 
Lindsay vor distribui exemplare în susul și în josul 
râului, de la Charleston până la Jamestown. S-ar 
putea să apară cineva care nu-l cunoaşte pe 
Wakefield, nu i-a auzit numele, dar îl ştie după 
înfățișare. 

A scuturat praf de cerneală făcut din fier şi tanin de 
stejar în jumătatea de tigvă pătată pe care o folosea 
drept călimară şi a turnat puţină apă din carafă, 
după care a folosit tija unei pene ca să amestece 
cerneala. I-a zâmbit Briannei şi a scos o foaie de 
hârtie din sertar. 


— Hai, fato, cum arată bărbatul ăsta al tău? 


Sugestia de a trece la acţiune a adus o scânteie de 
viaţă pe chipul Briannei. S-a aşezat mai bine, şi pe 
şira spinării 1-a trecut un curent de energie, care a 
ajuns şi în degetele mele. 


— Înalt, a spus ea. Aproape la fel de înalt ca tine, 
tată. Oamenii l-ar observa imediat; întotdeauna se 
uită la tine. Are părul negru şi ochii verzi 
strălucitori; e unul dintre primele lucruri pe care le 
remarci la el, nu-i așa, mamă? 


lan a tresărit uşor și a ridicat privirea, uitând de 
câine. 


— Da, am spus eu, aşezându-mă pe bancă alături de 
Brianna. Dar poți face mai mult decât o descriere 
scrisă. Bree este foarte pricepută la desen, i-am 
explicat lui Jamie. Ce zici, Bree, îl poţi desena pe 
Roger din memorie? 


— Sigur, a răspuns ea şi a întins mâna după pană, 
abia așteptând să înceapă. Da, bineînţeles că pot, 
doar l-am mai desenat. 


Jamie i-a lăsat pana şi hârtia, încruntându-se ușor, 
astfel că între sprâncene i-au apărut câteva linii 


verticale. 


— Tipograful poate face afişul după o schiță în 
cerneală? am întrebat. 

— Da, așa cred. Dacă liniile sunt clar desenate, nu e 
mare lucru să facă un bloc de lemn. 


A vorbit cu gândul în altă parte, dar cu ochi 
ațintiți asupra hârtiei din faţa Briannei. 


lan a împins capul câinelui de pe genunchi şi a 
venit lângă masă, privind peste umărul lui Bree cu 
o curiozitate care mi s-a părut cam exagerată. 


Ținându-și buza de jos între dinți, Brianna a 
desenat curat și cu rapiditate. Fruntea înaltă, cu o 
buclă deasă de păr negru care se ridica dintr-un 
vârtej invizibil, apoi cobora aproape până la 
sprâncenele negre și groase. L-a desenat din profil; 
nasul îndrăzneţ, nu coroiat, gura sensibilă, clar 
conturată şi falca lată. Ochi cu gene dese, adânciţi, 
şi o expresie de bună dispoziţie care făceau ca fața 
să arate atrăgătoare şi puternică. A adăugat 
urechea, apoi şi-a îndreptat atenţia asupra capului, 
desenând părul negru, ondulat și des, prins la spate 
într-o coadă mică. 


Ian a scos un sunet gros, de parcă s-ar fi sufocat. 
— lan, ai păţit ceva? 


Am ridicat ochii spre el, dar el nu se uita la desen, 
ci peste masă, spre Jamie. Ochii îi sticleau ca ai 
unui porc pus la proţap. 


M-am întors şi am descoperit aceeași expresie pe 
faţa lui Jamie. 


— Ce Dumnezeu s-a întâmplat? am întrebat cu. 
— Ă... nimic. 


Mugşchii gâtlejului i se mişcau convulsiv într-o 
încercare de a înghiți în sec. Colţul gurii i-a 

zvâcnit o dată, apoi încă o dată, ca şi cum nu se 
putea controla. 


— Pe dracu” nimic! 


Alarmată, m-am aplecat peste masă, l-am prins de 
încheietura mâinii şi i-am căutat pulsul. 


— Jamie, ce e? Te doare în capul pieptului? Te simţi 
rău? 


— Da. 


Ian stătea aplecat peste masă, arătând de parcă ar fi 
fost gata să verse dintr-o clipă în alta. 


— Verişoară... vrei să spui drept că... acesta — a 
făcut un gest slab către schiță — e Roger 
Wakefield? 


— Da, a răspuns ea, ridicând ochii mirați spre el. 
lan, ţi-e rău? Ai mâncat ceva ce nu ţi-a priit? 


Ian nu i-a răspuns, ci s-a lăsat greu pe bancă lângă 
ea, şi-a prins capul între mâini Și a scos un geamăt. 


Jamie şi-a desprins mâna cu delicateţe din 
strânsoarea mea. Chiar şi în lumina roșiatică a 
focului, i-am văzut fața palidă şi încordată. Cu 
degetele mâinii rămase pe masă a strâns borcanul 
cu pene ca şi cum ar fi căutat un sprijin. 


— Domnul Wakefield, a spus el cu fereală spre 
Brianna, are întâmplător şi alt... alt nume? 


— Da, am răspuns la unison eu şi Brianna. 
Am tăcut şi am lăsat-o pe ea să explice şi m-am 
ridicat, plecând grăbită spre cămară ca să aduc o 


sticlă de brandy. Nu ştiam ce se întâmplase, dar am 
avut oribilul sentiment că era nevoie de băutură. 

— ... adoptat. Numele lui de familie era 
Mackenzie, tocmai spunea Brianna când am 
revenit cu sticla în mână. 


S-a uitat pe rând la tatăl şi la vărul ei, încruntându- 
se. 


— De ce? Ai auzit de un Roger Mackenzie, aşa e? 


Jamie şi lan au schimbat priviri îngrozite. lan şi-a 
dres glasul. La fel a făcut şi Jamie. 


— Ce e? a întrebat Brianna, aplecându-se în faţă și 
uitându-se când la unul, când la celălalt. Ce s-a 
întâmplat? L-aţi văzut? Unde? 


Jamie strângea din fălci în timp ce îşi căuta 
cuvintele. 


— Da, a spus el prudent. L-am văzut. Pe munte. 
— Cum, aici? Pe muntele ăsta? 


Brianna a sărit în picioare, împingând banca în 
spate. 


— Unde e? Ce s-a întâmplat? 


— Păi... el a zis că ţi-a luat fecioria, a spus lan în 
propria apărare. 


— POFTIM? 


Brianna a deschis ochii atât de mari, încât în jurul 
irisurilor i-au apărut cercuri albe. 


— Păi, tatăl tău l-a întrebat, ca să fie sigur, iar el a 
recunoscut că... 


— Ce-ai făcut? 

Brianna s-a întors spre Jamie şi şi-a sprijinit 
pumnii strânși pe masă. 


— Da, în fine. A fost... o greşeală, a spus Jamie. 
Arăta din cale afară de nenorocit. 
— Pe naiba! Pentru numele... ce-ai făcut? 


Obraju i se albiseră, şi în ochi îi schpeau scântei, 
fierbinți ca miezul unei flăcări. Jamie a inspirat 
adânc. A ridicat ochii şi a privit-o direct, apoi 
fălcile i s-au descleştat. 


— Fetiţa aceea, a început el. Lizzie. Ea mi-a spus că 
ești gravidă şi că bărbatul care ţi-a făcut asta era o 
brută cumplită pe nume MacKenzie. 


Brianna a deschis gura și a închis-o fără să poată 
rosti niciun cuvânt. Jamie s-a uitat la ea fără să 
clipească. 


— A1 spus că ai fost violată, nu? 


Ea a dat din cap chinuit, ca o păpuşă mânuită 
prost. 


— Aşa. lan şi fata erau la moară când Makenzie a 
sosit acolo, întrebând de tine. Ei au venit călare să 
mă cheme, iar eu și lan l-am găsit în luminișul de 
deasupra izvorului. 


Brianna reuşise să-şi recapete glasul, deşi a vorbit 
cu greu. 


— Ce 1-aţi făcut? a întrebat ea cu voce răguşită. Ce? 


— A fost o luptă cinstită, a zis lan, încă în 
defensivă. Am vrut să-l împușc imediat ce l-am 
văzut, dar unchiul Jamie nu m-a lăsat, voia să pună 
mâna pe... pe bărbat. 

— L-ai lovit? 


— Da, exact! a spus Jamie simțindu-se jignit. 
Femeie, pentru numele lui Dumnezeu, ce voiai să-i 
fac unui om care te-a folosit într-un asemenea hal? 
Parcă şi tu voiai să-l ucizi, nu? 


— Pe de altă parte, şi el l-a lovit pe unchiul Jamie, a 
intervenit lan, vrând să fie de ajutor. A fost o luptă 
cinstită. Am spus asta. 


— Ian, fii băiat bun și ține-ţi gura. 


Am turnat două degete de băutură într-o cană şi am 
împins-o în fața lui Jamie. 


— Dar a fost... nu el a fost... a spus hârâit Brianna. 


Glasul ei îmi amintea de o petardă cu fitil scurt. 
Apoi s-a aprins şi a trântit un pumn în masă, 
explodând ca o rachetă. 


— CE I-AŢI FĂCUT? a răcnit ea. 


Jamie a clipit, iar lan a tresărit. Au schimbat priviri 
chinuite. Am pus mâna pe brațul lui Jamie, 
strângându-l tare. Nu mi-am putut reprima 
tremurul din glas când am pus singura întrebare 
necesară. 


— Jamie... l-ai ucis? 


El mi-a aruncat o privire, iar fața i s-a destins, 
chiar dacă foarte puţin. 


— A, nu, a răspuns el. L-am dat irochezilor. 


— Uf, verișoară, putea fi şi mai rău, a spus lan, 
bătând-o pe Brianna uşor pe un umăr. Până la 
urmă, nu l-am omorât. 

Brianna a scos un sunet ca şi cum s-ar fi înecat şi a 
ridicat capul de pe genunchi. Avea chipul alb şi 
umed ca interiorul unei cochilii de stridie, iar părul 
îi atârna încâlcit peste ochi. Nu vărsase şi nici nu 
leşinase, dar părea că va face şi una, şi alta. 


— Am vrut asta, a continuat lan, uitându-se la ea 
destul de agitat. I-am apăsat pistolul în spatele 
urechii, dar am socotit că unchiul Jamie avea 
dreptul să-i zboare creierii, iar el... 


Brianna s-a înecat din nou, aşa că m-am grăbit să-i 
pun în față un vas mare, pentru orice eventualitate. 


— lan, chiar nu cred că e nevoie ca Brianna să audă 
acum toate aceste lucruri, am spus, privindu-l 
printre gene. 


— Ba vreau să știu. 


Brianna s-a îndreptat de spate şi a prins tăblia 
mesei în mâini. 


— Trebuie să aflu totul, trebuie. 


A întors capul încet spre Jamie, ca şi cum i-ar fi 
înțepenit gâtul. 


— De ce? a întrebat ea. DE CE? 


El era la fel de alb la faţă şi arăta la fel de rău ca 
ea. Se îndepărtase de masă şi se dusese în colțul 
unde se afla hornul, parcă ar fi încercat să se 
refugieze cât mai departe de acel desen care 
semăna cumplit de mult cu Roger Mackenzie 
Wakefield. Părea gata să facă orice numai să nu 
răspundă, însă, privind-o drept în ochi, a răspuns. 


— Am vrut să îl ucid. L-am împiedicat pe lan 
gândindu-mă că dacă îl împuşcam pe ticălos ar fi 

însemnat o pedeapsă prea uşoară — o moarte prea 
scurtă pentru ceea ce făcuse. 


A inspirat profund şi am văzut că strângea atât de 
tare în mână raftul pentru obiectele de scris, încât 
încheieturile îi ieşiseră în evidenţă şi se albiseră. 


— M-am oprit ca să mai gândesc, cum trebuia să 
fie, ce trebuia să fac. L-am lăsat pe lan cu el şi am 
plecat. 


A înghițit în sec; i-am văzut mușchii gâtului 
mișcându-se, dar nu şi-a mutat privirea. 

— Am înaintat puţin în pădure şi m-am rezemat cu 
spatele de un copac pentru a-mi încetini bătăile 
inimii. Cel mai bine era ca el să fie treaz, să ştie, 
dar nu credeam că mai suport să-l aud vorbind. Şi 


aşa spusese prea multe. Apoi am reînceput să aud 
ce spusese. 


— Ce? Ce a spus? 


Până şi buzele Briannei se albiseră. La fel şi ale lui 
Jamie. 


— A spus... că tu l-ai chemat în patul tău. Că tu... 
S-a oprit şi și-a mușcat buza cu sălbăticie. 


— A spus că l-ai dorit, că tu i-ai cerut să îți ia 
fecioria, a continuat lan. 


A vorbit cu răceală în glas, cu ochii aţintiți asupra 
Briannei. 


Ea a inspirat adânc; un sunet hârâit, ca de hârtie 
ruptă. 


— Aşa este. 

Fără să vreau, i-am aruncat o privire lui Jamie. 
Ținea ochii închişi și dintii înfipți în buza de jos. 


lan a scos un sunet prin care îşi arăta revolta, iar 
Brianna a ridicat mâna fulgerător şi l-a plesnit 
peste față. 


El a tresărit şi s-a retras, şi-a pierdut echilibrul şi a 
fost cât pe ce să cadă de pe bancă. S-a prins de 
marginea mesei și a reuşit cu greu să se ridice în 
picioare. 


— Cum? a răcnit el, cu faţa schimonosită de o furie 
brusc iscată. Cum de-ai putut face aşa ceva? I-am 
spus unchiului Jamie că niciodată nu te-ai purta ca 
o târfă, niciodată! Dar e adevărat, nu? 


Brianna a sărit în picioare ca un leopard şi, într-o 
clipită, obrajii palizi au devenit stacojii de furie. 


— Ia ascultă, ipocrit care-ţi închipui că ai mereu 
dreptate! Cine ţi-a dat dreptul să mă numești târfă? 


— Dreptul? 


Incapabil să îşi găsească cuvintele, lan s-a bâlbâit 
câteva momente. 


— Eu... tu... el... 


Până să apuc eu să intervin, Brianna i-a tras un 
pumn în stomac. Cu o expresie de maximă 
surprindere, el s-a lăsat în fund pe podea şi a rămas 
cu gura căscată ca un purcel căruia i s-a smuls țâța 
din gură. 


M-am repezit spre ea, dar Jamie a fost mai iute. În 
mai puţin de o secundă, a ajuns lângă Brianna și a 
prins-o de braţ. Ea s-a răsucit, voind să îl lovească 
şi pe el, aşa mi s-a părut, apoi a încremenit. Și-a 

mișcat buzele fără să scoată niciun sunet, iar 
lacrimi de şoc şi furie 1 s-au scurs pe obraji. 


— Stai cuminte, a zis Jamie glacial. 


I-am văzut degetele pătrunzând în carnea ei şi am 
scos un sunet slab de protest. Nu m-a băgat în 
seamă, deoarece era prea atent la Brianna. 


— Nu am vrut să cred, a spus el, cu o voce la fel de 
îngheţată. Mi-am spus că vorbea astfel doar ca să- 
şi salveze viaţa, că nu era adevărat. Dar dacă era... 


Intr-un târziu, a părut să observe că îi provoca 
dureri. I-a eliberat braţul. 


— Nu-i puteam lua viaţa acelui bărbat fără să fiu 
sigur, a adăugat şi a tăcut un moment, scurtându-i 
chipul. 


Ca să descopere un semn de regret? m-am întrebat. 
Sau de remușcare? Indiferent ce ar fi căutat, nu 
găsea decât furie mocnită. Faţa ei era o reflectare a 
feţei lui, iar ochii ei albaştri ardeau la fel ca ai lui. 


Jamie și-a mutat privirea şi chipul i s-a schimbat. 


— Am regretat, a spus el foarte încet. În seara 
aceea, când m-am întors acasă şi te-am văzut, mi-a 
părut rău că nu l-am ucis. Te-am ținut în braţe şi 
am simțit o strângere de inimă de ruşine că mă 
îndoisem de virtutea fiicei mele. 


A coborât privirea și am văzut semnul lăsat acolo 
unde îşi mușcase buza. 


— Acum, inima mea s-a strâns de tot. Nu doar 
pentru că nu mai eşti fecioară, ci pentru că mă 
minţi. 

— Te mint? a întrebat ea mai mult în şoaptă. Te 
mint? 


— Da, mă minți! 


Cu o violenţă neașteptată, Jamie s-a răsucit spre 
ea. 


— Te culci cu un bărbat din dorinţă carnală, pentru 
ca apoi să strigi că ai fost violată după ce ai rămas 
gravidă! Nu-ţi dai seama că doar printr-un noroc 
nu port păcatul crimei în suflet și că tu eşti cea 
care a provocat toate astea? 


Brianna era prea furioasă ca să vorbească; i-am 
văzut gâtul umflându-se pentru a spune ceva şi mi- 
am dat seama că trebuia să acționez neîntârziat, 
înainte ca vreunul dintre ei să apuce să mai spună 
ceva. 


Nici eu nu mă simţeam în stare să vorbesc. Am 
scotocit orbește în buzunarul rochiei, căutând 
inelul. L-am găsit, l-am scos şi l-am lăsat să cadă 
pe masă. A scos un clinchet când a atins tăblia, s-a 
rotit şi s-a oprit în cele din urmă, iar aurul a 
strălucit roşiatic în lumina focului. 


De la F. pentru C. cu dragoste. Întotdeauna. 


Jamie s-a uitat la el şi a amuţit. Brianna a inspirat 
suspinând. 


— Asta e verigheta ta, mătușă, a zis lan. 


Părea bulversat și s-a aplecat să se uite de aproape 
la ea, de parcă nu-i venea să-şi creadă ochilor. 


— Inelul tău din aur. Cel pe care Bonnet ți l-a luat 
pe râu. 


— Da, am spus eu. 

Am simțit că mi se înmoaie genunchii. M-am 
aşezat la masă şi mi-am pus palma peste verighetă 
ca şi cum aş fi vrut să îi neg prezenţa. Jamie m-a 
prins de încheietura mâinii şi a ridicat-o. Ca un om 
care manevrează o insectă periculoasă, a prins 
verigheta uşor, între degetul mare şi arătător. 


— De unde îl ai? a întrebat el, pe un ton aproape 
firesc. 


S-a uitat la mine şi un fior de groază m-a străbătut 
când l-am privit în ochi. 


— Eu 1 l-am adus. 

Lacrimile se uscaseră pe fața Briannei, evaporate 
de arşiţa furiei ei. A venit în spatele meu şi m-a 
prins de umeri. 


— Nu te uita aşa la ea, să nu îndrăzneşti! 


Jamie s-a întors ca s-o privească pe Brianna, dar ea 
nu s-a clintit, doar m-a strâns mai tare de umeri, 
înfigându-şi degetele mai adânc în carnea mea. 


— De unde îl ai? a întrebat Jamie din nou, cu glas 
care nu a depășit intensitatea unei şoapte. De 
unde? 


— De la el. De la Stephen Bonnet. 
Glasul i-a tremurat, dar de furie, nu de spaimă. 
— Când... când m-a violat. 


Pe neașteptate, chipul lui Jamie s-a descompus, ca 
şi cum s-ar fi produs o explozie lăuntrică. Am scos 
un sunet incoerent de suferință şi am întins o mână 
spre el, dar el s-a îndepărtat şi a rămas ţeapăn, cu 
spatele întors spre noi, în mijlocul încăperii. 

Am simtit-o pe Brianna îndreptându-se de spate şi 
l-am auzit pe lan spunând oarecum ridicol: 
„Bonnet?“ Am auzit ticăitul ceasului de pe dulap, 
am simțit curentul venind dinspre ușă. Mi-am dat 
seama vag de toate aceste lucruri, dar nu aveam 
ochi decât pentru Jamie. 


Am împins banca în spate şi m-am ridicat cu greu 
în picioare. El a rămas ca înşurubat în podea, cu 
pumnii strânși pe pântec, de parcă ar fi fost 
împuşcat în stomac, încercând să oprească 
revărsarea inevitabilă a măruntaielor. 


Trebuia să fac ceva, să spun ceva. Trebuia să îi 
ajut, să am grijă de ei. Dar nu puteam face nimic. 
Nu puteam face ceva pentru unul fără să îl trădez 
pe altul şi îi trădasem deja pe amândoi. Vândusem 
onoarea lui Jamie pentru a-l păstra în siguranţă, ca 
urmare Roger fusese atacat şi distrusesem fericirea 
Briannei. 


In acele momente nu mă puteam alătura niciunuia. 
Nu puteam decât să stau acolo, simțind cum inima 
mi se sfărâmă în bucăţi mici şi ascuțite. 


Bree s-a desprins din mâinile mele şi a ocolit 
masa, a traversat încăperea, privind drept spre faţa 
lui Jamie. A ei părea dăltuită în marmură, rece ca a 
unui sfânt. 


— Să te ia naiba! a spus ea, abia auzit. Să te ia 
dracu”, ticălosule! Imi pare rău că am venit să te 
cunosc. 

PARTEA A UNSPREZECEA 


PAS DU TOUT 

TRĂDAREA 


Octombrie 1769 


Roger a deschis ochii şi a vărsat. Valul arzător de 
fiere năvălea pe nas, dar şuvoiul de vomă care îi 
ajungea în păr nici nu conta în comparație cu 
durerea de cap şi din vintre. 


O mişcare bruscă l-a năucit, trimițându-i culori 
caleidoscopice care au pornit dinspre vintre spre 
creier. Un miros de pânză umedă i-a umplut nările. 
Apoi, o voce a spus ceva în apropiere, iar panica 
lipsită de formă l-a cuprins brusc, amestecându-se 
printre culori. 


Gloriana! ÎL prinseseră! Din instinct, a dat să se 
repeadă în față, dar un zvâcnet dureros i-a cuprins 
tâmplele, chiar înainte de a-şi da seama că are ceva 
în jurul încheieturilor. Era legat, legat de mâini și 
aruncat în cală. 


Panica a căpătat o formă întunecată în mintea lui. 
Bonnet. Il prinseseră şi își luaseră înapoi pietrele 
prețioase. lar acum aveau să îl ucidă. 


S-a cutremurat convulsiv, trăgând de încheieturi și 
strângând din dinţii încleştați ca să își învingă 

durerea. Puntea s-a scufundat sub el cu un pufnet 
scurt, şi s-a izbit de pământ. 


A vărsat din nou, dar acum stomacul îi era golit. A 
icnit, iar coastele 1 s-au frecat dureros la fiecare 
spasm de desagile din pânză groasă peste care era 
aşezat. Nu erau pânze de corabie şi nici nu era 
vorba de o cală. Nu era Gloriana, nu era o corabie. 
Ci un cal. Era legat de mâini și de picioare, cu 
pântecul peste spinarea unui cal! 


Acesta a mai făcut câţiva paşi săltaţi după care s-a 
oprit. Roger a auzit murmure de voci, a simțit 
mâini care l-au pipăit, după care a fost tras jos de 
pe cal şi lăsat să stea în picioare. S-a prăbușit 
imediat la pământ, incapabil să rămână în picioare 
sau să-şi amortizeze căderea. 


A zăcut chircit pe pământ, concentrându-se să 
respire. Cum nu l-a mai lovit nimeni, i-a fost ușor. 
Nimeni nu l-a deranjat și, treptat, a început să îşi 
dea seama unde se afla. 


Faptul că înţelesese nu l-a ajutat prea mult. Sub 
obraz avea frunze umede, reci şi mirosind dulceag 
a putreziciune. A deschis un ochi cu precauție. Cer 
deasupra, de o culoare adâncă, imposibilă, între 
albastru şi violet. Foşnete de copaci, susurul unui 
curs de apă în apropiere. 


Totul părea să se rotească lent în jurul lui, dureros 
de precis. A închis ochii şi şi-a apăsat palmele pe 
pământ. 


Iisuse, unde sunt? Nişte oameni vorbeau 
nepăsători, cuvintele fiind pe jumătate acoperite de 
zgomot de copite şi de nechezatul unor cai aflați 
aproape. A ascultat cu atenție, dar nu a înțeles 
cuvintele. A trăit un moment de panică din cauză 
că nu putea pricepe. Nici măcar nu reuşea să-şi dea 
seama ce limbă era aceea. 

Avea o umflătură mare şi sensibilă în spatele unei 
urechi, alta la ceafă, și durerea făcea să-i 
zvâcnească tâmplele; fusese lovit puternic — dar 
când? Oare loviturile produseseră hemoragie în 
creier și îl lpsiseră de capacitatea de a folosi 
limbajul? A deschis ochii mari şi — cu o atenție 
infinită — s-a întors pe spate. 


Cineva cu faţa pătrățoasă şi oacheşă l-a privit 
scurt, fără să manifeste un interes deosebit faţă de 
el, apoi s-a uitat la calul de care se ocupa. 


Indieni. Șocul a fost atât de mare, încât a uitat 
pentru moment de dureri şi s-a ridicat în șezut. 
Gâfâind, şi-a lăsat faţa pe genunchi, închizând 
ochii şi străduindu-se să nu își piardă cunoştinţa 
din nou. Sângele îi pulsa dureros în cap. 


Unde era? Şi-a muşcat genunchiul, mestecând cu 
sălbăticie pânza între dinți, zbătându-se să își 
aducă aminte. l-au apărut fragmente de imagini, 
frânturi care îl sfidau refuzând cu îndărătnicie să se 
închege în ceva inteligibil. 


Scârţâitul scândurilor şi mirosul santinei. Soarele 
orbitor prin ferestre cu geam. Faţa lui Bonnet și 
răsuflarea balenelor în ceață, şi un băiețel pe 
nume... nume... 


Mâini împreunate în întuneric, mirosul de hamei. 
Mă căsătoresc cu tine, cu trupul te voi venera... 


Bree. Brianna. Picături de sudoare rece 1 s-au 
rostogolit pe obraji, muşchii fălcilor încleştate îl 
dureau. Imaginile ţopăiau de colo colo prin mintea 
lui ca nişte purici. Faţa ei, faţa ei, nu trebuia să 
scape imaginea aceea! 


Nu blândă, nu era o faţă blândă. Un nas drept şi 
ochi reci, albaştri... ba nu, nu reci. 

O mână coborâtă pe umărul lui l-a smuls din 
căutarea chinuitoare a amintirilor, aducându-l la 
realitatea imediată. Era un indian cu un cuțit în 
mână. 


Indianul, un bărbat între două vârste, cu un os 
vârât în părul adunat în creștet, avea un aer hotărât. 
L-a prins pe Roger de păr şi i-a tras capul pe spate 
cu o expresie critică. Deruta s-a risipit când Roger 
a înțeles că avea să fie scalpat. 


S-a aruncat pe spate şi a lovit cu picioarele, 
nimerindu-l pe indian în genunchi. Bărbatul a 
căzut, scoțând un sunet de surprindere, iar Roger s- 
a rostogolit, s-a ridicat nesigur pe picioare și a 
rupt-o la fugă pentru a-și salva viaţa. 


A gonit ca un păianjen beat, cu picioarele 
crăcănate, împleticindu-se spre copaci. Umbre, 
refugiu. A auzit strigăte în urma lui şi sunete de 
paşi grăbiţi care împrăştiau frunzele de pe sol. 
Apoi ceva l-a prins de picioare, și a căzut în față cu 
un bufnet care i-a zdruncinat toate oasele. 


L-au ridicat în picioare înainte de a apuca să-și 
tragă răsuflarea. Nu avea niciun rost să se zbată, 
fiindcă ei erau patru, între care şi cel pe care îl 
doborâse. Încă având cuțitul în mână, acesta s-a 
apropiat şchiopătând. 


— Nu rău la tine! a spus el supărat. 


L-a plesnit dur peste faţă pe Roger, apoi s-a 
aplecat şi a tăiat fâşia de piele cu care îi fuseseră 
legate încheieturile. Cu un pufnet puternic, s-a 
întors pe călcâie și s-a dus la cai. 


Cei doi care îl țineau i-au dat drumul şi s-au 


îndepărtat, lăsându-l să se legene pe picioare ca un 
copăcel în furtună. 

Grozav, a gândit el, nu sunt mort. Ce dracu’ se 
întâmplă? 


Insă nu a găsit răspuns. Şi-a pipăit grijuliu faţa şi a 
descoperit câteva vânătăi care îi scăpaseră mai 
devreme, apoi a privit în jur. 


Se găsea într-un mic luminiş, înconjurat de stejari 
uriași şi de hicori pe jumătate desfrunziţi; frunzișul 
des era cafeniu şi galben, iar veveriţele făcuseră 
moviliţe de căpăcele de ghindă și coji peste tot pe 
pământ. Se afla pe un munte; panta îi sugera asta, 
în timp ce aerul rece şi cerul adânc, albastru, i-au 
spus că nu mai era mult până la apusul soarelui. 


Cei patru indieni, toți bărbaţi, l-au ignorat complet, 
văzându-şi de aranjarea taberei fără să-i arunce 
nicio privire. Roger şi-a lins buzele uscate și a 
păşit cu fereală spre pârâiașul care curgea la câțiva 
metri, clipocind peste pietre acoperite de alge. 


A băut pe săturate, deşi apa rece i-a provocat 
dureri de dinți; aproape toți dinţii de pe o parte a 
gurii se mişcau, iar pe interiorul obrazului avea 
tăieturi adânci în câteva locuri. Şi-a clătit faţa cu 
atenţie şi a avut o senzație de dejă-vu. Cu câtva 
timp în urmă se spălase şi băuse la fel, iar apa rece 
curgea peste nişte stânci verzi ca smaraldul. 


Fraser s Ridge. S-a lăsat pe călcâie, iar amintirea 
s-a închegat, în fragmente mari și urâte. 


Brianna şi Claire... şi Jamie Fraser. Brusc, 
imaginea derutantă pe care o căutase cu atâta 
disperare a revenit nechemată; faţa Briannei, cu 
oase bine conturate, late, cu ochi albaştri înclinați 
deasupra nasului lung și drept. Dar fața Briannei 
era îmbătrânită,  bronzată şi  asprită de 
masculinitate şi de experienţă, ochii albaştri se 
întunecaseră de o furie ucigașă. Jamie Fraser. 

— Prost nenorocit, a spus Roger încet. Tâmpit 
nenorocit. Ai încercat să mă ucizi. 


S-a simțit descumpănit, dar furia nu era departe. 


Apoi şi-a amintit totul; întâlnirea din luminiş, 
frunzele toamnei ca focul şi ca mierea și bărbatul 
înfuriat între ele, tânărul cu părul castaniu — oare 
cine naiba fusese? Lupta — a atins un punct dureros 
de sub coaste şi a făcut o grimasă — şi încheierea, 
când zăcuse lat între frunze, convins că avea să fie 
UCIS. 


Ei bine, nu fusese ucis. Şi-a amintit ca prin vis că 
îi auzise pe Fraser şi pe băiat discutând undeva în 
apropiere — unul dintre ei propunea uciderea lui 
imediată, celălalt spunând nu —, dar nu a putut să- 
şi dea seama care ce vorbise. Apoi unul dintre ei l- 
a lovit din nou, şi din acel moment nu-și mai 
amintea nimic. 


Iar acum... A privit în jur. Indienii făcuseră un foc, 
alături de care se afla o oală din lut. Niciunul 
dintre ei nu îi acorda atenţie, deşi nu se îndoia că 
erau conștienți de prezenţa lui. 


Probabil că ei îl luaseră de la Fraser şi de la băiat — 
însă de ce? Cel mai probabil era că Fraser îl 
dăduse indienilor. Cel care mânuise cuțitul îi 
spusese că nu voiau să îi facă rău. Dar ce intenţii 
aveau cu el? 


A mai privit o dată în jur. Curând va cădea 
noaptea; umbrele de sub stejari se îndesiseră. 


Și acum, amice? Dacă porneşti în josul pantei 
după căderea întunericului, încotro te duci? 
Singura direcţie pe care o ştii este în jos. Era 
limpede că indienii îl ignorau deoarece erau siguri 
că nu avea unde să plece. 

Alungând adevărul incomod al acelei observaţii, s- 
a ridicat. Toate, la vremea lor. Era ultimul lucru pe 
care voia să îl facă în acele momente, dar băşica 
udului dădea să-i plesnească. Cu degete stângace, 
înțepenite, a reuşit să-și desfacă  şnurul 
pantalonilor. 


Prima senzaţie a fost de uşurare; nu era aşa de rău 
cum se simţea. Avea dureri, dar după ce a pipăit 
uşor, a constatat că, în mare, rămăsese intact şi nu 
avea nimic rupt. 


Abia când s-a dus spre foc, senzația de uşurare a 
fost urmată de o izbucnire de furie atât de pură și 
de orbitoare, încât a spulberat deopotrivă durerea 
şi spaima. Pe încheietura mâinii drepte avea un 
oval negru, mânjit — urma unui deget, clară și 
batjocoritoare ca o semnătură. 


— Iisuse, a rostit el foarte încet. Furia îi clocotea 
fierbinte şi densă în golul stomacului. I-a simțit 
gustul acru în gură. A privit panta muntelui din 
spatele lui, neștiind dacă acolo se găsea sau nu 
Fraser's Ridge. 


— Aşteptaţi-mă, nemernicilor, a spus în barbă. 
Amândoi — aşteptaţi-mă. O să mă întorc. 


Însă nu imediat. Indienii i-au dat și lui din 
mâncarea lor — un soi de tocană, din care luau cu 
mâna în ciuda faptului că avea o temperatură 
apropiată fierberii —, dar în rest au rămas 
indiferenți față de el. A încercat să le vorbească în 
engleză, în franceză, ba chiar şi în germană, 
folosind cele câteva cuvinte pe care le ştia, dar nu 
a primit răspuns. 


Când s-au culcat, i-au legat gleznele și i-au pus un 


lat în jurul gâtului, funia fiind apoi prinsă de 
încheietura unuia dintre indieni. Din indiferenţă 

sau poate pentru că nu aveau, nu i-au dat o pătură, 
astfel că şi-a petrecut noaptea tremurând, ghemuit 
lângă focul care se stingea, apropiindu-se cât să nu 
se înece cu fum. 


Nu crezuse că va putea dormi, dar, epuizat de 
dureri, a reuşit. A avut parte de un somn agitat, 
plin de frânturi de vise violente și întrerupte mereu 
din cauza gândului că va fi strangulat. 


În dimineaţa următoare au pornit la drum. De astă 
dată, nu se mai punea problema să meargă călare; 
s-a ţinut după ei cât de repede a putut; indienii îi 
lăsaseră laţul prins de gât, mai liber, dar cu o 
frânghie scurtă îi legaseră încheieturile de 
harnașamentul unuia dintre cai. În câteva rânduri 
s-a împiedicat şi a căzut, dar a reuşit să se ridice la 
timp în picioare, în ciuda vânătăilor şi a durerilor 
musculare, având senzaţia clară că, altfel, indienii 
l-ar fi târât mai departe fără nicio părere de rău. 


Se îndreptau cu aproximaţie spre nord; şi-a dat 
seama de atâta lucru judecând după poziţia 
soarelui. Asta nu îl ajuta cu nimic, pentru că nu 
avea idee de unde porniseră. Probabil că nu erau 
departe de Fraser's Ridge, pentru că nu zăcuse fără 
cunoştinţă mai mult de câteva ore. S-a uitat la 
copitele în mişcare ale calului de alături şi a 
încercat să aprecieze viteza. Nu mai mult de trei 
sau cinci kilometri pe oră; reușea să țină pasul fără 
mare efort. 


Repere. Nu știa unde voiau să îl ducă — ori de ce —, 
dar dacă avea să se întoarcă vreodată, trebuia să 
țină minte locurile prin care treceau. 


O faleză înaltă de vreo doisprezece metri, năpădită 
de plante pletoase, un arbore de kaki, ieşind dintr-o 
crăpătură a pietrei ca un drăcuşor din cutie, plin de 
fructe de un portocaliu strălucitor. 

Ajuns pe o creastă, i-a răsărit în față un şir de 
munţi care i-au tăiat răsuflarea; trei piscuri 
ascuţite, grupate laolaltă şi profilându-se pe 
fundalul cerului înflăcărat, cel din stânga mai înalt 
decât celelalte două. Putea ţine minte asta. Un 
torent — un râu? — care cădea printr-un mic defileu; 
au trecut cu caii printr-un vad puţin adânc, apa 
rece ca gheaţa l-a udat pe Roger până la brâu. 


Drumul a durat zile în şir, mergând tot timpul spre 
nord. Indienii nu îi vorbeau, dar după a patra zi, 
Roger şi-a dat seama că începe să piardă noţiunea 
timpului, căzând într-o transă ca o visare, copleșit 
de oboseală şi de tăcerea munţilor. A scos un fir 
din poala hainei și a început să facă noduri, câte 
unul pentru fiecare zi, atât pentru a se agăța de 
realitate, cât şi ca o metodă primitivă de a aprecia 
distanţa parcursă. 


Se va întoarce. Oricât de mult i-ar trebui, se va 
întoarce la Fraser's Ridge. 


În a opta zi, şansa i-a surâs. Ajunseseră deja sus în 
munţi.  Trecuseră printr-un defileu în ziua 
precedentă şi, cum urma o pantă abruptă, caii 
gâfâiau, paşind încet pentru a găsi teren solid, în 
vreme ce sarcinile de pe șeile lor scârţâiau şi se 
legănau. 


Urcau din nou, iar caii au început să meargă şi mai 
încet, pentru că panta se înălța pieptiş. Roger a 
reuşit să câştige puţin teren şi să se prindă de 
harnașamentul calului de care era legat, lăsându-se 
târât de animalul mic, dar rezistent. 


Indienii descălecaseră, mergând în fața cailor. 
Roger a privit printre gene scalpul lung și negru 
atârnând pe spinarea indianului care conducea 
calul de care era prins el. Se ținea cu o mână; cu 

cealaltă, ascunsă sub o bucată de pânză groasă, 
trăgea de nodul care îl lega de harnașament. 


Fir cu fir, frânghia s-a destrămat, până când doar 
un singur fir subțire îl mai lega de cal. A aşteptat, 
cu sudoarea şiroindu-i pe coaste de teamă şi de 
efort. A respins un prilej după altul, făcându-şi griji 
că amâna prea mult încercarea, că poate indienii 
vor face un popas, iar omul care conducea 
animalul de care el era legat se va întoarce, îl va 
vedea și va veni să verifice frânghia. 


Dar nu s-au oprit, iar indianul nu s-a întors. Acolo, 
şi-a zis el şi inima a început să îi bată repede când 
a văzut primul animal din șir luând-o pe o potecă 
îngustă, folosită de căprioare, tăiată în coasta 
muntelui. Sub potecă, terenul cobora abrupt, apoi, 
doi metri mai Jos, devenea neted. Dedesubt era o 
pantă împădurită, ideală pentru a se ascunde. 


Un cal, apoi încă unul au trecut de porțiunea 
îngustă a cărării, punându-și copitele pe sol cu o 
atenţie infinită. Al treilea, apoi urma calul de care 
era legat el. S-a lipit de coastele calului şi a simțit 
mirosul dulceag și înţepător al sudori lui. Un pas, 
încă unul, şi au ajuns pe cărarea îngustă. 


A smuls de firul de frânghie şi a sărit. A aterizat cu 
un bufnet şi a trebuit să-și îndoaie genunchii, apoi 
s-a ridicat brusc în picioare şi a luat-o la fugă în 
josul pantei. Și-a pierdut pantofii, dar nu s-a 
sinchisit. A traversat un pârâiaș, ridicând o perdea 
de stropi, a urcat pe mal în patru labe, s-a chinuit 
să se ridice şi a luat-o iar în goană înainte să se 
îndrepte de spate. 


A auzit strigăte în urma lui, apoi tăcere, dar şi-a dat 
seama că era urmărit. Nu se putea opri să-şi tragă 
sufletul, nici ei nu aveau să facă asta. 

În învălmășeala de frunze şi stânci din jur, s-a uitat 
din fugă în stânga şi-n dreapta, căutând pe unde s- 
o ia şi unde să se ascundă. A ales un pâlc de 
mesteceni, a trecut printre copaci şi s-a trezit pe o 
pajiște în pantă, a alunecat pe iarba umedă, cu 
tălpile goale înțepate de rădăcini şi de pietre. Ajuns 
la capătul celălalt, a pierdut o clipă ca să privească 
înapoi. Erau doi; le-a zărit capetele rotunde și 
întunecate printre frunze. 


A pătruns într-un alt crâng, a ieşit din el, alergând 
în zigzag pe un teren presărat cu roci sfărâmate, 
respirând cu greutate. Un lucru pe care trecutul i-l 
făcuse cadou, a gândit el sumbru; îi îmbunătățise 
suflul. Dar nu era momentul potrivit pentru a se 
gândi la asta sau la altceva — nu mai exista decât 
instinctul orb de a fugi. 


Şi încă o coborâre, pe suprafaţa umedă şi crăpată a 
unei stânci de aproape şase metri, prinzându-se de 
plante în timp ce mai mult cădea pe lângă ele, 
smulgând rădăcini, afundându-se cu mâinile în 
noroi, julindu-şi degetele de roci nevăzute. A 
aterizat pe fund, gâfâind. 


Unul dintre indieni era chiar în spatele lui, 
coborând stânca. Şi-a smuls laţul din jurul gâtului 
şi a biciuit cu funia mâinile indianului. Bărbatul a 
alunecat în jos şi a căzut într-o parte. Roger i-a 
aruncat laţul peste cap, a smucit cu ferocitate şi a 
fugit, lăsându-l în genunchi, gâfâind şi trăgând de 
frânghia prinsă în jurul gâtului. 


Copaci. Avea nevoie de o ascunzătoare. A sărit 
peste un buștean prăbușit, s-a împiedicat şi s-a 
rostogolit, apoi s-a ridicat din nou şi a continuat să 
fugă. Sus, ceva mai departe, era un desiş de molizi. 
Cu inima bătându-i nebuneşte, și-a înfipt 
picioarele în sol şi a pornit să urce panta. 

S-a azvârlit spre molizi, trecând cu greu printre 
milioane de ace, cu ochii închiși ca să se ferească 
de rămurelele care îi biciuiau faţa. Apoi pământul 
a cedat și a căzut într-un vârtej amețitor de crengi 
şi petice de cer. 


A aterizat, pe jumătate ghemuit, lipsit de aer; din 
instinct s-a ghemuit şi mai mult cât a continuat să 
se rostogolească, lovindu-se de pietre şi de puieți, 
stârnind o avalanșă de praf şi ace căzute, săltând şi 
lovindu-se până a ajuns aproape de fundul 
prăpastiei. 


Prăbușindu-se cu zgomot prin încâlceala de crengi 
lemnoase, s-a prins de ele, a rămas atârnat un 
moment, apoi a alunecat şi a căzut cu un bufnet. 
Ameţit și sângerând, a stat întins câteva clipe, apoi 
s-a întors dureros pe o parte şi şi-a şters murdăria 
şi sângele de pe faţă. 


A ridicat privirea, cercetând. Indienii erau acolo. In 
vârful pantei, doi dintre ei coborau cu grijă pe 
marginea pervazului de pe care căzuse el. 


S-a afundat în patru labe printre tulpinile lemnoase 
şi s-a târât ca să îşi salveze viaţa. Rămurelele se 
îndoiau, capetele ascuţite îl înțepau, cascade de 
praf, frunze moarte şi insecte se revărsau de pe 
ramurile de deasupra în timp ce el îşi croia drum 
înainte, strecurându-se printre tulpinile apropiate, 
răsucindu-se şi întorcându-se, urmând orice 
deschizătură putea găsi. 


Iad, acela a fost primul lui gând coerent. Apoi şi-a 
dat seama că asta reprezenta deopotrivă o descriere 
a situaţiei în care se găsea şi un blestem. Era într- 
un iad al rododendronilor. Dându-şi seama de asta 
destul de târziu, şi-a încetinit fuga — dacă acel mers 
târâş cu trei metri pe oră putea fi numit „fugă“. 

Deschizătura ca un tunel în care se trezise era prea 
îngustă pentru a-i permite să se întoarcă, dar a 
reuşit să privească înapoi după ce şi-a tras capul 
într-o parte şi şi-a lungit gâtul. Nu a văzut nimic 
altceva în afara întunericului umed şi muced, 
luminat de raze slabe de soare, în care pluteau 
firicele de praf. Nu se vedea nimic în afara 
tulpinilor şi a ramurilor moi de rododendroni din 
desiş. 


Braţele şi picioarele, slăbite, i-au cedat, astfel că s- 
a prăbușit. A rămas ghemuit între tulpini, inspirând 
mirosul ca de mosc al frunzelor în putrefacție și al 
pământului umed. 


— Ai vrut un adăpost, amice, a murmurat el. 


Incepuse să aibă dureri. Era sfâșiat şi avea câteva 
răni care sângerau. Chiar şi în lumina slabă, 
buricele degetelor păreau carne vie. 


A făcut un inventar al suferințelor, trăgând în 
acelaşi timp cu urechea la eventualele sunete 
scoase de urmăritori. Lucru deloc surprinzător, nu 
se auzea nimic. Aflase despre iadurile de 
rododendroni în tavernele din Cross Creek, povești 
pe jumătate lăudăroase despre câini de vânătoare 
care  urmăriseră o  veveriță într-unul dintre 
desişurile acestea uriaşe şi se pierduseră fără 
speranţă, nemaireuşind să iasă din ele. 


Roger a sperat că poveştile conțineau o mare doză 
de exagerare, deși, după ce a privit în jur, nu s-a 
simțit deloc liniştit. Lumina nu părea să vină dintr- 
o anumită direcție. Oriunde ar fi privit, lucrurile 
arătau la fel. Mănunchiuri de frunze pieloase şi 
reci, tulpini groase şi crengi subțiri, îngemănate 
într-o încâlceală de netrecut. 


Cu o uşoară senzație de panică, şi-a dat seama că 
nu știa din ce direcție venise. 

Străduindu-se să gândească, și-a lăsat capul pe 
genunchi şi a înspirat adânc. Piciorul drept sângera 
mult din cauza unei răni adânci de la marginea 
tălpi. Şi-a scos ciorapii zdrențuiți şi a folosit unul 
pentru a-și lega talpa. Nimic altceva nu părea a fi 
în stare atât de gravă încât să necesite un bandaj, în 
afara micii răni de la cap din care curgea încă 
sânge, umed și lipicios când și-a atins zona cu 
degetele. 


Îi tremurau mâinile, astfel că i-a fost greu să îşi 
lege ciorapul în jurul capului. Însă acea măruntă 
activitate l-a ajutat să se simtă mai bine. Asta era. 
Urcase pe nenumărați Munro, acele piscuri zimţate 
şi parcă nesfârşite, şi de multe ori participase la 
salvarea unor turiști rătăciți printre stânci și iarbă- 
neagră. 


Când te rătăceai în sălbăticie, sfatul obişnuit era 
să-ți păstrezi calmul; să aștepți să te găsească 
cineva. Însă sfatul nu părea să fie valabil acolo, s-a 
gândit el, mai ales dacă oamenii care te căutau 
erau singurii care nu voiai să te găsească. 


Şi-a îndreptat privirea prin hăţişul de ramuri. A 
zărit câteva petice de cer, însă rododendronii se 
înălţau la aproape patru metri deasupra capului 
său. Îi era imposibil să se ridice în picioare; abia 
dacă putea sta pe vine sub crengile întrepătrunse. 


N-avea cum să ştie cât de întins era acel iad, 
pentru că, în cursul călătoriei lor prin munți, 
văzuse pante întregi acoperite cu ierburi, văi pline 
de verdele-închis al rododendronilor, doar câțiva 
copaci ambiţioşi înălțându-se deasupra oceanului 
de frunze unduitoare. Pe de altă parte, ocoliseră 
mici zone cu o asemenea vegetaţie încâlcită, care 
nu aveau decât cel mult zece metri pătrați. Ştia că 
ajunsese destul de aproape de o margine a unui 
astfel de desiș, dar asta nu îi folosea la nimic, 

pentru că nu avea habar în ce parte se găsea 
respectiva margine. 


Mâinile încă îi tremurau şi şi-a dat seama că îi era 
foarte frig. Soc, a gândit el vag. Ce se recomanda 
în caz de şoc? Lichide fierbinți, pături. Brandy. Da, 
exact asta. Picioarele ținute sus. Putea face măcar 
atâta lucru. 


Şi-a scobit o mică adâncitură şi s-a lăsat în ea, 
înlăturând frunzele hpicioase şi pe jumătate 
putrezite de pe piept şi umeri. Tremurând, şi-a 
proptit picioarele în despicătura unei tulpini şi a 
închis ochii. 


Indienii nu aveau să vină după el. De ce ar fi făcut- 
o? Era mai bine să aştepte, dacă tot nu se grăbeau. 
El va trebui să iasă de acolo, asta, dacă va mai 
putea. 


Orice mișcare dedesubt va clătina frunzele de 
deasupra, indicându-le urmăritorilor locul în care 
se afla. Acela era un gând la rece; fără îndoială că 
ei ştiau unde se afla şi practic așteptau următoarea 
lui mișcare. Peticele de cer căpătaseră culoarea 
profundă a afinelor; încă era după-amiază. Va 
aștepta până la căderea întunericului. 


Cu mâinile prinse peste piept, ca să se odihnească, 
trebuia să se gândească la ceva fără legătură cu 
situația lui din acele momente. Brianna. Să se 
gândească la ea. Acum, fără mânie sau uimire; nu 
avea timp pentru asta. 


Să susțină că între ei totul era aşa cum fusese în 
acea noapte, noaptea lor. Caldă la pieptul lui în 
întuneric. Generozitatea goliciunii ei, dăruită fără 
rezerve. Și convingerea lui de moment, greşită, că 
totul avea să fie bine pentru totdeauna. Treptat, 
tremurăturile s-au potolit, iar el a adormit. 

S-a trezit undeva după răsăritul lunii. Îi vedea 
lumina inundând cerul, dar ea însăşi nu se zărea. 
Se simţea înţepenit, înfrigurat, avea dureri. Îi era şi 
foame, şi o sete cumplită. În fine, dacă reuşea să 
iasă din acea încâlceală nenorocită, măcar va găsi 
apă, deoarece în acei munţi existau pâraie peste 
tot. Simţindu-se neputincios, ca o ţestoasă întoarsă 
pe spate, s-a răsucit pe o parte. 


Orice direcție era bună. A pornit târâş în patru 
labe, trecând prin crevase, rupând crengi şi 
străduindu-se să înainteze în linie dreaptă. Îl 
măcina o teamă mai mare decât cea de indieni; 
mergând orbește prin acel labirint, se putea rătăci 
cu ușurință. Putea ajunge să umble la nesfârșit în 
cerc, rămânând prins acolo pe veci. Poveştile 
despre câinii de vânătoare nu erau defel exagerate. 


Un animal mic a trecut peste mâinile lui şi Roger a 
tresărit, lovindu-se cu capul de crengile de 
deasupra. A scrâşnit din dinți şi a continuat să 
înainteze, centimetru cu centimetru. În jurul lui 
greierii cântau, iar nenumăratele foşnete i-au dat 
de ştire că ocupanții acelui iad nu apreciau 
prezenţa lui acolo. Din cauza întunericului deplin, 
nu vedea aproape nimic. Exista totuşi şi un lucru 
bun. Efortul constant îl încălzise, însă sudoarea îi 
dădea usturimi pe scalp, unde avea rana, şi îi 
picura de pe bărbie. 


Ori de câte ori a trebuit să se oprească pentru a 
respira, a tras cu urechea, căutând să descopere 
indicii, fie privind poziţia lui, fie a urmăritorilor, 
dar nu a auzit decât chemarea întâmplătoare a câte 
unei păsări de noapte și foşnetul frunzelor. Şi-a 
şters sudoarea de pe față cu mâneca şi a continuat 
să înainteze. 


Nu ştia de când era acolo când a găsit stânca. Mai 
bine zis nu a găsit-o, ci a dat cu capul în ea. S-a 


525 


retras amețit, s-a prins de cap şi a strâns din dinți 
ca să nu țipe. 


Clipind des din cauza durerii, a întins o mână în 
față şi a descoperit de ce se lovise. Nu era un 
bolovan, ci un bloc de piatră cu faţa plată. Şi foarte 
înaltă. Suprafaţa dură se înălța foarte mult şi nu i-a 
putut atinge capătul de sus. 


A pipăit în lateral şi a ocolit stânca. În apropierea 
ei crescuse o tulpină groasă; şi-a înțepenit umerii 
în spațiul îngust dintre ele. S-a zbătut şi a împins 
răsucindu-se şi, în cele din urmă, a ţâşnit înainte, 
pierzându-și echilibrul şi căzând pe faţă. 


Fără să se dea bătut, s-a săltat din nou sprijinindu- 
se în mâini și şi-a dat seama că îşi putea vedea 
mâinile. A ridicat ochii şi a privit în jur, uimit peste 
măsură. 


Capul şi umerii îi ieşiseră într-un spaţiu liber. Nu 
doar liber, ci pustiu. Entuziasmat, s-a furișat 
înainte, ieşind din strânsoarea claustrofobică a 
rododendronilor. 


Se afla într-un spaţiu liber, cu faţa spre un perete 
de piatră care se înălța în partea cealaltă a micului 
luminiş. Chiar era un luminiş, pentru că acolo nu 
crescuse nimic, iar sub tălpi avea doar pământ 
moale. Mirat, s-a întors încet, inspirând adânc 
aerul rece și curat. 


— Dumnezeule din Ceruri! a rostit el încet. 


Luminișul avea o formă aproape ovală, marcată de 
pietre în picioare, un capăt al ovalului fiind blocat 
de peretele de stâncă. Pietrele erau spaţiate în jurul 
acelui cerc, câteva dintre ele fiind prăbuşite, alte 
două dislocate de rădăcinile care le împinseseră 
din spate. A văzut masa densă de rododendroni 

apărând printre şi deasupra pietrelor, însă în 
perimetrul dinăuntru nu crescuse nicio plantă. 


A mers încet către centrul inelului; i se făcuse 
pielea de găină pe tot corpul. Nu era posibil așa 
ceva — şi totuşi exista. În definitiv, de ce nu? Dacă 
Geillis Duncan avusese dreptate... s-a răsucit şi, în 
lumina lunii, a văzut zgârieturile de pe faţa stâncii. 


S-a apropiat să se uite la ele. Câteva desene 
gravate, unele de mărimea mâinii lui, altele înalte 
cât el; forme spiralate şi ceea ce putea fi un om 
aplecat, dansând sau murind. Un cerc aproape 
închis, care arăta ca un şarpe care își înghite coada. 
Semne de avertizare. 


S-a cutremurat din nou şi a dus o mână la cusătura 
pantalonilor. Încă erau acolo: cele două pietre 
prețioase pentru care își riscase viaţa, pașapoarte 
minuscule spre siguranță — aşa spera — pentru el și 
Brianna. 


Nu a auzit nici zumzete şi nici bâzâituri. Aerul 
toamnei era rece, iar vântul slab mişca frunzele 
rododendronilor. La naiba, ce dată era? Nu ştia, 
pierduse şirul zilelor de multă vreme. A socotit că 
se apropia începutul lui septembrie când o lăsase 
pe Brianna la Wilmington. Îi trebuise mai mult 
timp decât crezuse ca să îl urmărească pe Bonnet 
şi să găsească ocazia de a-i fura pietrele. Acum 
trebuia să fie sfârșitul lunii octombrie — 
sărbătoarea Samhain, Ajunul Tuturor Sfinților era 
aproape sau tocmai trecuse. 


Oare cercul acesta de pietre respecta aceleași date? 
A presupus că da; dacă liniile de forţă ale 
Pământului se schimbau odată cu rotația sa în jurul 
Soarelui, atunci toate pasajele trebuiau să rămână 
deschise sau închise, în funcție de mișcare. 

S-a apropiat de peretele de piatră şi a văzut-o; o 
deschizătură aproape de baza stâncii, probabil o 
peşteră. Un fior rece, fără nicio legătură cu vântul 
rece al nopţii, i-a trecut prin tot corpul. A strâns 
degetele şi a simțit pietrele prețioase mici şi 
rotunde. Nu a auzit nimic; era deschis? Dacă da... 


Evadarea. Asta ar fi. Evadare în ce timp? Şi cum? 
Cuvintele vrăjii lui Geillie i-au răsunat în minte. 
Granatele stau cu dragoste la gâtul meu, voi fi 
credincioasă. 


Credincios. Dacă ar încerca această cale de scăpare 
ar însemna să o abandoneze pe Brianna. Dar ea nu 
te-a abandonat pe tine? 


— Nu, nu m-a abandonat! a şoptit către sine. 
Ştia că exista o explicaţie pentru ceea ce făcuse ea. 


Și-a găsit părinții, va fi în Siguranţă. Şi, din acest 
motiv, o femeie își părăseşte părinții şi merge cu 
soțul ei. Siguranţa nu conta, ci iubirea. Dacă el ar 
fi ţinut la siguranță, nu ar fi traversat acel hău 
teribil ca să fie împreună cu ea. 


Îi transpirau palmele; a simţit textura umedă a 
pânzei aspre sub degete, iar buricele degetelor, 
sfârtecate, ardeau şi zvâcneau. A mai făcut un pas 
spre crăpătura din faţada stâncii, aţintindu-şi ochii 
spre întunericul deplin dinăuntru. Dacă nu păşea 
înăuntru... existau doar două lucruri pe care le 
putea face. Să se întoarcă în strânsoarea sufocantă 
a rododendronilor ori să încerce escaladarea 
peretelui din faţa lui. 


Şi-a lăsat capul pe spate ca să îi aprecieze 
înălțimea. Cineva se uita în jos la el, un chip cu 
trăsături neclare, o siluetă profilată pe cerul 
luminat de lună. Nu a avut timp să se mişte sau să 

gândească, pentru că laţul i s-a trecut uşor peste 
cap şi s-a strâns, lhpindu-i braţele de corp. 

DESPĂRȚIREA 


River Run, decembrie 1769 


Plouase, şi curând avea să plouă din nou. Picături 
de apă atârnau tremurând sub petalele trandafirilor 
iacobiți din marmură de pe mormântul lui Hector 
Cameron, iar peretele din cărămidă era întunecat 
de umezeală. 


Sub numele şi datele lui scria: Semper Fidelis. 
Semper Fi. Cândva, o curtase un cadet de marină: 
pe inelul pe care încercase să i-l dea asta scria. 
Întotdeauna credincios. Dar cui îi fusese fidel 
Hector Cameron? Soției? Sau prințului său? 


Din acea noapte, nu îi mai vorbise lui Jamie 
Fraser. Nici el ei. Din momentul în care, într-o 
furie stârnită de spaimă şi de revoltă, ea strigase la 
el: „Tatăl meu nu ar fi făcut așa ceva!“ 


Încă avea în fața ochilor expresia feței lui când ea 
rostise acele cuvinte; îşi dorea să poată uita. El se 
întorsese fără să spună nimic şi părăsise cabana. 
lan se ridicase și îl urmase tăcut; niciunul nu se 
întorsese în acea noapte. 


Mama ei rămăsese cu ea, liniștind-o, mângâind-o 
pe cap şi murmurând cuvinte de alinare, în timp ce 

ea când se înfuria, când suspina. Însă chiar şi când 
Claire i-a ţinut capul în poală şi i-a şters fața cu 
cârpe înmuiate în apă rece, Bree a simțit că o 
părticică din ea tânjea după acel bărbat, dorind să 
îl urmeze şi să îl aline. ȘI, în același timp, să îl 
învinuiască. 


O durea capul după efortul de a-şi păstra chipul 
împietrit. Nu a îndrăznit să îşi relaxeze muşchii 
ochilor şi ai maxilarului decât după ce ei au plecat; 
era mult prea uşor să se frângă. 


Începând din acea noapte, nu se întâmplase asta. 
După ce îşi adunase gândurile, o asigurase pe 
mama ei că se simţea bine şi insistase ca ea să se 
culce. Brianna rămăsese trează până dimineaţă, cu 
ochii înroșiți de furie şi de fum, având pe masă, în 
faţa ei, desenul ce-l înfățișa pe Roger. 


EI s-a întors în zori şi a chemat-o pe mama ei fără 
să se uite la Brianna. I-a vorbit în şoaptă în pragul 
uşii, apoi a trimis-o pe Claire, care avea o expresie 
îngrijorată şi ochii goi, să-i strângă lucrurile. 


El o adusese aici, la River Run. Ea dorise să plece 
cu ei, voise pe dată să meargă pentru a-l găsi pe 
Roger, fără niciun moment de întârziere. Dar el 
fusese neîndurător, la fel ca şi mama ei. 


Era spre sfârşitul lunii decembrie, iar zăpada se 
aşternuse groasă pe versantul muntelui. Ajunsese 
în a patra lună de sarcină; pântecul i se rotunjise. 
Nu se ştia cât va dura călătoria şi a fost nevoită să 
admită, împotriva voinţei ei, că nu dorea să nască 
pe munte. Ar fi putut trece peste părerea mamei ei, 
dar n-ar fi susținut-o îndărătnicia lui. 


Şi-a lăsat fruntea pe marmura rece a mormântului; 
era o zi friguroasă, ploaia o biciuia, dar îşi simţea 
faţa fierbinte și umflată, cuprinsă parcă de o stare 
febnlă. 

Îi era imposibil să nu îl audă, să nu îl vadă. Faţa 
lui, congestionată de mânie, cu contururi ascuțite 
ca masca unui diavol. Vocea lui, aspră de furie și 
dispreţ, reproșându-i — reproşându-i ei! — că-i 
pătase onoarea sângelui. 


— Onoarea ta? întrebase ea, incapabilă să creadă ce 
auzea. Ideea ta nenorocită de onoare a provocat 
toate necazurile astea! 


— Nu mai folosi un asemenea limbaj în fața mea! 
Pentru că dacă vorbim de... 


— Voi spune ceea ce gândesc! răcnise ea şi dăduse 
cu pumnul în masă, făcând farfurule să 
zăngănească. 


Răcnise. Răcnise şi el. Mama ei încercase o dată 
sau de două ori să îi oprească — Brianna a tresărit 
amintindu-și cu întârziere suferința din ochii aurii 
al lui Claire —, dar niciunul nu o băgase în seamă, 
concentrați cu sălbăticie asupra trădării lor 
reciproce. 


Mama ei în spusese cândva că are temperament 
scoțian — o bombă cu fitil scurt, dar care mocnea 
îndelung. Acum ştia de unde moştenise asta, dar 
faptul că ştia nu o ajuta nicidecum. 


Şi-a rezemat braţele încrucișate de mormânt şi şi-a 
lăsat capul pe ele, simțind mirosul slab al lânii de 
oaie. Asta 1-a adus aminte de puloverele croşetate 
de mână pe care tatăl ei — ale adevăratului ei tată, 
s-a gândit ea, cu o nouă izbucnire de disperare — 
prefera să le poarte. 


— De ce a trebuit să mori? a spus ea în şoaptă spre 
golul din lâna umedă. Da, de ce? 


Dacă Frank Randall nu ar fi murit, nimic din toate 
astea nu s-ar fi întâmplat. El şi Claire ar fi fost încă 


532 


acolo, în casa din Boston, iar familia şi viaţa ei ar 
fi rămas neatinse. 


Însă tatăl ei dispăruse, fiind înlocuit de un 
necunoscut violent; un bărbat care avea chipul ei, 
dar nu era capabil să înţeleagă ce avea ea în suflet, 
un om care îi răpise şi familia, şi căminul şi, 
nefiind mulțumit de asta, îi răpise iubirea și 
siguranţa, lăsând-o pierdută în acea ţară dură și 
stranie. 


Tremurând în vântul care pătrundea prin ochiurile 
largi, și-a tras șalul mai strâns în jurul umerilor. Ar 
fi trebuit să îşi ia mantia. O sărutase pe buze pe 
mama ei în semn de rămas-bun, apoi plecase, 
fugind prin grădina moartă, fără să se uite la el. Va 
sta acolo până când va fi sigură că plecaseră, chiar 
dacă ar fi îngheţat de frig. 


A auzit sunet de paşi pe poteca din cărămidă și a 
încremenit, dar nu s-a întors. Probabil era vreo 


servitoare ori venise chiar Jocasta pentru a o 
convinge să meargă înăuntru. 


Insă paşii erau prea lungi şi apăsaţi pentru a fi ai 
unei femei. A clipit iute de câteva ori şi a scrâşnit 
din dinţi. Nu se va întoarce, cu niciun chip. 

— Brianna, a spus el încet, în spatele ei. 

Ea nu a răspuns şi nici nu s-a clintit. 

El a scos un mic pufnet — furie, nerăbdare? 


— Vreau să-ți spun ceva. 


— Spune, a zis ea, iar cuvântul i-a rănit gâtul, ca şi 
cum ar fi înghițit un obiect ascuţit. 


Incepea să plouă din nou; picături proaspete 
alunecau pe marmura din fața ei şi le-a simțit 

atingerea înghețată în păr. 


— ŢI-l voi aduce acasă, a spus Jamie Fraser, la fel 
de încet, ori nu mă voi întoarce deloc. 


Nu s-a putut hotări să se întoarcă. A auzit un sunet 
slab, un pocnet uşor pe poteca din spatele ei, apoi 
bocănitul paşilor lui îndepărtându-se. Sub ochii ei 
împăienjeniți, picăturile de apă de pe trandafirii 
din marmură au căpătat greutate şi au început să 
cadă. 


Când, într-un târziu, s-a întors, aleea pavată cu 
cărămidă era pustie. La picioarele ei zăcea o hârtie 
împăturită, îmbibată de apă, aşezată sub o piatră. A 
ridicat-o și a ținut-o în mână, aşa mototolită cum 
era, temându-se să o desfacă. 


Februarie 1770 


În ciuda îngrijorării şi a furiei, s-a văzut absorbită 
cu ușurință de mersul lucrurilor zilnice de la River 
Run. Încântată de tovărășia ei, strămătuşa o 
încuraja să îşi găsească o ocupaţie ca să uite de 
orice altceva. Aflând că avea talent la desen, 
Jocasta 1-a adus lucrurile ei de pictat şi a îndemnat- 
o să le folosească. 


În comparaţie cu cabana de pe culme, viaţa de la 
River Run era atât de luxoasă, încât părea aproape 
decadentă. Totuşi, după cum îi era obiceiul, 
Brianna s-a trezit în zori. S-a întins molatic, 
bucurându-se de plăcerea de a avea un pat din puf, 
care îi îmbrățișa trupul şi nu se împotrivea niciunei 
mișcări pe care o făcea — în contrast vădit cu 
pilotele noduroase aşezate peste un strat rece de 
paie. 

A văzut focul arzând în cămin şi un vas mare din 
aramă pe lavoar, ale cărui margini lustruite 
străluceau. Apă caldă pentru spălat; vedea aburi 
slabi plutind deasupra vasului. În încăpere era 
destul de rece, iar lumina de afară avea nuanța 
albăstruie a frigului iernatic; servitoarea care 
venise şi plecase pe tăcute se sculase probabil 
înainte de răsărit şi spărsese gheaţă pentru a obține 
apă. 


Pe jumătate adormită, s-a gândit că ar fi trebuit să 
se simtă ruşinată fiindcă era slujită de sclave. 
Trebuia să-și amintească asta mai târziu. Erau 
multe lucruri la care nu voia să se gândească decât 
mai târziu; încă unul nu strica. 


Deocamdată, îi era cald. În casă se auzeau mici 
zgomote îndepărtate; foiala liniştitoare a activității 
casnice. Însă încăperea era învăluită în liniște; 
singurele sunete erau pocnetele ocazionale ale 
lemnelor din foc. 


S-a răsucit pe spate şi, cu mintea încă plutind prin 
somn, a început să se obișnuiască din nou cu 
propriul corp. Era ritualul ei matinal; ceva ce 
începuse să facă pe jumătate conștient de când era 
adolescentă, iar acum socotise că se impunea să 
facă asta ca să descopere şi să se împace cu micile 
modificări de peste noapte, ca să nu se privească 
brusc în timpul zilei şi să descopere un străin în 
corpul ei. 


Considera că un străin în trupul ei era de ajuns. A 
împins în jos pilota şi şi-a plimbat mâinile peste 
umflătura domoală a pântecului. O uşoară unduire 
s-a produs sub palma ei când micul locatar cuibărit 
acolo s-a întins, întorcându-se încet, aşa cum o 
făcuse şi ea în pat cu câteva clipe mai devreme. 


— Hei, salut, a şoptit Brianna. 

Umflătura s-a mișcat scurt sub mâna ei şi apoi s-a 
liniştit, ocupantul revenind la visele lui 
misterioase. 


Brianna şi-a tras în sus cămașa de noapte — era a 
Jocastei, din flanel moale şi călduros — devenind 
conștientă de mușchi lungi și netezi ai coapselor, 
de curba moale din partea de sus. Apoi, de piele, 
de palme, de picioare, pântec și sâni. Netezi şi 
moi, rotunzi şi fermi; mușchi şi oase... însă acum 
nu doar muşchii și oasele ei. 


Îşi simţea pielea altfel în acea dimineaţă, parcă ar 
fi fost a unui şarpe, proaspăt lepădată, delicată şi 
translucidă. Mai târziu, după ce se va ridica din 
pat, când aerul o va atinge, se va întări, un înveliş 
mai lipsit de strălucire, dar mai folositor. 


S-a lăsat pe pernă şi a urmărit lumina umplând 
încăperea. Dincolo de ușa camerei ei, casa era 
trează. A auzit nenumăratele zgomote slabe 
produse de oamenii care munceau şi s-a simțit 
alinată. Când era mică, în unele dimineţii de vară, 
când se trezea, auzea maşina de tuns iarba a tatălui 
sub fereastra camerei ei, dar și glasul lui când 
saluta vreun vecin. Știind că el se afla acolo, se 
simţea în siguranță, protejată. 


Şi nu cu mult timp în urmă, se trezise în zori şi 
auzise vocea lui Jamie Fraser, vorbindu-le blând 
cailor din curte în gaelică, şi trăise același 
sentiment. Acum nu mai era cazul, a socotit 
Brianna. 


Era adevărat ceea ce îi spusese mama ei. Era 
schimbată, modificată fără consimţământul și 
ştiinţa ei, învățând doar după consumarea faptului. 
A dat deoparte pilota şi s-a ridicat în picioare. Nu 
putea să zacă în pat şi să jelească ceea ce pierduse; 
acum nu mai era treaba cuiva să o protejeze. Era a 
ei. 

Copilul reprezenta o prezenţă constantă — şi, lucru 
destul de ciudat, îi aducea mereu liniştea. Pentru 
prima oară simţea o binecuvântare în asta, dar şi o 
reconciliere ciudată; trupul ei înțelesese cu mult 
înaintea minţii. Așadar, era adevărat, mama îi 
spusese deseori: „Ascultă-ţi trupul.“ 


S-a aplecat peste marginea ferestrei şi s-a uitat spre 
peticele de zăpadă din grădina bucătăriei. O 
sclavă, înfășurată în mantie şi şal, stătea în 
genunchi pe alee şi scotea morcovi trecuţi dintr-un 
strat. Ulmi înalți mărgineau grădina împrejmuită; 
undeva, dincolo de crengile goale, se aflau munţii. 


A rămas nemișcată, ascultându-şi ritmul corpului. 
Intrusul din carnea ei s-a agitat puţin, iar fluxul 
mișcărilor sale s-au contopit cu pulsația sângelui ei 
— a sângelui lor. I s-a părut că în bătăile inimii ei 
aude ecoul celeilalte inimi, mai mici, şi în acel 
sunet a descoperit până la urmă curajul de a gândi 
limpede, cu certitudinea că, dacă se întâmpla ceea 
ce era mai rău — s-a sprijinit mai tare de cadrul 
ferestrei şi a simţit-o scârţâind sub forţa dorinţei ei 
—, dacă se întâmpla ceea ce era mai rău, măcar nu 
va rămâne cu totul singură. 

VINOVĂŢIA 


De la plecarea noastră din Fraser's Ridge şi până 
la sosirea în satul Tennago al indienilor Tuscarora, 
Jamie abia dacă a schimbat câteva vorbe cu 
cineva. Am mers călare într-o stare cumplită, 
sfâșiată între sentimentul de vinovăţie că o 
părăsisem pe Brianna, de teamă pentru Roger, dar 
şi de durere față de muţenia lui Jamie. Vorbise 
scurt cu lan şi, ajunşi la Cross Creek, nu-i spusese 
Jocastei decât ceea ce era absolut necesar. Mie nu- 
mi adresase niciun cuvânt. 


Evident, mă acuza că nu îi spusesem imediat 
despre Stephen Bonnet. Privind retrospectiv, mă 
acuzam eu însămi amarnic, mai ales după ce 
văzusem care fusese urmarea. Jamie păstrase 
verigheta din aur pe care o aruncasem în el; nu 
aveam habar ce făcuse cu ea. 


Cu intermitențe, vremea era destul de proastă. 
Norii atârnau atât de jos peste munţi, încât pe 
culmile mai înalte am mers zile în şir printr-o 
negură deasă şi rece, pe coastele cailor se 
condensau picături de apă, astfel că din coamele 
lor se forma o ploaie permanentă, iar umezeala 
strălucea pe corpurile lor. Am dormit noaptea în 
orice fel de adăpost am reuşit să găsim, fiecare 
dintre noi înfășurat într-un cocon umed de pături, 

stând întinşi, separați, în apropierea unui foc 
mocnit. 


Câţiva dintre indienii care ne cunoscuseră la Anna 
Ooka ne-au întâmpinat bucuroşi când am ajuns la 
Tennago. Am văzut câţiva bărbați care s-au uitat 
pofticios la butoiașele cu whisky pe care le-am 
descărcat de pe spinările catârilor de povară, dar 
niciunul dintre ei nu a făcut vreo mișcare pentru a 
le ataca. Aduseserăm vreo douăsprezece butoiașe 
de whisky, toată partea cuvenită familiei Fraser 
după distilarea din acea toamnă — mai toată 
agoniseala noastră pe acel an. O recompensă 
regească, dacă vorbeam în termeni negustorești. 
Îndeajuns de mare pentru a răscumpăra un tânăr 
scoțian, am sperat eu. 


Era cel mai bun — şi singurul — lucru cu care 
puteam încheia un târg, dar era și primejdios. 
Jamie i-a dăruit un butoiaş celui care era sachem 2 
al satului, apoi el şi lan au dispărut într-o casă 
lungă a indienilor pentru a discuta. Ian îl dăduse pe 
Roger unor prieteni de-ai lui din neamul 
Tuscarora, dar nu ştia unde îl duseseră aceștia. Am 
sperat din toată inima că era vorba de Tennago. În 
acest caz, ne puteam întoarce la River Run în mai 
puţin de o lună. 


Însă asta era o speranţă firavă. În toiul certei 
groaznice cu Brianna, Jamie recunoscuse că îi 
spusese lui lan să se asigure că Roger nu se va mai 
întoarce vreodată. Tennago se afla la aproape zece 
zile de drum de Ridge; mult prea aproape pentru 
scopul pe care şi-l propusese un tată furios. 


Am vrut să le întreb despre Roger pe femeile care 
mă înconjurau, dar niciuna nu știa franceză sau 
engleză, iar eu cunoșteam doar câteva expresii ale 
neamului Tuscarora, care îmi îngăduiau doar 
schimburi politicoase de cuvinte. Jamie, care avea 

darul de a învăţa iute alte limbi, știa să vorbească 
limba Tuscarora, iar lan, care îşi petrecea jumătate 
din timp vânând alături de indieni, vorbea limba 
lor aproape fluent. 


Una dintre femei mi-a oferit un platou pe care se 
aflau nişte movilițe de cereale gătite cu peşte. M- 
am aplecat ca să iau o înghițitură folosind o bucată 
plată de lemn care mi se dăduse în acest scop, şi 
am simțit amuleta legănându-se pe sub cămășuţă, 
iar greutatea ei neînsemnată a devenit deopotrivă o 
amintire a suferinţei, dar şi o alinare. 


Aveam la mine atât amuleta lui Naywenne, cât şi 
opalul sculptat, pe care îl găsisem sub cedrul 
roșcat. Adusesem amuleta, dorind să o înapoiez, 
dar nu ştiam cui. Opalul putea să se adauge la 
whisky, dacă ar fi fost nevoie de ceva suplimentar 
în cadrul negocierii. Din acelaşi motiv, Jamie luase 
cu el toate micile lucruri de valoare pe care le avea 
— nu multe — cu excepţia inelului cu rubin al tatălui 
său, pe care Brianna i-l adusese din Scoţia. 


Îi lăsaserăm rubinul Briannei, în caz că nu mai 
reuşeam să ne întoarcem — trebuia să ne gândim și 
la o asemenea posibilitate. Nu puteam şti dacă 
Geillis Duncan avusese dreptate sau se înșelase în 
legătură cu teoriile ei despre folosirea pietrelor 
preţioase, însă Brianna avea măcar una. 


Când plecaserăm de la River Run, mă îmbrăţișase 
şi mă sărutase cu ardoare. Nu voiam să plec de 
acolo. Dar nici nu doream să rămân. Încă o dată, 
eram sfâşiată între ei, între necesitatea de a rămâne 
şi de a mă ocupa de Brianna și necesitatea la fel de 
mare de a pleca împreună cu Jamie. 


— Trebuie să pleci, îmi spusese Brianna ferm. Nu o 
să păţesc nimic; doar ai spus că sunt sănătoasă ca 
un cal. O să te întorci cu mult înainte de a avea 
nevoie de tine. 

Aruncase o privire spre spinarea tatălui ei, acesta 
era în grajd, supraveghind încărcarea cailor şi a 
catârilor. Apoi se întorsese spre mine, cu faţa 
lipsită de orice expresie. 


— Mamă, trebuie să pleci. Am încredere că tu îl vei 
găsi pe Roger. 


Rostise apăsat tu şi speram din suflet că Jamie nu o 
auzise. 


— Doar nu-ţi închipui că Jamie ar... 
— Nu ştiu, mă întrerupsese ea. Nu ştiu ce va face. 


Avea fălcile încleştate într-un mod pe care îl 
cunoşteam prea bine. Orice argument ar fi fost 
inutil, însă făcusem o încercare. 


— Ei bine, eu ştiu, replicasem cu convingere. 
Brianna, ar face orice pentru tine. Orice. Şi chiar 
dacă nu ar fi vorba de tine, va face tot ce-i stă în 
putință pentru a-l aduce înapoi pe Roger. 
Sentimentul lui de onoare... 


Ea închisese gura brusc, astfel că îmi dădusem 
seama de greşeala comisă. 


— Onoarea lui, repetase ea sec. Asta e ceea ce 
contează. Cred că totuşi e bine, câtă vreme îl va 
aduce înapoi pe Roger. 


Apoi se întorsese cu spatele, aplecându-şi capul 
împotriva vântului. 


— Brianna! strigasem la ea, însă ea doar ridicase 
din umeri, strângându-şi şalul. 


— Mătuşă Claire, noi suntem gata. 


Ian apăruse în apropiere şi, tulburat, se uita când la 
mine, când la Brianna. O privisem pe Brianna și 

ezitasem, fiindcă nu doream să ne despărțim astfel. 
— Bree, rostisem din nou. 


In acel moment, se întorsese brusc, făcând rochia 
să se umfle şi mă îmbrățişase, lipindu-şi obrazul de 
al meu. 


— Să te întorci, îmi şoptise. Oh, mamă, să te întorci 
cu bine! 


— Nu te pot părăsi, Bree! 


O ţinusem strâns şi îi simţisem oasele puternice și 
carnea moale, copila pe care o părăsisem şi pe care 
o recâştigasem şi femeia care mi-a desprins brațele 
şi a rămas dreaptă, singură. 


— Trebuie să pleci, îmi şoptise. 


Masca de indiferenţă căzuse, şi obrajii îi erau 
umezi. Privise peste umărul meu spre curtea 
grajdului. 


— Să-l aduci înapoi. Eşti singura care poate face 
asta. 


Mă sărutase scurt, se întorsese şi pornise în fugă pe 
aleea din cărămidă cu paşi apăsaţi. 


Jamie ieşise pe sub arcada grajdului şi o văzuse 
zburând ca o nălucă prin lumina tulbure. O privise 
încremenit, cu chipul lipsit de expresie. 


— Nu poți pleca așa, îi spusesem, ştergându-mi 
obrajii umezi cu colțul şalului. Jamie, du-te după 
ea. Te rog, du-te şi ia-ti rămas-bun măcar. 


Stătuse nemișcat un moment, și crezusem că se 
preface că nu m-a auzit. Apoi pornise încet pe alee. 
Începuseră să cadă primele picături de ploaie, iar 
vântul îi umfla mantia. 

— Mătuşă? 


lan îşi strecurase mâna sub braţul meu, 
îndemnându-mă s-o iau din loc. Mersesem alături 
de el, apoi mă ajutase să încalec, sprijinindu-mi 
piciorul în palmă. Jamie se întorsese după câteva 
minute, încălecase fără să se uite la mine și, 
făcându-i semn lui lan, ieșise din curtea grajdului 
fără să privească în urmă. Eu mă uitasem, dar 
Brianna dispăruse. 


Noaptea coborâse de mult, dar Jamie era încă în 
casa lungă împreună cu Nacognaweto şi cu 
sachem-ul satului. Ridicam ochii de fiecare dată 
când cineva intra în casă, dar nu era el. Într-un 
târziu, apărătoarea din piele de la uşă s-a ridicat şi 
lan a păşit înăuntru, urmat de o siluetă măruntă şi 
rotofeie. 


— Mătuşă, am o surpriză pentru tine, a spus el 
zâmbind și s-a tras în lateral, lăsând-o la vedere pe 
sclava Pollyanne, care zâmbea cu gura până la 
urechi. 


Mai bine zis, fosta sclavă. Pentru că acolo era 
liberă, desigur. S-a aşezat alături de mine surâzând 
ca un dovleac de Halloween şi a dat la o parte 
mantia din piele de căprioară pe care o purta 
pentru a-mi arăta un băieţel culcușit în scobitura 
brațului, cu faţa la fel de rotundă şi de surâzătoare 
ca a ei. 


Avându-l pe lan drept interpret, plus cunoștințele 
ei precare de engleză şi de gaelică și limbajul 
semnelor folosit de femei, curând ne-am trezit 
conversând intens. Aşa cum bănuise Myers, 
Pollyanne fusese bine primită de cei din tribul 
Tuscarora şi adoptată în cadrul tribului, unde 
priceperea ei ca vraci era apreciată. Își luase de soţ 
un bărbat care își pierduse soția în epidemia de 

pojar şi îi dăruise încă un membru al familiei în 
urmă cu câteva luni. 


Am fost încântată că îşi găsise deopotrivă 
libertatea şi fericirea, așa că am  felicitat-o 
călduros. Pe de altă parte, m-a simțit liniştită; dacă 
cei din tribul Tuscarora o trataseră cu atâta 
bunătate, probabil că Roger nu o ducea chiar atât 
de rău cum mă temeam. 


Mi-a venit o idee şi am scos amuleta lui 
Nayawenne de sub cămașa din piele de căprioară. 


— lan, vrei s-o întrebi cui ar trebui să îi înapoiez 
amuleta? 


I-a vorbit în limba Tuscarora, iar ea s-a aplecat în 
faţă şi, curioasă, a pipăit amuleta. Într-un târziu, a 
clătinat din cap şi s-a retras, răspunzând cu glasul 
ei ciudat de profund. 


— Mătuşă, spune, că nu o va dori nimeni, a tradus 
lan. E semnul de vraci al unui şaman şi e 
periculos. Trebuia îngropată odată cu persoana 
căreia 1-a aparținut, nimeni din trib nu o va atinge 
de teamă că va atrage fantoma șamanului. 


Am ezitat, cu punguţa din piele în palmă. Senzaţia 
ciudată că țineam ceva viu în mână nu apăruse de 
la moartea lui Nayawenne. Cu siguranţă că doar 
imaginația mea o făcea să pară că se mişcă în 
palmă. 


— Întreab-o — dar dacă șamanul nu a fost îngropat? 
Dacă nu 1 s-a găsit cadavrul? 


Ascultând,  Pollyanne a adoptat o expresie 
solemnă. A clătinat din cap după ce lan a terminat 
de tradus şi apoi a răspuns. 


544 


— Mătușă, spune că în cazul ăsta o fantomă merge 
alături de tine. Și că nu trebuie să o arăţi nimănui 
de aici — oamenii se vor înspăimânta. 


— Dar ea nu se teme, adevărat? 


Pollyanne mi-a înţeles vorbele şi a clătinat din cap, 
după care şi-a atins sânii impresionanți. 


— Acum, indiancă, a spus ea simplu. Nu mereu. 


S-a întors spre lan şi mi-a explicat prin intermediul 
lui că poporul ei venera spiritele morților; de fapt, 
nu era un lucru neobişnuit ca un om să păstreze pe 
lângă el capul sau altă părticică dintr-un bunic sau 
alt strămoș, pentru a primi protecție şi sfaturi. Nu, 
ideea că eram însoțită de o fantomă nu o tulbura. 


Nici pe mine nu mă deranja acea idee. De fapt, 
având în vedere situația în care mă găseam, gândul 
că Nayawenne mă însoțea venea ca o alinare. Am 
vârât amuleta înapoi sub bluză. A alunecat moale 
şi caldă pe pielea mea, precum atingerea unei 
prietene. 


Am continuat să stăm de vorbă mult timp după ce 
restul din casa lungă s-au dus să se culce la 
locurile lor, umplând cu sforăieli aerul înțesat de 
fum. De fapt, am rămas surprinși de sosirea lui 
Jamie, care a adus cu sine un curent de aer rece. 


Când îşi lua rămas-bun de la noi, am observat că 
Pollyanna ezita, încercând să decidă dacă să îmi 
spună sau nu ceva. I-a aruncat o privire lui Jamie, 
apoi a ridicat din umeri şi s-a hotărât. S-a aplecat 
spre lan şi i-a şoptit ceva care a sunat ca mierea 
care se strecoară printre pietre, ducându-și ambele 
mâini la față, apăsându-şi pielea cu buricele 
degetelor. După aceea, m-a îmbrățișat scurt şi a 
plecat. 

Ian s-a uitat după ea cu ochi mari și mirați. 
— lan, ce ţi-a spus? 


S-a întors spre mine cu sprâncenele subțiri 
încreţite de îngrijorare. 


— A zis că trebuie să-i spun unchiului Jamie că, în 
noaptea în care a murit femeia de la gater, a văzut 
un bărbat. 


— Ce bărbat? 
Încruntat în continuare, lan a clătinat din cap. 


— Nu-l cunoaște. Ştie doar că era alb, masiv şi 
pătrăţos, nu la fel de înalt ca mine sau ca unchiul 
Jamie. L-a văzut ieşind din gater şi dispărând 
grăbit în pădure. Ea stătea pe întuneric în ușa 
colibei ei, aşa că el nu a observat-o, dar a trecut 
destul de aproape pe lângă foc, iar ea i-a văzut 
faţa. Spune că avea ciupituri de vărsat — a apăsat 
cu degetele pe faţă, cum făcuse şi ea — şi că avea 
un cap ca de porc. 


— Murchison? 
Am simţit că îmi stă inima. 
— Purta uniformă? a întrebat Jamie încruntându-se. 


— Nu. Dar ea a fost curioasă să afle ce căutase el 
acolo; nu era proprietar de plantație, nici lucrător 
sau supraveghetor. S-a furişat până la gater ca să 
vadă, dar când a vârât capul pe ușă, şi-a dat seama 
că se petrecuse ceva rău. A simţit miros de sânge, 
apoi a auzit voci şi n-a mai intrat. 


Aşadar, fusese o crimă, iar eu și Jamie sosiserăm 
cu câteva momente prea târziu ca să o împiedicăm. 
In casa lungă era cald, dar m-au trecut fiori 

amintindu-mi aerul sufocant, însângerat din gater, 
dar şi duritatea broşetei în mână. 


Jamie şi-a lăsat o mână pe umărul meu. Fără să-mi 
dau seama, i-am prins-o între degete. Mi-a trezit o 
senzaţie plăcută şi mi-am dat seama că nu ne mai 
atinseserăm de aproape o lună. 


— Fata moartă era spălătoreasă a armatei, a spus el 
încet. Murchison are soție în Anglia; o fi socotit că 
o amantă gravidă îi crea belele. 


— Nici nu mă miră că a făcut atât tărăboi ca să 
prindă făptaşul şi apoi i-a căşunat pe biata femeie 
care nici măcar nu ştia să vorbească pentru a se 
dezvinovăţi. 


De indignare, lan s-a împurpurat la faţă. 


— Dacă ar fi putut, ar fi dus-o la spânzurătoare ca 
să se simtă în siguranță, nenorocitul și ticălosul. 


— Poate o să mă duc să-l văd pe sergent când ne 
întoarcem, a zis Jamie. Intre patru ochi. 


Acest gând mi-a îngheţat sângele în vine. Vorbise 
cu glas slab şi reținut, iar când m-am întors spre el, 
am văzut că era calm, dar am avut impresia că în 
ochi 1 se reflecta luciul întunecat al apei unui lac 
scoțian, puţin tulburat de ceva greu care tocmai se 
dusese în adânc. 


— Nu crezi că ai destule de răzbunat ca să te ocupi 
şi de asta? 


I-am vorbit mai tăios decât intenționam, iar el și-a 
retras brusc mâna dintre degetele mele. 


— Aşa zic şi eu, a recunoscut el, cu chipul și glasul 
inexpresive. 

S-a întors spre lan. 


— Wakefield sau MacKenzie, ori care o fi numele 
omului, e departe în nord. L-au vândut unui trib 
Mohawk; un sătuc din josul râului. Prietenul tău 
Onakara a fost de acord să ne îndrume până acolo. 
O să plecăm când se luminează de zi. 


S-a ridicat şi s-a îndepărtat, mergând spre capătul 
casei. Toată lumea se retrăsese la culcare. De-a 
lungul casei focul ardea în cinci vetre, fiecare cu 
hornul ei, iar capătul îndepărtat era împărțit în 
spaţii individuale, câte unul pentru fiecare pereche 
sau familie, cu loc pentru dormit și altul pentru 
păstrarea lucrurilor. 


Jamie s-a oprit la locul ce ni se dăduse pentru 
dormit, unde ne lăsaserăm mantiile şi desagile. Şi- 
a scos cizmele, şi-a desfăcut pelerina pe care o 
purta peste pantaloni şi cămașă şi a dispărut în 
beznă fără să mai privească în urmă. 


M-am ridicat în picioare, dorind să îl urmez, dar 
lan m-a oprit punându-și mâna pe brațul meu. 


— Mătuşă, a început el șovăitor. Nu vrei să-l ierți? 
— Să-l iert? 

L-am privit nedumerită. 

— Pentru ce? Pentru Roger? 

Ian s-a strâmbat. 


— Nu. A fost o greşeală cumplită, dar am face o altă 
greşeală dacă am privi lucrurile aşa. Nu — pentru 
Bonnet. 


— Pentru Stephen Bonnet? Cum ai putea crede că l- 
aş învinui pentru asta? Nu i-am spus aşa ceva. 

Mă preocupase prea mult gândul că el mă învinuia 
pe mine ca să analizez măcar situaţia. 


Ian s-a scărpinat în cap. 


— Păi... mătuşă, nu înţelegi? El se simte vinovat 
pentru asta. Da, încă de când omul acela ne-a 
jefuit; iar acum, după ce i-a făcut verișoarei mele... 


A ridicat din umeri, părând puţin stânjenit. 


— ÎI roade tare mult gândul ăsta, și ştiind că ești 
supărată pe el... 


— Dar nu sunt supărată pe el! Am crezut că el e 
supărat pe mine pentru că nu i-am spus imediat 
despre Bonnet. 


— Vai! 


lan arăta ca şi cum nu ştia dacă era cazul să râdă 
sau să se întristeze. 


— Da, îndrăznesc să spun că, dacă ai fi făcut asta, 
ne-am fi ferit de multe necazuri, dar nu sunt sigur 
de asta, mătuşă. La urma urmelor, când Brianna ți- 
a spus cine a violat-o, noi îl găsiserăm deja pe 
Mackenzie și îl tăbăciserăm bine. 


Am inspirat adânc şi am oftat. 

— Dar tu crezi că sunt supărată pe el? 

— Păi oricine poate vedea asta, mătuşă, m-a 
asigurat el cu convingere. Nu te-ai uitat la el şi nici 
nu i-ai vorbit decât ceea ce era necesar și — a 


continuat el, dregându-şi glasul cu delicateţe — nu 
te-am văzut ducându-te în patul lui de o lună. 


— Păi nici el nu a venit la mine! am spus eu 
înfierbântată, fără să mă gândesc că purtam o 

discuţie pe un subiect nu tocmai potrivit pentru un 
băiat de șaptesprezece ani. 


Ian a strâns din umeri şi s-a uitat la mine cu ochi 
ca de bufniţă. 


— Ei bine, are şi el mândria lui, nu? 


— Mie-mi spui? am replicat eu şi mi-am trecut o 
mână peste faţă. lan, îți mulțumesc că mi-ai spus 
asta. 


Mi-a aruncat unul din rarele lui zâmbete dulci care 
îi transformau fața lungă, nu tocmai atrăgătoare. 


— Nu vreau să-l văd cum suferă. [in mult la 
unchiul Jamie. 


— ŞI eu, am spus şi mi-am înghițit nodul din gât. 
Noapte bună, lan. 


Am păşit fără să fac zgomot de-a lungul casei, prin 
dreptul firidelor în care dormeau familii întregi, iar 
sunetul amestecat al respiraţiilor mi-a mai domolit 
bătăile neliniştite ale inimii. Afară ploua; picături 
de apă cădeau de pe hornuri şi făceau tăciunii să 
sfârâie. 


De ce nu înțelesesem mai demult ceea ce îmi 
spusese lan? Era uşor de răspuns; nu furia, ci 
sentimentul meu de vinovăție mă  orbise. 
Păstrasem secret faptul că ştiam despre fapta lui 
Bonnet atât din cauza verighetei de aur, cât și 
pentru că Brianna mă rugase să nu spun; dacă aş fi 
încercat, aş fi convins-o probabil să se 
destăinuiască lui Jamie. 


Brianna avea dreptate; nu încăpea nicio îndoială 


că, mai devreme ori mai târziu, Jamie ar fi plecat 
după Stephen Bonnet. Eram mai convinsă de 

reuşita lui Jamie decât ea. Nu, inelul mă făcuse să 
păstrez tăcerea. 


Şi de ce trebuia să mă simt vinovată din cauza 
asta? Nu exista un răspuns logic; instinctul, nu 
gândirea conştientă, mă îndemnase să ascund 
verigheta. Nu voisem să i-o arăt lui Jamie şi să o 
pun din nou pe deget în faţa lui. Şi totuşi el dorise 
— ținuse — să o păstrez. 


Mi s-a strâns inima gândindu-mă la ultimele 
câteva săptămâni, la Jamie, care fusese sumbru, 
singur, simțindu-se vinovat şi încercând să repare 
lucrurile. La o adică, de aceea venisem cu el — 
pentru că mă temeam că, dacă pleca singur, nu se 
va mai întoarce. Mânat de vinovăţie şi de curaj, ar 
fi putut face ceva necugetat; știam că va fi mai 
prevăzător dacă îl însoțeam. Şi tot timpul se 
socotise nu doar singur, ci respins de unica 
persoană care putea — și trebuia — să îi fi oferit 
alinare. Adevărat, „îl roade foarte tare“, cum 
spusese lan. 


M-am oprit la locul nostru. Pervazul era lat de doi 
metri și jumătate, iar Jamie se trăsese spre fundul 
lui; am văzut doar o formă sub învelitoarele din 
piei de iepure. Stătea nemișcat, dar mi-am dat 
seama că nu dormea. 


Am urcat pe platformă și, la adăpostul 
întunericului, m-am dezbrăcat. În casă era destul 
de cald, dar pielea dezgolită s-a înfiorat, iar 
sfârcurile sânilor mi s-au întărit. Ochii mi se 
obișnuiseră cu întunericul; am văzut că el stătea pe 
o parte, cu fața spre mine. Am surprins licărul 
ochilor lui deschişi, urmărindu-mă. 


Am îngenuncheat şi m-am furişat sub învelitoare, 
pe care am simţit-o moale pe piele. Fără să stau 
prea mult pe gânduri, m-am întors spre el, mi-am 

lipit goliciunea de el şi mi-am îngropat faţa în 
umărul lui. 


— Jamie, i-am spus în şoaptă. Mi-e frig. Vino şi 
încălzeşte-mă. Te rog. 


Fără să scoată niciun cuvânt s-a răsucit spre mine, 
cu o ferocitate mută pe care aş fi putut-o interpreta 
drept foamea dorinţei ținută multă vreme în frâu, 
dar am înţeles că acum era doar disperare. Nu am 
căutat plăcerea pentru mine; voiam doar să-i ofer 
alinare. Dar deschizându-mă lui, îndemnându-l, s-a 
desferecat şi un izvor adânc, și m-am lipit de el 
brusc, simțind o dorință la fel de oarbă şi de 
disperată ca şi a lui. 


Am stat prinşi strâns, cutremurându-ne, fiecare cu 
capul îngropat în umărul celuilalt, incapabil să ne 
privim şi să ne despărţim. Încet, pe măsură ce 
spasmele s-au stins, am devenit conştientă de 
lucruri aflate în afara trupului pieritor şi mi-am dat 
seama că eram în mijlocul unor străini, goi și 
neajutoraţi, ocrotiți doar de întuneric. 


Şi totuşi eram singuri. Ne bucuram de intimitatea 
din Babel; la capătul celălalt al casei se desfăşura o 
discuţie, dar cuvintele care ajungeau la noi nu 
aveau niciun înţeles. Ar fi putut să fie un zumzet 
de albine. 


Fumul degajat de focul mocnit se unduia în afara 
sanctuarului patului nostru, parfumat şi imaterial 
ca acela de tămâie. În firida noastră era întuneric 
ca într-un confesional; vedeam din trupul lui Jamie 
doar dunga subțire de lumină care îi tivea umărul 
şi luciul fugar al părului. 


— Jamie, iartă-mă, am șoptit. Nu a fost vina ta. 


— Dar a cui? a replicat el cu o oarecare amărăciune. 

— A tuturor. A nimănui. A lui Stephen Bonnet. Dar 
nu a ta. 


— Bonnet? 

Glasul i-a trădat nedumerirea şi surprinderea. 

— Ce legătură are? 

— Păi... totul, am răspuns luată pe nepregătite. Nu? 


S-a rostogolit pe o parte, îndepărtându-și părul 
căzut peste faţă. 


— Stephen Bonnet este o creatură ticăloasă, a rostit 
el clar, şi o să-l ucid cu prima ocazie. Dar nu 
înțeleg cum îl pot învinovăţi pentru slăbiciunile 
mele ca om. 


— Despre ce Dumnezeu vorbeşti? Ce slăbiciuni? 


Nu mi-a răspuns imediat, ci a plecat capul, care a 
devenit o umbră în întuneric. Avea picioarele 
împletite cu ale mele; i-am simțit încordarea 
corpului, adunată în genunchi, rigidă în golurile 
coapselor. 


— N-aş fi crezut vreodată că pot fi gelos pe un 
mort, a spus el în şoaptă. N-aş fi crezut că e 
posibil. 

— Pe un mort? 

De uimire, am ridicat puţin glasul când am înţeles. 


— Pe Frank? 


A rămas nemişcat, aplecat pe jumătate deasupra 
mea. Degetele lui mi-au atins şovăielnice faţa. 


— Pe cine altul? În toate zilele astea cât am mers 
călare doar gândul ăsta m-a măcinat. li văd faţa în 

minte, când sunt treaz sau dorm. Ai spus că 
seamănă cu Jack Randall, nu? 


L-am tras mai aproape, apăsându-i capul în jos 
pentru ca urechea lui să ajungă în dreptul gurii 
mele. Slavă Cerului că nu adusesem vorba despre 
verighetă — dar fața mea, fața mea sinceră, 
trădătoare, nu dăduse în vileag acel gând? 


— Cum? am şoptit, strângându-l puternic. Cum de- 
ai putut crede aşa ceva? 


S-a ridicat într-un cot, iar părul i-a căzut peste fața 
mea într-o masă de umbre înflăcărate, lumina 
focului scânteind auriu şi purpuriu prin ea. 


— Cum să nu pot? a întrebat el. Claire, doar ai 
auzit-o, ştii prea bine ce mi-a spus. 


— Brianna? 


— A spus că ar prefera să mă vadă în iad şi şi-ar 
vinde cu bucurie sufletul ca să îl aibă înapoi pe 
tatăl ei — tatăl ei adevărat. 


A înghițit în sec; am auzit sunetul ceva mai tare 
decât murmurul vocilor îndepărtate. 


— Mă gândesc mereu că el nu ar fi făcut o 
asemenea greșeală. Ar fi avut încredere în ea, şi-ar 
fi dat seama că ea... Mă tot gândesc că Frank 
Randall a fost un om mai bun decât mine. Așa 
crede şi ea. 


A rămas cu mâna în aer câteva clipe, nesigur, apoi 
a aşezat-o pe umărul meu şi m-a strâns uşor. 


— Am crezut că... că poate şi tu ai simţit la fel, 
englezoaico. 


— Ridicol! am şoptit şi nu mă refeream la el. 

Mi-am plimbat palmele pe panta lungă a spatelui 
său, înfigându-mi degetele în fermitatea feselor lui. 


— Prostuţule! Vino încoace! 


Şi-a lipit capul de umărul meu şi a scos un sunet 
care părea râs. 


— Da, sunt. Nu te-a deranjat prea mult, da? 

— Nu. 

Părul lui mirosea a fum și a rășină de pin. Avea și 
câteva ace prinse în el; unul dintre ele mi-a înțepat 
buzele. 


— Nu a vorbit serios, am spus cu. 


— Ba da, m-a contrazis el şi l-am auzit înghiţindu-și 
nodul din gât. Am auzit-o. 


— V-am auzit pe amândoi. 
L-am mângâiat uşor pe omoplați şi am simțit 
urmele estompate ale vechilor cicatrice, dar şi cele 


recente, ceva mai groase, lăsate de ghearele 
ursului. 


— [ți seamănă; la mânie spune lucruri pe care nu le- 
ar rosti niciodată când e calmă. Nici tu nu ai vrut 
să-i arunci toate vorbele acelea, nu-i aşa? 


— Nu. 


Am simțit cum încordarea îi slăbeşte, cum 
încheieturile i se destind, cedând fără voie puterii 
de convingere a degetelor mele. 


— Nu, n-am vrut. Nu toate vorbele acelea. 


— Nici ea. 

Am stat aşa câteva chpe, mângâindu-l aşa cum o 
mângâiam pe Brianna când era mică şi speriată. 


— Mă poţi crede, am șoptit. Vă iubesc pe amândoi. 
A oftat adânc şi a rămas tăcut o clipă. 


— Dacă pot să-l găsesc pe acel bărbat şi i-l duc 
înapoi, dacă reuşesc, crezi că o să mă ierte într-o 
bună zi? 


— Da. Ştiu asta. 


Din partea cealaltă a peretelui despărțitor 
răzbăteau sunetele scoase de un cuplu care făcea 
dragoste, cuvinte murmurate care nu aparțin unei 
limbi anume. 


Trebuie să mergi cu el, îmi spusese Brianna. Eşti 
singura care îl poate aduce înapoi. 


Mi-am dat seama abia acum că probabil nu se 
referise la Roger. 


Am avut parte de o călătorie anevoioasă prin 
munţi, îngreunată de vremea iernatică. Au fost zile 
în care ne-a fost imposibil să mergem; când am 
stat ghemuiți sub stânci sau în adăpostul vreunui 
crâng, zenibuliți în vânt. 


După ce am trecut de munţi, călătoria a fost ceva 
mai uşoară, deşi frigul se întețea pe măsură ce 
înaintam spre nord. În unele seri am mâncat hrană 
rece, pentru că nu puteam menţine focul arzând în 
zăpadă şi în vânt. Dar în fiecare noapte am dormit 
cu Jamie, ghemuiţi aproape unul de altul într-un 
singur cocon de blănuri şi de pături, împărțindu-ne 
căldura. 

Am ţinut o numărătoare strictă a zilelor, 
marcându-le cu ajutorul unor noduri făcute pe o 
sfoară. Plecaserăm din River Run la începutul lunii 
ianuarie; era deja jumătatea lunii februarie când 
Onakara ne-a arătat un fum ce se ridica în zare, 
acolo unde se afla satul Mohawk, în care el și 
camarazii lui îl duseseră pe Roger Wakefield. 
Spunea că se numeşte „Oraşul Şerpilor“. 


Şase săptămâni, iar Brianna era gravidă în luna a 
şasea. Dacă îl puteam duce curând pe Roger înapoi 
— şi dacă era capabil să călătorească, am adăugat 
eu sumbru în minte —, am ajunge cu mult înainte 
de naşterea copilului. Însă dacă Roger nu era 
acolo, dacă cei din tribul Mohawk îl vânduseră 
mai departe ori dacă era mort, a spus o voce pierită 
din mintea mea, ne vom întoarce neîntârziat. 


Onakara a refuzat să ne însoţească în sat, ceea ce 
nu mi-a sporit deloc speranţele în privinţa şanselor 
noastre. Jamie i-a mulțumit şi l-a condus, 
dăruindu-i un cal, un pumnal bun și o ploscă de 
whisky drept răsplată pentru ajutorul dat. 


Am îngropat restul de whisky, ascunzându-l cu 
grijă la o oarecare distanță de sat. 


— Vor înţelege ce vrem? l-am întrebat pe Ian, în 
timp ce încălecam toți. Limba Tuscarora e 
suficient de asemănătoare cu cea a tribului 
Mohawk pentru a le vorbi? 


— Mătuşă, nu e chiar la fel, dar seamănă, a spus 
Ian. 


Ningea slab, iar fulgii i se agățau de gene. 


— Probabil ca diferența dintre italiană şi spaniolă, a 
explicat el. Dar Onakara a spus că sachem-ul şi alți 
câțiva ştiu puțină engleză, deşi nu prea vor să o 
folosească. Însă cei din neamul Mohawk au luptat 

cu englezii împotriva francezilor; probabil că 
există câţiva care cunosc engleza. 


Jamie ne-a zâmbit și a aşezat muscheta de-a latul 
şei, în fața lui. 


— Ei bine, atunci să mergem şi să ne încercăm 
norocul. 

C APTIVITATEA | 


Februarie 1770 


După numărul nodurilor de pe sfoara lui, stătea în 
satul Mohawk de aproape trei luni. La început, nu 
ştiuse cine erau, ci doar că se deosebeau de 
indienii care îl capturaseră şi că se temeau de ei. 


Rămăsese încremenit de epuizare cât timp oamenii 
care îl aduseseră acolo au vorbit şi au făcut semne. 
Aceşti indieni erau diferiți; purtau haine din 
blănuri şi piele, ca să reziste frigului, iar feţele 
multora dintre ei erau tatuate. A fost silit să rămână 
despuiat în mijlocul unei case lungi din lemn, în 
timp ce câțiva bărbați — dar şi câteva femei — l-au 
împuns şi au rânjit spre el. Avea laba piciorului 
drept umflată, tăietura adâncă se infectase. Abia 
dacă putea merge, pentru că fiecare pas îi trimitea 
Junghiuri dureroase prin tot piciorul și, cu 
intermitențe, avea accese de febră. 


L-au îmboldit, împingându-l pe ușa casei. Afară 
era hărmălaie. A recunoscut provocarea; un şir 
dublu de sălbatici care răcneau, cu toţii înarmaţi cu 
bâte şi vergi. Cineva din spatele lui l-a împuns în 
fese cu un pumnal, după care a simţit un firicel 
fierbinte de sânge coborându-i de-a lungul 
piciorului. 

— Cours! i-au strigat toţi. Aleargă! 


Terenul era umblat, iar zăpada se  întărise, 
devenind gheață murdară. Tălpile îi ardeau, iar o 
îmbrânceală în spate l-a trimis în mijlocul iadului 
dezlănțuit. 


A rămas în picioare mai tot drumul, legănându-se 
dintr-o parte în alta, în vreme ce bâtele şi nuielele 
îl loveau peste picioare şi spinare. Nu avea cum să 
evite loviturile. Nu putea decât să înainteze cât mai 
repede posibil. 


Aproape de capătul cursei, bâta cuiva s-a rotit şi l- 
a lovit puternic peste pântec; Roger s-a aplecat 
brusc, și altcineva l-a izbit înapoia urechii. Ca şi 
cum nu ar mai fi avut oase, s-a prăbușit în zăpadă, 
abia simțind răceala pe pielea crăpată. 


Un bici l-a trosnit peste picioare, după care şfichiul 
i-a lovit puternic boaşele. A sărit în picioare din 
reflex, s-a rostogolit din nou şi s-a trezit în patru 
labe, iar sângele din nas şi din gură s-a amestecat 
cu noroiul îngheţat. 


A ajuns la capătul cursei şi, încă simțind arsurile 
ultimelor lovituri fierbinţi pe spinare, s-a prins de 
pilonii unei case lungi, ținându-se de ei ca să nu 
cadă. Membrilor tribului le-a plăcut asta, pentru că 
au început să hohotească şi să scoată țipete ascuţite 
care i-au amintit de hămăiturile unei haite de câini. 
A făcut o plecăciune, apoi s-a îndreptat, simțind că 
1 se învârte capul. Oamenii au râs şi mai tare. 
Roger ştiuse mereu cum să încânte mulțimea. 


Apoi l-au dus înăuntru, i-au dat apă să se spele şi 
ceva de mâncare. l-au înapoiat cămaşa zdrențuită 
şi pantalonii murdari, dar nu şi haina sau 
încălțările. În casă era cald; de-a lungul structurii 
lungi ardeau câteva focuri, la intervale regulate, 
fiecare având câte o gură de fum deasupra. S-a 

târât într-un colţ şi a adormit cu o mână prinsă de 
cusătura mai groasă a pantalonilor. 


După o asemenea primire, cei din tribul Mohawk 
l-au tratat cu o indiferență generală, dar fără 
cruzime. Devenise sclavul casei lungi, putând fi 
folosit de orice persoană care locuia acolo. Dacă 
refuza sau se prefăcea că nu înţelege ce 1 se cerea, 
oamenii îi arătau — însă doar o dată. Cu toate 
acestea, avea parte egală cu ei la hrană şi i se 
dădea un loc omenesc pentru a dormi, spre capătul 
casei. 


Întrucât era iarnă, principalele activități erau 
strângerea de lemne de foc şi aducerea apei, deşi 
uneori vânătorii îl luau cu ei ca să ajute la 
măcelărirea animalului şi la transportarea cărnii. 
Indienii nu făceau nici cel mai mic efort de a 
stabili o modalitate de comunicare cu el, însă, 
ascultând cu atenție, Roger a prins câte ceva din 
limba lor. 


Cu mare precauţie, a încercat să folosească 
puţinele cuvinte pe care le deprinsese. Pentru 
început, a ales o tânără, considerând că ea prezenta 
un pericol mai mic. Fata s-a uitat lung la el, apoi a 
râs cu o încântare aparte, de parcă ar fi auzit o 
cioară vorbitoare. Şi-a chemat o prietenă să vină și 
să îl asculte, apoi încă una, şi toate cele trei tinere 
s-au ghemuit în fața lui, râzând încet cu gura 
ascunsă în dosul palmei şi privindu-l cu coada 
ochiului. Arătând spre divers obiecte, el le-a spus 
toate cuvintele pe care le cunoştea — foc, vas, 
pătură, porumb — după care a ridicat ochii spre un 
şirag de peşti uscați de deasupra capului şi a ridicat 
din sprâncene. 


— Yona 'kensyonk, a spus imediat noua lui prietenă 
şi a chicotit când el a repetat expresia. 

In următoarele zile şi săptămâni, fetele l-u învăţat 
multe lucruri; de la ele a aflat în cele din urmă 
unde se găsea. Mai precis, nu unde, ci în mâinile 
cui. 


Acei oameni erau Kahnyen 'kehaka, aşa i-au spus 
ele cu mândrie în glas, cu priviri surprinse pentru 
că el nu ştia asta. Mohawk. Păzitorii Porții de 
Răsărit a Ligii Irocheze. Pe de altă parte, el era 
Kakonhoaerhas. A fost nevoie de o discuţie destul 
de lungă pentru a stabili înțelesul exact al acelui 
termen; Roger a descoperit în cele din urmă, când 
una dintre fete a târât în faţa lui o javră jigărită 
drept ilustrare, că însemna „față de câine“. 


— Vă mulţumesc, a spus el, trecându-şi degetele 
prin barba deasă. 


Apoi şi-a dezvelit dinţii şi a scos un mârâit, iar ele 
au chicotit. 


Mama uneia dintre fete a început să manifeste 
interes faţă de el: văzând că laba piciorului îi era 
încă umflată, i-a adus nişte unsori şi i l-a spălat, 
bandajându-l cu licheni şi cu pănuși de porumb. 
Femeile au început să îi vorbească atunci când le 
aducea lemne sau apă. 


Nu a făcut nicio încercare de a evada; deocamdată. 
larna stătea apăsătoare peste sat, cu ninsori 
frecvente şi vânturi amarnice. Neînarmat, beteag și 
fără nicio măsură de protecție împotriva vremii, nu 
putea ajunge prea departe. De aceea a socotit că 
trebuia să amâne. Şi noaptea visa lumile pierdute, 
trezindu-se deseori dimineaţa în nări cu miros de 
iarbă proaspăt crescută, dar şi cu durerea nevoii lui 
răspândită cald peste pântece. 


Marginile râului erau încă îngheţate când a sosit 
iezuitul. 

Roger cunoştea bine satul; se afla afară când câinii 
au început să latre și să scheaune din locurile în 
care stăteau de pază pentru a semnala sosirea unor 
vizitatori. Oamenii au început să se strângă, iar 
Roger, curios, s-a dus și el. 


Nou-veniţii erau membri ai tribului Mohawk, atât 
bărbați, cât şi femei, cu toții pe jos, împovăraţi cu 
obişnuitele boccele pe care le purtau în spinare în 
timpul călătoriilor. Acest lucru 1 s-a părut ciudat lui 
Roger; până în acel moment, vizitatorii care soseau 
în sat fuseseră mici grupuri de vânători. Mai ciudat 
era că vizitatorii aveau cu ei un bărbat alb — părul 
lui blond lucea în lumina palidă a soarelui. 


Dorind să vadă totul, Roger s-a tras mai aproape, 
dar a fost împins în spate de unii dintre săteni. Însă 
a apucat să observe că bărbatul era preot; 
rămăşiţele zdrenţuite ale robei lui negre apăreau 
dedesubtul unei cape din blană de urs, acoperind 
pe jumătate jambierele şi mocasinii din piele. 


Preotul nu se purta ca un prizonier şi nici nu era 
legat. Totuși, Roger avea impresia că el călătorise 
până acolo silit; pe chipul lui altfel tânăr se vedeau 
urme de încordare. Preotul și câţiva dintre 
însoțitorii lui au dispărut în casa lungă în care 
sachem-ul îşi ţinea sfatul; Roger nu ajunsese 
niciodată în acel loc, dar le auzise pe femei 
vorbind despre el. 


Una dintre femeile mai vârstnice din casa lungă în 
care trăia l-a văzut umblând prin mulțime şi i-a 
poruncit cu glas tăios să mai aducă lemne. Roger a 
plecat şi nu l-a mai văzut pe preot, deşi i-a zărit pe 
nou-veniți prin sat, răspândiți pe la diferite case, 
pentru a se bucura de ospitalitatea acestora. 


In sat se petrecea ceva; a simțit curenții 


învălmăşindu-se în jurul lui, dar nu i-a înţeles. 
Seara, bătrânii satului stăteau lângă focuri și 

discutau, iar femeile murmurau una către alta în 
timp ce lucrau, dar discuţiile se desfăşurau într-un 
limbaj care depășea cunoștințele lui rudimentare. 
A întrebat-o pe una dintre fete despre noii 
vizitatori; ea i-a spus doar că aceştia sosiseră dintr- 
un sat de la nord — nu știa de ce veniseră acolo, ci 
doar că totul avea o legătură cu Roba Neagră, 
Kahontsi 'yatawi. 


Peste mai bine de o săptămână, Roger a plecat cu 
un grup de vânători. Vremea era friguroasă, dar 
cerul rămăsese senin. Merseseră până departe, 
găsind în cele din urmă un elan, pe care îl 
uciseseră. Roger rămăsese uimit nu doar de 
mărimea animalului, ci și de prostia acestuia. 
Putea înţelege atitudinea vânătorilor. Nu exista 
onoare în uciderea unui asemenea specimen. El 
reprezenta doar carne. 


Și era multă carne. Încărcat ca un catâr de povară, 
cu greutatea apăsând cumplit pe piciorul beteag, 
nu putea să ţină pasul cu vânătorii, rămânând mult 
în urmă, dar se străduia cu disperare să nu-i piardă 
din vedere ca să nu se rătăcească în pădure. 


Spre surprinderea lui, câțiva bărbaţi îl așteptau 
când, într-un târziu, a apărut șchiopătând lângă 
palisadele satului. Nu l-au dus în casa lungă în care 
stătuse până atunci, ci spre o colibă din capătul 
îndepărtat al luminişului central. 


Nu ştia suficient de bine limba lor ca să pună 
întrebări ŞI, în orice caz, nu credea că ar fi primit 
vreun răspuns. L-au împins în colibă, apoi au 
plecat. 


Inăuntru ardea un foc mic, dar era atât de întuneric 
după lumina zilei, încât a simţit un moment că era 
ca şi orb. 


— Cine ești? a întrebat un glas uimit, în franceză. 

Roger a clipit iute de câteva ori, apoi a distins o 
siluetă firavă care s-a ridicat de lângă foc. Un 
preot. 


— Roger MacKenzie, a răspuns. Et vous? 


A simțit un val brusc şi neașteptat de fericire când 
a putut pur şi simplu să-şi rostească numele. 
Indienilor nu le păsa de numele lui; 1 se adresau cu 
„faţă de câine“ când aveau nevoie de el. 


— Alexandre. 


Preotul s-a apropiat, părând deopotrivă încântat și 
bănuitor. 


— Părintele Alexandre Ferigault. Vous êtes anglais? 


— Scoțian, a spus Roger, după care s-a trântit pe 
podea, pentru că piciorul beteag îi cedase. 


— Scoţian? Cum de-ai ajuns aici? Eşti soldat? 
— Prizonier. 


Preotul s-a lăsat pe vine lângă el şi l-a măsurat cu 
ochi curioşi. Era tânăr — apropiindu-se de treizeci 
de ani sau depăşindu-i cu puţin, deşi pielea lui albă 
era uscată şi crăpată de frig. 


— Mănânci cu mine? a spus preotul, arătând spre 
nişte vase din lut şi coşuri în care se aflau mâncare 
ŞI apă. 


Să vorbească în propria lui limbă părea să 
reprezinte o uşurare la fel de mare pentru preot 
cum era pentru Roger să vorbească nestânjenit. 
Când au terminat de mâncat, fiecare ştia câte ceva 
despre trecutul celuilalt, dar niciunul nu avea vreo 
explicație pentru situația în care se găseau în 
prezent. 

— De ce m-au adus aici, alături de tine? a întrebat 
Roger, ştergându-şi grăsimea de pe buze. 


Nu credea că fusese aruncat acolo pentru a-i ține 
de urât preotului. Din câte băgase de seamă, 
chibzuința adâncă nu era o caracteristică 
remarcabilă a celor din tribul Mohawk. 


— N-aş putea spune. De fapt, am fost uimit să văd 
încă un alb. 


Roger a aruncat o privire spre pielea ce acoperea 
intrarea în colibă. Aceasta s-a mişcat puţin; afară 
se afla cineva. 


— Eşti prizonier? a întrebat el, oarecum surprins. 
Preotul a şovăit, apoi a ridicat din umeri și a surâs. 


— Nu pot spune nici asta. Pentru cei din neamul 
Mohawk, eşti fie Kahnien 'kehaka, fie „altul“. Iar 
dacă ești altul, graniţa dintre oaspete şi prizonier se 
poate schimba într-o clipită. Deși am trăit între ei 
vreme de câţiva ani, nu am fost adoptat de trib. Am 
rămas „altul“. 


A tușit şi a schimbat subiectul. 
— Cum de-ai ajuns captivul lor? 
Roger a şovăit, neștiind ce să răspundă. 


— Am fost trădat, a spus el în cele din urmă. 
Vândut. 


— Există cineva care să plătească răscumpărarea? 
In cazul ăsta, dacă speră să primească o 
răscumpărare, se vor îngriji să te ţină în viaţă. 


Simţindu-se gol pe dinăuntru ca o tobă, Roger a 
clătinat din cap. 

— Nu am pe nimeni care să plătească 
răscumpărarea. 


Discuţia a încetat când lumina care venea prin 
gaura pentru fum a scăzut spre seară; curând aveau 
să rămână în întuneric. Exista un loc de făcut 
focul, dar nu erau lemne; focul s-a stins. Coliba 
părea să fi fost abandonată; exista un cadru de pat, 
construit din bârne, dar nimic altceva în afară de 
două piei de căprioară jerpelite şi niște obiecte 
casnice puse grămadă într-un colt. 


— Eşti de mult aici, în coliba asta? a întrebat Roger 
într-un târziu, rupând tăcerea. 


Abia îl vedea pe preot, deşi ultimele raze de soare 
se strecurau prin gaura pentru fum. 


— Nu. M-au adus astăzi cu puţin timp înainte de 
venirea ta. 


Preotul a tuşit şi s-a mișcat neliniștit pe podeaua 
din pământ bătătorit. 


Suna sinistru, dar Roger a socotit că era mai 
prudent — şi mai puţin înspăimântător — să nu 
aducă vorba de aşa ceva. Fără îndoială că pentru 
preot, ca și pentru el, era limpede că graniţa dintre 
„oaspete“ şi „prizonier“ fusese trecută. Ce făcuse 
acel om? 


— Eşti creştin? a spart Alexandre tăcerea pe 
neașteptate. 


— Da. Tata a fost preot. 


— Aha. Vreau să te întreb ceva. Dacă indienii mă 
iau de aici, o să te rogi pentru mine? 

Roger a simțit un fior rece care nu avea nicio 
legătură cu locul trist în care se afla. 


— Da, a spus el cu stângăcie. Sigur. Dacă asta 
vrei... 


Neputând să stea pe loc, preotul s-a ridicat în 
picioare şi a început să umble neliniștit de colo 
până colo. 


— S-ar putea să fie bine, a spus el, dar cu vocea 
cuiva care vrea mai degrabă să se convingă pe 
sine. Incă stau la sfat ca să hotărască. 


— Ce să hotărască? 


Mai curând a simţit decât a văzut cum celălalt 
ridică din umeri. 


— Dacă rămân în viaţă sau nu. 


Părea să nu existe vreun răspuns potrivit, astfel că 
amândoi au tăcut din nou. Roger stătea ghemuit 
lângă groapa pentru foc, odihnindu-și piciorul 
beteag, în timp ce preotul păşea încoace şi încolo; 
într-un târziu, s-a aşezat lângă el. Fără să scoată 
nicio vorbă, cei doi s-au lipit unul de celălalt ca să 
se încălzească. Avea să urmeze o noapte geroasă. 


Acoperit cu una dintre pieile de căprioară, Roger 
tocmai ațipise când, brusc, dinspre ușă s-au auzit 
zgomote. S-a ridicat în șezut şi a văzut o flacără 
mare. 


În colibă au intrat patru războinici Mohawk; unul 
dintre ei a aruncat o sarcină de lemne în groapa 
pentru foc şi a vârât între lemne torţa pe care o 
avea în mână. Ignorându-l pe Roger, ceilalți l-au 
ridicat pe părintele Ferigault în picioare și l-au 
dezbrăcat la piele. 

Roger s-a mișcat instinctiv şi s-a ridicat pe 
jumătate, dar a fost trântit la pământ. Preotul s-a 
uitat scurt la el, parcă rugându-l din priviri să nu se 
amestece. 


Unul dintre războinici a apropiat torta de faţa 
preotului. A spus ceva ce suna a întrebare, apoi, 
neprimind răspuns, a plimbat torta în jos, atât de 
aproape de corpul preotului, încât pielea lui albă a 
lucit roșiatic. 


Pe faţa lui Alexandre au apărut broboane de 
sudoare când flacăra a trecut la mică distanţă de 
organul lui genital, dar faţa i-a rămas lipsită de 
expresie. Războinicul l-a împins brusc pe preot, 
care s-a crispat. Indienii au râs, iar războinicul a 
repetat gestul. De astă dată, Roger era pregătit; a 
simțit miros de păr pârlit, dar preotul nu s-a 
mișcat. 


Plictisindu-se de distracție, doi dintre războinici l- 
au prins de braţe pe preot şi l-au scos târâş din 
colibă. 


Dacă mă iau de aici, roagă-te pentru mine. Roger 
s-a ridicat încet, simțind cum i se zburlesc firele de 
păr de pe ceafă. A auzit vocile indienilor care se 
îndepărtau, dar niciun sunet scos de preot. 


Hainele preotului erau azvârlite peste tot; Roger 
le-a adunat şi le-a scuturat de praf, apoi le-a 
împăturit. li tremurau mâinile. 


A încercat să se roage, dar îi era greu să se 
concentreze asupra credinţei. În timp ce rostea 
cuvintele unei rugăciuni, a auzit un glas rece şi 
slab care spunea: Și când vor veni să mă ia de aici, 
cine se va ruga pentru mine? 

Îi lăsaseră focul aprins; a încercat să creadă că asta 
însemna că nu voiau să îl ucidă imediat. Acordarea 
de favoruri unui prizonier condamnat nu stătea în 
firea celor din tribul Mohawk. După o vreme, s-a 
întins pe pământ şi s-a acoperit cu pieile de 
căprioară, s-a ghemuit pe o parte şi a urmărit 
flăcările până când, doborât de groază, a adormit. 


A fost trezit din somnul neliniștit de sunetul unor 
paşi apăsaţi şi de multe voci. S-a rostogolit departe 
de foc şi a căutat cu disperare ceva cu care să se 
apere. 


Clapa de piele care slujea drept uşă s-a ridicat, şi 
corpul gol puşcă al preotului a căzut în colibă. 
Zgomotele de afară s-au îndepărtat. 


Alexandre s-a mișcat şi a gemut. Roger s-a 
apropiat grăbit de el şi a îngenuncheat. A simțit 
mirosul de sânge proaspăt, ca de aramă fierbinte, 
pe care îl cunoscuse când tranșase elanul. 


— Eşti rănit? Ce ti-au făcut? 


Avea să afle curând răspunsul la întrebare. L-a 
întors pe preotul pe jumătate conştient şi, în 
lumina focului, a văzut sângele strălucitor 
şiroindu-i pe faţă și pe gât. A luat roba preotului şi 
a folosit-o ca să oprească sângerarea, a dat 
deoparte părul blond încâlcit și a descoperit că 
bărbatului îi lipsea urechea dreaptă. Ceva ascuţit îi 
smulsese o porțiune de piele de câțiva centimetri 
pătrați din spatele maxilarului, tăindu-i urechea şi 
o parte din scalp. 


Lui Roger 1 s-au contractat muşchii stomacului de 
groază. A apăsat pânza peste rana deschisă, a târât 
corpul inert al preotului spre foc şi l-a acoperit cu 
restul hainelor şi cu ambele piei. 

Omul gemea. Roger l-a spălat pe faţă şi i-a dat să 
bea puţină apă. 


— Gata, gata, murmura el întruna, deşi nu era sigur 
că preotul îl auzea. E în regulă, nu te-au ucis. 


I-a fost imposibil să nu se întrebe dacă nu ar fi fost 
mai bine să-l ucidă; oare tăierea urechii reprezenta 
doar un avertisment ori era prima dintr-un şir de 
torturi şi mai cumplite? 


Din lemne rămăseseră doar nişte tăciuni; în lumina 
lor roșiatică, sângele care mustea avea o culoare 
întunecată. 


Părintele Alexandre tresărea slab, dar permanent, 
neliniștea corpului fiind provocată, dar şi domolită 
de durere. Nu putea dormi şi, drept urmare, nici 
Roger, care era la fel de conştient de nemărginirea 
fiecărei clipe care se scurgea. 


Roger s-a blestemat pentru că se simţea neajutorat; 
ar fi dat orice să alunge durerile celuilalt, fie și 
doar pentru un moment. Nu era vorba doar de 
compasiune, şi ştia asta; sunetele slabe ale 
respirației preotului păstrau vie şi acută ideea de 
mutilare în mintea lui, dar şi groaza pe care o 
simţea până în oase. Dacă preotul ar adormi, 
sunetele ar înceta — şi poate, pe întuneric, groaza 
lui ar mai scădea. 


Și-a dat seama că abia acum înţelegea ceea ce o 
făcea pe Claire Randall să acţioneze; ce o 
determinase să meargă pe câmpuri de bătălie, să 
caute răniții. Să ușurezi durerea altuia însemna să 
domolești spaima din tine — şi pentru a scăpa de 
teamă, el va face orice. 


In cele din urmă, incapabil să mai îndure 


rugăciunile şoptite şi scâncetele înfundate, s-a 
întins lângă preot şi l-a luat în braţe. 

— Sst, a spus el, apropiindu-şi buzele de capul 
părintelui Alexandre şi sperând că şoptea în 
urechea întreagă. Stai liniștit. Reposez-vous. 


Corpul slăbănog al preotului a tremurat, iar 
muşchii i s-au contractat de frig şi de suferință. 
Roger l-a frecat rapid pe spate, şi-a lipit palmele de 
membrele lui îngheţate şi a tras ambele piei de 
căprioară peste el. 


— O să fie bine, a spus Roger în engleză, conștient 
că nu contau cuvintele, trebuia doar să vorbească. 
Gata, o să treacă. Da, vei merge mai departe. 


Vorbea ca să uite totul, dar şi ca să-i distragă 
atenția preotului de la durere. Atingerea corpului 
gol al preotului era oarecum şocantă — fiind 
deopotrivă firească şi nefirească. 


Preotul s-a agăţat de el şi şi-a ținut capul apăsat de 
umărul lui. Nu a spus nimic, dar Roger 1-a simțit 
umezeala lacrimilor pe piele. S-a silit să îl strângă 
în braţe pe preot şi l-a masat pe şira spinării cu 
oase noduroase, dorind cu orice preţ să pună capăt 
tremurăturilor îngrozitoare. 


— Ai putea fi câine, a spus Roger. Un câine rătăcit 
şi maltratat. Aş face-o chiar şi dacă ai fi câine, 
sigur că da. Ba nu, n-aş face-o, a murmurat către 
sine. Cred că i-aş chema pe cei de la Protecţia 
Animalelor. 


L-a bătut pe preot uşor cu palma pe cap, atent unde 
punea degetele, înfiorându-se la gândul că ar putea 
atinge din greşeală rana deschisă şi sângerândă. 
Părul de pe ceafa preotului era năclăit de sudoare, 
deşi pielea de pe gât şi umeri era rece ca gheaţa. 
Partea de jos a corpului era mai caldă, dar nu cu 
mult. 

— Nimeni n-ar trata în halul ăsta un câine, a 
murmurat el. Sălbatici nenorociţi! Merită să pui 
poliția pe ei. Să le publici fotografiile în The 
limes. Să faci reclamaţie la membrul 
parlamentului pe care l-ai votat. 


S-a simțit zguduit de ceva prea înspăimântător 
pentru a fi numit râs. L-a strâns cu ferocitate pe 


preot şi l-a legănat în întuneric. 


— Reposez-vous, mon ami. C'est bien, là, c est 
bien. 

CAPTIVITATEA Îl 


River Run, martie 1770 


Brianna a răsucit penelul ud pe marginea paletei, 
storcând terebentina de prisos pentru a putea 
obține un vârf cât mai subțire. A atins vârful de 
culoarea verde-albăstrui şi a adăugat o linie fină de 
umbră la marginea râului. 


A auzit zvon de paşi pe poteca din spatele ei; 
cineva venea dinspre casă. A recunoscut pașii 
aritmici a două persoane; era Perechea Mortală. S- 
a încordat o clipă, luptând cu impulsul de a lua 
pânza umedă şi de a o ascunde în spatele 
mormântului lui Hector Cameron. Nu o deranja 
Jocasta, care venea deseori dimineaţa să stea cu ea 
cât picta, pentru a discuta despre tehnici de pictură, 
modul de măcinare a pigmenților şi alte lucruri 
asemănătoare. De fapt, îi făcea plăcere compania 
strămătuşi şi preţuia poveştile bătrânei despre 
copilăria petrecută în Scoţia, despre bunica 
Brannei şi despre alți oameni din neamul 
MacKenzie de Leoch. Dar când Jocasta venea 
însoțită de credinciosul ei Ochi-Văzător, lucrurile 
se schimbau. 


— Bună dimineaţa, nepoată! Nu e cam frig pentru 
tine în dimineaţa asta? 

Cu mantia înfășurată strâns în jurul corpului, 
Jocasta s-a oprit şi 1-a zâmbit Briannei. Dacă nu ar 
fi ştiut, nici nu și-ar fi dat seama că mătuşa ei e 
oarbă. 


— Nu, e bine aici, pentru că... mormântul mă apără 
de vânt. Oricum, am terminat. 


Nu era adevărat, dar a pus pensula în vasul cu 
terebentină şi s-a apucat să răzuiască paleta. Nu 
voia cu niciun chip să picteze în timp ce Ulysses 
descria cu voce tare fiecare trăsătură de penel. 


— Da? Ei, lasă-ţi lucrurile aici; o să le aducă 
Ulysses. 


Abandonându-și şevaletul cu părere de rău, 
Brianna a ridicat mapa cu schiţe şi a pus-o sub 
braţ, oferindu-i celălalt braţ Jocastei. Nu avea de 
gând să o lase domnului Vede-Tot şi Spune-Tot, ca 
să o răsfoiască. 


— Astăzi avem oaspeţi, a spus Jocasta, întorcându- 
se spre casă. Judecătorul Alderyce de la Cross 
Creek şi mama lui. Mă gândeam că poate ai dori să 
te schimbi înainte de masa de prânz. 


Brianna şi-a mușcat obrazul ca să nu se simtă 
tentată să răspundă la acea aluzie nu tocmai 
subtilă. Alți oaspeţi. 


Ținând seama de situația ei, nu putea refuza să îi 
cunoască pe oaspeţii Jocastei sau să se schimbe 
pentru asemenea ocazii, dar şi-ar fi dorit ca mătuşa 
să fie mult mai puţin sociabilă. Exista un şuvoi 
permanent de vizitatori: la masa de prânz, la ceai, 
la cină, peste noapte, la micul dejun, oameni veniți 
să cumpere cai, să vândă vaci, să facă negoţ cu 
cherestea, să împrumute cărți, să aducă daruri sau 
să cânte. Veneau de la plantațiile învecinate, de la 

Cross Creek şi chiar din locuri îndepărtate, precum 
Edenton şi New Bern. 


Numărul de cunoștințe ale Jocastei era copleșitor. 
Totuşi, Brianna observase în ultima vreme că 
numărul bărbaţilor veniți în vizită era din ce în ce 
mai mare. Bărbaţi necăsătoriți. 


Phaedre a confirmat  bănuielile  Briannei, 
exprimându-le clar în timp ce scotocea prin 
garderobă în căutarea unei rochii curate, potrivită 
pentru dimineaţă. 


— Nu prea există femei nemăritate în colonii, a 
remarcat Phaedre, când Brianna a adus vorba 
despre ciudata coincidenţă că mai toţi oaspeții din 
ultima vreme erau burlaci. Phaedre a aruncat o 
privire spre talia Briannei, care stătea umflată pe 
sub cămașa largă din muselină. Mai ales tinere. Ca 
să nu mai vorbim de femei care să primească 
vreun River Run. 


— Care să primească ce? a întrebat Brianna, 
nedumerită. 


Cu părul pe jumătate prins în agrafe, s-a oprit şi s- 
a uitat aprig la servitoare. 


Phaedre şi-a dus mâna grațioasă la gură și a făcut 
ochii mari. 


— Mătușa nu v-a spus încă? Credeam că știți deja, 
altfel nu m-ati fi întrebat. 


— Ei bine, dacă tot ai început, continuă. Ce vrei să 
insinuezi? 


Bârfitoare înnăscută, Phaedre nu trebuia îndemnată 
prea mult. 

— La mai puţin de o săptămână după ce tatăl 
dumneavoastră şi ceilalți au plecat, domnişoara Jo 
a trimis după avocatul Forbes şi a pus să i se 
modifice testamentul. Când domnişoara Jo va 
muri, niște bani vor merge la tată dumneavoastră, 
câteva lucruri personale la domnul Farquard și 
altele la câțiva dintre prietenii şi prietenele ei, dar 
restul, restul e al dumneavoastră. Plantaţia, 
cheresteaua, gaterul... 


— Dar nu le vreau! 


Phacdre a ridicat din sprâncene în semn de 
îndoială profundă, apoi le-a coborât, respingând 
ideea. 


— Păi, nu contează ce doriți, eu aşa cred. 
Domnişoara Jo e genul de femeie care obține ce 
doreşte ea. 


Brianna a aşezat încet peria de păr pe masă. 


— Şi ce anume vrea? a întrebat ea. Ştii cumva și 
asta? 


— Păi, nu e mare secret. Vrea ca River Run să 
trăiască mai mult decât ea şi să aparțină cuiva care 
e sânge din sângele ei. Mi se pare firesc; nu are 
copii ŞI nici nepoți. Cine va continua după moartea 
ei? 


— Păi... ar fi tata. 
Phaedre a întins rochia pe pat şi, încruntându-se, a 
măsurat-o din priviri, după care s-a uitat la talia 


Briannei. 


— După cum vă creşte pântecul, n-o să dureze mai 
mult de două săptămâni. Ah, da, tatăl 
dumneavoastră. Ea a încercat să îl facă moştenitor, 

dar, din câte am auzit, el nici n-a vrut să ştie de așa 
ceva. 


A strâns din buze, amuzată. 


— Ăsta zic şi eu bărbat îndărătnic. S-a dus în 
creierii munților, să trăiască acolo ca pieile-roşii, 
doar ca să nu accepte ceea ce voia domnişoara Jo. 
Dar domnul Ulysses crede că tatăl dumneavoastră 
avea dreptul la moştenire, fie vorba între noi. Dar, 
dacă ar fi rămas aici, s-ar fi lovit cap în cap zi şi 
noapte cu domnişoara Jo. 


Incet, Brianna şi-a ridicat părul de pe cealaltă pare 
a capului, însă agrafa i s-a desprins din nou, 
lăsându-i părul bogat să se reverse. 


— Staţi puţin, Lăsaţi-mă să îl prind eu, domnişoară 
Bree! 


Phaedre s-a strecurat în spatele ei, a prins agrafa 
care aluneca şi, cu pricepere, s-a apucat să îi 
împletească părul. 


— ȘI toţi aceşti oaspeţi... aceşti bărbați... 


— Domnişoara Jo vrea să vă aleagă unul bun, a 
asigurat-o Phaedre. Nu ați putea conduce singură 
proprietatea, nici cât domnişoara Jo. Domnul 
Duncan e mană cerească, nu ştiu ce s-ar face fără 
el. 


Uimirea inițială a făcut loc revoltei dezlănţuite. 


— Incearcă să îmi găsească un soţ? Mă prezintă ca 
pe... ca pe o junincă de valoare? 


— Înâm. 


Phaedre părea să nu vadă nimic rău în această idee. 
S-a încruntat şi a tras cu pricepere o şuviță rebelă 

de păr în împletitură. 


— Dar ştie despre Roger — despre domnul 
Wakefield! Cum să încerce să mă mărite cu nu ştiu 
cine? 


Phacdre a oftat, nu fără compasiune. 


— După mine, ca să vă mărturisesc adevărul, ea 
crede că nu vor reuşi să-l găsească. Domnişoara Jo 
ştie câte ceva despre indieni; l-am auzit cu toţii pe 
domnul Myers vorbind despre irochezi. 


In încăpere era răcoare, dar pe fruntea şi pe 
maxilarul Briannei au apărut broboane de sudoare. 


— Pe de altă parte, a urmat Phaedre, prinzând un 
șnur albastru din mătase în împletitura părului, 
domnișoara Jo nu îl cunoaște pe acest domn 
Wakefield. S-ar putea dovedi un administrator 
nepotrivit. Ba mai mult, ea crede că ar fi bine să vă 
mărite cu un bărbat care să se ocupe de domeniul 
ei, să îl aducă şi pe al lui şi să facă un domeniu 
mare pentru dumneavoastră. 


— Dar eu nu vreau un domeniu mare! Nu am 
nevoie de o proprietate ca asta! 


Revolta ei a lăsat loc panicii. 


Cu un gest elegant, Phaedre a legat capătul 
șnurului. 


— Păi, cum spuneam, nu are importanţă ce vreți 
dumneavoastră. E vorba de ceea ce vrea 
domnișoara Jo. Hai să probăm rochia. 


Brianna a auzit zgomote venind dinspre hol, de 
aceea s-a grăbit să închidă mapa cu schiţe peste un 
desen în cărbune, pe jumătate terminat, înfățișând 
râul şi copacii care îl mărgineau. Însă paşii au 

trecut prin dreptul camerei ei, aşa că s-a liniştit şi a 
revenit la desenul respectiv. 


Nu lucra, deoarece schița era completă. Voia doar 
să o privească. 


Îl desenase într-un profil pe trei sferturi, cu capul 
întors ca să asculte în timp ce-şi acorda chitara. Nu 
era decât o schiță, însă îi surprindea linia capului și 
a corpului cu o precizie confirmată de amintire. Se 
putea uita la ea ca să îl invoce, să îl aducă suficient 
de aproape pentru a-l atinge. 


Mai erau şi altele; câteva eşecuri lamentabile, dar 
şi unele care se apropiau de adevăr. Câteva dintre 
ele erau desene bune, dar nu reușeau să surprindă 
omul dinapoia liniilor. Una sau două schiţe, 
precum aceasta, le putea folosi pentru a se consola 
în orele târzii ale după-amiezilor, când lumina 
începea să scadă, iar focurile ardeau mocnit. 


Acum lumina se stingea peste râu, iar apa îi 
schimba culoarea, de la argintiu sclipitor spre 
luciul mai blând al cositorului. 


Avea și altele; schiţe înfățişându-i pe Jamie Fraser, 
pe mama ei, pe lan. Începuse să îi deseneze din 
cauza singurătăţii, şi acum se uita la ele cu teamă, 
sperând cu disperare că acele foi de hârtie nu erau 
singurele rămășițe ale familiei pe care o cunoscuse 
doar pentru foarte scurtă vreme. 


După mine, ca să vă mărturisesc adevărul, ea 
crede că nu vor reuși să-l găsească. Domnișoara 
Jo știe câte ceva despre indieni. 


Avea mâinile umede; cărbunele mânjise un colț al 
schiţei. A auzit pași uşori dincolo de uşa salonului 
şi a închis imediat mapa. 

In cameră a pătruns Ulysses care, cu o lumânare în 
mână, s-a apucat să aprindă braţele candelabrului 
mare. 


— Nu e nevoie să le aprinzi pe toate pentru mine, a 
spus Brianna atât din dorinţa de a nu tulbura aerul 
melancolic şi discret al camerei, cât şi pentru a se 
face economie. Nu mă deranjează întunericul. 


Majordomul i-a zâmbit cu blândețe, dar şi-a 
continuat treaba. A atins cu precizie fiecare muc, 
iar flăcările minuscule s-au aprins imediat, ca nişte 
spirite invocate de bagheta unui magician. 


— Domnişoara Jo va cobori de îndată, a spus el. 
Poate vedea luminile — şi focul —, aşa va şti unde 
anume în cameră se află. 


A încheiat, apoi a stins lumânarea, după care s-a 
deplasat prin încăpere cu paşi uşori, cum îi era 
obiceiul, dereticând după oaspeții din acea după- 
amiază, punând lemne în foc şi readucându-l la 
viaţă cu ajutorul foalelor. 


Brianna l-a urmărit cu atenție. Mişcări mici şi 
precise ale mâinilor bine îngrijite, atenția deplină 
cu care așeza corect carafa cu whisky și paharele. 
De câte ori făcuse ordine în această încăpere? De 
câte ori aranjase fiecare piesă de mobilier, fiecare 
ornament minuscul la locul său, astfel încât 
stăpâna lui să pună mâna pe ele fără să bâjbâie? 


O viaţă întreagă dăruită nevoilor altcuiva. Ulysses 
ştia să scrie şi să citească atât în engleză, cât şi în 
franceză, ştia să facă socoteli, putea cânta din voce 
şi la clavecin. Toate acele aptitudini și cunoştinţe — 
folosite doar pentru a o face să se simtă bine pe o 
bătrână despotică. 


Jocasta avea un fel al ei de a proceda. Spunea 
„vino“, iar bărbatul venea, apoi spunea „du-te“, şi 

bărbatul pleca. 


Astfel Jocasta își impunea voinţa, stăpânindu-l pe 
acest bărbat. 


Gândul era scandalos. Ba mai grav, era caraghios! 
S-a foit nervoasă pe scaun, încercând să îl alunge. 
El a surprins mişcarea ei discretă şi s-a întors cu un 
aer întrebător, ca să afle dacă i se cerea ceva. 


— Ulysses, a spus ea pe nerăsuflate. Vrei să fu 
liber? 


Imediat ce a rostit cuvintele şi-a muşcat limba şi a 
simțit că obrajii i se înroşesc de jenă. 


— Iartă-mă, a adăugat ea imediat şi a coborât ochii 
spre mâinile aflate în poale. A fost o întrebare 
cumplit de nepoliticoasă. Te rog să mă ierți. 


Majordomul înalt nu a spus nimic, ci a privit-o 
curios o clipă. Apoi şi-a atins uşor peruca, parcă 
vrând să şi-o aşeze mai bine, după care s-a apucat 
din nou de treabă, adunând schiţele împrăştiate pe 
masă și aranjându-le într-un teanc ordonat. 


— M-am născut liber, a zis el în cele din urmă, dar 
atât de încet, încât Brianna nu a fost sigură că 
auzise acele vorbe. 


Majordomul stătea cu capul plecat, ținându-și 
ochii îndreptați spre degetele negre care luau 
piesele din fildeş de pe o tablă de joc şi le așezau 
în cutia lor. 


— Tata avea o mică fermă, nu departe de aici. Însă a 
murit mușcat de un şarpe, când eu aveam vreo şase 
ani. Mama nu putea să ne întreţină pe toți — nu 
avea atâta putere ca să se ocupe de fermă —, așa că 
s-a vândut, lăsându-i bani unui dulgher pentru 
pregătirea mea ca ucenic când aveam să ajung la 

vârsta potrivită pentru a învăţa o meserie 
folositoare. 


A aşezat cutia din fildeş la locul ei pe masa de joc 
şi a cules o firimitură de prăjiturică servită la ceai, 
care căzuse pe masă. 


— Numai că a murit foarte curând, a continuat el cu 
glas egal. Iar dulgherul, în loc să mă ia ca ucenic, a 
susținut că eram fiul unei sclave şi că, potrivit 
legii, eram şi eu sclav. Prin urmare, m-a vândut. 


— Dar nu era corect! 


Calm, dar amuzat, el s-a uitat la Brianna fără să 
comenteze. Ce legătură avea dreptatea cu acea 
situație? păreau să spună ochii săi întunecaţi. 


— Am avut noroc, a adăugat el. Am fost vândut — 
mai pe nimic, pentru că eram nevârstnic şi micuţ — 
unui dascăl de şcoală, pe care îl angajaseră câțiva 
proprietari de plantaţii din Cape Fear pentru a le 
instrui copiii. Mergea călare de la o casă la alta, 
rămânând la fiecare câte o săptămână sau o lună, 
iar eu îl însoţeam, stând pe crupa calului, având 
grijă de el când ne opream undeva și făcând unele 
MICI servicii pe care mi le cerea el. Şi cum acele 
călătorii erau lungi și plicticoase, în timp ce 
călăream, îmi vorbea. Cânta — îi plăcea să cânte și 
avea o voce minunată... 


Spre surprinderea Briannei, Ulysses a părut uşor 
nostalgic, apoi a clătinat din cap, revenindu-şi, şi a 
scos o cârpă din buzunar, cu care s-a apucat să 
şteargă dulapul pentru vase. 


— Acel dascăl mi-a dat numele de Ulysses, a spus 
el, cu spatele la Brianna. Ştia ceva greacă şi latină, 
şi pentru propria lui distracţie, m-a învăţat să scriu 
în nopțile când ne prindea întunericul şi eram 
nevoiți să poposim undeva pe drum. 

Ulysses a înălţat uşor din umerii drepţi și slabi. 


— Când a murit dascălul, eu aveam cam douăzeci 
de ani. Hector Cameron m-a cumpărat şi mi-a 
descoperit calitățile. Nu toți stăpânii de sclavi 
preţuiesc asemenea aptitudini la un sclav, dar 
domnul Cameron nu a fost un om ca oricare. 


Ulysses a zâmbi slab. 


— M-a învăţat să joc şah şi a pariat pe reuşitele 
mele când am jucat împotriva prietenilor lui. A pus 
să fiu învăţat să cânt vocal şi la clavecin, pentru a 
le putea oferi o distracție oaspeţilor săi. lar când 
domnișoara Jocasta a început să își piardă vederea, 
m-a încredinţat ei, ca să-i slujesc drept ochi. 


— Cum era numele tău? Adevăratul tău nume? 
Dus pe gânduri, el a tăcut câteva clipe, apoi i-a 
aruncat un zâmbet care nu se regăsea însă și în 


privirea lui. 


— Nu cred că-mi pot aminti, a spus el politicos, 
apoi a ieşit din încăpere. 

MĂRTURISIRILE CĂRNII 


S-a trezit puţin înaintea zorilor. Incă era întuneric 
deplin, dar aerul părea schimbat; tăciunii arseseră 
cu totul, iar respirația pădurii îi atingea în treacăt 
faţa. 


Alexandre nu mai era lângă el. Roger stătea singur 
sub pieile de căprioară, înfrigurat. 


— Alexandre, a rostit el cu glas răgușşit. Părinte 
Ferigault! 


— Sunt aici. 


Vocea tânărului preot a sunat moale, oarecum 
departe, deşi venea de la mai puţin de un metru. 


Roger s-a ridicat într-un cot şi a mijit ochii. Când 
ceața somnului s-a mai risipit, a reuşit să vadă cât 
de cât. Alexandre stătea cu picioarele încrucișate, 
cu spatele foarte drept şi cu faţa ridicată spre 
pătratul hornului de deasupra capului. 


— Te simţi bine? 
O parte a gâtului preotului era pătată de sângele 


înnegrit, dar faţa lui — atât cât putea zări Roger — 
părea senină. 

— Mă vor ucide curând. Astăzi, cel mai probabil. 


Roger s-a ridicat în şezut ţinând pielea de 
căprioară strânsă la piept. Deja simţea frigul; însă 
tonul calm al acelei afirmaţii l-a făcut să îngheţe. 


— Ba nu, a spus el şi s-a văzut silit să tuşească 
pentru a-și curăța gâtlejul de funingine. Nu, n-o 
vor face. 


Alexandre nu a făcut niciun efort pentru a-l 
contrazice. Nu a făcut nicio mișcare. Stătea gol 
puşcă, nepăsător la aerul geros al dimineţii, şi 
privea în sus. Într-un târziu, a coborât ochii şi a 
întors capul spre Roger. 


— Vrei să-mi asculți mărturisirea? 


— Nu sunt preot, a răspuns Roger, ridicându-se în 
genunchi şi târându-se pe podea, ținând stângaci o 
piele de căprioară în faţă. la asta, o să îngheţi. 
Bagă-te sub ca. 


— Nu contează. 


Roger nu şi-a dat seama ce voise preotul să spună, 
că nu conta frigul sau faptul că el nu era preot. A 
pus mâna pe umărul dezgolit al lui Alexandre. 
Indiferent dacă ar fi contat sau nu, pielea preotului 
era rece ca gheața. 


Roger s-a aşezat alături de părintele Alexandre, cât 
de aproape a reuşit, şi a aşezat pieile peste 
amândoi. Şi-a simţit pielea de găină în locurile 
unde atingea pielea rece a preotului, dar asta nu l-a 
deranjat; s-a strâns mai aproape de el, dorind să îi 
cedeze o parte din căldura lui. 


— Tatăl tău, a spus Alexandre. 

Intorsese capul; răsuflarea lui a atins obrazul lui 
Roger, iar ochii lui păreau găuri negre. 


— Mi-ai spus că a fost preot. 
— Pastor. Da, dar eu nu sunt preot. 


Mai mult a simţit decât a văzut gestul de negare al 
preotului. 


— La nevoie, orice om poate oficia ca preot, a spus 
Alexandre şi i-a atins scurt coapsa cu degete reci. 
Vrei să-mi asculți confesiunea? 


— Dacă asta... da, dacă asta doreşti. 


Se simţea stânjenit, dar nu îl putea răni, iar dacă 
asta îl ajuta cât de cât pe preot... Liniştea se lăsase 
peste colibă și sat. Nu se auzea alt sunet în afara 
vântului care se strecura printre pini. 


Şi-a dres glasul. Alexandre trebuia să înceapă ori 
era nevoie să spună el ceva mai întâi? 


Ca și cum sunetul ar fi fost un semnal, francezul s- 
a întors cu fața spre el şi a plecat capul, astfel că 
lumina slabă i-a căzut pe părul auriu din creştet. 


— Binecuvântează-mă, frate, pentru că am păcătuit, 
a spus Alexandre cu glas scăzut. 


Cu capul plecat şi mâinile încrucişate în poală, şi-a 
început confesiunea. 


Plecat din Detroit cu o escortă de indieni din tribul 
Huron, se aventurase în josul fluviului până la 
aşezarea numită Ste. Berthe de Ronvalle, pentru a- 
l înlocui pe preotul bătrân care conducea misiunea, 
dar care avea o sănătate șubredă. 


— Am fost fericit acolo, a spus Alexandre, cu glasul 
pe Jumătate visător al celor care povestesc 

evenimente petrecute cu decenii în urmă. Era un 
loc sălbatic, dar eram foarte tânăr şi fervent în 
credinţa mea. Binecuvântam greutățile. 


Tânăr? Preotul nu putea fi mult mai vârstnic decât 
Roger. 


Alexandre a făcut un gest din umeri, alungând 
trecutul. 


— Am stat doi ani la tribul Huron și i-am convertit 
pe mulți. Apoi am mers cu câţiva dintre ei la Fort 
Stanw1x, unde avea loc o mare adunare a triburilor 
din regiune. Acolo l-am cunoscut pe Kennyanisi- 
tago, o căpetenie războinică a tribului Mohawk. 
M-a auzit predicând şi, fiind atras de Sfântul Duh, 
m-a invitat să merg în satul lui. 


Cei din tribul Mohawk erau recunoscuţi pentru 
aversiunea pe care o aveau faţă de convertire; 
părea o şansă venită din cer. Așa că părintele 
Ferigault călătorise cu o canoe în josul fluviului, 
însoțit de Kennyanisi-t'ago şi de războinicii lui. 


— Acela a fost primul păcat pe care l-am comis, a 
continuat el încet. Trufia. 


A ridicat un deget spre Roger, ca şi cum ar fi 
sugerat că va ţine socoteala păcatelor. 


— Totuşi, Dumnezeu a fost alături de mine. 


Cei din tribul Mohawk luptaseră de partea 
englezilor în timpul războiului dintre Franţa și 
indieni și s-au arătat mai mult decât suspicioși faţă 
de tânărul preot francez. El perseverase și le 
învățase limba ca să poată predica în limba lor. 


Reuşise să convertească o parte dintre oamenii 
satului, dar nu pe toţi. Cu toate acestea, printre 
convertiți se număra și căpetenia războinică, astfel 

că a fost protejat de orice amestec. Din nefericire, 
sache-ul satului s-a opus influenței lui, şi 
neînțelegerile dintre creștinați şi necreştinați au 
continuat în sat. 


Preotul şi-a trecut limba peste buzele uscate, apoi a 
luat vasul cu apă și a băut. 


— Apoi, a spus el, inspirând adânc, am comis cel 
de-al doilea păcat. 


Se îndrăgostise de una dintre femeile convertite. 


— Mai avuseseşi femei până atunci? a întrebat 
Roger cu glas gâtuit, dar Alexandre i-a răspuns 
direct, fără să ezite. 


— Nu, niciodată. 


A pufnit, nu tocmai în râs, ci în semn de 
autoironie. 


— Mă socoteam imun la acea ispită. Dar omul e 
slab în faţa ademenirilor trupeşti ale Satanei. 


Trăise câteva luni în casa fetei. Apoi, într-o 
dimineaţă se trezise devreme şi, ajuns la pârâu ca 
să se spele, îşi văzuse reflexia în apă. 


— S-a produs o tulburare neașteptată în apă și luciul 
ei s-a despicat. La suprafaţă a apărut o gură căscată 
larg, sfărâmând imaginea feţei mele. 


Nu fusese decât un păstrăv, care sărise din apă 
după o libelulă, dar preotul, cutremurat de acea 
experiență, a interpretat-o drept semn dumnezeiesc 
că sufletul lui era în primejdie de a fi înghițit de 
gura iadului. Plecase imediat la casa fetei, îşi luase 
lucrurile şi se mutase într-un mic adăpost de la 
marginea satului. Însă fata rămăsese însărcinată. 

— Asta a provocat necazurile care te-au adus aici? a 
întrebat Roger. 


— Nu, nu tocmai. Ei nu văd căsătoria şi moralitatea 
la fel ca noi, i-a explicat Alexandre. Femeile își 
aleg bărbaţii după cum vor, şi căsătoria este o 
înțelegere care durează atâta vreme cât partenerii 
se împacă bine; dacă relaţiile se răcesc, femeia 
poate să îl izgonească pe bărbat din casa ei — sau 
poate pleca el singur. Copiii, dacă există, rămân la 
mamă. 


— Dar atunci... 


— Problema a fost că, în calitate de preot, am 
refuzat întotdeauna să botez un copil dacă unul 
dintre părinți nu era creștinat sau nu era într-o stare 
de grație. Acest lucru este necesar pentru ca el să 
fie crescut în credință, fiindcă indienii sunt 
înclinați să considere actul sacru al botezului doar 
ca vreun ritual păgân de-al lor. 


Alexandre a inspirat adânc. 


— ŞI bineînţeles că nu am putut boteza acel copil. 
Asta l-a jignit şi l-a îngrozit pe Kennyanisi-t'ago, 
care a insistat să oficiez botezul. Fiindcă am 
refuzat, a poruncit să fiu torturat. Fata a intervenit 
în favoarea mea, sprijinită de mama ei și de alte 
persoane importante din sat. 


În consecință, oamenii satului fuseseră dezbinaţi 
de certuri şi schismă și, în cele din urmă, sachem- 
ul a cerut ca părintele Alexandre să fie dus la 
Onyarekenata, unde un sfat imparțial să hotărască 
ce trebuia făcut pentru restabilirea armoniei în sat. 


Roger s-a scărpinat în barbă; probabil că 
aversiunea indienilor faţă de europenii păroși era 
asociată cu păduchi. 

— Imi pare rău, dar nu prea înțeleg, a spus el 
precaut. Ai refuzat să-ți botezi copilul deoarece 
mama lui nu era o bună creștină? 


Alexandre a părut surprins. 


— Ah, non. Şi-a păstrat credința, deşi ar fi avut 
toate motivele să renunțe la ea, a adăugat el 
mâhnit, apoi a oftat. Nu. Nu pot boteza copilul nu 
din cauza mamei, ci pentru că tatăl nu e într-o stare 
de grație. 


Roger şi-a frecat fruntea, sperând că faţa nu îi va 
trăda uimirea. 


— De aceea ai vrut să mi te confesezi? Ca să revii 
la starea de grație şi astfel să poţi...? 


Preotul l-a oprit cu un gest scurt. A tăcut o clipă, 
cu umerii slabi căzuţi. Probabil că își atinsese rana 
din greşeală, deoarece coaja crăpase, iar sângele i 
se scurgea încet pe gât. 


— Iartă-mă, a spus Alexandre. Nu ar fi trebuit să te 
rog; doar că am fost atât de recunoscător că pot 
vorbi în limba mea. Nu am putut rezista ispitei de 
a-mi uşura sufletul povestindu-ţi. Dar nu foloseşte 
la nimic. Pentru mine nu există absolvire de 
păcate. 


Disperarea preotului era atât de evidentă, încât 
Roger a pus mâna pe braţul lui, dorind să îl 
liniştească. 


— Eşti sigur? Ai spus că la nevoie... 
— Nu e vorba de asta. 
Şi-a lăsat o mână peste mâna lui Roger şi l-a strâns 


uşor vrând parcă să capete putere prin acea 
atingere. 

Roger nu a spus nimic. După un moment, 
Alexandre a ridicat capul şi l-a privit pe Roger în 
ochi. Lumina de afară se schimbase, apăruse o 
strălucire slabă. Răsuflarea lui scotea aburi, ca 
fumul care se înălța spre gaura de deasupra lor. 


— Chiar dacă mă confesez, nu voi fi iertat. Trebuie 
să existe o căință adevărată pentru a-mi obține 
absolvirea; trebuie să resping păcatul. Şi nu pot 
face asta. 


A rămas tăcut. Roger nu şi-a dat seama dacă era 
cazul să vorbească şi ce ar fi trebuit să spună. Un 
preot, a presupus el, ar fi zis ceva de genul: „Da, 
fiul meu?“ Dar el nu putea face asta. L-a prins de 
mână şi l-a strâns uşor. 


— Păcatul meu a fost că am iubit-o, a spus 
Alexandre foarte încet, şi că încă o iubesc. 

5T 


UN ZÂMBET ZDROBIT 


— Două-Suliţe este amabil. Problema trebuie 
discutată în faţa Sfatului şi acceptată, dar cred că 
se va rezolva. 


Cu umerii ușor căzuți de epuizare, Jamie s-a 
rezemat moale de un pin. Ne aflam acolo de o 
săptămână; el vorbise cu sachem-ul satului trei zile 
la rând. Abia dacă îi văzusem pe el sau pe Ian; 
stătusem printre femei, care se  arătaseră 
politicoase, dar distante. În tot acest timp am ţinut 
ascunsă amuleta. 


— Inseamnă că îl ţin aici? am întrebat şi am simțit 
că nodul de îngrijorare care mă însoțise atâta 
vreme începe să se desfacă. Roger e aici? 


Până acum cei din tribul Mohawk nu voiseră să 
admită că Roger trăia — sau nu. 


— Da, în fine, cât priveşte asta, bătrânul hoţoman 
nu recunoaște — de teamă că voi încerca să îl 
răpesc, aşa cred —, dar e ori aici, ori prin apropiere. 
În cazul în care Sfatul aprobă târgul, vom da 
whisky-ul în schimbul lui peste trei zile, apoi 
plecăm. 


A aruncat o privire spre norii grei care ascundeau 
munții din depărtare. 

— Dumnezeule, sper că va ploua şi nu va veni 
zăpada. 


— Crezi că există posibilitatea ca oamenii din Sfat 
să nu fie de acord? 


Jamie a oftat adânc şi şi-a trecut o mână prin părul 
desfăcut, care îi cădea în dezordine pe umeri; era 
limpede că negocierile fuseseră grele. 


— Da, există. Vor whisky-ul, dar sunt precauţi. Unii 
dintre bătrâni se vor opune târgului, de teamă că 
băutura le va face rău oamenilor; tinerii sunt de 
acord. Unii dintre cei între două vârste spun da, 
luați băutura; dacă se tem să o bea, o pot folosi 
pentru schimburi. 


— Wakatihsnore ţi-a spus toate astea? 


Eram surprinsă. Sachem-ul, pe nume Mișcare-lute, 
părea un individ mult prea rece şi viclean ca să 
dovedească o asemenea sinceritate. 


— Nu el, ci lan, a râs Jamie. Flăcăul promite să fie 
un bun spion, trebuie să recunosc. A mâncat la 
fiecare vatră din sat şi a găsit o fetişcană care îl 
place tare mult. I-a spus lui lan ce gândește Sfatul 
Femeilor. 


M-am zgribulit şi am tras mantia mai aproape de 
corp. Stăteam pe nişte stânci din afara satului, ceea 
ce ne ferea de întreruperi nedorite, dar preţul pe 
care îl plăteam era expunerea la vântul amarnic de 
rece. 


— Şi ce spune Sfatul Femeilor? 
După săptămâna petrecută într-o casă lungă, îmi 


făcusem o idee despre importanţa părerii femeilor 
în situațiile importante, deşi ele nu luau hotărâri 

privind chestiunile generale, foarte puţine se 
făceau fără aprobarea lor. 


— Ele ar putea dori să le oferim altceva drept 
răscumpărare în loc de whisky şi nu prea sunt 
dispuse să renunțe la bărbat; mai multe femei îl 
plac. Nu le-ar deranja ca el să fie adoptat de trib. 


La acest gând, colţurile gurii lui Jamie s-au arcuit, 
iar eu, în ciuda îngrijorării, am râs. 


— Roger e un flăcău foarte arătos, am zis. 


— L-am văzut, a replicat sec Jamie. Mai toți 
bărbaţii îl socotesc un ticălos urât şi păros. Sigur, 
la fel gândesc şi despre mine. 


S-a strâmbat fără să vrea, când și-a trecut dosul 
palmei peste falcă; cunoscând adversitatea 
indienilor față de părul facial, avea grijă să se 
bărbierească în fiecare dimineaţă. 


— Aşa cum stau lucrurile, asta ar putea conta. 
— Ce anume, înfăţişarea lui Roger? Ori a ta? 


— Faptul că mai multe femei îl doresc pe ticălos. 
Fata aceea a lui lan a spus că mătuşa ei crede că 
vor apărea necazuri dacă Roger rămâne aici; 
socotește că e mai bine să ni-l dea nouă decât să 
apară certuri între femei din cauza lui. 


Străduindu-mă să îmi reprim râsul, mi-am trecut 
degetele îngheţate peste buze. 


— Cei din Sfatul Bărbaţilor ştiu cât de cât că 
femeile manifestă interes față de Roger? 


— Habar n-am. De ce? 


— Pentru că, dacă ar ști, ţi l-ar da gratis. 

Jamie a pufnit, dar s-a uitat la mine ridicând o 
sprânceană. 


— Da, probabil. O să-l pun pe lan să vorbească 
despre asta cu cei tineri. Nu ar strica. 


— Ai spus că femeile ar dori să oferi altceva în loc 
de whisky? I-ai pomenit lui Mişcare-lute despre 
opal? 


Interesat, s-a îndreptat imediat de spate. 


— Da, am făcut asta. N-ar fi fost mai surprinși nici 
dacă scoteam un şarpe din taşca mea. Au devenit 
foarte agitați — furioși, dar şi temători, şi cred că ar 
fi fost în stare să-mi facă rău, noroc că vorbisem 
mai devreme despre whisky. 


A băgat mâna în buzunarul interior de la piept şi a 
scos opalul, pe care l-a lăsat să cadă în palma mea. 


— Ar fi mai bine să-l păstrezi tu, englezoaico. Dar 
cred că n-ar trebui să-l arăţi nimănui. 


— Foarte ciudat. 


Am coborât ochii spre piatră, iar desenele de pe ea 
au lucit în culori diverse. 


— Aşadar, opalul ăsta înseamnă ceva pentru ei. 


— Da, sigur că da, m-a asigurat el. N-aș putea 
spune ce anume, dar indiferent ce ar însemna, lor 
nu le-a plăcut deloc. Căpetenia războinică a vrut să 
ştie de unde îl am, şi le-am povestit că l-ai găsit tu. 
Asta 1-a făcut să bată în retragere, dar arătau ca un 
vas care dă peste margini când fierbe. 


— De ce vrei să îl păstrez eu? 
Piatra era caldă după ce stătuse lipită de corpul lui, 


aveam o senzaţie plăcută ținând-o în palmă. Fără 

să mă gândesc, mi-am plimbat degetul mare peste 
inciziile în spirală. 


— Cum îți spuneam, au rămas înmărmuriți când l- 
au văzut, apoi s-au înfuriat. Unul sau doi dintre ei 
au dat să mă lovească, dar s-au abținut. Cu piatra 
în mână, i-am urmărit câteva clipe şi mi-am dat 
seama că se temeau de ea; nu au vrut să mă atingă 
câtă vreme am tinut-o în palmă. 


A întins mâna şi mi-a strâns degetele în jurul 
pietrei. 


— Ţine-o pregătită. Dacă se iveşte vreo primejdie, 
scoate-o la vedere. 


— Dar tu eşti mai mult în primejdie decât mine, am 
protestat, încercând să i-o înapoiez. 


Insă el a clătinat din cap, iar capetele şuviţelor lui 
de păr s-au înălţat în vânt. 


— Nu, mai ales că acum ei ştiu despre whisky. Până 
nu află unde este ascuns, nu-mi vor face niciun 
rău. 


— Dar de ce aș fi eu în primejdie? 


Gândul era neliniștitor; femeile se arătaseră 
precaute, dar nu ostile, iar bărbaţii din sat mă 
ignoraseră aproape cu totul. 


Jamie s-a încruntat şi a coborât privirea spre sat. 
Din locul unde ne aflam, nu se vedeau decât 
palisadele exterioare și dârele de fum care se 
ridicau din casele ascunse în spatele lor. 


— N-aş putea spune, englezoaico. Numai că eu am 
fost vânător — şi am fost vânat. Ştii cum e când 
ceva străin se află pe-aproape, păsările nu mai 
cântă şi se face linişte în pădure? 

A făcut semn din cap către sat, uitându-se fix la 
vălătucii de fum, parcă s-ar fi așteptat ca din ei să 
se închege o formă. 


— Acolo e linişte. Se întâmplă ceva ce nu pot 
vedea. Nu cred că are vreo legătură cu noi — şi 
totuşi, sunt neliniștit, a spus el brusc. Și am trăit 
prea mult ca să ignor o asemenea senzaţie. 


lan, care a venit curând, s-a arătat de aceeași 
părere. 


— Da, e ca şi cum ai ţine de marginea unui năvod 
care e sub apă, a spus el încruntându-se. Simti în 
degete un freamăt şi ştii că ai prins peşti, dar nu-i 
poți vedea. 


Vântul i-a răscolit părul castaniu şi des; ca de 
obicei, era pe jumătate împletit, astfel că unele 
şuvițe scăpaseră libere. S-a scărpinat după ureche 
cu degetul mare de la mână. 


— Acolo se întâmplă ceva; o neînțelegere, aşa cred 
eu. Şi în Casa Sfatului s-a întâmplat ceva în 
noaptea trecută. Emily n-a vrut să-mi răspundă 
când am întrebat-o despre ce este vorba; s-a uitat 
în zare şi mi-a zis că nu are nicio legătură cu noi. 
Dar eu cred că are, într-un fel sau altul. 


— Emily? 
Jamie a ridicat o sprânceană, și lan a rânjit. 


— Aşa Îi spun eu, ca să-i scurtez numele. O cheamă 
Wakyo'teyehsnonhsa; asta înseamnă „Lucrează cu 
Mâinile“. E o sculptoriță deosebită micuța Emily. 
Ia uitaţi ce mi-a dat! 


A băgat o mână în tașca lui şi a scos cu mândrie o 
mică vidră sculptată din steatit. Animalul stătea 

vigilent, cu capul ridicat, pregătit să facă ceva rău; 
zâmbeai doar privindu-l. 


— Foarte frumos. 


Jamie a examinat sculptura cu ochi aprobatori, 
mângâind curbura sinuoasă a corpului. 


— Cred că fata asta te place mult, Ian. 
— Mda, în fine, şi eu o plac, unchiule. 


Ian a răspuns cu un aer degajat, dar obrajii lui slabi 
erau mai roșii decât ar fi fost normal din cauza 
vântului aspru. A tuşit, apoi a schimbat subiectul. 


— Unchiule Jamie, ea mi-a spus că Sfatul ar putea 
fi influențat puţin în favoarea noastră dacă le-am 
da să guste whisky-ul nostru. Dacă nu te superi, o 
să le duc un butoiaş și vom organiza o mică ceilidh 
în seara asta. Se va ocupa Emily de toate. 


Auzind propunerea, Jamie a ridicat ambele 
sprâncene, dar după un moment a dat aprobator 
din cap. 


— Ian, mă încred în judecata ta, a spus el. În Casa 
Sfatului? 


Ian a scuturat din cap. 

— Nu. Emily zice că ar fi mai bine dacă am face 
asta în casa lungă a mătușii ei — bătrâna 
Tewaktenyonh e Femeia Frumoasă. 

— Ce este? am întrebat eu, tresărind. 

— Femeia Frumoasă, a explicat el, ştergându-și 
nasul cu mâneca. O femeie influentă din sat, care 


are puterea de a hotărî ce se face cu prizonierii; o 
numesc Femeia Frumoasă, indiferent cum arată. 

Aşa că e în avantajul nostru dacă Tewaktenyonh 
poate fi convinsă că oferta noastră e potrivită. 


— Presupun că unui prizonier care este eliberat 
femeia asta 1 s-ar părea frumoasă, indiferent cum 
ar arăta, a comentat Jamie ironic. Mda, am înţeles. 
Atunci aşa vom face. Poţi căra singur butoiaşul? 


Ian a încuviinţat din cap şi s-a întors să plece. 


— Ian, stai o clipă, am spus eu şi i-am întins opalul 
când el s-a întors spre mine. Ai putea să o întrebi 
pe Emily dacă ştie ceva despre el? 


— Da, mătușă Claire. O să aduc vorba despre asta. 
Rollo! 


A fluierat strident printre dinți, iar câinele, care 
adulmecase până atunci cu un aer suspicios sub o 
lespede, a părăsit-o şi a pornit în salturi după 
stăpânul lui. Uşor încruntat, Jamie i-a urmărit 
îndepărtându-se. 


— Englezoaico, ştii cumva unde își petrece nopțile 
lan? 


— Dacă te referi la casa lungă, da. Dacă mă întrebi 
în patul cui, nu. Dar aş putea totuşi să bănuiesc. 


— Hmm, a făcut Jamie, apoi s-a întins și şi-a 
scuturat părul pe spate. Hai, englezoaico. Să ne 
întoarcem în sat. 


Petrecerea organizată de lan a început curând după 
căderea întunericului; între oaspeții invitați se 
numărau și cei mai importanți membri ai Sfatului, 
care au venit pe rând la casa lungă a lui 
Tewaktenyonh,  arătându-şi respectul faţă de 
sachem, Două-Suliţe, care s-a aşezat lângă vatra 
principală, cu Jamie, alături de care stătea lan. O 

fată slăbuţă şi atrăgătoare, despre care credeam că 
era Emily a lui lan, s-a aşezat discret în spatele lui, 
pe butoiaşul cu whisky. 


În afară de Emily, femeile nu au participat la 
degustarea whisky-ului. Mă dusesem totuşi acolo 
ca să urmăresc ce se petrece, aşa că m-am aşezat la 
una dintre vetrele mai mici, stând cu ochiu asupra 
desfăşurării evenimentului în timp ce am ajutat 
două femei să taie ceapă și schimbam amabilități 
cu ele într-un amestec chinuit de Tuscarora, 
engleză și franceză. 


Femeia la a cărei vatră m-am aşezat mi-a oferit o 
tigvă cu bere aromată cu molid și un soi de terci 
din porumb drept gustare. Am făcut toate eforturile 
să accept cu un aer cordial, dar simțeam un nod 
prea mare în stomac pentru a face o încercare 
firavă de a mânca. 


De acea petrecere, organizată pe neașteptate, 
depindeau prea multe lucruri. Roger era acolo; 
undeva în sat. Eram sigură de asta. Deci trăia; nu 
puteam spera decât că era bine — îndeajuns de 
teafăr ca să poată măcar călători alături de noi. Am 
aruncat o privire spre capătul celălalt al casei 
lungi, spre vatra cea mai mare. Nu am zărit din 
Tewaktenyonh decât curbura capului cu păr 
încărunțit; m-au trecut fiori şi am atins mica 
umflătură a amuletei lui Nayawenne, care-mi 
atârna sub cămașă. 


După ce s-au strâns toți oaspeții, în jurul vetrei s-a 
format un cerc aproximativ, iar butoiașul cu 
whisky a fost adus în mijlocul lui. Spre uimirea 
mea, și fata a intrat în cerc şi s-a aşezat lângă 
butoiaş, cu o tigvă în mână. 


După ce Două-Suliţe a rostit câteva cuvinte, 
petrecerea a început, iar fata s-a apucat să împartă 
porții de whisky. A făcut asta nu turnând băutura în 

căni, ci umplându-și gura cu whisky din tigvă și 
scuipând câte trei guri pline în fiecare cană înainte 
de a i-o da unui bărbat din cerc. l-am aruncat o 
privire lui Jamie, care a părut o clipă surprins, dar 
a acceptat politicos cana şi a băut din ea fără 
șovăire. 


M-am întrebat cât whisky absorbea fata prin 
mucoasa gurii. Nu la fel de mult ca bărbaţi, deși 
am socotit că era nevoie de o cantitate mai mare 
pentru a-l încinge pe Două-Suliţe, un ticălos bătrân 
şi taciturn, cu faţa ca o prună uscată. Atenţia mi-a 
fost distrasă de sosirea unui copilaş, fiul uneia 
dintre însoțitoarele mele. A venit tăcut şi s-a așezat 
alături de mama lui, rezemându-se apăsat de ea. Ea 
s-a uitat cu ochi tăioşi spre el, după care a lăsat pe 
podea cepele şi s-a ridicat, scoțând o exclamaţie de 
îngrijorare. 


Lumina focului cădea asupra băiatului, astfel că 
am văzut imediat felul încovoiat în care stătea. M- 
am ridicat imediat în genunchi, dând deoparte 
coşul cu ceapă. M-am aplecat în față şi l-am prins 
pe copil de celălalt braţ, întorcându-l cu faţa spre 
mine. Avea umărul stâng uşor dislocat; transpira și 
îşi ţinea buzele strânse de durere. 


Am făcut un gest către mama lui care a ezitat şi s-a 
încruntat spre mine. Băiatul a scos un icnet slab, 
iar ea l-a smuls din mâinile mele, ținându-l strâns. 
Cuprinsă brusc de inspirație, am scos amuleta lui 
Nayawenne de sub bluză; femeia nu avea cum să 
ştie cui îi aparținuse, dar poate că ştia ce 
reprezintă. Şi într-adevăr, când a văzut punguţa din 
piele, a căscat ochii mari. 


Băiatul nu a mai protestat, dar, în lumina focului, 
am văzut sudoarea care 1 se scurgea pe piept. Am 
tras de şnurul care ţinea închisă punguţa şi am scos 
din ea piatra albăstruie brută. Pierre sans peur, așa 

o numise Gabrielle. Piatra fără teamă. Am luat 
mâna teafără a copilului şi am apăsat piatra cu 
fermitate în palma lui, îndoindu-i degetele peste 
ea. 


— Je suis une sorcière, am spus încet. C est 
médecine, lă. 


Ai încredere în mine, am zis în gând. Nu-ţi fie 
teamă. l-am zâmbit copilului. 


Băiatul s-a uitat cu ochi mari la mine. Cele două 
femei de lângă vatră au schimbat priviri, apoi 
amândouă s-au uitat spre locul în care stătea 
bătrâna. 


La petrecere se vorbea. Cineva spunea o poveste — 
am recunoscut creşterea şi scăderea ritmului. Îi 
ascultasem pe scoțieni din Highlands spunând 
poveşti şi legende în gaelică în același mod, astfel 
că nu mă puteam înșela. 


Mama a încuviinţat cu o mişcare din cap, iar sora 
ei a pornit repede de-a lungul casei. Nu m-am 
întors, dar am simțit freamătul de interes din 
spatele meu când ea a trecut prin dreptul celorlalte 
focuri; oamenii şi-au întors capetele, privind spre 
noi. Mi-am ținut ochii îndreptați spre faţa 
băieţelului, i-am zâmbit, strângându-i mâna într-a 
mea. 


Am auzit paşii uşori ai surorii în spatele meu. Fără 
tragere de inimă, mama i-a dat drumul băiatului, 
lăsându-l în seama mea. Așadar, fusese acordată 
permisiunea. 


Era o treabă simplă să îi aşez la loc încheietura; era 
un copil mic, iar suferinţa era minoră. l-am simțit 
oasele uşoare sub mâini. l-am zâmbit în timp ce l- 
am palpat, evaluând problemele. Apoi i-am îndoit 

iute braţul, am rotit cotul, după care am ridicat 
braţul şi gata! 


Băieţelul părea extrem de surprins. Fusese o 
operaţiune reușită, durerea dispăruse aproape 
instantaneu. Și-a pipăit umărul, apoi mi-a zâmbit 
sfios. Foarte încet, a desfăcut pumnul şi mi-a întins 
piatra prețioasă. 


Agitația stârnită mi-a captat atenția o vreme, cât 
femeile s-au strâns foarte aproape, atingându-l pe 
copil şi uitându-se atente la el, chemându-și 
prietenele să vadă safirul întunecat. Când am reușit 
să îmi îndrept atenția spre petrecerea care se 
desfășura la capătul celălalt al casei, am constatat 
că lucrurile avansaseră. lan cânta în gaelică, 
complet fals, acompaniat alandala de unu sau doi 
bărbaţi, care strigau cu glasuri ascuţite ciudatul 
îndemn Haihai! pe care îl auzisem din când în 
când şi printre oamenii tribului lui Nayawenne. 


Ca şi cum gândurile mele ar fi invocat-o, am simţit 
o privire în spate; m-am întors şi am văzut-o pe 
Tewaktenyonh urmărindu-mă cu insistență, tocmai 
de la vatra ei, aflată la capătul celălalt al casei 
lungi. I-am întâlnit ochii şi am dat din cap către ea. 
Ea s-a aplecat pentru a-i spune ceva uneia dintre 
femeile tinere din apropierea vetrei, care s-a ridicat 
şi a venit spre mine, pășind cu grijă pe lângă doi 
copii mici care se jucau lângă patul părinților lor. 


— Bunica te întreabă dacă vrei să mergi la ea. 


Tânăra femeie se lăsase pe vine alături de mine, 
vorbind încet în engleză. Auzind-o, am rămas 
surprinsă, dar nu din cale afară. Onakara avusese 
dreptate, unii din neamul Mohawk știau cât de cât 
engleza. Însă nu voiau să o folosească decât la 
nevoie, preferând propria lor limbă. 

Întrebându-mă ce nevoie o îmboldea pe Femeia 
Frumoasă, m-am ridicat şi am însoțit-o până la 
vatra lui Tewaktenyonh. Aveam şi eu nevoile mele; 
gândul la Roger şi la Brianna. 


Bătrâna mi-a făcut un semn din cap, invitându-mă 
să mă aşez, şi i s-a adresat fetei, dar fără să își ia 
ochii de la mine. 


— Bunica întreabă dacă poate să îți vadă leacul. 
— Sigur. 


Am văzut că ochii bătrânei se îndreptaseră spre 
amuleta mea, urmărindu-mă curioasă în timp ce eu 
am scos safirul. La pana de ciocănitoare a lui 
Nayawenne adăugasem două pene de culoare 
neagră din aripa unui corb. 


— Eşti soția Ucigaşului-de-Urşi? 


— Da. Cei din neamul Tuscarora îmi spun Corbul 
Alb, am spus, iar fata a tresărit de uimire. 


I-a tradus imediat bunicii ei. Bătrâna s-a holbat 
consternată la mine. Evident, nu era cel mai 
promiţător nume pe care îl auzise vreodată. I-am 
zâmbit cu gura închisă; în general, indienii își 
arătau dinţii doar când râdeau. 


Bătrâna mi-a înapoiat piatra, dar cu fereală. M-a 
examinat cu atenție, după care, fără să mă scape 
din ochii, 1-a vorbit nepoatei ei. 


— Bunica a auzit că omul tău are şi el o piatră 
asupra lui, a tradus fata. Vrea să ştie mai multe 
lucruri despre ea; cum arată şi cum ai ajuns să o ai. 


— Poate să o vadă chiar acum. 


605 


Fata m-a privit din cale-afară de mirată când am 
băgat mâna în punga de la brâu şi am scos piatra. 
Am ridicat opalul spre bătrână; ea s-a aplecat şi s-a 
uitat atent la el, dar nu a făcut nicio mişcare pentru 
a mi-l lua din mână. 


Braţele lui Tewaktenyonh erau cafenii şi lipsite de 
păr, pielea ridată şi fină ca lemnul de santal 
lustruit. Dar în timp ce mă uitam la ea, am 
observat cum pielea i s-a înfiorat, perişorii fini 
ridicându-se într-o apărare vană. L-a mai văzut, 
mi-am zis cu. Ori, în cele din urmă, şi-a dat seama 
ce reprezintă. 


Nu am avut nevoie de cuvintele interpretei; ochii 
ei i-au întâlnit pe ai mei și, deşi cuvintele îmi erau 
necunoscute, am înțeles limpede întrebarea. 


— Cum a ajuns asta la tine? a spus ea, iar fata i-a 
redat tonul cu fidelitate. 


Palma mea rămăsese deschisă; opalul se potrivea 
perfect în căuşul ei; greutatea pietrei era contrazisă 
de culorile pe care le radia, sclipind ca o băşică de 
săpun în mâna mea. 


— A venit la mine într-un vis, am spus într-un 
târziu, neștiind cum să explic altfel lucrurile. 


Răsuflarea bătrânei s-a transformat în suspin. 
Teama nu i-a dispărut din ochi, dar era copleşită de 
altă senzație — curiozitate, oare? A spus ceva, iar 
una dintre femei s-a ridicat şi a scotocit într-un coş 
de sub cadrul patului din spatele ei. A revenit şi s-a 
înclinat lângă bătrână, după care 1-a întins ceva. 


Bătrâna a început să cânte, la început încet, cu glas 
nesigur din cauza vârstei, dar puternic. Şi-a frecat 
palmele deasupra focului şi dintre ele au căzut 
nişte fărâme cafenii, care s-au înălţat imediat sub 

formă de fum, răspândind un miros puternic de 
tutun. 


Era o noapte tăcută; am auzit crescând şi scăzând 
vocile şi râsetele de la vatra din celălalt capăt al 
încăperii, unde bărbații beau. Am surprins 
exprimarea ciudată a lui Jamie — vorbea în 
franceză. Oare Roger era îndeajuns de aproape ca 
să îl audă? 


Am inspirat adânc. Fumul se ridica drept din foc, 
precum un pilon subțire şi alb, iar parfumul 
puternic şi dulceag de tutun, amestecat cu mirosul 
de aer rece, a declanșat amintiri fără legătură între 
ele: meciurile de fotbal de la liceul Briannei; 
arome plăcute de pături din lână şi termosuri cu 
cacao, firicele de fum de ţigară care pluteau prin 
mulțime. Ceva mai îndepărtate erau alte amintiri, 
mai neplăcute: tineri bărbaţi în uniforme, în lumina 
intermitentă a  aerodromurilor, care striveau 
chiștoacele de țigară şi fugeau apoi să lupte, lăsând 
în urma lor doar izul de fum în aerul iernatic. 


Tewaktenyonh a spus ceva, privindu-mă fix, iar 
vocea moale a fetei m-a trezit din visare. 


— Povestește-mi visul. 


Era cu adevărat un vis ori era o amintire ca 
acestea, reînviată pe aripile fumului scos de un 
copac arzând? Nu avea importanță; aici, toate 
amintirile mele erau vise. 


l-am spus ce am putut. Amintirea — furtuna și 
refugiul găsit între rădăcinile cedrului-roşu, craniul 
îngropat şi piatra — şi visul; lumina de pe munte și 
bărbatul cu faţa pictată în negru — fără să fac vreo 
deosebire între ele. 


Bătrâna s-a aplecat înainte, iar uimirea de pe 
chipul ei a oglindit-o pe cea a nepoatei. 

— L-ai văzut pe Purtătorul-de-Foc? a exclamat fata. 
I-ai văzut faţa? 


S-a tras înapoi de parcă aş fi reprezentat o 
primejdie. 


Bătrâna a spus ceva răspicat; uimirea i se 
transformase într-o privire strălucind de interes. A 
îmboldit-o pe fată şi, nerăbdătoare, a repetat 
întrebarea. 


— Bunica întreabă dacă poți povesti cum arăta, ce 
purta? 


— Nimic. Doar o legătură de şale, adică. Şi era 
pictat. 


— Pictat? Cum? a întrebat fata, ca reacție la 
întrebarea tăioasă a bunicii ei. 


Am descris cât de bine am putut pictura de pe 
corpul bărbatului pe care îl văzusem. Nu a fost 
greu; dacă închideam ochii, îl vedeam la fel de 
limpede cum îmi apăruse pe coasta muntelui. 


— Şi faţa lui era neagră, de la frunte până la bărbie, 
am încheiat, deschizând ochiu. 


Cât l-am descris pe om, interpreta a devenit vădit 
tulburată; buzele îi tremurau şi se uita temătoare 
când la mine, când la bunica ei. Bătrâna a ascultat 
cu atenţie, iar ochii îi erau cercetători, încordându- 
se să desluşească înţelesuri pe faţa mea, înainte ca 
traducerea să îi ajungă la urechi. 


Când am încheiat, a rămas tăcută, cu ochii fixați 
asupra mea. Într-un târziu, a încuviințat din cap, a 
întins mâna stafidită şi a prins între degete 
şiragurile salbei violet de pe umăr. Myers îmi 
spusese suficient de multe ca să înţeleg acel gest. 
Salba era un blazon de familie, însemnul funcției 

ei; cuvintele rostite cu mâna pe salbă erau 
echivalente cu o mărturie făcută cu mâna pe 
Biblie. 


— La sărbătoarea Porumbului Verde, cu mulți ani în 
urmă — degetele interpretei au fluturat de patru ori 
—, la noi a venit un om dinspre nord. Vorbea o 
limbă ciudată, dar am înţeles ce spunea; vorbea 
precum Canienga sau poate Onondaga, dar nu a 
vrut să ne spună din ce trib sau sat era — doar 
clanul, care era al Ţestoasei. Era sălbatic, dar 
viteaz. Bun vânător şi războinic. Oh, un bărbat 
frumos. Tuturor femeilor le plăcea să-l privească, 
dar ne temeam să ne apropiem prea mult de el. 


Tewaktenyonh s-a oprit un moment, iar privirea 
visătoare din ochii ei m-a îndemnat să mă întreb 
câtă vreme trecuse de atunci; trebuie să fi fost 
femeie în toată firea, dar probabil suficient de 
tânără ca să o impresioneze străinul înspăimântător 
şi interesant. 


— Bărbaţii nu erau prea prudenți; aşa sunt ei. 


A aruncat o privire scurtă spre ceilidh, care 
devenea tot mai zgomotoasă. 


— Bărbaţii stăteau şi fumau cu el, beau bere 
aromată cu molid şi îl ascultau. Vorbea de la 
miezul zilei până la căderea întunericului, apoi 
noaptea, lângă foc. Avea faţa mereu fioroasă, 
pentru că vorbea despre război. 


A oftat, apoi şi-a îndoit degetele peste şiragul de 
scoici violet. 


— Întotdeauna despre război. Nu împotriva 
mâncătorilor de broaște din satul învecinat ori a 
celor care mănâncă balegă de elan. Nu, trebuia să 
ridicăm tomahawkurile împotriva O seronni. Să-i 
ucidem pe toţi, de la cel mai bătrân până la cel mai 

tânăr, de la Linia Tratatului până la marea cea 
mare. Să mergem la Cayuga, să trimitem mesaje 
către Seneca 30, să facem Liga lrocheză să se 
strângă. Să acționăm înainte de a fi prea târziu, aşa 


spunea. 


A ridicat din umerii firavi, apoi i-a lăsat să cadă. 


A 


— „Prea târziu pentru ce?“ întrebau bărbaţii. „De ce 
să pornim un război fără rost? În anotimpul ăsta nu 
avem nevoie de nimic; nu există tratat de război“, 
asta era înainte de Timpul Francezilor, înţelegi? „E 
ultima noastră șansă“, le spunea el. „Deja s-ar 
putea să fie prea târziu. Ne ademenesc cu metal, ne 
atrag cu puşti şi cuțite şi ne distrug folosind nişte 
oale de gătit. Întoarceţi-vă, fraţilor! Aţi părăsit 
obiceiurile unor ani măreți. Întoarceţi-vă, altfel nu 
veți mai exista. Poveştile voastre vor fi uitate. 
Ucideţi-i acum, altfel vă vor mânca ei.“ Şi fratele 
meu, care era atunci sachem, şi celălalt frate, care 
era căpetenie războinică, au spus că asta era o 
neghiobie. Să ne distrugă cu unelte? Să ne 
mănânce? Albu nu mănâncă inimile duşmanilor, 
nici măcar în luptă. Tinerii îl ascultau; ei îi ascultă 
pe cei cu glas puternic. Dar cei mai bătrâni se uitau 
ciudat la străin şi nu ziceau nimic. 


Bătrâna a dat din cap cu emfază, vorbind mai 
repede decât putea nepoata să traducă. 


— El ştia. Ştia ce se va întâmpla — că britanicii şi 
francezii vor lupta unii împotriva altora și ne vor 
cere ajutorul, ca să ne războim între noi. A spus că 
atunci era momentul, când luptau între ei, atunci 
trebuia să ne ridicăm împotriva lor şi să-i alungăm. 
Tawineonawira — Dinte-de-Vidră — aşa îl chema, 
mi-a spus: „Trăiți doar momentul. Cunoașteţi 
trecutul, dar nu priviţi spre viitor. Oamenii voştri 
spun: «Nu avem nevoie de nimic în anotimpul 
ăsta», aşa că nu se vor mișca. Femeile voastre cred 

că le este mai uşor să gătească în oale din fier 
decât să facă oale din lut. Nu vedeți ce se va 
întâmpla din cauza lenei şi a lăcomiei voastre.“ Iar 
eu i-am zis: „Nu e adevărat, nu suntem leneșe. 
Răzuim  pieile, uscăm carnea şi porumbul, 
stoarcem ulei din floarea-soarelui şi îl punem în 
vase; ne pregătim pentru următorul anotimp — 
întotdeauna. Dacă nu am face asta, am muri. Ce 
legătură au oalele şi vasele cu asta?“ El a râs 
auzindu-mă, dar avea ochii trişti. Nu era 
întotdeauna fioros cu mine, înţelegi? 


Tânăra s-a uitat pe furiş la bunica ei, apoi şi-a 
coborât ochii în poală. 


— „Astea sunt griji de femeie“, mi-a spus el şi a 
clătinat din cap. „Vă gândiţi doar la mâncare şi la 
straie. Nimic din toate astea nu contează. Bărbaţii 


nu se pot gândi la asemenea lucruri.“ „Poţi fi din 


Hodeenosaunee îl şi să gândeşti aşa?“ l-am 


întrebat eu. „În locul din care vii, nu luaţi în seamă 
ce gândesc femeile?“ El a clătinat din nou din cap 
şi a spus: „Nu puteţi vedea îndeajuns de departe.“ 
L-am întrebat cât de departe putea vedea el, dar nu 
a vrut să-mi răspundă. 


Cunoşteam răspunsul la acea întrebare şi pielea mi 
s-a înfiorat, în ciuda căldurii răspândite de foc. 
Ştiam prea bine cât de departe văzuse şi cât de 
primejdioasă era imaginea de pe marginea acelei 
prăpastii. 


— Dar nimic din ce spuneam eu nu folosea, a 
continuat bătrâna, şi nici ce spuneau frații mel. 
Dinte-de-Vidră devenea tot mai furios. Într-o zi a 
ieşit și a început dansul războiului. Era pictat — 
brațele şi picioarele erau dungate cu roşu — şi a 
cântat şi a strigat prin tot satul. Toată lumea a ieşit 
să îl urmărească, să vadă cine îl va urma, iar când 
a înfipt tomahawkul în copacul războiului şi a 

strigat că pleacă să ia cai şi să îi jefuiască pe 
Shawnee, unii tineri l-au urmat. Au fost plecaţi 
între răsăritul şi apusul unei luni şi s-au întors cu 
cai, dar și cu scalpuri. Scalpuri de oameni albi, și 
frații mei s-au înfuriat. Asta va aduce soldați de la 
fort, au spus ei, sau răzbunarea celor din așezările 
Liniei Tratatului, de unde luaseră scalpurile. Dinte- 
de-Vidră le-a răspuns cu îndrăzneală că spera să se 
întâmple asta; atunci vom fi siliți să luptăm. Şi a 
mai spus că va conduce şi alte asemenea atacuri, 
până când se va răscula toată ţara şi am înţeles că 
era aşa cum a spus el; că trebuie să îi ucidem pe 
O seronni sau să murim noi înșine. Nimeni nu l-a 
putut împiedica să facă aşa cum spusese, şi unii 
dintre tineri aveau sângele înfierbântat; l-au urmat, 
indiferent ce le spuneau alţii. Fratele meu sachem 
a înălțat cortul pentru leacuri şi l-a chemat pe 
Marea-Ţestoasă ca să se sfătuiască. Au rămas în 
cort o zi şi o noapte. Cortul se cutremura și 
dinăuntru se auzeau glasuri, şi oamenii se temeau. 
Când fratele meu a ieşit din cort, a spus că Dinte- 
de-Vidră trebuie să plece din sat. Dinte-de-Vidră s- 
a înfuriat mai tare decât oricând. A stat în mijlocul 
satului şi a strigat până 1 s-au umflat venele gâtului 
şi ochii 1 s-au înroşit de mânie. 


Glasul fetei a scăzut. 


— A strigat lucruri îngrozitoare. Apoi s-a liniştit, și 
ni s-a făcut frică. A spus lucruri care ne-au frânt 
inima. Chiar şi cei care îl urmaseră se temeau de 
el. Nu a mai dormit şi nu a mai mâncat. O zi, o 
noapte și încă o zi, a vorbit şi a tot vorbit, umblând 
prin sat, oprindu-se la uşile caselor şi vorbind, 
până când oamenii din case îl alungau. Şi după 
aceea a plecat. Dar a venit din nou. Şi tot aşa. 
Pleca și se ascundea în pădure, dar revenea, la 
focurile nopții, slab şi înfometat, cu ochi sclpitori 
ca de vulpoi, şi vorbea mereu. Vocea lui umplea 
satul noaptea şi nimeni nu putea dormi. Am 

început să ne gândim că în el sălăşluia un spirit 
rău, poate era Atatarho, din capul căruia Hiawatha 
a pieptănat şerpii; poate că şerpii ajunseseră în acel 
om, căutând un cămin. În cele din urmă, fratele 
meu care era căpetenie războinică a spus că totul 
trebuie să înceteze; trebuia să plece, altfel îl vom 
ucide. 


Tewaktenyonh a tăcut.  Degetele ei, care 
mângâiaseră salba întruna, ca şi cum în ea ar fi 
găsit tărie pentru a povesti, erau acum nemișcate. 


— Era un străin, a spus încet. Dar nu şi-a dat seama 
că era străin. Cred că nu a înţeles. 


La capătul celălalt a casei lungi, petrecerea cu 
băutură devenise extrem de zgomotoasă. Toţi 
bărbații râdeau, legănându-se veseli încoace şi 
încolo. Am auzit glasul lui Emily, ascuțit, râzând 
alături de ei. Tewaktenyonh s-a uitat în acea 
direcție încruntându-se. 


Mi se părea că niște şoareci mi se furişează în sus 
ŞI în jos pe şira spinării. Un străin. Un indian, după 
față şi vorbă; chiar dacă vorba îi era puţin ciudată. 
Un indian — cu plombe din argint. Nu, acel om nu 
înțelesese. Crezuse că ei erau poporul lui. Știind ce 
le rezerva viitorul, venise şi încercase să îi salveze. 
Cum să creadă că ei îi puteau face vreun rău? 


Însă ei vorbiseră serios. L-au dezbrăcat, a spus 
Tewaktenyonh, cu o expresie distantă. L-au legat 
de un stâlp din mijlocul satului şi i-au pictat faţa cu 
o cerneală făcută din funingine şi tanin de stejar. 


— Negrul înseamnă moarte; aşa sunt pictaţi 
prizonierii care urmează să fie ucişi, a precizat fata 
şi a ridicat încet o sprânceană. Ştiai asta când l-ai 
întâlnit pe munte? 

Am clătinat din cap, mută. Opalul se încălzise în 
palma mea, umezit de sudoare. 


L-au torturat o vreme, l-au împuns cu bețe ascuţite, 
apoi l-au ars cu tăciuni încinşi, astfel că băşicile se 
umflau şi plesneau, iar pielea îi atârna în zdrențe. 
A rezistat bine la torturi, nu s-a văicărit, iar asta le- 
a plăcut oamenilor. Încă părea să reziste, aşa că l- 
au lăsat legat de stâlp peste noapte. 


— A doua zi dimineaţă, dispăruse. 


Faţa bătrânei ascundea nenumărate secrete. 
Nimeni nu aflase vreodată dacă se simtțise fericită, 
uşurată sau nenorocită de acea evadare. 


— Am spus că oamenii tribului nu trebuiau să îl 
urmărească, dar fratele meu s-a opus; omul avea să 
se întoarcă dacă nu ne încheiam socotelile cu el. 


De aceea un grup de războinici a plecat pe urmele 
lui Dinte-de-Vidră. Având în vedere că sângera, nu 
le-a fost greu să îl găsească. 


— L-au urmărit spre sud. Au încercat de câteva ori 
să îl prindă, dar el era puternic. A continuat să 
alerge. Vreme de patru zile l-au urmărit şi, în cele 
din urmă, l-au prins într-un luminiş de plopi, 
desfrunziți în zăpadă și cu crengile albe ca osul. 


Bătrâna a văzut întrebarea din ochii mei şi a dat 
din cap. 


— Fratele meu, căpetenia războinică, a fost acolo. 
Mi-a povestit mai târziu. Dinte-de-Vidră era singur 
şi neînarmat. Nu avea nicio șansă şi ştia asta. Dar 
i-a înfruntat — şi a vorbit. Chiar după ce unul dintre 
războinici l-a izbit peste faţă cu o măciucă, a 
continuat să vorbească, cu sângele umplându-i 
gura, scuipând cuvintele odată cu dinții sparți. A 
fost un bărbat curajos, a spus bătrâna cu un aer 

gânditor. Nu a cerşit îndurare. Le-a spus aceleaşi 
lucruri ca mai înainte, dar frații mei ziceau că de 
astă dată a vorbit altfel. Înainte fusese înfierbântat 
ca un foc; murind, a vorbit cu răceală — şi pentru 
că erau rostite cu atâta răceală, cuvintele lui i-au 
îngrozit pe războinici. Chiar şi când străinul a 
rămas întins și mort pe zăpadă, cuvintele lui au 
continuat să răsune în urechile războinicilor. S-au 
culcat, dar vocea lui le-a vorbit în vise și i-a 
împiedicat să doarmă. Veţi fi uitaţi, le zicea el. 
Națiunea irocheză nu va mai exista. Nimeni nu va 
mai spune poveştile voastre. Tot ce sunteți sau ați 
fost se va pierde. Au plecat spre casă, dar vocea lui 
i-a urmărit. Noaptea, nu puteau dormi din cauza 
vorbelor grele care le răsunau în urechi. Ziua, 
auzeau strigăte şi şoapte dinspre copacii printre 
care mergeau. Unii dintre ei credeau că erau doar 
tpete de corbi, dar alții au susținut că nu, îl auzeau 
limpede. În cele din urmă, fratele meu a spus că 
acel om fusese vrăjitor. 


Bătrâna mi-a aruncat o privire aspră. Je suis une 
sorcière, aşa spusesem. Am înghițit în sec şi am 
dus mâna spre amuleta de la gât. 


— Fratele meu a hotărât că trebuia să 1 se taie capul, 
astfel nu va mai vorbi. S-au întors şi i-au tăiat 
capul, pe care l-au atârnat de creanga unui molid. 
Dar în acea noapte, când dormeau, încă i-au auzit 
glasul şi s-au trezit cu inimile strânse. Corbu îi 
ciuguliseră ochii, dar capul continua să vorbească. 
Un om foarte curajos a zis că trebuia să ia capul şi 
să îl îngroape departe. 


Bătrâna a surâs slab. 
— Acel bărbat curajos mi-a fost soţ. A învelit capul 
într-o bucată de piele de căprioară și a fugit cu el, 


departe spre sud, dar capul a continuat să-i 
vorbească sub braţ, aşa că şi-a pus dopuri de ceară 

în urechi. Într-un târziu, a văzut un cedru-roşu 
foarte mare şi şi-a dat seama că acolo era locul 
potrivit, pentru că acel copac are un spirit foarte 
puternic, care tămăduieşte. A îngropat capul sub 
rădăcinile cedrului, iar când şi-a scos dopurile din 
urechi, nu a mai auzit decât vântul şi susurul apei. 
S-a întors în sat și, din acea zi până acum, nimeni 
nu a mai rostit numele lui Dinte-de-Vidră. 


Fata a încheiat, cu ochii țintă la bunica ei. Evident, 
totul era adevărat; ea nu auzise niciodată acea 
poveste. 


Mi-am înghițit nodul din gât și am încercat să 
respir nestingherită. Fumul încetase să se înalțe în 
timpul discuţiei; acum plutea într-un mic nor 
deasupra capetelor, iar aerul era încărcat cu un 
parfum ametitor. 


Veselia din cercul băutorilor se domolise. Unul 
dintre bărbaţi s-a ridicat și, clătinându-se, a ieşit 
din casă. Alţi doi stăteau lungiți pe o parte lângă 
foc, pe jumătate adormiţi. 


— Şi ce-mi poţi spune despre piatra asta? am 
întrebat, ridicând opalul. Ai văzut-o? Era a lui? 


Tewaktenyonh a întins o mână ca şi cum ar fi vrut 
să îl atingă, dar şi-a retras-o. 


— Există o legendă, a spus încet fata, fără să-şi ia 
ochii de la opal. Şerpii magici poartă pietre 
prețioase în capete. Dacă ucizi un asemenea şarpe 
ŞI iei piatra, ea îți va da o mare putere. 


S-a foit neliniştită şi nu mi-a fost greu să îmi 
imaginez mărimea unui şarpe care ar fi purtat o 


asemenea piatră. 


Făcând semn cu capul către piatra prețioasă, 
bătrâna a început brusc să vorbească. Fata a 

tresărit, dar a tradus cu supuşenie. 
— A fost a lui, a spus ea. O numea fika-ba. 
M-am uitat la interpretă, dar ea a clătinat din cap. 


— Tika-ba, a repetat ea, pronunţând limpede. Nu e 
cuvânt englezesc? 


Am scuturat din cap. 


După ce îşi terminase povestea, bătrâna s-a lăsat 
pe spate, învelindu-se în blănuri şi privindu-mă 
dusă pe gânduri. Ochii ei au rămas aţintiți asupra 
amuletei de la gâtul meu. 


— De ce ţi-a vorbit? De ce ţi-a dat asta? 


A făcut semn cu capul spre mâna mea și spre 
degetele strânse în jurul curburii opalului. 


— Nu ştiu, am răspuns eu, dar mă prinsese 
nepregătită; nu avusesem timp să îmi controlez 
expresia feţei. 


M-a țintuit cu ochi pătrunzători. De acord, ştia că 
mint, şi totuşi, cum îi puteam spune adevărul? Să-i 
spun cine era de fapt Dinte-de-Vidră — dacă acela 
era numele lui adevărat? Mai ales că profețiile lui 
se adeveriseră? 


— Cred că a făcut parte din... familia mea, am rostit 
într-un târziu, gândindu-mă la ceea ce îmi spusese 
Pollyanne despre fantomele strămoșilor noştri. 


Nu aveam cum să ştiu de unde — şi când — venise 
acel om, probabil că era un strămoș sau un 
descendent. Dacă nu al meu, atunci al altcuiva ca 
mine. 


Auzindu-mi vorbele, Tewaktenyonh s-a ridicat 
foarte dreaptă şi s-a uitat mirată la mine. Apoi 

mirarea i-a dispărut treptat şi a încuviinţat din cap. 


— Te-a trimis la mine să auzi asta. S-a înşelat, a 
afirmat ea cu convingere. Fratele meu a spus că nu 
trebuie să vorbim despre el; trebuie să-l dăm 
uitării. Dar un om nu este uitat câtă vreme mai 
rămân două persoane sub cer. Una care să spună 
povestea, iar cealaltă să o asculte. Asta este. 


S-a întins și mi-a atins mâna, având grijă să nu 
atingă și piatra prețioasă. Sclipirea umedă din ochii 
ei negri putea fi provocată de fumul de tutun. 


— Eu sunt una. Tu eşti cealaltă. Nu a fost uitat. 


I-a făcut semn fetei, care s-a ridicat în tăcere şi ne- 
a adus mâncare și de băut. 


Când, în cele din urmă, m-am ridicat ca să mă 
întorc în casa lungă în care eram cazaţi, am aruncat 
o privire spre participanții la petrecere. Podeaua 
era înţesată de bărbaţi care sforăiau, iar butoiașul 
zăcea răsturnat pe o parte. Două-Suliţe stătea 
paşnic pe spate, cu un zâmbet fericit pe faţa ridată. 
Fata, lan şi Jamie dispăruseră. 


Jamie mă aștepta afară. Aburu răsuflării lui se 
ridicau albi în aerul nopţii, iar hainele îi miroseau a 
whisky şi a tutun. 


— S-ar părea că te-ai distrat, am spus eu, luându-l 
de braţ. Ai făcut vreun progres? 


— Aşa cred. 


Ne-am îndreptat păşind unul lângă altul spre casa 
unde trebuia să dormim. 


— A mers bine. lan a avut dreptate, fie-i numele 
binecuvântat; acum au văzut că această mică 

petrecere nu a fost rea şi cred că vor fi dispuşi să 
încheie târgul. 


Am aruncat o privire spre casele lungi, cu norii lor 
de fum şi cu licărul focurilor care se vedea în 
dreptul ușilor şi al găurilor pentru fum. Oare Roger 
se afla în vreuna dintre ele? Aşa cum procedam în 
fiecare zi, am făcut instinctiv o socoteală — şapte 
luni. Pământul se dezgheţa; dacă vom călători în 
parte pe apă, puteam încheia călătoria într-o lună — 
cel mult şase săptămâni. Da, dacă plecam curând, 
puteam ajunge la vreme. 


— Dar tu, englezoaico? Mi s-a părut că ai avut o 
discuție aprinsă cu bătrâna. Ştia ceva despre 
piatră? 


— Da. Hai înăuntru şi o să-ți povestesc. 


A ridicat pielea care servea drept ușă şi am pășit 
înăuntru, simțind opalul greu din palmă. Indienii 
nu ştiuseră cum îl numise acel om, dar eu ştiam. 
Bărbatul pe nume Dinte-de-Vidră, care venise 
pentru a declanșa un război, pentru a salva o 
națiune, bărbatul cu plombe din argint. Da, ştiam 
ce însemna tika-ba. 


Biletul de întoarcere, nefolosit. Moștenirea mea. 

58 


ÎNTOARCEREA LORDULUI JOHN 


River Run, martie 1770 


Phaedre adusese una dintre rochiile Jocastei, din 
mătase galbenă, foarte largă la poale. 


— În seara asta avem o companie mai selectă decât 
domnul Cooper sau avocatul Forbes, a zis Phaedre 
cu satisfacție. Avem un lord adevărat, ce spuneți 
de asta? 


A aşezat pe pat un braţ de material și s-a apucat să 
tragă fâşii şi bucăţi din faldurile înfoiate, dând 
ordine ca un sergent la instrucția recruţilor. 


— Uitaţi, dezbrăcaţi-vă şi puneți-vă corsetul ăsta. 
Aveţi nevoie de ceva rezistent, ca să vă ţină 
pântecul strâns. Doar țărăncile din sălbăticie nu 
poartă corset. Chiar dacă mătuşa dumneavoastră e 
oarbă ca un liliac, a cerut să fiți îmbrăcată frumos 
— de mult asta. Şi trageți-vă ciorapii şi jartierele — 
nu-i așa că sunt frumoase? Mi-a plăcut mereu 
perechea aia cu frunzulițe pe ea. Apoi o să prindem 
fustele şi după aceea... 


— Ce lord? a spus Brianna, luând corsetul și 
uitându-se încruntată la el. Dumnezeule, dar din ce 
e făcut, din fanoane de balenă? 

— Ihâm. Corsetele ieftine sau din fier nu sunt 
pentru dom” şoara Jo, cu siguranţă. 


Phaedre s-a gudurat ca un terier, încruntându-se și 
mormăind către sine. 


— Unde-a dispărut jarteaua aia? 


— Nu am nevoie de corset. Şi ce lord spuneai că 
vine? 


Phaedre s-a îndreptat de spate și a privit-o cu 
hotărâre peste faldurile rochiei galbene din mătase. 


— Nu aveţi nevoie de el? a întrebat ea cu glas 
autoritar. Păi cum asta, când sunteţi gravidă în şase 
luni? Ce părere aveți, să apăreţi la masă umflată, 
iar Domnia Sa să se holbeze la dumneavoastră prin 
lornion? 


Brianna nu şi-a putut reține un zâmbet auzind acea 
descriere, dar a răspuns cât se putea de sec. 


— Ce importanţă are? Tot ținutul ştie deja că o să 
am un copil. M-ar mira ca preotul acela itinerant — 
domnul Urmstone, parcă aşa îl cheamă — să nu fi 
tinut o predică despre mine la Buttes. 


Phaedre a scos un hohot scurt de râs. 


— A făcut asta, a spus ea. Acum două duminici. 
Mickey şi Drusus au fost acolo. Li s-a părut 
amuzant, dar mătuşa dumneavoastră a socotit 
altfel. L-a pus pe avocatul Forbes să îl acuze de 
calomnie, dar bătrânul reverend Urmstone a spus 
că nu e calomnie, ci adevărul. 


Brianna s-a uitat fix la menajeră. 


— Şi ce anume a spus despre mine? 

Phaedre a clătinat din cap şi a continuat să caute 
printre ţesături. 


— N-aţi vrea să ştiţi, a spus ea, pe un ton sumbru. 
Dar fiindcă lucrurile sunt așa cum sunt, dacă 
întregul comitat ştie, asta nu înseamnă că trebuie 
să vă plimbaţi cu pântecul mare prin sufragerie şi 
să îl faceţi pe Domnia Sa să nu aibă nicio îndoială, 
de aceea puneţi-vă corsetul. 


Tonul ei autoritar nu lăsa loc de ripostă. Împotriva 
voinţei ei, Brianna s-a chinuit să îmbrace obiectul 
vestimentar rigid şi a lăsat-o pe Phaedre să i-l 
strângă bine. Încă avea talia zveltă, dar pântecul 
umflat era ușor de ascuns de rochia largă şi de 
fuste. 


S-a privit lung în oglindă, observând capul lui 
Phaedre, cu păr negru, apărând în dreptul 
coapselor ei în timp ce îi aranja ciorapii verzi din 
mătase. Abia dacă putea respira şi să aibă corpul 
atât de strâns nu putea să fie bine pentru copil. 
Corsetul avea șnururile în față, astfel că, imediat ce 
Phaedre va ieși, o să le slăbească. Ducă-se naibii 
lordul, indiferent cine ar fi fost el. 


— Şi cine este acest /ord pe care îl avem invitat la 
cină? a întrebat ea pentru a treia oară, pășind 
supusă între faldurile înfoiate ale cămășuţei albe și 
scrobite pe care menajera i-o ţinea în faţă. 


— E lordul John William Grey, de la plantația 
Josiah din Virginia. 


A rostit silabele cu un respect deosebit, deşi părea 
destul de dezamăgită de numele simple şi scurte 
ale lordului. Brianna şi-a dat seama că Phaedre l-ar 
fi preferat pe lordul FitzGerald Vanlandingham 
Walthamstead, dacă acesta ar fi existat. 

— E prieten cu tatăl dumneavoastră, așa zice 
domnișoara Jo, a adăugat servitoarea, pe un ton 
lipsit de afectare. Aşa, arătați bine. E bine că aveţi 
sâni frumoşi, rochia asta parcă e făcută pentru ei. 


Brianna spera că asta nu însemna că rochia îi va 
expune sânii; corsetul îi venea până sub ei, 
ridicându-i nefiresc de sus, amintind de ceva care 
stă să dea în clocot. Privindu-se în oglindă, a 
observat că sfârcurile erau vizibile, având o 
culoare întunecată, ca a vinului de coacăze. 


Însă nu îngrijorarea de a se expune astfel i-a abătut 
atenţia de la micile ajustări făcute de Phaedre, ci 
acea remarcă rostită nepăsător: E prieten cu tatăl 
dumneavoastră. 


Nu erau foarte mulți invitați; Jocasta rareori îşi 
umplea sufrageria cu oameni. Dependentă de auz 
pentru a surprinde nuanțele şi intrigile sociale, nu 
voia să rişte o avalanșă de veşti. Totuși, în încăpere 
erau mai multe persoane decât de obicei: avocatul 
Forbes, desigur, cu sora lui, o fată bătrână, domnul 
MacNeill cu fiul său, judecătorul Alderdyce cu 
mama sa şi doi bărbați necăsătoriți, fiii lui 
Farquard Campbell. Însă nimeni care să semene cu 
lordul anunţat de Phaedre. 


Brianna a surâs acru pentru sine. „Lasă-i să vadă“, 
a murmurat ea, îndreptându-şi spatele, astfel că 
pântecul i s-a umflat cu mândrie în față, lucind pe 
sub mătăsuri. S-a bătut încurajator peste burtă. 
„Hai, Osbert, să fim prietenoși.“ 


Intrarea ei a fost întâmpinată de exclamaţiile 
cordiale ale tuturor, făcând-o să se ruşineze uşor de 
cinismul ei. Erau oameni amabili, inclusiv Jocasta; 
în definitiv, situaţia sa nu avea nicio legătură cu ei. 

Cu toate astea, i-a plăcut expresia uşor şocată a 
judecătorului, care a încercat să şi-o ascundă, dar 
şi zâmbetul prea dulceag de pe faţa mamei lui, 
când ochii ei mici, ca de papagal, au observat 
prezența de netăgăduit a lui Osbert. Chiar dacă 
Jocasta făcea propuneri de căsătorie, mama 
judecătorului era cea care hotăra, fără nicio 
îndoială. Brianna a răspuns privirii doamnei 
Alderdyce cu un zâmbet dulce. 


Faţa aspnită de vreme a domnului MacNeill a 
tresărit slab, în semn de amuzament, apoi el s-a 
înclinat cu un aer grav şi a întrebat-o cum se 
simţea, fără să se jeneze defel. Cât despre avocatul 
Forbes, chiar dacă observase ceva neobişnuit în 
înfățișarea ei, a tras  perdeaua  discreției 
profesionale peste întreaga situaţie şi a salutat-o cu 
obişnuita lui blândeţe. 


— A, domnişoară Fraser! a spus el. Exact persoana 
de care aveam nevoie. Eu şi doamna Alderdyce am 
avut o dispută amicală privind o chestiune de 
estetică. Dumneavoastră, care aveți simţul 
frumosului, trebuie să veniți cu o părere extrem de 
valoroasă, dacă sunteți dispusă să îmi faceţi 
favoarea de a v-o exprima. 


Luând-o de braţ, a tras-o delicat alături de el — 
departe de MacNeill, care a privit-o ridicând din 
sprâncene, dar nu a făcut niciun gest pentru a 
interveni. 


Avocatul a condus-o spre șemineu, în apropierea 
căruia, pe o masă, se aflau patru cutiuţe din lemn. 
Ridicând ceremonios capacele, avocatul a dat la 
iveală, pe rând, patru pietre prețioase, fiecare de 
mărimea unui bob mare de mazăre, fiecare așezată 
într-un înveliş de catifea de culoare închisă, pentru 
a-i scoate în evidenţă strălucirea. 

— Mă gândeam să cumpăr una dintre aceste pietre 
prețioase, a explicat Forbes. Pentru un inel. Mi-au 
fost trimise de la Boston. 


I-a surâs Briannei, simțind că sigur câştigase un 
pas înaintea competitorilor şi, judecând după 
expresia oarecum furioasă a lui MacNeill, reuşise. 


— Spune-mi, draga mea, pe care l-ai prefera? 
Safirul, smaraldul, topazul sau diamantul? 


S-a legănat înainte şi înapoi, umflându-se în pene, 
iar vesta a părut să se umfle odată cu el. 


Pentru prima oară de când era însărcinată, Brianna 
a avut o senzație de greață. S-a simțit amețită și 
fără vlagă, iar degetele îi tremurau, ca şi cum i-ar 
fi amortit. 


Safir, smarald, topaz, diamant. lar inelul tatălui ei 
avea un rubin. Cinci pietre ale puterii, vârfurile 
pentagramei unui călător în timp, garanția trecerii 
în siguranță. Pentru câte persoane? Fără să vrea, şi- 
a desfăcut o palmă peste pântec. 


Şi-a dat seama de capcana în care Forbes își 
închipuia că o va ademeni. Dacă alegea una, el îi 
va dărui imediat piatra nemontată, o cerere în 
căsătorie care — după cum își închipuia el — o va 
sili să accepte pe loc ori să provoace o scenă 
neplăcută, respingându-l cu brutalitate. Gerald 
Forbes nu ştia absolut nimic despre femei, s-a 
gândit ea. 


— Păi... n-aş dori să risc o părere fără ca mai întâi 
să aud ce ar alege doamna Alderdyce, a spus ea, 
silindu-se să zâmbească amabil şi făcând un semn 
din cap spre mama judecătorului, care a părut 
deopotrivă surprinsă şi încântată că se ținea cont 
de părerea ei. 

Brianna a simțit cum 1 se strânge stomacul şi, pe 
furiș, şi-a şters palmele asudate pe fustă. Iată, toate 
erau acolo, într-un singur loc — cele patru pietre 
prețioase despre care crezuse că îi va trebui o viață 
ca să le găsească. 


Doamna Alderdyce tocmai arăta cu un deget 
bolnav de artrită smaraldul, explicând virtuțile 
alegerii făcute, dar Brianna nu a acordat nicio 
atenție spuselor bătrânei. A aruncat o privire spre 
avocatul Forbes, a cărui faţă rotundă încă exprima 
îngâmfarea. Brusc, a simțit un imbold nebunesc. 


Dacă spunea da în acele momente, în acea seară, 
cât el avea cele patru pietre preţioase... se putea 
preta la aşa ceva? Să îl îmbrobodească, să îl sărute, 
să îl facă să se simtă bine, apoi să fure pietrele? 


Da, putea face asta — dar după aceea? Să fugă în 
munţi cu ele? Să o lase pe Jocasta în dizgrație și să 
dea naștere unui mare scandal în ținut, să fugă şi să 
se ascundă ca un hoţ de rând? Şi cum va putea 
ajunge în Indii înainte de nașterea copilului? A 
făcut socoteli în minte, ştiind că era o nebunie... și 
totuşi se putea realiza. 


Pietrele schpeau şi parcă îi făceau cu ochiul, ispită 
şi mântuire. Toţi cei prezenți se apropiaseră să le 
privească, ignorând-o pentru moment. 


S-a gândit că se putea ascunde, iar etapele planului 
1 s-au derulat aievea prin faţa ochilor, aproape fără 
să vrea. Va fura un cal şi va urca pe valea Yadkin, 
către sălbăticie. Deşi se afla în apropierea focului, 
s-a înfiorat, îngheţând la gândul de a fugi prin 
zăpezi. Dar mintea ei gonea în continuare. 


Se putea ascunde în munti, la cabana părinților ei, 
unde îi va aştepta să revină împreună cu Roger. 
Dacă se întorceau. Dacă Roger avea să fie cu ei. 
Da, şi ce făcea dacă năştea copilul singură cuc pe 

munte, fără să aibă pe nimeni aproape şi fără alt 
ajutor decât niște pietre preţioase furate? 


Ori să plece imediat la Wilmington și să găsească 
o corabie spre Indii? Dacă Jocasta avea dreptate, 
Roger nu se va mai întoarce. Sacrifica singura 
şansă de a reveni în timpul ei așteptând un bărbat 
care murise ori care, dacă nu murise, ar putea să îi 
respingă pe ea și pe copil? 


— Domnişoară Fraser? 
Avocatul Forbes aștepta plin de speranță. 


Brianna a inspirat adânc şi a simțit câteva 
broboane de sudoare furişându-se printre sâni, pe 
sub corsetul lărgit. 


— Sunt toate frumoase, a spus ea, surprinsă de 
detașarea cu care reuşise să rostească acele vorbe. 
N-aş putea nicidecum să aleg una, nu am o 
slăbiciune aparte pentru pietrele prețioase. Regret, 
dar am gusturi foarte simple. 


A surprins licărul unui zâmbet pe faţa domnului 
MacNeill şi roşeața profundă de pe obrajii bucălați 
ai lui Forbes, şi s-a întors cu spatele la pietre cu un 
gest politicos. 


— Cred că nu vom mai întârzia cu cina, i-a şoptit 
Jocasta la ureche. Dacă Domnia Sa lordul e reținut 
undeva... 


Ca la un semn, Ulysses a apărut în pragul 
sufrageriei, elegant în livrea completă, ca pentru a 
anunţa că masa era pregătită. 


— Doamnă, lordul Grey, a spus el cu glas plăcut, 


care s-a auzit limpede peste murmurul invitaţilor, 
apoi s-a tras deoparte. 

Jocasta a scos un oftat de mulțumire și a îndemnat- 
o pe Brianna să înainteze către silueta subțire care 
rămăsese în prag. 


— Bun. Vei sta alături de el, draga mea. 


Brianna a aruncat o privire înapoi, spre masa de 
lângă şemineu, dar pietrele dispăruseră. 


Lordul John a constituit o surpriză pentru ea. O 
auzise pe mama ei vorbind despre John Grey — 
soldat, diplomat, nobil — şi se așteptase la cineva 
înalt şi impozant. Însă el era mai scund cu 
cincisprezece centimetri decât ea, subțirel şi cu 
oase fine, avea ochi mari și atrăgători şi o 
frumuseţe care ar fi părut aproape feminină, dacă 
nu ar fi existat linia fermă a gurii şi a maxilarului. 


Păruse şocat când o văzuse; mulți bărbaţi aveau 
aceeaşi reacție, pentru că erau luați prin 
surprindere de statura ei, însă apoi a început să îşi 
pună în valoare farmecul considerabil, povestind 
anecdote amuzante legate de călătoria lui, 
admirând cele două picturi pe care Jocasta le 
atârnase pe perete şi delectându-i pe meseni cu 
ştiri despre situația politică din Virginia. 


Lordul nu a adus vorba despre tatăl ei, şi Brianna 
i-a fost recunoscătoare pentru asta. 


Cu un zâmbet absent, Brianna o asculta pe 
domnișoara Forbes vorbind despre importanţa 
fratelui ei. Se simţea din ce în ce mai mult ca și 
cum s-ar fi înecat într-un ocean de intenţii bune. 
Nu-i puteau da pace? Jocasta nu putea avea 
decența de a mai aştepta câteva luni? 


— ... ŞI mai e gaterul pe care tocmai l-a cumpărat în 
Averasboro. Doamne, ce bine se ocupă de toate, 
nici nu vă pot povesti! 

Nu, nu puteau, s-a gândit ea aproape disperată. 
Nu-i puteau da pace. Erau scoțieni, amabili, dar cu 
simţ practic, şi nutreau o convingere de fier că 
aveau dreptate — aceeași convingere care îi făcuse 
pe jumătate dintre ei să moară sau să fie exilați 
după Culloden. 


Jocasta ținea la ea, dar se vedea limpede că socotea 
că ar fi fost o greşeală să mai aştepte. De ce să 
sacrifice o căsătorie respectabilă, solidă și 
avantajoasă în favoarea unei speranțe firave de 
iubire? 


Partea groaznică era că şi ea ştia că era o neghiobie 
să aştepte. Dintre toate lucrurile la care încercase 
să nu se gândească, acesta era cel mai cumplit — și 
iată-l crescând în mintea ei ca umbra unui copac 
mort, dezgolt pe fundalul zăpezii. 


Dacă. Dacă se întorceau — dacă, dacă, DACĂ. 
Dacă părinţii ei se întorceau, Roger nu va fi cu ei. 
Ştia asta. Nu-i vor putea găsi pe indienii care îl 
luaseră — cum să reușească asta într-o sălbăticie 
fără drumuri, alcătuită doar din zăpezi şi noroaie? 
Ori, dacă îi vor găsi pe indieni, se putea să afle că 
Roger murise — din cauza rănilor, a bolilor şi a 
torturilor. 


Ori va fi găsit în viaţă, dar va refuza să se întoarcă, 
nedorind să o mai vadă. Ori se va întoarce, cu acel 
înnebunitor sentiment al onoarei scoțiene, hotărând 
să o accepte, dar detestând-o. Ori se va întoarce, va 
vedea copilul şi... 


Ori nu se va întoarce niciunul. Ti-l aduc acasă ori 
nu mă mai întorc. Şi ea va trăi acolo, singură, 
înecată în valurile propriei vinovăţii, iar trupul ei 
se va legăna în vârtejul de bune intenţii, ancorată 
prin cordonul ombilical de un copil a cărui 
greutate o trăgea la fund. 

— Domnişoară Fraser! Domnişoară Fraser, vă 
simțiți bine? 


— Nu, nu prea, a răspuns ea. Cred că voi leşina. 


Şi asta s-a întâmplat, clătinând masa când a căzut 
în față, într-o fluturare de mătase şi olandă. 


Valul revenise din nou. Era purtată de un şuvoi de 
bunătate a oamenilor care se agitau de colo până 
colo, aducându-i băuturi calde şi o cărămidă caldă 
pentru picioare, având grijă să stea bine învelită în 
salonaș, cu o pernă sub cap şi săruri sub nas, la 
care se adăuga un şal gros în jurul genunchilor. 


În cele din urmă, oamenii s-au retras. Putea 
rămâne singură. lar acum, când adevărul era 
limpede în mintea ei, putea plânge după tot ce 
pierduse — tată și iubit, familie şi mamă, timpul şi 
locul şi tot ce ar fi putut fi şi nu va fi. 


Numai că nu putea plânge. 


A încercat. S-a străduit să evoce sentimentul de 
groază pe care îl simţise în sufragerie, singură între 
acei oameni. Însă acum, când era cu adevărat 
singură, în mod paradoxal, nu se mai temea. Una 
dintre sclavele casei a vârât capul pe uşă, dar ea i-a 
făcut semn cu mâna să plece. 


Păi, şi ea era scoțiană. „Fi, doar pe jumătate“, a 
murmurat ea, punându-și palma pe pântec, şi avea 
dreptul să fie îndărătnică. Ei se vor întoarce. Toţi: 
mama, tata, Roger. Deşi simţea că acea convingere 
era mai curând din pene decât din fier... asta era 
convingerea ei. Şi se va agăța de ea ca de o plută, 
până când cineva îi va desprinde degetele şi o va 
lăsa să se scufunde. 

Uşa salonaşului s-a deschis, iar în prag a apărut 
silueta înaltă şi slabă a Jocastei, profilată în lumina 
din hol. 


— Brianna? 


Faţa ei palidă s-a întors fără greş spre canapea; 
doar bănuia unde o așezaseră ori auzea răsuflarea 
Briannei? 


— Aici sunt, mătușă. 


Jocasta a intrat în încăpere urmată de lordul John, 
iar în spatele lor venea Ulysses cu o tavă cu ceai. 


— Cum te simţi, copila mea? N-ar fi bine să trimit 
după doctorul Fentiman? 


S-a încruntat şi şi-a lăsat mâna lungă pe fruntea 
Briannei. 


— Nu! 


Brianna îl cunoscuse pe doctorul Fentiman, un 
bărbat negricios, bondoc, cu palmele veşnic 
umede, care credea cu tărie în folosirea leşiei şi a 
lpitorilor, astfel că, de fiecare dată când îl vedea, 
se cutremura. 


— Aă... nu. Mulţumesc, dar mă simt bine acum, am 
avut doar o ameţeală de moment. 


— Bine, a încuviinţat Jocasta, apoi şi-a întors ochii 
orbi spre lordul John. Domnia Sa va pleca mâine- 
dimineață la Wilmington; doreşte să îți transmită 
cele mai bune urări, dacă te simţi îndeajuns de 
bine. 


— Da, desigur. 


Brianna s-a ridicat în şezut şi a coborât picioarele 
pe podea. Aşadar, lordul nu va zăbovi; asta o va 

dezamăgi pe Jocasta, dar nu şi pe ea. Totuși, putea 
să se arate politicoasă o vreme. 


Ulysses a aşezat tava pe masă şi, cu pași uşori, a 
ieşit pe uşă în urma mătuşii ei, lăsându-i singuri. 


Lordul şi-a tras un taburet brodat și s-a aşezat fără 
să aștepte invitația ei. 


— Domnişoară Fraser, vă simţi cu adevărat bine? 
N-aş vrea să vă văd leşinând printre cești. 


A zâmbit în colţul gurii, iar Brianna a roşit. 


— Da, mi-e bine, a răspuns ea scurt. Doriţi să îmi 
spuneţi ceva? 


El nu părea surprins de întrebarea ei directă. 


— Da, dar m-am gândit că ați prefera să nu aduc 
vorba despre acest subiect în faţa celorlalți oaspeți. 
Am înțeles că vă interesează să știți unde s-ar 
putea afla un domn pe nume Roger Wakefield, da? 


Până atunci se simţise bine; auzind acele vorbe, 
valul de slăbiciune ameninţa să revină. 


— Da. De unde... ştiţi cumva unde este? 
— Nu. 


Lordul a văzut-o cum se schimbase la faţă, de 
aceea i-a luat mâna între ale lui. 


— Nu, regret. Tatăl dumneavoastră mi-a scris, în 
urmă cu aproape trei luni, rugându-mă să îl ajut să 
îl găsească pe acest om. Se gândise că, dacă 
domnul Wakefield ar fi fost în vreun port, se putea 
întâmpla să fi fost recrutat cu forța, iar acum să se 
afle pe o navă a Maiestăţii Sale. M-a rugat să mă 
folosesc de cunoștințele mele din cercurile navale 

pentru a stabili dacă domnul Wakefield a avut 
parte de o asemenea soartă. 


Ameţeala a cuprins-o din nou, de astă dată 
amestecată cu remușcări, când şi-a dat seama ce 
eforturi făcuse tatăl ei în încercarea de a-l găsi pe 
Roger. 


— Nu este pe o navă. 
El a rămas surprins de tonul ei ferm. 


— Nu am găsit nicio dovadă că ar fi fost îmbarcat 
cu forța între Jamestown şi Charleston. Totuși, 
există posibilitatea să fi fost luat în ajunul plecării, 
caz în care prezenţa lui în echipaj să nu fi fost 
înregistrată decât în momentul în care nava ajunge 
în vreun port. De aceea plec mâine spre 
Wilmington, ca să mă interesez. 


— Nu e nevoie. Ştiu unde este. 


In câteva cuvinte, i-a povestit cum stăteau 
lucrurile. 


— Jamie — adică tatăl dumneavoastră — s-a dus să-l 
salveze pe acest om din mâinile irochezilor? 


Tulburat, lordul John s-a întors şi a turnat ceai în 
cele două cești, întinzându-i una fără să o întrebe 
dacă voia. 


Ea a ținut ceaşca între palme, găsind o măruntă 
consolare în căldura ei și o consolare ceva mai 
mare în faptul că putea discuta deschis cu lordul 
John. 


— Da. Am vrut să merg cu ei, dar... 
— Da, înţeleg. 


A aruncat o privire spre pântecul ei şi a tușit. 

— Înţeleg că e urgent ca domnul Wakefield să fie 
găsit, nu? 


Brianna a râs nefericită. 


— Pot aştepta. Lord John, spuneţi-mi ceva. Aţi auzit 
de legământ? 


Sprâncenele lui blonde s-au unit un moment. 


— Da, a spus încet. Un obicei scoţian legat de o 
căsătorie temporară, adevărat? 


— Da. Vreau să ştiu dacă aici este legal. 


El şi-a frecat falca, gândindu-se. Ori se bărbierise 
recent, ori avea o barbă rară; chiar dacă era târziu, 
Brianna nu a observat niciun fir de păr răsărit. 


— Nu știu, a spus el într-un târziu. N-am auzit de 
aşa ceva în dreptul practicat aici. Însă, potrivit legii 
comune, o femeie şi un bărbat care conviețuiesc 
împreună ca soţ şi soție sunt consideraţi căsătoriţi. 
Cred că obiceiul de care vorbiţi s-ar încadra aici, 
nu? 


— S-ar putea, doar că noi nu locuim împreună, a 
spus Brianna și a oftat. Eu mă socotesc căsătorită, 
dar mătuşa mea nu este de aceeaşi părere. Susţine 
că Roger nu se va întoarce ori că, dacă revine, tot 
nu sunt legată în mod legal de el. Chiar şi potrivit 
obiceiului scoțian, nu sunt legată de el decât un an 
şi o zi. Ea vrea să-mi aleagă un soţ — şi Doamne, 
cât de mult se străduieşte! Când ați apărut, am 
crezut că dumneavoastră sunteți noul candidat. 


Lordul John a părut amuzat de idee. 


— Aha. Așa se explică persoanele atât de diferite de 
la cină. Am observat că acel domn destul de 
rubicond — Alderdyce? Judecător, da? — părea 

înclinat să vă acorde o atenție care trecea dincolo 
de graniţele normale ale galanteriei. 


— Şi tare mult o să-i folosească asta, a spus Brianna 
şi a pufnit slab. Ar fi meritat să vedeţi privirile pe 
care mi le arunca întruna doamna Alderdyce în 
timpul cinei. Nu vrea să-l vadă pe mieluşelul ei — 
Dumnezeule, cred că are cel puţin patruzeci de ani 
— căsătorindu-se cu târfa locală a Babilonului. M- 
ar surprinde să îl mai lăse să treacă vreodată pragul 
acestei case. 


S-a bătut uşor cu palma peste pântec. 
— Cred că am rezolvat problema asta. 


Lordul John i-a zâmbit ironic, ridicând o 
sprânceană. A aşezat ceaşca pe masă și a întins 
mâna după carafa cu vin de Xeres și un pahar. 


— Da? Ei bine, domnişoară Fraser, deşi admir 
îndrăzneala strategiei dumneavoastră — mă pot 
adresa cu „draga mea?“ — regret să vă informez că 
tactica nu a fost potrivită pentru terenul pe care ați 
ales să o folosiți. 


— Ce să înţeleg din vorbele dumneavoastră? 


Cu paharul în mână, lordul s-a lăsat puţin pe spate 
şi a măsurat-o din ochi cu amabilitate. 


— Doamna Alderdyce. Nefiind orb — deşi în niciun 
caz la fel de abil ca mătuşa dumneavoastră —, am 
băgat şi eu de seamă că v-a urmărit. Dar mă tem că 
vă înşelați în privinţa ei. 


A clătinat din cap şi s-a uitat la Brianna peste buza 
paharului în timp ce sorbea. 


— Nu era privirea cuiva scandalizat. Era dorinţa ei 
de a fi bunică. 

Brianna s-a îndreptat de spate. 
— Poftim? 
— Dorinţa de a fi bunică, a repetat el. 


S-a îndreptat şi el de spate, apoi şi-a umplut 
paharul până sus, turnând lichidul auriu cu grijă. 


— Ştiţi la ce mă refer, e vorba de dorinţa imperioasă 
a unei femei în vârstă de a avea nepoți, ca să îi țină 
pe genunchi, să îi răsfeţe cu dulciuri şi, în general, 
să-i atragă. 


A ridicat paharul spre nas şi a inspirat reverențios 
aroma băuturii. 


— Oh, asta e ambrozie. N-am băut un sherry decent 
de cel puţin doi ani. 


— Cum adică? Vreţi să sugerați că doamna 
Alderdyce socotește că eu... fiindcă sunt aşa cum 
sunt... pot avea copii, şi atunci este convinsă că voi 
mai avea şi alții mai târziu? Dar e ridicol! 
Judecătorul poate să aleagă orice fată sănătoasă — 
cu reputație bună, a adăugat ea cu amărăciune, şi 
să fie sigur că vor avea copii împreună. 


Lordul John a luat o înghițitură și a lăsat lichidul 
să îi alunece pe limbă, savurându-i parfumul, 
înainte de a răspunde. 


— Ei bine, nu. Cred mai curând că își dă seama că 
nu va putea. Ori nu vrea, nu are importanţă. 


Fără să clhpească, s-a uitat la ea cu ochii de un 
albastru-deschis. 


— Ați spus chiar dumneavoastră, are patruzeci de 
ani şi nu e căsătorit. 


— Vreţi să spuneţi că... dar e judecător! 

Chiar în momentul în care a scos acea exclamaţie 
îngrozită, și-a dat seama de prostia făcută şi şi-a 
acoperit gura cu palma, după care, de furie, a roşit. 
Lordul John a pufnit în râs, deşi oarecum ironic. 


— Cu atât mai mare este certitudinea, a spus el. 
Aveţi dreptate; ar putea alege orice fată din 
comitat. Dacă nu a ales încă... 


A tăcut din delicateţe, apoi a ridicat paharul într-un 
toast ironic. 


— Cred mai degrabă că doamna Alderdyce şi-a dat 
seama că soluția cea mai bună pentru fiul ei este 
căsătoria cu dumneavoastră — probabil singura ei 
speranță să aibă nepotul pe care şi-l doreşte cu 
atâta ardoare. 


— La naiba! 


Nu putea să facă o mișcare mai bună, şi-a dat ea 
seama cu disperare. 


— Nu are importanță ce fac eu. Sunt blestemată. 
Mă vor mărita cu cineva, indiferent ce voi face! 


— Daţi-mi voie să mă îndoiesc de asta, a zis el. 
Zâmbetul i s-a lățit, trădând o uşoară suferință. 


— Din câte am observat în această seară, aţi 
moştenit atitudinea directă a mamei şi sentimentul 
onoarei de la tatăl dumneavoastră. Oricare dintre 
aceste trăsături vor fi suficiente pentru a vă salva 
dintr-o asemenea capcană. 


— Nu-mi vorbiți despre onoarea tatălui meu, a 
replicat ea tăios. El m-a vârât în situația asta! 


Lordul John a coborât ochii spre talia ei cu un aer 
vădit ironic. 


637 


— Mă şocaţi, a spus el politicos, dar fără a părea 
defel șocat. 


Ea a simțit sângele răbufnindu-i în obraji, mai 
fierbinte decât până atunci. 


— Ştiţi foarte bine că nu la asta mă refer! 


El şi-a ascuns zâmbetul ridicând paharul cu vin de 
Xeres şi a privit-o printre gene. 


— Vă cer iertare, domnişoară Fraser. La ce vă 
referiti? 


Ea a luat o înghitțitură zdravănă de ceai pentru a-şi 
masca deruta şi a simțit lichidul cald şi 
reconfortant alunecându-i pe gât, spre stomac. 


— Mă refer, a rostit ea printre dinții încleştați, la 
această situație aparte; la faptul că sunt etalată ca 
un exemplar de vânzare cu sânge îndoielnic. Că 
sunt ridicată de ceafă ca o pisicuță fără stăpân, cu 
speranța că mă va adopta cineva! În primul rând, 
pentru că am rămas aici singură! a încheiat ea, 
simțind că vocea îi tremura în mod neaşteptat. 


— De ce sunteți singură aici? a întrebat-o lordul 
John, cu delicateţe. Mă gândeam că mama 
dumneavoastră putea să... 


— Fa a vrut să plece. Nu am vrut să o las. Pentru că 
ea trebuia... adică el... of, ce încurcătură 
nenorocită! 


Şi-a lăsat capul în palme şi s-a uitat amărâtă spre 
tăblia mesei; încă nu plângea, dar nici mult nu mai 


avea până acolo. 


— Am înteles. 

Lordul John s-a aplecat şi a pus paharul gol pe 
tavă. 


— Draga mea, e foarte târziu şi, dacă îmi îngăduiți 
să fac o remarcă, aveţi nevoie de odihnă. 


S-a ridicat şi i-a pus uşor mâna pe umăr; în mod 
bizar, părea un gest prietenesc, nu condescendent, 
cum ar fi fost din partea unui alt bărbat. 


— Se pare că nu mai e nevoie să plec la 
Wilmington, de aceea cred că voi accepta amabila 
invitație a mătușii dumneavoastră de a mai rămâne 
aici o vreme. Vom mai avea prilejul să stăm de 
vorbă şi vom vedea dacă există o soluție în situația 
dumneavoastră. 

ȘANTAJUL 


Vasul de toaletă era minunat, o realizare frumoasă 
din lemn de nuc lustruit, care ar fi satisfăcut orice 
exigentă. Deosebit de potrivit pentru o noapte 
ploioasă ca aceea. Pe jumătate adormită, a ridicat 
capacul pe întunericul luminat de  licăririle 
fulgerelor pe care le vedea pe fereastră, apoi s-a 
aşezat încet, oftând ușurată în timp ce presiunea 
asupra vezicii dispărea treptat. 


Evident încântat de spațiul intern creat astfel, 
Osbert a executat câteva salturi lenevoase, făcând 
pântecul Briannei să se unduiască în valuri 
fantomatice pe sub cămașa de noapte din flanel. S- 
a ridicat încet — în ultimele zile, făcea totul cu 
lentoare —, simțindu-se plăcut drogată de somn. 


S-a oprit o clipă lângă patul răvăşit şi a privit spre 
frumuseţea pură a dealurilor şi a copacilor biciuiți 
de ploaie. Geamunile ferestrei erau reci ca gheaţa 
sub atingerea ei, iar norii veneau rostogolindu-se 
dinspre munţi, cu burti negre şi mârâind de tunete. 
Nu ningea, dar era o noapte urâtă şi nu greşea 
spunând asta. 


Cum era acum în munți? Oare ei ajunseseră în 
vreun sat ca să se adăpostească? Îl găsiseră pe 
Roger? A tremurat fără să vrea, deşi tăciunii încă 
licăreau în vatră, iar în cameră era cald. A simţit 

atracția irezistibilă a patului, care îi promitea 
căldură şi, chiar mai mult, ispita viselor în care 
putea scăpa de sâcâiala temerilor şi a vinovăţiei. 


S-a întors însă spre ușă şi a ridicat mantia de pe 
cuierul din dosul ei. Chiar dacă situațiile urgente 
ale gravidiei îi impuneau să folosească vasul de 
toaletă, ea hotărâse că nicio sclavă nu va duce 
afară oala de noapte în locul ei, atâta vreme cât 
putea merge. Şi-a înfăşurat mantia strâns în jurul 
corpului, a luat vasul din cositor cu capac şi a ieșit 
tăcută pe coridor. 


Era foarte târziu; toate lumânările fuseseră stinse, 
iar mirosul stătut de focuri moarte zăboveau pe 
casa scării, dar a coborât destul de uşor la lumina 
fulgerelor. Uşa bucătăriei era descuiată, o 
neglijență pentru care a  binecuvântat-o pe 
bucătăreasă; nu era nevoie să facă zgomot 
chinuindu-se să tragă ivărul greu cu o singură 
mână. 


Ploaia îngheţată a izbit-o în faţă şi picăturile ei au 
şiroit pe sub poalele cămăşii de noapte, făcând-o 
să icnească. După ce a depășit primul şoc provocat 
de frig, a început să se bucure de vreme; violența 
ploii era entuziasmantă, iar vântul se dovedea 
suficient de puternic pentru a o face să se simtă 
uşoară pentru prima oară în ultimele luni. 


S-a dus în grabă spre latrină, a clătit oala de noapte 
în apa care curgea de la o streașină, apoi a rămas în 
curtea pavată, îngăduindu-i vântului să îi bată în 
față şi să îi biciuiască obrajii cu picături reci. Nu 
şi-a dat seama dacă aceea era ispășire sau exaltare 
— nevoia de a împărtăşi neplăcerile pe care 
probabil le înfruntau părinții ei ori vreun ritual 
păgân, nevoia de a se pierde pe sine lăsându-se 
pradă ferocității naturii. Oricare sau ambele, nu 
avea importanță; a păşit din proprie voinţă sub 

gura burlanului, lăsând apa să îi cadă în cap şi să îi 
ude părul şi umerii. 


Gâfâind şi scuturându-și apa din păr ca un câine, a 
dat să se retragă, dar s-a oprit imediat, când ochii 
ei au surprins o licănire bruscă. Nu era un fulger, ci 
un fascicul de lumină care a strălucit un moment, 
apoi a dispărut. 


Preţ de o clipă, o uşă de la locuinţele sclavilor s-a 
deschis, apoi s-a închis. Venea cineva? Era cineva; 
a auzit paşii acelei persoane pe pietriş, şi a făcut 
încă un pas în spate, între umbre — ultimul lucru pe 
care dorea să îl explice era ce căuta acolo. 


Lumina fulgerului i-a dezvăluit persoana care se 
apropia şi s-a cutremurat recunoscând-o. Lordul 
John Gray, într-o cămaşă cu mânecă scurtă şi cu 
capul descoperit, având părul blond desfăcut şi 
fluturând în vânt, ignorând cu desăvârşire frigul şi 
ploaia rece. A trecut fără să o vadă şi a dispărut sub 
adăpostul verandei de la bucătărie. 


Dându-și seama că era în primejdie de a fi încuiată 
afară, a fugit după el, cu stângăcie, dar destul de 
repede. El tocmai închidea ușa, când ea a lovit-o 
cu umărul. Şiroind de apă, s-a năpustit în 
bucătărie. Lordul John s-a holbat la ea, nevenindu- 
1 să-şi creadă ochilor. 


— Frumoasă noapte pentru o plimbare, a spus ea cu 
răsuflarea tăiată, nu-i aşa? 


Şi-a dat părul ud pe spate, l-a salutat prietenos cu o 
înclinare din cap, a trecut pe lângă el și a pornit în 
sus, pe scări, labele ude ale picioarelor ei lăsând 
urme în formă de semilună pe treptele lustruite, 
închise la culoare. A tras cu urechea, dar, după ce a 
ajuns în cameră, nu a auzit paşi în urma ei. 

Şi-a pus la uscat mantia şi cămașa de noapte în fața 
focului şi, după ce şi-a şters părul şi faţa cu un 
prosop, s-a urcat goală în pat. Tremura, dar a simțit 
atingerea minunată a cearşafurilor din bumbac pe 
pielea dezgolită. S-a întins, şi-a mişcat degetele 
picioarelor, după care s-a răsucit pe o parte, 
ghemuindu-se în jurul centrului ei de greutate, 
lăsând căldura constantă din interior să îşi întindă 
lujerii spre exterior, atingându-i treptat pielea şi 
alcătuind un mic cocon de căldură în jurul ei. 


A reluat încă o dată în minte scena de pe alee, 
foarte încet, gândurile obscure care o frământaseră 
în ultimele zile s-au închegat într-o formă 
inteligibilă. 


Lordul John o trata întotdeauna cu atenție și 
respect — deseori, cu amuzament și admiraţie —, dar 
ceva lipsea. Nu reuşise să îşi dea seama ce anume 
— o vreme, nici nu fusese conştientă de asta —, dar 
acum descoperise, fără niciun grăunte de îndoială. 


Ca mai toate femeile remarcabile, se obişnuise cu 
admirația neîngrădită a bărbaţilor, şi de așa ceva se 
bucurase şi din partea lordului John. Însă dincolo 
de acea admirație exista de obicei ceva mai 
profund, mai subtil decât o privire sau un gest, o 
vibrație precum dangătul unui clopot îndepărtat, o 
recunoaștere viscerală că era femeie. I se păruse că 
simţise asta din partea lordului John când se 
întâlniseră, dar după următoarele întâlniri, ajunsese 
la concluzia că se înșelase încă dintru început. 


Ar fi trebuit să ghicească mai demult, şi-a zis ea. 
Se mai confruntase o dată cu această indiferență 
mascată, în cazul colegului de cameră al unui 
prieten ocazional. Însă lordul John ascundea totul 
foarte bine; probabil că ea nu ar fi bănuit niciodată 
dacă nu ar fi existat recenta întâlnire întâmplătoare 
din curte. Până acum nu-i sunase niciun clopoțel 


643 


de avertizare în minte. Insă când el apăruse din 
locuinţele servitorilor, totul îi sunase ca sirena unei 
maşini de pompieri. 


S-a întrebat preţ de o clipă dacă tatăl ei ştia, dar a 
respins ideea. După ce trăise în Închisoarea 
Wentworth, era imposibil să aibă sentimente atât 
de calde faţă de un bărbat cu asemenea preferinţe 
sexuale precum lordul John. 


S-a întors pe spate. Suprafaţa netedă a cearşafului 
din bumbac a alunecat peste pielea şi coapsele ei 
dezgolite, ca o mângâiere. Abia a perceput senzația 
ȘI, când sfârcul i s-a întărit, a ridicat din reflex 
mâna pentru a-şi cuprinde sânul, simțind mâna 
caldă și mare a lui Roger în minte, dar şi o bruscă 
dorinţă. Apoi, tot în amintire, a simțit atingerea 
brutală a unor mâini mai aspre, strângând-o şi 
chinuind-o, iar dorinţa 1 s-a transformat în furie 
bolnavă. S-a răsucit pe burtă, cu mâinile 
încrucişate peste sâni, cu faţa îngropată în pernă, 
țtinându-și picioarele lipite şi dinții încleştaţi într-o 
încercare inutilă de apărare. 


Copilul era mare; o umflătură incomodă; îi era 
imposibil să stea întinsă în acea poziție. Mormăind 
un blestemt, s-a rostogolit și a sărit din pat, 
scăpând de cearşafurile ademenitoare şi trădătoare. 


Goală pușcă, a mers prin încăperea semiluminată. 
S-a aşezat din nou în faţa ferestrei, privind ploaia 
torențială. Părul îi atârna umed pe spate, iar frigul 
pătrundea prin geam, înfiorându-i pielea de pe 
braţe, şolduri şi pântec. Nu a făcut niciun efort să 
se acopere sau să se întoarcă în pat, ci s-a mulțumit 
să rămână acolo, cu o mână pe umflătura 
mișcătoare a burttii, şi a privit afară. 


Curând avea să fie prea târziu. Știuse încă de când 
ei plecaseră că era deja prea târziu — la fel şi mama 
ei. Niciunul dintre ei nu voise să recunoască; 

amândoi susținuseră că Roger se va întoarce la 
vreme, că ea şi el vor călători spre Hispaniola şi își 
vor găsi drumul înapoi prin pietre — împreună. 


Şi-a lipit cealaltă mână pe geam; imediat după 
aceea, condensul i-a subliniat conturul degetelor. 
Era începutul lunii martie; probabil că mai aveau 
trei luni la dispoziţie ori poate mai puţin. Drumul 
până pe coastă dura o săptămână, poate două. În 
luna martie, nicio corabie nu risca să înfrunte 
înșelătoarele Outer Banks. Deci cel mai curând, la 
începutul lunii aprilie puteau porni în călătorie pe 
ocean. Cât dura călătoria până în Indule de Vest? 
Două sau trei săptămâni? 


Aşadar, la sfârşitul lunii aprilie. Le trebuiau câteva 
zile ca să-şi croiască drum spre mijlocul insulei, 
pentru a găsi peştera. Vor merge încet, străduindu- 
se să răzbată prin junglă, ea având sarcina trecută 
de opt luni. Era periculos, deşi, dacă se gândea 
bine, nu conta prea mult. 


Asta s-ar întâmpla dacă Roger ar fi acum aici. Dar 
nu era. S-ar putea să nici nu vină, deşi se chinuia 
să nu ia în calcul o atare posibilitate. Dacă nu se 
gândea la toate felurile în care el putea muri, 
atunci nu va muri; acesta era un produs al credinţei 
ei îndărătnice, celelalte fiind că el încă nu murise 
şi că mama ei se va întoarce înainte de nașterea 
copilului. Cât despre tatăl ei... furia răbufnea de 
fiecare dată când se gândea la el — la el sau la 
Bonnet —, de aceea încerca să se gândească la ei 
cât mai puţin posibil. 


S-a rugat, desigur, cât de intens a putut, dar ea nu 
era făcută pentru rugăciuni şi aşteptare, ea era 
făcută pentru acţiune. Păcat că nu putuse merge cu 
ei să îl găsească pe Roger! 


Insă nu avusese de ales. A strâns din dinți şi și-a 
lăsat palma desfăcută pe pântec. Nu avusese de 

ales în multe privinţe. Dar făcuse o alegere — să 
păstreze copilul, iar acum trebuia să suporte 
consecințele. 


A început să tremure. Brusc, s-a întors cu spatele 
spre furtună şi s-a apropiat de foc. Limba delicată 
a unei flăcări juca înapoia unui buştean crăpat și 
înroșit, miezul tăciunilor radiind o lumină aurie şi 
albă. 


S-a lăsat Jos, pe covorașul din faţa vetrei, și a 
închis ochii pe măsură ce focul trimitea valuri de 
plăcere peste pielea ei rece, mângâind-o ca o 
palmă. De astă dată a ținut în frâu orice gând legat 
de Bonnet, refuzându-i accesul în mintea ei, 
concentrându-se în schimb cu ardoare asupra 
puținelor amintiri prețioase pe care le avea despre 
Roger. 


... pune-ți mâna pe inima mea. Spune-mi dacă se 
oprește... Putea să-l audă, pe jumătate fără suflu, 
pe jumătate sugrumat între râs și patimă. 


De unde naiba știi asta? Senzaţia de asprime a 
părului cârlonţat sub palmele ei, curburile netede 
și tari ale umerilor lui, zvâcnetul pulsului pe o 
latură a gâtului când ea l-a tras în jos spre ea şi şi-a 
lipit gura de el, dorind în înflăcărarea ei să îl 
muşte, să îl guste, să inspire sarea şi praful de pe 
pielea lui. 


Locurile lui secrete și întunecate, pe care le-a 
cunoscut doar prin pipăit, o greutate moale, 
rostogolitoare şi vulnerabilă în palma ei, o 
complexitate de curbe şi adâncimi care cedau 
opunându-se degetelor ei (O, Doamne, nu te opri, 
dar atenţie, da? Oh!), mătasea stranie şi cutată 
care a devenit tare şi netedă, i-a umplut palma, 
crescând, tăcută şi incredibilă ca tija unei flori care 
înfloreşte noaptea şi care se deschide sub ochii 
cuiva. 

Delicateţea cu care el a atins-o (Jisuse, aş vrea să- 
ți văd fața, Să ştiu cum e pentru tine, dacă fac bine 
ceea ce fac. E bine aici? Spune-mi, Bree, vorbeşte- 
mi...) în timp ce l-a explorat şi apoi momentul în 
care îl împinsese prea departe, cu gura pe sfârcul 
lui. A simțit din nou explozia neașteptată de putere 
din el, când Roger a alungat orice reținere și a 
prins-o, ridicând-o ca şi cum nu ar fi cântărit 
nimic, a rostogolit-o înapoi pe paie și a posedat-o, 
pe jumătate ezitant, când şi-a amintit carnea ei 
proaspăt despicată, apoi supunându-se unghiilor ei 
înfipte în spate şi apropiindu-se feroce de ea, 
silind-o să treacă dincolo de teamă, spre acceptare 
şi primire şi, în cele din urmă, într-o frenezie egală 
cu a lui, străpungând ultima membrană de reticenţă 
dintre ei, unindu-i pentru totdeauna într-un şuvoi 
de sudoare, mirosuri, sânge şi sămânță. 


A gemut tare, s-a cutremurat şi a rămas întinsă şi 
nemișcată, prea slăbită ca să-şi retragă mâna. 
Inima îi bubuia. Pântecul îi era întins ca o tobă, 
ultimul dinspre spasme relaxându-şi strânsoarea 
asupra pântecului umflat. Jumătate din corpul ei 
ardea de căldură, cealaltă era rece şi întunecată. 


După un moment, s-a ridicat în patru labe şi s-a 
îndepărtat târâş de foc. S-a cățărat în pat ca o fiară 
rănită şi a zăcut întinsă, pe jumătate şocată, 
ignorând curenții de căldură și de răceală care 
treceau peste trupul ei. 


Într-un târziu, s-a mișcat, a tras o pilotă peste ea şi 
a rămas cu privirea aţintită spre perete, cu mâinile 
încrucişate pentru a proteja copilul. Da, era prea 
târziu. Senzaţia şi dorinţa trebuiau lăsate deoparte, 
împreună cu iubirea şi cu furia. Trebuia să se 
opună atracției nebunești a trupului și a emoție. 
Trebuia să ia o hotărâre. 

A avut nevoie de trei zile ca să se convingă pe sine 
de calitățile planului ei, să depăşească scrupulele 
ŞI, în cele din urmă, să găsească momentul şi locul 
potrivite în care să îl surprindă singur. Dar a 
acționat cu minutie şi răbdare. Avea tot timpul din 
lume — aproape trei luni. 


A găsit prilejul într-o zi de marți. Jocasta se 
închisese în biroul ei cu Duncan Innes şi cu 
registrele.  Aruncând o privire scurtă şi 
impenetrabilă spre uşa închisă a biroului, Ulysses 
se dusese la bucătărie ca să supravegheze 
pregătirile pentru o nouă cină fastuoasă în onoarea 
lordului, iar ea scăpase de Phaedre trimițând-o 
călare la Barra Meadows pentru a-i aduce o carte 
pe care i-o promisese Jenny Ban Campbell. 


Purtând o rochie din lână albastră, care se potrivea 
cu ochii ei, şi cu inima bătându-i ca un ciocan 
pneumatic, a ieşit să-şi găsească victima. L-a găsit 
în bibliotecă, citind Meditaţiile lui Marcus 
Aurelius, stând aproape de ușa-fereastră, unde 
razele de soare îi cădeau pe un umăr, făcându-i 
părul blond să sclipească precum o acadea. 


La sosirea ei, a ridicat ochii de pe pagină — până și 
un hipopotam ar fi reușit o intrare mai graţioasă, s- 
a gândit ea iritată şi, în agitația ei, şi-a agăţat 
rochia de colţul unei mese —, apoi a aşezat cu 
eleganță cartea deoparte şi a sărit în picioare, 
înclinându-se deasupra mâinii ei întinse. 


— Nu, nu vreau să mă aşez, mulțumesc. 
A clătinat din cap când lordul i-a oferit un scaun. 


— Mă întrebam... adică mă gândeam să fac o 
plimbare. Vrei să mergeţi cu mine? 


Pe partea de jos a geamului uşii se formase 
promoroacă, o adiere rece şuiera prin dreptul casei, 

iar înăuntru erau scaune comode, brandy şi un foc 
care ardea. Dar lordul John era un gentleman. 


— Nimic nu mi-ar face o plăcere mai mare, a 
asigurat-o el galant şi l-a abandonat pe Marcus 
Aurelius fără să arunce nicio privire în urmă. 


Era o zi senină, dar foarte friguroasă. Înfofoliţi în 
mantii, au intrat în grădina din dreptul bucătăriei, 
unde zidurile înalte le ofereau un oarecare adăpost 
față de vânt. Au schimbat câteva amabilități despre 
cerul senin, asigurându-se unul pe celălalt că nu le 
era deloc frig, şi au trecut pe sub o arcadă, 
ajungând în grădina pentru verdețuri, înconjurată 
de ziduri. Brianna s-a uitat în jur; erau singuri şi 
putea vedea pe oricine venind pe alee. A hotărât să 
nu mai piardă timpul. 


— Vreau să vă fac o propunere, a spus ea. 


— Sunt convins că orice idee de-a dumneavoastră 
va fi încântătoare, draga mea, a spus el, zâmbind 
vag. 


— Ei, nu ştiu dacă va fi aşa, a replicat ea şi a 
inspirat adânc. Vreau să vă căsătoriți cu mine. 


El continua să zâmbească, așteptând poanta. 
— Vorbesc serios, a spus ea. 


Zâmbetul nu a dispărut cu totul, dar s-a schimbat. 
Brianna nu îşi dădea seama dacă el era şocat de 
stângăcia ei ori se străduia să nu izbucnească în 
râs; presupunea că ultima variantă. 


— Nu vreau nimic din banii dumneavoastră, l-a 
asigurat ea. Voi semna o hârtie în acest sens. Şi nu 
va fi nevoie să locuiţi cu mine, deşi ar fi o idee 
bună să merg cu dumneavoastră în Virginia, măcar 
o vreme. Cât priveşte ce aş putea face eu... 

A ezitat, ştiind că argumentele ei erau cam șubrede 
în acel târg. 


— Sunt puternică, dar asta nu înseamnă prea mult 
pentru dumneavoastră, fiindcă aveţi servitori. Dar 
sunt un bun administrator, ştiu să țin evidențe și 
cred că ştiu cum să conduc o fermă. Ştiu cum se 
construiesc multe lucruri. Aş putea gestiona 
proprietatea din Virginia cât vă aflați în Anglia. 
Şi... aveţi un fiu, nu? Îi voi purta de grijă; i-aș fi o 
mamă bună. 


Lordul John a stat ca împietrit pe alee cât ea a 
vorbit. După aceea, s-a rezemat încet de zidul din 
cărămidă, cu ochii ridicați spre cer, parcă rugându- 
se să priceapă. 


— Dumnezeule mare! a rostit el. lată că am trăit să 
aud o asemenea ofertă! 


Apoi şi-a coborât ochii şi s-a uitat direct şi 
pătrunzător la ea. 


— Aţi înnebunit? 


— Nu, a răspuns ea, încercând să își păstreze 
calmul. E o propunere perfect rațională. 


— Am auzit că femeile care aşteaptă un copil sunt 
oarecum predispuse la emoţii puternice, drept 
urmare a stării lor, a zis lordul John precaut, 
uitându-se la pântecul ei. Mărturisesc totuși că 
experiența mea este întristător de limitată cu 
privire la... cum să spun, să trimit după doctorul 
Fentiman? 


Brianna a ridicat din umeri, a pus o mână pe zid și 
s-a aplecat spre el, privindu-l în mod deliberat de 
sus, ameninţându-l cu statura ei. 

— Nu, nu e nevoie, a răspuns ea pe un ton bine 
cântărit. Lord John, ascultați-mă! Nu sunt nebună, 
nici frivolă, şi nu vreau să vă fiu în niciun fel o 
povară, dar vorbesc cât se poate de serios. 


Frigul făcuse ca pielea sensibilă a lordului să se 
înroşească, iar pe vârful nasului se formase o 
picătură de apă. Și-a şters-o cu faldul mantiei şi s-a 
uitat la Brianna cu o expresie amestecată de interes 
şi groază. Măcar încetase să mai râdă. 


Ea a simțit o undă de greață, dar trebuia să forțeze 
lucrurile. Sperase că aşa ceva putea fi evitat, dar se 
părea că nu avea de ales. 


— Dacă nu vreți să vă căsătoriți cu mine, a spus ea, 
vă voi da în vileag. 


— Ce veţi face? 


Masca obişnuită de politeţe dispăruse, făcând loc 
uimirii şi unui început de teamă. 


Brianna purta mănuși din lână, dar îşi simţea 
degetele înghețate. La fel era și restul, mai puţin 
boţul cald de carne al copilului care dormea. 


— Ştiu ce ați făcut seara trecută în locuinţele 
sclavilor. O să le spun tuturor; mătuşii mele, 
domnului Campbell, șerifului. Voi trimite scrisori, 
a spus ea, simţindu-şi buzele amorţite în timp ce 
rostea acea ameninţare ridicolă. Guvernatorului și 
guvernatorului Virginiei. Aici, pederaștii sunt puşi 
la stâlpul infamiei, mi-a spus domnul Campbell. 


Încruntarea l-a făcut să-și împreuneze sprâncenele; 
erau atât de blonde încât abia dacă se vedeau când 
stăteau în lumină puternică. Asta 1-a adus aminte 
de sprâncenele lui Lizzie. 


— V-aş ruga să nu mă mai dominați astfel. 

A prins-o de încheietura mâinii și a tras-o în jos cu 
o forţă care a surprins-o. Lordul era scund, dar 
mult mai puternic decât îşi închipuise ea şi, pentru 
prima oară, a început să se teamă de ceea ce făcea. 


El a prins-o strâns de cot şi a silit-o să meargă, 
îndepărtându-se de casă. Briannei 1-a trecut prin 
minte că lordul avea probabil intenția să o ducă la 
râu, departe de ochii oricui, și să o înece. I s-a 
părut puţin probabil, dar s-a opus să urmeze 
direcția impusă de el şi s-a întors spre una dintre 
potecile care se întretăiau în unghiuri drepte. 


El nu a obiectat, ci a luat-o pe unde dorea ea, deşi 
asta însemna să meargă împotriva vântului. Lordul 
nu a vorbit decât după ce au mai cotit pe o potecă, 
ajungând într-un loc ferit de lângă stratul de ceapă. 


— Sunt pe jumătate ispitit să cedez acestei 
propuneri scandaloase, a spus el în cele din urmă şi 
colțul gurii i-a zvâcnit, dar Brianna nu şi-a dat 
seama dacă din cauza furiei sau a amuzamentului. 
Asta ar încânta-o pe mătuşa dumneavoastră. Ar 
scandaliza-o pe mama dumneavoastră. Şi v-ar 
învăţa să nu vă mai jucaţi cu focul, vă asigur. 


În ochii lui, Brianna a surprins o sclipire care i-a 
trezit brusc îndoieli în legătură cu concluziile ei 
privind preferinţele lui sexuale. S-a tras puţin 
înapoi. 


— Nu mă gândisem la asta... că ați putea... şi 
bărbaţi, şi femei, adică. 


— Am fost căsătorit, a replicat el cu sarcasm. 


— Da, dar am socotit că probabil a fost cam la fel 
cu ceea ce vă propun eu acum — doar un 
aranjament oficial, mai precis. Așa mi-a venit 
ideea, după ce mi-am dat seama că... 

S-a întrerupt cu un gest nervos. 
— Vreţi să-mi spuneți că vă culcaţi și cu femei? 
Lordul a ridicat o sprânceană. 


— Asta ar modifica substanțial planul 
dumneavoastră? 


— Ei bine... a spus ea nesigură. Da. Da, l-ar 
schimba. Dacă aş fi ştiut asta, nu v-aş fi vorbit 
despre această propunere. 


— „Propunere“, aşa o numiți? a murmurat el. 
Denunţ public? Stâlpul infamiei? Propunere? 


Obraju îi ardeau atât de puternic, încât Brianna se 
mira că nu vede aerul rece din jurul feţei ei 
transformându-se în aburi. 


— Îmi cer iertare, a spus ea. N-aş fi făcut așa ceva. 
Trebuie să mă credeți, n-aş fi scos nicio vorbă faţă 
de nimeni. Doar că, atunci când aţi râs, am 
crezut... în fine, nu are importanță. Dacă aţi vrea să 
vă culcați cu mine, nu m-aş putea căsători cu 
dumneavoastră — nu ar fi corect. 


El a strâns din pleoape şi a rămas astfel o clipă. 
Apoi a deschis un ochi şi s-a uitat la ea. 


— De ce nu? a întrebat-o. 


— Din cauza lui Roger, a răspuns ea şi s-a înfuriat 
fiindcă vocea i s-a frânt când i-a rostit numele. 


S-a înfuriat şi mai mult când a simțit o lacrimă 
fierbinte scăpându-i de sub pleoapă şi alunecându-i 
pe obraz. 


— La naiba! a spus ea. Fir-ar a naibii de treabă! 
Nici măcar nu trebuia să mă gândesc la el! 

Furioasă, şi-a şters lacrima şi a scrâşnit din dinți. 


— Probabil că aveţi dreptate, a spus ea. Probabil e 
din cauză că sunt gravidă. Plâng tot timpul, din 
NIMIC. 


— Mă îndoiesc serios că din nimic, a spus el sec. 


Brianna a inspirat adânc, iar aerul rece i-a sfredelit 
pieptul. Avea de jucat ultima ei carte. 


— Dacă vă plac femeile... N-aş putea... cum să zic, 
nu vreau să mă culc cu dumneavoastră cu 
regularitate. Şi nu m-ar deranja dacă vă culcaţi cu 
altcineva — bărbat sau femeie... 


— Vă mulţumesc pentru îngăduință, a murmurat el, 
dar Brianna l-a ignorat, pentru că era hotărâtă să 
spună totul. 


— Dar eu îmi dau seama că doriţi să aveţi un copil. 
Nu ar fi cinstit din partea mea să vă lipsesc de asta. 
Cred că v-aş putea oferi o asemenea şansă. 


Şi-a coborât privirea şi şi-a strâns braţele peste 
pântecul rotund. 


— Toată lumea spune că sunt făcută pentru a naște 
copii, a continuat ea cu hotărâre, stând cu ochii 
plecaţi. Ar trebui să... până voi rămâne din nou 
însărcinată. Ar trebui să prevedem şi acest lucru în 
contract — domnul Campbell îl va redacta. 


Lordul John şi-a masat fruntea, semn evident că 
suferea de o bruscă durere de cap. Apoi a coborât 
mâna și a prins-o pe Brianna de braţ. 


— Veniti să vă aşezaţi, copila mea, a spus el încet. 


Ar fi mai bine să-mi spuneţi ce Dumnezeu puneţi 
la cale. 

— Nu sunt o copilă, a spus ea. 


El a ridicat ochii spre ea şi a părut că se 
răzgândeşte în legătură cu ceva. 


— Nu, nu sunteţi — şi Dumnezeu să ne ajute pe 
amândoi. Dar înainte de a-l speria pe Farguard 
Campbell îndeajuns ca să facă apoplexie cu ideea 
dumneavoastră despre un contract potrivit de 
căsătorie, vă implor să staţi cu mine câteva clipe ca 
să  împărtăşim gândurile din remarcabila 
dumneavoastră minte. 


I-a făcut semn să treacă dincolo de arcadă, spre 
grădina de flori, unde nu puteau fi văzuți din casă. 


Grădina era pustie, dar îngrijită; toate tulpinile 
moarte ale anului dinainte fuseseră smulse, apoi 
tocate şi împrăștiate peste straturi pentru a deveni 
îngrășământ. Doar stratul circular din jurul fântânii 
secate dădea semne de viață; lăstari verzi de şofran 
apăruseră din pământ ca nişte ace minuscule, vii şi 
rigide. 


S-au aşezat, dar ea nu îşi găsea locul. Nu putea să 
stea şi să se uite la el. El s-a ridicat imediat după 
ea şi a mers alături, fără să o atingă, ci doar ținând 
pasul cu ea, în timp ce vântul îi flutura şuviţe de 
păr blond peste faţă. Nu scotea niciun cuvânt, ci 
doar asculta, asculta în timp ce ea îi spunea 
aproape totul. 


— M-am tot gândit, a încheiat ea cu un aer 
îndurerat. Nu ajungeam nicăieri. Inţelegeţi? Mama 
ȘI... şi tata sunt plecaţi... 


A făcut un semn vag spre muntii din depărtare. 
— Li s-ar fi putut întâmpla orice — şi orice i s-ar fi 


putut întâmpla şi lui Roger. lar eu sunt aici, cu 
pântecul tot mai mare, şi nu pot face nimic! 

A coborât privirea spre el şi apoi şi-a trecut dosul 
mănuşii pe sub nasul care îi curgea. 


— Nu plâng, l-a asigurat ea, deşi acesta era 
adevărul. 


— Sigur că nu, a spus el. 
I-a luat mâna și a petrecut-o pe sub braţul lui. 


— Ne învârtim în cerc, a murmurat el, stând cu 
ochii spre cărarea pavată anapoda în timp ce 
dădeau roată fântânii. 


— Da, ne învârtim în jurul dudului, şi uite-așa apare 
nevăstuica 32 peste vreo trei luni. Trebuie să fac 
ceva, a încheiat ea cu amărăciune în glas. 


— Mă credeți sau nu, în cazul dumneavoastră, să 
aşteptaţi înseamnă că faceţi ceva, deși trebuie să 
recunosc că nu pare aşa, i-a răspuns el sec. De ce 
nu aşteptaţi să vedeți dacă tatăl dumneavoastră 
reuşeşte să îl găsească? E cumva vorba de 
sentimentul dumneavoastră de onoare care nu vă 
îngăduie să aduceţi pe lume un copil fără tată? 
Ori...? 


— Nu e vorba de onoarea mea, l-a întrerupt 
Brianna. E vorba de a lui. De a lui Roger. El... El 
m-a urmat. A renunţat la tot şi a venit după mine, 
când eu am ajuns aici pentru a-mi cunoaște tatăl. 
Ştiam că va proceda astfel, şi aşa s-a întâmplat. 
Când va afla despre asta... 


A făcut semn spre burta umflată. 


— Se va căsători cu mine, va simţi că aşa trebuie. Și 
nu-l pot lăsa să facă asta. 


— De ce nu? 

— Pentru că-l iubesc. Nu vreau să se însoare cu 
mine din obligație. Iar eu... 


Brianna a strâns din buze pentru a nu mai spune și 
restul. 


— Nu o voi face, a încheiat ea cu fermitate. M-am 
hotărât şi n-o voi face. 


Lordul John şi-a strâns mantia în jurul corpului 
când o rafală de vânt a venit brusc dinspre râu. A 
adus cu ea miros de gheaţă şi de frunze moarte, dar 
în aer plutea şi o notă de prospețime. Venea 
primăvara. 


— Am înţeles. Ei bine, sunt de acord cu mătuşa 
dumneavoastră că aveţi nevoie de un soţ. Totuși, 
de ce eu? 


A ridicat din sprâncenele deschise la culoare. 
— E vorba de titlul meu ori de avere? 


— Nici de una, nici de alta. Am făcut-o pentru că 
eram sigură că nu vă plac femeile, a spus ea, 
privindu-l candid cu ochii ei albaştri. 


— Ba îmi plac femeile, a contrazis-o el, exasperat. 
Le admir şi le respect, iar față de unele simt o 
afecțiune sinceră — față de mama dumneavoastră, 
de pildă, deşi am îndoieli că sentimentele sunt 
reciproce. Totuși, nu simt plăcere în patul lor. M- 
am exprimat suficient de limpede? 


— Da, a spus Brianna, iar liniile fine dintre 
sprâncenele ei s-au şters ca prin minune. Așa am 
socotit şi eu. Înţelegeţi de ce nu ar fi bine să mă 
mărit cu domnul MacNeill sau cu McLachlan, ori 
cu oricare dintre acei domni, fiindcă le-aş promite 
ceva ce nu le-aș putea oferi. Însă dumneavoastră 

nu vreți asta, deci nu există niciun motiv pentru 
care nu m-aș putea căsători cu dumneavoastră. 


Lordul şi-a reprimat dorinţa de a se da cu capul de 
zid. 


— Ba sigur există. 
— Şi care ar fi? 


— Pentru a-l numi pe cel mai evident, tatăl 
dumneavoastră mi-ar rupe gâtul, fără nicio 
îndoială. 


— Din ce cauză? a întrebat ea, încruntându-se. Vă 
apreciază, zice că sunteţi unul dintre cei mai buni 
prieteni ai lui. 


— Mă simt onorat că mă bucur de stima lui, a spus 
el scurt. Totuşi, stima lui ar dispărea imediat ce ar 
afla că fiica lui a ales că devină consoarta şi iapa 
de prăsilă a unui sodomit degenerat. 


— Şi cum ar putea descoperi asta? a întrebat 
Brianna. Eu nu i-aş spune. 


Apoi a roşit şi, întâlnind privirea lui scandalizată, a 
izbucnit să râdă, iar el a imitat-o fără să vrea. 


— Fi bine, îmi cer iertare, dar dumneavoastră aţi 
spus-o, a exclamat ea în cele din urmă, dând din 
umeri şi ştergându-şi lacrimile cu colţul mantiei. 


— O, Doamne! Da, eu am spus-o. 


Tulburat, lordul şi-a dat la o parte o şuviță de păr 
care îi pătrunsese în gură şi şi-a şters din nou nasul 
cu mâneca. 


— La naiba! Cum de nu mi-am luat o batistă? Am 
spus-o pentru că este adevărat. Cât despre faptul că 

tatăl dumneavoastră va afla, el este perfect 
conştient de asta. 


— Serios? a exclamat Brianna, din cale afară de 
surprinsă. Dar m-am gândit că el niciodată nu va... 


O sclipire galbenă a făcut-o să se oprească; una 
dintre servitoarele de la bucătărie apăruse în 
grădina alăturată. Fără să comenteze, lordul John 
s-a ridicat şi i-a oferit braţul; Brianna s-a ridicat 
maiestuoasă şi au pornit împreună, călcând pe 
iarba cafenie a aleii, cu mantiile fluturând în vânt 
ca nişte vele de corabie. 


În acea periodă a anului, băncii din piatră de sub 
salcie îi lipsea farmecul obişnuit, însă era măcar 
adăpostită de rafalele reci de vânt ce veneau 
dinspre râu. Lordul John a avut grijă ca ea să se 
aşeze, s-a aşezat și el, apoi a strănutat exploziv. 
Brianna şi-a desfăcut mantia şi a vârât mâna în 
decolteul rochiei, scoțând o batistă mototolită, pe 
care 1-a întins-o cerându-și scuze. 


Era caldă şi purta mirosul ei — un parfum 
deconcertant de carne tânără, amestecat cu miros 
de lavandă şi de garoafă. 


— Aţi spus ceva despre faptul că mă joc cu focul, a 
zis ea. Ce ați vrut să sugerați? 


— Nimic, a răspuns el, dar venise rândul lui să 
roşească. 


— Hm, chiar nimic? a întrebat ea, zâmbindu-i uşor 
ironic. 


Lordul a oftat şi apoi şi-a şters fața cu batista. 


— Aţi fost sinceră cu mine, a spus el. Până la 
stânjeneală şi chiar mult mai departe. Așadar, da, 
cred că eu... nu, nu a fost o ameninţare. 

A făcut un mic gest de capitulare. 
— Arătaţi ca tatăl dumneavoastră, înțelegeţi? 


Ea s-a uitată încruntată la el, pentru că vorbele lui 
nu-i spuneau nimic. Apoi a înţeles şi cuvintele au 
căpătat sens. S-a ridicat în picioare şi a coborât 
privirea spre lord. 


— Nu dumneavoastră... nu tata! El nu ar face așa 
ceva! 


— Nu, a spus lordul John foarte sec. Nu ar face așa 
ceva. Dar şocul dumneavoastră nu este deloc 
măgulitor. Şi, indiferent cât valorează acea 
afirmație, în niciun caz nu aş profita de 
asemănarea dumneavoastră cu el — a fost o 
ameninţare la fel de neîntemeiată ca şi aceea că mă 
veți denunța. 


— Unde l-aţi cunoscut pe tata? a întrebat ea, 
alegându-şi cuvintele cu grijă, trecând peste 
propriile necazuri pentru moment, din curiozitate. 


— Într-o închisoare. Ştiaţi că a fost întemnițat după 
Revoltă, da? 


Încruntându-se puţin, Brianna a dat din cap. 


— Da. In fine. Să lăsăm deoparte ceea ce am spus, 
că nutresc sentimente de afecțiune deosebită faţă 
de Jamie Fraser, şi acestea vor rămâne vii. 


A clătinat din cap suspinând. 


— Dar acum veniţi dumneavoastră să vă oferiţi 
trupul nevinovat, cu ecourile cărnii lui, şi adăugați 
la asta promisiunea de a avea un copil care ar 
amesteca sângele meu cu al lui. Și toate acestea, 
pentru că onoarea nu vă îngăduie să vă căsătoriți 

cu un bărbat pe care îl iubiți sau să iubiți bărbatul 
cu care vă căsătoriți. 


A tăcut, după care şi-a prins capul în mâini. 


— Copila mea, aţi face să plângă până şi un înger, și 
Dumnezeu mi-e martor că nu sunt un înger. 


— Mama crede că sunteți. 
Uimit, lordul a ridicat privirea spre Brianna. 
— Ce crede? 


— Probabil că ea nu ar merge chiar atât de departe, 
a precizat Brianna, încă încruntată. A spus că 
sunteți un bărbat bun. Cred că vă place, dar nu 
vrea asta. Sigur, acum înţeleg; presupun că ştie 
ce... ce simțăminte aveți faţă de... 


A tușit, apoi şi-a ascuns îmbujorarea cu un fald al 
mantiei. 


— Of, drace, a mormăit lordul. Vai, iadul şi 
blestemul lui! Nu ar fi trebuit să accept această 
invitație. Da, are dreptate mama dumneavoastră. 
Deşi, ca să respectăm adevărul, nu ştiu sigur de ce 
mă priveşte cu suspiciune. Cu siguranță că nu 
poate fi vorba de gelozie. 


Brianna a clătinat din cap şi, gânditoare, şi-a prins 
buza de jos între dinți. 


— Cred că se teme că i-ați putea face lui vreun rău. 
Se teme pentru el, înțelegeți? 


Uimit, lordul a ridicat privirea spre ea. 
— Să îi fac vreun rău? Cum? Işi închipuie că îl pot 


domina ca să comit fapte depravate împotriva 
voinţei lui? 

A spus acestea cu ușurință, dar un licăr din ochii 
Briannei l-a făcut să amuţească și a strâns-o de 
braţ. Ea şi-a muşcat buza, apoi, cu delicateţe, i-a 
desprins mâna, așezând-o pe genunchiul lui. 


— L-aţi văzut pe tata fără cămașă? 
— Vă referiți la cicatricele de pe spate? 
Ea a încuviințat din cap. 


Lordul bătea neliniștit darabana cu degetele pe 
genunchi, dar mantia groasă înăbuşea sunetele. 


— Da, le-am văzut. Eu am făcut asta. 


Brianna a întors brusc capul. Vârful nasului i se 
înroşise, însă restul feţei era atât de palid, încât 
părul şi sprâncenele păreau să își fi pierdut cu totul 
viaţa. 


— Nu chiar toată spinarea, a adăugat el, privind 
spre un strat de nalbe moarte. Mai fusese biciuit, 
ceea ce agrava situația, dar a ştiut ce făcea şi aşa a 
ales. 


— A... ales? a întrebat ea. 


Incet, s-a aşezat mai bine pe bancă, nu întorcându- 
se spre el, ci aranjându-şi straiele, ca un nor care 
îşi schimbă forma după cum bate vântul. 


— Am fost comandantul Închisorii Ardsmuir. V-a 
spus asta? Nu, cred că nu. 


Cu un gest nervos, şi-a îndepărtat şuviţele de păr 
blond de pe faţă. 


— Era ofiţer, gentleman. Singurul ofiţer de acolo. 


Vorbea în numele deţinuţilor iacobiți. Am cinat 
împreună, în apartamentul meu. Am jucat şah, am 

vorbit despre cărți. Aveam interese comune. Am... 
am devenit prieteni. Apoi... nu am mai fost. 


Lordul John a tăcut. 


Brianna s-a tras mai departe de el cu o privire 
disprețuitoare. 


— Cu alte cuvinte... ați pus să fie biciuit pentru că 
nu a vrut să... 


— Nu, ce naiba! Nici vorbă! 


A luat din nou batista şi s-a şters furios la nas. A 
aruncat-o pe locul gol dintre ei şi s-a uitat urât la 
ea. 


— Cum îndrăzniți să sugeraţi aşa ceva? 

— Dar aţi spus că ați făcut asta! 

— Singur şi-a făcut-o. 

— Dar nu te poţi biciui singur! 

El a dat să răspundă, apoi a pufnit. Încă iritat, a 
privit-o ridicând din sprâncene, dar a reuşit să se 


controleze din nou. 


— Cum să nu poți? Din câte mi-aţi povestit, faceți 
asta de luni bune. 


— Nu vorbim despre mine. 

— Ba da! 

— Banu! 

S-a aplecat spre el şi s-a încruntat. 


— Despre ce naiba vorbiţi, cum adică şi-a făcut-o 
singur? 

Vântul care bătea cu putere din spatele ei, l-a izbit 
pe lord în faţă, făcându-l să lăcrimeze, aşa că a 
întors capul. 


— Ce caut eu aici? a murmurat către sine. Cred că 
am înnebunit să discut cu dumneavoastră în felul 
acesta. 


— Nu-mi pasă dacă sunteți nebun sau nu, a spus ea 
şi l-a prins de o mânecă. Spuneţi-mi ce s-a 
întâmplat! 


El a strâns din buze şi, o clipă, Brianna a crezut că 
nu îi va mai povesti nimic. Însă spusese deja prea 
multe ca să se oprească, şi el şi-a dat seama de 
asta. A ridicat din umeri şi i-a lăsat să cadă în semn 
de capitulare. 


— Eram prieteni. Apoi... a descoperit sentimentele 
mele faţă de el. N-am mai fost prieteni, aşa a 
preferat el. Dar nu i s-a părut suficient; dorea o 
ruptură definitivă. De aceea, în mod deliberat, a 
creat o situaţie atât de dramatică, încât relațiile 
dintre noi să se schimbe definitiv şi să elimine 
orice posibilitate de a reînnoda prietenia dintre noi. 
A minţit. În timpul unei percheziţii a celulelor 
deținuților, a declarat public că tartanul găsit era al 
lui. Posesia unui asemenea articol vestimentar 
încălca legea la acea dată — ca şi acum, în Scoția. 


A inspirat adânc, apoi a oftat. Nu a vrut să se uite 
la Brianna, a rămas cu ochii pe şirul de copaci 
dezgoliți de pe malul celălalt al râului, profilându- 
se sărăcăcioşi pe cerul palid al primăverii. 


— Eram guvernatorul închisorii, însărcinat cu 
aplicarea legii. Am fost nevoit să cer biciuirea lui. 
ŞI el ştia prea bine că așa voi proceda. 


Şi-a lăsat capul pe spate, rezemându-l de spătarul 
sculptat al băncii de piatră şi a închis ochii ca să-i 

ferească de vânt. 


— ÎI puteam ierta că nu mă dorea, a continuat el 
încet şi cu amărăciune. Dar nu-l puteam ierta 
pentru că mă silea să mă port aşa cu el. Nu mă 
silea doar să îl rănesc, ci să îl şi înjosesc. Nu putea 
doar să-mi respingă sentimentele; trebuia să le 
distrugă. A fost prea mult. 


Pe râul năvalnic pluteau gunoaie; rămurele și 
crengi rupte de furtună, o scândură desprinsă din 
copastia unei bărci eșuate undeva în amonte. Ea și- 
a lăsat mâna peste a lui, care se odihnea pe 
genunchi. Era mai mare decât a lui şi caldă după 
ce o ţinuse sub mantie. 


— A existat un motiv. Nu dumneavoastră. Dar 
trebuie să vi-l spună el, dacă vrea. L-aţi iertat 
totuşi. De ce? 


Lordul John s-a îndreptat de spate şi a dat din 
umeri, dar nu i-a îndepărtat mâna. 


— Trebuia. 
S-a uitat la ea, privind-o drept în ochi. 


— L-am urât cât de mult timp am putut. Apoi mi- 
am dat seama de faptul că îl iubeam... asta era o 
parte din mine, una dintre cele mai bune. Nu avea 
importanță că nu putea ţine la mine, că nu avea 
nicio legătură cu asta. Dar dacă nu-l puteam ierta, 
nu-l puteam nici iubi, iar acea parte din mine 
dispărea. Și am descoperit în cele din urmă că o 
voiam înapoi. 


A zâmbit uşor. 
— Aşadar, a fost ceva egoist. 


I-a strâns mâna, apoi s-a ridicat și a tras-o după el. 

— Veniţi, draga mea! O să îngheţăm bocnă dacă 
mai rămânem aici. 


Au pornit spre casă, fără să vorbească, dar 
mergând alături, braț la braț. Când au ajuns în 
grădină, el a început brusc să vorbească. 


— Cred că aveţi dreptate. Să trăieşti cu cineva pe 
care îl iubeşti, știind că acea persoană tolerează 
relația doar din obligație — nu, nici eu nu aș face 
asta. Dacă ar fi vorba doar de convenienţă și 
respect de ambele părți, atunci, da; o asemenea 
căsătorie este una de onoare. Câtă vreme ambele 
părți sunt sincere... 


S-a strâmbat aruncând o privire spre locuinţele 
sclavilor. 


— Nu e vorba de ruşine pentru niciuna dintre părți. 
Ea a coborât privirea spre el şi, cu mâna liberă, şi-a 
îndepărtat o şuviţă de păr suflată de vânt, care îi 
căzuse peste ochi. 


— Înseamnă că acceptaţi propunerea mea? 


Senzaţia de gol din capul pieptului nu părea să îi 
aducă uşurarea pe care o așteptase. 


— Nu, a răspuns el fără menajamente. Poate că eu l- 
am iertat pe Jamie Fraser pentru ceea ce a făcut în 
trecut, dar el nu m-ar ierta niciodată dacă mă 
căsătoresc cu dumneavoastră. 


I-a zâmbit şi a bătut-o uşor peste mâna pe care i-o 
ținea sub braţ. 


— Dar vă pot oferi un răgaz faţă de curtezani şi de 
mătuşa dumneavoastră. 

A aruncat o privire spre ferestrele casei, ale căror 
perdele stăteau nemișcate. 


— Credeţi că ne urmăreşte cineva? 

— Putem pune rămăşag că aşa este, a spus ea, 
răutăcioasă. 

— Bine. 


Lordul John şi-a scos inelul cu safir de pe deget, s- 
a întors spre Brianna și i-a luat mâna. 


I-a scos mănuşa şi, cu un aer ceremonios, i-a pus 
inelul pe degetul mic — singurul pe care i se 
potrivea. Apoi s-a ridicat la fel de ceremonios pe 
vârfuri şi a sărutat-o pe buze. Fără să îi lase timp 
să-și revină din surpriză, i-a luat mâna şi s-a întors 
spre casă cu o expresie de plăcere pe faţă. 


— Veniti, draga mea, a spus el. Să anunţăm logodna 
noastră. 

JUDECATA PRIN FOC 


Au fost lăsaţi singuri toată ziua. Focul murise și nu 
aveau mâncare deloc. Nu conta; niciunul dintre ei 
nu putea mânca, iar căldura focului nu ar fi putut 
alunga frigul care pătrunsese adânc în sufletul lui 
Roger. 


Indienii au revenit spre sfârşitul după-amiezii. 
Câţiva războinici îl escortau pe un bătrân, în 
cămașă cu şireturi şi mantie țesută, cu faţa pictată 
în roşu şi ocru — sachem-ul, care ținea în mână un 
vas de lut, plin cu un lichid negru. 


Alexandre se îmbrăcase. S-a ridicat când sachem- 
ul a intrat, dar niciunul dintre ei nu a vorbit. 
Sachem-ul a început să cânte cu glas spart şi 
bătrânicios, a înmuiat o labă de iepure în vas şi a 
pictat cu negru fața preotului, de la frunte până la 
bărbie, continuând să cânte. 


Indienii au plecat, iar preotul, cu ochii închişi, s-a 
aşezat pe pământ. Roger a încercat să vorbească cu 
el, să îi ofere apă ori măcar să-i țină tovărăşie, dar 
Alexandre nu i-a răspuns, stând de parcă ar fi fost 
dăltuit în piatră. 


In cele din urmă, în ultimele raze de soare ale 
asfințitului, a vorbit. 

— Nu mai e mult, a spus el slab. Te-am rugat mai 
demult să te rogi pentru mine. Atunci nu știam 
pentru ce să te rogi — pentru salvarea vieţii mele 
ori a sufletului meu. Acum ştiu că nimic nu mai 
este posibil. 


Roger a dat să spună ceva, dar preotul a mișcat o 
mână, oprindu-l. 


— Nu-ţi pot cere decât un lucru. Roagă-te pentru 
mine ca să pot muri demn. Roagă-te să mor în 
tăcere. 


S-a uitat la Roger — era pentru prima oară în cea zi 
—, iar ochii 1 s-au umezit. 


— N-aş vrea să o fac de ruşine țipând. 


La câtva timp după căderea întunericului au 
început să bată tobele. De când se afla în sat, 
Roger nu le auzise. Era imposibil de spus câte 
erau, deoarece bubuiturile păreau să vină de 
pretutindeni. Le simţea în măduva oaselor și în 
tălpi. 


Războinicii s-au întors. Când au intrat, preotul s-a 
ridicat imediat. S-a dezbrăcat și, gol, a ieşit fără să 
arunce nicio privire în urmă. 


Roger a rămas cu ochii la uşa acoperită, rugându- 
se şi ascultând. Ştia ce putea face o tobă, făcuse el 
însuși asta — evoca spaimă și furie când pielea 
întinsă era lovită, chemând instinctele adânci și 
ascunse ale ascultătorilor. Dar faptul că ştia nu 
făcea lucrurile mai puţin înspăimântătoare. 


Nu ar fi putut spune cât timp a stat ascultând 
tobele, auzind și alte sunete — voci, paşi, larma 
unui public numeros —, străduindu-se să nu audă 
glasul lui Alexandre. 

Brusc, bubuitul tobelor a încetat. A reînceput, doar 
câteva lovituri slabe, după care s-a lăsat linişte. Au 
răsunat strigăte, urmate de o învălmăşeală de 
răcnete. Roger a tresărit şi s-a dus şchiopătând spre 
uşă. Paznicul era încă acolo; l-a privit pe după 
acoperitoarea de piele şi a făcut un gest 
ameninţător, ținând într-o mână bâta de război. 


Roger s-a oprit, dar nu s-a putut întoarce lângă foc. 
Cu sudoarea şiroindu-i pe coaste, a rămas în 
semiîntuneric şi a ascultat zgomotele de afară. 


Parcă se dezlănţuiseră toți diavolii din iad. Ce 
Dumnezeu se petrecea acolo? O luptă îngrozitoare, 
fără îndoială. Dar cu cine şi de ce? 


După ce prima izbucnire de țipete ascuţite s-a 
domolit, au răzbătut răcnete sfredelitoare şi 
tânguieli din toate părțile luminișului. Roger auzea 
şi bufnete, gemete și alte sunete care îi sugerau o 
luptă violentă. Ceva a izbit peretele casei lungi, iar 
peretele s-a cutremurat, şi o porțiune de scoarță a 
crăpat pe mijloc. 


Roger a aruncat o privire spre pielea din dreptul 
uşii şi a observat că paznicul nu se uita înăuntru. 
S-a repezit spre acea porţiune de perete şi a tras de 
ea cu degetele. Nicio şansă; fibrele lemnului s-au 
fărâmiţat sub unghiile lui şi nu i-au oferit sprijin. 
Disperat, şi-a lipit un ochi de gaura pe care o 
făcuse, încercând să vadă ce se întâmpla afară. 


Nu a reuşit să zărească decât o porțiune îngustă din 
luminişul central. A văzut însă casa lungă de 
vizavi, o porţiune de pământ răscolit, iar deasupra, 
lumina pâlpâitoare a unui foc enorm. Umbre roşii 
şi gălbui luptau cu unele întunecate, populând 
aerul cu demoni înfocaţi. 


Unii dintre demoni erau reali; două siluete 
întunecate s-au rostogolit prin dreptul lui şi au 

dispărut, prinse într-o încleştare violentă. Alte 
siluete au traversat câmpul lui vizual, alergând 
spre foc. 


Apoi, stând cu faţa lipită de lemn, a încremenit. 
Printre răcnete de neînțeles în limba Mohawk, 
putea să jure că auzise pe cineva strigând în 
gaelică. 


Nu se înșelase. 


Caisteal Dhuni! a strigat cineva în apropiere, după 
care a urmat un răcnet ascuţit. Scoţieni — oameni 
albi! Trebuia să ajungă la ei! A lovit frenetic cu 
pumnii în peretele din lemn, încercând să-și facă 
loc prin el cu forţa. Cel care vorbea în gaelică se 
dezlănțuise din nou. 


Caisteal Dhuni! Nu, aşteaptă — Dumnezeule, era 
altă voce! Şi prima i-a răspuns: Do mi! Do mi! La 
mine! La mine! Apoi, un nou val de țipete 
sfredelitoare scoase de indieni care au acoperit 
vocile — femei, acum femeile strigau, cu voci mai 
puternice decât ale bărbaţilor. 


Roger s-a lovit cu umărul în peretele din lemn. 
Lemnul a crăpat şi s-a spintecat, dar nu a vrut să 
cedeze. A încercat a doua şi a treia oară, fără 
succes. În casa lungă nu exista nimic care să poată 
fi folosit ca armă, absolut nimic. De disperare, a 
prins între mâini legăturile unui pat şi a tras de ele 
cu degetele și cu dinții, sfâşiindu-le până când a 
desfăcut o parte a cadrului. 


A apucat bucata de lemn și a tras de ea, a clătinat-o 
şi a tras din nou, până când s-a desprins cu un 
pocnet puternic. Gâfâind, a ridicat lemnul de 
aproape doi metri lungime, care avea un capăt 
sfărâmat şi ascuţit. A prins capătul drept sub braţ 
ȘI, ţinând capătul ascuţit ca pe o suliță, s-a năpustit 
spre ieşire. 

A ţâşnit în întunericul presărat de flăcări, în aerul 
rece şi în fum, în hărmălaia care 1-a aprins sângele. 
A văzut o siluetă în fața lui şi a atacat-o. Bărbatul 
s-a tras deoparte ca într-o figură de dans şi a ridicat 
bâta de război. Roger nu a reuşit să se oprească, nu 
s-a putut nici întoarce, ci s-a aruncat la pământ, iar 
bâta a lovit solul la câțiva centimetri de capul lui. 
S-a rostogolit pe o parte şi a rotit parul cu o forță 
nebunească. Acesta l-a nimerit în cap pe indian, 
care s-a împleticit şi s-a prăbuşit, căzând peste el. 


Whisky. Omul duhnea a băutură. Fără să mai 
piardă timp pentru a gândi, Roger s-a târât de sub 
corpul care se zvârcolea şi s-a ridicat în picioare, 
cu parul încă în mână. 


A auzit un răcnet venind din spate și s-a rotit, 
împungând cu toată puterea. Șocul loviturii i-a 
zguduit braţele, ajungându-i până în piept. Indianul 
pe care îl lovise strângea parul între degete. 
Lemnul s-a cutremurat, după care Roger l-a smuls 
din strânsoare, iar omul s-a prăbușit. 


S-a împleticit, s-a redresat, apoi s-a răsucit spre 
foc. Era un rug imens; flăcările se vălătuceau într- 
un zid stacojiu intens şi pur, profilat pe cerul 
nopții. Printre capetele înălțate ale privitorilor, a 
zărit silueta întunecată din mijlocul flăcănilor, cu 
braţele desfăcute în semn de binecuvântare, legate 
de stâlpul de care fusese prins. Părul lung i-a 
fluturat, câteva şuviţe au luat foc cu o izbucnire de 
flăcări, înconjurându-i capul cu un nimb auriu, 
precum cel al lui Hristos într-o carte de rugăciuni. 
Apoi Roger a primit o lovitură în cap şi s-a 
prăbuşit ca un bolovan. 


Nu şi-a pierdut cu totul cunoştinţa. Nu putea nici 


să vadă, nici să se miște, dar auzea ca prin ceață. In 
apropierea lui au răsunat nişte voci. Răcnetele încă 

persistau, dar mai slabe, aproape ca un zgomot de 
fundal, amintind de vuictul unui ocean. 


S-a simțit luat pe sus, iar pocnetul flăcănilor s-a 
auzit mai puternic, alăturându-se vuietului din 
urechi... Iisuse, aveau să îl azvârle pe acel rug! Cu 
un efort, şi-a întors capul, iar lumina a răzbătut 
prin pleoapele închise, dar corpul îndărătnic a 
refuzat să se miște. 


Tumultul a scăzut ca intensitate, dar, în mod 
paradoxal, a simțit o adiere caldă mângâindu-i 
fața. S-a lovit de pământ, a tresărit şi s-a rostogolit, 
ajungând cu faţa spre sol, cu braţele în lături. A 
simțit pământul rece sub degete. 


A respirat. Mecanic, câte o răsuflare. Foarte încet, 
senzația de rotire a început să scadă. 


Existau zgomote, dar foarte departe, lângă el nu 
auzea nimic decât propria răsuflare. Foarte încet, a 
deschis un ochi. Lumina focului licărea pe stâlpi și 
pe pereții din lemn, un ecou difuz al strălucirii de 
afară. Casa lungă. Era din nou înăuntru. 


Respirația îi suna puternică şi hârâită în urechi. A 
încercat să şi-o ţină, dar nu a putut. Apoi şi-a dat 
seama că şi-o ţinea; gâfâielile erau scoase de 
altcineva. 


Acea persoană se afla în spatele lui. Cu un efort 
imens, şi-a vârât mâinile sub corp şi s-a ridicat în 
patru labe, mijind ochii din cauza durerii de cap. 

— Iisuse Hristoase, a murmurat el către sine. 

Şi-a trecut apăsat o palmă peste faţă și a clipit, dar 


omul acela era încă acolo, la mai puţin de doi 
metri de el. 

Jamie Fraser. Zăcea pe o parte, cu mâinile şi 
picioarele îndoite, cu un tartan rubiniu înfăşurat în 
jurul corpului. Jumătate din faţa lui era acoperită 
de sânge, dar Roger nu se înșela. 


Câteva clipe, Roger s-a uitat la el fără să priceapă. 
Luni în şir, când era treaz, se gândise intens la 
întâlnirea cu acel bărbat. Asta se întâmplase acum 
şi 1 s-a părut pur şi simplu imposibil. Nu a reușit 
decât să simtă ceva vecin cu uimirea mută. 


S-a frecat încă o dată la ochi, ceva mai tare, 
încercând să alunge negura spaimei şi a 
adrenalinei. Ce... ce căuta Fraser acolo? 


Când gândurile şi simțămintele s-au înlănţuit din 
nou, primul sentiment recognoscibil nu a fost nici 
de furie, nici de alarmă, ci de uşurare şi de bucurie. 


— Nu a făcut-o ea, a murmurat el, iar cuvintele i-au 
sunat bizar şi hârâit în urechi, după atâta vreme în 
care nu mai vorbise în engleză. Oh, Doamne, nu ea 
a făcut-o! 


Jamie Fraser nu se afla acolo decât cu un anumit 
motiv: să îl salveze pe el. Și dacă aşa stăteau 
lucrurile însemna că Brianna îl convinsese pe tatăl 
ei să vină acolo. Dacă înțelegerea greşită a 
lucrurilor sau răutatea îl făcuseră pe el să treacă 
prin iadul din ultimele luni, asta nu era vina ei. 


— Nu a făcut-o, a repetat el. Nu. 


S-a cutremurat, atât de greața provocată de lovitura 
primită, cât şi de ușurare. 


Socotise că va rămâne golit pentru totdeauna, dar, 
brusc, exista ceva acolo; ceva mărunt, dar foarte 
solid. Ceva pe care îl putea reţine în cupa inimii. 
Brianna. Era iar a lui. 

De afară s-au mai auzit câteva țipete stridente; 
lamentări care au continuat, înfigându-i-se în carne 
ca o mie de ace. A tresărit şi s-a cutremurat din 
nou, toate celelalte simţăminte fiind subsumate 
într-o înţelegere reînnoită. 


Era mai bine să moară cu convingerea că Brianna 
îl iubea — dar el nu voia să moară. Şi-a adus aminte 
ce văzuse afară, a simțit un nod în gât şi a înghițit 
în sec. 


Cu o mână tremurătoare, a început să-şi facă cruce, 
lucru care nu îi stătea în obicei. 


— În numele Tatălui, a şoptit el, apoi cuvintele i-au 
dispărut din minte. Te implor, a şoptit el în 
continuare. Te implor, fă să nu fi avut dreptate. 


S-a târât cu greu până lângă Fraser, sperând că 
acesta era încă în viaţă. Era, dar sângele îi şiroia 
dintr-o rană la tâmplă, iar când a vârât degetele sub 
falca lui, i-a simţit bătaia constantă a pulsului. 


Într-un vas aflat sub cadrul patului pe care îl 
sfărâmase era apă care, din fericire, nu se vărsase. 
A înmuiat un capăt al tartanului în apă și i-a şters 
fața lui Fraser. După câteva minute de eforturi, 
pleoapele acestuia au început să tresară. 


Fraser a tușit, s-a înecat şi a întors capul într-o 
parte, după care a vărsat. Apoi a făcut ochiu mari 
şi, înainte ca Roger să apuce să se miște sau să 
vorbească, Fraser s-a rostogolit, s-a ridicat în 
genunchi şi a dus mâna spre sgian dhu, pumnalul 
scoțian pe care-l ținea în ciorap. 


Şi-a îndreptat ochii albaştri spre el, iar Roger a 
ridicat braţul într-un gest instinctiv de apărare. 
Fraser a clipit, a scuturat din cap şi a gemut, după 
care s-a lăsat greu pe podeaua din pământ 
bătătonit. 

— Tu erai? a zis el. 


A închis ochii şi a gemut iar. Apoi a ridicat capul 
brusc, ochii albaștri şi pătrunzători fiind de astă 
dată alarmaţi, nu furioși. 


— Claire! a exclamat el. Soția mea unde e? 
Roger a rămas cu gura căscată. 


— Claire? Ai adus-o până aici? Ai venit cu o 
femeie în sălbăticia asta? 


Fraser l-a privit cu vădită neplăcere, dar nu s-a 
deranjat să răspundă. Trăgându-şi pumnalul din 
ciorap, s-a uitat scurt spre ușă. Clapa din piele era 
coborâtă, astfel că nu se vedea nimeni. Zgomotele 
de afară se mai potoliseră, deşi încă se auzea 
vuietul vocilor. Când şi când, se distingea câte o 
voce, răcnind sau vorbind mai tare ca să convingă. 


— Există un paznic, a spus Roger. 


Fraser i-a aruncat o privire şi s-a ridicat în 
picioare, cu mișcări ca de felină. Sângele continua 
să 1 se scurgă pe obraz, dar asta nu părea să îl 
deranjeze. Tăcut, s-a lipit de perete, făcându-se 
una cu el, s-a furișat spre marginea uşii şi, cu 
vârful pumnalului, a tras într-o parte pielea care 
acoperea intrarea. 


După ce a văzut ce era afară, Fraser a făcut o 
grimasă. A lăsat pielea să cadă la loc, s-a întors şi 
s-a aşezat, punându-și pumnalul înapoi în ciorap. 


— Afară sunt vreo doisprezece indieni. Ai apă 
acolo? 


A întins o mână, iar Roger a umplut o tigvă şi i-a 


întins-o. Jamie a băut cu sete, şi-a stropit faţa, după 
care şi-a turnat restul în cap. Apoi şi-a trecut o 

palmă peste faţa chinuită, a deschis ochii injectați 
şi s-a uitat la Roger. 


— Wakefield, nu? 


— În zilele astea am adoptat numele meu adevărat. 
MacKenzie. 


Fraser a scos un pufnet scurt, lipsit de veselie. 
— Aşa am auzit. 


Avea gura largă, expresivă — ca a lui Bree. A strâns 
din buze, apoi s-a relaxat. 


— M-am purtat rău cu tine, MacKenzie, dar deja 
ştii asta. Am venit să îndrept lucrurile, atât cât se 
poate, dar se pare că nu voi mai avea şansa asta. 


A arătat spre ușă. 


— Deocamdată, îţi cer iertare. În ceea ce priveşte 
satisfacția pe care o vei dori mai târziu, mă voi 
supune voinţei tale. Dar, te rog, să lăsăm asta până 
ieşim cu bine din belea. 


Roger s-a uitat un moment la Fraser — satisfacția 
pentru ultimele luni de chinuri și incertitudine 
părea la fel de îndepărtată ca şi ideea de siguranţă. 
A aprobat cu o mişcare din cap. 


— S-a făcut. 


Au stat tăcuți câteva momente. Focul din casă 
scăzuse, iar lemnele erau afară; paznicii aveau 
grijă să îndepărteze orice ar fi putut sluji drept 
arme. 


— Ce s-a întâmplat? a întrebat brusc Roger, cu un 
gest spre ușă. Afară, adică. 

Fraser a răsuflat puternic, de parcă ar fi oftat. Abia 
în acel moment, Roger a observat că îşi ține cotul 
brațului drept prins în palma mâinii drepte și braţul 
lipit strâns de corp. 


— Al naibii să fiu dacă ştiu, a recunoscut el. 
— L-au ars pe preot? A murit? 


Din câte văzuse el, nu încăpea îndoială, dar Roger 
se simțea obligat să întrebe. 


— Era preot? 


Jamie a ridicat surprins din sprâncenele roşcate, 
apoi le-a coborât. 


— Da, a murit. Şi nu numai el. 
Trupul masiv al lui Jamie s-a cutremurat. 


Jamie nu ştiuse ce voiau indienii să facă în 
momentul în care tobele începuseră să bată şi toată 
lumea ieşise pentru a se strânge în jurul uriașului 
rug. Indienii vorbiseră mult, dar cunoștințele lui de 
limbă Mohawk erau insuficiente ca să afle ce se 
întâmpla, iar nepotul lui, care vorbea acea limbă, 
dispăruse fără urmă. 


Albii nu fuseseră invitați, dar indienii nu 
încercaseră să îi țină departe. Aşa se face că el şi 
Claire ajunseseră la marginea mulțimii în calitate 
de privitori curioşi, când sachem-ul apăruse şi a 
începuse să vorbească. Apoi vorbise alt indian, 
foarte furios. 


— După aceea, l-au adus pe bărbatul acela, gol 
puşcă, l-au legat de un stâlp şi l-au bătut. 


A făcut o pauză şi s-a uitat la Roger cu ochi 
întunecați. 

— Domnule, îți spun, am văzut călăi francezi care îl 
țineau pe condamnat în viaţă, deşi el şi-ar fi dorit 
să moară. Nu a fost mai rău decât atât, dar a durat 
mai mult. 


Fraser a sorbit din nou apă, cu sete, apoi a lăsat 
cana Jos. 


— Am încercat să o duc pe Claire de acolo — știam 
că după aceea aveau să ne atace pe noi. 


Insă oamenii se înghesuiau atât de tare în jurul lor, 
încât nu s-au putut mişca. Nu au avut altă soluție 
decât să rămână şi să urmărească totul. 


Roger a simțit că 1 se usucă gura şi a întins mâna 
după cană. Nu voia să întrebe, dar simţea nevoia 
perversă de a afla — pentru Alexandre sau pentru el 
însuşi, nu conta. 


— A... a tipat? 


Fraser i-a aruncat încă o privire surprinsă, după 
care a înţeles întrebarea. 


— Nu, a răspuns el încet. A murit foarte decent, 
dacă ținem seama de părerile indienilor. L-ai 
cunoscut pe acel om? 


Roger a dat din cap fără să scoată nicio vorbă. 
Chiar auzind asta, îi venea greu să creadă că 
Alexandre murise. Şi unde mersese? Sigur se 
înşelase. Nu voi fi iertat. Sigur că nu. Nu doar 
Dumnezeu... 


Roger a scuturat puternic din cap şi a alungat acel 
gând. Era limpede că Fraser nu se gândea doar la 
acea poveste, oricât ar fi fost ea de oribilă. Se uita 
mereu spre ușă, având o expresie de aşteptare 
neliniștită. Aștepta să fie salvat? 

— Câţi oameni ai adus cu tine? 

De surpriză, în ochii lui Fraser au fulgerat albastru. 
— Pe nepotul meu lan. 

— Atâta tot? 


Roger a încercat ca vocea să nu-i trădeze 
neîncrederea, dar a eșuat clar. 


— Te așteptai să vin cu Regimentul 78 Highland? a 
întrebat Fraser sarcastic. 


S-a ridicat în picioare şi, cu braţul lipit de corp, s-a 
legănat uşor. 


— Am adus whisky. 


— Whisky? Asta a avut vreo legătură cu 
încăierarea? 


Amintindu-și de duhoarea respirației celui care se 
prăbuşise peste el, Roger a făcut semn către 
peretele casei lungi. 


— Se prea poate. 


Fraser s-a apropiat de peretele crăpat şi şi-a lipit un 
ochi de deschizătură, după care a privit câtva timp 
spre luminiş, apoi s-a întors lângă focul care 
pâlpâia, gata să se stingă. Lucrurile se linișştiseră 
afară. 


Masivul scoțian arăta mai mult decât rău. Avea 
faţa palidă şi brobonită de sudoare pe sub dârele de 
sânge închegat. Încet, Roger i-a mai turnat apă; 
Fraser a acceptat cana în tăcere. Roger ştia prea 
bine de ce suferea Fraser şi nu era vorba de răni. 


— Când ai văzut-o ultima oară? 

— Când a izbucnit lupta. 

Fraser nu-şi găsea locul, a pus cana jos şi s-a 
ridicat iar, umblând prin casă ca un urs neliniștit. 
S-a oprit şi i-a aruncat o privire lui Roger. 

— Ştii cât de cât ce s-a întâmplat acolo? 


— Aş putea ghici. 


I-a povestit despre preot, descoperind astfel un 
mod de a mai alunga îngrijorarea care-l stăpânea. 


— Nu cred că i-au făcut vreun rău, a spus el, 
încercând să se convingă şi pe sine. Ea nu are 
nimic de-a face cu povestea asta. 


Fraser a pufnit dispreţuitor. 
— Ba da, a avut. 


Fără să niciun semn prevestitor, a lovit cu pumnul 
în pământ de furie. 


— A naibii femeie! 
— Nu va păţi nimic, a repetat Roger cu îndărătnicie. 


Nu suporta să gândească altfel, dar ştia la fel de 
bine ca Fraser că, dacă era în viaţă, teafără şi 
liberă, nimic nu ar fi împiedicat-o pe Claire să vină 
la soţul ei. Cât despre acel nepot pe care nu îl 
cunoștea... 


— L-am auzit pe nepotul tău strigând în timpul 
luptei. L-am auzit strigându-te. Părea să nu fi păţit 
NIMIC. 


Chiar în timp ce vorbea, şi-a dat seama de 
fragilitatea acelei asigurări. Totuşi, Fraser a dat din 
cap, pe care şi-l ținea aplecat pe genunchi. 

— lan e băiat de ispravă, a murmurat el. Şi are 
prieteni printre indienii ăştia. Să dea Dumnezeu ca 
el să îl apere. 


Curiozitatea lui Roger se trezise iar, odată ce șocul 
începea să dispară. 


— Soţia ta, a zis el. Ce a făcut? Cum de a fost 
amestecată în treaba asta? 


Fraser a oftat. Şi-a trecut mâna teafără peste faţă și 
prin păr, frecându-se până când șuviţele lungi de 
păr 1 s-au ridicat încâlcite. 


— Nu trebuia să spun asta, a răspuns el. N-a fost 
nicidecum vina ei. Doar că... nu o vor ucide, dar, 
Doamne, dacă i-au făcut vreun rău... 


Fraser a ridicat din umeri și a închis ochii. Cu 
capul lăsat pe spate, a descris scena ca şi cum îi 
rămăsese întipărită pe dosul pleoapelor şi încă ar fi 
văzut-o. Probabil că aşa şi era. 


— In îmbulzeala aia, nu am observat-o pe fată. Nici 
măcar n-am reţinut cum arăta. Am văzut-o abia în 
ultima clipă. 


Claire stătuse alături de el, palidă şi încremenită 
între oamenii care se tălăzuiau şi strigau. Când 
indienii aproape terminaseră cu preotul, îl 
dezlegaseră de la stâlpul infamiei, îi legaseră 
mâinile de un par lung, deasupra capului, și îl 
atârnaseră astfel în flăcări. 


Ştergându-și buzele cu dosul mâinii, Fraser a 
aruncat o privire spre Roger. 


— Cândva, am văzut cum unui om i s-a smuls 


inima din piept, a spus el. Dar nu am văzut să o fi 
mâncat cineva în faţa lui. 

A vorbit aproape cu sfială, ca şi cum şi-ar fi cerut 
iertare pentru sensibilitatea pe care o dovedea. 
Şocat, se uitase la Claire. Atunci o văzuse pe fată 
stând de cealaltă parte a lui Claire, având în braţe 
un coşuleţ cu un copil înăuntru. 


Foarte calmă, indianca îi înmânase coşuleţul lui 
Claire, după care se întorsese şi se furişase prin 
mulțime. 


— Nu s-a uitat nici în stânga, nici în dreapta, ci a 
mers direct în foc. 


— Poftim? 


Roger a simțit un nod dureros în gât, iar 
exclamaţia lui a răsunat ca un orăcăit strangulat. 


Flăcările o învăluiseră pe fată în câteva momente. 
Fiind cu un cap mai înalt decât cei din Jur, Jamie 
văzuse totul cât se putea de clar. 


— Întâi i-au luat foc hainele, apoi părul. Până să 
ajungă la preot, ardea ca o torţă. 


Totuşi, văzuse braţele ei înnegrite ridicate pentru a 
îmbrățișa cadavrul preotului. După câteva 
momente, nu a mai fost posibil să distingă bărbatul 
sau femeia; rămăsese doar o singură siluetă, neagră 
între flăcările înalte. 


— Atunci a izbucnit nebunia. 


Umerii lui Fraser au căzut şi şi-a dus mâna la rana 
de la tâmplă. 


— Știu doar că o femeie a scos un urlet, apoi au 


izbucnit țipete ascuţite şi oamenii au început să 
fugă sau să se bată între ei. 

El încercase să facă şi una, şi alta, apărând-o pe 
Claire şi povara ei, zbătându-se să iasă din 
învălmăşeala oamenilor care se băteau. Însă erau 
prea mulți. Neputând să scape de acolo, o 
împinsese pe Claire spre peretele unei case, luase o 
bucată de lemn ca să se apere şi strigase după Ian, 
mânuind parul ca să alunge pe oricine ar fi 
îndrăznit să se apropie de ei. 


— Apoi un diavol mic a apărut din fum şi m-a lovit 
cu măciuca. 


A ridicat un umăr. 


— M-am întors să lupt cu el, dar alți trei au sărit pe 
mine. 


Primise o lovitură în tâmplă şi căzuse, după care se 
trezise în casa lungă, alături de Roger. 


— De-atunci, n-am mai văzut-o pe Claire. Şi nici pe 
Ian. 


Focul arsese până rămăseseră doar cărbuni, iar în 
casa lungă se făcuse frig. Jamie și-a desfăcut broșa 
şi a tras tartanul peste umeri cât a putut de bine cu 
o singură mână, apoi s-a rezemat cu fereală de 
perete. 


Probabil că avea braţul drept rupt; primise o 
lovitură de măciucă puţin mai jos de umăr, iar 
locul respectiv ba îi amorţea, ba, pe neașteptate, îi 
dădea dureri chinuitoare. Însă, în comparaţie cu 
îngrijorarea pentru Claire şi lan, asta nu conta 
foarte mult. 


Se făcuse foarte târziu. Dacă nu fusese rănită în 
acea luptă, Claire era, probabil, în siguranță, şi-a 
zis el. Bătrâna nu ar fi permis să 1 se facă vreun 
rău. Cât despre Ian... În ciuda temerilor, preţ de o 

clipă a trăit un sentiment de mândrie. lan era un 
bun luptător şi îi făcea cinste unchiului care îl 
învățase să se apere. 


Dar dacă ar fi fost copleșit... sălbaticii aceia erau 
atât de mulți, şi sângele tuturor se înfierbântase... 


S-a foit neliniștit, străduindu-se să alunge gândul 
de a-i da surorii lui veşti proaste despre băiatul ei 
cel mai mic. lisuse, ar fi preferat să-i fie smulsă 
inima din piept şi mâncată în faţa ochilor lui; ar fi 
fost acelaşi lucru. 


Încercând să își abată atenţia — în orice mod — de la 
acele temeri, s-a mișcat din nou şi a examinat la 
întâmplare ceea ce se afla în umbrele casei. Un 
urcior cu apă, un cadru rupt de pat şi una sau două 
piei zdrenţuite, care zăceau mototolite pe podea 
drept aşternuturi. 


MacKenzie stătea ghemuit lângă foc, fără să ia în 
seamă frigul. Îşi ţinea braţele împreunate pe 
genunchi şi capul plecat, cufundat în gânduri. Fără 
să-şi dea seama că Jamie îl privea, s-a întors pe 
Jumătate. 


Cu ranchiună, Jamie a trebuit să admită că tânărul 
era bine făcut. Picioare lungi și umeri lați; ar fi 
avut o alonţă bună pentru a lupta cu sabia. Era la 
fel de înalt precum cei din neamul MacKenzie de 
Leoch — şi de ce nu? s-a gândit el. Omul era 
urmașul lui Dougal, chiar dacă după mai multe 
generaţii. 


Ideea 1 s-a părut deopotrivă tulburătoare şi ciudat 
de liniştitoare. Când trebuise, ucisese oameni şi 
mai toate fantomele lor îl lăsau să doarmă noaptea, 
fără să se agite. Însă moartea lui Dougal era una pe 
care o retrăise de nenumărate ori; se trezea asudat, 
având în urechi ultimele cuvinte mute ale lui; 
cuvinte rostite în gâlgâitul sângelui din gură. 

Nu avusese de ales; ucidea sau era ucis, şi fusese 
la un pas de moarte. Şi totuşi... Dougal MacKenzie 
fusese tatăl lui vitreg şi, dacă era cinstit, în parte îl 
iubise pe acel bărbat. 


Da, era oarecum liniştitor să ştie că din Dougal 
rămăsese măcar o părticică. Cealaltă parte a acestei 
moşteniri MacKenzie era ceva mai tulburătoare. 
Văzuse ochii tânărului când se trezise, verzi, 
sclpitori şi hotărâți, și stomacul i se strânsese o 
clipă, amintindu-și de Geillis Duncan. 


Voia ca fiica lui să fie legată de progenitura unei 
vrăjitoare? L-a măsurat pe Roger fără fereală. 
Probabil că era mai bine că pruncul Briannei nu 
era din sângele acestui om. 


— Brianna, a spus Mackenzie, ridicându-și brusc 
capul de pe genunchi. Ea unde e? 


Jamie a tresărit, şi o lamă înroşită în foc i-a ars 
braţul, făcându-l să transpire. 


— Unde? a zis el. La River Run, cu mătuşa ei. E în 
siguranţă. 


Inima îi bubuia în urechi. Iisuse, omul ăsta era 
capabil să-i citească gândurile? Ori avea viziuni? 


Ochii verzi ai lui Roger erau întunecați în lumina 
scăzută. 


— De ce ai adus-o pe Claire, şi nu pe Brianna. De 
ce nu a venit cu tine? 


Jamie 1-a întors privirea rece. O să se lămurească 
dacă îi citea gândurile. Dacă nu, ultimul lucru pe 
care era dispus să-l mărturisească în acele 
momente era adevărul; aveau timp destul pentru 
asta când — şi dacă — vor pleca în siguranță de 
acolo. 

— Dacă aş fi crezut că pot, aş fi lăsat-o acolo şi pe 
Claire. Dar e încăpăţânată ca un catâr. Să fi legat-o 
de mâini și de picioare, şi tot n-aş fi împiedicat-o 
să vină. 


Ceva întunecat a licărit în ochii lui MacKenzie — 
îndoiala sau durerea? 


— N-aş fi crezut că Brianna e genul de fată care să 
dea prea multă ascultare tatălui ei, a spus el. 


Glasul lui a sunat destul de tăios — da, durere şi un 
fel de gelozie. 


Jamie s-a liniștit puţin. Nu era vorba de citirea 
gândurilor. 


— Adevărat? Păi atunci, probabil că nu o cunoşti 
chiar atât de bine, a replicat el. 


A vorbit pe un ton destul de amabil, dar cu o notă 
de sarcasm care i-ar fi făcut pe unii să îi sară la 
beregată. 


Dar Mackenzie nu era genul acela de om. S-a 
îndreptat de spate şi a inspirat adânc. 


— O cunosc bine, a zis el calm. Doar mi-e soţie. 


Jamie s-a îndreptat şi el de umeri şi a scrâșnit din 
dinţi, scoțând un şuierat din cauza durerilor. 


— Ei, pe naiba! 
Sprâncenele negre ale lui MacKenzie au coborât. 
— Suntem legaţi prin jurământ. Nu ţi-a spus? 


Nu îi spusese, dar nici el nu îi oferise multe şanse 
de a o face. Prea furios la gândul că ea dorise să se 
culce cu acest bărbat, iritat la gândul că îl prostise, 
mândru ca Lucifer şi suferind dureri diavolești din 

această cauză, o dorise perfectă şi descoperise doar 
că era la fel de umană ca și el. 


— Când? a întrebat Jamie. 


— La începutul lunii septembrie, la Wilmington. 
Când... cu puţin timp înainte ca eu să o las acolo. 


Recunoașterea a venit împotriva voinţei lui, iar 
prin vălul negru al propriei vinovăţii, Jamie a 
văzut o reflectare a ei pe faţa lui MacKenzie. La 
fel de meritată ca şi a lui, a gândit el furios. Dacă 
lașul ăsta nu ar fi părăsit-o... 


— Nu mi-a spus. 


A observat foarte clar expresia de îndoială şi de 
durere din ochii lui MacKenzie. Era îngrijorat că 
Brianna nu îl mai dorea, pentru că altfel ar fi venit 
după el. Şi-a dat seama că nu exista nicio putere pe 
pământ care să o împiedice pe Claire să fie alături 
de el, dacă ar fi socotit că el era în primejdie, şi a 
simțit un val de teamă reînnoită; unde era ea 
acum? 


— S-o fi gândit că nu vei socoti jurământul drept 
formă legală de căsătorie, a spus încet Mackenzie. 


— Ori poate ea nu l-a considerat astfel, a sugerat 
Jamie cu cruzime. 


Ar fi putut să îi aducă alinare lui Roger spunându-i 
adevărul — că Brianna aștepta un copil —, dar nu 
era într-o dispoziţie caritabilă. 


Se întunecase, dar chiar și aşa a reușit să vadă fața 
îmbujorată a lui MacKenzie, care strângea în mâini 
o piele de căprioară zdrenţuită. 


— Aşa am crezut şi eu, s-a mulțumit el să spună. 

Jamie a închis ochii şi nu a mai vorbit. Ultimii 
tăciuni din foc s-au stins, lăsându-i în beznă. 

6l 


MISIUNEA UNUI PREOT 


Mirosul de ars plutea în aer. Am trecut aproape de 
groapa în care se făcuse rugul şi mi-a fost 
imposibil să nu văd din coada ochiului mormanul 
de fragmente carbonizate, lemne sfărâmate, tivite 
de cenușă albă. Am sperat că era vorba de lemn. 
M-am temut să mă uit direct. 


M-am  poticnit pe pământul îngheţat, dar 
însoțitorul meu m-a prins de braț. M-a ridicat fără 
nicio vorbă şi m-a împins spre o casă lungă în faţa 
căreia stăteau de pază doi indieni, zgribuliți din 
cauza vântului înghețat care umpluse aerul cu 
cenușă. 


Nu dormisem şi nici nu mâncasem, deşi mi se 
oferise hrană. Labele picioarelor şi degetele 
mâinilor îmi erau reci. Am auzit vaiete ascuţite 
venind dinspre o casă de la capătul celălalt al 
satului şi, dominând vaietele, incantațiile unui 
cântec de moarte. Cântau pentru fata aceea ori 
pentru altcineva? M-am înfiorat. 


Paznicii s-au uitat la mine și s-au dat deoparte. Am 
ridicat clapa din piele de la ușă și am intrat. 


Era întuneric, focul dinăuntru era stins ca şi rugul 


de afară. Lumina cenușie ce pătrundea pe gaura 
pentru fum mi-a îngăduit să văd totuşi pe podea un 

morman de piei şi stofe. Un petic de tartan roșu se 
zărea în acel talmeş-balmeș şi am simţit o undă de 
ușurare. 


— Jamie! 


Mormanul s-a mişcat şi din el a răsărit capul cu 
părul ciufulit al lui Jamie. Arăta destul de slăbit din 
cauza oboselii. Alături de el se afla un tânăr 
bărbos, cu părul negru, care mi s-a părut ciudat de 
familiar. Apoi s-a mișcat spre lumină şi am văzut 
ochii verzi sclipind. 


— Roger! am exclamat eu. 
Fără să scoată niciun cuvânt, s-a ridicat şi m-a 
cuprins în braţe. M-a strâns atât de tare, încât 


aproape că am rămas fără suflare. 


Era îngrozitor de slab; i-am simțit toate coastele. 
Însă nu era mort de foame, duhnea, dar emana 
mirosurile obişnuite de praf şi de sudoare acră, nu 
miasma de drojdie de bere pe care o degajă cei 
subnutriți. 


— Roger, eşti teafăr? 


Mi-a dat drumul şi l-am măsurat de sus până jos, 
căutând urme de răni. 


— Da, a spus el, cu glas gros din cauza somnului şi 
a emoției. Bree? E bine? 


— Da, e bine, l-am asigurat eu. Ce ai păţit la picior? 


Avea pe el doar o cămașă jerpelită și o cârpă pătată 
de sânge înfășurată în jurul labei piciorului. 


— O tăietură. O nimic toată. Unde e Brianna? 


Neliniștit, m-a prins de braţ. 

— Intr-un loc numit River Run, cu strămătuşa ei. 
Nu ti-a spus Jamie? E... 


Apucându-mă de braţ, Jamie m-a întrerupt. 
— Englezoaico, tu cum te simţi? 
— Bine, eu... Dumnezeule, ce-ai păţit? 


Atenţia mi-a fost distrasă de la Roger când l-am 
văzut mai bine pe Jamie. Nu contuzia urâtă de la 
tâmplă sau sângele de pe cămaşă mi-au sărit în 
ochi, ci felul nefiresc în care îşi ținea braţul drept. 


— S-ar putea să fie rupt, a spus el. Mă doare 
cumplit. Vrei să arunci o privire? 


Fără să aștepte răspuns, s-a întors şi s-a îndepărtat, 
după care s-a aşezat greu lângă patul sfărâmat. L- 
am bătut uşor cu palma pe umăr pe Roger şi m-am 
dus după Jamie, punându-mi tot felul de întrebări. 
Jamie nu ar fi recunoscut în faţa lui Roger 
Wakefield că are dureri nici dacă fragmente de os 
i-ar fi ieşit prin carne. 


— Ce pui la cale? am murmurat eu îngenunchind 
lângă el. 

I-am pipăit brațul prin cămașă — nu avea fracturi 
multiple. I-am suflecat mâneca pentru a vedea mai 


bine. 


— Nu i-am spus de Brianna, mi-a explicat el în 
şoaptă. Şi cred că e mai bine să nu afle acum. 


L-am privit lung. 
— Nu putem face asta! Trebuie să ştie. 


— Vorbeşte mai încet. Da, ar trebui să afle de copil, 
dar nu despre celălalt, despre Bonnet. 

Mi-am muşcat buza şi am continuat să palpez 
delicat în josul bicepsului. Avea una dintre cele 
mai urâte vânătăi pe care le văzusem vreodată; o 
pată uriaşă de culoare violacee — dar mă îndoiam 
că braţul nu era rupt. 


Nu eram prea convinsă de sugestia lui. 


Mi-a văzut expresia de îndoială de pe faţă şi m-a 
strâns tare de mână. 


— Nu încă și nu aici. Lasă lucrurile aşa până 
plecăm în siguranţă. 


M-am gândit o vreme, cât am sfâşiat mâneca şi am 
folosit-o pentru a-i imobiliza braţul. Vestea că 
Brianna era însărcinată va fi un şoc pentru Roger. 
Probabil că Jamie avea dreptate; nu se ştia cum va 
reacționa Roger când va afla de viol şi deocamdată 
eram foarte departe de casă şi de libertate. Era 
preferabil să aibă mintea limpede. În cele din 
urmă, împotriva voinței mele, am încuviinţat cu o 
mișcare din cap. 


— In regulă, am spus cu voce tare, ridicându-mă. 
Nu cred că e rupt, dar bandajul te va ajuta întru 
câtva. 


L-am lăsat pe Jamie aşezat pe podea şi m-am dus 
la Roger, simţindu-mă ca o minge de ping-pong. 


— Cum e piciorul? 


M-am lăsat în genunchi ca să desfac cârpa 
murdară, dar el m-a oprit, punându-mi imediat 
mâna pe umăr. 


— Brianna. Am înţeles că e ceva anapoda. E 
cumva?... 


— Da, e însărcinată. 

Indiferent ce posibilități se învârtejiseră prin 
mintea lui, aceea fusese exclusă. Nu e posibil să 
interpretezi greşit uimirea extremă. A clipit 
nedumerit, arătând de parcă l-aş fi lovit cu o secure 
în moalele capului. 


— Eşti sigură? 
— E deja în şapte luni şi se vede de departe. 


Jamie se apropiase atât de tăcut, încât niciunul 
dintre noi nu-l auzise. Vorbise cu răceală și 
privirea îi era şi mai glacială, dar Roger trecuse 
deja de starea în care să observe asemenea 
subtilități. 


Ochii îi sclipeau de emoție, iar șocul 1 se vedea 
clar pe față, în ciuda bărbii dese. 


— Gravidă? Dumnezeule, dar cum? 


Jamie a scos un sunet disprețuitor din gât. Roger s- 
a uitat la el, apoi şi-a mutat privirea în altă parte. 


— Adică n-am crezut că e posibil... 


— Cum? Da, nu te-ai gândit, iar acum fiica mea va 
trebui să plătească prețul plăcerii tale! 


Auzind asta, Roger a întors capul şi s-a uitat 
pătrunzător la Jamie. 


— Nu va plăti, în niciun caz! Doar ţi-am spus că 
este soția mea! 


— Adevărat? am întrebat eu, tresărind în timp ce 
desfăceam bandajul primitiv. 


— Sunt legați prin jurământ, a zis Jamie ranchiunos. 
Dar de ce fata nu ne-a spus asta? 

Socotea, că puteam răspunde la acea întrebare — şi 
nu doar într-un singur fel. Cel de-al doilea răspuns 
nu era unul pe care să îl rostesc în faţa lui Roger. 


Ea nu spusese pentru că era însărcinată şi credea 
că asta se întâmplase cu Bonnet. În consecinţă, se 
gândise probabil că era mai bine să nu aducă vorba 
de legământul lor, astfel încât să îi lase lui Roger o 
cale de scăpare — în cazul că el voia asta. 


— Cel mai probabil fiindcă şi-a închipuit că nu vei 
considera jurământul drept o căsătorie adevărată, 
am spus eu. l-am povestit despre căsătoria noastră; 
despre contract și despre faptul că tu ai insistat să 
ne căsătorim cu preot, în biserică. Ea nu a vrut să- 
ti spună nimic despre un lucru pe care considera că 
tu nu îl vei aproba — a încercat să-ţi cânte în strună. 


Jamie a avut înțelepciunea de a părea rușinat de 
acea afirmaţie, dar Roger a ignorat argumentul. 


— Şi se simte bine? a întrebat el, aplecându-se şi 
prinzându-mă de braţ. 


— Da, e bine, l-am asigurat, sperând că era 
adevărat. A vrut să ne însoţească, dar bineînţeles că 
nu puteam să îi îngăduim așa ceva. 


— A vrut să vină? 


Ochii i s-au luminat, bucuria şi uşurarea i se citeau 
clar pe față, în ciuda murdăriei și a bărbu. 


— Inseamnă că nu a... 


S-a oprit brusc şi s-a uitat pe rând la mine și la 
Jamie. 


— Când l-am întâlnit... pe munte, domnul Fraser a 
părut să creadă că ea... hm, a spus că... 

— A fost o neînțelegere îngrozitoare, am intervenit 
eu imediat. Nu ne spusese despre jurământ, iar noi, 
când am văzut că era însărcinată, am presupus că... 


Privindu-l pe Roger fără o plăcere deosebită, Jamie 
căzuse pe gânduri, dar s-a trezit la realitate când l- 
am înghiontit în coaste. 


— Ah, da, a spus el, destul de ţâfnos. O greșeală. I- 
am prezentat domnului Wakefield scuzele mele și 
i-am spus că voi face tot posibilul ca să îndrept 
lucrurile. Dar acum trebuie să ne gândim la altele. 
Englezoaico, l-ai văzut pe lan? 


— Nu. 


Mi-am dat seama în acel moment că lan nu era cu 
ei și am simțit un val brusc de frică în stomac. 
Jamie arăta sumbru. 


— Englezoaico, unde ţi-ai petrecut noaptea? 
— Am fost cu... Oh, Iisuse! 


I-am ignorat întrebarea pentru moment, pentru că 
văzusem piciorul vătămat al lui Roger. Carnea era 
umflată şi înroşită pe jumătate din laba piciorului, 
cu o ulcerație gravă pe marginea tălpi. Am apăsat 
ferm şi am simțit moliciunea neplăcută a micilor 
acumulări de puroi sub piele. 


— Ce s-a întâmplat cu piciorul tău? 


— M-am tăiat când încercam să scap de indieni. Mi 
l-au legat şi au pus nişte prafuri din plante, dar 
infecția a crescut şi a scăzut. Trece, apoi se 
agravează. 


A ridicat ochii; chiar aşa urât cum arăta, nu 


piciorul îi reținea atenția. A privit spre Jamie, semn 
că era gata să ia o hotărâre. 

— Inseamnă că nu Brianna v-a trimis atunci să mă 
găsiţi? Nu v-a rugat să... să scăpaţi de mine? 


— Nu, a spus Jamie, deşi întrebarea îl luase prin 
surprindere. 


A zâmbit scurt, trăsăturile lui căpătând un farmec 
brusc. 


— A fost doar ideea mea. 
Roger a inspirat profund şi a închis ochii o clipă. 


— Slavă Cerului! a spus el. Am crezut că... Ne-am 
certat cumplit, chiar înainte de a mă despărți de ea, 
şi mi-am închipuit că de aceea nu v-a spus de 
legământul nostru; fiindcă hotărâse să nu se mărite 
cu mine. 


Pe frunte 1-au apărut broboane de sudoare, fie din 
cauza veștii, fie din cauză că îi atingeam laba 
piciorului. A zâmbit, oarecum îndurerat. 


— Faptul că a pus pe cineva să mă bată până la 
moarte sau să mă vândă ca sclav mi s-a părut cam 
deplasat chiar şi pentru o femeie cu un 
temperament ca al ei. 


— Hmm, a făcut Jamie, roşind. Ți-am spus că-mi 
pare rău pentru ce am făcut. 


— Ştiu. 


Roger s-a uitat o clipă la Jamie, semn evident că 
încerca să ia o hotărâre. A inspirat adânc şi mi-a 
îndepărtat cu delicateţe mâna de pe rana de la 
picior. S-a îndreptat de spate și s-a uitat direct în 
ochii lui Jamie. 


— Vreau să vă spun ceva. Motivul pentru care ne- 
am certat. Ţi-a spus ce a făcut-o să vină aici ca să 

te găsească? 


— Anunţul despre moartea noastră? Da, ne-a spus. 
Doar nu-ţi închipui că altfel aș fi lăsat-o pe Claire 
să vină cu mine. 


— Poftim? 
Roger s-a uitat derutat la Jamie. 


— Nu se poate întâmpla în două feluri. Dacă eu şi 
Claire vom muri la Fraser's Ridge peste şase ani, 
nu avem cum să murim aici, ucişi de irochezi 
înainte de asta, corect? 


L-am privit concentrată. Acel amănunt aparte îmi 
scăpase. Era copleşitor; practic, deveniserăm 
nemuritori, măcar pentru o vreme. Dar asta ar 
însemna să presupunem că... 


— Asta presupune că trecutul nu se poate schimba — 
că noi nu putem, adică. Puteţi crede asta? a 
întrebat Roger cu un aer hotărât, aplecându-se 
puțin în față. 


— Să mă ia naiba dacă ştiu. Tu aşa crezi? 


— Da, a spus Roger sec. Sunt convins că trecutul nu 
poate fi schimbat. De aceea am făcut-o. 


— Ce anume? 
Şi-a umezit buzele, după care a continuat. 


— Am descoperit acel anunţ mortuar cu mult 
înaintea Briannei. M-am gândit totuşi că ar fi 
inutilă încercarea de a schimba lucrurile. Așa că... 
i-am ascuns acest lucru. 


Şi-a mutat privirea de la mine la Jamie. 

— Acum ştiţi. Nu am vrut ca ea să vină aici; am 
făcut totul ca să o ţin departe de voi. ŞI... m-am 
temut că o voi pierde, a încheiat el simplu. 


Spre surprinderea mea, Jamie s-a uitat brusc la 
Roger cu un aer aprobator. 


— Inseamnă că ai vrut să fie în siguranţă, da? Să o 
protejezi? 


Roger a încuviinţat din cap, iar ușurarea i-a 
alungat încordarea din umeri. 


— Deci înţelegi? 


— Da. E primul lucru pe care îl aud care mă face să 
am o părere bună despre tine, domnule. 


Dar eu nu-i împărtăşeam părerea în acele 
momente. 


— Ai descoperit asta şi nu i-ai spus? 


Am simțit că sângele îmi inundă obrajii. Roger a 
observat şi şi-a ferit privirea. 


— Nu. Ea... din păcate, a văzut lucrurile ca tine. A 
crezut... în fine, a zis că o trădasem și... 


— Dar ai făcut-o! Ai trădat-o pe ea şi ne-ai trădat și 
pe noi! Dintre toate lucrurile... Roger, cum de-ai 
putut face aşa ceva? 


— A procedat bine, a spus Jamie. La urma 
urmelor... 


M-am întors spre el furioasă la culme și l-am 
întrerupt. 


— Ba nu! A păstrat secretul în mod deliberat față de 


ea și a încercat să o împiedice să... Nu înţelegeți? 
Dacă el ar fi reușit, nu ai fi văzut-o niciodată. 

— Ba înţeleg. Şi ce a pățit nu s-ar mai fi întâmplat, 
a zis el şi s-a uitat concentrat spre mine. Imi doresc 
să nu se fi întâmplat asta. 


Mi-am înghițit suferința și furia până am socotit că 
puteam vorbi din nou fără să mă înec. 


— Nu cred că ea ar fi procedat astfel, am zis eu 
încet. Şi ea trebuia să spună. 


Roger a intervenit înainte ca Jamie să poată 
răspunde. 


— Ce a păţit ea nu s-ar mai fi întâmplat — adică să 
rămână însărcinată? 


Nu aştepta răspuns; îşi revenise cu totul din şocul 
provocat de veste, astfel că începea să analizeze, 
ajungând aproape imediat la aceleași concluzii 
neplăcute la care ajunsese şi Brianna în urmă cu 
câteva luni. A întors capul spre mine și m-a privit 
cu ochi măriți de groază. 


— E în şapte luni, aşa ai spus. Iisuse! Nu se poate 
întoarce! 


— Nu acum! am spus cu amărăciune. Ar fi putut 
pleca atunci când am aflat. Am încercat să o 
conving să pornească spre Scoţia ori măcar spre 
Indii — mai există o deschidere acolo. Dar nu a 
vrut. Nu a vrut să plece fără să afle ce s-a 
întâmplat cu tine. 


— Ce s-a întâmplat cu mine, a repetat el şi a aruncat 
o privire spre Jamie. 


Jamie a strâns din dinţi şi s-a încordat. 


— Da, a spus el. E vina mea şi nu poate fi 
îndreptată. Ea a rămas prizonieră aici, în trecut. Şi 
nu o pot ajuta altfel decât să te duc înapoi la ea. 

Iar din acest motiv, mi-am dat eu seama, Jamie nu 
voise să-i spună nimic lui Roger; de teamă că, în 
momentul în care el ar fi înţeles că Brianna 
rămânea prinsă în trecut, va refuza să vină cu noi. 
Să plece după ea în trecut era una; să rămână aici 
pentru totdeauna era cu totul altceva. În cursul 
călătoriei până la indieni, pe Jamie nu îl măcinase 
doar sentimentul de vinovăţie legat de Bonnet; 
băiatul spartan căruia un vulpoi îi murseca vintrele 
ar fi recunoscut imediat un suflet pereche, am 
socotit eu, privind spre el cu o tandreţe exasperată. 


Rămas fără cuvinte, Roger s-a uitat la Jamie. 


Înainte de a reuşi să spună ceva, am auzit sunete 
de paşi care se apropiau de ușa colibei. Clapa din 
piele care slujea drept uşă s-a ridicat şi câțiva 
indieni au pătruns înăuntru, unul după altul. 


Ne-am uitat uimiţi la ei; erau aproape 
cincisprezece oameni, bărbaţi, femei şi copii, cu 
toții îmbrăcaţi de călătorie, cu jambiere şi blănuri. 
Una dintre femeile vârstnice ducea în braţe un 
coşuleţ cu un copil şi, fără să ezite, s-a apropiat de 
Roger şi 1 l-a pus în mâini, spunând ceva în limba 
Mohawk. 


Roger s-a uitat încruntat la femeie, neînţelegând 
nimic. Brusc alarmat, Jamie s-a aplecat spre ea şi a 
rostit câteva cuvinte chinuite. Ea a repetat 
nervoasă ce spusese, apoi s-a uitat în spate şi a 
arătat spre un tânăr. 


— Tu eşti... preot, i-a spus acesta nesigur lui Roger, 
apoi a făcut semn spre coșuleţ. Apă. 


— Nu sunt preot. 


Roger a încercat să îi înapoieze coșuleţul femeii, 
dar ea a refuzat să îl ia. 

— Preoot, a spus ea răspicat. Bootează. 


A făcut semn către una dintre însoțitoarele ei mai 
tinere, care avea un vas mic din corn de animal, 
plin cu apă. 


— Părintele Alexandre spus că tu preot... fiu de 
preot, a zis tânărul. 


L-am văzut pe Roger pălind pe sub barbă. 


Jamie se trăsese deoparte, murmurând în franceză 
către un bărbat pe care îl recunoscuse. Apoi s-a 
întors la noi. 


— Aceşti oameni sunt cei rămași din turma păstorită 
de preot, a spus el încet. Sfatul le-a cerut să plece. 
Vor să călătorească până la misiunea Huron de la 
Ste. Berthe, dar ar dori să li se boteze copilul, ca să 
nu moară pe drum. 


I-a aruncat o privire lui Roger. 
— Te cred preot? 
— Evident. 


Roger a coborât privirea spre copilul din braţele 
lui. Jamie a ezitat și s-a uitat spre indienii care 
aşteptau. Stăteau răbdători, cu feţe calme. Însă am 
bănuit ce era în mintea lor. Foc şi moarte, exil — ce 
altceva? Am observat expresia de tristeţe a 
bătrânei care adusese copilul şi mi-am dat seama 
că era bunica lui. 


— In caz de nevoie, i-a şoptit Jamie lui Roger, orice 
bărbat poate oficia ca preot. 


Nu mi-aş fi închipuit că era posibil ca Roger să 
pălească atât de mult, dar aşa s-a întâmplat. S-a 

clătinat puţin, iar bătrâna s-a alarmat şi a întins o 
mână pentru a proteja coşuleţul. 


Insă Roger şi-a revenit și i-a făcut semn din cap 
femeii cu apa să se apropie. 


— Parles-vous francais? i-a întrebat el, şi indienii 
au confirmat, unii dând din cap cu convingere, alții 
şovăind. 


— C'est bien, a spus el şi, respirând adânc, a ridicat 
coşuleţul, arătându-le copilul celor adunaţi acolo. 


Copilul, o frumuseţe cu obraji rotunzi, păr castaniu 
şi cârlhonțat şi piele aurie, a clipit somnoros la 
schimbarea de perspectivă. 


—  Ascultaţi cuvintele Domnului nostru lisus 
Hristos, a spus Roger clar în franceză. Dând 
ascultare Domnului nostru lisus şi convinși de 
prezența Lui printre noi, îl botezăm pe cel care a 
fost chemat să fie al Lui. 


Fireşte, m-am gândit în timp ce îl urmăream. Era 
fiu de preot, ca să spunem așa; îl auzise de multe 
ori pe reverend dând sacramentul botezului. Chiar 
dacă nu își amintea toată slujba, părea să o ştie în 
linii mari. 


A dat copilul să treacă din mână în mână printre 
cei prezenți — pentru că așa se înţelesese cu ei — 
urmărind şi întrebând pe fiecare cu glas scăzut. 


— Qui este votre Seigneur, votre Sauveur? Cine 
este Domnul şi Mântuitorul vostru? 


— Promiteţi să îi spuneţi acestui copil vestea 
Evangheliei şi tot ce poruncește lisus, şi prin 
purtarea voastră să întăriui legăturile familiei lui cu 
casa Domnului? 

Drept răspuns, toţi au dat din cap. 


— Oui, certainement. Je le promets. Nous le feront. 
Da, bineînţeles. Promit. Așa vom face. 


In cele din urmă, Roger s-a întors şi i-a încredințat 
copilul lui Jamie. 


— Cine este Domnul şi Mântuitorul tău? 


— [isus Hristos, a răspuns el fără să ezite, apoi 
copilul mi-a fost dat mie. 


— Crezi în El? 


Am privit faţa nevinovată a copilului și am răspuns 
în numele lui. 


— Da. 


Roger a luat coșulețul, i l-a dat bunicii, după care, 
înmuind o crenguţă de ienupăr în vasul cu apă, a 
stropit copilul pe cap. 


— Te botez... a început el, dar s-a oprit şi mi-a 
aruncat o privire panicată. 


— E fată, i-am şoptit, iar el a dat din cap şi a 
coborât din nou crenguţa de ienupăr. 


— În numele Tatălui, al Fiului şi al Sfântului Duh, 
te botez Alexandra. Amin. 


După plecarea micului grup de indieni creștinați, 
nu am mai primit nicio vizită. Un războinic ne-a 
adus lemne de foc şi ceva de mâncare, dar a 
ignorat întrebările lui Jamie şi a plecat fără să 
scoată nicio vorbă. 


— Credeţi că ne vor ucide? a întrebat Roger, după o 
perioadă de tăcere. 

Incerca să zâmbească, dar buzele i-au tresărit 
nesigur. 


— Să mă ucidă pe mine, mai precis. Presupun că 
voi doi sunteţi în siguranță. 


Nu părea îngrijorat. Văzându-i umbrele şi ridurile 
adânci de pe față mi-am dat seama că pur şi simplu 
era prea epuizat ca să se mai teamă de ceva. 


— Nu ne vor ucide, am spus şi mi-am trecut o mână 
prin părul încâlcit. 


Mi-am dat seama ca prin ceaţă că şi eu eram la 
capătul puterilor; nu dormisem de mai bine de 
treizeci şi şase de ore. 


— Începusem să vă povestesc. Mi-am petrecut 
noaptea în casa lui Tewaktenyonh. Acolo s-a ținut 
Sfatul Mamelor. 


Nu-mi spuseseră totul; niciodată nu făceau asta. 
Însă la sfârșitul îndelungatelor ore de ceremonie şi 
discuţii, fata care vorbea engleză îmi spusese atât 
cât doreau femeile să ştiu, după care m-au trimis la 
Jamie. 


— Câţiva dintre tineri au descoperit ascunzătoarea 
unde era whisky-ul, am spus eu. L-au adus în sat 
ieri şi s-au pus pe băut. Femeile nu au crezut că ei 
faceau ceva necinstit, şi-au închipuit că se 
încheiase deja târgul. Însă apoi, înainte de a 
aprinde focul pentru a-l executa pe preot, între ei s- 
a iscat o ceartă. S-au încăierat, şi câțiva bărbaţi au 
fugit în mulțime şi... un lucru atrage altul. 


Mi-am frecat faţa cu mâna, încercând să-mi 
limpezesc gândurile pentru a continua. 


— In bătaia aceea a fost ucis un om. 


705 


I-am aruncat o privire lui Roger. 
— Fi cred că tu l-ai omorât, aşa e? 


Roger a dat din cap, şi umerii i-au căzut de 
oboseală. 


— Nu ştiu — probabil. Şi ce vor face acum? 


— Păi, le-a luat mult timp să hotărască şi încă nu au 
terminat; au trimis vorbă la Sfatul Mare, dar 
sachem-ul încă nu a luat o hotărâre. 


Am inspirat adânc. 


— Nu te vor ucide, pentru că au luat whisky-ul, și 
ăsta a fost preţul pentru viața ta. Deci au hotărât să 
nu ne ucidă drept răzbunare pentru mortul lor, dar 
în astfel de situaţii obişnuiesc să adopte un dușman 
în cadrul tribului, ca să-l înlocuiască. 


Asta l-a trezit pe Roger din letargie. 
— Să mă adopte? Vor să mă păstreze? 


— Pe unul dintre noi. Unul dintre voi. Nu cred că 
eu reprezint un înlocuitor potrivit, fiindcă nu sunt 
bărbat. 


Am încercat să zâmbesc, dar am dat greș. Toți 
muşchii feţei îmi amorțiseră. 


— Atunci acela trebuie să fiu eu, a spus Jamie încet. 
Uimit, Roger a ridicat capul brusc. 

— Singur ai spus-o; dacă trecutul nu poate fi 
schimbat, atunci nu voi păți nimic. Lăsaţi-mă pe 


mine şi, imediat ce voi putea, o să evadez şi mă 
întorc. 

A pus mâna pe braţul meu înainte de a apuca să 
protestez. 


— Tu şi lan îl duceţi pe MacKenzie la Brianna. 


Apoi s-a uitat la Roger, nelăsând să 1 se citească 
nimic pe chip. 


— La urma urmelor, a spus el încet, ea are nevoie 
de voi doi. 


Roger a dat să riposteze, aşa că am intervenit. 


— Fie ca Domnul să mă păzească de scoțieni 
îndărătnici! am spus eu și m-am uitat urât la 
amândoi. Încă nu au decis. Asta e ce spune Sfatul 
Mamelor. Aşadar, nu are niciun rost să ne certăm 
din cauza asta până când nu aflăm sigur. Și, fiindcă 
tot vorbim de lucruri sigure, am spus, sperând că 
voi abate discuţia pe alt făgaș, unde este lan? 


Jamie m-a privit fix. 


— Nu ştiu, a răspuns el, şi am văzut că mărul lui 
Adam i s-a mișcat în încercarea de a-şi înghiți 
nodul din gât. Dar sper că e în siguranţă în patul 
acelei fete. 


Nu a venit nimeni. Noaptea s-a scurs în tăcere, dar 
niciunul dintre noi nu a dormit bine. Doborâtă de 
oboseală, am moţăit, trezindu-mă de fiecare dată 
când auzeam vreun zgomot afară, iar visele mi-au 
fost o perdea vie și nebunească de sânge, foc şi 
apă. 


Era miezul zilei când am auzit voci apropiindu-se. 
Mi-a sărit inima din piept când am recunoscut una 
dintre ele, iar Jamie era deja în picioare înainte ca 
pielea ce acoperea intrarea să fie dată la o parte. 

— lan? Tu eşti? 

— Da, unchiule. Eu sunt. 

Glasul i-a sunat ciudat; gâfâit şi nesigur. A păşit în 
lumina care venea prin gaura pentru fum şi am 


tresărit de parcă aş fi primit un pumn în stomac. 


Părul îi fusese smuls de pe lateralele capului, iar ce 
mai rămăsese din el stătea ridicat într-o creastă; pe 
spate îi atârna o coadă lungă. Într-o ureche 
proaspăt perforată purta un cercel din argint. 


Avea fața tatuată. Două linii alcătuite din mici 
puncte negre, mai toate încă având o crustă de 
sânge uscat, se întindeau de-a latul fiecărui 
pomete, întâlnindu-se la rădăcina nasului. 


— Unchiule, nu pot rămâne mult, a spus lan. 


Pe sub liniile tatuajului părea palid, dar stătea 
drept. 


— Le-am spus că trebuie să vin la voi ca să ne luăm 
rămas-bun. 


Jamie albise cu totul, până și la buze. 
— lisuse, lan! a şoptit el. 


— Ceremonia de numire e astă-seară, a continuat 
Ian, încercând să nu se uite la noi. Mi-au spus că, 
după ce devin indian, nu mai trebuie să vorbesc 
altă limbă, doar Kahnyen kehaka; nu mai pot să 
vorbesc în engleză sau în gaelică. 


A zâmbit îndurerat. 
— Iar voi nu prea știți limba Mohawk. 


— lan, nu se poate să faci așa ceva! 

— Am făcut-o deja, unchiule Jamie, a zis încet Ian. 
Apoi s-a uitat la mine. 


— Mătușă, vrei să-l spui mamei că nu o voi uita? 
Tata ştie, cred. 


— Vai, lan! 


L-am strâns cu putere în braţe, iar el şi-a petrecut 
braţele cu delicateţe în jurul umerilor mei. 


— Veţi putea pleca mâine-dimineaţă, i-a spus lui 
Jamie. Nu vă vor împiedica. 


l-am dat drumul, iar el a traversat coliba către 
Roger, rămas năucit. lan i-a întins mâna. 


— Imi pare rău pentru ceea ce ţi-am făcut, a spus el 
calm. Să ai grijă de verişoara mea și de copil, da? 


Roger i-a luat mâna şi i-a strâns-o. Şi-a dres glasul 
ŞI şi-a regăsit vocea. 


— Aşa voi face, a răspuns el. Iţi promit. 
Apoi lan s-a întors spre Jamie. 


— Nu, lan, a rostit Jamie. Doamne, nu se poate, 
flăcăule. Lasă-mă pe mine aici! 


Deşi avea ochii plini de lacrimi, lan a zâmbit. 


— Mi-ai spus cândva că viaţa mea nu e menită să 
fie irosită, a zis el. Nu va fi. 


A întins braţele în faţă. 


— Nu te voi uita, unchiule Jamie! 

Cu puţin înainte de apusul soarelui, indienii l-au 
dus pe lan pe malul râului. S-a dezbrăcat la piele și 
a intrat în apa rece, însoțit de trei femei, care l-au 
băgat cu totul în apă şi l-au lovit cu pumnul, 
râzând şi frecându-l cu nisip. Lătrând nebunește, 
Rollo a alergat de colo până colo pe mal. Apoi s-a 
aruncat în apă şi a participat la ceea ce socotea 
probabil drept o joacă, fiind cât pe ce să îl înece pe 
Ian. 


Scena li s-a părut amuzantă tuturor spectatorilor de 
pe mal — mai puţin celor trei albi. 


După ce sângele alb a fost curăţat ritual din corpul 
lui, alte femei l-au şters, l-au îmbrăcat cu haine 
curate şi l-au dus la casa lungă a Sfatului pentru 
ceremonia de numire. 


Toţi oamenii satului s-au îngrămădit înăuntru. Eu, 
Jamie şi Roger am stat tăcuți într-un colţ, 
urmărindu-l pe sachem cântând şi vorbind 
deasupra lui Ian, în timp ce tobele băteau şi o pipă 
aprinsă a trecut din mână în mână. Fata pe care el 
o numea Emily a stat lângă el, privindu-l cu ochi 
scânteietori. L-am văzut pe lan întorcându-i 
privirea, dar lumina care a apărut în ochii lui nu a 
prea reuşit să îmi uşureze durerea din suflet. 


L-au botezat Fratele-Lupului. Fratele său lup stătea 
şi gâfâia la picioarele lui lan, urmărind ritualul cu 
interes. 


La încheierea ceremoniei, peste oameni a coborât 
tăcerea şi, în acel moment, Jamie a ieşit din colţ. 
Toţi au întors capetele spre el când s-a îndreptat 
spre lan şi am văzut mai mulți războinici 
încordându-se dezaprobator. 


Jamie şi-a desprins broga de la tartan, şi-a desfăcut 


centura şi a așezat țesătura purpurie, pătată de 
sânge, pe umărul nepotului său. 

— Cuimhnich, i-a şoptit el şi s-a retras. Să nu uiţi. 


A doua zi dimineaţă, am coborât în tăcere poteca 
îngustă, pentru a ieşi din sat. Alături de noua lui 
familie, lan îşi luase rămas-bun de la noi cu un aer 
oficial, lipsit de orice emoție. Eu nu reușisem să 
fiu la fel de lipsită de simţire şi, văzându-mi 
lacrimile din ochi, lan şi-a muşcat buza de jos ca 
să îşi țină sentimentele în frâu. Jamie îl 
îmbrățișase, îl sărutase pe gură și îl lăsase acolo 
fără să scoată niciun cuvânt. 


Jamie s-a apucat să facă tabăra pentru noapte cu 
eficiența lui obişnuită. Dar mi-am dat seama că 
mintea lui era în altă parte. Și nu era deloc de 
mirare; şi mintea mea era împărțită între 
îngrijorarea față de Ian, care rămăsese la indieni, și 
Brianna care ne aştepta, astfel că nu puteam acorda 
decât puţină importanţă situaţiei noastre. 


Roger a lăsat la pământ un braţ de lemne, lângă 
foc, şi s-a aşezat alături de mine. 


— M-am tot gândit, a spus el încet. La Brianna. 
— Da? Şi eu. 


Eram atât de ostenită, încât probabil că aş fi picat 
în foc cu capul spre flăcări înainte de a putea lua 
apa fiartă de acolo. 


— Ai spus că mai există un cerc de pietre — o 
deschidere, orice ar fi — în Indu? 


— Da. 
M-am gândit o clipă să îi spun totul despre Geillie 


Duncan şi peştera de la Abandawe, dar am 
renunțat. Nu aveam puterea necesară. Poate altă 

dată. Apoi am alungat negura din minte şi am 
înțeles ce spusese. 


— Incă unul? Aici? 
Am privit cu disperare în jur, ca şi cum m-aş fi 
aşteptat să văd un menhir ridicându-se ameninţător 


în spatele meu. 


— Nu chiar aici, a spus el. Undeva, între acest loc şi 
Fraser's Ridge. 


— Aha. 
Am încercat să-mi adun gândurile împrăștiate. 
— Da, ştiu că există unul, dar... 


Apoi gândul mi-a pătruns mai adânc în minte şi l- 
am strâns de un braţ. 


— Vrei să spui că știi unde se află? 


— Ştiai despre asta? a întrebat el, privindu-mă cu 
uimire. 


— Da, eu... uite aici. 


Am scotocit în desaga mea și am scos opalul. Mi l- 
a smuls înainte de a apuca să îi explic. 


— Uite! E la fel; același simbol e scrijelit pe roca 
din cercul acela. De unde Dumnezeu l-ai căpătat? 


— E o poveste lungă, am răspuns. Ţi-o voi spune 
mai târziu. Deocamdată, ştii unde este cercul ăsta? 


Chiar l-ai văzut? 


Atras de agitația noastră, Jamie se apropiase ca să 
afle despre ce era vorba. 


— Un cerc? 

— Un cerc al timpului, o deschidere, o... 


— Am ajuns acolo, mi-a întrerupt Roger explicațiile 
bâlbâite. L-am descoperit întâmplător, când 
încercam să scap de indieni. 


— L-ai putea găsi din nou? Cât de departe e de 
River Run? 


Făceam calcule în minte. Ceva mai mult de şapte 
luni. Dacă ne trebuiau şase săptămâni să ne 
întoarcem, la sosirea noastră Brianna va fi 
însărcinată în opt luni şi jumătate. O puteam duce 
în munți la vreme? lar dacă reușeam, care ar fi 
riscul cel mai mare: să călătorească prin pasaj în 
preajma nașterii sau să rămână aici permanent? 


Roger a căutat ceva la betelia pantalonilor săi 
zdrențăroşi şi a scos un şnur murdar şi plin de 
noduri. 


— Uite! a spus el, prinzând un nod dublu. Asta s-a 
întâmplat la opt zile după ce m-au prins. Opt zile 
de Fraser's Ridge. 


— Şi cel puţin o săptămână de la River Run la 
Ridge, am zis şi am răsuflat adânc, nefiind sigură 
dacă simțeam dezamăgire sau uşurare. Nu vom 
reuşi. 


— Dar vremea se schimbă, a spus Jamie şi a făcut 
un semn cu capul spre un pin mare, cu ace 
albăstrui umede și picurând de apă. Când am venit 
încoace, copacul ăla era acoperit de gheață. 


S-a uitat la mine. 


— Vom putea călători mai uşor; s-ar putea să 
ajungem mai devreme. Sau nu. 

— Sau nu, am replicat eu şi am clătinat din cap fără 
să vreau. Ştii la fel de bine ca mine că primăvara 
înseamnă noroaie. lar prin noroaie se înaintează 
mai greu decât prin zăpadă. 


Mi-am simțit inima bătând mai rar, acceptând 
situația. 


— Nu, e prea târziu, prea riscant. Brianna va trebui 
să rămână. 


Aflat de cealaltă parte a focului, Jamie se uita lung 
la Roger. 


— El nu, a zis Jamie. 

Şocat, Roger a ridicat privirea spre Jamie. 

— Eu... 

S-a oprit, apoi a strâns din dinți şi a continuat. 


— O să rămân. Doar nu vă închipuiți că îi voi 
părăsi. Pe ea şi pe copilul meu? 


Am deschis gura, dar l-am simțit pe Jamie 
încordându-se alături de mine, ca să-mi atragă 
atenția. 


— Nu, am zis eu tăios. Nu. Trebuie să îi spunem. E 
mai bine să ştie de acum. Dacă are vreo importanță 
pentru el, atunci ar fi preferabil să ştie adevărul 
înainte de a o vedea. 


Jamie a strâns din buze, dar a fost de acord. 
— Da, a încuviinţat el. Atunci, povesteşte-i tu. 
— Ce să-mi spuneţi? 


Părul lui Roger era desfăcut, ridicându-se liber în 
jurul capului în vântul serii. Părea mai vioi decât 

atunci când îl găsiserăm, deopotrivă alarmat și 
emoționat. Mi-am luat inima în dinți. 


— S-ar putea să nu fie copilul tău. 


Preţ de un moment, expresia de pe chipul lui nu s- 
a schimbat; apoi cuvintele au căpătat sens. M-a 
prins brusc de brațe, atât de violent, încât am scos 
un țipăt de durere. 


— Ce vrei să spui? Ce s-a întâmplat? 


Jamie a reacționat ca un șarpe care atacă. L-a lovit 
scurt pe Roger sub bărbie, ceea ce l-a făcut să-și 
slăbească strânsoarea asupra mea și l-a aruncat pe 
pământ, unde a rămas lat. 


— Vrea să spună că după ce ai lăsat-o singură, fiica 
mea a fost violată, s-a răstit el. La două zile după 


ce te-ai culcat cu ea. De aceea s-ar putea ca acest 
copil să fie al tău ori nu. 


S-a uitat furios spre Roger. 
— Asta este. Vrei să rămâi alături de ea sau nu? 


Incercând să-şi limpezească mintea, Roger a 
clătinat din cap şi s-a ridicat încet în picioare. 


— Violată. Cine? Şi când? 


— În Wilmington. Un bărbat pe nume Stephen 
Bonnet. El... 


— Bonnet? 


Din expresia de pe fața lui Roger se vedea limpede 
că numele îi era cunoscut. A privit fioros spre 
mine, apoi spre Jamie, şi iar spre mine. 


— Brianna a fost violată de Stephen Bonnet? 

— Aşa am spus. 


Brusc, toată furia pe care Jamie şi-o stăpânise după 
plecarea din sat s-a dezlănţuit. L-a prins pe Roger 
de gât şi l-a izbit de trunchiul unui copac. 


— Şi unde erai tu când s-a întâmplat asta, laşule? 
Era supărată pe tine, aşa că ai fugit şi ai lăsat-o 
singură! Dacă socoteai că trebuie să pleci, de ce nu 
ai adus-o întâi la mine ca să-i port de grijă? 


L-am prins pe Jamie de braţ. 
— Dă- drumul! 


M-a ascultat, după care s-a răsucit şi s-a îndepărtat, 
respirând sacadat. Zdruncinat şi aproape la fel de 
furios ca Jamie, Roger şi-a aranjat straiele 
mototolite. 


— N-am părăsit-o pentru că ne-am certat! Am 
plecat ca să găsesc astea! 


A scotocit prin pantalonii largi şi a sfâşiat o 
cusătură. In palma lui a scânteiat ceva verde. 


— Mi-am riscat viața ca să le iau, ca să o duc înapoi 
în siguranţă prin cerc! Ştiţi unde m-am dus ca să le 
iau, de la cine le-am furat? De la Stephen Bonnet! 
De aceea mi-a luat atât de mult ca să ajung la 
Fraser's Ridge. Nu l-am găsit unde mă aşteptam și 
a trebuit să merg călare în susul şi în josul coastei 
până să aflu unde era. 


Jamie a încremenit, cu privirea aţintită asupra 
pietrei prețioase. La fel şi eu. 


— Am venit din Scoţia pe corabia lui, a continuat 
Roger ceva mai liniştit. Bonnet este un... un... 


— Ştiu ce este. 

Jamie s-a foit, ieşind din transă. 


— Însă s-ar putea ca tot el să fie tatăl copilului fiicei 
mele. 


I-a aruncat lui Roger o privire glacială. 


— De aceea te întreb, domnule MacKenzie, te poți 
întoarce la Brianna și să trăieşti cu ea, ştiind că e 
posibil să poarte în pântec copilul lui Bonnet? Şi 
dacă nu ești în stare, atunci spune-o acum, pentru 
că-ți jur, dacă te apropii de ea şi îi faci vreun rău... 
te voi ucide fără nicio şovăială. 


— Pentru numele lui Dumnezeu! am izbucnit eu. 
Jamie, lasă-i o clipă de gândire! Nu vezi că încă nu 
a apucat să înţeleagă situația? 


Pumnul lui Roger s-a strâns peste piatră, apoi s-a 
deschis. L-am auzit respirând hârâit şi precipitat. 


— Nu ştiu, a zis el. Nu ştiu! 


Jamie s-a aplecat şi a ridicat piatra pe care Roger o 
lăsase să cadă pe pământ. A aruncat-o cu putere la 
picioarele lui Roger. 


— Atunci, pleacă! a spus el. Ia-ţi blestemata de 
piatră şi găseşte-ți cercul! Pleacă, fiica mea nu are 
nevoie de un laş! 


Încă nu scosese geile de pe cai; şi-a luat desagile şi 
le-a aruncat pe spinarea calului. A dezlegat calul 
lui și pe al meu şi a încălecat dintr-o singură 
mișcare. 


— Haide, mi-a spus Jamie. 


M-am uitat neajutorată la Roger. Privea drept spre 
Jamie şi, în lumina focului, ochii săi verzi schpeau 
la fel de puternic precum smaraldul în mâna lui. 

— Duceţi-vă, mi-a şoptit el, fără să-şi dezlipească 
ochii de la Jamie. Dacă voi putea... voi veni şi eu. 


Am simțit că mâinile şi picioarele nu-mi mai 
aparțineau; le mișcam lin, fără să-mi dau seama 
cum. M-am apropiat de cal, am pus piciorul în 
scară şi am încălecat. 


Când am privit în urmă, până și lumina focului 


dispăruse. In spatele nostru nu era decât 
întunericul. 

62 


TREI SFERTURI DE FANTOMĂ 


River Run, aprilie 1770 
— L-au prins pe Stephen Bonnet. 


Brianna a scăpat cutia de joc pe podea. Piesele din 
fildeş s-au împrăștiat în toate părțile şi s-au 
rostogolit sub piesele de mobilier. Rămasă fără 
grai, s-a uitat fix la lordul John, care şi-a așezat pe 
masă paharul cu brandy şi a venit grăbit lângă ea. 


— Vă simțiți bine? Vreţi să vă așezați? Imi cer 
scuze prea plecat. N-ar fi trebuit să... 


— Ba trebuia. Nu, nu pe canapea, pentru că nu voi 
mai fi în stare să mă ridic. 


A refuzat mâna întinsă de lord şi s-a îndreptat încet 
spre un scaun simplu din lemn aflat lângă 
fereastră. După ce s-a aşezat, l-a privit lung pe 
lordul John. 


— Unde? a întrebat ea. Când? 
El nu s-a deranjat să o întrebe dacă ar fi fost cazul 


să ceară vin sau pene arse; era limpede că Brianna 
nu va leşina. 

Şi-a tras un scaun alături de ea, apoi s-a răzgândit 
şi s-a dus spre uşa salonului. A privit de-a lungul 
holului întunecat. În apropierea scării, pe un scaun, 
moțăia o servitoare, la care putea apela dacă avea 
nevoie de ceva. Femeia a ridicat capul imediat ce 
i-a auzit paşii, iar ochii ei au sclipit albi în 
semiîntuneric. 


— Du-te la culcare, i-a spus el. In seara asta nu vom 
mai avea nevoie de nimic. 


Sclava a dat din cap şi s-a îndepărtat târându-şi 
uşor picioarele și relaxându-și umerii; probabil că 
se trezise în zori, iar acum era aproape miezul 
nopții. Şi el era cumplit de obosit după ce venise 
călare de la Edenton, dar vestea nu suferea 
amânare. Sosise la începutul serii, dar acela era 
primul prilej pe care îl găsise pentru a rămâne 
singur cu Brianna. 


A închis uşile duble şi a pus un scaun în faţa lor 
pentru a nu fi întrerupți. 


— A fost prins aici, la Cross Creek, a spus el fără 
nicio introducere, așezându-se lângă ea. Cum 
anume, nu ştiu. Era acuzat de contrabandă. După 
ce i-au descoperit identitatea, i s-au pus şi altele în 
cârcă. 


— Contrabandă cu ce? 
— Ceai şi brandy. Cel puţin, de data asta. 


Şi-a masat ceafa, încercând să scape de amorţeala 
după orele petrecute în șa. 


— Am aflat asta la Edenton; evident, omul e vestit. 
Reputația lui e cunoscută de la Charleston şi până 
la Jamestown. 

S-a uitat mai atent la ea; Brianna se albise la față, 
dar nu avea o paloare cadaverică. 


— A fost condamnat, a spus el încet. Va fi spânzurat 
săptămâna viitoare, la Wilmington. M-am gândit 
că ați dori să ştiţi. 


Brianna a inspirat adânc şi a expirat încet, dar nu a 
spus nimic. El s-a uitat din nou pe furiș la ea, 
nedorind să o privească insistent, și a rămas uimit 
de mărimea pântecului ei. Dumnezeule, era imens! 
În cele două luni care trecuseră de la logodna lor, 
parcă se dublase. 


O parte a abdomenului ei enorm s-a bombat brusc, 
făcându-l să tresară. Începuse să creadă că nu 
dăduse dovadă de înţelepciune spunându-i de 
Bonnet; dacă șocul produs de veste o făcea să 
nască prematur, nu şi-ar fi iertat-o în veci. Şi nici 
Jamie nu-l va ierta. 


Cu sprâncenele împreunate şi concentrată, Brianna 
se uita în gol. Lordul John văzuse iepe gestante 
privind în acel fel; cu totul absorbite de probleme 
interioare. A dat să se ridice pentru a chema pe 
cineva, dar mișcarea a trezit-o pe Brianna din 
transă. 


— Vă mulţumesc, a spus ea. 


Rămăsese încruntată, dar nu mai privea fără ţintă; 
ochii ei albaştri, fixați asupra lui, erau 
deconcertanți — cu atât mai mult cu cât acea 
culoare îi era familiară. 


— Când îl vor spânzura? 
S-a aplecat, lipindu-şi palma pe o parte a 


pântecului. Un alt val s-a unduit ca reacție la 
apăsarea el. 

Lordul John s-a tras în spate şi s-a uitat neliniștit la 
pântecul Briannei. 


— Vinerea viitoare. 
— Acum e la Wilmington? 


Oarecum liniştit de atitudinea ei calmă, lordul a 
întins mâna după paharul abandonat. A luat o 
sorbitură şi a clătinat din cap, simțind căldura 
alinătoare a băuturii răspândindu-i-se în tot 
pieptul. 


— Nu. E încă aici. Nu a fost nevoie de proces, 
pentru că a mai fost condamnat. 


— Deci îl vor duce la Wilmington pentru execuţie? 
Când? 


— Nu am idee. 


Privirea pierdută a revenit; de data asta, cu o 
presimţire rea, lordul John a recunoscut expresia — 
Brianna nu era preocupată de sarcină; făcea 
calcule. 


— Vreau să îl văd. 
Lordul John a băut restul de brandy fără grabă. 


— Nu, a spus cu hotărâre, aşezând paharul pe masă. 
Chiar dacă starea de sănătate v-ar permite să 
călătoriți până la Wilmington, ceea ce nu este 
cazul, a adăugat el, aruncând o privire lateral spre 
abdomenul cu aspect primejdios, dacă ați asista la 
execuţie, asta ar avea efecte foarte grave asupra 
copilului. Vă înţeleg pe deplin sentimentele, draga 
mea, dar... 


— Nu, nu le înțelegeți. Nu ştiţi care îmi sunt 
sentimentele. 

A rostit cuvintele fără patimă, ci cu o convingere 
totală. Lordul s-a uitat la ca un moment, apoi s-a 
ridicat și s-a dus să ia carafa. 


Ea a urmărit lichidul de culoarea ambrei curgând 
în pahar și a așteptat ca el să îl ridice, după care a 
continuat. 


— Nu vreau să-l văd murind. 


— Slavă Cerului! a murmurat el şi a luat o gură de 
brandy. 


— Vreau să stau de vorbă cu el. 


Lichidul a luat-o în jos pe calea greşită şi lordul s-a 
înecat, împrăștiind brandy pe volanele cămășii. 


— Ar fi bine să vă aşezaţi, a spus ea, privindu-l 
printre gene. Nu arătaţi prea bine. 


— Nu-mi dau seama de ce. 

S-a așezat și şi-a căutat batista ca să-și şteargă faţa. 
— Ştiu ce vreţi să spuneţi, a zis ea cu fermitate, așa 
că nu vă mai osteniți. Puteţi interveni ca să îl văd 
înainte de a-l duce la Wilmington? ȘI, înainte de a 


spune nu, puneţi-vă întrebarea ce voi face în acest 
caz. 


Lordul John deschisese gura să spună „nu, 
categoric nu“, dar a închis-o şi a măsurat-o pe 


Brianna din priviri în tăcere. 


— Sper că nu vreţi să mă ameninţaţi din nou, a zis 
el cu un aer degajat. Pentru că dacă veți face asta.. 


— Sigur că nu. 


Brianna a avut inspiraţia de a roși vag. 

— Ei bine, mărturisesc că nu înţeleg ce... 


— O să-i spun mătuşii că Stephen Bonnet este tatăl 
copilului meu. Și o să-i spun şi lui Farquard 
Campbell. Şi lui Gerald Forbes. Şi judecătorului 
Alderdyce. Apoi mă voi duce la sediul garnizoanei 
— cred că acolo este ţinut — și voi vorbi cu 
sergentul Murchison. Dacă nu mă vor lăsa să merg 
la el, mă voi adresa domnului Campbell pentru a- 
mi da aprobare scrisă. Am dreptul să îl văd. 


Lordul s-a uitat la ea printre gene şi a înţeles că 
ameninţarea nu era de formă. Brianna stătea 
imobilă şi masivă ca o statuie din marmură, care 
nu avea cum să fie convinsă cu niciun chip. 


— Dar nu vă gândiţi că veţi declanșa un scandal 
monstru? 


Era o întrebare retorică; încercase doar să câştige 
timp pentru a se gândi. 


— Nu, a spus ea calm. Ce am de pierdut? 


A ridicat o sprânceană și pe față i-a apărut o 
expresie pe jumătate amuzată. 


— Presupun că veţi fi silit să rupeţi logodna. Dar 
dacă ar afla întregul comitat cine e tatăl copilului, 
cred că ar avea acelaşi efect, ținându-i departe pe 
bărbaţii care mă vor de soție. 


— Reputația dumneavoastră... a început el, ştiind 
totuşi că nu avea nicio şansă. 


— În primul rând, nu e chiar cea mai bună. Dacă 
mă gândesc bine, de ce ar fi mai rău pentru mine 
că sunt însărcinată fiindcă m-a violat un pirat decât 
fiindcă sunt o destrăbălată, după cum s-a exprimat 
tata în mod fermecător? 

Nota vagă de amărăciune din glasul ei l-a 
împiedicat pe lord să mai spună ceva. 


— În orice caz, probabil că mătuşa Jocasta nu mă 
va alunga doar pentru că am stârnit un scandal. N- 
o să murim de foame nici eu, nici copilul. Şi n-aş 
putea spune că-mi pasă cum mă numesc 
domnișoarele MacNeill. 


El a luat paharul şi a băut din nou, de astă dată mai 
atent, rămânând cu ochii la Brianna pentru a evita 
alte şocuri. Era curios să afle ce se petrecuse între 
ea ŞI tatăl ei, dar nu a avut nesăbuinţa de a întreba. 
Şi-a lăsat paharul jos. 


— De ce? a rostit el. 
— Ce anume? 


— De ce socotiți că trebuie să staţi de vorbă cu 
Bonnet? Spuneţi că nu vă cunosc sentimentele, 
lucru adevărat, neîndoielnic, a consimțit el, cu o 
urmă de ironie. Însă, oricare ar fi ele, trebuie să fie 
exigente, dacă ați ajuns să vă gândiţi la expediente 
atât de drastice. 


Pe buze i-a apărut treptat un zâmbet, reflectat şi de 
ochi. 


— Imi place felul în care vă exprimaţi, a spus 
Brianna. 


— Sunt deosebit de măgulit. Totuşi, dacă aţi avea 
amabilitatea de a-mi răspunde... 


Ea a oftat atât de adânc, încât flacăra lumânării a 
pâlpâit. Cu o mişcare impunătoare, s-a ridicat în 
picioare şi a căutat ceva în cusătura rochiei. Avea 
un buzunar pe dedesubt, din care a extras o bucată 
de hârtie, împăturită şi uzată, semn că o citise de 
multe ori. 

— Citiţi asta, a spus ea, întinzându-i-o. 


S-a întors cu spatele şi s-a dus la capătul celălalt al 
salonului, unde picturile şi şevaletul ei stăteau într- 
un colţ, lângă cămin. 


Literele scrise cu cerneală neagră l-au izbit pe 
lordul John, dându-i o impresie de familiaritate. 
Mai văzuse doar o dată scrisul lui Jamie Fraser, 
dar fusese de ajuns; nu putea fi confundat. 


Fiica mea, 


N-aş putea spune dacă ne vom revedea. 
Speranța mea fierbinte este că da, şi că 
totul se va îndrepta între noi, dar acel 
eveniment trebuie să rămână în mâinile 
Domnului. Îţi scriu acum în eventualitate 
că El va hotărî altceva. 


M-ai întrebat cândva dacă este drept să 
ucizi drept răzbunare pentru marele rău 
ce ți s-a făcut. Îți spun că nu. De dragul 
sufletului tău, de dragul vieţii tale, 
trebuie să găsești calea iertării. Cu greu 
se câștigă libertatea, dar ea nu este 
rodul crimei. 


Să nu crezi că el va scăpa de răzbunare. 
Un asemenea om poartă în sine 
semințele propriei distrugeri. Dacă nu 
va muri de mâna mea, se va găsi alta. 
Dar nu trebuie să fie mâna ta cea care îl 
doboară. 


Ascultă-mă, de dragul iubirii pe care ţi-o 
port. 

Sub textul scrisorii, scrisese: James Fraser, 
iubitorul şi afectuosul tău tată. Cuvintele fuseseră 
tăiate cu o linie, iar sub ele era scris simplu Tata. 


— Nu mi-am luat rămas-bun de la el. 


Lordul John a tresărit şi a ridicat ochii. Ea era 
întoarsă cu spatele spre el; privea intens peisajul pe 
jumătate terminat de pe șevalet de parcă ar fi fost o 
fereastră. 


El a trecut peste covoraşul din faţa vetrei şi s-a 
oprit lângă ea. Focul se stinsese, și în încăpere se 
făcuse răcoare. Brianna s-a întors cu faţa spre el, 
cu braţele strânse la piept ca să se încălzească. 


— Vreau să fiu liberă, a zis ea încet. Indiferent că 
Roger se întoarce sau nu. Indiferent ce se va 
întâmpla. 


Copilul începuse să se agite; lordul John l-a văzut 
cum se mișcă sub braţele ei încrucișate, ca o pisică 
într-un sac. Înfrigurat şi neliniștit, lordul John a 
inspirat adânc. 


— Sunteţi sigură că vreţi să îl vedeţi pe Bonnet? 
Ea l-a privit din nou lung, cu ochii ei albaștri. 


— Trebuie să găsesc o cale de a-l ierta, așa spune 
tata. Am tot încercat, încă de la plecarea lor, dar nu 
pot. Poate că, dacă îl voi vedea, voi reuşi. Trebuie 
să încerc. 


— Am înţeles. 


Lordul John a oftat prelung, iar umerii i-au coborât 
în semn de capitulare. 


Un licăr slab — ușurare? — a apărut în ochii ei şi el 
a încercat să îi zâmbească. 

— Veţi face asta pentru mine? 
— Da. Dumnezeu mi-e martor, o voi face. 


Lordul John a stins lumânările, păstrând doar una 
pentru a le lumina calea spre camera de culcare. I- 
a oferit braţul și au pășit tăcuți pe holul pustiu, 
tăcerea deplină învăluindu-i într-un soi de pace. La 
poalele scării, el s-a oprit, lăsând-o pe ea să o ia 
înainte. 


— Brianna! 


Aflată cu o treaptă mai sus, ea s-a întors cu un aer 
întrebător. El a ezitat, neștiind cum să ceară ceea 
ce, brusc, îşi dorea foarte mult. A întins mâna. 


— Îmi dai voie să... 


Fără să scoată o vorbă, Brianna i-a luat mâna şi a 
apăsat-o pe pântecul ei. Era cald și foarte ferm. Au 
stat aşa câteva clipe, cu mâna ei ţinând-o pe a lui. 
Apoi lordul John a simțit o împunsătură slabă în 
palmă, care i-a transmis un fior până în inimă. 


— Dumnezeule! a rostit el încântat. E adevărat. 


Ochii ei i-au întâlnit pe ai lui cu un amestec de 
tristeţe şi amuzament. 


— Da, a spus ea. Ştiu. 

Se întunecase bine când au ajuns la cartierul 
general al garnizoanei. Era o clădire mică și 
modestă, părând şi mai măruntă din cauza 


depozitului din spate, care o domina, iar Brianna s- 
a uitat chiorâș la ea. 


— Acolo îl ţin? 


Şi-a simțit mâinile reci, deşi le ținea sub mantie. 

— Nu. 


Lordul John a privit în jur cât a legat cau. La 
fereastră se vedea pâlpâirea unei lumânări, dar 
curtea mică era goală, şi străduţa îngustă rămăsese 
tăcută şi pustie. În apropiere nu existau case ori 
dughene, iar muncitorii din depozit plecaseră de 
mult acasă ca să mănânce de seară și să se culce. 


A întins ambele mâini pentru a o ajuta să coboare 
din căruţă, ceea ce nu era o misiune tocmai uşoară 
pentru el. 


— E tinut în pivniţa de sub depozit, i-a explicat el. 
L-am mituit pe soldatul de strajă ca să ne lase să 
intrăm. 


— Nu pe noi, a spus ea cu glas ridicat, dar la fel de 
controlat ca al lui, însă nu mai puţin ferm. Pe 
mine. Vreau să vorbesc singură cu el. 


Brianna a văzut că lordul a strâns din buze un 
moment, după care a acceptat cu o mișcare din cap 
ŞI s-a destins. 


— Soldatul Hodgepile m-a asigurat că este pus în 
lanţuri, altfel nu aş fi acceptat o asemenea idee. 
După cum stau lucrurile... 


A dat din umeri, pe jumătate iritat, apoi a luat-o de 
brat pentru a o îndruma pe pământul plin de 
făgaşe. 


— Hodgepile? 
— Soldat Arvin Hodgepile. De ce? Îl cunoaşteţi? 


Brianna a clătinat din cap şi, cu mâna liberă, şi-a 
ridicat poalele rochiei ca să nu măture pământul. 


— Nu. Am auzit numele, dar... 

Uşa clădirii s-a deschis, iar dinăuntru s-a revărsat 
lumină în curte. 


— *Mneavoastră sunteți, milord? 


Un soldat s-a uitat precaut în jur. Hodgepile era 
slab, avea faţa îngustă şi încheieturile ţepene ca ale 
unei marionete. Când a văzut-o pe Brianna a 
tresărit şi s-a tras înapol. 


— Vai! Nu mi-am dat seama... 


— Nu e nevoie, a sunat glacial vocea lordului John. 
Arată-ne drumul, te rog. 


Soldatul a aruncat o privire precaută spre trupul 
masiv al Briannei, apoi a ridicat felinarul şi i-a 
condus spre o uşiță laterală care dădea în depozit. 


Hodgepile nu era doar slăbuţ, ci şi scund, dar 
mergea semeţ ca să compenseze statura măruntă. 
Umblă de parcă ar avea un băț înfipt în fund. Da, 
a gândit Brianna, urmărindu-l cu interes în timp ce 
păşea în faţa lor. Acesta trebuia să fie omul pe care 
Ronnie Sinclair 1-l descrisese mamei ei. Dacă se 
gândea bine, câți de-alde Hodgepile puteau exista? 
Poate că va reuși să discute cu el după ce termina 
cu... dar gândurile i s-au oprit imediat ce 
Hodgepile a descuiat ușa depozitului. 


Noaptea de aprilie era rece şi proaspătă, însă aerul 
dinăuntru era apăsător din cauza duhorii de smoală 
şi de terebentină. Brianna a simțit că se sufocă. I se 
părea că molecule de răşină plutesc prin aer şi 1 se 
lipesc de piele. Brusc a avut impresia copleșitoare 
că era prinsă într-un bloc de ambră care se 
solidifică şi s-a împleticit, cât pe ce să îl trântească 
şi pe lordul John. 


Depozitul era aproape plin, în spațiul vast se 
îngrămădeau forme voluminoase. Butoaie de 

smoală, pe pereții cărora se prelingeau dâre negre 
şi lipicioase, se zăreau în umbrele cele mai 
îndepărtate, în vreme ce pe rafturile din lemn de 
lângă ușile duble din faţă erau stivuite butoiașe cu 
brandy şi cu rom, pregătite pentru a fi rostogolite 
pe rampe până la docuri, spre barjele care așteptau 
mai jos, pe apă. 


Umbra soldatului Hodgepile se lungea şi se scurta 
pe măsură ce trecea printre șirurile înalte de 
butoaie şi lăzi, iar zgomotul pașilor lui suna 
înfundat în stratul gros de talaş de pe podea. 


— ... trebuie să avem grijă să nu ia foc... 


Vocea lui subţire şi șuierată a plutit spre Brianna, 
care a văzut umbra lui ca de marionetă fluturând o 
mână palidă. 


— Trebuie să fu atent unde aşezi felinarul, nu? Deşi 
dedesubt nu e nicio primejdie... 


Depozitul era construit deasupra fluviului, pentru a 
uşura încărcarea, partea din față era din scândură, 
însă jumătatea din spate a clădirii avea podeaua 
din cărămidă. Brianna a observat cum ecoul 
paşilor s-a schimbat când au traversat granița 
dintre lemn și cărămidă. Hodgepile s-a oprit la o 
trapă făcută în podeaua din cărămidă. 


— Milord, staţi mult acolo? 


— Nu mai mult decât este nevoie, i-a răspuns sec 
lordul John. 


A luat felinarul și a aşteptat în tăcere cât Hodgepile 
a ridicat trapa şi a rezemat-o. Inima Briannei bătea 
puternic; îi simţea fiecare zvâcnet ca pe o lovitură 
în piept. 


731 


Un şir de trepte din cărămidă roşie cobora în 
întuneric. Hodgepile a scos inelul cu chei și le-a 
numărat în lumina felinarului, asigurându-se că o 
alesese pe cea corectă înainte de a coborî. S-a uitat 
suspicios spre Brianna, după care le-a făcut semn 
să-l urmeze. 


— Tot e bine că au făcut treptele suficient de late 
pentru butoiaşele de rom, a murmurat ea către 
lordul John, ţinându-se de brațul lui în timp ce 
cobora treaptă cu treaptă. 


Şi-a dat seama imediat de ce soldatul Hodgepile nu 
se temea de izbucnirea unui incendiu acolo jos; 
aerul era atât de umed, încât nu ar fi fost surprinsă 
să vadă ciuperci crescând pe pereţi. Undeva se 
auzea o apă care curgea, iar cărămizile umede 
schpeau în lumina felinarului. Gândacii de 
bucătărie fugeau din calea luminii, iar aerul 
mirosea a mucegai şi a umezeală. 


Brianna s-a gândit brusc la culturile de penicilină 
ale mamei ei şi a simțit un nod în gât. Apoi au 
ajuns şi nu a mai reuşit să-şi abată atenția de la 
ceea ce făcea. 


Hodgepile s-a chinuit cu cheia, iar panica pe care o 
suprimase toată ziua a cuprins-o brusc. Nu avea 
habar ce să spună, ce să facă. Ce căuta ea acolo? 


Lordul John a strâns-o încurajator de braţ. Ea a 
inspirat puternic aerul umed și urât mirositor, a 
aplecat capul şi a pășit înăuntru. 


Bonnet stătea pe o bancă, în capătul celălalt al 
celulei, cu ochii aţintiți asupra uşii. Aștepta sosirea 
cuiva, era limpede — auzise zvon de paşi —, dar nu 
pe ea. A tresărit uimit, iar ochii lui verzi au sclipit 
scurt când lumina a trecut peste ei. 

Brianna a auzit un clinchet metalic; desigur, li se 
spusese că Bonnet era în lanţuri. Gândul acela i-a 
dat puţin curaj. A luat felinarul de la Hodgepile şi a 
închis uşa în urma ei. 


S-a rezemat de uşa din lemn, măsurându-l în 
tăcere. Omul părea mai scund decât îşi amintea ea. 
Poate pentru că ea era atât de mare şi de umflată. 


— Ştii cine sunt? 


Celula era mică şi avea tavanul scund, astfel că nu 
exista ecou. Vocea ei a sunat slab, dar limpede. 


El şi-a înclinat capul într-o parte, gândindu-se. Și-a 
plimbat privirea încet peste trupul ei. 


— Nu cred că ai venit la mine ca să-mi spui cum te 
cheamă, scumpo. 


— Nu mi te adresa astfel! 


Explozia de furie a luat-o prin surprindere, dar şi-a 
stăpânit-o, strângându-şi pumnii la spate. Dacă 
venise aici ca să acorde iertare, începutul nu era 
deloc bun. 


El a ridicat din umeri înțelegător, dar cu răceală. 


— Cum zici tu. Nu, nu ştiu cum te cheamă. Îţi 
recunosc fața, dar și alte lucruri — şi dinții lui au 
schpit scurt printre firele de păr ale bărbii —, dar 
numele nu ţi-l știu. Cred însă că vrei să mi-l spui, 
nu? 


— Deci m-ai recunoscut? 


El a inspirat şi a expirat printre buzele 
întredeschise, privind-o cu atenție. Arăta foarte 
obosit, dar asta nu îi afectase siguranţa de sine. 


— Oh, sigur că da. 

Părea amuzat, iar Brianna a simţit dorința de a 
traversa încăperea şi de a-l plesni peste față cu 
toată puterea. A inspirat adânc, ceea ce s-a dovedit 
o greşeală, pentru că i-a simțit mirosul. 


Fără niciun avertisment, stomacul 1 s-a contract 
brusc şi violent. Nu mai vărsase până atunci, însă 
duhoarea emanată de Bonnet a răzvrătit totul 
înlăuntrul ei. Abia a apucat să se răsucească înainte 
ca valul de bilă şi mâncare pe jumătate digerată să- 
i urce pe gât şi să se reverse, stropind zidul umed 
din cărămidă. 

Şi-a sprijinit fruntea pe perete, scuturată de 
valurile de căldură și de răceală. Într-un târziu, s-a 


şters la gură şi s-a întors. 


El rămăsese aşezat, urmărind-o. Felinarul lăsat de 
Brianna pe podea arunca o licărire spre tavanul 
scund, scoţându-i în evidenţă chipul pe fundalul 
umbrelor din spate. Putea fi o fiară, înlănțuită în 
bârlogul ei; doar o oarecare prudenţă 1 se citea în 
ochii de un verde spălăcit. 


— Mă numesc Brianna Fraser. 

El a dat din cap şi l-a repetat. 

— Brianna Fraser. Frumos nume, e clar. 
A zâmbit scurt, cu buzele strânse. 

— ȘI? 


— Părinții mei sunt James și Claire Fraser. Ți-au 
salvat viaţa, iar tu i-ai jefuit. 


— Da. 


A spus asta cu o nepăsare deplină. Brianna s-a 
holbat la el, iar el i-a răspuns în același fel. 

Briannei îi venea să râdă, un impuls nebunesc la 
fel de neaşteptat ca şi valul de greață care o 
cuprinsese mai devreme. La ce se aşteptase? La 
remușcări? La scuze? De la un om care lua lucruri 
doar pentru că le dorea? 


— Dacă ai venit cu speranța că vei căpăta înapoi 
pietrele prețioase, îmi pare rău, dar e prea târziu, a 
spus el cu glas liniștit. Pe prima am vândut-o ca să 
cumpăr o corabie, iar celelalte două mi-au fost 
furate. Probabil tu consideri că asta înseamnă 
dreptate; eu unul nu dau doi bani pe ea. 


Brianna a înghițit în sec, simțind gust de fiere în 
gură. 


— Furate? Când? 


Nu-ţi face griji pentru omul care o are, îi spusese 
Roger. Pun pariu că a furat-o de la cineva. 


Bonnet s-a foit pe banca din lemn şi a ridicat din 
umeri. 


— In urmă cu vreo patru luni. De ce? 
— Nu contează. 


Aşadar, Roger reuşise; luase pietrele preţioase — 
cele care ar fi putut asigura călătoria pentru 
amândoi. Slabă consolare. 


— Imi aduc aminte că a fost şi o bijuterie, un inel, 
adevărat? Dar pe acela l-ai căpătat înapoi. 


A zâmbit, de astă dată arătându-și dinţii. 
— Am plătit pentru asta, a replicat ea şi, fără să-şi 


dea seama, a dus o mână spre pântec, rotund și 
întins ca o minge de baschet pe sub mantie. 

Privirea lui, uşor curioasă, a stăruit asupra chipului 
el. 


— Inseamnă că mai avem treburi de rezolvat, 
scumpa mea? 


Ea a inspirat adânc, de această dată pe gură. 
— Mi s-a spus că vei fi spânzurat. 
— Şi mie mi s-a spus acelaşi lucru. 


S-a mișcat pe bancă, şi-a înclinat capul, pentru a-şi 
relaxa mușchi gâtului, apoi s-a uitat la ea. 


— Dar nu cred că ai venit împinsă de milă. 


— Nu, a spus Brianna, urmărindu-l gânditoare. 
Sinceră să fiu, mă voi odihni mai bine după ce vei 
muri. 


El a privit-o atent o clipă, apoi a izbucnit în râs. A 
râs atât de tare, încât în ochi i-au apărut lacrimi, pe 
care şi le-a şters nepăsător, aplecându-şi capul 
pentru a-şi atinge obrazul cu umărul, apoi s-a 
îndreptat, încă având urmele râsului pe faţă. 


— Şi atunci, ce vrei de la mine? 


Ea a deschis gura pentru a-i răspunde şi, foarte 
brusc, legătura dintre ei a dispărut. Brianna nu se 
mișcase, dar a simţit că făcuse un pas peste un abis 
de netrecut. Acum stătea în siguranță de cealaltă 
parte a lui, singură. Din fericire, singură. El nu o 
mai putea atinge. 


— Nimic, a răspuns, iar glasul i-a sunat limpede în 
propriile urechi. Nu vreau nimic de la tine. Am 
venit să îţi dăruiesc ceva. 

Şi-a desfăcut mantia şi şi-a plimbat o palmă peste 


rotunjimea pântecului. Micul locuitor s-a întins și 

s-a rostogolit, ca o mângâiere oarbă a mâinii și 
pântecului, atât intimă, cât şi abstractă. 


— E al tău. 
EI s-a uitat la pântec, apoi la faţa ei. 


— Am mai avut târfe care au încercat să-mi pună în 
cârcă progeniturile lor, a spus el. 


Vorbise fără răutate, însă Briannei i s-a părut că 
dincolo de privirea lui circumspectă apăruse ceva 
nou, un fel de pace. 


— Crezi că sunt o târfă? 


Nu-i păsa dacă el o considera sau nu astfel, dar se 
îndoia că răspunsul era afirmativ. 


— Nu am niciun motiv să mint. Ţi-am spus deja că 
nu vreau nimic de la tine. 


Şi-a strâns mantia, apoi s-a ridicat în picioare, 
simțind că durerea de spate îi trece odată cu 
mișcarea. Terminase. Era pregătită să plece. 


— O să mori, i-a spus ea şi, deşi nu venise din milă, 
a rămas surprinsă că simţea puţin aşa ceva. Dacă 
moartea îți va fi mai ușoară știind că ai lăsat ceva 
din tine pe pământ, atunci bucură-te de vestea asta. 
Dar eu am încheiat cu tine. 


S-a întors pentru a ridica felinarul şi a rămas 
uimită văzând uşa întredeschisă. Nu a mai apucat 
să se înfurie pe lordul John pentru că trăsese cu 
urechea, pentru că ușa s-a deschis complet. 


— Ei bine, frumos ai cuvântat, doamnă, a rostit 
sergentul Murchison cu un aer înțelept. Apoi a 
zâmbit cu gura până la urechi şi a îndreptat patul 
muschetei spre pântecul ei. 

— Dar eu n-aş putea spune că am terminat cu tine. 


Brianna a făcut un pas în spate şi, apărându-se din 
reflex, a rotit felinarul spre capul lui. Omul s-a 
ferit cu un strigăt alarmat, iar Brianna şi-a simţit 
brațul prins într-o încleştare ca de fier până să 
încerce încă o lovitură cu felinarul. 


— Iisuse, era cât pe ce! Eşti iute, fato, chiar dacă nu 
la fel de iute ca sergentul. 


Bonnet i-a luat felinarul din mână şi i-a eliberat 
încheietura. 


— Deci nu erai în lanţuri, a spus ea buimăcită şi l-a 
privit pătrunzător. 


Apoi şi-a dat seama cum stăteau lucrurile, s-a 
răsucit şi s-a repezit spre uşă. Murchison a întins 
muscheta, blocându-i calea, dar nu înainte ca 
Brianna să vadă ceva pe coridorul întunecos — o 
siluetă zăcând cu faţa în jos pe podea. 


— L-ai ucis, a şoptit ea. 

Buzele i-au amorțit de şoc, apoi o groază mai 
intensă decât greața a cuprins-o până în măduva 
oaselor. 

— Doamne, l-ai ucis! 


— Ucis? Pe cine? 


Bonnet a ridicat felinarul şi s-a uitat la siluetă, al 
cărei păr blond era mânjit de sânge. 


— Cine dracu” e omul acela? 


— Unu” care şi-a băgat nasu” în treburile noastre, s- 
a răstit Murchison. Grăbeşte-te, omule! Nu mai e 
timp de pierdut. M-am ocupat eu de Hodgepile, 
fitilurile sunt aprinse. 

— Aşteaptă! 


Bonnet s-a uitat pe rând la sergent și la Brianna și 
s-a încruntat. 


— Nu mai e timp, ţi-am spus doar, a repetat 
sergentul şi a ridicat arma s-o verifice dacă era 
încărcată. Nu-ţi face griji, n-o să-i găsească 
nimeni. 


Brianna a simțit mirosul de sulf al prafului de 
puşcă. Sergentul a dus patul armei spre umăr şi s-a 
întors spre Brianna, dar spaţiul era prea strâmt, 
pântecul ei îi stătea în cale şi nu avea loc să ridice 
țeava lungă. 


Iritat, sergentul a scos un icnet, a răsucit arma și a 
ridicat-o în aer ca să o lovească în cap cu patul ei. 


Brianna a prins arma de ţeavă fără ca măcar să-și 
dea seama ce face. Totul părea că se mişcă foarte 
încet, Murchison şi Bonnet încremeniseră. Se 
simţea detaşată de întreaga situaţie, ca şi cum ar fi 
stat deoparte şi ar fi urmărit scena. 


A smuls muscheta din mâinile lui Murchison de 
parcă ar fi fost coada unei mături, a ridicat-o şi a 
lovit. lIzbitura a făcut să îi vibreze braţele, 
străbătându-i tot corpul, care s-a încărcat cu 
energie, ca şi cum cineva ar fi apăsat pe un 
comutator şi ar fi trimis un curent fierbinte care îi 
pulsa în tot trupul. 


A văzut foarte limpede faţa omului, rămas cu gura 
căscată, expresia din ochii lui, trecând de la uimire 
la groază, apoi la impasibilitate când şi-a pierdut 
cunoştinţa, dar atât de încet încât a observat toate 
acele schimbări. A avut vreme să vadă cum 1 se 
schimbă și culoarea feţei. Buza prinsă între dinți 
îngălbeniți, pe jumătate ridicată într-un rânjet. 
Petale mici de culoare stacojie crescând lent, 

desfăcându-se într-o curbă grațioasă pe tâmpla lui, 
ca ale unor flori japoneze de apă, înflorind pe un 
fundal albăstrui. 


A rămas perfect calmă, o întruchipare a laturii 
primitive a maternității, după cum o consideră 
bărbaţii, care confundă tandreţea cu slăbiciunea. 
Şi-a văzut mâinile, încheieturile şi tendoanele 
încordate, a simțit explozia de putere din picioare 
şi din spate, prin încheieturile mâinilor, braţe și 
umeri, a lovit din nou, dar foarte încet, şi totuşi 
omul a continuat să cadă şi nu a apucat să atingă 
podeaua când patul armei l-a izbit încă o dată în 
cap. 


Cineva o striga pe nume. Ca prin vis, numele a 
pătruns prin zumzetul cristalin din jurul ei. 


—  Opreşte-te, pentru numele lui Dumnezeu! 
Femeie — Brianna — încetează! 


A simțit mâinile lui pe umeri, trăgând-o şi 
zeâlţâind-o. S-a smuls din strânsoare și, cu arma 
încă în mână, s-a răsucit. 


— Nu mă atinge, a spus ea. 


El s-a tras un pas înapoi, în ochii i se citea 
surprinderea şi precauţia — probabil şi o doză de 
teamă. Se temea de ea? De ce s-ar fi temut cineva 
de ea? s-a întrebat ea confuz. El vorbea; i-a văzut 
buzele mișcându-se, dar nu a reușit să-i înţeleagă 
vorbele, era doar un zgomot. Curentul care circula 
prin ea se stingea, făcând-o să ameţească. 


Apoi timpul şi-a reluat curgerea normală. Muşchii 
îi tremurau, toate fibrele lor se înmuiaseră. Brianna 
a sprijinit de podea patul armei mânjit de sânge, ca 
să-şi recapete echilibrul. 


— Ce-ai spus? 

Pe faţa lui a apărut o expresie de iritare. 


— Am spus că nu trebuie să mai pierdem timpul! 
Nu ai auzit că sergentul a aprins fitilurile? 


— Ce fitiluri? De ce? 


Brianna i-a văzut ochii îndreptați spre uşa din 
spatele ei. Înainte ca el să facă vreo mişcare, ea s-a 
dat un pas înapoi, rămânând în cadrul uşii, și a 
ridicat ţeava armei. El s-a retras instinctiv, 
lovindu-se de bancă. A căzut pe spate şi a atins 
lanțurile prinse în zid; cătuşele goale au zăngănit 
când au atins peretele din cărămidă. 


Șocul începea să o cuprindă, dar amintirea 
curentului fierbinte continua să o ardă pe şira 
spinării, ajutând-o să rămână în picioare. 


— Doar nu vrei să mă omori, nu? 


El a încercat să zâmbească, dar nu a reuşit; panica 
1 se citea în ochi. Ea spusese că se va simți mai 
bine ştiindu-l mort. 


Cu greu se câștigă libertatea, dar ea nu este rodul 
crimei. Acum Brianna avea libertatea câștigată cu 
greu, şi nu 1-0 va reda pe a lui. 


— Nu, a răspuns ea și a prins mai bine arma în 
mâini, ținând patul bine fixat în scobitura 
umărului. Dar o să te împușc în genunchi şi o te las 
aici dacă nu-mi spui imediat ce dracu” se petrece! 


El şi-a mutat greutatea de pe un picior pe celălalt, 
simțindu-se de parcă plutea. Analizând situația, a 
privit-o cu ochi spălăciți. Ea blocase uşa cu totul; 
trupul ei masiv umplea tot spaţiul de ieșire. 
Brianna a observat îndoiala pe care o trăda postura 
lui, mișcarea umerilor la gândul de a se repezi la 
ea, şi a armat muscheta cu un declic puternic. 

Bonnet se afla la mai puţin de doi metri de ţeava 
armei; era prea departe ca să se arunce în faţă și să 
1-0 smulgă din mâini. O singură mișcare, o simplă 
apăsare pe trăgaci. Nu avea cum să rateze, iar el 
ştia prea bine asta. 


Bonnet şi-a coborât umerii. 


— Depozitul de deasupra este plin de praf de puşcă 
şi de fitiluri, i-a explicat el, vorbind repede și tăios, 
dornic să încheie cât mai curând. Nu știu cât va 
mai dura, dar o să declanșeze o explozie uriașă. 
Pentru numele Domnului, lasă-mă să plec de aici! 


— De ce? 


Mâinile îi transpiraseră, dar făceau corp comun cu 
arma. Copilul a împuns-o, parcă aducându-i 
aminte că nu mai trebuia să piardă timpul. Va risca 
totuşi un minut ca să afle. Trebuia să afle, mai ales 
că John Grey zăcea pe podea, în spatele ei. 


— Ai ucis un om de treabă, şi vreau să ştiu de ce! 
Bonnet a făcut un gest de frustrare. 


— Contrabandă! a spus el. Eu şi sergentul am fost 
parteneri. Eu îi aduceam lucruri ieftine, iar el 
punea pe ele ştampila Coroanei. Fura mărfuri cu 
autorizație de vânzare, eu le vindeam la un preţ 
bun şi împărțeam câştigul amândoi. 


— Spune mai departe. 


El aproape că tremura de nerăbdare să iasă de 
acolo. 


— Un soldat pe nume Hodgepile mirosise ceva şi 
începuse să pună întrebări. Murchison nu știa dacă 
el spusese cuiva despre asta, dar nu era înțelept să 
aşteptăm pentru a vedea ce se va întâmpla, mai 

ales după ce am fost prins. Sergentul a mutat 
băuturile din depozit şi le-a înlocuit cu butoaie cu 
terebentină, după care a aprins fitilurile. Dacă arde 
totul, nimeni nu va putea spune că nu a ars brandy- 
ul — și nu va rămâne nicio dovadă a furtului. Asta-i 
tot. Şi acum, lasă-mă să plec! 


— Bine. 


Brianna a coborât muscheta câţiva centimetri, dar 
tinând-o în continuare pregătită. 


— Cu el ce facem? 


A arătat spre sergent, care începuse să pufnească şi 
să bolborosească. 


Bonnet a privit-o nedumerit. 
— Ce-i cu el? 
— Nu-l iei cu tine? 


— Nu, a răspuns Bonnet şi s-a tras într-o parte, 
căutând să treacă pe lângă ea. Femeie, pentru 
numele Domnului, lasă-mă să plec şi du-te şi tu! 
Deasupra noastră sunt şase sute de kilograme de 
smoală şi terebentină. Depozitul va exploda ca o 
bombă! 


— Dar încă trăieşte! Nu-l putem lăsa aici! 


Bonnet s-a uitat exasperat la ea, apoi a traversat 
camera din doi pași. S-a aplecat, a smuls pumnalul 
de la centura sergentului şi a trecut tăișul peste 
gâtul gros al acestuia, puţin deasupra gulerului. Un 
jet de sânge a țâşnit, udându-i cămașa lui Bonnet şi 
împroşcând zidul. 


— Uite, a spus el ridicându-se în picioare. Acum e 
mort. Lasă-l aici! 

A dat drumul pumnalului, a împins-o în lături şi s- 
a repezit pe coridor. Brianna i-a auzit paşii iuți 
îndepărtându-se,  răsunând pe podeaua din 
cărămidă. 


Tremurând de șocul acțiunii și al reacţiilor, 
Brianna a rămas nemișcată o clipă şi a privit 
corpul lui John Grey. Mâhnirea a copleşit-o, şi 
pântecul 1 s-a contractat puternic. Nu avea dureri, 
dar fiecare fibră îi vibra, burta 1 se umflase de 
parcă ar fi înghițit o minge de baschet. A simțit că i 
se taie răsuflarea și că era incapabilă să se miște. 


Nu, a gândit ea cu limpezime, adresându-se 
copilului din pântec. Nu sunt în travaliu, sigur nu 
sunt. Nu vreau asta. Stai liniştit. Nu am timp chiar 
acum. 


A făcut doi paşi pe coridorul întunecat, apoi s-a 
oprit. Nu, trebuia să verifice, să fie sigură. S-a 
întors şi a îngenuncheat lângă John Grey. Păruse 
mort când îl văzuse zăcând pe podea şi aşa i părea 
şi acum; nu se mişcase, nici măcar nu tresărise de 
când îl văzuse prima oară. 


S-a aplecat înainte, dar nu putea întinde mâinile 
dincolo de pântecul umflat. Așa că l-a apucat de un 
braţ şi a încercat să îl întoarcă. Deşi scund şi cu 
oase fine, era totuşi greu. Corpul lui s-a înclinat și 
s-a rostogolit de parcă nu ar mai fi avut oase, capul 
i s-a mișcat moale, și Brianna a simţit un nou gol 
în stomac când i-a văzut ochii întredeschiși și gura 
fără vlagă. A dus totuşi mâna spre maxilarul lui, 
căutând un punct în care să îi ia pulsul. 


Dar unde naiba era acel punct? O văzuse pe mama 
ei făcând asta în cazuri de urgenţă; era mai uşor 
decât la încheietura mâinii, așa spusese ea. Nu a 
descoperit locul. Cât trecuse de când începuseră să 
ardă fitilurile? 

Şi-a trecut un fald al mantiei peste faţa hpicioasă și 
a încercat să gândească. A privit în urmă, apreciind 
distanţa până la scară. Iisuse, putea risca singură? 
Gândul de a pătrunde în depozitul de sus în timp 
ce totul exploda... A aruncat o privire spre tavan, 
apoi s-a aplecat din nou şi a împins capul lordului 
pe spate. Acolo! A văzut vena sub piele — acolo 
trebuia luat pulsul, nu? 


O clipă, nu a fost sigură că l-a simțit; putea fi doar 
reflexul bătăilor inimii ei în degete. Ba nu, avea 
puls — un alt ritm, slab şi fluctuant. Poate era pe 
moarte, dar încă nu murise. 


— Aproape, dar nu încă, a murmurat ea. 


Era prea înspăimântată ca să simtă o mare ușurare; 
acum trebuia să îl scoată de acolo. S-a ridicat greoi 
în picioare şi a întins mâinile pentru a-l apuca de 
braţe şi a-l târî de acolo. Apoi s-a oprit, pentru că 
amintirea a ceea ce văzuse mai devreme a învins 
panica. 


S-a întors şi s-a grăbit să ajungă în celulă. Ferindu- 
şi ochii de mormanul plin de sânge de pe podea, a 
luat felinarul şi a revenit cu el pe coridor. L-a 
ridicat, luminând tavanul scund. Da, avusese 
dreptate! 


Cărămizile se curbau dinspre podea în pinteni, 
alcătuind arcade de-a lungul ambelor părți ale 
coridorului. Însă deasupra pintenilor se aflau grinzi 
solide, făcute din lemn de pin cu latura de peste 
douăzeci de centimetri. Deasupra acestora, erau 
scânduri groase, iar peste ele, stratul de cărămizi 
care alcătuia podeaua depozitului. 


O să explodeze ca o bombă, aşa spusese Bonnet, 
dar avea dreptate? Terebentina ardea, la fel şi 
smoala; da, probabil că vor exploda dacă ardeau 
sub presiune, dar nu ca o bombă, nici gând. 

Fitiluri. Fitiluri, deci mai multe. Lungi, era 
limpede, şi probabil că duceau spre mici 
ascunzători pline cu praf de puşcă; acela era 
singurul exploziv pe care Murchison îl avusese la 
dispoziţie; deocamdată nu se inventaseră explozive 
puternice. 


Aşadar, praful de puşcă va exploda în câteva locuri 
şi va aprinde butoaiele din apropiere. Dar butoaiele 
vor arde încet. ÎI văzuse pe Sinclair făcând butoaie 
ca acelea; doagele erau groase de un centimetru și 
asigurau etanșeitatea. Şi-a amintit mirosul pe care 
îl simţise când merseseră prin depozit; da, probabil 
că Murchison desfăcuse capacele câtorva butoaie, 
lăsând terebentina să curgă, pentru a alimenta 
incendiul. 


Prin urmare, butoaiele vor arde, dar probabil că nu 
vor exploda — ori, dacă se întâmpla asta, nu 
imediat. A respirat ceva mai uşurată şi a început să 
calculeze. Nu era vorba de o bombă, ci probabil de 
un şir de artificii. 


Aşa. A inspirat adânc — cât de adânc a putut, 
oarecum împiedicată de Osbert. Şi-a lipit palmele 
pe abdomen, simțind că bătăile nebuneşti ale 
inimii încep să se potolească. 


Chiar dacă ar fi explodat câteva butoaie, forța lor 
s-ar fi propagat spre exterior şi în sus, prin 
scândurile subţiri ale pereților şi ale acoperișului. 
O mică parte din forță ar fi fost dirijată spre 
subsol. Şi cât de... A ridicat mâna şi a împins într-o 
grindă, găsind liniştitoare rezistenţa ei. 


S-a lăsat brusc pe podea, şi rochia i s-a desfăcut în 
Jur. 


— Cred că va fi bine, a şoptit ea, neștiind precis 
dacă se adresa lui John sau copilului ori sieși. 

A rămas ghemuită un moment, tremurând de 
uşurare, apoi s-a ridicat stângace în genunchi şi, cu 
degete nesigure, s-a apucat să acorde primul ajutor. 
Încă se chinuia să rupă o fâşie din poalele 
Juponului când a auzit zgomot de pași. 
Apropiindu-se repede, aproape alergând. S-a întors 
brusc spre scară, dar nu, paşii veneau din cealaltă 
direcție, din spate. 


S-a răsucit şi a văzut silueta lui Stephen Bonnet 
desprinzându-se din întuneric. 


— Fugi! i-a strigat el. Pentru numele bunului 
Dumnezeu, de ce n-ai plecat? 


— Pentru că aici sunt în siguranţă, a răspuns ea. 


Lăsase muscheta pe podea, alături de Grey; s-a 
aplecat şi a ridicat-o, apoi a dus-o la umăr. 


— Pleacă! 
EI s-a holbat la ea, cu gura întredeschisă. 
— Sigur? Femeie, eşti nebună? N-ai auzit...? 


— Am auzit, dar te înşeli. Nu se va produce nicio 
explozie. Şi dacă da, tot aici e mai sigur să rămân. 


— Ei, pe dracu’! Doamne, Iisuse! Chiar dacă 
subsolul rezistă, ce se întâmplă când focul va 
pătrunde prin podea? 


— Imposibil, e din cărămidă. 


Fără să îşi dezlipească ochii de la el, Brianna a 
făcut un semn cu capul în sus. 


— Așa este aici, dar în față, lângă râu, e din lemn, 
ca şi cheiul. Va arde tot şi apoi se va prăbuşi. Și 

atunci, ce se întâmplă aici? Nu contează că tavanul 
va rezista dacă fumul vine încoace şi te sufoci! 


Brianna a simțit un val de greață urcându-i din 
stomac. 


— E deschis? Pivniţa nu e blocată? Celălalt capăt al 
coridorului e deschis? 


Chiar în timp ce vorbea, și-a dat seama că așa 
trebuia să fie — el fugea în acea direcţie, 
îndreptându-se către apă, nu către scară. 


— Da! Hai odată! 

S-a apropiat rapid de ea şi a dat să o prindă de braţ, 
dar ea s-a smuls, ajungând cu spatele la zid şi 
îndreptând ţeava armei spre el. 


— Nu plec de aici fără el! 


Şi-a umezit buzele şi a făcut semn din cap către 
podea. 


— Omul e mort! 
— Ba nu! Ridică-l! 


Pe faţa lui Bonnet s-au perindat mai multe 
expresii, cele mai clare fiind furia și uimirea. 


— Ridică-l! a repetat ea cu ferocitate. 

El a rămas nemișcat și a privit-o fix. Apoi, foarte 
încet, s-a lăsat pe vine şi, prinzându-l în braţe pe 
John Grey, a vârât umărul sub abdomenul lui și l-a 


ridicat. 


— Hai, atunci, a spus el şi, fără să se mai uite la ea, 
a pornit spre întuneric. 

Brianna a ezitat o clipă, apoi a luat felinarul și l-a 
urmat. 


După vreo cincisprezece metri, a simțit miros de 
fum. Coridorul din cărămidă nu era drept; se 
bifurca şi cotea, trecând printre numeroasele 
despărțituni ale subsolului. Dar cobora, 
îndreptându-se spre râu. Mirosul de fum s-a întețit; 
un strat de negură înţepătoare se învârtejea alene în 
jurul lor, vizibil în lumina felinarului. 


Brianna şi-a reținut răsuflarea, încercând să nu 
respire fum. În ciuda greutății lui Grey, Bonnet se 
mişca repede. Împovărată de puşcă şi de felinar, 
abia reușea să se țină după el, dar deocamdată nu 
voia să renunțe la ele. Pântecul i s-a contractat din 
nou, provocându-i încă unul dintre acele momente 
în care nu putea respira. 


— Incă nu, am spus! a mormăit ea printre dinți. 


Trebuia să se oprească o clipă, iar Bonnet 
dispăruse în negură. Era limpede că el observase 
scăderea luminii felinarului — l-a auzit răcnind de 
undeva din față. 


— Femeie! Brianna! 


— Vin! a strigat ea şi s-a grăbit cât a putut, parcă 
înotând, renunțând la orice pretenţie de eleganță. 


Fumul se îndesea și a auzit pocnete slabe, undeva 
în depărtare — sau deasupra capului? In faţa lor? 


Respira greu, inspirând şi fum. Chinuitor, a mai 
luat o gură de aer și a simţit că apa era aproape. 
Umezeală şi noroi, frunze moarte şi aer proaspăt 
trecând prin negură ca un cuțit. 


O lumină slabă a răzbătut prin fum și, în timp ce ei 
zoreau spre ea, a crescut în intensitate făcând 

licărul felinarului să pălească. Apoi în faţă s-a 
căscat un pătrat întunecat. Bonnet s-a întors şi a 
prins-o de braţ, târând-o spre aer. 


Erau sub chei, şi-a dat ea seama; apa întunecată 
clipocea în faţa lor, sclpind ici şi colo. Reflexii; 
strălucirea venea de deasupra lor, la fel ca și 
trosnetul flăcării. Bonnet nu s-a oprit, nici nu i-a 
eliberat braţul; a tras-o într-o parte, în iarba înaltă 
şi umedă şi în noroiul de pe mal. După câţiva paşi, 
i-a dat drumul, dar ea l-a urmat gâfâind, alunecând 
şi  clătinându-se,  împiedicându-se în poalele 
rochiei ude. 


Într-un târziu, ajuns sub un copac, Bonnet s-a 
oprit. S-a aplecat şi a lăsat trupul lui Grey să 
alunece la pământ. A rămas îndoit un moment, abia 
respirând, încercând să îşi tragă sufletul. 


Brianna i-a văzut clar pe ambii bărbaţi; a văzut și 
mugurii de pe ramurile copacului. S-a întors și a 
privit în urmă. Depozitul lumina ca un felinar 
gigantic de Halloween, iar flăcările se prelingeau 
printre crăpăturile pereților din lemn. Uşile duble, 
uriașe, fuseseră lăsate întredeschise; sub privirile 
ei, jetul de aer încins a deschis cu forța una dintre 
ele, şi limbi de foc au început să se furişeze spre 
doc, mărunte și jucăuşe. 


Brianna a simțit o mână pe umăr, s-a întors şi s-a 
pomenit uitându-se drept în ochii lui Bonnet. 


— Mă aşteaptă o corabie, a spus el. Ceva mai sus pe 
râu. Vii cu mine? 


Brianna a clătinat din cap. Incă ținea muscheta, dar 
nu mai avea nevoie de ea. Bonnet nu mai 
reprezenta o ameninţare. 


Cu toate acestea, el nu a plecat, ci a privit-o 
îndelung, încruntându-se uşor. Avea fața trasă și 

umbrită de incendiul din depărtare. Acum chiar şi 
suprafața râului era în flăcări; mici limbi de foc 
licăreau pe apa întunecată, deoarece dâre de 
terebentină se răspândiseră pe luciul ei. 


— E adevărat? a întrebat el pe neașteptate. 


Fără să-i ceară voie, şi-a lipit palmele pe pântecul 
el. Acesta s-a strâns, rotunjindu-se în una dintre 
acele contracții nedureroase, şi pe faţa lui a apărut 
o expresie de uimire. 


Ea s-a retras ca să scape de atingerea bărbatului, 
şi-a tras mantia şi, incapabilă să spună ceva, a 
confirmat cu o mișcare din cap. 


El a prins-o de bărbie și s-a uitat atent la faţa ei — 
cântărindu-i sinceritatea, oare? Apoi i-a dat drumul 
şi a vârât un deget în gură, căutând în adâncul 
obrazului. 


I-a lua mâna şi i-a pus ceva umed şi tare în palmă. 


— Ca să-l creşti, a spus el şi a surâs. Să-i porți de 
grijă, scumpo! 


Apoi a plecat, mergând cu paşi mari în susul 
râului, iar silueta lui s-a profilat ca a unui demon 
în lumina sângerie şi pâlpâitoare. Terebentina care 
curgea pe râu luase foc şi valuri învârtejite de 
lumină stacojie au ţâşnit spre cer, stâlpi plutitori 
care au luminat malul de parcă ar fi fost zi. 


Brianna a ridicat muscheta şi a pus degetul pe 
trăgaci. Bonnet nu era decât la şase metri de ea, o 
țintă perfectă. Nu de mâna ta. A coborât arma şi l-a 
lăsat să se îndepărteze. 


Depozitul era o mare de flăcări; dogoarea 1-a atins 
obrajii şi i-a suflat părul de pe faţă. 

„Am o corabie în susul râului“, spusese el. A mijit 
ochii ca să vadă printre flăcări. Focul aproape că 
umpluse râul, o pătură întinsă, plutitoare, înflorind 
de la un mal la celălalt într-o grădină înflăcărată de 
văpăi care se desfăceau. Nimic nu mai putea trece 
prin acel zid orbitor de lumină. 


Degetele celeilalte mâini erau strânse pumn în 
jurul obiectului pe care i-l dăduse Bonnet. A 
desfăcut mâna şi a privit diamantul negru şi umed 
care lucea în palma ei, iar feţele lui au reflectat 
focul roşu-sângeriu. 

PARTEA A DOUĂSPREZECEA 


JE T'AIME 

63 


IERTAREA 


River Run, mai 1770 


— E cea mai încăpățânată femeie pe care am 
cunoscut-o vreodată! 


Brianna a pătruns în cameră ca o corabie cu vânt 
din pupă şi s-a lăsat pe canapeaua de lângă pat 
într-un vârtej de fuste. 


De sub bandaţele care alcătuiau un adevărat 
turban, lordul John a deschis un ochi injectat. 


— Mătuşa dumneavoastră? 
— Păi, cine altcineva? 
— Aveţi o oglindă în cameră, da? 


Şi-a arcuit buzele, iar după un moment de reţinere, 
ea l-a imitat. 


— E vorba de testamentul ei. I-am spus că nu vreau 
River Run, nu pot avea sclavi, dar ea nu şi nu, nu 
vrea să-l modifice! Îmi zâmbeşte de parcă aş fi un 
copil de şase ani care face nazuri şi spune că, la 
data la care se va întâmpla, o să mă bucur. Să mă 
bucur! 

A pufnit şi s-a aşezat greu într-o poziție mai 
comodă. 


— Ce să fac? 

— Nimic. 

— Nimic? 

Şi-a îndreptat forța nemulțumirii spre el. 
— Cum adică să nu fac nimic? 


— În primul rând, aș fi extrem de surprins dacă 
mătuşa dumneavoastră n-ar fi nemuritoare; unii 
din neamul acesta de scoțieni aşa par a fi. Totuşi — 
a făcut un gest de refuz —, dacă acest lucru s-ar 
dovedi neadevărat şi persistă în iluzia că vă veți 
dovedi o bună stăpână pentru River Run... 


— Ce vă face să credeți că nu aş putea fi? l-a 
întrerupt ea, rănită în orgoliu. 


— Nu puteţi avea o plantație atât de întinsă fără 
sclavi şi văd că refuzaţi să îi deţineţi din motive de 
conştiinţă, ori aşa mi s-a dat de înţeles. Deşi nu am 
mai văzut pe nimeni care să arate mai puţin a 
quaker decât dumneavoastră. 


Şi-a îngustat ochiul deschis, privind spre uriașul 
cort de muselină cu dungi violacee în care ea era 
învăluită. 

— Revenind la subiectul în discuţie — sau la unul 
dintre ele —, dacă nu vreţi să primiţi un anumit 
număr de sclavi, fără îndoială că se pot face 
aranjamente pentru eliberarea lor. 


— Nu în Carolina de Nord. Adunarea... 


— Nu, nu în Carolina de Nord, a aprobat-o el 
răbdător. Dacă se ivește această situație şi veți 

avea sclavi în proprietate, pur şi simplu mi-i 
vindeţi mie. 


— Dar asta e... 


— Eu îi voi duce în Virginia, unde eliberarea lor 
este mult mai puţin sever supravegheată. După ce 
sunt eliberați, îmi veţi înapoia banii. Astfel, veți fi 
săracă lipită şi nu veţi mai avea proprietatea, lucru 
care pare a fi principala dumneavoastră dorinţă, pe 
lângă aceea de a înlătura orice posibilitate de 
fericire personală, asigurându-vă că nu vă veţi 
putea căsători cu bărbatul pe care îl iubiţi. 


Ea a prins un fald de muselină între degete, 
uitându-se încruntată la safirul mare care strălucea 
pe mâna ei. 


— Am promis că întâi îl voi consulta pe el. 
A aruncat o privire printre gene spre lordul John. 


— Deşi tot am convingerea că acesta e un şantaj 
emoțional. 


— Mai eficace decât orice alt fel de şantaj, a 
aprobat-o el. Aproape că merită un cap spart, 
pentru a sta cu biciul pe un Fraser. 


Ea a ignorat remarca lui. 


— Şi eu am promis doar că voi asculta ce are de 
spus. Incă tot cred că, după ce va afla totul, va... nu 
va putea. 


Şi-a lăsat o mână peste pântecul enorm. 


— E greu, nu? Să ai grijă — să ai grijă cu adevărat — 
de un copil care nu este al tău? 


Cu o uşoară strâmbătură, lordul s-a ridicat pe 
pernă. 

— De dragul părintelui său? Cred că eu aş putea. 
A deschis ambii ochi şi s-a uitat la ea zâmbind. 
— Chiar aveam impresia că asta fac de ceva vreme. 


Ea părea că nu înțelege, după care un val de 
roşeaţă a urcat dinspre decolteul corsetului. Era 
fermecătoare când se îmbujora. 


— Vă referiți la mine. Mda, dar — cum să spun — nu 
sunt un copilaș și nu trebuie să pretindeți că sunt a 
dumneavoastră. 


I-a aruncat o privire cu ochii ei albaştri, care nu se 
potrivea defel cu rozul din obraji. 


— Şi sper că nu aţi făcut totul doar de dragul tatei. 


El a rămas tăcut un moment, după care a întins 
mâna şi a strâns-o de degete. 


— Nu, nu totul, a spus el cu glas răguşit. 


A dat drumul mâinii ei şi s-a lăsat pe spate cu un 
geamăt uşor. 


— Vă simțiți mai rău? a întrebat ea neliniștită. Să 
aduc ceva? Nişte ceai? O compresă? 


— Nu, e doar blestemata asta de durere de cap, a 
răspuns el. Lumina o face mai severă. 


A închis din nou ochii. 


— Spuneti-mi, a întrebat el fără să deschidă ochii, 
de ce sunteți atât de convinsă că un bărbat nu i-ar 
purta de grijă unui copil dacă nu ar fi rodul 
vintrelor lui? De fapt, draga mea, nu m-am referit 
la dumneavoastră când am zis că am făcut și eu 
același lucru. Fiu meu — fiul meu vitreg — este fiul 
fostei surori a soției mele. Printr-un tragic 

accident, ambii lui părinți au murit la distanță de o 
zi unul de celălalt, iar soția mea, Isobel, și părinții 
ei l-au crescut încă din pruncie. Eu m-am căsătorit 
cu Isobel când Willie avea cam şase ani. Vedeţi 
deci că nu există nicio legătură de sânge între noi — 
şi totuşi, dacă s-ar găsi cineva care să nege 
afecțiunea mea față de el ori să susțină că nu mi-e 
fiu, l-aş provoca imediat la duel. 


— Înţeleg, a spus ea după un moment. Nu am ştiut 
asta. 


El a întredeschis un ochi, cu un aer gânditor. 
Brianna încă rotea inelul pe deget. 


— Cred că... a început ea aruncându-i o privire. 
Cred că nu sunt chiar atât de îngrijorată în legătură 
cu Roger şi cu copilul. Dacă e să fiu sinceră... 


— Doamne fereşte să fie altfel, a murmurat el. 


— Dacă e să fiu sinceră, a continuat ea, uitându-se 
cu asprime la lord, cred că mă îngrijorează mai 
mult cum va fi relația dintre noi, dintre mine și 
Roger. 


A ezitat, apoi şi-a făcut curaj pentru a continua. 


— Nu am ştiut că Jamie Fraser e tatăl meu, a spus 
ea. În copilărie. După Revoltă, părinţii mei au fost 
despărțiți; fiecare dintre ei a crezut că celălalt a 
murit. Aşa că mama s-a căsătorit din nou. Am 
crezut că tatăl meu era Frank Randall. Nu am aflat 
adevărul decât după moartea lui. 


— Aha, a zis lordul John şi s-a uitat la Brianna cu 
interes. Şi acest Randall s-a purtat crud cu 
dumneavoastră? 


— Nu. A fost... minunat. 

Glasul i-a sunat puţin spart, de aceea şi l-a dres 
Jenată. 


— A fost cel mai bun tată pe care l-aş fi putut avea. 
Şi am crezut că părinții mei aveau o căsnicie 
fericită. Ţineau unul la celălalt, se respectau şi... în 
fine, am crezut că totul era bine. 


Lordul John s-a scărpinat prin bandaje. Doctorul îl 
răsese în cap, o situaţie care, în afară de faptul că 
reprezentase un afront adus vanităţii lui, îi dădea 
niște mâncărimi cumplite. 


— Nu văd dificultatea, dacă se aplică la situația 
dumneavoastră actuală. 


Ea a oftat din rărunchi. 


— Apoi tata a murit şi... am descoperit că Jamie 
Fraser trăia. Mama a plecat după el, apoi am venit 
şi eu la ei. ȘI... a fost altfel. l-am văzut cum se 
priveau. Niciodată nu am văzut-o pe mama 
uitându-se în același fel la Frank Randall — şi nici 
pe el la ea. 


— Ah, da. 


Un mic val de tristeţe l-a cuprins pe lordul John. 
Observase acele priviri o dată sau de două ori; 
prima dată, dorise cu disperare să o înjunghie în 
inimă pe Claire Randall. 


— Ştiţi cât de rar se întâmplă aşa ceva? a întrebat el 
încet. Acest gen de pasiune reciprocă? 


Cea venind dintr-o singură parte se întâlnea mult 
mai des. 


— Da. 

Ea se întorsese pe jumătate, ținându-și un braţ pe 
spătarul canapelei, şi se uita prin uşile cu geam 
spre straturile bogate de flori de primăvară. 


— Problema este că... eu cred că am avut parte de 
asta, a spus ea ceva mai încet. Pentru puţină 
vreme. Foarte puţină vreme. 


A întors capul şi s-a uitat la el lăsându-l să vadă 
dincolo de privirea ei. 


— Dacă am pierdut-o înseamnă că am avut parte de 
ea. Pot trăi cu asta — sau fără. Dar nu aş putea trăi 
doar cu o imitație. N-aş putea suporta. 


— S-ar părea că trebuie să mă credeți pe cuvânt, a 
spus Brianna, aşezând tava cu micul dejun în poala 
lordului şi apoi prăbuşindu-se pe canapea, 
făcându-i îmbinările să geamă. 


— Nu îl puneţi pe un bolnav să rezolve ghicitori, a 
replicat el, luând o bucată de pâine prăjită. Ce vreți 
să spuneţi? 


— Adineaori Drusus a intrat într-un suflet în 
bucătărie şi a spus că a văzut doi călăreți coborând 
prin câmpurile lui Campbell. A zis că unul dintre ei 
era sigur tatăl meu — un bărbat înalt, cu părul 
roşcat. Dumnezeu mi-e martor că nu mulți arată ca 
el. 


— Adevărat, nu sunt mulți, a aprobat lordul şi a 
zâmbit, apoi a măsurat-o cu privirea. Aşadar, doi 
călăreţi? 

— Trebuie să fie tata şi mama. Inseamnă că nu l-au 
găsit pe Roger. Ori l-au găsit, dar el nu a vrut să se 


întoarcă. 


Brianna a răsucit inelul cu safir pe deget. 

— E bine că am o soluţie de rezervă. 


Lordul John a clpit iute de câteva ori şi s-a grăbit 
să înghită pâinea pe care o avea în gură. 


— Dacă, prin această metaforă extraordinară, vreți 
să spuneți că intenţionaţi să vă căsătoriți cu mine, 
vă asigur... 


— Nu, l-a întrerupt Brianna zâmbindu-i strâmb. 
Doar vă tachinam. 


— Oh, bine. 


Lordul a luat o înghiţitură de ceai, închizând ochii 
pentru a se bucura de aburul parfumat. 


— Doi călăreţi. Vărul dumneavoastră a plecat cu ei, 
nu? 


— Da, aşa e, a rostit ea încet. Doamne, sper că nui 
s-a întâmplat ceva rău lui lan! 


— S-ar putea să fi dat de tot felul de necazuri în 
cursul călătoriei, care să-i fi silit pe vărul 
dumneavoastră și pe mama să vină în urma tatei şi 
a domnului MacKenzie. Ori vărul şi MacKenzie în 
urma părinților dumneavoastră. 


A făcut atunci un semn din mână, sugerând că 
existau nenumărate posibilități. 


— S-ar putea să aveţi dreptate. 


Totuşi, ea părea palidă și abătută, iar lordul John 
bănuia că Brianna avea motive întemeiate. 
Posibilităţile lniștitoare era foarte bune pe termen 
scurt, dar probabilitățile mai sumbre aveau de 
obicei tendința să triumfe în cele din urmă și 
indiferent cine îl însoțea pe Jamie Fraser, călăreți 

aveau să apară curând, aducând răspunsuri la toate 
întrebările. 


Lordul John a împins deoparte micul dejun 
neterminat şi s-a rezemat de perne. 


— Spuneţi-mi — cât de departe merg remușcările 
dumneavoastră pentru că era cât pe ce să fiu ucis? 


Ea a roşit, stânjenită. 

— Ce vreți să insinuaţi? 

— Dacă v-aş cere să faceți ceva ce nu doriţi, 
sentimentul de vinovăţie şi de obligație v-ar sili să- 


mi îndepliniți rugămintea? 


— Oh, alt şantaj. Despre ce este vorba? a întrebat ea 
cu precauţie. 


— lertaţi-vă tatăl. Orice s-ar fi întâmplat. 


Sarcina îi făcuse tenul mai delicat; toate emoţiile 
apăreau şi înfloreau pe pielea obrajilor ca piersica. 
O simplă atingere îi producea vânătăi. 


El a întins o mână şi i-a mângâiat foarte delicat 
obrazul. 


— De dragul dumneavoastră, dar şi al lui, a spus 
lordul. 


— Am făcut-o deja. 
Ea şi-a coborât ochii şi genele i-au umbrit privirea; 
încă ținea mâinile în poală, iar focul albăstrui al 


safirului îi strălucea pe degetul mic. 


Sunetul de copite s-a auzit limpede prin uşile cu 
geam, venind dinspre aleea presărată cu pietriș. 

— Atunci cred că ați face bine să coborâţi ca să îi 
spuneţi asta, draga mea. 


Ea a strâns din buze şi a dat din cap. Fără nicio 
vorbă, s-a ridicat şi a ieşit pe ușă parcă plutind, 
dispărând ca un nor de furtună dincolo de orizont. 


— Când am auzit că se apropie doi călăreţi, iar unul 
dintre ei este Jamie, ne-am temut că i s-a întâmplat 
ceva rău nepotului său ori lui MacKenzie. Cumva, 
niciunul dintre noi nu şi-a închipuit că 
dumneavoastră vi s-ar fi întâmplat ceva. 


— Eu sunt nemuritoare, a murmurat Claire, 
cercetându-i ochii pe rând. Nu ştiați? 


Presiunea degetelor ei mari a dispărut de pe 
pleoape lordului, iar el a clipit, încă simțind 


atingerea. 


— Aveţi o uşoară dilatare a unei pupile, dar foarte 
redusă. Strângeţi-mă de degete cât de tare puteţi. 


Ea a întins degetele arătătoare, iar el s-a supus, 
enervat de slăbiciunea strânsorii. 


— L-aţi găsit pe MacKenzie? 


S-a enervat şi mai tare fiindcă nu era în stare să își 
înfrâneze curiozitatea. 


Ea i-a aruncat o privire scurtă şi prudentă şi şi-a 
îndreptat atenția asupra mâinilor lui. 


— Da. Va veni. Ceva mai târziu. 
— Va veni? 


Ea a surprins tonul întrebării şi a ezitat, după care 
s-a uitat fix la el. 

— Cât de multe știți? 


— Totul, a răspuns lordul şi a avut o satisfacţie de 
moment văzând-o tresărind. 


Apoi ea a zâmbit în colţul gurii. 
— Chiar totul? 


— Îndeajuns de multe, s-a corectat el pe un ton 
sardonic. Îndeajuns ca să întreb dacă afirmaţia 
dumneavoastră despre întoarcerea domnului 
MacKenzie reprezintă o certitudine sau o dorință 
intimă. 


— Să o numim credință. 


Fără să îi ceară voie, ea a dezlegat şireturile 
cămăşii lui de noapte și a desfăcut-o, expunându-i 
pieptul. Rulând cu pricepere o fâşie de pergament, 
a lipit un capăt al tubului de pieptul lui şi a pus 
urechea la celălalt capăt. 


— Doamnă, vă cer iertare! 


— Tăceţi, nu aud, a spus ea, făcându-i semn cu 
mâna. 


A continuat să plimbe tubul acela pe pieptul 
lordului, oprindu-se când şi când pentru a lovi uşor 
cu degetele sau pentru a-i palpa ficatul. 


— V-aţi golit măruntaiele astăzi? l-a întrebat ea, 
împungându-l cu un gest familiar în abdomen. 


— Refuz să spun asta, a zis el, aranjându-și cămașa 
de noapte cu un aer demn. 


Claire părea mai directă decât oricând. Femeia 
avea cel puţin patruzeci de ani, însă nu arăta alte 
semne de îmbătrânire în afara ridurilor fine de la 

coada ochiului şi a firelor argintii din părul 
incredibil de bogat. 


Era mai slabă decât îşi amintea el, deşi îi venea 
greu să judece doar după chipul ei, fiindcă purta 
cămaşă şi pantaloni barbari din piele. Se vedea 
limpede că stătuse în soare şi în vânt destul de 
mult; fața şi mâinile ei căpătaseră o culoare 
cafenie, delicată, care făcea ca ochii aurii să fie cu 
atât mai uimitori când îi îndrepta spre cineva — 
cum se întâmpla în acele momente. 


— Brianna zice că doctorul Fentiman v-a făcut o 
trepanație. 


El s-a foit jenat sub pături. 


— Aşa mi s-a spus. Imi pare rău, dar în acele 
momente nu eram conștient. 


Colţurile gurii ei s-au înălțat ușor. 


— A fost mai bine așa. Vă deranjează dacă arunc o 
privire? Doar din curiozitate, a continuat ea, cu o 
delicateţe neobişnuită. Nu e o necesitate medicală. 
Doar că nu am văzut niciodată o trepanație. 


El a închis ochii încuviinţând. 


— In afară de starea măruntaielor mele, nu am 
secrete față de dumneavoastră, doamnă. 


Şi-a înclinat capul, indicând locul găurii, şi a simţit 
cum degetele ei reci se strecoară pe sub bandaje, 
ridicându-le şi permiţând aerului să îi mângâie 
capul înfierbântat. 


— Brianna este cu tatăl ei? a întrebat el, cu ochii 
închişi. 

— Da, a sunat blând vocea ei. Mi-a spus — adică ne- 
a spus — câte ceva despre ceea ce ați făcut pentru 
ea. Vă mulţumesc. 


Degetele ei s-au îndepărtat şi lordul a deschis 
ochii. 


— Mi-a făcut plăcere să îi fiu de folos. In ciuda 
testei perforate şi nu numai. 


Ea a surâs vag. 


— Jamie va veni să vă vadă curând. Acum... stă de 
vorbă cu ea în grădină. 


El a simţit o uşoară împunsătură de neliniște. 
— Sunt... se înţeleg? 
— Stabiliţi dumneavoastră asta. 


I-a sprijinit spatele cu un braţ şi, cu o putere 
uimitoare pentru o femeie cu oase atât de delicate, 
l-a ridicat drept în șezut. Dincolo de balustradă, în 
partea îndepărtată a grădinii, lordul a văzut două 
siluete stând cu capetele apropiate. În timp ce el 
privea, cei doi s-au îmbrățișat, apoi s-au despărțit, 
râzând de mişcările stângace provocate de pântecul 
Briannei. 


— Cred că am ajuns exact la vreme, a murmurat 
Claire, uitându-se la fiica ei cu ochi pricepuţi. Nu 
mai durează mult. 


— Mărturisesc că vă sunt recunoscător că nu aţi 
întârziat, a spus lordul, lăsând-o să îl aşeze uşor pe 
perne şi să netezească așternuturile. Abia am 
supraviețuit experienței de a fi doica fiicei 
dumneavoastră; mă temeam că m-ar da gata să-i 
fiu şi moașă. 

— Ah, era să uit! 


Claire şi-a strecurat degetele într-o punguţă urâtă 
din piele pe care o avea prinsă la gât. 


— Brianna a spus să vi-l înapoiez, nu va mai avea 
nevoie de el. 


El a întins mâna, şi un briliant albastru i-a căzut în 
palmă. 


— Doamne, am fost părăsit! a zis el zâmbind. 


767 


64 


MOMENTUL DECISIV 


— E ca la baseball, am asigurat-o. Perioade lungi de 
plictis, punctate de scurte perioade de activitate 
intensă. 


Ea a râs, apoi s-a oprit brusc şi a făcut o grimasă. 

— Of. Da, intens. Pfu! 

A zâmbit puţin strâmb. 

— La meciurile de baseball, când apar momente de 
plictiseală, măcar poţi să bei bere şi să mănânci 


hotdogi. 


Agățându-se de singura parte din discuţie pe care a 
înțeles-o, Jamie s-a aplecat în față. 


— Avem nişte bere rece în cămară, a zis el, uitându- 
se îngrijorat la Brianna. Să aduc? 


— Nu, i-am răspuns eu. Doar dacă vrei să bei tu, 
alcoolul nu-i face bine copilului. 


— Aha. Dar ce e cu hotdogul? 


S-a ridicat şi şi-a frecat palmele, parcă pregătindu- 
se să iasă afară şi să împuște unul. 

— E un soi de cârnat băgat într-o chiflă, i-am 
explicat eu, frecându-mi buza de sus ca să nu râd, 
apoi i-am aruncat o privire Briannei. Nu cred că 
vrea aşa ceva. 


Mici broboane de sudoare apăruseră brusc pe 
fruntea ei lată, iar porțiunea din jurul orbitele părea 
mai palidă. 


— Of, oof, a spus ea încet. 


Interpretând corect acea remarcă şi paloarea feței 
ei, Jamie s-a grăbit să o şteargă cu cârpa umedă. 


— 'Ține-ţi capul între genunchi, fato. 
Ea s-a uitat furioasă la el. 


— Nu-mi pot... duce capul... aproape de genunchi! a 
şuierat ea printre dinții încleştați. 


Apoi spasmul a încetat şi Brianna a inspirat adânc, 
iar culoarea i-a revenit în obraji. 


Jamie se uita când la ea, când la mine, 
încruntându-se neliniștit. Apoi a făcut un pas 
şovăitor spre uşă. 


— Cred c-ar fi mai bine să plec, dacă voi... 
— Nu pleca! 

— Bine, dar... o ai pe mama și... 

— Nu pleca! a repetat Brianna. 


Agitată, s-a aplecat şi l-a prins de un braţ, 
scuturându-l. 


— Nu face asta! Ai spus că n-o să mor. 


L-a privit direct în ochi. 

— Dacă rămâi, va fi bine. N-o să mor. 


A vorbit cu atâta vehemenţă, încât am simţit brusc 
un spasm de teamă cuprinzându-mi măruntaiele, la 
fel de puternic precum durerile facerii. Brianna cra 
o fată masivă, puternică şi sănătoasă. Nu ar trebui 
să aibă mari probleme la naştere. Dar şi eu eram 
destul de puternică şi sănătoasă şi, cu douăzeci şi 
cinci de ani în urmă, pierdusem o sarcină la şase 
luni şi fusese cât pe ce să mor. Puteam să o 
protejez de febră  puerperală, dar eram 
neputincioasă în cazul unei hemoragii bruște; 
singurul lucru pe care îl puteam face într-un 
asemenea caz era să salvez copilul printr-o 
cezariană. Am evitat cu hotărâre să-mi arunc ochii 
spre dulapul în care se afla bisturiul steril, pentru 
orice eventualitate. 


— N-o să mori, Bree, am spus eu. 


Am vorbit cât de liniştitor am putut şi am pus 
mâna pe umărul ei, dar, dincolo de faţada mea 
profesională, ea sigur mi-a simțit spaima. S-a 
crispat şi m-a prins de mână, agățându-se atât de 
strâns, încât oasele mele s-au frecat unul de altul. 
A închis ochii şi a respirat pe nas, dar nu a tipat. 


A deschis ochii şi s-a uitat drept la mine, cu 
pupilele atât de dilatate, încât dădea impresia că 
priveşte dincolo de mine, spre un viitor pe care 
doar ea îl putea vedea. 


— Dacă mor... a spus ea, punându-și o mână pe 
pântecul umflat. 


Şi-a mişcat buzele, dar vorbele pe care voia să le 
rostească nu şi-au găsit calea. 


Apoi s-a ridicat cu greu în picioare şi s-a rezemat 


cu tot corpul pe Jamie, cu faţa ascunsă în umărul 
lui, repetând: 

— Tată, nu mă lăsa, nu pleca. 


— Nu te părăsesc, a leannan. Nu-ţi fie teamă, o să 
stau cu tine. 


I-a cuprins umerii cu brațul şi s-a uitat neajutorat 
la mine, peste capul ei. 


—  Plimb-o, i-am spus lui Jamie, văzându-i 
neliniștea. Ca pe un cal care are colici, am adăugat, 
pentru că se uita nedumerit la mine. 


Asta a făcut-o să râdă. Cu aerul precaut al cuiva 
care se apropie de o bombă amorsată, Jamie a pus 
un braţ în jurul taliei ei şi a ajutat-o să meargă 
încet în jurul camerei. Având în vedere staturile 
lor, chiar aminteau de cineva care plimbă un cal. 


— E bine? l-am auzit întrebând-o îngrijorat, în 
cursul unui circuit. 


— O să-ţi spun când nu mi-e bine, l-a asigurat ea. 


Era cald pentru mijlocul lunii mai. Am deschis larg 
ferestrele, şi parfumul  brumărelelor şi al 
căldăruşelor a pătruns înăuntru, purtat de aerul 
răcoros și umed venind dinspre râu. 


În casă domnea o atmosferă de aşteptare, o 
nerăbdare amestecată cu un dram de teamă. 
Jocasta umbla de colo până colo pe terasa de 
dedesubt, prea agitată ca să stea locului. Betty vâra 
capul pe ușă o dată la câteva minute ca să întrebe 
dacă era nevoie de ceva; Phaedre a adus din 
cămară un vas cu lapte bătut, pentru orice 
eventualitate. Brianna, care stătea concentrata 
asupra ei înseși, a clătinat din cap; eu am băut un 
pahar, verificând în minte pregătirile. 


In realitate, nu era nevoie să faci prea multe în 
cazul unei naşteri normale, dar nici în cazul uneia 

anormale. Aşternuturile fuseseră strânse de pe pat 
şi salteaua acoperită cu pături vechi, pentru a o 
proteja; aveam la îndemână un teanc de cârpe 
curate şi un vas cu apă caldă, înlocuită la fiecare 
jumătate de oră cu apă din cazanul de la bucătărie. 
Apă rece pentru băut și şters fruntea, o sticluță cu 
ulei pentru masaj, trusa mea de sutură, pentru orice 
eventualitate — în afară de asta, totul depindea de 
Brianna. 


După aproape o oră de mers în cerc, Brianna s-a 
oprit brusc în mijlocul camerei, l-a strâns pe Jamie 
de braț şi a început să respire pe nas ca un cal la 
capătul unei curse de 8000 de metri. 


— Vreau să mă întind, a spus ea. 


Eu şi Phaedre am dezbrăcat-o de rochie şi, doar în 
cămășuţă, am urcat-o cu grijă în pat. Mi-am lăsat 
palma pe pântecul ei uriaș, minunându-mă de 
imposibilitatea a ceea ce se întâmplase deja şi a 
ceea ce avea să se întâmple curând. 


Contracția a trecut şi am simțit clar conturul 
copilului sub acoperământul de piele şi muşchi. 
Era mare, puteam paria, dar părea să fie în poziția 
potrivită, cu capul în jos. 


În mod normal, copiii pe cale de a se naște sunt 
destul de liniștiți, intimidaţi de mișcarea din jurul 
lor. Acesta se agita; am simţit o împunsătură slabă, 
dar distinctă, în palmă când el a lovit cu cotul. 


— Tată! 


Brianna a întins orbește mâinile, fluturându-le, 
când o contracție a luat-o pe nepregătite. Jamie s-a 
repezit şi a prins-o de o mână pe care i-a strâns-o. 


— Sunt aici, a Pheanachd, sunt aici. 

Ea respira greu, faţa i se înroşise puternic, apoi s-a 
relaxat şi a înghițit în sec. 


— Cât mai durează? a întrebat. 


Stătea cu fața spre mine, dar nu mă privea; nu se 
uita la nimic din jur. 


— Nu ştiu. Nu mai e mult, aşa cred. 


Contracțiile apăreau cam la cinci minute, dar știam 
că ele puteau să continue așa multă vreme ori să se 
accelereze brusc; practic, nu se putea anticipa. 


Dinspre ferestre venea o adiere ușoară, dar Brianna 
transpira. l-am şters din nou faţa și gâtul şi i-am 


masat umerii. 


— Te descurci bine, iubito, i-am murmurat. Foarte 
bine. 


Am ridicat scurt ochii spre Jamie şi i-am zâmbit. 
— Şi tu la fel. 


Jamie a făcut o încercare firavă de a-mi răspunde 
la zâmbet; şi el transpira, dar faţa lui era palidă, nu 
congestionată. 


— Tată, vorbeşte-mi, a zis brusc Brianna. 
— Eu? 

S-a uitat la mine disperat. 

— Ce să spun? 


— Nu contează, i-am răspuns. Spune-i povești; 
orice, numai să nu se gândească la asta. 


— Aha. Da... o ştii pe cea despre... Habetrot, 
țesătoarea? 

Drept răspuns, Brianna a icnit. Jamie părea 
îngrijorat, dar a început să vorbească. 


— Mda, bine. Se făcea că într-o fermă veche, 
aşezată lângă un râu, trăia odată o fată frumoasă pe 
nume Maisie. Avea părul roșcat şi ochii albaştri și 
era cea mai frumoasă fecioară de pe toată valea. 
Dar nu avea soţ, fiindcă... 


S-a oprit îngrozit. L-am fulgerat cu privirea. 
A tuşit şi a continuat, neștiind ce altceva să facă. 


— ... Fiindcă, pe vremea aceea, bărbaţii erau cu 
scaun la cap şi, în loc să caute fete frumoase care 
să le fie mirese, căutau fete care ştiau să gătească 
şi să țeasă, ca să le devină soții respectabile. Dar 
Maisie... 


Brianna a scos un sunet adânc, inuman. Jamie a 
strâns din dinți, dar a continuat, ținând-o bine de 
ambele mâini. 


— Dar Maisie iubea lumina de pe câmpii şi păsările 
din vale... 


Lumina se stingea treptat în încăpere, iar mirosului 
de flori încălzite de soare îi lua locul cel de 
verdeață umedă, degajat de sălciile de pe malul 
râului, și aroma slabă a fumului de lemn venind 
dinspre bucătărie. 


Cămaşa Briannei era udă leoarcă şi i se lipise de 
piele. Mi-am înfipt degetele în spatele ei, puțin 
deasupra şoldurilor, şi ea s-a zvârcolit, încercând 
să uşureze durerea. Jamie stătea cu capul plecat, 
agățându-se cu îndărătnicie de mâinile ei, 
continuând să vorbească liniştitor, spunând poveşti 
despre mătăsoase şi vânători de foci, despre 
cimpoieri şi spiriduşi, despre giganții din peştera 
Fingal şi despre calul negru al diavolului care trece 

prin aer mai repede decât gândul dintre un bărbat 
ŞI o fecioară. 


Durerile se succedau la intervale mai scurte. l-am 
făcut semn lui Phaedre, care a plecat în fugă și s-a 
întors cu o lumânare mare, cu a cărei flacără să 
aprindă lumânările din sfeşnice. 


In cameră era răcoare şi semiîntuneric, şi umbre 
pâlpâitoare se întindeau pe pereţi. Jamie răguşise, 
iar Brianna era epuizată. 


Brusc 1-a dat drumul lui Jamie, s-a ridicat în şezut 
şi s-a prins de genunchi, cu faţa congestionată de 
efort, împingând. 


— Hai, acum! am spus. 


Am stivuit cu iuţeală câteva perne în spatele ei, am 
îndemnat-o să se aplece pe spate, spre căpătâiul 
patului, şi am chemat-o pe Phaedre să-mi țină 
lumânarea. 


Mi-am uns degetele cu ulei, am strecurat mâinile 
sub cămașa ei și am atins carnea pe care nu o mai 
atinsesem de când ea însăşi era copil. Am masat 
încet, delicat, vorbindu-i, ştiind că nu avea prea 
mare importanță ce spuneam. 


Am simțit încordarea şi schimbarea bruscă de sub 
degete. Relaxare, apoi iar încordare. A urmat un 
şuvoi de lichid amniotic, care a curs pe pat şi a 
picurat pe podea, umplând încăperea cu mirosul 
râurilor fecunde. Am masat şi am uşurat trecerea, 
rugându-mă să nu vină prea repede ca să provoace 
vreo ruptură. 


Inelul din carne s-a deschis brusc, şi degetele mele 
au atins ceva umed şi tare. După o scurtă relaxare 
s-a mișcat înapoi, îndepărtându-se, lăsându-mi în 
degete senzația că atinsesem pe cineva cu totul 

nou. Încă o dată a apărut o presiune mare, dilatarea 
s-a produs şi încă o dată a urmat relaxarea. Am 
împins înapoi marginea cămăşii şi, la următoarea 
împingere, inelul s-a dilatat la o dimensiune 
incredibilă şi un cap, ca un gargui chinezesc, a 
ieşit odată cu lichid amniotic și sânge. 


M-am trezit nas în nas cu capul alb precum ceara, 
având faţa cât un pumn, care s-a strâmbat furios la 
mine. 


— Ce e? Băiat? 


Vocea răguşită a lui Jamie mi-a întrerupt stare de 
uimire. 


— Aşa sper, am spus, îndepărtând mucusul de la nas 
şi gură. E cel mai urât copil pe care l-am văzut 
vreodată, Domnul s-o ajute dacă e fată. 


Brianna a scos un sunet care ar fi putut începe ca 
un hohot de râs, dar s-a transformat într-un geamăt 
enorm de efort. Abia am avut vreme să îmi 
introduc degetele pentru a întoarce puţin umerii 
lați ca să-l ajut. S-a auzit un plescăit şi o formă 
lungă şi umedă a alunecat pe pătura udă, 
zvârcolindu-se ca un păstrăv aruncat pe mal. 


Am luat un prosop curat şi l-am înfășurat — era 
băiat, sacul scrotal se vedea rotund şi violaceu 
între pulpele dolofane — am verificat rapid semnele 
Apgar, respiraţie, culoare, activitate... şi toate erau 
bune. Scotea zgomote ascuţite, furioase, avea 
scurte explozii de respirație, nu plângea cu 
adevărat și lovea aerul cu mâinile făcute pumn. 


L-am aşezat pe pat, ținându-l cu o mână cât am 
controlat-o pe Brianna. Avea coapsele mânjite de 
sânge, dar nu prezenta semne de hemoragie. 
Cordonul ombilical pulsa, un şarpe gros şi umed 
ce îl lega încă. 

Sprijinită de pernele stivuite, cu părul lipit de 
tâmple și cu un zâmbet enorm de uşurare şi triumf 
pe față, Brianna gâfâia. Am pus o palmă pe 
pântecul ei devenit dintr-odată flasc. Am simțit 
cum placenta cedează, în timp ce corpul lepăda 
ultima legătură cu fiul ei. 


— Incă o dată, scumpo, i-am spus cu blândețe. 


La ultima contracție, un tremur a străbătut pântecul 
şi placenta a alunecat afară. Am legat cordonul 
ombilical şi l-am tăiat, după care am aşezat 
ghemotocul înfăşat în braţele ei. 


— E frumos, am şoptit eu. 


I l-am lăsat şi mi-am îndreptat atenția către 
chestiuni esențiale, frământându-i ferm pântecul cu 
pumnii, ca să stimulez uterul să se contracte şi să 
oprească  sângerarea. Am auzit murmurul 
comentariilor emoţionate care se răspândeau prin 
casă după ce Phaedre se grăbise să ajungă la parter 
pentru a duce vestea. La un moment dat, am ridicat 
privirea şi am văzut-o pe Brianna fericită, zâmbind 
cu gura până la urechi. Jamie stătea în spatele ei, 
surâzând, cu obrajii uzi de lacrimi. I-a spus ceva în 
gaelică, apoi, ridicându-i părul de pe gât, s-a 
aplecat şi a sărutat-o delicat în spatele urechii. 


— li e foame? a întrebat Brianna cu o voce 
profundă şi nesigură, dar încercând să-şi dreagă 
glasul. Să-i dau să sugă? 


— Pune-l la încercare şi vei vedea. Câteodată sunt 
somnoroşi după naștere, dar uneori vor să sugă. 


Brianna a dus o mână la gulerul cămăși și a 
desfăcut şnurul, dezgolindu-şi un sân. Ghemotocul 
a scos câteva sunete când ea l-a întors cu 
stângăcie, şi Brianna a căscat ochii mari de 

surprindere când el şi-a fixat gura asupra sfârcului 
cu o ferocitate neaşteptată. 


— E puternic, nu? am spus eu şi mi-am dat seama 
că plângeam doar când am simțit gustul sărat al 
lacrimilor în colţurile gurii care zâmbea. 


Ceva mai târziu, când mama și copilul erau curați 
şi aşezaţi comod, iar Brianna mâncase şi băuse 
ceva, am făcut o ultimă verificare ca să mă asigur 
că totul era în regulă, apoi m-am retras în umbrele 
adânci ale balconului de sus. M-am simțit plăcut 
desprinsă de realitate, ca şi cum aș fi plutit la vreo 
treizeci de centimetri deasupra pământului. 


Jamie se dusese să îl anunţe pe lordul John; mă 
aştepta la poalele scării. M-a prins în braţe fără să 
scoată nicio vorbă şi m-a sărutat; când m-a 
eliberat, am văzut urmele adânci şi roşietice lăsate 
de unghiile Briannei pe mâinile mele. 


— Te-ai descurcat grozav şi tu, mi-a şoptit el. 


Apoi bucuria din ochii lui a înflorit luminoasă într- 
un zâmbet până la urechi. 


— Bunico! 


— E brunet sau blond? a întrebat Jamie pe 
neașteptate, ridicându-se într-un cot, în pat, lângă 
mine. l-am numărat degetele, dar nu mi-a trecut 
prin minte să îl privesc. 


— Incă nu se poate spune, am răspuns eu, pe 
jumătate adormită. 


Şi eu îi numărasem degetele de la picioare și mă 
gândisem la asta. 

— Deocamdată, e roşiu-pururiu şi încă are smegmă 
embrionară — chestia aceea albicioasă — pe tot 
corpul. Pielea lui va căpăta culoarea firească abia 
peste o zi sau două. Are ceva păr negru pe cap, dar 
dispare curând după naştere. 


M-am întins, bucurându-mă de durerea plăcută din 
picioare şi spate; travaliul însemna muncă grea, 
chiar şi pentru o moașă. 


— Asta nu ar dovedi nimic, chiar dacă ar fi blond, 
pentru că Brianna are ceva de blondă; ar putea 
arăta oricum. 


— Da... dar dacă ar fi brunet, am şti sigur. 


— Sau poate nu. Tatăl tău a fost brunet, la fel și al 
meu. Ar putea să aibă gene recesive şi să devenă 
brunet, chiar dacă... 


— Ce-ar putea să aibă? 


Am încercat fără succes să mă gândesc dacă 
Gregor Mendel 3 începuse deja experimentele cu 
plantele de mazăre, dar am renunţat la acel efort, 
pentru că eram prea somnoroasă ca să mă 
concentrez. Indiferent dacă Mendel începuse sau 
nu, Jamie nu avea cum să fi auzit de el. 


— Ar putea avea pielea de orice culoare şi nu vom 
şti sigur, am spus eu şi am căscat cu poftă. Nu vom 
şti decât după ce creşte destul ca să înceapă să 
semene... cu cineva. Şi chiar şi atunci... 


Am tăcut. Avea vreo importanță cine îi era tată 
dacă nu va avea unul? 


Jamie s-a întors spre mine şi m-a îmbrățișat 


ocrotitor. Dormeam goi, iar părul de pe corpul lui 
îmi mângâia pielea. M-a sărutat uşor pe ceafă și a 

oftat. I-am simţit răsuflarea caldă care mi-a gâdilat 
urechea. 


Pluteam la hotarul somnului, prea fericită ca să cad 
cu totul în vise. De undeva din apropiere am auzit 
un țipăt slab şi murmur de voci. 


— Mda, în fine, m-a trezit vocea lui Jamie după 
câteva clipe. Chiar dacă nu-i cunosc tatăl, măcar 
ştiu sigur cine îi este bunic, a zis el sfidător. 


Am întins mâna în spate şi l-am bătut uşor pe 
picior. 


— Şi eu, bunicule! Hai, taci şi dormi. „Ajunge zilei 
răutatea e1.“ 


A pufnit, iar îmbrățișarea a slăbit, dar o mână i-a 
rămas peste sâni și, după câteva momente, a 
adormit. 


Am rămas cu ochii larg deschişi, urmărind stelele 
pe fereastra deschisă. De ce spusesem asta? Era 
citatul preferat al lui Frank, pe care îl folosea 
mereu pentru a ne alina pe Brianna sau pe mine 
când ne îngrijora ceva: Ajunge zilei răutatea ei. 


Aerul din cameră era viu; o adiere uşoară a mișcat 
perdelele, iar răcoarea mi-a atins obrazul. 


— Ştii? am şoptit fără sunet. Ştii că are un fiu? 
Nu am primit răspuns, dar pacea m-a cuprins 


treptat în liniştea nopții şi apoi am alunecat dincolo 
de hotarul viselor. 

65 


ÎNTOARCEREA LA FRASER'S RIDGE 


Jocasta a regretat foarte mult că se desparte de cea 
mai recentă rudă a ei, dar era deja târziu pentru 
lucrările de primăvară ale pământului, iar casa 
fusese neglijată, aşa că trebuia să ne întoarcem 
degrabă la Ridge, iar Brianna nici n-a vrut să audă 
de propunerea de a rămâne acolo. Asta era bine, 
pentru că Jamie ar fi explodat dacă se despărţea de 
nepot. 


Lordul John se simțea suficient de bine pentru a 
călători; a mers cu noi până la Marele Drum al 
Bizonului, unde i-a sărutat pe Brianna şi pe copil, 
ne-a îmbrățișat pe Jamie şi — spre șocul meu — pe 
mine, după care a pornit spre nord, către Virginia 
şi Willie. 


— Sunt încredințat că veți avea grijă de ei, mi-a 
spus el încet, făcând semn către căruță, unde două 
capete roşcovane stăteau aplecate atent deasupra 
copilului din poala Briannei. 


— Puteți fi sigur, am spus şi i-am strâns mâna. Sunt 
încredinţată că veţi face acelaşi lucru. 


Mi-a ridicat mâna și a dus-o la buze, mi-a zâmbit 
scurt şi a plecat călare fără să se mai uite înapoi. 

O săptămână mai târziu, am ajuns pe șleaurile 
cotropite de ierburi care duceau spre culmea unde 
creşteau căpşuni sălbatice, verzi, albe şi roșii, 
stăruința, curajul, dulceața şi amărăciunea fiind 
amestecate în umbrele copacilor. 


Cabana era murdară şi neîngrijită, șoproanele erau 
goale şi acoperite de frunze moarte. Grădina era un 
hățiș de tulpini uscate şi plante răsărite la 
întâmplare. Grajdul, o cochilie goală. Cadrul casei 
noi se ridica întunecat şi scheletic, ca un reproş 
adus nouă. Totul sugera ruina, un loc în care ne va 
fi greu să trăim. 


Cu toate astea, niciodată nu simţisem o bucurie 
mai mare întorcându-mă acasă. 


Nume, am scris şi m-am oprit. Doar Dumnezeu 
ştia. Numele de familie rămânea o chestiune 
deschisă; la numele de botez încă nu ne 
gândiserăm. 


Eu îi spuneam „dulceaţă“ sau „scumpule“, Lizzie 
îi punea „flăcău drag“, Jamie i se adresa cu o 
politeţe gaelică, fie „nepoate“, fie a Ruaidh, 
Roşcatul — puful de nou-născut şi pielea cafenie a 
scalpului făcuseră loc unei culori roşcate care arăta 
oricărui cine îi era bunic — indiferent cine i-ar fi 
fost tată. 


Brianna nu simţea nevoia de a-l numi în vreun fel 
anume; îl ţinea tot timpul lângă ea, păzindu-l cu o 
concentrare feroce, care nu putea fi descrisă în 
cuvinte. Încă nu voia să îi dea un nume, a spus ea. 
Deocamdată. 


— Dar când? întrebase Lizzie, însă Brianna nu-i 
răspunsese. 


Eu ştiam când: la sosirea lui Roger. 

— Şi dacă nu vine, mi-a zis Jamie între patru ochi, 
cred că sărmanul copilaș va ajunge în mormânt 
fără nume. lisuse, ce încăpăţânată poate fi fata 
asta! 


— Are încredere în Roger, am replicat eu pe un ton 
liniştit. Ai putea să faci şi tu la fel. 


Mi-a aruncat o privire aspră. 


— Englezoaico, e o deosebire între încredere și 
speranţă, și ştii asta la fel de bine ca mine. 


— Ei bine, încearcă şi tu să speri puţin, de ce nu 
faci asta? l-am repezit eu şi i-am întors spatele, 
muind pana în cerneală şi scuturând-o cu grijă. 


Micuţul Semn de Întrebare avea o iritaţie pe fese, 
care îl ținuse treaz toată noaptea și nu ne lăsase 
nici pe noi să dormim. Eram enervată şi mă 
usturau ochii, astfel că nu mă simţeam dispusă să 
tolerez nicio demonstrație de rea-credinţă. 


Jamie a ocolit agale masa, s-a așezat în faţa mea și 
şi-a sprijinit bărbia pe brațele îndoite, silindu-mă 
să mă uit la el. 


— Aş face-o, a spus el, cu o sclipire de amuzament 
în ochi. Dacă m-aş putea hotărî: să sper că va veni 
sau să sper că nu? 


Am zâmbit, apoi am întins mâna şi i-am plimbat 
vârful penei pe rădăcina nasului în semn de iertare, 
după care m-am întors la treabă. El a strâmbat din 
nas şi a strănutat, după care s-a îndreptat de spate 
şi s-a uitat la hârtia din faţa mea. 


— Ce faci, englezoaico? 


— Scriu certificatul de naştere al micuţului Gizmo 


34 — atât cât mă pricep, am adăugat. 

— Gizmo? a spus el cu îndoială în glas. Asta-i 
numele vreunui sfânt? 


— Nu cred, deşi nu se știe, mai ales când întâlneşti 
oameni pe care îi cheamă Pantaleon sau 
Onuphrius. Sau Ferreolus. 


— Ferreolus? Nu cred că am auzit de el. 


S-a lăsat pe spătarul scaunului, cu mâinile 
împreunate pe genunchi. 


— Unul dintre preferați mei, i-am explicat, 
completând cu atenție data naşterii şi ora — chiar 
dacă asta era aproximativă. 


Pe acest certificat de naștere existau două 
informaţii lipsite de orice echivoc — data şi numele 
doctorului care adusese pe lume copilul. 


— Ferreolus, am continuat eu oarecum amuzată, 
este sfântul patron al păsărilor de curte bolnave. 
Un martir creştin. A fost tribun roman şi creştin în 
secret. Fiind dat în vileag, l-au înlănţuit în haznaua 
închisorii în aşteptarea procesului — cred că 
închisoarea era supraaglomerată. Pare că a fost un 
bărbat neînfricat, pentru că s-a eliberat din lanţuri 
şi a evadat prin reţeaua de canalizare. Însă l-au 
prins, l-au adus înapoi şi l-au decapitat. 


Jamie a părut nedumerit. 
— Ce legătură are asta cu găinile? 


— N-am nici cea mai vagă idee. Întreabă-i pe cei de 
la Vatican, l-am sfătuit. 


— Hm. Mda, eu unul am ţinut mereu la Sfântul 
Guignole. 

l-am văzut sclpirea din ochi, dar n-am putut 
rezista. 


— Şi al cui patron e? 
— E invocat împotriva impotentei. 
Schpirea a sporit. 


— I-am văzut statuia de la Brest, mi s-a spus că era 
acolo de o mie de ani. O statuie miraculoasă — 
avea o sculă ca ţeava de tun și... 


— Ce avea? 


— Ei, nu mărimea era partea miraculoasă, a 
continuat el, făcându-mi semn să tac. Sau nu 
tocmai. Orășenii spun că, vreme de o mie de ani, 
oamenii au furat bucăţi din ea drept relicve sfinte, 
şi totuşi scula lui e la fel de mare ca întotdeauna. 


Mi-a zâmbit. 


— Se spune că un bărbat care are în buzunar o 
bucăţică din Sfântul Guignole poate rezista o 
noapte și o zi fără să obosească. 


— Nu cu aceeași femeie, îmi închipui, am spus sec. 
Te cam face să te întrebi ce a făcut să merite 
sfințenia, nu? 


Jamie a izbucnit în râs. 


— Orice bărbat căruia 1 s-a răspuns la rugăciuni ți- 
ar putea spune asta, englezoaico. 


S-a răsucit pe scaun şi a privit pe ușa deschisă. 
Brianna şi Lizzie stăteau pe iarbă, cu rochiile 
răsfirate, şi îl urmăreau pe sugar care, aşezat pe un 
şal vechi, stătea gol puşcă pe burtă, cu fundul roșu 
ca al unui babuin. 

Brianna Ellen, am scris elegant, apoi m-am oprit. 


— Brianna Ellen Randall, ce crezi? l-am întrebat. 
Sau Fraser? Ori amândouă? 


Nu s-a întors, dar a dat uşor din umăr. 
— Are vreo importanță? 
— S-ar putea. 


Am suflat peste pagină şi am urmărit cum literele 
negre şi lucioase capătă o culoare mată când 
cerneala s-a uscat. 


— Dacă se întoarce Roger — fie că rămâne, fie că nu 
—, dacă îl va recunoaște pe micul Anonimus, cred 
că numele lui va fi MacKenzie. Dacă nu apare, îmi 
închipui că băiatul va primi numele mamei. 


Jamie stătea tăcut, uitându-se la cele două fete. În 
acea dimineață își spălaseră părul la râu; Lizzie îi 
pieptăna părul Briannei, iar în razele soarelui de 
vară şuviţele lungi schpeau ca mătasea roşie. 

— Ea îşi spune Fraser, a zis Jamie. Ori așa își 
spunea. 


Am lăsat jos pana şi am întins mâna, punând-o pe 
braţul lui. 


— Te-a iertat, am spus. Ştii că aşa e. 


Am mişcat din umeri; nu chiar o ridicare, ci o 
încercare inconștientă de a îndepărta o încordare 
lăuntrică. 


— Deocamdată, a spus el. Dar dacă omul acela nu 
va veni? 


Am ezitat. Avea dreptate; Brianna îl iertase pentru 
greşeala de început. Cu toate astea, dacă Roger nu 

va apărea curând, probabil că îl va învinovăţi pe 
Jamie pentru asta, şi nu fără motiv, m-am văzut 
silită să recunosc. 


— Folosește-le pe amândouă, a zis el brusc. Să 
aleagă ea. 


Nu mi s-a părut că se referea la nume. 
— Va veni, am spus cu fermitate, și totul va fi bine. 
Am ridicat pana şi am adăugat, nu chiar încet: 


— Sper. 


S-a aplecat să bea din apa care curgea peste 
pietrele de un verde-închis, împrăştiind stropi. Era 
o zi caldă; acum venise primăvara, nu toamna, dar 
mușchiul era de un verde ca smaraldul sub tălpile 
lui. 


Briciul era o amintire îndepărtată; barba 1 se 
îndesise, iar părul îi curgea pe umeri. În seara 
precedentă se spălase într-un pârâu şi făcuse tot 
posibilul să îşi spele şi hainele, dar nu avea nicio 
iluzie în privinţa înfățișării lui. Însă nu-i păsa, şi-a 
spus el. Nu avea importanţă cum arăta. 


S-a întors şchiopătând spre poteca unde îşi lăsase 
calul. Il durea piciorul, dar nici asta nu avea 
importanţă. 


Încet, a mers călare prin luminişul în care îl 
întâlnise prima oară pe Jamie Fraser. Frunzele erau 
noi, Verzi, iar din depărtare a auzit chemările 
stridente ale corbilor. În afara ierbii, nimic nu se 
clintea printre copaci. A inspirat adânc şi a simţit 
înțepătura amintirii, o rămășiță frântă dintr-o viață 
din trecut, un ciob ascuţit ca de sticlă. 

A întors calul spre Ridge şi l-a îndemnat s-o ia din 
loc, lovindu-l ușor în coaste cu piciorul teafăr. Nu 
mai era mult. Nu avea habar cum va fi primit, dar 
nici asta nu conta. 


Important era că ajunsese acolo. 

COPILUL SÂNGELUI MEU 


Un iepure întreprinzător îşi săpase din nou vizuina 
pe sub gardul grădinii mele. Un iepure vorace 
putea mânca o varză până la rădăcină, iar după 
cum arătau lucrurile, îşi adusese şi amicii la ospăț. 
Oftând, m-am lăsat pe vine ca să repar 
stricăciunile,  îndesând pietre și pământ în 
deschizătură. Pierderea lui lan mă  îndurera 
permanent; în momente ca acela, duceam dorul 
oribilului său câine. 


Adusesem de la River Run o sumedenie de plante 
şi de seminţe, mai toate supraviețuind călătoriei 
lungi. Mica parcelă cu roşii arăta bine, la fel şi 
tufişurile de alune de pământ; iepurii nu se 
atingeau de ele şi nu le plăceau nici ierburile 
aromatice, în afară de anason, pe care îl ronțăiau 
ca pe lemnul-dulce. 


Însă eu voiam varză, ca să o pun la murat; pe la 
jumătatea iernii vom avea nevoie de hrană care să 
aibă gust, dar şi ceva vitamina C. Mai aveam 
destule semințe, astfel că puteam obţine două 
recolte decente înainte de venirea frigului, asta 
dacă îi țineam departe pe iepuri. Am stat și m-am 
gândit cum să fac, bătând darabana cu degetele pe 
mânerul coşului. Indienii presărau şuviţe din părul 
lor în jurul culturilor, dar asta reprezenta o 

protecție mai curând împotriva căprioarelor decât a 
iepurilor. 


Jamie era cel mai potrivit pentru a-i respinge, am 
decis eu. Nayawenne îmi spusese că mirosul urinei 
animalelor carnivore poate alunga iepurii, iar un 
consumator de carne era la fel de bun ca o pumă, 
fără a mai spune că era mai uşor de convins. Da, 
asta era soluția; Jamie împuşcase o căprioară cu 
doar două zile în urmă, încă stătea atârnată. Însă 
trebuia să fac o găleată de bere cu aromă de molid 
ca să meargă cu vânatul. 


Când mă îndreptam spre magazia cu ierburi ca să 
văd dacă găsesc vreun fructul-pasiunii pentru a da 
aromă berii, am surprins cu coada ochiului o 
mișcare în cealaltă parte a luminişului. Socotind că 
era Jamie, m-am întors să îl întâmpin şi să îl 
informez care va fi noua lui îndatorire, dar m-am 
oprit brusc în momentul în care am văzut cine se 
apropia. 


Arăta mai rău decât ultima oară când îl văzusem, 
ceea ce îmi spunea multe. Nu avea pălărie, părul și 
barba îi erau o încâlceală neagră şi strălucitoare, 
iar hainele îi atârnau în zdrenţe. Era desculţ, avea 
un picior înfăşurat în cârpe murdare şi şchiopăta 
îngrozitor. 


M-a văzut imediat şi s-a oprit când m-am apropiat 
de el. 


— Mă bucur că eşti tu, a zis. Chiar m-am întrebat 
pe cine voi întâlni mai întâi. 


Glasul i-a sunat moale și răgușit, şi m-am întrebat 
dacă vorbise cu vreo fiinţă umană de când îl 
lăsaserăm în munţi. 


— Roger, piciorul... 

— Nu contează. 

M-a prins strâns de un braţ. 

— Sunt bine amândoi? Copilul? Şi Brianna? 

— Sunt bine. Toţi sunt în casă. 

EI a întors capul spre cabană. 

— Ai un fiu, am adăugat eu. 

A tresărit brusc şi m-a privit cu ochi mari şi verzi. 
— E al meu? Am un fiu? 

— Cred că da, am spus eu. Doar ești aici, nu? 


Expresia de uimire — şi de speranță, mi-am dat 
seama — s-a şters treptat. M-a privit drept în ochi şi 
a părut să priceapă cum mă simţeam, pentru că a 
zâmbit — nu cu ușurință, ci doar în colţul gurii, 
dureros —, dar a zâmbit. 


— Sunt aici, a spus el, apoi s-a întors spre cabană şi 
uşa deschisă. 


Jamie stătea la masă, cu mânecile suflecate, umăr 
la umăr cu Brianna, privind încruntat niște schiţe 
ale casei, în timp ce ea arăta cu vârful penei. 
Amândoi erau mânjiți din belşug cu cerneală, 
părând entuziasmați de discuția referitoare la 
arhitectură. Copilul sforăia ușor, liniștit, în 
leagănul aflat aproape de ei, pe care Brianna îl 
balansa cu piciorul, dusă pe gânduri. Lizzie torcea 
lângă fereastră, îngânând ceva pentru sine în 
vreme ce roata mare se învârtea. 


— Foarte casnic, a spus Roger în şoaptă, oprindu-se 
în fața ușii. Cred că ar fi păcat să îi deranjăm. 


— Ai de ales? am întrebat eu. 


791 


— Da, a răspuns el. Dar am hotărât deja. 
A păşit hotărât până la uşa deschisă şi a intrat. 


Jamie a reacționat instantaneu la acea neobişnuită 
întunecare din cadrul uşii. A împins-o imediat pe 
Brianna de pe bancă şi s-a azvârlit spre pistoalele 
prinse de perete. A întins unul dintre ele spre 
pieptul lui Roger înainte de a-și da seama ce — sau 
cine — îi stătea în față, apoi l-a coborât cu o scurtă 
exclamaţie de dezgust. 


— Ah, tu erai? a spus el. 


Sugarul, trezit de zgomotul produs de răsturnarea 
băncii, începuse să țipe ascuţit, ca o maşină de 
pompieri. Brianna l-a ridicat din leagăn și l-a 
strâns la piept, privind înnebunită spre apariţia din 
cadrul uşii. 


Uitasem că ea nu avusese ocazia de a-l vedea pe 
Roger atât de recent ca mine; cu siguranţă că nu 
mai arăta nicidecum ca tânărul profesor de istorie 
pe care îl lăsase la Wilmington în urmă cu aproape 
un an. 


Roger a făcut un pas spre ea; instinctiv, ea a făcut 
un pas în spate. El a rămas nemișcat şi s-a uitat 
atent spre copil. Brianna s-a aşezat pe scaunul de 
alăptat şi a tras de şnururile corsetului, aplecându- 
se protectoare asupra sugarului. Şi-a tras un şal 
peste umăr şi i-a dat să sugă la adăpostul lui, iar 
copilul a încetat imediat să plângă. 


L-am văzut pe Roger mutându-şi ochii de la copil 
la Jamie. Acesta stătea în spatele Briannei în acea 
neclintire care mă înspăimânta — drept şi nemișcat 
ca un baton de dinamită, cu un chibrit aprins la un 
fur de păr distanţă de fitil. 

Flacăra radiată de capul Briannei s-a mișcat slab, 
trecând de la unul la celălalt, şi am văzut ceea ce 
vedea și ea; ecoul tăcerii periculoase a lui Jamie 
reflectându-se în Roger. Era ceva deopotrivă 
neaşteptat şi șocant; niciodată nu observasem vreo 
asemănare între ei — și totuşi, în momentul acela, 
păreau a fi lumina şi întunericul, imagini ale 
focului şi ale nopții, fiecare oglindindu-l pe 
celălalt. 


MacKenzie, am gândit eu brusc. Fiare vikinge, 
sângeroase şi masive. Şi am văzut și ecoul acelei 
moștenirii  înflăcărate aprinzându-se în ochii 
Briannei, pentru că doar faţa ei rămăsese vie. 


Se cuvenea să spun sau să fac ceva, pentru a pune 
capăt acelei încremeniri. Insă gura îmi era uscată și 
oricum nu aveam ce spune. 


Roger a întins mâna spre Jamie, cu palma în sus, 
dar gestul nu trăda nicio urmă de implorare. 


— Nu-mi imaginez că îţi face mai multă plăcere 
decât mie, a spus el, cu glas parcă ruginit, dar ești 
cea mai apropiată rudă. Taie-mă. Am venit să 
depun un jurământ prin care să ne unim sângele. 


Nu mi-am putut da seama dacă Jamie a ezitat sau 
nu; timpul părea să se fi oprit în loc, iar aerul din 
încăpere s-a cristalizat în jurul nostru. Apoi l-am 
văzut pe Jamie cum a spintecat aerul cu pumnalul, 
iar tăişul ascuţit a trecut rapid peste încheietura 
slăbită şi bronzată, după care sângele a apărut roşu 
în urma lamei. 


Spre surprinderea mea, Roger nu s-a uitat la 
Brianna şi nici nu a întins mâna spre ea. În schimb, 
şi-a trecut degetul mare al celeilalte mâini peste 
încheietura sângerândă şi s-a apropiat de ea, cu 
ochii îndreptați spre copil. Ea s-a retras instinctiv, 
dar Jamie a pus mâna pe umărul ei. 

Ea a încremenit sub apăsarea mâinii lui, deopotrivă 
obstacol şi protecţie, însă ea ţinea copilul strâns, 
lipit de sâni. Roger a îngenuncheat în faţa ei şi, 
întinzând o mână, a dat la o parte şalul şi a trasat o 
cruce roşie pe curbura frunții copilului. 


— Eşti sânge din sângele meu, a rostit el încet, şi os 
din oasele mele. Te declar fiul meu în faţa tuturor 


bărbaților, din ziua asta pentru totdeauna. 


A ridicat ochii spre Jamie provocator. După câteva 
momente, Jamie a dat uşor din cap drept 
consimţire şi s-a retras, lăsându-şi mâna să coboare 
de pe umărul Briannei. 

Privirea lui Roger s-a îndreptat spre Brianna. 

— Cum îl cheamă? 

— Deocamdată nu are nume. 


Ochii ei au rămas asupra lui, întrebători. 


Era foarte limpede că bărbatul care se întorsese nu 
era cel care o părăsise. 


Roger s-a ridicat în picioare, uitându-se direct în 
ochii Briannei. Sângele încă îi picura din crestătura 
de la încheietura mâinii. Dintr-odată, am înţeles că 
şi ea îi apărea lui schimbată la fel de mult cum el i 
se părea ei. 


— E fiul meu, a spus Roger încet, dând din cap spre 
copil. Imi eşti soție? 


Până şi buzele Briannei se albiseră. 
— Nu ştiu. 


— Omul acesta a spus că sunteți legaţi, a intervenit 
Jamie, făcând un pas spre ea, dar urmărindu-l pe 
Roger. E adevărat? 

— Da... am fost. 
— Incă suntem. 


Roger a inspirat adânc și, brusc, mi-am dat seama 
că era pe cale de a se prăbuşi de foame, epuizare 
sau din cauza șocului că fusese crestat. L-am luat 
de braţ, l-am silit să se aşeze, am trimis-o pe Lizzie 
să aducă niște lapte şi am scos mica mea trusă 
medicală pentru a-i bandaja încheietura. Această 
mică agitație firească a părut să reducă încordarea 
care plutea în aer. Dorind să uşurez lucrurile, am 
desfăcut o sticlă de brandy de la River Run şi i-am 
turnat într-o cană lui Jamie, după care am pus o 
porție sănătoasă în laptele pentru Roger. Jamie mi- 
a aruncat o privire ironică, dar s-a aşezat pe banca 
repusă între timp pe picioare, apoi a sorbit din 
cană. 


— Foarte bine, a spus el, solicitându-le tuturor să îi 
acorde atenție. Brianna, dacă sunteți făgăduiți 
înseamnă că acest bărbat îţi este soţ. 


Roşeața din obrajii Briannei a sporit, însă ea s-a 
uitat la Roger, nu la Jamie. 


— Ai spus că legământul ţine un an și o zi. 

— lar tu ai spus că nu vrei ceva temporar. 

Ea a tresărit, apoi a strâns din buze cu hotărâre. 
— Adevărat. Dar nu ştiam ce se va întâmpla. 


Mi-a aruncat o privire mie şi lui Jamie, apoi s-a 
întors spre Roger. 


— Ți-au spus că... micuțul nu e al tău? 
Roger a ridicat din sprâncene. 


— O, dar este al meu. Nu? 

Drept dovadă, a ridicat mâna cu încheietura 
bandajată. 


Expresia îngheţată a Briannei începuse să dispară. 
— Ştii la ce mă refer. 
El a privit-o drept în ochi. 


— Ştiu despre ce vorbeşti, a spus el încet. Imi cer 
iertare pentru asta. 


— Nu a fost vina ta. 
Roger s-a uitat la Jamie. 


— Ba da, a spus el cu glas slab. Ar fi trebuit să 
rămân cu tine, să te ştiu în siguranţă. 


Brianna s-a încruntat. 

— Ți-am spus să pleci şi am vorbit serios. 

A ridicat din umeri enervată. 

— Dar acum nu mai contează. 

A strâns mai bine copilul şi s-a îndreptat de spate. 


— Vreau să ştiu un singur lucru, a rostit ea cu voce 
uşor tremurătoare. Vreau să ştiu de ce te-ai întors. 


Roger şi-a aşezat cana goală pe masă. 
— Nu voiai să mă întorc? 


— Nu are importanţă ce doream eu. Acum vreau să 
ştiu. Te-ai întors pentru că ai vrut asta sau pentru 
că ai socotit că aşa se cuvine? 


El a privit-o îndelung, apoi a coborât ochii spre 
cana pe care încă o strângea în mâini. 

— Probabil că şi una, şi alta. Poate că nici una, nici 
alta. Nu ştiu, a adăugat el foarte încet. Dumnezeu 
mi-e martor, nu ştiu. 


— Te-ai dus la cercul de piatră? l-a întrebat ea. 


Fără s-o privească, Roger a încuviințat din cap. A 
băgat mâna în buzunar şi a aşezat un opal mare pe 
masă. 


— Am fost acolo. De aceea mi-a luat atât de mult să 
ajung aici. Mi-a fost greu să-l găsesc din nou. 


Ea a rămas tăcută un moment, apoi a dat din cap. 


— Nu te-ai întors. Dar o poţi face. Poate că așa ar 
trebui. 


L-a privit direct, la fel ca tatăl ei. 


— Nu vreau să trăiesc alături de tine dacă te-ai 
întors aici din sentimentul datoriei, a spus ea, apoi 
s-a uitat la mine şi i-am citit durerea din ochi. Am 
văzut o căsătorie din obligație şi am văzut şi una 
din iubire. Dacă nu aș fi... 


S-a oprit, şi-a înghițit nodul din gât, apoi a 
continuat privindu-l pe Roger. 


— Dacă nu aş fi văzut şi una, şi alta, aş fi putut 
îndura obligația. Dar le-am văzut pe ambele şi nu 
vreau aşa ceva. 


Mă simţeam de parcă aş fi primit o lovitură în 
stern. Căsătoriile mele, la asta se referea. M-am 
uitat la Jamie şi am descoperit că mă privea cu o 
expresie de şoc despre care ştiam că se citea şi pe 
fața mea. A tuşit pentru a rupe tăcerea, şi-a dres 
glasul şi s-a întors spre Roger. 


— Când aţi făcut promisiunea? 

— Pe doi septembrie, a răspuns Roger imediat. 


— Mo nighean, dacă eşti promisă acestui bărbat, 
atunci eşti legată de el; nu încape nicio îndoială. 


S-a întors și s-a uitat la Roger cu ochi întunecaţi. 


— Aşadar, vei trăi aici, ca soţ al ei. lar pe trei 
septembrie, ea va spune dacă se va căsători cu tine 
în faţa preotului sau dacă pleci şi nu o mai tulburi. 
Ai la dispoziție perioada asta ca să hotărăşti de ce 
ești aici şi să o convingi și pe ea. 


Roger şi Brianna au dat să vorbească, să 
protesteze, dar el i-a oprit şi a ridicat pumnalul pe 
care îl lăsase pe masă. A coborât lama încet, până 
l-a atins pe Roger pe piept. 


— Vei trăi aici ca soţ al ei, am spus. Dar dacă o 
atingi fără voia ei, îți scot inima din piept şi o dau 
porcului să o mănânce. Ai înţeles? 


Roger a privit îndelung lama strălucitoare fără 
nicio expresie vizibilă pe fața bărboasă, apoi a 
ridicat capul şi s-a uitat drept în ochu lui Jamie. 


— Crezi că aș tulbura o femeie care nu m-ar dori? 


O întrebare destul de stângace, având în vedere că 
Jamie îl bătuse măr din cauza acelei presupuneri 
greşite. Roger a pus o mână pe braţul lui Jamie şi a 
împins pumnalul cu vârful spre masă. Şi-a împins 
apoi scaunul în spate, s-a ridicat și, răsucindu-se pe 
călcâie, a ieşit. 


Vârând pumnalul în teacă, Jamie s-a ridicat şi a 
ieşit la fel de repede. 


Brianna s-a uitat neajutorată la mine. 


— Ce crezi că va...? 

A fost întreruptă de un bufnet puternic şi de un 
geamăt la fel de puternic în momentul în care un 
trup s-a izbit de peretele cabanei. 


— Dacă o vei trata rău, o să-ți smulg boașele şi ţi le 
vâr pe gât, a spus Jamie încet în gaelică. 


I-am aruncat o privire Briannei și mi-am dat seama 
că ştia destulă gaelică pentru a aprecia ideea. A 
rămas cu gura deschisă, dar nu a scos nicio vorbă. 


S-au auzit apoi zgomotele produse de încăierarea 
dintre ei, care s-a încheiat cu un bufnet şi mai 
puternic, sugerând că cineva a lovit cu capul în 
perete. 


Roger nu a vorbit cu aerul de ameninţare reținută a 
lui Jamie, dar glasul lui a sunat sincer. 


— Dacă mai pui mâna pe mine, o să-ţi vâr capul în 
curul din care a apărut, nenorocitule! 


Preţ de un moment s-a lăsat liniştea, după care am 
auzit sunet de paşi îndepărtându-se. Curând, Jamie 
a scos un sunet tipic scoțian din gâtlej şi s-a 
îndepărtat şi el. 


Brianna s-a uitat la mine cu ochi mari și rotunzi. 


— Intoxicaţie cu testosteron, am spus eu, ridicând 
din umeri. 


— Poţi să faci ceva în privinţa asta? m-a întrebat ea. 


Un colţ al gurii i-a zvâcnit, dar nu mi-am dat 
seama dacă era vorba de râs sau de un început de 
isterie. Mi-am trecut o mână prin păr, gândindu- 
mă. 


— Păi, am spus într-un târziu, există două 
posibilităţi, şi una este să se ucidă între ei. 

Brianna s-a frecat la nas. 
— Înâm, a făcut ea. Şi celălalt... 
Ochii ni s-au întâlnit într-o înţelegere perfectă. 


— Eu mă ocup de taică-tu, am spus. Dar Roger e 
treaba ta. 


Viaţa pe munte era destul de încordată, pentru că 
Brianna şi Roger se purtau ca un iepure prins în 
capcană, respectiv ca un viezure încolțit, Jamie îl 
țintuia pe Roger cu priviri întunecate de 
dezaprobare gaelică la masă, Lizzie se scuza una- 
două pentru nimica toată, iar copilul socotea că era 
cel mai bine să aibă colici noaptea şi să țipe 
asurzitor. 


Probabil că acele colici l-au făcut pe Jamie să se 
apuce frenetic de construirea noii case. Fergus și 
câțiva dintre  arendaşi fuseseră amabili și 
plantaseră câte ceva pentru noi, astfel încât, chiar 
dacă nu vom avea porumb de vânzare, măcar vom 
avea ce mânca. Eliberat de corvoada de a se ocupa 
de o suprafaţă mare de pământ, Jamie îşi petrecea 
fiecare moment liber pe culme, tăind şi bocănind. 


Roger făcea tot ce putea pentru a ne ajuta la 
celelalte activităţi de la fermă, dar era stânjenit de 
piciorul beteag. Respinsese în câteva rânduri 
încercările mele de a i-l trata, dar acum nu mai 
eram dispusă să amân lucrurile. La câteva zile 
după sosirea lui, am făcut pregătirile necesare şi i- 
am spus cu fermitate că voiam să mă ocup de el. 


Când a sosit momentul potrivit, l-am pus să stea 
întins şi am desfăcut straturile de cârpe înfăşurate 
pe laba piciorului. Mirosul dulceag de putrefacție 
al infecţiei adânci mi-a gâdilat nările, dar am 
mulțumit Domnului că nu am văzut dungile 

roşietice care sunt semne de septicemie şi nici 
nuanţa negricioasă a unei cangrene incipiente. Insă 
oricum arăta rău. 


— Ai abcese cronice adânci în ţesut, am spus, 
palpând ferm cu degetele mari. 


Am simțit moliciunea pungilor de puroi şi, când 
am strâns mai tare, rănile pe jumătate vindecate s- 
au spart şi un lichid urât, galben-cenuşiu, a curs 
din crăpătura inflamată de la marginea tălpi. 


Roger a pălit şi a strâns în mâini cadrul de lemn al 
patului, dar nu a scos niciun sunet. 


— Ai noroc, am spus, mișcând într-o parte şi în alta 
laba piciorului, flexând încheieturile mici ale 
oaselor. Ai deschis abcesele şi le-ai drenat parțial 
pentru că ai mers pe picior. Ele se refac, desigur, 
dar mişcarea a împiedicat infecția să pătrundă mai 
adânc şi ţi-a păstrat flexibilitatea labei piciorului. 


— O, e bine, a rostit el cu glas slab. 


— Bree, am nevoie de ajutorul tău, am spus, 
întorcându-mă spre capătul celălalt al camerei, 
unde stăteau cele două fete, ocupându-se cu rândul 
de copil şi de roata de tors. 


— Pot şi eu, lăsați-mă s-o fac. 
Lizzie a sărit în picioare, dornică să mă ajute. 


Având remușcări în legătură cu calvarul prin care 
trecuse Roger, încerca mereu să îşi repare greșeala 
în orice mod posibil, aducându-i mâncare, 
oferindu-se să îi cârpească hainele şi, în general, 
enervându-l la culme prin acele acțiuni care îi 
trădau mustrările de conștiință. 


I-am zâmbit. 


801 


— Da, poţi fi de ajutor. Ocupă-te de copil pentru ca 
Brianna să poată veni aici. Ce-ar fi să-l scoţi puţin 
la aer? 


Cu o privire bănuitoare, Lizzie a făcut ce i-am 
cerut, luându-l pe micul Gizmo în braţe și 
murmurându-i vorbe afectuoase în timp ce ieşea 
din cabană. Brianna a venit lângă mine, având 
grijă să nu se uite la faţa lui Roger. 


— O să deschid rana ca să drenez cât se poate de 
bine, i-am explicat făcând semn spre crusta 
întunecată de pe tăietura lungă. După aceea, 
îndepărtăm țesutul mort, dezinfectăm şi sperăm că 
totul va fi bine. 


— Ce înţelegi prin îndepărtare? m-a întrebat Roger. 
I-am eliberat piciorul și corpul lui s-a relaxat puţin. 


— Curăţarea unei răni prin îndepărtarea chirurgicală 
sau nechirurgicală a țesutul necrozat sau a oaselor, 
am spus eu şi i-am atins laba piciorului. Nu cred că 
osul este afectat, deşi s-ar putea să existe vătămări 
ale cartilajului. Nu te îngrijora, am adăugat, 
bătându-l pe picior, debridarea nu-ţi va provoca 
dureri. 


— Serios? 

— Da. Drenarea şi dezinfectarea vor fi dureroase. 
Am ridicat ochii spre Brianna. 

— 'Ţine-l, te rog, de mâini. 

Ea a ezitat doar o clipă, apoi s-a aşezat la căpătâiul 
patului şi a întins mâinile spre el. El a prins-o de 


mâini, uitându-se în ochii ei. Era pentru prima dată 
când se atingeau după aproape un an. 

— Țineţi-vă bine, i-am sfătuit pe amândoi. Asta e 
partea neplăcută. 


Nu am ridicat privirea, ci am lucrat cu repeziciune, 
deschizând cu bisturiul rănile vindecate pe 
Jumătate, scoțând puroi şi țesut mort cât de mult 
am putut. Am simțit încordarea mușchilor 
piciorului şi ușoara arcuire a corpului lui când 
durerea a urcat, făcându-l să se îndoaie, dar nu a 
scos niciun cuvânt. 


— Roger, vrei să-ți dăm ceva să muști? l-am 
întrebat, scoțând sticla cu alcool diluat pentru 
dezinfectare. Acum o să te usture puţin. 


Nu Roger mi-a răspuns, ci Brianna. 
— Nu are nimic, a zis ea cu hotărâre. Continuă. 


Roger a scos un sunet înfundat când am început să 
curăţ rănile şi s-a rostogolit pe o parte, mișcându-și 
convulsiv piciorul. L-am ţinut strâns de laba 
piciorului şi am terminat treaba cât am putut de 
repede. Când i-am dat drumul şi am pus dopul 
sticlei cu alcool, am ridicat privirea spre capătul 
patului. Brianna stătea pe pat, strângându-l de 
umeri. El își ținea faţa îngropată în poala ei şi 
braţele în jurul taliei. Brianna era palidă, dar mi-a 
aruncat un zâmbet încordat. 


— Gata? 


— Partea neplăcută. Dar mai am ceva de făcut, i-am 
asigurat. 


Făcusem pregătirile cu două zile în urmă; în acea 
perioadă a anului, nu era greu. M-am dus la 
afumătoare. Carcasa de vânat atârna în umbră, 
învăluită în fum parfumat de hicori. Însă pe mine 
mă interesa altceva decât carnea conservată. 

Da, stătuse suficient. Am luat farfurioara lăsată 
lângă ușă şi am plecat spre casă. 


— Pfu! a făcut Brianna, strâmbând din nas când am 
intrat. Ce-ai acolo? Miroase a carne stricată. 


— Exact asta este. 


Rămășițele parțiale ale unui iepure prins cu laţul, 
mai precis, prins la marginea grădinii şi lăsat acolo 
ca să aştepte alți vizitatori. 


Brianna încă îl ținea pe Roger de mâini. Am 
zâmbit în sinea mea și mi-am reluat locul, apucând 
piciorul lui Roger şi întinzând mâna după pensa cu 
braţe lungi. 


— Mamă! Ce faci acolo? 
— Asta n-o să doară, am spus. 


Am strâns piciorul puţin ca să lărgesc una dintre 
incizii. Am prins un vierme mic şi alb din bucăţile 
urât mirositoare de carne şi l-am introdus în 
tăetură. 


Cu fruntea brobonită de sudoare, Roger stătuse 
până atunci cu ochii închiși. 


— Poftim? a zis el ridicând capul și uitându-se 
peste umăr, încercând să vadă ce făceam. Ce faci 
acolo? 


— Pun nişte viermi în rană, i-am răspuns, atentă la 
munca mea. Am învăţat asta de la o indiancă 
bătrână pe care am cunoscut-o aici. 


Sunete identice care trădau șocul şi scârba s-au 
auzit de la căpătâiul patului, dar am continuat să 
țin strâns laba piciorului şi mi-am continuat treaba. 

— Dă rezultate, am explicat eu, încruntându-mă 
puţin când am desfăcut altă incizie și am depus în 
ea trei viermi care se zvârcoleau. Metoda asta e 
mult mai bună decât debridarea, pentru care ar 
trebui să desfac rănile mai larg şi să răzuiesc cât 
mai mult ţesut mort, ceea ce nu numai că ar 
provoca dureri groaznice, dar ar putea să ducă la 
vătămări permanente. Micii noştri prieteni 
mănâncă țesutul mort; ei reuşesc să ajungă în 
locuri în care eu nu pot şi fac o treabă completă și 
curată. 


— Prietenii noștri viermii, a murmurat Brianna. 
Doamne Dumnezeule, mamă! 


— Ce anume îi va împiedica să-mi mănânce tot 
piciorul? a întrebat Roger, într-o încercare 
nereuşită de a rămâne impasibil. Se... răspândesc, 
nu? 


— Nu, l-am asigurat eu cu voioşie. Viermii sunt 
forme larvare, nu se înmulţesc. Pe de altă parte, nu 
consumă țesuturile vii, ci doar materia moartă. 
Dacă mănâncă suficient ca să treacă de stadiul de 
pupă, se transformă în musculiţe și îşi iau zborul, 
dacă nu, când termină hrana, ies singuri din rană, 
ca să caute alta. 


Amândoi aveau deja feţele aproape înverzite. Mi- 
am terminat treaba, i-am înfășurat lejer laba 
piciorului cu bandaje din cârpe cu ochiuri mari şi 
l-am bătut pe Roger cu palma peste picior. 


— Gata, am spus. Nu te îngrijora, am mai văzut 
asta. Un indian mi-a spus că simți gâdilături când 
ei se mișcă, dar nu vei avea dureri. 


Am luat farfurioara şi am dus-o afară, să o spăl. La 
marginea curții, l-am întâlnit pe Jamie care venea 
dinspre casa nouă, cu Ruaidh în braţe. 

— Uite-o pe bunica, i-a spus el bebeluşului, 
scoţându-şi degetul din gura lui şi ștergând saliva 
de kilt. Nu-i aşa că e frumoasă? 


— Bah, a făcut Ruaidh, concentrându-şi ochii puţin 
cruciş asupra unui nasture de la cămașa bunicului, 
pe care a început să îl molfăie cu un aer gânditor. 


— Să nu-l laşi să înghită nasturele, am spus, 
ridicându-mă pe vârfurile picioarelor ca să îi sărut 
întâi pe Jamie, apoi pe copil. 

— Unde-i Lizzie? 

— Am găsit-o stând pe o buturugă și plângând, mi-a 
răspuns el. Aşa că l-am luat pe flăcău şi am trimis- 
o să se mai plimbe singură o vreme. 

— Plângea? Ce-a păţit? 

Faţa lui Jamie s-a întunecat uşor. 


— Suferă după lan, nu? 


Trecând peste asta şi peste tristeţea lui, m-a luat de 
braţ şi m-a dus pe drumul spre creastă. 


— Englezoaico, vino cu mine să vezi ce-am făcut 
azi. Am pus podeaua pentru camera ta de doctor. 
Nu mai are nevoie decât de un acoperiş temporar 
şi va fi bună pentru dormit. 


A aruncat o privire înapoi, spre cabană. 


— Mă gândeam că deocamdată MacKenzie ar putea 
sta acolo. 


— Bună idee! 


Chiar cu mica încăpere pe care Jamie o făcuse 
pentru Brianna şi Lizzie, eram foarte înghesuiți. 

lar dacă Roger avea să rămână la pat câteva zile, 
preferam să nu-l văd întins în mijlocul cabanei. 


— Cum se împacă? m-a întrebat Jamie, cu prefăcută 
indiferență. 


— Cine? Te referi la Brianna şi la Roger? 


— Păi, la cine altcineva? a întrebat el, lăsând 
indiferența la o parte. Totul e bine între ei? 


— Aşa cred. S-au obişnuit unul cu celălalt. 
— Da? 


— Da, am răspuns, aruncând un ochi spre cabană. 
Roger tocmai a vărsat în poala ei. 

67 


O ARUNCARE CU BANUL 


Roger s-a întors pe o parte şi s-a ridicat în șezut. 
Ferestrele nu aveau geam — încă nu era nevoie, era 
o vreme de vară frumoasă —, iar camera medicului 
se afla în partea din faţă a nou case şi dădea spre 
pantă. Aplecându-şi capul într-o parte, a putut să o 
privească pe Brianna coborând aproape tot drumul 
spre cabană, după care castanii i-au ascuns-o 
vederii. 


O ultimă fluturare de lână țesută în casă, de 
culoare ruginie, şi a dispărut. În acea seară venise 
fără copil; Roger nu şi-a dat seama dacă era vorba 
de o îmbunătățire a situației sau de altceva. 
Avuseseră posibilitatea de a discuta fără 
întreruperile permanente provocate de schimbatul 
scutecelor, țipete, agitație, hrănire la sân și 
regurgitare; fusese un lux rar. 


Totuşi, ea nu rămăsese la fel de mult ca de obicei — 
Roger a simțit prezenţa copilului care o îndemna 
să plece, ca şi cum ar fi fost legată de el cu o bandă 
elastică. Nu îi purta ranchiună micuţului ticălos. 
Doar că... în fine, doar că îi purta ranchiună. Asta 
nu însemna că nu ținea la el. 


Incă nu mâncase; nu dorise să irosească nicio clipă 
din acea rară intimitate. A descoperit coşul pe care 
i-l adusese Brianna și a inhalat mirosul cald și 

bogat de tocană de veveriță şi pâine sărată făcută 
cu unt proaspăt. Şi tartă cu mere. 


Laba piciorului continua să îl sâcâie şi a trebuit să 
facă un efort considerabil ca să nu se gândească la 
viermii care îi veneau în ajutor, dar, cu toate astea, 
pofta de mâncare i-a revenit înzecită. A mâncat 
încet, savurând atât mâncarea, cât şi amurgul care 
se furișa pe versantul muntelui de dedesubt. 


Fraser ştiuse ce face când alesese acel loc pentru 
casă. Domina întregul versant, având o deschidere 
care mergea până la râul din depărtare şi dincolo 
de el, cu văi acoperite de neguri și cu piscuri 
întunecate care păreau să atingă cerul presărat de 
stele. Era unul dintre cele mai romantice, 
magnifice şi solitare locuri pe care le văzuse 
vreodată, care cucereau inima oricui. 


Iar Brianna era acolo, jos, hrănind un parazit chel, 
în vreme ce el se afla sus, singur cu cel puţin 
doisprezece paraziți proprii. 


A pus coşul gol pe podea, a mers ţopăind spre oala 
de noapte dintr-un colț al încăperii, apoi s-a întors 
în patul lui solitar de pe noua masă de chirurgie. 
De ce naiba îi spusese că nu ştia, când ea îl 
întrebase de ce se întorsese? 


Ei bine, pentru că, în acele momente, nu ştiuse. 
Rătăcise prin sălbăticie luni întregi, pe jumătate 
rupt de foame și înnebunit de singurătate şi de 
dureri. Nu o văzuse de aproape un an — un an în 
care el ajunsese în iad și revenise. Se aşezase pe 
stânca de deasupra acelui nenorocit de cerc din 
pietre, fără hrană sau foc, gândindu-se la toate şi 
încercând să ia o hotărâre. lar în cele din urmă, se 
ridicase pur şi simplu în picioare şi pornise la 
drum ştiind că aceea era singura soluție. 

Obligaţie? Dragoste? Cum naiba ai putea avea 
dragoste fără obligație? 


Neliniștit, s-a răsucit pe partea cealaltă, întorcând 
spatele frumoasei nopţi cu adieri parfumate şi 
vânturilor încălzite de soare. Necazul provocat de 
faptul că se însănătoşea era că unele părți din el se 
arătau prea sănătoase ca să se simtă bine, având în 
vedere că şansa de a le folosi era aproape de zero. 


Nici măcar nu i-ar fi putut sugera aşa ceva 
Briannei. În primul rând, ea putea crede că se 
întorsese doar pentru asta, iar în al doilea rând, 
marele scoţian sângeros nu glumise când adusese 
vorba de porc. 


Acum ştia. Se întorsese pentru că nu putea trăi de 
cealaltă parte. Dacă era vorba de sentimentul de 
vinovăție pentru că îi abandona ori de simpla idee 
că va muri fără ea... oricare dintre ele sau ambele, 
alegerea îi aparținea. Ştia la ce renunţa şi nimic nu 
conta; trebuia să se afle aici, asta era tot. 


S-a lăsat pe spate şi a rămas cu ochii aţintiți asupra 
scândurilor de pin, de culoare gălbuie, care 
alcătuiau acoperișul adăpostului său. Duduituri și 
zerepţănări anunțau deja vizitele nocturne ale 
veveriţelor care îşi făcuseră cuiburi în arborele de 
hicori din apropiere, care le oferea o cale mai 
scurtă. 


Cum să îi spună asta, pentru ca ea să îl creadă? 
Iisuse, era atât de temătoare, încât abia dacă îi 
îngăduia să o atingă. O atingere de buze, alta de 
mâini, după care ea se retrăgea. Mai puţin în ziua 
în care Claire îi torturase laba piciorului. Atunci 
fusese cu adevărat alături de el, strângându-l în 
braţe cât putuse de tare. Încă îi simţea braţele în 
jurul umerilor, iar amintirea aceasta i-a oferit un 
mic val de satisfacție în adâncul stomacului. 

Tot gândindu-se, a început să își pună întrebări. 
Adevărat, intervenția chirurgicală îi produsese 
dureri insuportabile, însă nu era ceva ce nu ar fi 
suportat fără să strângă puţin din dinţi, iar Claire, 
cu experiența ei de pe câmpul de luptă, ştia sigur 
asta. 


O făcuse dinadins, nu? Îi oferise lui Bree 
posibilitatea de a-l atinge fără să se simtă forţată 
sau urmărită? Îi oferise lui şansa de a-şi aminti cât 
de puternică era atracția dintre ei? S-a rostogolit 
din nou, de astă dată pe burtă, şi a rămas cu bărbia 
sprijinită pe brațele  îndoite, privind spre 
întunericul blând de afară. 


Brianna ar putea avea și celălalt picior, dacă ar 
face-o din nou. 


Claire îl controla o dată sau de două ori pe zi, însă 
el a așteptat până la sfârșitul săptămânii, când ea a 
venit să îi scoată bandajele, după ce viermii îşi 
făcuseră probabil treaba lor murdară şi — a sperat 
el — plecaseră din rănile lui. 


— Minunat, a spus ea, verificând cu o încântare 
ciudată de chirurg laba piciorului lui. Țesut cu o 
granulaţie grozavă, a spus ea, aproape că nu a 
rămas nicio inflamație. 


— Grozav, a zis şi el. Au dispărut? 


— Viermil? Bineînţeles, l-a asigurat ea. Devin pupe 
după câteva zile. Au făcut o treabă bună, nu crezi? 


Şi-a plimba cu delicateţe degetul mare de-a lungul 
părții laterale a tălpii lui. 


— Te cred pe cuvânt. Acum pot călca pe piciorul 
ăsta? 

Şi-a mișcat laba piciorului drept încercare. Il durea 
puţin, dar nu se compara cu ceea ce simţise 
înainte. 


— Da. Dar să nu porți încălțări vreme de câteva 
zile. Şi, pentru numele lui Dumnezeu, să nu calci 
pe ceva ascuţit. 


Murmurând ceva pentru sine, ea a început să își 
strângă instrumentele. Părea fericită, dar la capătul 
puterilor şi avea cearcăne sub ochi. 


— Tot mai plânge copilul noaptea? 
— Da, bietul de el. ÎI auzi de aici? 
— Nu. Doar că pari obosită. 


— Nu mă miră deloc. Nimeni n-a avut parte de 
somn toată săptămâna, mai ales sărmana Brec, 
pentru că e singura care îl poate hrăni. 


Claire a căscat scurt şi a scuturat din cap. 


— Jamie aproape că a terminat de pus podeaua 
dormitorului din spate. Vrea să ne mutăm aici 
imediat ce e gata ca să le lăsăm mai mult spaţiu lui 
Bree și copilului și, pe de altă parte, să avem și noi 
puțină linişte şi pace. 


— Bună idee. Şi fiindcă veni vorba de Bree... 
— Mm? 


Nu avea rost să tragă de timp. Mai bine să spună 
lucrurilor pe nume. 


— Uite... am încercat în fel şi chip. O iubesc şi 
vreau să-i arăt asta, dar ea se zburleşte. Vine şi 
stăm de vorbă, e grozav, dar, dacă vreau să o 
îmbrățişez sau să o sărut, ajunge ca vântul în 

cealaltă parte a camerei. S-a întâmplat ceva rău? 
Cum ar trebui să procedez? 


Claire i-a aruncat o privire cu ochii ei aurii 
tulburători, directă şi nemiloasă ca a unui şoim. 


— Tu ai fost primul, nu? Primul bărbat cu care s-a 
culcat, adică. 


Roger a simțit că sângele îi năvăleşte în obraji. 
— A... da. 


— Ei bine, deocamdată, întreaga ei experiență 
legată de ceea ce am putea numi deliciile sexului 
se limitează la deflorare — şi nu mă interesează cât 
de blând ai făcut-o, pentru că asta doare —, iar să fii 
violată la două zile după aceea şi să naști... Crezi 
că toate astea au menirea să o împingă să-ți cadă în 
brațe ca leşinată, pentru ca tu să-ți exerciţi 
drepturile matrimoniale? 


Ţi-ai căutat-o cu lumânarea, a gândit Roger, iar 
acum ai încasat-o. Exact în moalele capului. 
Obrajii îi ardeau mai tare decât dacă ar fi avut 
febră. 


— La asta nu m-am gândit, a murmurat el către 
perete. 


— Păi, sigur că nu, a replicat ea, iar glasul i-a sunat 
de parcă ar fi ezitat între exasperare şi amuzament. 


Doar eşti bărbat. De asta îţi spun. 


Roger a inspirat adânc și, cu reţinere, s-a întors cu 
faţa spre ea. 


— Şi ce anume îmi spui? 


— Că se teme, a răspuns Claire, apoi a înclinat 
capul şi l-a măsurat. Insă nu de tine, totuși. 

— Nu? 


— Nu, a spus ea sec. Crede, probabil, că trebuie să 
ştie de ce te-ai întors, dar nu aşa stau lucrurile — și 
un orb ar putea vedea asta. Se teme că nu va fi în 
stare să... hm. 


A ridicat o sprânceană, indicând o bogăție de aluzii 
lipsite de delicateţe. 


— Am înțeles, a spus el, inspirând adânc. Și ce-mi 
sugerezi să fac? 


Claire a ridicat coşul şi l-a pus pe braţ. 


— Nu ştiu, a răspuns ea, aruncându-i încă o privire. 
Dar cred că trebuie să fu atent. 


Abia îşi recăpătase seninătatea după acea 
consultaţie tulburătoare, când în uşa camerei lui a 
apărut o altă umbră. Jamie Fraser aducând daruri. 


— Ţi-am adus un brici, a spus Fraser, uitându-se cu 
un aer critic la el. Şi nişte apă caldă. 


Cu câteva zile înainte, folosind o foarfecă 
chirurgicală, Claire îi tunsese scurt barba, dar el se 
simţise prea nesigur ca să încerce să folosească 
briciul, şi asta din motive întemeiate. 


— Mulţumesc. 


Fraser adusese şi o oglindă mică şi un vas cu săpun 
de ras. Foarte înțelept. Roger ar fi vrut ca Fraser să 
îl lase singur, nu să rămână rezemat de cadrul ușii, 
urmărind cu ochi critici desfăşurarea acțiunii, dar, 
în acele circumstanţe, Roger nu prea putea să îi 
ceară să plece. 

Chiar sub ochii unui spectator nedorit, a simțit o 
ușurare sublimă să scape de barbă. II mânca faţa 
cumplit şi nu-şi văzuse chipul de luni întregi. 


— Merge munca? a încercat el să înfiripe o 
conversație politicoasă în timp ce clătea briciul. 
Te-am auzit bocănind în spatele casei. 


— Da. 


Fraser îi privea cu interes fiecare mişcare — 
cântărindu-l, s-a gândit Roger. 


— Am pus podeaua și o parte din acoperiş. Eu şi 
Claire vom dormi aici la noapte, aşa cred. 


— Aha. 


Roger şi-a întins gâtul, trăgând briciul peste 
curbura fălcu. 


— Claire mi-a spus că acum pot merge, să-mi spui 
ce treburi pot face şi eu. 


Stând cu braţele încrucișate la piept, Jamie a dat 
din cap. 


— Te pricepi să foloseşti unelte? 
— Case n-am prea construit, a recunoscut Roger. 


Făcuse o căsuţă pentru păsărele când era la școală, 
dar asta nu însemna nimic, a bănuit el. 


— Nu cred că te-ai pricepe să ari sau să moşeşti o 
scroafă. 


In ochii lui Fraser a apărut o lcărire clară de 
amuzament. 


Roger şi-a ridica bărbia, înlăturând şi restul 
tuleielor de pe gât. In ultimele zile se gândise la 

asemenea lucruri. Aptitudinile lui ca istoric sau 
cântăreţ folk nu erau la mare căutare, mai ales la o 
fermă din secolul al XVIII-lea. 


— Nu, a încuviinţat el calm, punând briciul 
deoparte. Şi nu ştiu nici să mulg o vacă, să fac un 
horn, să despic şindrilă, să mân caii, să împușc 
urşi, să eviscerez căprioare ori să străpung pe 
cineva cu sabia. 

— Nu? 


Amuzament nedisimulat. 


Roger şi-a clătit faţa şi s-a şters cu un prosop, după 
care s-a întors spre Fraser. 


— Nu. Dar am un spate puternic. E de ajuns? 

— Oh, da. Nici n-aş putea cere mai mult. 

Fraser a zâmbit în colțul gurii. 

— Ştii să deosebeşti coada de tăişul unei cazmale? 
— Atâta lucru știu. 

— Atunci e bine. 

Fraser s-a îndepărtat de cadrul ușii. 


— Grădina lui Claire trebuie săpată, la distilerie 
trebuie întors orzul şi te așteaptă o movilă de gunoi 
cât casa în grajd. După aceea, o să-ți arăt cum se 
mulge vaca. 


— Mulţumesc. 


A şters briciul, l-a pus înapoi în traistă şi i-a întins- 
o. 

— Diseară, eu şi Claire ne ducem la Fergus, a spus 
Fraser cu un aer degajat, apucând traista. O luăm și 
pe micuța slujnică să o ajute puţin pe Marsali. 


— Da? Păi... distracție plăcută. 
— Da, cred că o să ne distrăm. 
Fraser s-a oprit în pragul uşii. 


— Brianna a zis că rămâne acasă; copilul s-a mai 
liniştit şi nu vrea să bată atâta drum cu el. 


Roger s-a uitat pătrunzător la Fraser. În ochii lui 
albaştri şi înclinați se putea citi totul — sau nimic. 


— Da? a făcut el. Așadar, mă anunţi că rămânem 
singuri? O să stau cu ochii pe ei. 


Fraser a ridicat o sprânceană roşcată. 
— Sunt convins. 


A întins mâna ca să apuce vasul golit de apă. S-a 
auzit un clinchet metalic, iar o scânteie roşie a 
licărit pe peretele lui din cositor. 


— Ține minte ce-ţi spun, MacKenzie, fiica mea nu 
are nevoie de un laş. 


Inainte ca Roger să-i răspundă, Fraser și-a coborât 
sprânceana și s-a uitat fix la el. 


— Viaţa ta m-a costat un flăcău pe care îl iubeam și 
din cauza asta nu mă trage inima să țin la tine. 


A coborât privirea spre piciorul lui Roger, apoi a 
ridicat-o. 


— Dar poate m-a costat mai mult de atât. Consider 
că suntem chit — sau nu, tu trebuie s-o spui. 

Uimit, Roger a dat din cap, apoi şi-a regăsit glasul. 
— De acord. 


Fraser a dat din cap şi a dispărut la fel de repede 
precum apăruse, lăsându-l pe Roger cu privirea 
spre cadrul gol al uşii. 


A apucat mânerul şi a împins încet uşa cabanei. 
Era blocată. Aşa se încheia planul de a o trezi pe 
Frumoasa Adormită cu un sărut. A ridicat pumnul 
ca să bată în ușă, dar s-a înfrânat. Nu era eroina 
potrivită. Frumoasa Adormită nu avusese un pitic 
irascibil în pat, gata să urle cât să dărâme casa 
imediat ce ar fi fost deranjat. 


A dat roată cabanei, verificând ferestrele, iar prin 
minte i s-au derulat nume precum Hapciu și 
Morocănosul. Cum îl vor boteza? Gălăgiosul? 
Mirositorul? 


Casa era strânsă ca o tobă, cu pieile unse cu ulei 
bătute în cuie peste ferestre. Putea desface una, dar 
ultimul lucru pe care și-l dorea era să o sperie pe 
Brianna năvălind peste ea. 


Încet, a dat încă o dată roată casei. Lucrul cel mai 
înțelept era să se întoarcă în camera lui şi să 
aştepte până dimineaţă. Atunci putea vorbi cu ea. 
Era mai bine decât să o trezească din somn şi să 
trezească şi copilul. 


Da, asta era clar soluția. Dacă o va ruga, Claire se 
va ocupa de micul tică... de copil. Ar putea sta de 
vorbă calmi, fără teamă de întreruperi, se vor 
plimba prin pădure şi vor rezolva lucrurile între ei. 
Corect. Aşadar, asta era. 


După zece minute, timp în care mai dăduse ocol 
casei de două ori, stătea în iarba din spatele ei 

privind la lumina slabă de la o fereastră. 


— Ce naiba crezi că eşti? a murmurat el către sine. 
Un fluture de noapte? 


Un scârţâit l-a împiedicat să-şi dea răspuns. A 
țâșnit spre capătul cabanei şi a ajuns la vreme ca să 


vadă o siluetă într-o cămaşă de noapte albă plutind 
fantomatic pe cărarea spre privată. 


— Brianna! 

Cu un scurt țipăt speriat, silueta s-a răsucit. 

— Eu sunt, a zis el şi a văzut pata întunecată a 
mâinii ei apăsând pe albul cămăşii de noapte în 
dreptul inimii. 


— Ce-i cu tine, de te furişezi în felul ăsta? a întrebat 
ea furioasă. 


— Vreau să stăm de vorbă. 


Ea nu i-a răspuns, ci s-a întors cu spatele şi a 
pornit pe cărare. 


— Am spus că vreau să discutăm, a repetat cu glas 
mai puternic, urmând-o. 


— Vreau să merg la baie, a spus ea. Du-te de-aici. 

A închis ușa privatei cu o bufnitură hotărâtă. 

El s-a retras câțiva paşi şi a aşteptat-o să iasă. Ea a 
încetinit pasul când l-a văzut, dar nu avea cum să-l 
ocolească fără să intre în iarba înaltă şi udă. 

— N-ar trebui să calci pe piciorul acela, a spus ea. 


— S-a vindecat. 


— Cred că ar fi bine să te duci în pat. 

— Am înțeles, a replicat el şi s-a proțăpit în 
mijlocul cărării, în faţa ei. In care? 


— În care? 
Ea a îngheţat, dar nu s-a prefăcut că nu înţelege. 


— Acolo, sus? a întrebat el arătând cu degetul mare 
spre culme. Sau aici? 


— Păi... eu... 


Fii atent, îi spusese mama ei. Fiica mea nu are 
nevoie de un laş, îi spusese tatăl ei. Putea da cu 
banul, dar pentru moment o să asculte sfatul lui 
Jamie Fraser şi o să-şi asume riscurile. 


— Ai spus că ai văzut o căsătorie din obligație şi 
una din iubire. Şi crezi că una o anulează pe 
cealaltă? Ascultă, am stat trei zile în blestematul 
ăla de cerc de pietre şi m-am gândit. Şi, Doamne, 
m-am gândit profund. M-am gândit să rămân, dar 
şi să plec. Şi am rămas. 


— Deocamdată. Nu ştii la ce renunți dacă rămâi aici 
pentru totdeauna. 


— Ba ştiu! Şi chiar dacă nu aş şti, sunt al naibii de 
conştient la ce aş renunţa plecând. 


A prins-o de un umăr şi a simţit țesătura aspră sub 
degete. Brianna era foarte caldă. 


— Nu am putut pleca, pentru ca apoi să trăiesc 
singur, gândindu-mă că am lăsat în urmă un copil 
care putea fi al meu — care este al meu. 


Glasul lui a scăzut. 


— Şi n-aş putea pleca şi trăi fără tine. 

Ea a ezitat, trăgându-se înapoi şi încercând să 
scape de mâna lui. 


— Tatăl meu... taţii mei... 


— Ascultă, eu nu sunt niciunul dintre taţii tăi! 
Măcar judecă-mă pentru păcatele mele! 


— Nu ai comis niciun păcat, a spus ea cu voce 
gâtuită. 


— Nu, şi nici tu. 


Ea a ridicat privirea, iar Roger a surprins sclipirea 
ochilor ei înclinați și întunecaţi. 


— Dacă nu aş fi... a început ea să spună. 


— Şi dacă eu nu aș fi, a întrerupt-o el hotărât. Las-o 
baltă, bine? Nu contează ce ai făcut tu sau eu. Am 
spus că nu sunt niciunul dintre taţii tăi şi am vorbit 
serios. Dar ei există, amândoi, și îi cunoşti bine — 
mult mai bine decât mine. Frank Randall nu te-a 
iubit ca pe propria fiică? Te-a acceptat drept copil 
al inimii lui, știind că aveai în vene sângele altui 
bărbat, ba chiar unul pe care avea toate motivele să 
îl urască? 


A prins-o şi de celălalt umăr şi a scuturat-o uşor. 


— Nemernicul ăsta roșcat nu ţine mai mult la mama 
ta decât la propria viaţă? Şi nu te iubeşte destul ca 
să sacrifice chiar şi această iubire pentru a te 
salva? 


Ea a scos un sunet gâtuit, iar Roger a simţit un val 
de durere auzindu-l, dar nu a vrut să îi dea drumul. 


— Dacă tu crezi asta despre ei, a continuat el 


aproape în şoaptă, atunci, pentru numele 
Domnului, trebuie să crezi şi despre mine. Pentru 

că sunt un bărbat la fel ca ei și, pe tot ce am mai 
sfânt, îţi spun că te iubesc. 


Ea a ridicat capul încet, iar Roger i-a simțit 
respirația caldă pe faţă. 


— Avem timp, a spus el încet şi brusc şi-a dat 
seama de ce fusese atât de important să stea de 
vorbă cu ea acolo, pe întuneric. 


A prins-o de mână și i-a lipit-o de pieptul lui. 
— Simti? Simţi cum îmi bate inima? 


— Da, a răspuns ea în şoaptă şi, încet, a dus mâinile 
lor împreunate spre sâni, apăsându-i palma peste 
pânza albă şi subțire. 


— Acesta este timpul nostru, a spus el. Până când el 
va înceta să existe — pentru unul dintre noi sau 
pentru amândoi. Acum. Brianna, vrei să-l iroseşti 
pentru că ţi-e teamă? 


— Nu, a răspuns ea, cu voce răgușită, dar limpede. 
Nu vreau. 


Dinspre cabană s-a auzit un plânset subțire, iar 
Roger a simțit o izbucnire surprinzătoare de 
umezeală în palmă. 


— Trebuie să plec, a spus ea, trăgându-se înapoi. 
A făcut doi paşi, după care s-a întors. 
— Vino înăuntru, i-a zis şi a alergat pe cărare în fața 


lui, ușoară și albă precum fantoma unei căprioare. 


Când Roger a ajuns la uşă, Brianna ridicase deja 
copilul din leagăn. Stătuse pe pat; pilota era 
aruncată deoparte şi încă se vedea adâncitura 
lăsată de corpul ei în salteaua din puf. Cu 

timiditate, Brianna a trecut pe lângă el şi s-a 
aşezat. 


— De obicei, noaptea îi dau să sugă în pat. Doarme 
mai mult dacă stă lângă mine. 


Roger a murmurat ceva în semn de confirmare, 
apoi a tras scaunul scund de alăptat în faţa focului. 
În încăpere era cald, iar aerul, încărcat de mirosuri: 
de mâncare, de scutece şi de... Brianna. Parfumul 
ei era oarecum diferit acum; aroma de ierburi 
sălbatice, temperată de o notă slabă și dulceagă de 
lapte, după cum a socotit el. 


Îşi ținea capul aplecat, iar părul despletit îi cădea 
pe umeri într-o cascadă de scânteieri şi umbre. 
Partea din față a cămăşu de noapte era desfăcută 
până la talie, astfel încât curbura rotundă a sânului 
plin se vedea clar, doar sfârcul fiind ascuns de 
capul rotund al sugarului. Se auzea sunetul slab al 
suptului. 


Ca şi cum i-ar fi simțit ochii îndreptați spre ea, 
Brianna a ridicat capul. 


— lartă-mă, a spus el încet, ca să nu deranjeze 
sugarul. Nu m-aş putea preface că nu mă uit. 


Nu şi-a dat seama dacă ea a roșit; focul arunca o 
lumină roșiatică peste faţa ei, dar şi peste sân. Însă 
ea a coborât privirea, ca şi cum s-ar fi simțit 
stânjenită. 


— Continuă, a spus ea. Nu prea ai ce vedea. 


Fără niciun cuvânt, el s-a ridicat în picioare şi a 
început să se dezbrace. 


— Ce faci? 


Glasul ei era scăzut, dar şocat. 

— Nu e frumos să stau holbându-mă la tine, nu? 
Presupun că nu merită deloc să te uiţi, dar... 


A tăcut o clipă, uitându-se încruntat la nodul de la 
şnurul pantalonilor. 


— Insă măcar nu te vei simţi expusă. 
— Aha. 


El nu a ridicat ochii pentru a-i vedea reacția, dar i 
s-a părut că a făcut-o să zâmbească. Şi-a scos 
cămașa; căldura focului era plăcută pe spinarea lui 
dezgolită. Teribil de stângaci, s-a ridicat în picioare 
ŞI şi-a coborât pe jumătate pantalonii, după care s- 
a oprit. 


— Asta e striptease? a întrebat Brianna, cu buzele 
tremurând în încercarea de a-şi stăpâni hohotul de 
râs, în timp ce legăna copilul. 


— Nu mă pot hotărî dacă să mă întorc cu spatele 
sau nu. 


A tăcut o clipă. 
— Ai vreo preferință? 
— Intoarce-te, a răspuns ea încet. Deocamdată. 


El i-a dat ascultare şi şi-a dat jos pantalonii fără să 
cadă în foc. 


— Stai aşa o clipă, a spus ea. Te rog, vreau să te 
privesc. 


El s-a îndreptat de spate şi a rămas nemișcat, 
privind spre foc. Căldura lui i-a jucat pe piept, 
oarecum neplăcută, așa că a făcut un pas în spate, 
însă având vie în memorie imaginea părintelui 
Alexandre. Iisuse, de ce se gândea tocmai la asta 
în acele momente? 

— Roger, văd că ai nişte semne pe spinare, a spus 
Brianna, cu un glas mai moale decât până atunci. 
Cine ţi-a făcut asta? 


— Indienii. N-are importanță. Mai ales acum. 


Nu-şi legase şi nici nu-și tăiase părul, care îi cădea 
pe umeri, gâdilându-i pielea dezgolită. Şi-a 
imaginat gâdilăturile provocate de clipitul ochilor 
ei, care coborau pe spinare, fese, coapse şi pulpe. 


— Acum o să mă întorc. Eşti de acord? 


— N-o să fiu şocată, l-a asigurat ea. Am văzut tot 
felul de fotografii. 


Brianna avea priceperea tatălui ei de a-şi ascunde 
expresiile feţei atunci când dorea. Era şocată, 
înspăimântată sau amuzată? De ce ar fi trebuit să 
se simtă într-un fel sau altul? Atinsese ceea ce 
vedea acum; îl mângâiase şi se jucase cu el cu o 
asemenea intimitate încât el se pierduse cu totul în 
mâinile ei, cedase fără nicio rezervă — şi la fel şi 
ea. 


Însă asta se întâmplase cu o viaţă în urmă, în 
libertatea şi frenezia întunericului torid. Acum 
stătea în fața ei pentru prima oară în lumină, iar ea 
era aşezată pe pat şi îl privea având un bebeluş în 
braţe. Care dintre ei se schimbase mai mult după 
noaptea nunții lor? 


Ea s-a uitat atentă la el, înclinând capul, apoi a 
zâmbit şi i-a căutat privirea. S-a ridicat în şezut, 
mutând sugarul la celălalt sân, lăsându-și cămașa 
de noapte desfăcută, cu un sân dezgolit. 


El nu mai putea rămâne pe loc, pentru că focul îi 
pârlea firele de păr de pe fese. S-a tras spre 
marginea vetrei şi s-a aşezat din nou, urmărind-o. 

— Ce senzație îți dă asta? a întrebat el, pe de-o 
parte din nevoia de a sparge tăcerea înainte să 
devină prea apăsătoare, iar pe de alta, dintr-o 
curiozitate profundă. 


— E o senzație plăcută, i-a răspuns ea încet, 
aplecată deasupra sugarului. Un fel de aspirație. 
Gâdilă. Când începe să sugă, se petrece ceva 
aparte şi apare o senzaţie de grabă, ca şi cum tot ce 
există în mine ţâşneşte spre el. 


— Nu e cumva... nu te simţi golită? Aș fi crezut că, 
într-un fel sau altul, ţi se fură ceva din propria 
substanţă. 


— Nu, nici vorbă de așa ceva. Uite, priveşte. 


Brianna a pus un deget în gura copilului și l-a 
desprins cu un sunet slab. A coborât trupul mic 
preț de o clipă, iar Roger a văzut sfârcul ridicându- 
se şi laptele ţâşnind într-un jet subțire, dar cu o 
forță incredibilă. Înainte ca sugarul să înceapă a 
plânge, ea l-a pus din nou la sân, dar nu înainte ca 
Roger să simtă mici picături de lapte, întâi calde, 
apoi brusc reci pe pieptul său. 


— Dumnezeule, a spus el, pe jumătate şocat. Nu 
ştiam că poate face așa ceva! E ca un pistol cu apă. 


— Nici eu nu ştiam. 


I-a zâmbit din nou şi a cuprins capul copilului în 
palmă. După care zâmbetul a dispărut. 


— Sunt multe lucruri pe care nu mi le-aş fi imaginat 
înainte de a mi se fi întâmplat. 


— Bree... 


S-a întins, uitând de propria goliciune, dorind să o 
atingă. 

— Bree, ştiu că ţi-e teamă. Şi mie, la fel. Nu vreau 
să-ți fie teamă de mine, dar, Bree, te doresc foarte 
mult. 


Şi-a lăsat o mână pe rotunjimea genunchiului ei. 
După un moment, mâna ei liberă s-a aşezat peste a 
lui, uşoară ca o pasăre. 


— ȘI eu te doresc, a şoptit ea. 


Au stat ca înghețaţi câteva clipe care au părut 
nesfârşite. Roger nu ştia ce să facă în continuare, 
ştia doar că nu trebuia să se pripească, să nu o 
sperie. Fii atent. 


Sunetele slabe de supt încetaseră, iar copilul 
înfăşat se moleșise, devenind greu în scobitura 
braţului ei. 


— A adormit, a şoptit ea. 


Mişcându-se cu precauție, de parcă ar fi avut în 
braţe un vas cu nitroglicerină, Brianna s-a tras spre 
marginea patului şi s-a ridicat. 


Probabil că ea voia să așeze copilul în leagăn, dar 
Roger a întins mâinile în mod instinctiv. Ea a ezitat 
doar o secundă, apoi s-a aplecat şi i-a aşezat 
copilul în braţe. Sânii ei atârnau plini şi grei în 
umbra cămăşii de noapte, iar când ea l-a atins uşor, 
Roger i-a simțit mirosul profund de mosc al 
corpului. 


In ciuda micimii, copilul era surprinzător de greu 
şi de îndesat. Era și uimitor de cald; mai cald decât 
trupul mamei lui. 


Roger a luat cu precauţie trupul micuţ și l-a lipit de 
piept: fesele mici și rotunde încăpeau în palma lui. 
De fapt, nu era chiar chel. Avea un puf blond- 
roșcat pe tot capul. Urechi minuscule. Aproape 

transparente. Cea pe care o vedea era înroşită după 
ce stătuse apăsat de braţul mamei. 


— Nu-ţi poţi da seama doar privindu-l. 
Glasul Briannei l-a smuls din contemplare. 
— Am încercat şi eu. 


Stătea în partea cealaltă a camerei, în fața unui 
sertar deschis. Lui Roger i s-a părut că vede o 
urmă de regret pe faţa ei, dar umbrele erau prea 
adânci pentru a-și da seama. 


— Nu asta voiam să văd. 
A coborât copilul cu grijă în poală. 


— Doar că... e prima oară când mă uit de aproape la 
fiul meu. 


Cuvintele au sunat ciudat, oarecum aspre. Insă 
Brianna s-a relaxat puţin. 


— Ei bine, ăsta este. 


Din vocea ei a răzbătut o notă distinctă de mândrie 
care 1-a pătruns în inimă, ceea ce l-a făcut să se 
uite mai atent. Pumnii mici erau strânși ca nişte 
cochilii de melc. A ridicat unul și l-a mângâiat uşor 
cu degetul mare. Încet, ca o caracatiţă care se 
deplasează, copilul a deschis pumnul suficient 
pentru ca Roger să îşi strecoare arătătorul în palma 
lui. Degetele s-au îndoit din reflex, strângându-l cu 
o putere uimitoare. 


A auzit un foşnet ritmic în partea cealaltă a 
camerei şi şi-a dat seama că Brianna se pieptăna. 
Ar fi vrut să o urmărească, dar era prea fascinat ca 
să-şi ia privirea de la copil. 

Avea labele picioarelor ca ale unei broaște; late la 
degete, înguste la călcâi. A mângâiat una cu 
buricul degetului și a zâmbit când degetele s-au 
destins. Nu erau palmate. 


Fiul meu, a gândit el, dar nu și-a dat seama ce 
simţea la acest gând. Ii va trebui ceva timp până să 
se obișnuiască. 


Dar ar putea fi, a venit următorul gând. Nu doar 
copilul Briannei, iubit de dragul ei, ci carne din 
carnea lui şi sânge din sângele lui. Acest gând era 
şi mai străin. A încercat să îl alunge din minte, dar 
el revenea mereu. Împreunarea aceea din întuneric, 
acel amestec dulce-amărui de durere şi bucurie — el 
declanșase asta? 


Nu voise, dar spera din suflet că așa era. 


Copilul era îmbrăcat cu ceva lung, făcut dintr-un 
material alb, străveziu; l-a ridicat şi s-a uitat la 
scutecul care a alunecat şi la ovalul perfect al 
buricului mititel de deasupra. Îmboldit de 
curiozitate, nu s-a gândit să întrebe, ci a prins 
marginea scutecului cu un deget şi l-a tras în jos. 


— Ţi-am spus că e întreg. 
Brianna apăruse lângă el. 


— Mda, e unde trebuie, a recunoscut Roger cu 
îndoială în glas. Dar nu e... cam mic? 


Ea a râs. 


— O să crească, l-a asigurat ea. Cred că o să mai 
treacă ceva vreme până să aibă nevoie de el. 


Propriul lui penis, care se înmuiase între picioare, 
a zvâcnit uşor la acea aluzie. 

— Pot să-l iau? 


Brianna a întins mâinile spre copil, dar el a clătinat 
din cap şi l-a ridicat din nou. 


— Incă nu. 


Mirosea a lapte şi a ceva uşor dulceag. Ceva 
nedefinit, un miros pe care Roger nu-l mai 
întâlnise. 


— Apă de bebeluș, așa numeşte mama mirosul. 
S-a aşezat pe pat şi a zâmbit slab. 


— Mama spune că e un mecanism protector natural; 
unul dintre lucrurile folosite de bebeluşi pentru a-i 
împiedica pe părinți să îi ucidă. 


— Să-l ucizi? Dar e un copil dulce, a protestat 
Roger. 


Brianna a ridicat ironic o sprânceană. 


— N-ai trăit aproape de diavolul ăsta mic în ultima 
lună. Asta e prima noapte după trei săptămâni în 
care nu are colici. Dacă n-ar fi fost al meu, l-aş fi 
dus pe coasta dealului. 


Dacă n-ar fi fost al meu. Certitudinea era 
recompensa unei mame, a presupus el. Ea va şti 
întotdeauna — știuse întotdeauna. A rămas surprins 
o clipă şi a invidiat-o. 


Copilul s-a mișcat şi a scos un sunet din gât. 
Înainte de a mai face altă mişcare, Brianna s-a 
ridicat, l-a luat în braţe şi l-a bătut uşor pe spate. A 
urmat un râgâit slab şi copilul s-a moleșit din nou. 


Brianna l-a așezat pe burtă în leagăn, cu grijă, ca şi 


cum am fi fost conectat la un baton de dinamită. În 
lumina focului din spatele ei, Roger i-a văzut 

conturul difuz al corpului prin pânza transparentă. 
Când s-a întors spre el, era pregătit. 


— După ce ai aflat, puteai să te întorci. Ar fi fost 
timp. 


El a privit-o în ochi, fără să-i permită să se uite în 
altă parte. 


— Aşadar, e rândul meu să întreb, nu? Ce te-a făcut 
să mă aștepți? Iubirea ori obligația? 


— Amândouă, a răspuns ea privindu-l cu ochi 
întunecaţi. Nici una, nici alta — nu puteam pleca 
fără tine. 


Roger a inspirat adânc, simțind că mica îndoială 
cuibărită în stomac se topeşte. 


— Atunci ştii. 
— Da. 


Brianna a ridicat din umeri şi i-a coborât, iar 
cămașa de noapte, largă, a ajuns pe podea, lăsând- 
o la fel de goală ca şi el. Fra roşu, pentru 
Dumnezeu! Mai mult decât roşu; auriu și 
chihlimbariu, ca fildeșul şi cinabrul, şi o dorea cu 
o ardoare care trecea dincolo de carne. 


— Ai spus că mă iubeşti pe tot ce ai mai sfânt, a 
şoptit ea. Ce e sfânt pentru tine, Roger? 


El s-a ridicat şi a întins braţele spre ea, cu 
delicateţe şi grijă. A strâns-o la piept și şi-a adus 
aminte de cala fetidă de pe Gloriana şi de femeia 
slabă şi zdrenţăroasă care mirosea a lapte şi a 
mizerie. A foc şi tobe şi sânge, şi de un orfan 
botezat cu numele tatălui care se sacrificase de 
spaima puterii iubirii. 

— Tu, a spus Roger, cu gura adâncită în părul ei. El. 
Noi. Altceva nu există, înţelegi? 

68 


FERICIRE CASNICĂ 


August 1770 


Era o dimineață paşnică. Copilul dormise toată 
noaptea, lucru pentru care a primit laude din partea 
tuturor. Două găini se ouaseră în coteţul lor și nu 
cine ştie pe unde, astfel că nu am fost silită să mă 
târâi prin desişurile de muri în căutarea lor. 


Pâinea, crescută într-o moviliţă perfectă şi albă în 
vas, fusese frământată şi modelată de Lizzie, apoi 
coaptă — noul cuptor olandez nu ne făcuse necazuri 
—, căpătând o frăgezime cafenie şi delicată care 
umplea casa de mulțumire. Şunca aromată şi 
carnea de curcan sfârâia plăcut pe grătar 
adăugându-şi aromele la mirosurile mai slabe de 
ierburi ude și de flori de vară ale dimineţii, care 
pătrundeau pe fereastra deschisă. 


Toate acele lucruri ajutau, dar atmosfera generală 
de bine se datora mai mult celor petrecute peste 
noapte decât evenimentelor din acea dimineaţă. 


Fusese o noapte perfectă, scăldată în lumina lunii. 
Jamie stinsese lumânarea şi se dusese să tragă 
zăvorul, însă rămăsese cu brațele proptite de cadrul 
uşii, privind spre vale. 

— Ce s-a întâmplat? îl întrebasem. 
— Nimic, îmi răspunsese el încet. Vino să vezi. 


Totul părea să plutească, lipsit de adâncime din 
cauza luminii bizare. În depărtare, curgere 
cascadei părea îngheţată, suspendată în aer. Însă 
vântul bătea spre noi şi auzeam vuietul slab al 
tonelor de apă care cădeau. 


Aerul nopţii aducea parfum de iarbă şi de apă, iar 
respirația pinilor şi a molizilor cobora ca o adiere 
răcoroasă dinspre vârfurile munţilor. Tremuram 
doar în cămașă, așa că mă trăsesem mai aproape de 
Jamie ca să mă încălzesc. Poalele cămăşii lui erau 
despicate pe lateral, deschise până spre talie. Îmi 
strecurasem mâna în despicătura aflată mai 
aproape de mine și îi prinsesem în palmă fesa 
rotundă și caldă. Muşchii 1 se încordaseră sub 
atingerea mea când s-a întors. 


Nu se îndepărtase, doar făcuse un pas înapoi ca să- 
şi poată trage cămașa peste cap. Rămăsese gol pe 
verandă și îmi întinsese mâna. 


Părea poleit cu argint, lumina lunii îi contura 
corpul pe fundalul nopţii. Îi vedeam fiecare 
părticică a corpului, de la degetele lungi de la 
picioare până la părul fluturând, limpede ca şi 
tulpinile întunecate ale tufişurilor de muri de la 
capătul celălalt al curții. Însă, la fel ca ele, era 
lipsit de dimensiuni; putea fi la o lungime de braţ 
sau la un kilometru depărtare. 


Lăsasem cămașa să îmi cadă de pe umeri, 
abandonând-o grămadă lângă ușă, şi îl luasem de 
mână. Fără să scoatem nicio vorbă, plutisem prin 
iarbă, merseserăm cu picioarele ude şi cu pielea 
răcorită prin pădure, ne întorseserăm unul către 
căldura celuilalt şi ajunseserăm în aerul pustiu de 
dincolo de culme. 

Ne treziserăm în întunericul de după apusul lunii, 
cu frunze şi rămurele lipite de piele, mușcaţi de 
insecte şi înțepeniți de frig. Nu ne spuseserăm 
niciun cuvânt, dar râseserăm și ne împleticiserăm 
ca şi cum am fi fost beţi, împiedicându-ne de 
rădăcini şi de pietre, dar ne ajutaserăm unul pe 
celălalt prin pădurea întunecată şi ne duseserăm la 
culcare, ca să mai prindem o oră de somn înainte 
de ivirea zorilor. 


M-am aplecat peste umărul lui şi i-am pus în faţă 
un bol cu terci de ovăz, oprindu-mă doar ca să îi 
culeg o frunză de stejar din păr. Am pus-o pe masă, 
alături de bol. 


A întors capul şi, cu un zâmbet tainic în ochi, m-a 
prins de mână şi mi-a sărutat-o uşor. Mi-a dat 
drumul și s-a întors la porridge. I-am atins ceafa și 
am văzut cum zâmbetul îi cuprinde toată faţa. 


Zâmbind şi eu, am ridicat privirea şi am văzut-o pe 
Brianna urmărindu-ne. Un colț al gurii i s-a arcuit 
şi ochii i-au sclipit în semn de înţelegere. Apoi am 
văzut că şi-a întors privirea spre Roger, care mânca 
terci cu un aer absent, uitându-se atent la ea. 


Imaginea fericirii casnice a fost întreruptă de 
răgetele puternice ale lui Clarence, care anunţa 
sosirea unui vizitator. M-am gândit că îmi lipsea 
Rollo, care se ducea la ușă să vadă, dar măcar 
Clarence nu sărea pe vizitatori ca să-i doboare la 
pământ şi nici nu-i fugărea prin toată curtea. 


Vizitatorul era Duncan Innes, care venise cu o 
invitație. 


— Mătuşa ta te întreabă dacă te vei duce la 
Adunarea de la Mount Helicon din toamna asta. A 
spus că acum doi ani ţi-ai dat cuvântul că vei 
merge. 

Jamie a împins spre Duncan farfuria cu ouă. 


— Nu mă gândisem la asta, a spus el, încruntându- 
se. Avem al naibii de multe de făcut și vreau să am 
acoperiş deasupra capului până la prima ninsoare. 


A făcut semn în sus cu bărbia, arătând spre 
stinghiile şi crengile care ne protejau temporar de 
capriciile vremii. 


— O să vină un preot de la Baltimore, a spus 
Duncan, având grijă să nu se uite spre Roger și 
Brianna. Domnișoara Jo se gândeşte că poate 
doreşti să botezi copilul. 


— Oh, a făcut Jamie şi, strângând gânditor din 
buze, s-a rezemat de spătar. Da, e o idee. Probabil 
că vom merge, Duncan. 

— Asta-i bine, mătușa ta va fi încântată. 

Duncan părea să se sufoce şi l-am văzut cum 
începe să se înroşească. Jamie a mijit ochii şi a 
împins o cană cu cidru spre el. 

— Ţi-a rămas ceva în gât, omule? 

— A... nu. 

Toţi s-au oprit din mâncat, urmărind fascinați 
transformarea de pe faţa lui. Până când a reuşit să 


rostească următoarele cuvinte, chipul i-a devenit 
purpuriu. 


— AÂă... vreau să-ţi cer consimţământul, an fhearr 
Mac Dubh, privind căsătoria doamnei Jocasta 


Cameron cu... Cu... 


— Cu cine? a întrebat Jamie şi colțul gurii i-a 
zvâcnit. Cu guvernatorul coloniei? 


— Cu mine! 

Duncan a înșfăcat cana cu cidru şi şi-a îngropat 
fața în ea cu uşurarea unui om care, în pragul 
înecului, vede un colac de salvare lângă el. 


Jamie a izbucnit în râs, ceea ce nu părea să 
atenueze prea mult stânjeneala lui Duncan. 


—  Consimțământul meu? Duncan, nu crezi că 
mătuşa mea are o anumită vârstă? Sau tu, fundcă 
veni vorba? 


Duncan respira mai uşor, dar nuanţa stacojie a 
obrajilor încă nu pălise. 


— Aşa am socotit că e firesc, a spus el oarecum 
înțepat. Pentru că îi eşti cea mai apropiată rudă de 
sânge. 


Şi-a înghițit nodul din gât şi a ridicat din umeri. 


— ŞI... nu mi se pare chiar cinstit, Mac Dubh, să iau 
ceea ce ar putea fi al tău. 


Jamie a zâmbit şi a clătinat din cap. 


— Duncan, nu am nicio pretenție față de 
proprietatea mătuşii mele și nu am primit-o când a 
vrut să mi-o ofere. Vă căsătoriți la Adunare? 
Atunci spune-i că vom merge şi vom dansa la 
nuntă. 

JEREMIAH 


Octombrie 1770 


Roger călărea alături de Claire şi de Fergus, 
aproape de căruța cu coviltir. Cum nu credea că 
Brianna putea mâna pe caii vehiculului în care se 
afla nepotul lui, Jamie a insistat să ia frâiele, 
avându-le pe Lizzie şi pe Marsali în spate, iar pe 
Brianna alături de el, pe capră. 


Din şa, Roger a surprins frânturi din discuțiile care 
se purtau încă de la sosirea lui. 


— John, asta e sigur, tocmai spunea Brianna, 
privind încruntată către fiul ei, care 1 se vâra 
energic sub şal. Dar nu ştiu dacă ăsta ar trebui să 
fie primul lui nume. Şi, dacă da, n-ar trebui să fie 
mai curând lan? Asta înseamnă John în gaelică și 
aş vrea să-l botez aşa, dar ar fi derutant, mai ales 
că există unchiul Ian şi lan, nu? 


— Cum niciunul dintre ei nu se află aici, nu cred că 
s-ar crea confuzie, a intervenit Marsali, uitându-se 
spre spinarea tatălui ei vitreg. Nu ziceai că vrei și 
unul dintre numele tatălui tău? 


— Da, dar care dintre ele? a întrebat Brianna 
întorcându-se spre Marsali. Nu James, pentru că 

sigur ar fi derutant. Şi nu-mi prea place numele de 
Malcolm. Va fi deja MacKenzie, desigur, aşa că... 


A surprins privirea lui Roger şi i-a zâmbit. 
— Ce zici de Jeremiah? 


— John Jeremiah Alexander Fraser MacKenzie? a 
spus Marsali, încruntându-se, rostind numele ca şi 
cum le-ar fi degustat. 


— Chiar îmi place Jeremiah, a intervenit Claire. E 
din Vechiul Testament. Roger, e şi unul dintre 
numele tale, nu? 


I-a zâmbit şi a îndemnat calul să se apropie de 
căruță, apoi s-a aplecat spre Brianna. 


— Pe de altă parte, dacă Jeremiah pare prea 
pompos, îi putem spune Jemmy. Ori va semăna 
prea mult cu Jamie? 


Roger a simțit un mic fior pe spinare când şi-a 
adus aminte de alt copil, a cărui mamă îi spusese 
Jemmy — un copil al cărui tată era blond, cu ochi la 
fel de verzi ca ai lui. 


A aşteptat până când Brianna s-a întors să caute un 
scutec curat în sacul ei, lăsând-o pe Lizzie să țină 
copilul, care se agita. Apoi a îndemnat calul cu 
genunchii, apropiindu-se de iapa lui Claire. 


— Mai ţii minte? a întrebat el cu glas scăzut. Când 
ai venit în vizită cu Brianna, la Inverness, mi-ai 
verificat genealogia. 


— Şi? a întrebat Claire şi l-a privit ridicând din 
sprâncene. 


— A trecut ceva timp şi probabil că oricum nu ai fi 
băgat de seamă. 

Roger a ezitat, dar trebuia să afle, asta dacă acel 
lucru putea fi aflat. 


— Ai arătat locul din arborele familiei mele în care 
s-a făcut substituirea; în care copilul lui Geillie 
Duncan cu Dougal a fost adoptat în locul altui 
copil care murise şi i s-a dat numele lui. 


— William Buccleigh Mackenzie, a spus ea fără 
șovăială și a zâmbit văzându-i privire surprinsă. 
Am verificat îndelung acea genealogie, a adăugat 
ea sec. Cred că ți-aș putea spune toate numele de 
acolo. 


El a inspirat profund, simțind un fior de nelinişte 
pe ceafă. 


— Poţi? Mă întrebam dacă ştii numele soției celui 
schimbat — bunica mea din urmă cu şase generaţii. 
Numele ei nu apărea în arborele meu genealogic, 
ci doar cel al lui William Buccleigh. 


Claire s-a gândit strângând concentrată din buze, 
iar genele moi au coborât peste ochii ei aurii. 


— Da, a răspuns într-un târziu şi s-a uitat la el. 
Morag. Numele ei era Morag Gunn. De ce? 


Roger s-a mulțumit să clatine din cap, prea 
tulburat ca să răspundă. A aruncat o privire spre 
Brianna; copilul stătea în poala ei pe jumătate 
adormit, iar scutecul umed se afla pe capră alături 
de ea — şi şi-a adus aminte de pielea netedă și 
umedă, dar şi de pânza udă a băieţelului numit 
Jemmy. 


— Şi numele fiului lor a fost Jeremiah, a spus el în 
cele din urmă, atât de încet, încât Claire a trebuit 
să se aplece spre el pentru a auzi. 


— Da. 

L-a urmărit curioasă, apoi a întors capul pentru a 
se uita spre drumul întortocheat din faţa lor, care 
dispărea între nişte pini întunecaţi. 


— Am întrebat-o pe Geillie, a spus brusc Claire. 
Am întrebat-o de ce. De ce putem face asta. 


— Şi ai primit răspuns? 


Roger s-a uitat lung la un tăun de pe încheietura 
mâinii fără să îl vadă. 


— A spus... „Pentru a schimba lucrurile.“ 


Claire 1-a zâmbit, iar colţurile gurii i s-au arcuit 
ironic. 


— Nu ştiu dacă ăsta este sau nu un răspuns. 

ADUNAREA 


Trecuseră aproape treizeci de ani de la ultima mea 
prezență la o Adunare; cea de la Leoch, atunci 
când clanul Mackenzie depusese jurământul. 
Colum Mackenzie era mort, la fel şi fratele lui, 
Dougal — precum și restul clanului. Leoch era în 
ruine, ȘI în Scoţia nu se vor mai organiza Adunări. 


Însă aici erau tartane şi cimpoaie, şi rămăşiţe ale 
scoțienilor din Highlands, la fel de feroce în 
mândria lor, care locuiau printre noii munți pe care 
îi socoteau ai lor. Neamurile MacNeill și 
Campbell, Buchanan şi Lindsey, MacLeod și 
MacDonald; familii, sclavi şi slujitori, oameni sub 
contract și proprietari. 


În timp ce mă uitam după Jamie în agitația şi 
îmbulzeala din zecile de tabere, am zărit o siluetă 
înaltă şi cunoscută, care mergea cu paşi mari prin 
mulțime. M-am ridicat în picioare și, strigându-l 
pe nume, am fluturat mâna. 


— Myers! Domnule Myers! 


John Quincy Myers m-a văzut şi, zâmbind, şi-a 
croit drum în susul pantei, către tabăra noastră. 


— Doamnă Claire! a exclamat el, scoțându-și 
respingătoarea pălărie şi aplecându-se spre mâna 

mea cu obișnuita lui curtoazie. Sunt de-a dreptul 
încântat să vă văd. 


— Sentimentul este reciproc, l-am asigurat eu, 
zâmbindu-i. Nu mă aşteptam să te întâlnesc aici. 


— De obicei, vreau să vin la Adunare, a spus el, 
îndreptându-se de spate şi zâmbindu-mi de sus. 
Dacă reuşesc să cobor la vreme din munți. E un 
loc bun ca să vând blănuri şi orice alte lucruşoare 
de care vreau să scap. Fiindcă vorbim de asta... 


S-a apucat să scotocească metodic prin desaga 
mare din piele. 


— Domnule Myers, ai fost departe în nord? 


— Da, sigur că da, doamnă Claire. Până la 
jumătatea râului Mohawk, în locul numit Castelul 
de Sus. 


— La Mohawk? 
Inima a început să-mi bată mai iute. 
— Mda. 


A scos ceva din desagă, s-a uitat la obiect printre 
gene, l-a pus la loc şi a continuat să scotocească. 


— Doamnă Claire, imaginați-vă uimirea mea când 
m-am oprit într-un sat Mohawk dinspre sud şi am 
văzut un chip cunoscut. 

— lan! L-ai văzut pe lan? E bine? 


Eram atât de emoționată, că l-am prins de braţ. 


— Da, fără îndoială, m-a asigurat el. Frumos băiat, 
cu toate că am rămas surprins să îl văd ca un 
războinic, cu fața negricioasă, încât l-aş fi putut 

confunda cu oricine dacă el nu m-ar fi strigat pe 
nume. 


Descoperind în cele din urmă ceea ce căuta, mi-a 
întins un pacheţel înfășurat în piele subțire şi legat 
cu o fâşie de piele de căprioară, având înfiptă prin 
nod o pană de ciocănitoare. 


— Doamnă, mi-a încredinţat asta ca să v-o dau 
dumneavoastră sau soțului. A  zâmbit cu 
amabilitate. Îmi închipui că vreţi să citiţi totul de 
îndată, aşa că ne vom revedea ceva mai târziu, 
doamnă Claire. 


A făcut o plecăciune foarte politicoasă, după care 
i-a strigat ceva unei cunoştinţe care tocmai trecea 
prin dreptul nostru. 


N-aş fi vrut să citesc misiva fără să-l aştept pe 
Jamie. Din fericire, el a apărut câteva clipe mai 
târziu. Biletul era scris pe pagina albă a unei cărți, 
cu o cerneală deschisă la culoare făcută din tanin 
de stejar, dar care putea fi citită. Începea cu Zan 
salutat avunculus Jacobus #, iar pe faţa lui Jamie 
a apărut un zâmbet larg. 


Ave! Cum amintirea lecţiilor de latină 
mă vlăguieşte, trebuie să trec la engleză 
simplă, pe care mi-o amintesc mai bine. 
Unchiule, sunt bine. Și fericit — te rog să 
mă crezi pe cuvânt. M-am căsătorit după 
obiceiul celor din tribul Mohawk şi 
trăiesc în casa soției mele. O mai fii 
minte pe Emily, care ştia atât de bine să 
sculpteze. Rollo a zămislit o sumedenie 
de căţei; satul e plin de pui de lup. Nu 
pot crede că voi fi la fel de prolific, dar 
sper că îi vei scrie mamei mele că îmi 
doresc să nu aibă chiar atât de mulți 
nepoți încât să nu bage în seamă 

apariția încă unuia. Naşterea va fi în 
primăvară, vă voi trimite vorbă despre 
asta imediat ce voi putea. Între timp, fi- 
aş rămâne îndatorat dacă aduci vorba 
despre mine la Lallybroch, River Run și 
Frasers Ridge. Toată dragostea mea 
pentru mătuşa Claire, verişoara 
Brianna, dar mai ales pentru tine. 
Tubitorul tău nepot, lan Murray. Vale, 
avunculus. 


Jamie a clipit o dată sau de două ori şi, împăturind 
cu grijă foaia, a vârât-o în tașca de la brâu. 


— Se scrie avuncule, prostănacule, a zis el încet. 
Salutul trebuie să fie la cazul vocativ. 


Seara, privind spre focurile presărate peste tot, aş 
fi putut spune că toate familiile scoțiene dintre 
Philadelphia şi Charleston veniseră acolo — şi 
totuşi multe altele au sosit în dimineața următoare, 
şi tot veneau. 


A doua zi, în timp ce eu, Lizzie şi Brianna 
comparam copiii cu cele două fiice ale lui 
Farquard Campbell, Jamie și-a croit drum printr- 
un grup de femei şi copii, cu un zâmbet larg. 


— Domnişoară Lizzie, a spus el. Am o mică 
surpriză pentru tine. Fergus! 


La fel de zâmbitor, Fergus a apărut din spatele unei 
căruțe cu coviltir, însoțit de un bărbat slăbuţ, cu 
părul blond şi subțire, bătut de vânt. 


— Tăticule! a strigat Lizzie şi s-a aruncat în braţele 
lui. 

Prefăcându-se uimit, Jamie şi-a vârât un deget într- 
o ureche şi l-a răsucit. 


— Nu cred că am mai auzit-o până acum făcând 
atâta zgomot, a zis el. 


Mi-a zâmbit şi mi-a întins două bucăți de hârtie; la 
origine, făcuseră parte dintr-un document, dar 
acesta fusese rupt cu grijă, astfel încât marginea 
zimţată a unei părți se potrivea cu cealaltă. 


— Ăsta e actul de îndatorare prin contract al 
domnului Wemyss, a spus el. Deocamdată 
păstrează-l, englezoaico; o să-i dăm foc pe rug în 
seara asta. 


Apoi a dispărut în mulțime, chemat de un strigăt 
de Mac Dubh, care a venit din partea cealaltă a 
luminişului. 


Până în cea de-a treia zi a Adunării, aflasem atât de 
multe știri, bârfe şi alte lucruri, încât urechile îmi 
țiuiau de câte auzisem în gaelică. Cei care nu 
vorbeau, cântau; Roger se simţea în largul lui, 
umblând prin mulțime și ascultând. Răgușise de 
atâta cântat; stătuse treaz mai toată noaptea 
dinainte, folosind o chitară de împrumut şi cântând 
în faţa unei mulțimi încântate, în vreme ce Brianna 
stătuse  ghemuită la picioarele lui, părând 
mulțumită. 


— Cântă bine? m-a întrebat Jamie în şoaptă, 
uitându-se la prezumtivul lui ginere. 


— E mai bun decât îți închipui, l-am asigurat eu. 


El a ridicat o sprânceană şi a făcut un semn din 
umeri, după care s-a aplecat să ridice copilul din 
braţele mele. 

— Mda, te cred pe cuvânt. Sunt de părere că eu şi 
micul Ruaidh ne vom duce să facem o partidă de 
zaruri. 


— Te duci să joci zaruri cu un bebeluş în brațe? 


— Sigur, a răspuns el şi mi-a zâmbit. Nu e chiar atât 
de mic ca să nu înveţe o meserie cinstită în caz că 
nu poate cânta pentru a-și câştiga pâinea ca tatăl 
lui. 


— Când faci terci de napi suedezi, ai grijă să îi 
fierbi odată cu napii obișnuiți. Apoi să păstrezi 
lichidul şi să-l dai copiilor; poţi bea şi tu — te ajută 
să ai lapte. 


Maisri Buchanan și-a strâns cel mai mic copil la 
piept şi a dat din cap cu un aer solemn, în semn că 
a reținut sfatul meu. Nu i-am putut convinge pe 
toți imigranții proaspăt sosiți să mănânce verdeţuri 
proaspete sau să îşi hrănească familiile cu ele, dar 
din când în când am găsit prilejul de a introduce pe 
furiș vitamina C în alimentaţia lor obişnuită — care 
consta în cea mai mare parte din terci de ovăz şi 
vânat. 


Încercasem un tertip: îl pusesem pe Jamie să 
mănânce sub privirile tuturor o farfurie întreagă de 
roşii tăiate felii, în speranța că, văzând asta, 
temerile imigranților față de acea legumă vor 
dispărea. Nu reuşisem; cei mai mulți îl priviseră cu 
o teamă pe jumătate superstițioasă şi mi se dăduse 
de înţeles că Jamie putea supravieţui chiar dacă 
mânca lucruri care ar fi ucis pe loc o persoană 
normală. 


Am terminat cu Maisri şi am primit-o pe 
următoarea pacientă a clinicii mele improvizate, o 
femeie cu două fetiţe care aveau o eczemă, pe care 
am socotit-o la început o altă dovadă a deficienței 

nutriționale, dar care, din fericire, s-a dovedit a fi 
cauzată de contactul cu iedera otrăvitoare. 


Am observat un freamăt în rândul mulţimii, aşa că 
m-am oprit din treabă şi m-am întors să văd cine 
sosise. Razele soarelui erau reflectate de ceva 
metalic aflat în apropierea luminișului, iar Jamie 
nu a fost singurul care a dus mâna spre armă sau 
pumnal. 


Veneau în marş, dar sunetul tobelor era înfundat, 
auzindu-se doar un poc-poc produs de lovirea 
bețelor pentru ca oamenii să țină ritmul. Cu 
muschete având ţevile îndreptate spre cer şi cu 
săbii late legănându-se ca nişte cozi de scorpion, 
oamenii au ieșit doi câte doi dintr-un crâng, în mici 
explozii de stacojiu, purtând kilturi verzi care 
foşneau în jurul genunchilor. 


Patru, şase, opt, zece... am numărat în tăcere, la fel 
ca toți ceilalți. Erau patruzeci şi mărșăluiau privind 
fix înainte. Purtau căciuli din blană de urs şi nu se 
uitau nici în stânga, nici în dreapta, înaintau fără să 
scoată alte sunete decât cele de tobă şi de pași. 


În cealaltă parte a luminişului l-am văzut pe 
MacNeill de Barra ridicându-se de pe scaun și 
luând poziţia de drepți; în jurul lui s-a născut o 
agitație subtilă, iar oamenii lui au venit lângă el. 
Nu a fost nevoie să privesc în jur pentru a simţi 
acelaşi lucru întâmplându-se în spatele meu. Mai 
curând am simțit decât am văzut mişcări 
asemănătoare de grupare la poalele muntelui, 
fiecare grup stând cu un ochi spre intruși şi cu altul 
la căpetenia lor, așteptând instrucțiuni. 


M-am uitat după Brianna şi am tresărit surprinsă 
când am descoperit-o în spatele meu, cu copilul în 
braţe, urmărind atentă scena peste umărul meu. 

— Cine sunt? a întrebat ea încet şi am auzit ecoul 
întrebării trecând prin mulţime ca un val peste apă. 


— Un regiment Highland, am răspuns. 


— Asta văd şi eu, a replicat ea cu acreală. Prieteni 
sau duşmani? 


Evident, asta era întrebarea — erau acolo ca 
scoțieni sau ca soldați? Nu am găsit răspuns nici 
eu şi nici alții, judecând după mișcările și 
murmurele din mulțime. Existau incidente între 
soldații care veneau să disperseze grupurile 
turbulente. Dar nu era cazul cu o astfel de adunare, 
care nu avea scop politic. 


Însă într-o vreme, simpla prezenţă a unui număr de 
scoțieni într-un loc reprezenta o declarație politică, 
şi mulți dintre cei prezenți acolo își aminteau. 
Murmurele în gaelică s-au amplificat, şuierate şi 
vehemente, un oftat care ocolea muntele ca un 
vânt înaintea furtunii. 


Patruzeci de soldaţi care veneau pe drum, înarmaţi 
cu puşti şi cu săbii. La Adunare erau două sute de 
scoțieni, majoritatea înarmaţi, mulți dintre ei având 
acolo sclavi şi servitori. Dar aveau şi soţii şi copii. 


M-am gândit la zilele de după Culloden şi, fără să 
privesc în Jur, i-am spus Briannei: 


— Dacă se întâmplă ceva — orice —, duci copilul pe 
munte. 


Roger a apărut brusc în fața mea, concentrându-și 
privirea asupra soldaților. Nu s-a uitat la Jamie, dar 
s-a mișcat în tăcere, astfel încât amândoi s-au 
aşezat, umăr la umăr, ca un zid în faţa noastră. În 
întregul luminiș se întâmpla acelaşi lucru: femeile 
nu s-au clintit, dar bărbaţii s-au aşezat în faţa lor. 
Cine ar fi pătruns în luminiș ar fi crezut că femeile 

se topiseră, devenind invizibile, lăsând o falangă 
implacabilă de scoțieni care priveau în vale. 


Apoi, din adăpostul copacilor au apărut doi bărbați 
călare; un ofițer cu aghiotantul alături şi cu 
drapelul regimentului fluturând. Dând pinteni 
cailor, cei doi au trecut pe lângă coloana de soldați 
şi au pătruns în mulțime. L-am văzut pe aghiotant 
aplecându-se în şa pentru a pune o întrebare, iar 
ofițerul a întors capul spre noi pentru confirmarea 
răspunsului. 


Ofiţerul a strigat un ordin, iar soldații au rămas pe 
loc, cu picioarele depărtate şi muschetele sprijinite 
de pământ. Ofiţerul şi-a întors calul spre mulțime, 
înaintând printre oameni care, şovăitori, s-au dat la 
o parte din calea lui. 


S-a îndreptat spre noi; încă de departe, i-am văzut 
ochii aţintiți asupra lui Jamie, care ieşea în 
evidență prin statură şi părul strălucitor şi roșcat ca 
frunzele de artar. 


Omul a oprit calul în fața noastră şi și-a scos coiful 
cu pană. A alunecat din şa, a făcut doi paşi spre 
Jamie şi l-a salutat ceremonios. Era scund, dar 
robust, avea în jur de treizeci de ani, iar ochii negri 
îi străluceau la fel de puternic ca şi apărătoarea din 
metal de la gât. Ajuns mai aproape, am văzut ceea 
ce îmi scăpase mai devreme, o bucată de metal 
prinsă pe umărul tunicii roşii; o broşă deformată 
dintr-un metal poleit. 


— Numele meu este Airchie Hayes, a rostit el în 


scoțiană, privindu-l fix pe Jamie, cu ochii plini de 
speranţă. Mi s-a spus că l-aţi cunoscut pe tata. 

ÎNCHIDEREA CERCULUI 


— Vreau să-ţi spun ceva, a zis Roger. 


Aşteptase câtva timp ca să îl prindă singur pe 
Jamie Fraser. Acesta era foarte solicitat; toți doreau 
să stea de vorbă cu el. Însă în acel moment 
rămăsese singur şi stătea pe un buştean prăbușit 
unde îi primea pe vizitatori. A ridicat ochii spre 
Roger şi a înălţat din sprâncene, apoi i-a făcut 
semn din cap spre buştean. 


Roger s-a aşezat. Avea copilul cu el; Brianna și 
Lizzie pregăteau cina, iar Claire plecase în vizită la 
familia Cameron de Isle Fleur, al cărei foc ardea în 
apropiere. Aerul nopții era încărcat de mirosul 
fumului de lemn, nu de turbă, dar judecând după 
multe alte lucruri, te-i fi putut crede în Scoţia, a 
socotit Roger. 


Privirea lui Jamie a căzut pe creștetul micuţului 
Jemmy, acoperit cu un puf arămiu care strălucea în 
lumina focului. Jamie a întins braţele, iar Roger, 
după o scurtă ezitare, i-a dat copilul care dormea. 


— Balach Boidheach, a murmurat Jamie, când 
copilul s-a agitat. Gata, e bine. 


S-a uitat la Roger. 

— Spuneai că vrei să-mi vorbeşti. 
Roger a încuviinţat din cap. 


— Da, dar nu în numele meu. Aș zice că e un mesaj 
care trebuie transmis altcuiva. 


Jamie a ridicat întrebător o sprânceană, un gest 
care lui Roger i-a amintit atât de mult de Brianna, 
încât a simțit o tresărire lăuntrică. Pentru a nu se 
da de gol, a tuşit. 


— Eu... ăă... când Brianna a trecut prin pietrele de 
la Craigh na Dun, am fost silit să aştept câteva 
săptămâni până să o pot urma. 


— Da? 


Jamie era precaut, ca întotdeauna când se aducea 
vorba despre cercurile de piatră. 


— M-am dus la Inverness, a continuat Roger, cu 
ochii ațintiți asupra socrului său. Am stat în casa în 
care a locuit tata şi mi-am petrecut timpul făcând 
ordine în hârtiile lui; păstrase toate scrisorile și tot 
felul de nimicuri. 


Întrebându-se încotro ducea discuţia, Jamie a dat 
din cap, prea politicos pentru a-l întrerupe pe 
Roger. 


— Am găsit o scrisoare. 


Simţind că inima îi bubuie în piept, Roger a 
inspirat adânc. 


— Am memorat-o, considerând că, dacă o voi găsi 
pe Claire, îi voi spune despre ea. Dar când am 
găsit-o — a ridicat din umeri —, nu am mai fost atât 
de sigur dacă să-i spun ei sau Briannei. 


— Şi mă întrebi pe mine dacă e cazul să le spui? 

Jamie a ridicat din sprâncene mirat. 


— Probabil. Dar, gândindu-mă mai bine, mi-am dat 
seama că scrisoarea te-ar putea interesa mai mult 
pe tine decât pe ele. 


Acum, când avea prilejul, Roger a descoperit că 
nutrea o oarecare simpatie faţă de Fraser. 


— Ştii că tata a fost preot, da? Scrisoarea i-a fost 
trimisă lui. Presupun că a fost scrisă sub pecetea 
confesiunii, dar cred că moartea a anulat această 
pecete. 


A inspirat puternic și a închis ochii, văzând literele 
negre și înclinate pe pagină, înşirate ordonat. O 
citise de mai bine de o sută de ori, astfel că 
reținuse fiecare cuvânt. 


Dragă Reg, 


Am ceva probleme cu inima. În afară de 
Claire, adică (spuse el cu ironie). 
Doctorul zice că aş mai putea trăi ani, 
cu îngrijiri, şi sper că aşa este, dar 
există totuşi şi o altă posibilitate. 
Mâicuţele de la şcoala  Briannei 
obişnuiau să-i sperie de moarte pe copii 
despre soarta cumplită care îi paşte pe 
păcătoşii care mor fără să se confeseze 
şi fără să fie iertați; al naibii să fiu 
(dacă-mi scuzi exprimarea) dacă mă tem 
de ce va fi după moarte — dacă va fi 
ceva. Însă, încă o dată — există şi altă 
posibilitate, nu? 


Nu am ce-i spune preotului din parohia 
mea, din motive evidente. Mă îndoiesc 
că ar vedea vreun păcat în confesiunea 
mea, chiar dacă nu ar pune mâna pe 

telefon discret ca să ceară ajutorul 
vreunui psihiatru. 


Dar tu eşti preot, Reg, chiar dacă nu 
catolic — şi, lucru și mai important, îmi 
ești prieten. Nu e nevoie să-mi răspunzi, 
pentru că nu cred că e posibil un 
răspuns. Dar mă poţi asculta. Una 
dintre marile tale calități e ascultatul. 
Ti-am mai spus asta vreodată? 


Trag de timp, deşi nu ştiu de ce o fac. 
Mai bine să trec la subiect. 


Tii minte serviciul pe care ţi l-am cerut 
în urmă cu câțiva ani — legat de pietrele 
funerare de la St Kilda? Ca un prieten 
bun ce eşti, nu m-ai întrebat niciodată, 
dar a sosit momentul să îți spun de ce. 


Doar Domnul ştie de ce bătrânul Jack 
Randall cel Negru a fost lăsat pe un deal 
din Scoția în loc să fie dus acasă în 
Sussex pentru a fi înmormântat. 
Probabil că nimănui nu i-a păsat 
îndeajuns ca să îl aducă acasă. E trist 
când te gândeşti; sper să nu fi fost vorba 
de asta. 


Dar aşa stau lucrurile. Dacă pe Bree ar 
interesa-o istoria ei — istoria mea —, ar 
căuta şi l-ar găsi acolo, locul 
mormântului este menționat în 
documentele de familie. De aceea te-am 
rugat să pui cealaltă piatră funerară în 
apropiere. Va ieşi în evidență — toate 
celelalte pietre din cimitir se degradează 
odată cu scurgerea vremii. 

Claire o va duce cândva în Scoţia, de 
asta sunt Sigur. Dacă se va duce la St 
Kilda, o va vedea — nimeni nu se duce 
într-un cimitir vechi fără să privească 
pietrele funerare. Dacă se va mira, dacă 
va vrea să vadă mai mult — dacă o 
întreabă pe Claire — ei bine, atât de 
departe sunt pregătit să merg. Eu am 
făcut gestul şi las în seama soartei ce se 
va întâmpla după ce voi dispărea. 


Stii toate balivernele spuse de Claire 
când s-a întors. Am făcut tot ce am putut 
ca să îi scot acele lucruri din minte, dar 
nu a cedat niciun milimetru; 
Dumnezeule, ce femeie încăpățânată! 


Probabil că nu vei crede asta, dar ultima 
oară când te-am vizitat, am inchiriat o 
maşină şi m-am dus la acel deal 
blestemat — Craigh na Dun. Ti-am 
povestit despre vrăjitoarele care dansau 
în cerc, cu putin timp înainte să dispară 
Claire. Având acea imagine bizară în 
minte şi stând acolo între pietre, în 
lumina timpurie a zorilor, aproape că am 
crezut-o. Am atins o piatră. Desigur, nu 
s-a întâmplat nimic. 


Și totuși. Am căutat. L-am căutat pe acel 
bărbat — pe Fraser. Și probabil că l-am 
găsit. Mai precis, am găsit un bărbat cu 
acel nume, și ceea ce am putut deduce 
privind legăturile lui se potrivea cu ceea 
ce îmi povestise Claire despre el. 
Indiferent că ea spunea adevărul sau 
îimpletea anumite halucinații cu 
experiența reală... ei bine, acel bărbat a 
existat, sunt sigur de asta! 

Nu sunt convins că mă crezi, dar am stat 
acolo cu mâna pe nenorocita aia de 
piatră şi nu mi-am dorit decât să se 
deschidă, ca să ajung față în faţă cu 
James Fraser. Indiferent cine era şi unde 
se afla, nu voiam decât să îl văd — şi să îl 
ucid. 


Nu l-am văzut — nu ştiu dacă există! — şi 
totuşi îl urăsc pe acest bărbat așa cum 
nu am urât pe nimeni altcineva. Dacă tot 
ce mi-a spus Claire și ce am descoperit e 
adevărat — însemnă că i-am luat-o şi am 
tinut-o lângă mine de-a lungul anilor 
printr-o minciună. Probabil că doar o 
minciună prin omisiune, dar tot 
minciună se cheamă. Puteam numi asta 
răzbunare, aşa cred. 


Preoții şi poeții numesc răzbunarea o 
armă cu două tăişuri, iar celălalt tăiș 
este că nu voi şti niciodată — dacă îi 
ofeream lui Claire şansa de a alege, ar fi 
rămas alături de mine? Ori dacă îi 
spuneam că Jamie a supraviețuit luptei 
de la Culloden, ar fi plecat spre Scoția 
ca o săgeată din arc? 


Nu cred că și-ar fi părăsit fiica. Sper să 
nu mă părăsească nici pe mine... dar... 
dacă aş fi avut vreo certitudine în 
această privinţă, jur că i-aş fi spus, dar 
n-am avut şi acesta este adevărul. 


Fraser — să îl blestem pentru că mi-a 
furat soția sau să îl binecuvântez pentru 
că mi-a dat o fiică? La asta mă gândesc, 
iar apoi mă opresc, îngrozit că dau 
crezare unei asemenea teorii absurde. Și 
totuşi... Am cel mai bizar sentiment că îl 

cunosc pe acest James Fraser, aproape o 
amintire, ca şi cum l-aş mai fi văzut 
undeva. Deşi probabil că este doar rodul 
geloziei şi al închipuirii — ştiu cum arată 
ticălosul ăsta, destul de bine, pentru că 
fi văd fața în chipul fiicei mele, zi de zi! 


Însă asta este partea curioasă a situației 
— sentimentul de obligație. Nu doar față 
de Bree, deşi cred că ea are dreptul să 
ştie, dar mai târziu. Ti-am spus că l-am 
simțit pe ticălos? Partea ciudată este că 
el a rămas cu mine. Aproape că îl pot 
simți câteodată, privind peste umărul 
meu, aflându-se în cealaltă parte a 
camerei. 


Până acum nu mă gândisem la un lucru 
— crezi că îl voi întâlni după un timp, 
dacă există aşa ceva? E ciudat să te 
gândești la asta. Mă întreb dacă ne vom 
întâlni ca prieteni, lăsând în urma 
noastră păcatele cărnii? Ori vom sfârşi 
mereu într-un iad celtic, cu mâinile 
prinse unul de gâtul celuilalt? 


Am tratat-o rău pe Claire — sau bine, 
depinde de felul în care priveşti 
lucrurile. Nu voi intra în amănunte 
sordide, dar adevărul e că îmi pare rău. 


Asta e, Reg. Ură, gelozie, minciună, furt, 
necredinţă, tot ce vrei. Nu a rămas prea 
mult în balanţă pentru a salva iubirea. O 
iubesc — le iubesc. Femeile mele. Poate 
că nu e genul potrivit de iubire sau nu e 
de ajuns. Dar e tot ce am. 


Totuşi, nu voi muri nespovedit — şi sunt 
încredințat că tu mă vei absolvi 
condiționat de păcate. Am crescut-o pe 

Bree în credința catolică, crezi că există 
vreo speranță, cât de cât, să se roage 
pentru mine? 


— Bineînţeles, era semnată de Frank, a spus Roger. 
— Bineînţeles, a repetat Jamie încet. 
A rămas nemișcat, impasibil. 


Roger nu a avut nevoie să îi privească faţa; 
cunoștea destul de bine gândurile care treceau prin 
mintea celuilalt. Aceleași gânduri care îl chinuiseră 
în perioada dintre Beltane şi Ajunul Miezului de 
Vară, în timp ce o căutase pe Brianna dincolo de 
ocean, în timpul captivității și, în cele din urmă, în 
cercul iadului alcătuit din rododendroni, ascultând 
cântecul pietrelor. 


Dacă Frank Randall ar fi preferat să păstreze 
secretul celor aflate, nu ar fi așezat acea piatră la 
St Kilda — oare Claire ar fi aflat oricum adevărul? 
Poate da, poate nu. Dar imaginea acelui mormânt 
fals o determinase să îi spună fiicei ei povestea lui 
Jamie Fraser şi să îl pună pe Roger pe calea 
descoperirii care îi adusese pe toţi în acest loc și 
acest timp. 


Acea piatră o trimisese pe Claire înapoi în braţele 
iubitului ei scoţian — şi probabil la moarte în 
brațele lui. Asta i-o înapoiase pe fiica lui Frank 
Randall celuilalt tată şi, în acelaşi timp, o 
condamnase să trăiască într-un timp care nu era al 
ei; dusese la nașterea unui băiat cu păr roșcat, care 
altfel nu ar fi existat — continuarea sângelui lui 
Jamie Fraser. Dobândă la datoria neplătită? s-a 
întrebat Roger. 


Şi mai erau gândurile intime ale lui Roger, despre 
alt băiat care probabil nu ar fi existat, cu excepția 

acelei aluzii criptice din piatră, lăsată de Frank 
Randall de dragul iertării. Morag şi William 
MacKenzie nu veniseră la Adunare. Roger nu ştia 
dacă era cazul să fie dezamăgit sau uşurat. 


In cele din urmă, Jamie Fraser s-a mișcat, dar a 
rămas cu ochii aţintiți asupra focului. 


— Englezule, a spus el încet, iar asta era o 
invocaţie. 


Roger a simțit cum i se înfioară părul de pe ceafă; i 
s-a părut că văzuse ceva mişcându-se în flăcări. 


Jamie şi-a desfăcut palmele, adăpostindu-l pe 
nepot. Avea o expresie absentă, iar flăcările 
aruncau scântei în părul şi sprâncenele lui. 


— Englezule, a spus el vorbind cu cel pe care îl 
vedea dincolo de flăcări. Mi-aş dori să ne întâlnim 
într-o bună zi. Şi sper să nu se întâmple asta. 


Cu mâinile lăsate moale pe genunchi, Roger a 
aşteptat. Ochii lui Fraser erau adumbriţi, iar faţa îi 
era ascunsă de pâlpâirea focului care dansa. Într-un 
târziu, un fior 1-a străbătut trupul masiv; a scuturat 
din cap, ca şi cum ar fi vrut să-şi limpezească 
gândurile, părând că abia în acele momente își 
dăduse seama că Roger era încă acolo. 


— Să-i spun, a întrebat Roger. Lui Claire? 


În ochii masivului scoţian din Highlands a apărut o 
expresie aprigă. 


— I-ai spus Briannei? 


— Incă nu, dar o voi face, a răspuns Roger și s-a 
uitat la Fraser cu aceeași expresie. Doar mi-e soție. 


— Deocamdată. 

— Pentru totdeauna, dacă va dori. 


Fraser s-a uitat spre focul familiei Cameron. A 
văzut silueta zveltă a lui Claire, întunecată pe 
fundalul focului. 


— I-am promis sinceritate, a zis în cele din urmă, 
foarte încet. Da, spune-i. 


În cea de-a patra zi a Adunării, pantele muntelui 
erau înţesate de nou-veniţi. Înainte de amurg, 
oamenii au început să aducă lemne, stivuindu-le în 
spațiul ars de la poalele muntelui. Fiecare familie 
avea focul său, dar acolo se făcea focul cel mare, 
în jurul căruia se strângeau toți în fiecare noapte 
pentru a vedea cine mai sosise în cursul zilei. 


La căderea întunericului, focurile au înflorit pe 
versantul muntelui, presărate printre adânciturile 
din stâncă şi mici porţiuni nisipoase. O clipă, am 
avut o viziune a însemnului clanului Mackenzie — 
un „munte arzând“ — şi mi-am dat seama ce 
reprezenta. Nu un vulcan, aşa cum crezusem. Nu, 
era imaginea unei Adunări ca aceea, focurile 
familiilor arzând în întuneric, un semnal pentru toți 
că întregul clan era prezent. Şi, pentru prima oară, 
am înțeles mottoul care însoțea imaginea: Luco 
non uro. Eu strălucesc, nu ard. 


Curând, focurile de pe versant au căpătat viaţă. Ici 
şi colo, se vedeau flăcări mai mici în mişcare, 
semn că şeful fiecărei familii sau plantații aprindea 
o bucată de lemn de la focul său şi cobora pentru a 
o adăuga la rugul mare de la poale. De pe locul 
nostru înalt, siluetele bărbaţilor apăreau mărunte și 
întunecate, profilându-se pe fundalul focului uriaş. 


Până când Jamie a încheiat discuția cu Gerald 


Forbes şi s-a ridicat, se prezentaseră douăzeci de 
familii. Mi-a dat copilul care, în ciuda vacarmului 

din Jur, dormea dus şi s-a aplecat pentru a aprinde 
o bucată de lemn de la focul nostru. De jos urcau 
strigătele, subțiri, dar uşor de deslușit în aerul 
limpede al toamnei. 


— Neamul MacNeill din Barra este aici! 

— Neamul Lachlan din Glen Linnhe este aici! 
Apoi glasul lui Jamie a răsunat în aerul întunecat. 
— Neamul Fraser de la Ridge este aici! 


S-au auzit aplauzele scurte ale celor din jurul meu 
— încurajări şi chiote scoase de arendașii care 
veniseră cu noi, aşa cum făcuseră şi susținătorii 
celorlalte căpetenii de clan. 


Am rămas tăcută, bucurându-mă de senzația 
moliciunii şi a greutății corpului mic din braţe. 
Dormea cu abandonul încrederii totale, cu gurița 
rozalie pe jumătate deschisă şi cu respirația caldă 
şi umedă pe sânul meu. 


Jamie s-a întors mirosind a fum şi a whisky şi s-a 
aşezat pe buşteanul din spatele meu. M-a prins de 
umeri și eu m-am aplecat pe spate, bucurându-mă 
când i-am simțit pieptul. Dincolo de foc, inându-și 
capetele apropiate, Brianna şi Roger discutau 
înfocaţi. Feţele lor străluceau în lumina focului, 
fiecare reflectând-o pe a celuilalt. 


— Doar nu îi schimbă din nou numele, ce zici? m-a 
întrebat Jamie, încruntându-se uşor. 


— Nu cred, am răspuns. Preoţii se ocupă și de alte 
lucruri în afară de botezuri, să ştii. 


— Da? 

— Am trecut de 3 septembrie, i-am explicat, 
înclinându-mi capul ca să îl privesc. Le-ai spus să 
aleagă până la data asta. 


— Aşa e. 


Luna în creştere plutea jos pe cer, aruncând o 
lumină slabă pe faţa lui. S-a aplecat şi m-a sărutat 
pe frunte. 


Apoi a coborât mâna şi mi-a luat mâna liberă. 

— Şi tu vei alege? a întrebat încet. 

Şi-a deschis palma și am văzut sclipirea aurului. 

— ÎI vrei înapoi? 

Am tăcut și l-am privit în ochi, căutând să-i zăresc 
îndoielile. N-am văzut niciuna, ci altceva; o 


aşteptare, o curiozitate profundă legată de aş putea 
spune. 


— Asta a fost demult, am şoptit eu. 


— Da, demult, a repetat el. Sunt un bărbat gelos, 
dar nu şi răzbunător. Te voi lua de la el, 
englezoaica mea, dar nu ţi-l voi răpi. 


A tăcut un moment şi în lumina focului inelul din 
palma lui a scântenat. 


— A fost viaţa ta, nu? 
Apoi a repetat întrebarea. 
— ÎI vrei înapoi? 


Am ridicat mâna, iar el mi-a pus inelul pe deget, şi 
am simțit metalul încălzit de trupul lui. 


De la F. pentru C. cu dragoste. Întotdeauna. 


862 


— Ce-ai spus? am întrebat. 


El murmurase ceva în gaelică, dar prea încet ca să 
aud cuvintele. 


— Am spus: „Mergi în pace.“ Nu vorbeam cu tine, 
englezoaico. 


Dincolo de foc, am zărit o licărire roşie. Am 
aruncat o privire chiar la timp ca să-l văd pe Roger 
ducând mâna Briannei la buze. Prinzând lumina 
focului şi a lunii, rubinul dăruit de Jamie a strălucit 
întunecat pe degetul ei. 


— Văd că a ales, a rostit Jamie încet. 


Brianna a zâmbit cu ochii ţintă la Roger şi s-a 
aplecat să îl sărute. Apoi s-a ridicat, şi-a scuturat 
nisipul de pe poale şi s-a aplecat să ia o bucată de 
lemn din foc. S-a întors şi i-a întins-o, vorbind cu 
glas destul de tare ca să auzim și noi, din partea 
cealaltă a focului. 


— Du-te şi anunţă-i că neamul MacKenzie este aici, 
a spus ea. 


863 


NoTE 


1 - Ann cea Jerpelită (n. tr.). 


2 - Dincolo de curcubeu, cântec din filmul 
Vrăjitorul din Oz (1939), interpretat de actriţa 
Judy Garland (n. tr.). 


3 - Aluzie la romanul You Can t Go Home Again 
(„Nu te poţi întoarce acasă“), al scriitorului 
american Thomas Wolfe (n. tr.). 


4 - Aluzie la înmulţirea pâinilor şi a peştilor, una 
dintre minunile săvârşite de lisus (n. tr.). 


5 - Prăjitură tradițională scoțiană, un fel de chec cu 
fructe (n. tr.). 


6 - Personaj din Alice în Tara Minunilor de Lewis 
Carroll (n. tr.). 


7 - Alberto DeSalvo, ucigaș în serie al unor femei 
din Boston; crimele atribuite lui au fost comise 
între 1962 şi 1964 (n. tr.). 


8 - În original, The Village Blacksmith, poem de H. 
W. Longfellow (1807—1882) (n. tr.). 


9 - Îmbrăcăminte tipic scoțiană pentru femei, un 
fel de mantie lungă până la glezne (n. tr.). 


10- În original redemptioners, termen 
intraductibil, însemnând emigranți din Europa 
care îşi plăteau traversarea oceanului vânzându- 
şi forţa de muncă pe o anumită perioadă 
specificată (n. tr.). 

11 - Personajul principal din romanul Moby Dick 
de Herman Melville (n. tr.). 


12 - Vers dintr-un imn scris de William Whiting 
(1825-1878), inspirat de pericolele de pe mare și 
adoptat de Marina Regală Britanică pentru 
serviciile religioase, dar şi de Forţele Aeriene 
Britanice (n. tr.). 


13 - Nori cirus, în filamente (n. tr.). 


14 - În folclorul scoțian, monstru marin despre 
care se spunea că poate înghiți şapte balene (n. 
tr.). 


15 - Cart scurt, de la ora 16.00 la 18.00 sau de la 
ora 18.00 la 20.00 (n. tr.). 


16 - Guseu sau colţar, piesă metalică, fasonată prin 
îndoire, cu două braţe în unghi drept pentru 
rigidizarea îmbinării a două elemente structurale 
pe navele de lemn (n. tr.). 


17 - Regele George al II-lea al Marii Britanii (n. 
tr.). 


18 - Abreviere pentru numele John (n. tr.). 


19 - Trimitere în continuare la conținutul uşor 
modificat al poeziei umoristice Orbii și 
elefantul, versificarea unei parabole indiene de 
către John Godfrey Saxe (1816-1887), poet 
american (n. tr.). 


20 - Biblia, Matei, 6:34 (n. tr.). 


21 - Veche denumire pentru remediul împotriva 
malariei, extras din coaja arborelui de chinină, 
originar din America de Sud (n. tr.). 


22 - Ticălos (în fr. în orig.) (n. tr.). 

23 - Baligă (în fr. în orig.) (n. tr.). 


24 - Whisky in the Jar, celebru cântec tradițional 
irlandez (n. tr.). 


25 - Prima strofă din poezia Insula din lacul de 
lângă Innisfree, de William Butler Yeats (1865— 
1939), poet irlandez, laureat al Premiului Nobel 
pentru Literatură. Traducere de Aurel Covaci (n. 
tr.). 


26 - Vers din Spanish Ladies, cântec marinăresc 
britanic (n. tr.). 


27 - Biblia, Leviticul, 18:7 (n. tr.). 
28 - Biblia, Deuteronomul, 32:35 (n. tr.). 


29 - Căpetenie supremă a unui trib de indieni din 
nord-estul Americii (n. tr.). 


30 - Onondaga, Cayuga, Seneca, triburi care, 
alături de Mohawk, Oneida și Tuscarora, 
alcătuiau Liga Irocheză (n. tr.). 


31 - Liga sau Confederația Irocheză (n. tr.). 


32 - Aluzie la un cântec-joc popular pentru copii 
(n. tr.). 


33 - Gregor Mendel (1822-1884), naturalist 
austriac, considerat întemeietorul geneticii, a 
realizat primele experiențe de hibridare la 
mazăre (n. tr.). 


34 - Termen care se foloseşte în cazul în care 
cineva nu cunoaşte numele unui obiect sau al 
unei persoane (n. tr.). 


35 - Ian îl salută pe unchiul său Iacob (în lat. în 
orig.). 

